
Apostatul 


postatul se lipi și mai tare în umbra stâncii şi se rugă — 

nu cuiva anume - ca făpturile care treceau călare pe 

catâri prin trecătoarea de dedesubt să nu privească 
în sus. ÎI dureau mâinile, iar mușchii picioarelor și ai spa- 
telui îi tremurau de oboseală. Ţesătura subțire a robei de 
ceremonii fâlfâia în jurul lui în bătaia vântului rece și pră- 
fos. Riscă o privire către cărarea de dedesubt. 

Cei cinci catâri se opriseră, dar preoții nu descălecaseră. 
Sutanele lor erau mai groase, mai călduroase. Lumina 
dimineţii juca în străluciri de un verde veninos peste stră- 
vechile spade pe care le purtau de-a curmezișul spinărilor. 
Erau făcute de dragoni spadele acelea. Aduceau moartea 
oricărui om a cărui piele o crestau. Cu timpul, otrava lor îi 
ucidea până şi pe cei ce le mânuiau. Un motiv în plus, îşi 
zise apostatul, ca foștii săi frați să-l omoare iute şi să se 
întoarcă acasă. Nimeni nu voia să poarte prea mult timp o 
asemenea spadă: erau scoase la lumină doar în caz de cum- 
plită nevoie sau de furie ucigaşă. 

Mda. Măcar era măgulitor că îl luau atât de tare în 
serios. 

Preotul care conducea potera se ridică în şa, mijindu-și 
ochii în lumină. Apostatul îi recunoscu vocea. 

— leşi afară, fiule, strigă marele preot. N-ai scăpare! 

Apostatul simți un nod în stomac. Își mută greutatea de 
pe un picior pe altul, gata să coboare. Își înfrână pornirea. 

„Probabil“, îşi zise. „Probabil că n-am scăpare. Dar 
poate că am.“ l 

Pe cărare, siluetele în sutane întunecate se foiră, se 
întoarseră, se sfătuiră între ele. Nu putea auzi ce-și spuneau. 

Aşteptă, cu trupul din ce în ce mai amorțit şi mai înghețat. 
Ca un cadavru care n-avusese buna-cuviință să moară. Păru 
să treacă jumătate de zi până când hăitașii de dedesubt își 
terminară sfatul, deşi soarele abia îşi schimbase poziția pe 
cerul albastru, senin. Și apoi, cât să tragă de două ori aer în 
piept, catârii se puseră din nou în mişcare. 

Nu îndrăzni să se clintească, de teamă să nu facă vreo 
pietricică să se rostogolească pe panta abruptă. Încercă să 
nu zâmbească. Încet, făpturile acelea care fuseseră odini- 
oară oameni își conduseră catârii în josul cărării, către 
capătul văii, urmând apoi cotitura largă către sud. Când 
ultimul dintre ei dispăru, apostatul se ridică, își puse mâi- 
nile în șolduri și se minună. Era încă în viață. Până la urmă, 
nu știuseră unde să-l caute. 

În ciuda a tot ceea ce fusese învăţat, a tot ceea ce crezuse 
până de curând, darurile zeiței-păianjen nu arătau adevă- 
rul. Le ofereau slujitorilor ei ceva, da, dar nu adevărul. I se 
părea, din ce în ce mai mult, că întreaga lui viață fusese o 
țesătură de minciuni plauzibile. Ar fi trebuit să se simtă 
pierdut. Devastat. În schimb, i se părea că iese la lumină 
dintr-un mormânt. Se pomeni zâmbind. 

Escaladarea a ceea ce mai rămăsese din coasta vestică îl 
umplu de vânătăi. Îi alunecară sandalele. Se luptă să 
găsească sprijin pentru mâini și picioare. Dar, odată cu soa- 
rele care ajunsese în înaltul cerului, ajunse și el în vârf. Spre 
vest, munții se înşirau unul după altul și nori mari ca niște 
talazuri se adunau deasupra lor, furtunile părând un văl 
cenușiu și moale. Dar dincolo de cele mai îndepărtate tre- 
cători zări câmpia. Plată. Depărtarea colora câmpiile într-un 
albastru-cenușiu, iar vântul de pe culmi îi sfâșia pielea de 
parc-ar fi avut gheare. Un fulger străluci la orizont. Un 
șoim ţipă de parcă i-ar fi răspuns. 

Avea să-i ia câteva săptămâni dacă mergea singur și pe 
jos. Nu avea nimic de mâncare și, mai rău, niciun pic de apă. 
În ultimele cinci nopți, dormise în peșteri și sub tufișuri. 
Foștii lui frați și prieteni — oamenii pe care-i cunoscuse și pe 

care-i iubise toată viaţa lui — periau cărările și satele dornici 
să-l ucidă. Pume şi lupi feroce vânau pe culmi. 

Îşi trecu o mână prin părul des și aspru, oftă și începu 
coborâșul. Probabil avea să moară înainte să ajungă în 
Keshet sau într-un oraș suficient de mare încât să-și piardă 
urma. 

Dar numai probabil. 


În lumina ultimelor raze ale soarelui ce apunea, găsi o 
streașină stâncoasă în apropierea unui pârâu subțire și 
noroios. Sacrifică o fâşie de piele din sandaua dreaptă și-și 
fabrică un arc rudimentar pentru aprinsul focului!, iar când 
frigul mușcător se lăsă din nou, se ghemui lângă cercul 
înalt de pietre care ascundea micul său foc. Tufișurile 
uscate ardeau dând căldură şi făcând puţin fum, dar se 
mistuiau iute. Își intră în ritm, hrănind focul crenguță cu 
crenguță, nelăsându-l să crească prea mare ca să nu-și dez- 
văluie adăpostul celor care-l vânau, dar nici să se stingă. 
Căldura nu părea să-i treacă dincolo de coate. 

Undeva departe, se auzi un țipăt. Încercă să ignore sune- 
tul. Îl durea tot corpul de epuizare şi efort, dar mintea, 
eliberată de distragerile constante ale călătoriei, se puse în 
mișcare cu o iuţeală periculoasă. În întuneric, memoria îi 
deveni mai precisă. Senzaţia de libertate, de posibilitate 
făcu loc senzațiilor de pierdere, singurătate și disperare. 
Acestea, credea el, aveau mai multe șanse să-l ucidă decât 
felinele ieșite la vânătoare. 

Se născuse printre niște dealuri asemănătoare. Își petre- 
cuse copilăria jucându-se cu săbii de lemn și bice făcute din 
coajă împletită. Simţise vreodată ambiția de a intra în rân- 
durile călugărilor din marele templu secret? Probabil că da, 
deși în frigul mușcător al sărmanului său adăpost de piatră 


1 Metodă de aprindere a focului bazată pe fricțiune. Se folosesc două 
bucăţi de lemn, una plată, iar cealaltă lungă și ascuţită la un capăt 
şi se aprinde focul prin căldura generată de fricțiune în punctul de 
contact dintre cele două (n. t.). 

îi venea greu să creadă asta. Își amintea cum se uita cu 
admiraţie la marele zid de piatră. La santinelele sculptate 
în stâncă, înfățișând cele treisprezece rase ale umanității, 
atât de roase de ploi și vânturi încât toate — cinnai și tralgi, 
sudici și pursânge, timzinai şi yemmu și înecaţi — aveau 
aceleași chipuri lipsite de trăsături şi aceiaşi pumni 
încleştați. Nu puteau fi deosebiți. Numai aripile largi și 
dinţii ca niște pumnale ai dragonului care se înălța deasu- 
pra lor se mai distingeau clar. Şi sculptate în poarta uriașă 
de fier, litere întunecate formând cuvinte într-o limbă pe 
care nimeni din sat n-o știa. 

Când a ajuns novice, a aflat ce spuneau. „Supus nu în- 
seamnă înfrânt.“ Odinioară crezuse că știa ce înseamnă asta. 

Boarea își schimbă direcția, împrăștiind scântei ca un roi 
de licurici. O fărâmă de cenușă îi intră în ochi înțepându-l, 
iar el își frecă fața cu dosul palmei. Ceva i se stârni în sânge, 
curenți din trupul lui răspunzând unui impuls ce nu venea 
din el. Era zeița, sau cel puţin așa crezuse. Se dusese în fața 
marii porți împreună cu ceilalți băieți din sat. Se oferise pe 
sine — viaţa şi trupul său - și în schimb... 

În schimb i se revelaseră mistere. Mai întâi fusese vorba 
numai de cunoaștere: să scrie suficient cât să poată citi 
cărțile sfinte, să socotească destul cât să poată ţine regis- 
trele templului. Citise poveştile despre Imperiul dragonilor 
și despre căderea lui. Despre zeița-păianjen care venise să 
aducă dreptatea pe lume. 

Minciuna, spuneau ei, n-are putere înaintea ei. 

Firește, verificase asta. Îi crezuse, dar tot verificase. Îi 
mintea pe preoți pur şi simplu ca să vadă dacă se putea. 
Alegea lucruri pe care numai el le ştia: numele clanului tată- 
lui său, felurile de mâncare preferate ale surorii lui, propri- 
ile-i vise. Preoții îl biciuiseră când minţise, îl cruțaseră când 
spusese adevărul şi nu se înșelaseră absolut niciodată. Cer- 
titudinile lui deveniseră mai puternice. La fel şi credința. 
Când marele preot îl alesese să fie ridicat la rang de novice, 

fusese sigur că-l aşteptau vremuri mărețe, pentru că așa-i 
spuseseră preoții. 

După ce coșmarul iniţierii sale se sfârșise, simţise puterea 
zeiței-păianjen în propriul sânge. Prima oară când surprin- 
sese pe cineva mințind fusese ca şi cum și-ar fi descoperit 
un al șaselea simţ. Prima oară când vorbise cu vocea zeiței 
simțise cuvintele impunând credinţa, de parcă ar fi fost 
făcute din foc. 

Şi acum pierduse grația divină şi era posibil ca nimic să 
nu fie adevărat. Poate că nu exista niciun loc numit Keshet. 
El unul credea că există, credea cu atâta ardoare, încât își 
riscase viața în încercarea de a fugi într-acolo. Dar nu 
fusese acolo niciodată. Însemnele de pe hartă puteau fi 
mincinoase. De fapt, era posibil să nu fi existat nici drago- 
nii, nici imperiul, nici vreun mare război. Nu văzuse nici- 
odată oceanul; poate că nici nu exista aşa ceva. Ştia numai 
ceea ce văzuse, auzise și simțise. 

Nu știa nimic. 

Dintr-o pornire violentă, îşi înfipse dinţii în palmă. Sân- 
gele îi țâşni din rană și-l adună în căușul mâinii. În lumina 
slabă a focului, părea aproape negru. Negru, cu mici puncte 
mai întunecate. Unul dintre puncte dădu la iveală picioruşe. 
Păianjenul se târî prosteşte dând ocol palmei. Încă unul i 
se alătură. Îi privi: trimiși ai zeiţei în care nu mai credea. 
Încet, cu grijă, își înclină mâna deasupra micului său foc. 
Unul dintre păianjeni căzu în flăcări şi picioarele lui subțiri 
ca firul de păr se chirciră într-o clipă. 

— Ei, zise el. Puteţi muri. Măcar atâta știu. 


Munţii păreau să se întindă la nesfârşit, fiecare vârf o 
nouă ameninţare, fiecare vale mustind de primejdii. Ocoli 
sătucurile, aventurându-se aproape numai cât să fure apă 
de băut din bazinele lor de piatră. Mâncă șopârle şi semințe 
galbene de pin. Ocoli locurile în care labe uriașe cu gheare 
lăsaseră urme în țărână. Într-o noapte, descoperi un cerc 
de stâlpi verticali, având dedesubt o încăpere micuță ce 

promitea să-i ofere adăpost şi un loc unde să-și recapete 
puterile, dar somnul îi fu tulburat de vise atât de violente și 
de stranii, încât preferă să-și vadă de drum. 

Pierdu din greutate, și cureaua de piele împletită începu 
să-i atârne în jurul taliei. Tălpile sandalelor i se subțiară, iar 
arcul de foc se uză rapid. Timpul își pierdu însemnătatea. 
Zilele urmau una după alta. În fiecare dimineață își spunea: 
„Probabil asta o să fie ultima zi din viața mea. Dar numai 
probabil.“ 

Probabilul acesta era întotdeauna suficient. Şi apoi, într- 
o dimineaţă târzie, ajunse sforțându-se în vârful unui deal 
presărat cu bolovani, dincolo de care nu se mai afla un altul. 
Înaintea lui se întindeau câmpiile largi ale vestului și un râu 
strălucea în mantia de iarbă verde şi copaci. Priveliştea era 
înșelătoare. Presupuse că, mergând pe jos, tot mai avea vreo 
două zile până să ajungă acolo. Totuşi, se așeză pe o piatră 
largă, aspră, privi lumea și dădu frâu liber lacrimilor până 
se făcu amiază. 

Apropiindu-se de râu, simți o nouă neliniște strângându-i 
stomacul. Cu săptămâni în urmă, în ziua în care sărise pe 
furiş zidul templului şi fugise, ideea de a se pierde într-un 
mare oraş fusese o grijă îndepărtată. Acum zărea fumul a 
mii de vetre înălțându-se printre copaci. Urmele de animale 
sălbatice erau tot mai rare. În două rânduri, văzu în depăr- 
tare bărbaţi călare pe cai imenși. Zdrenţele prăfuite ale suta- 
nei sale, rămăşiţele sandalelor și duhoarea propriei pieli 
nespălate îi reamintiră că această parte era mai dificilă şi 
mai periculoasă decât tot ce făcuse până atunci. Cum aveau 
să întâmpine bărbații şi femeile din Keshet un sălbatic din 
munți? Aveau să-l ucidă pe loc? 

Dădu ocol orașului de pe malul râului, uimit de imen- 
sitatea acestuia. Nu mai văzuse niciodată o aşezare atât de 
mare. Clădirile lungi din lemn cu acoperișuri de paie ar fi 
putut adăposti o mie de oameni. Drumurile erau pavate cu 
piatră. Rămase ascuns în tufișuri ca un tâlhar, privind. 

Îi dădu curaj apariția unei femei yemmu. Asta și foamea. 
La marginea orașului, unde ultimele case se întindeau între 
drum şi râu, femeia își lucra grădina. Era o dată şi jumătate 
cât el şi lată în umeri ca un taur. Din falcă îi țâșneau colți ce 
păreau cât pe ce să-i străpungă obrazul dacă femeia ar fi râs. 
Sânii i se legănau deasupra unui brâu țărănesc nu cu mult 
diferit de cele pe care le purtau mama şi sora lui, croit însă 
din de trei ori mai multă pânză şi piele. 

Era prima dată când vedea pe cineva care nu era din nea- 
mul pursânge. Prima dovadă concretă că, într-adevăr, cele 
treisprezece rase ale omenirii existau. Ascuns după tufișuri, 
privind-o cum stătea îngenuncheată pe pământul moale pli- 
vind ierburile cu degetele ei gigantice, se simţi uluit. 

leşi din tufe înainte ca lașitatea să-l copleșească din nou. 
Femeia îşi ridică de îndată capul imens, cu nările vibrând. 
El îşi înălță o mână, într-un gest care era aproape o scuză. 

— Îmi cer iertare, zise el. Eu... am niște necazuri. Şi spe- 
ram că m-ai putea ajuta. 

Ochii femeii se îngustară ca două tăieturi. Se ghemui ca 
o felină gata de luptă. Abia atunci îi trecu prin minte că ar 
fi fost mai înțelept să fi aflat dacă ea îi ştia limba înainte să-i 
vorbească. 

— Am coborât din munți, zise el, auzindu-și disperarea 
din voce. 

Şi auzind încă ceva. Pulsaţia inaudibilă a sângelui său. 
Darul zeiței-păianjen silind-o pe femeie să-l creadă. 

— Nu facem comerț cu pursânge, mârâi femeia yemmu. 
Oricum, nu cu cei veniţi din jegurile alea de munţi. Pleacă 
de-aici și ia-ți oamenii cu tine! 

— N-am niciun om cu mine, zise el. 

Făpturile din sângele lui se deşteptară, încântate să fie 
folosite. Femeia își înclină capul, în timp ce magia lui furată 
își făcea lucrarea. 

— Sunt singur. Şi neînarmat. Umblu de... săptămâni în 
șir. Pot să muncesc dacă vrei. Pentru ceva de mâncare și un 
culcuș cald. Numai în noaptea asta. 

— Singur şi neînarmat. Prin munţi? 

— Da. 

Femeia pufni și el avu senzaţia că era cântărit. Judecat. 

— Eşti un nătărău, spuse ea. 

— Da, spuse el. Sunt. Dar un nătărău prietenos. Inofensiv. 

După o clipă care-i păru foarte lungă, ea începu să râdă. 

ÎI puse să-i umple bazinul cu apă adusă de la râu, în timp 
ce ea termina de grădinărit. Găleata fusese făcută pentru 
mâini de yemmu și nu putea s-o umple decât pe jumătate, 
altminteri devenea prea grea ca s-o mai poată ridica. Dar se 
opinti bărbăteşte pe drumul dinspre căsuță spre platforma 
rudimentară de lemn și înapoi. Avu grijă să nu se zgârie, 
sau cel puţin nu atât de rău încât să sângereze. Ospitalitatea 
de care se bucura era și așa precară, și tot ce-i lipsea ar fi fost 
să trebuiască să dea explicații despre păianjeni. 

La apus, femeia îi oferi un loc la masa ei. Focul din vatră 
părea o extravaganţă și se văzu silit să-şi amintească faptul 
că acum creaturile care-i fuseseră frați nu mai erau prin 
preajmă, cu ochii în patru după vreo urmă de-a lui. Ea 
umplu un castron cu tocană din oala de pe foc. Avea gustul 
bogat, pătrunzător și complex al mâncării gătite într-un vas 
care-şi făcea încontinuu treaba; oala nu era niciodată luată 
de pe foc și în ea erau aruncate mereu, după cum se nime- 
rea, noi bucăţi de carne și legume. Unele dintre bucăţile 
cafenii de carne care pluteau în zeama grasă fierbeau pro- 
babil de dinainte ca el să părăsească templul. Era cea mai 
bună mâncare pe care o gustase în viața lui. 

— Bărbatul meu s-a dus la caravanserai, zise ea. Se aude 
c-ar urma să vină unul dintre prinți şi tuturor o să le fie 
foame. A luat toți porcii cu el. Dacă avem noroc, o să-i vândă 
pe toți. O să ia pe ei destui arginţi cât să trecem de anotim- 
pul furtunilor. 

El îi ascultă vocea, atent în același timp la agitația din 
sângele lui. Ultima parte fusese o minciună. Ea nu credea că 
arginţii vor ţine atât de mult. Se întrebă dacă asta o îngrijora 

şi dacă nu era vreo cale prin care să se asigure că femeia 
avea tot ce-i trebuia. Avea să încerce măcar. Înainte să plece. 

— Dar povestea ta care-i, răhățel amărât? întrebă ea cu 
o voce blândă şi caldă. Pe-a cui oaie ai regulat-o de-ai ajuns 
să-mi ceri mie de lucru? 

Apostatul chicoti. Mâncarea caldă din stomac, focul de 
alături și patul de fân cu pătura subţire de lână despre care 
ştia că-l așteaptă afară conspirau toate pentru a-i alunga 
încordarea din umeri şi din pântece. Ochii imenși şi stropiți 
cu auriu ai femeii yemmu rămaseră ațintiți asupra lui. El 
ridică din umeri. 

— Am descoperit că dacă tu crezi în ceva, nu-nseamnă 
că lucrul ăla-i adevărat, zise el cu prudenţă. Au fost lucruri 
pe care le-am acceptat, în care am crezut din tot sufletul și... 
m-am înșelat. 

— Dus de nas? întrebă ea. 

— Dus de nas, o aprobă el, apoi ezită. Sau poate nu. Nu 
intenționat. Nu contează cât de tare te înșeli: dacă tu crezi 
ce spui, atunci nu-i o minciună. 

Femeia yemmu șuieră — o realizare impresionantă ținând 
cont de colții ei — şi bătu din palme cu admiraţie prefăcută. 

— Filosofie din partea unui cărăuş de apă, zise ea. Mai 
urmează să te apuci să ţii predici şi să ceri zeciuială. 

— N-ai să vezi, spuse el râzând împreună cu ea. 

Femeia sorbi zdravăn din castron. Focul trosnea. Ceva — 
şoareci sau poate insecte — se foia în acoperişul de paie de 
deasupra. 

— Te-ai despărțit de o femeie, nu-i așa? îl întrebă ea. 

— De o zeiță, răspunse el. 

—' Da. Așa par toate, nu? zise ea privind flăcările. Apare 
o nouă dragoste și-ai zice că-i cu totul deosebită. De parcă 
Zeul însuși ti-ar vorbi când dă ea din gură. Şi pe urmă... 

Pufni din nou, pe jumătate cu amuzament, pe jumătate 
cu amărăciune. 

— Ce n-a mers cu tine și cu zeița ta? întrebă ea. 

Apostatul îşi duse la buze ceva ce trebuie să fi fost un 
cartof şi-i mestecă pulpa moale și coaja zgrunțuroasă. 
Încercă să transpună în cuvinte niște gânduri niciodată ros- 
tite cu glas tare. Glasul îi tremura. 

— Vrea să-nghită întreaga lume. 


CĂPITANUL MARCUS WESTER 


arcus îşi frecă bărbia cu palma lui bătătorită. 
— Yardem? 
— Da, domnule! mârâi tralgul mătăhălos de lângă el. 

— Ştii tu ziua aia în care o să-mi dai brânci în şanţ şi-o 
să preiei comanda companiei? 

— Da, domnule! 

— N-o să fie azi, nu? 

Tralgul îşi încrucişă braţele groase pe piept și flutură 
dintr-o ureche, producând un clinchet. 

— Nu, domnule, zise el în cele din urmă. Nu astăzi. 

— Păcat. 

Închisoarea publică din Vannai fusese cândva o menajerie. 
În zilele de odinioară, dragonii umblaseră prin piaţa largă şi 
se scăldaseră în marea fântână din centru. De jur-împrejur 
era un șanț adânc, dincolo de care se înălțau pe trei niveluri 
cuști imense. Fațadele din jad de dragon erau sculptate cu 
figuri de animale care, cândva, se plimbaseră de colo-colo în 
spatele gratiilor de fier: lei, grifoni, șerpi gigantici cu șase 
capete, lupi, urşi şi păsări imense cu sâni femeiești. 

Între cuști se aflau stâlpi sculptați înfățișând cele trei- 
sprezece rase ale omenirii: tralgi cu urechi lungi, timzinai 
chitinoși, yemmu colțoși şi aşa mai departe. Dartinaiul avea 
chiar niște mici vase cu mangal ascunse în orbite ca să imite 
privirea strălucitoare specifică acestei rase, deși acum nu 
le mai aprindea nimeni. Statuile nu fuseseră roase nici de 
timp, nici de ploaie, fiind pătate numai de dârele negre de 
rugină scursă din gratii: nimic nu eroda jadul dragonului 

şi nimic nu-l putea sparge. Acum însă animalele dispăru- 
seră și în locul lor se aflau oameni. 

Posomorâţi, furioși sau plictisiți, oaspeţii justiției din 
Vanai erau expuși aici în toată rușinea lor, pentru a fi 
recunoscuți şi batjocoriți în timp ce așteptau hotărârea 
magistratului însărcinat cu cazul lor. Cetăţenii de treabă 
puteau să se plimbe prin piață, unde, cu câteva monede de 
bronz, puteau să cumpere de la o tarabă măruntaie de ani- 
male, de obicei înfășurate în zdrenţe. Băieţii se dădeau în 
spectacol lansând o ploaie de rahaţi, șoareci morți și legume 
putrede asupra prizonierilor. Câteva neveste înlăcrimate şi 
câțiva soți aduceau brânză sau unt și le aruncau pe deasu- 
pra șanțului, dar chiar dacă darul ajungea în mâinile celor 
cărora le fusese menit, închisoarea nu era un loc pașnic. În 
timp ce privea stând lângă zidul scund ce mărginea șanțul, 
Marcus văzu un asemenea norocos — un kurtadam cu măr- 
gele zornăind în blana sa scurtă și mătăsoasă ca de vidră 
- luat la bătaie pentru pâinea albă pe care o primise, în timp 
ce un grup de băieţi din neamul pursângilor râdeau şi-l 
arătau cu degetul scandând: „Clincănitor de cururi pupă- 
tor“ şi alte insulte rasiste. 

În cel mai de jos șir de celule se aflau șapte bărbaţi. Majo- 
ritatea aveau constituția și cicatricele unor soldați, mai puțin 
unul care se ținea deoparte, cu picioarele subțiri trecute 
printre bare, legănându-și călcâiele deasupra șanțului. Cei 
șase soldați fuseseră oamenii lui Marcus. Celălalt, iscusitul 
companiei. Acum toți îi aparţineau principelui. 

— Suntem urmăriţi, zise tralgul. 

— Ştiu. 

Iscusitul ridică un braț și-i făcu cu mâna, cu un aer vino- 
vat. Marcus îi răspunse cu un zâmbet fals și un gest mult 
mai puţin politicos. Fostul său iscusit privi în altă parte. 

— Nu el, domnule. Celălalt. 

Marcus își desprinse privirea de cuşti. Îi trebui doar o 
clipă ca să-l zărească pe cel despre care vorbea Yardem. Nu 
prea departe de spaţiul larg unde strada se deschidea în 

piață stătea rezemat cu nonşalanţă un tânăr bărbat în 
armura aurită a gărzilor principelui. Marcus scotoci prin 
minte și-și aminti numele omului. 

— Of, pe zâmbetul Zeului, zise Marcus cu acreală. 

Văzând că fusese observat, soldatul salută cu neglijență 
şi se îndreptă spre ei. Avea o față rotofeie și umeri moi. 
Mirosea atât de tare a ulei de cedru de la baia publică de 
parcă s-ar fi tăvălit prin el. Marcus își mişcă umerii cum 
făcea de fiecare dată înainte de o luptă. 

— Căpitanul Wester, zise soldatul înclinând din cap. Și 
Yardem Hane, adăugă el. Încă-l mai urmezi pe căpitan? 

— Sergent Dossen, nu? întrebă Marcus. 

— Terţian Dossen de-acum încolo. Principele respectă 
titlurile vechi. Ăia de colo-s oamenii tăi? 

— Cine, ăia? întrebă Marcus făcând pe nevinovatul. Am 
lucrat cu o mulțime de oameni de-a lungul timpului. N-aş 
fi surprins să am cunoștințe în toate închisorile din Orașele 
Libere. 

— Gaşca aia de colo. I-am mânat încoace astă noapte 
pentru că s-au îmbătat și-au făcut scandal. 

— Bărbaţii mai fac de-astea. 

— Nu ştii nimic despre treaba asta? 

— N-aş vrea să spun nimic ce-ar putea ajunge la ure- 
chile magistratului, zise Marcus. S-ar putea să nu înțeleagă 
lucrurile așa cum le-am spus eu. 

Dossen scuipă în șanțul lat. 

— Te respect pentru că nu vrei să-i bagi în bucluc, căpi- 
tane. Dar nu contează. Vine războiul și principele are nevoie 
de oameni. Aia de colo au pregătire militară. Experienţă. 
O să fie luaţi în armată. Poate c-o să capete chiar grade. 

Marcus îşi simţi furia întețindu-se: căldura din piept şi 
din stomac, senzația că mai crescuse cu câțiva centimetri. 
Nu avea încredere în ea, cum nu avea încredere în niciun 
lucru care-l făcea să se simtă bine. 

— Am impresia că vrei să zici ceva. 

Dossen zâmbi ca un șarpe. 

— Încă mai ești faimos. Căpitanul Wester, eroul de la 
Gradis şi Wodford. Principele ar ţine cont de asta. Ai putea 
să ocupi o poziție frumoasă. 

— Prinţi, baroni, duci. Toţi sunt un fel de regi mai mici, 
spuse Marcus, cu mai multă înflăcărare decât intenționase. 
Iar eu nu lucrez pentru regi. 

— Pentru ăsta o să lucrezi, spuse Dossen. 

Yardem îşi scărpină pântecele şi căscă. Era un semnal 
menit să-i reamintească lui Marcus să-și țină firea. Marcus 
îşi desprinse mâna de pe mânerul sabiei. 

— Dossen, prietene, zise el, cam jumătate din apărarea 
orașului ăstuia este compusă din mercenari. L-am văzut pe 
Karol Dannian cu băieţii lui. Pe Merrisan Koke. Principele 
tău o să rămână fără ei dacă se duce vorba că înrolează cu 
de-a sila soldați profesioniști aflați sub contract... 

Lui Dossen chiar îi căzu falca de uimire. 

— N-ai niciun contract, zise el. 

— Ba am, spuse Marcus. Escortăm un convoi care merge 
în Coasta de Nord, la Carse. Am fost deja plătiți. 

Paznicul se uită pe deasupra șanțului la bărbaţii închiși, 
la iscusitul demoralizat și la jadul pătat de rugină. Un 
porumbel ateriză pe laba sculptată a unui grifon, își scu- 
tură penele gri-perlate din coadă și se găinăță pe genun- 
chiul iscusitului. În spatele lor, un bătrân behăi de râs. 

— N-ai oameni, zise Dossen. Paznicii convoiului tău 
sunt chiar acolo. Tu și câinele tău de pază nu puteţi păzi 
singuri un convoi. În acte se vorbește despre opt oameni 
înarmați cu săbii și arcuri şi despre un iscusit. 

— Nu ştiam că ne-ai citit contractul, spuse Yardem. Şi 
să nu-mi zici mie câine de pază. 

Dossen strânse din buze, cu ochii mijiți de furie. Își 
mișcă umerii și armura scoase un clinchet prea slab ca 
metalul ei să nu fi fost doar de fațadă. 

— Da, l-am citit. 

— Dar sunt sigur că asta nu are nicio legătură cu faptul 
că tocmai acei oameni au fost arestaţi, zise Marcus. 


Calea dragonului / 23 


— Mai bine vino alături de noi, căpitane. Vanaiul are 
nevoie de tine. 

— Convoiul pleacă în trei zile, zise Marcus. Şi eu plec 
odată cu el. În baza contractului. 

Dossen nu se clinti, dar chipul i se înroși. Marcus presu- 
puse că, în calitate de membru al gărzii principelui, nu era 
obișnuit cu refuzurile. 

— Crezi că ești mai presus decât cei ca mine? spuse 
Dossen. Crezi că poți să pui condiții şi lumea o să te asculte? 
Trezeşte-te, Wester! Eşti departe de câmpiile din Ellis. 

Yardem icni de parcă ar fi încasat o lovitură şi își clătină 
capul masiv. 

— Eu unul n-aş fi pomenit de Ellis, zise el cu vocea ca 
un tunet îndepărtat. 

Dossen îi aruncă tralgului o privire disprețuitoare, apoi 
se uită la Marcus și, nervos, îşi întoarse privirea. 

— N-am vrut să fiu nerespectuos față de familia ta, căpi- 
tane, zise el. 

— Pleacă, spuse Marcus. Chiar acum. 

Dossen dădu îndărăt. Când ajunse dincolo de raza spa- 
dei lui Wester, se opri. 

— Mai sunt trei zile până la plecarea convoiului, zise el. 

Restul era clar. „Dacă nu te încadrezi în cerințele con- 
tractului, o să ajungi să dai socoteală principelui. Fie că-ți 
place, fie că nu.“ Marcus nu-i răspunse. Dossen se întoarse 
şi se îndepărtă cu paşi mari, străbătând piaţa. 

— Asta-i o problemă, zise Yardem. 

— Este. 

— Avem nevoie de oameni, domnule. 

— Avem. 

— Ai vreo idee unde să-i găsim? 

— Nu. 

Marcus le mai aruncă o ultimă privire deznădăjduită 
celor ce fuseseră până de curând oamenii lui, clătină din 
cap şi lăsă menajeria în urmă. 

Oraşul Vanai fusese cândva un port maritim așezat la 
gura Taneishului, dar secole de aluviuni făcuseră gura flu- 
viului să se retragă treptat, astfel că acum se afla mai la sud, 
la distanță de o dimineaţă călare. Canale și căi navigabile 
brăzdau oraşul, și barjele încă mai poposeau aici, pe drum 
către sau dinspre mai noul și mai micul oraş Newport, adu- 
când grâne și lână, argint şi cherestea din statele din nord. 

Ca toate Orașele Libere, Vanaiul avea o istorie plină de 
conflicte. Fusese, pe rând, o republică ocârmuită de un con- 
siliu ales prin tragere la sorți, feuda proprie a unui monarh, 
aliatul sau dușmanul Birancourului sau al Tronului Despi- 
cat, după cum bătea vântul. Fusese un centru al religiei şi 
al revoltei antireligioase. Fiecare dintre aceste încarnări își 
lăsase amprenta asupra clădirilor albe de lemn, a canalelor 
unsuroase, a străzilor înguste şi a pieţelor largi. 

Aici, porţi străvechi încă mai atârnau în balamale, gata 
să apere sălile Palatului Consiliului, deși ultimii consilieri 
muriseră cu generaţii în urmă. Dincolo, o siluetă nobilă din 
bronz, cu ținuta solemnă și înțeleaptă a unui episcop în 
robă şi mitră, era pătată de cocleală și găinaţ. Străzile aveau 
indicatoare de lemn și piatră, rezultatul a o mie de ani de 
istorie, așa încât aceeași alee putea fi cunoscută sub o 
duzină de nume. Porţi de fier delimitau cele douăsprezece 
mici districte, permițându-i principelui să retraseze dru- 
murile orașului după bunul său plac, asigurându-i protec- 
ție împotriva răscoalelor şi conspiraţiilor. 

Dar mai mult decât în arhitectură, istoria Vanaiului era 
înscrisă în firea locuitorilor săi. 

Timzinaii şi pursângii erau cei mai numeroși, însă darti- 
naii spâni și cu ochii strălucitori, cinnaii zvelți ca trestia şi 
albi ca neaua și jasurii cu solzi arămii aveau toți districtele 
lor între zidurile albe şi largi ale orașului. Timpul și 
experienţa le conferiseră tuturor un soi de istețime cinică, 
sofisticată. Mergând pe străzile înguste ce urmau cursul 
canalelor de un verde intens, Marcus vedea micile semne ale 
istețimii. Negustori pursângi, loiali principelui, le ofereau 

soldaților acestuia reduceri la produse care fuseseră scum- 
pite special în acest scop. Crâșmarii și medicii, tăbăcarii și 
cizmarii, toți meseriaşii, de orice soi, pregăteau firme noi 
scrise în anteeana imperială, astfel ca afacerile să poată con- 
tinua netulburate şi după pierderea războiului. Bătrâni tim- 
zinai, cu solzii negri crăpaţi şi decoloraţi, stăteau cu 
picioarele încrucișate în fața măsuţelor de pe chei, povestind 
despre ultima revoluţie, cea în care tatăl principelui smul- 
sese puterea din mâinile republicii. Nepoatele lor se plimbau 
în grupuri, purtând fuste albe și subțiri, croite aproape după 
moda imperială, cu picioarele acoperite de solzi negri între- 
văzându-se ca niște umbre prin țesătură. 

Da, unii soldaţi aveau să moară. Da, unele clădiri aveau 
să ardă. Unele femei aveau să fie violate. Unele averi aveau 
să fie pierdute. Era un rău pe care orașul avea să-l îndure, 
cum mai făcuse şi altă dată, și nimeni nu se aştepta ca 
nenorocirea să-l lovească tocmai pe el. Spiritul orașului 
putea fi rezumat printr-o ridicare din umeri. 

Pe o pajiște pentru întruniri publice acoperită cu iarbă 
verde, căruța dărăpănată a unei trupe de actori ambulanți 
îşi desfăcea panoul lateral, scena scundă fiind împodobită 
cu panglici de un galben murdar. Puţinii spectatori adunaţi 
în fața ei păreau în egală măsură curioși şi sceptici. În timp 
ce Marcus trecea pe alături, un bătrân se ivi de după pan- 
glici. Avea părul zburlit şi o barbă țeapănă. 

— Opriţi-vă! strigă bărbatul, cu o voce puternică şi 
sonoră. Opriţi-vă acum și trageți-vă mai aproape! Ascultaţi 
povestea lui Aleren Ucigaşul și a spadei dragonilor! Sau, 
dacă sunteţi slabi de inimă, treceţi mai departe. Căci poves- 
tea noastră este aceea a unei aventuri mărețe. Dragoste, 
război, trădare, răzbunare se vor revărsa acum pe-această 
sărmană scenă și vă previn... 

Vocea actorului scăzu la o șoaptă, deși continua să se 
audă la fel de clar ca și cum ar fi strigat. 

— ...nu toți cei buni au un sfârșit fericit. Nu toți cei răi 
sunt pedepsiţi. Veniți mai aproape, prieteni, și fiți preveniţi 

că în povestea noastră, la fel ca pe-această lume, orice se 
poate întâmpla. 

Marcus nu-și dădu seama că se oprise locului până când 
nu-l auzi pe Yardem. 

— E bun. 

— E, nu-i așa? 

— Să ne uităm puțin, domnule? 

Marcus nu-i răspunse, dar se trase mai aproape odată 
cu restul mulțimii. Piesa era una clasică. O profeție străve- 
che, un rău înălțându-se din adâncurile infernului și o 
relicvă din vremea Imperiului dragonilor, destinată să 
ajungă în mâna eroului. Femeia care o juca pe frumoasa 
fecioară era poate puțin cam coaptă, iar bărbatul din rolul 
eroului — niţel cam moale. Dar replicile erau rostite cu con- 
vingere, iar trupa era experimentată. Marcus zări în 
mulțime o femeie cu părul lung și un tinerel slăbănog care 
râdeau de fiecare dată exact când trebuia și-i umileau pe 
cârcotași: actori de rezervă, strecurați în rândurile publicu- 
lui. Dar de fiecare dată când apărea pe scenă actorul care 
rostise prologul, Marcus își pierdea firul gândurilor. 

Bătrânul îl interpreta pe Orcus, regele-demon, cu o atâta 
răutate și cu un aşa patos, încât puteai uita cu ușurință că 
era doar un spectacol. Când Aleren Ucigaşul lovi cu spada 
dragonilor şi sângele țâșni din pieptul regelui-demon, Mar- 
cus fu cât pe ce să pună el însuși mâna pe armă. 

În final, în ciuda avertismentelor actorului, binele tri- 
umfă, răul fu învins și trupa se înclină în fața publicului. 
Marcus fu surprins de forța aplauzelor: mulțimea se dublase 
fără ca el să fi observat. Până și Yardem își lovea una de alta 
palmele cât farfuriile, zâmbind cu gura până la urechi. Mar- 
cus scotoci în punga de sub cămașă după un ban de argint 
şi-l aruncă pe scenă. Acesta ateriză cu un pocnet și, o clipă 
mai târziu, Orcus, regele-demon, se înclina zâmbind într-o 
ploaie uşoară de monede. Le mulțumi tuturor cu atâta căl- 
dură pentru generozitatea şi bunătatea de care dăduseră 

dovadă încât, în vreme ce se îndepărta, Marcus se pomeni 
gândindu-se că oamenii erau buni și generoşi. 

Soarele toamnei timpurii cobora spre orizont, învăluind 
orașul palid într-o strălucire aurie. Publicul se desprinse de 
scenă, spărgându-se în grupuri de două sau trei persoane, 
care se îndepărtară de-a lungul pajiştii. Marcus se așeză pe 
o bancă de piatră, sub un stejar cu frunzele îngălbenite, 
urmărind cu privirea trupa care își monta la loc căruța. Un 
grup de copii pursângi dădură buzna râzând peste actori 
şi aceştia îi goniră cu zâmbetul pe buze. Marcus se lăsă pe 
spate, cercetând printre ramuri cerul care se întuneca. 

— Ai un plan, zise Yardem. 

— Am? 

— Da, domnule. 

Fusese o piesă drăguță. Distribuţia, nu foarte nume- 
roasă. Aleren Ucigaşul și tovarășul său. Frumoasa fecioară. 
Orcus, regele-demon. Bărbatul care jucase toate rolurile 
mărunte, de la sătean la demon sau nobil, în funcţie de 
costum. Cinci oameni pentru o piesă. Şi alți doi în mulțime, 
dând tonul... 

Şapte oameni. 

— O, zise Marcus. Păi chiar am unul. 


Șapte oameni stăteau în jurul unei mese largi, rotunde, 
bând bere și mâncând brânză și cârnaţi plătiți din fondurile 
tot mai scăzute ale lui Marcus. Cei doi din mulțime erau 
slăbănogul Mikel, iar femeia cu părul lung era Cary. Tână- 
rul care-l jucase pe erou era Sandr, frumoasa şi cam coapta 
fecioară se numea Opal, însoțitorul eroului era Hornet, iar 
omul bun la toate rolurile era Smit. Yardem stătea alături 
de ei, cu un zâmbet larg și binevoitor, ca o cățea înconjurată 
de puii ei. 

Marcus şedea separat, la o masă mai mică, împreună cu 
Orcus, regele-demon. 

— lar eu, zise Orcus, mă numesc, printre altele, Kitap 
rol Keshmet. Cel mai adesea mi se spune maestrul Kit. 

— N-o să țin minte toate numele-astea, zise Marcus. 

— O să ți le amintim noi, zise maestrul Kit. Nu cred c-o 
să se simtă cineva jignit, mai ales dac-o să continui să dai 
de băut. 

— Corect. 

— Ceea ce ne aduce la subiect, nu-i așa, căpitane? Nu 
cred că ne-ai adus aici pe toți dintr-o iubire nețărmurită 
față de teatru. 

— Nu. 

Maestrul Kit ridică din sprâncene, într-o întrebare fără 
cuvinte. Dincolo de scenă și fără machiaj, era un ins intere- 
sant. Avea un chip prelung și un păr cenușiu ca oţelul. Măs- 
liniul profund al pielii sale îi reamintea lui Marcus de 
pursângii care trăiau în deșerturile de dincolo de Marea 
Interioară, iar ochii îi erau atât de negri, încât Marcus 
bănuia că undeva nu prea departe în neamul lui trebuie să 
fi existat şi ceva sânge de-al sudicilor. 

— Principele vrea să mă înroleze cu forța în oastea lui, 
zise Marcus. 

— Înţeleg, răspunse maestrul Kit. Ne-am pierdut și noi 
doi membri ai trupei în felul ăsta. Sandr este dublura. S-a 
trezit dinainte de răsărit ca să-şi repete replicile. 

— Aş prefera să nu fiu în serviciul principelui, zise Mar- 
cus. Atâta timp cât am un contract legal, problema nici nu 
se va pune. 

— Problema? 

— Dacă refuzi recrutarea ajungi ori pe front, ori în 
groapă. Și eu unul nu mă duc să lupt pentru Vanai. 

Maestrul Kit se încruntă şi sprâncenele lui stufoase se 
arcuiră ca niște omizi. 

— Sper c-o să mă ierți, căpitane. Nu cumva tocmai mi-ai 
zis că pentru tine asta-i o problemă de viață și de moarte? 

— Ba da. 

— Pari foarte calm. 

— N-ar fi prima oară. 

Actorul se lăsă pe spătarul scaunului, împletindu-şi 
degetele peste pântecele supt. Părea îngândurat și serios, 
dar în același timp interesat. Marcus luă o gură de bere. 
Avea gust de drojdie şi melasă. 

— Nu cred că vă pot ascunde pe-amândoi, zise maestrul 
Kit. Pe tine, poate. Ştim cum să facem un om să nu mai 
semene cu el însuşi, dar un tralg atât de departe în vest? 
Dacă principele te caută, mă tem că a rămâne cu prietenul 
tău este ca și cum ţi-ai înălța stindardul deasupra capului. 
Am fi prinşi. 

— Nu vreau să mă alătur trupei tale, zise Marcus. 

— Nu? spuse maestrul Kit. Atunci despre ce vorbim aici? 

La cealaltă masă, femeia cu păr lung se ridică în picioare 
pe scaun, luă o poză demnă și începu să declame Ritul 
Sfântului Ancian cu o sâsâială comică. Ceilalți izbucniră cu 
toții în râs, mai puțin Yardem, care zâmbi amuzat, mișcând 
din urechi. Cary. Așa o chema, Cary. 

— Vreau ca trupa ta să mi se alăture mie. Există un con- 
voi care pleacă spre Carse. 

— Ne considerăm o trupă ambulantă, zise maestrul Kit. 
Carse este un vad bun, după părerea mea, și n-am mai fost 
pe-acolo de ani de zile. Dar nu văd cu ce te-ar ajuta să ne 
bagi în convoiul tău. 

— Principele mi-a luat oamenii. Trebuie să-i înlocuiesc. 
Vreau ca voi să jucaţi rolul paznicilor. 

— Chiar vorbești serios! 

— Da. 

Maestrul Kit râse, clătinând din cap. 

— Nu suntem soldați, zise el. Tot ce facem pe scenă este 
coregrafie, spectacol. Dacă ne-am confrunta cu soldaţi 
adevărați, mă îndoiesc că ne-am descurca. 

— Nu vreau să fiți gărzi, zise Marcus. Vreau să vă purtaţi 
ca şi cum ați fi. Bandiţii nu-s tâmpiţi. Își calculează și ei 
șansele, cum face oricine. Convoaiele sunt atacate de obicei 
pentru că nu au destui oameni în armuri sau pentru că 
transportă ceva ce merită riscul. Dacă îi îmbrăcăm pe-ai tăi 

în pieptare de piele şi le dăm arcuri, nimeni n-o să ştie dacă 
ei le pot folosi ori ba. lar marfa pe care o cărăm nu merită 
să te baţi pentru ea. 

— Nu? 

— Cositor și fier. Lână nevopsită. Ceva pielărie, spuse 
Marcus. Un ins din Vechiul District, pe nume meșterul 
Will, a înjghebat o asociere de negustori care să-și scoată 
din oraș bunurile în ajunul bătăliei, în speranţa că lupta o 
să se încheie înainte să aibă ei de făcut plăți. Riscul este 
destul de scăzut. Dacă aș fi bandit, eu nu m-aș uita de două 
ori la convoi. 

— Şi plata-i bună? 

— Foarte bună, zise Marcus. 

Maestrul Kit își încrucișă braţele, încruntându-se. 

— Mă rog, e decentă, spuse Marcus. Având în vedere 
despre ce-i vorba. Şi o să vă pună la adăpost de pericol pe 
tine și pe-ai tăi. Chiar și-n războaie de-astea de nobili tot se 
varsă ceva sânge şi tu ai femei în trupă. 

— Cred că şi Cary, şi Opal își pot purta singure de grijă, 
zise maestrul Kit. 

— Nu și dacă orașul este prădat. Prinții și imperiile nu 
se sinchisesc dacă vreo câteva actrițe sunt violate sau ucise. 
Nu-i iau în seamă pe oamenii ca voi, iar soldaţii de rând 
știu asta. 

Actorul privi către masa cea mare. Acolo păreau să se 
desfășoare simultan mai multe conversații, unii dintre 
actori luând parte la toate. Privirea bărbatului mai vârstnic 
se înmulie. 

— Te cred, căpitane. 

Rămaseră tăcuți un moment, ascultând vuietul focului 
în vatră, celelalte voci împletindu-se în conversaţie, vântul 
răcoros al serii zgâlțâind uşile și ferestrele. Hornul nu tră- 
gea prea bine și, din când în când, elibera în încăpere 
norișori de fum de parc-ar fi râgâit. Actorul clătină din cap. 

— Pot să te-ntreb ceva? zise maestrul Kit. 

— Dă-i bătaie. 

— Îţi știu faima. Și am impresia că eşti un om cu expe- 
riență. Trecut prin multe. Mi se pare ciudat să te găsesc în 
Orașele Libere, escortând convoaie neînsemnate. 

— Asta nu-i o întrebare, zise Marcus. 

— De ce te ocupi cu asta? 

Marcus ridică din umeri. 

— Sunt prea încăpățânat ca să mor, spuse el, încercând 
să vorbească pe un ton glumet. 

Zâmbetul maestrului Kit ar fi părut compătimitor, dacă 
n-ar fi ascuns la rândul lui o suferință proprie. 

— Şi pe-asta o cred, căpitane. Bine. Deci ai nevoie de 
nouă soldați care să apere ultimul convoi plecat din Vana- 
iul liber? 

— Opt, zise Marcus. Opt soldaţi şi un iscusit. 

Master Kit își înălță privirea către tavanul înnegrit de 
funingine. 

— Totdeauna am vrut să joc rolul unui iscusit, zise el. 


SIR GEDER PALLIAKO, 
MOȘTENITORUL VICONTELUI 
DE RIVENHALM 


acă n-ar fi fost cu gândul la traducerea lui, Geder 

Palliako ar fi putut scăpa. Cartea în cauză era un eseu 

speculativ despre înecaţi, scris de un filosof pe jumă- 
tate discreditat din Principatul C'Annalde. Geder îl găsise 
într-un scriptoriu? din Camnipol și, pregătindu-se de lun- 
gul marş spre sud şi spre Orașele Libere, lăsase pe dinafară 
o pereche de cizme de rezervă ca să-i facă loc în bagaje. 
Dialectul era străvechi şi puțin cunoscut. Scoarţele de piele 
nu erau cele originale. Paginile erau aproape cafenii de 
vechime, iar cerneala ștearsă. 

Lui Geder îi era tare dragă. 

Cortul său din pânză cerată era mai ieftin decât cele din 
piele folosite de obicei în campanii, dar ţinea cât de cât 
frigul la distanță. Picioarele şi spatele îl dureau din cauza 
mersului călare. Avea numai rosături pe coapse și-și des- 
cheiase jiletca pentru a-şi elibera pântecele din strânsoare. 
Tatăl lui avea aceeași constituţie. Blestemul familiei, așa-i 
spunea. Geder mai avea cam o oră până la culcare și şi-o 
petrecea pe un scăunel pliant, aplecat deasupra cărții, 
punând cap la cap cuvânt cu cuvânt, frază cu frază. 


„Spre deosebire de fiarele câmpului, omenirea nu are 
nevoie să recurgă la un Zeu abstract, mitic, pentru a 


2 Atelier de caligrafie și miniatură, aflat de obicei în cadrul unei 
mânăstiri, unde se copiau manuscrisele. 

descoperi rostul existenței. Cu excepţia pursângilor 
nemodificaţi, animalici, fiecare dintre rasele omenirii este 
creată cu un scop. Rasele estului - yemmu, tralgii, jasurii — 
au fost în mod evident făcute să fie creaturi ale războiu- 
lui; raushadamii, ca obiecte de amuzament și distracţie, 
timzinaii — cea mai tânără dintre rase — ca o rasă destinată 
apiculturii sau altor munci ușoare, cinnaii, printre care mă 
număr şi eu, drept lentilele conştiente care să filtreze 
înțelepciunea și filosofia și așa mai departe. 

Dar înecaţii? Dintre toate rasele omenirii, numai înecaţii 
par să fie o formă fără scop. Curentul general de opinie îi 
plasează pe acești frați inferiori ai noştri mai degrabă ală- 
turi de plante sau de fiarele încete de pe continentele vestice. 
Adunarea lor ocazională în băltoacele produse de maree 
ne spune mai multe despre curenţii marini decât despre 
existența unei voințe umane. Unii romantici sugerează 
că înecaţii lucrează conform unui plan profund, inspirat de 
dragoni, ce continuă să se desfășoare chiar și după moartea 
autorilor lui. O idee romantică, una care poate fi iertată. 

În schimb, şi cred că asta este clar, înecaţii sunt cel mai 
clar exemplu al umanităţii ca expresie artistică și, aşa stând 
lucrurile...“ 


Sau poate că „intenţie estetică“ era un termen mai potri- 
vit decât „expresie artistică“? Geder se frecă la ochi. Era 
târziu. Mult prea târziu. Mâine îl aştepta o nouă zi de călă- 
rie înspre sud, urmată de încă una. Prin bunăvoința Zeului, 
aveau să ajungă la graniță într-o săptămână, să petreacă 
încă o zi sau, în cel mai rău caz, două alegând câmpul de 
bătălie, o zi ca să zdrobească forțele locale și apoi avea să 
doarmă într-un pat adevărat, să mănânce o mâncare cum- 
secade și să bea vin care nu prinsese gustul burdufului în 
care fusese transportat. Cu condiția să supraviețuiască 
până acolo. 

Geder puse cartea deoparte. Se pieptănă, mulțumit că 
nu avea păduchi. Se spălă pe față și pe mâini, apoi își încheie. 
jiletca pentru scurtul drum până la latrină, ultimul popas 

înainte de culcare. Afară, lângă cort, scutierul lui — un alt 
dar de la tatăl său — dormea ghemuit în maniera dartinailor, 
cu ochii emanând o strălucire roșiatică în spatele pleoape- 
lor închise. Dincolo de el, armata acoperea ținutul ca un 
oraș itinerant. 

Dealurile din apropiere erau presărate cu focuri pentru 
gătit ce umpleau văzduhul cu miros de linte. Căruţele erau 
adunate în centrul taberei, iar catârii, caii și sclavii se aflau 
alături, în ţarcuri separate. Un vânt rece sufla dinspre nord. 
Era un semn bun. N-avea să plouă. Luna se înălțase pe 
jumătate, cornul ei în creștere oferind mai mult ideea de 
lumină decât lumină propriu-zisă, așa că Geder păși foarte 
atent pe drumul către latrină. 

Se tot gândea la eseu. Își dorea ca printre cei aflaţi în 
marş să fi existat cineva cu care să poată discuta subiectul, 
dar eseul speculativ nu era considerat o artă masculină. 
Poezia, da. Călăria. Tragerea cu arcul. Lupta cu spada. Chiar 
și istoria, dac-o practicai cu întorsături abile de frază. Dar 
eseul speculativ era o plăcere vinovată, pe care era mai bine 
s-o țină ascunsă de tovarășii lui. Îl luau și-așa destul peste 
picior din cauza pântecelui. Nu era nevoie să le furnizeze 
pietre-n plus pentru praștii. Dar dacă nu era „intenţie este- 
tică“... oare autorul acela cinnai chiar spunea că înecații 
apăruseră pe lume numai ca să înfrumusețeze țărmurile? 

Latrina era pustie, un mic cort de pânză adăpostind 
două scânduri rudimentare aşezate deasupra unei gropi. 
Geder își dădu jos pantalonii, cu mintea încă la cele mai 
delicate aspecte ale traducerii. Remarcă mirosul dulceag 
care se simțea pe sub duhoarea fecalelor, dar nu-i dădu 
nicio importanţă. Se puse cu fundul pe scânduri, suspi- 
nând ușurat și se întrebă, o clipă prea târziu, de ce mirosea 
a talaș în latrină. 

Scândurile cedară și Geder ţipă, prăbușindu-se pe spate 
în mocirla duhnitoare de fecale și urină. Una dintre scân- 
duri ricoșă de peretele gropii și-i zgârie brațul. Ateriză cu 
atâta forță, încât rămase fără suflu. Zăcu năucit în bezna 

împuțită, iar conținutul umed și rece al latrinei îi îmbibă 
pantalonii și jacheta. 

De sus se auziră râsete. Apoi se ivi o lumină. 

Patru felinare își lepădară învelitorile, strălucind pe cerul 
de deasupra. Lumina ascundea fețele celor care le țineau, 
dar vocile li se auzeau limpede. Erau așa-numiții săi prie- 
teni și tovarăși de luptă. Jorey Kalliam, fiul baronului de 
Osterling, Fells. Sir Gospey Allintot. Sodai Carvenallin, 
secretarul Înaltului Mareșal. Şi, cel mai rău dintre toți, sir 
Alan Klin, căpitanul companiei, superiorul imediat al lui 
Geder şi omul căruia ar fi trebuit să-i raporteze comporta- 
mentul necorespunzător al tovarășilor lui. Geder se ridică 
în picioare, cu capul și umerii afară din groapă, în timp ce 
ceilalți hohoteau de râs. 

— Foarte nostim, zise Geder, întinzându-le mâinile mur- 
dare de rahat. Şi-acuma ajutați-mă să ies. 

Jorey îl apucă de braţ şi-l trase la suprafață. Ce-i al lui 
i-al lui, recunoscu Geder. Omul nu dăduse înapoi în fața 
mizeriei în care-l făcuseră să cadă. Pantalonii lui Geder 
îi atârnau în jurul genunchilor, uzi şi murdari. Se opri în 
lumina felinarelor, gândindu-se dacă să şi-i ridice sau să 
rămână gol de la brâu în jos. Suspină și și-i ridică. 

— Erai ultima noastră speranţă, zise Klin, trăgându-i un 
pumn în umăr, în timp ce lacrimi de râs îi curgeau pe obraji. 
Toţi ceilalți s-au prins că era ceva în neregulă. Mă rog, mai 
puțin Sodai, dar el i-atât de slab, încât n-au cedat scândurile. 

— Mda, excelentă glumă, rosti Geder cu acreală. Acum 
mă duc să-mi găsesc ceva curat de... 

— A, nu, zise Sodai cu accentul său nazal, aristocratic. 
Te rog, prietene. Nu ne strica noaptea. A fost o glumă! la-o 
ca atare. 

— Așa-i, zise Klin, înconjurând cu brațul umerii lui 
Geder. Dă-ne voie să ne cerem scuze. Haideţi, prieteni! La 
corturi! 

Cei patru bărbaţi se poticniră prin întuneric, târându-l pe 
Geder după ei. Dintre toți patru, numai Jorey părea să-l com- 
pătimească sincer și o făcea în tăcere. 

Toată copilăria lui, Geder își imaginase cum ar fi fost 
să-l slujească pe rege, să plece călare într-o campanie şi 
să-și demonstreze inteligenţa și iscusința în mânuirea 
armelor. Citise poveştile marilor războinici de odinioară și 
ascultase istorisirile despre prietenie şi frăția spadei spuse 
de tatăl lui la beţie. 

Realitatea se dovedea dezamăgitoare. 

Cortul căpitanului era din piele grea, întinsă pe un 
cadru de fier. Interiorul era mai luxos decât adăpostul lui 
Geder. Din tavan atârnau mătăsuri și un foc mare ardea în 
vatră, fumul fiind condus afară printr-un horn suspendat 
din fier forjat și piele înnegrită. Era mai cald decât în toiul 
verii, dar măcar fusese pregătită o baie, așa că, după ce-şi 
dădu jos hainele împuţite, lui Geder nu-i fu frig. Ceilalți 
lepădară mănusșile şi tunicile contaminate de contactul cu 
Geder şi un sclav timzinai le scoase pe toate din cort. 

— Noi, dragi prieteni, suntem mândria și speranța 
Anteei, zise Klin umplând cu vin o carafă pântecoasă. 

— În cinstea regelui Simeon! zise Gospey. 

Klin puse carafa în mâna lui Geder și se ridică, înălțând 
el însuși burduful. 

— Pentru regat şi imperiu, zise el. Și blestem pe capul 
nemernicilor din Vanai! 

Ceilalți se ridicară. Din cadă, Geder se săltă și el în picioare, 
pentru că a rămâne așezat ar fi însemnat un mic act de tră- 
dare. Acesta se dovedi numai primul dintr-o lungă serie 
de toasturi. Sir Alan Klin avea multe defecte, dar cu vinul 
nu se zgârcea. Și dacă lui Geder i se părea că totuși carafa 
lui era întotdeauna ceva mai plină decât ale celorlalți, era în 
mod sigur doar un semn al regretului căpitanului, un mod 
de a-şi cere scuze pentru farsa din acea seară. 

Sodai declamă cel mai recent sonet al său, un omagiu 
obscen adus uneia dintre cele mai populare târfe care-i 


Calea dragonului | 37 


însoțea în campanie. Klin îi eclipsă prestația, improvizând 
o cuvântare despre virtuțile bărbătești, cum ar fi talentul cu 
armele, artele frumoase și potenţa sexuală. Jorey şi Gospey 
interpretară un cântec vesel la tobă și harpă, cu vocile într-o 
frumoasă armonie. Când îi veni rândul, Geder se ridică din 
apa călâie și recită un cuplet deocheat, executând și micul 
dans care-l însoțea. Îl învățase cândva de la tatăl lui, când 
erau amândoi amețiţi bine, şi nu-l împărtășise nimănui din 
afara familiei. Abia când termină, iar ceilalți bărbaţi nu mai 
puteau de râs, își dădu seama cât de beat era dacă-l reci- 
tase aici. Zâmbi, ascuzându-și junghiul subit de teamă. 
Nu cumva tocmai devenise complice la propria sa umilință? 
Zâmbetul lui le provocă celorlalți un nou acces de ilaritate 
până când Klin, cu respiraţia tăiată, bătu în podea făcându- 
i lui Geder semn să se așeze. 

Urmară cârnaţi și brânză, iarăși vin, turte şi murături, 
apoi din nou vin. Ceilalți vorbeau despre lucruri pe care 
Geder abia le putea urmări, darămite să și le amintească 
mai apoi. La un moment dat, se pomeni perorând cu o 
gravitate şovăielnică despre înecați ca expresie artistică sau 
poate ca intenţie estetică. 

Se deșteptă în cortul său de pânză cerată, înghețat, cu 
dureri de cap şi fără să-și amintească exact când se întor- 
sese. Lumina slabă şi crudă a zorilor ce se apropiau se stre- 
cura prin pânză. Afară şuiera un vânt ușor. Geder își 
înfăşură pătura în jurul capului ca basmaua unei neveste 
de pescar, dorindu-și să adoarmă din nou, măcar câteva 
minute. Rămășițele unui vis încă mai stăruiau, ademe- 
nindu-l, dar trâmbița, sunând adunarea, puse capăt orică- 
ror speranţe de odihnă. Geder se opinti în picioare, îşi puse 
o uniformă curată şi-şi pieptănă părul pe spate. În stomacul 
lui avea loc o rebeliune. Capul lui încerca să aleagă între 
durere şi o stare de greață. Dacă vomita înăuntru, nimeni 
n-avea să-l vadă, dar scutierul urma să fie silit să curețe 
înainte să strângă cortul. Dacă ieșea afară, era aproape 
sigur c-avea să fie văzut. Se întrebă cât de mult băuse 

noaptea trecută. Trompeta sună a doua oară adunarea. 
N-avea timp pentru astea. Strânse din dinți şi porni, din 
nou, către cortul căpitanului. 

Compania stătea aliniată, Kalliam, Allintot şi alte două 
duzini de cavaleri, mulți dintre ei deja înveşmântaţi în zale 
și platoşe. În spatele fiecăruia erau sergenţii și soldații lor, 
înşirându-se pe cinci rânduri. Geder Palliako încercă să stea 
cât mai drept, ştiind că oamenii din spatele lui își calculau 
șansele de glorie și supraviețuire în funcție de competența 
lui. La fel cum ale sale depindeau de căpitan și, deasu- 
pra lui, de lordul Ternigan, Înaltul Mareșal care comanda 
întreaga armată. 

Sir Alan Klin ieși din cort. În lumina răcoroasă a dimi- 
neții, părea războinicul perfect. Avea părul blond prins la 
spate. Uniforma lui era de un negru atât de închis, încât 
părea croită din miez de noapte. Umerii largi și bărbia 
puternică îi dădeau aparenţa unei statui trezite la viață. Doi 
sclavi aduseră un podium și-l așezară la picioarele bărba- 
tului. Căpitanul păşi pe el. 

— Oameni buni, zise el. Ieri, lordul Ternigan ne-a trimis 
noi ordine. Vanaiul a încheiat o alianță cu Maccia. Rapoar- 
tele noastre spun că șase sute de oameni înarmați cu săbii 
și arcuri mărșăluiesc în sprijinul Vanaiului chiar în acest 
moment. 

„Căpitanul se opri, lăsând vestea să-și facă loc în mințile 
lor, iar Geder se încruntă. Maccia era un aliat nefiresc pentru 
Vanai. Cele două orașe se dușmăneau de mai bine de o 
generație din pricina comerțului cu mirodenii și tutun. Din 
câte citise el, Vanaiul era construit din lemn mai ales din 
cauză că Maccia controla carierele de piatră, în timp ce che- 
resteaua era adusă pe râu, dinspre nord. Dar poate că se 
petreceau mai multe decât ştia el. 

— Aceste întăriri nu vor salva Vanaiul, zise Alan. În 
principal pentru că, ajungând acolo, vor găsi orașul sub 
controlul nostru. 

Geder simţi cum fruntea i se încruntă și mai tare, în timp 
ce în stomac i se instala o greață rău-prevestitoare. Între 
Maccia şi Vanai erau probabil cinci zile pe calea apei, iar ei 
se aflau la cel puţin o săptămână de graniţă. Să ajungă în 
Vanai înaintea întăririlor însemna... 

— Azi începem un marș forțat, spuse Alan. O să dor- 
mim în șa. O să mâncăm din mers. Și în patru zile o să luăm 
Vanaiul prin surprindere şi o să-i arătăm ce înseamnă pute- 
rea Tronului Despicat! Pentru rege! 

— Pentru rege! rosti Geder alături de ceilalți, ridicân- 
du-și mâna în semn de salut și încercând să nu izbucnească 
în plâns. l l 

Ştiuseră. Noaptea trecută, ei știuseră. Geder simțea deja 
durerea tot mai puternică din spinare şi coapse. Pulsațiile 
din cap se intensificară. În timp ce armata rupea rândurile, 
Jorey Kalliam îi întâlni privirea și-și feri ochii. 

Asta fusese gluma. Faptul că fusese făcut să cadă în 
mizeria din latrină nu reprezentase decât începutul. După 
asta, hai să insistăm ca bufonul să ne accepte scuzele. Hai 
să-l vârâm în apă caldă. Hai să-i turnăm vin pe gât. Să-l 
facem să danseze. Amintirea lui recitând cupletul deocheat 
al tatălui său și executându-şi micul dans se deșteptă, dure- 
roasă ca o lovitură de cuțit în spinare. Și toate astea ca să 
poată anunţa marșul forțat în timp ce idiotul de Palliako 
încerca să nu vomite din poziție de drepți. Îl lipsiseră de 
ultima noapte de somn și, în zilele ce urmau, aveau să se 
distreze văzându-l cum se chinuie. l 

Frăția spadei. Camaraderia campaniei. Cuvinte fru- 
moase, care nu-nsemnau nimic. Nu era nimic diferit față 
de situația de-acasă. Cei puternici își băteau joc de cei slabi. 
Cei frumoși îi compătimeau pe cei şterşi. Pretutindeni, cei 
puternici stabileau cine se bucura de favoruri şi cine putea 
fi luat peste picior. Geder se întoarse și se îndreptă cu paşi 
furioși către cortul lui. Scutierul lui ținea sclavii pregătiți 
să-l strângă. Îi ignoră şi se îndreptă către ultimele momente 


40 / DANIEL ABRAHAM 


de intimitate dinaintea bătăliei aflate încă la câteva zile 
distanţă. Întinse mâna după carte. 

Nu era unde-o lăsase. 

ÎI străbătu un fior fără nicio legătură cu toamna. 

Era beat când se întorsese. Poate-o mutase. Poate încer- 
case să citească înainte să adoarmă. Geder își controlă patul 
de campanie, apoi se uită sub el. O căută printre uniforme 
și în cufărul din lemn și piele în care îşi ținea celelalte 
lucruri. Cartea nu era nicăieri. Se pomeni respirând mai 
iute. Simţea că-i arde fața, dar refuză să se gândească dacă 
de rușine sau de furie. leși din cort şi sclavii luară poziție 
de drepți. Restul taberei era deja încărcat în căruţe sau pe 
spinările catârilor. Nu era timp. Geder îi făcu semn scutie- 
rului său dartinai și sclavii trecură la treabă, punându-i 
ordine în lucruri. Geder traversă din nou câmpul, cu o frică 
ce-i încetinea pașii. Dar trebuia să-și recapete cartea. 

Cortul căpitanului era deja strâns, pielea desprinsă de pe 
cadrul de fier, cadrul pliat și depozitat. Peticul de pământ 
dezgolit unde Geder se ținuse de giumbușlucuri cu o noapte 
înainte era ca desprins dintr-un basm, un castel al zânelor 
care dispărea la ivirea zorilor. Cu excepția faptului că sir 
Alan Klin era încă acolo, cu mantaua de călărie din piele 
atârnându-i pe umeri și cu spada ceremonială prinsă la șold. 
Responsabilul pentru provizii, un munte de om pe jumă- 
tate yemmu, tocmai primea ordine de la căpitan. Rangul 
lui Geder îi dădea, practic, dreptul să-l întrerupă, dar n-o 
făcu. Aşteptă. 

— Palliako, zise Klin. 

Vocea lui nu mai avea căldura din noaptea trecută. 

— Excelenţă, zise Geder.. Îmi cer scuze de deranj, dar 
când m-am trezit de dimineață... după noaptea trecută... 

— Zi-i odată, omule! 

— Aveam o carte, domnule. 

Sir Alan își închise ochii săi nobili, cu gene lungi. 

— Credeam c-am terminat cu chestia asta. 

— Am terminat, domnule? Adică ştiţi despre carte? 
V-am arătat-o? 

Căpitanul își deschise ochii, contemplând haosul ordo- 
natal taberei în curs de ridicare. Geder se simți ca un băiețel 
care sâcâie un preceptor mult prea hărțuit. 

— Eseu speculativ, spuse Klin. Zău, Palliako! Eseu spe- 
culativ?! 

— Mai mult un exerciţiu de traducere, minți Geder, 
simțindu-se brusc rușinat de entuziasmul său sincer. 

— A fost... curajos din partea ta că ţi-ai recunoscut viciul, 
zise Klin. Și cred că distrugând-o ai luat decizia corectă. 

Geder își simţi inima zvâcnindu-i în piept. 

— Am distrus-o, domnule? 

Alan îl privi cu o expresie de surprindere. Sau poate de 
prefăcută surprindere. 

— I-am dat foc noaptea trecută, zise căpitanul. Noi amân- 
doi, imediat ce te-am dus înapoi în cortul tău. Nu-ţi aduci 
aminte? 

Geder nu ştia dacă bărbatul îl minţea sau nu. Noaptea 
trecută se pierdea în ceață. Își amintea atât de puţine. Era 
posibil ca, băut fiind, să-și fi renegat mica abatere de la 
regulile sofisticării şi să fi permis să i se dea foc? Sau poate 
că Alan Klin, căpitanul şi comandantul lui, îl mințea de la 
obraz? Niciuna dintre ipoteze nu părea plauzibilă, dar fie 
una, fie cealaltă trebuia să fie adevărată. lar dacă ar fi recu- 
noscut că nu ştia ce se întâmplase, ar fi însemnat că nu 
ţinea la băutură și ar fi demonstrat, din nou, că era bătaia 
de joc a companiei. 

— Îmi cer scuze, domnule, zise Geder. Cred c-am fost 
cam confuz. Acum am înțeles. 

— Fii atent cu chestiile-astea. 

— N-o să se mai întâmple. 

Geder salută și, înainte să-i răspundă Klin, porni către 
calul său. Era un jugan cenușiu, cel mai bun cal pe care şi-l 
putea permite familia lui. Se ridică în şa și smuci frâiele. 
Calul se întoarse brusc, surprins de violenţa gestului, și, 

dincolo de toată furia sa, Geder simţi un junghi de regret. 
Nu era vina animalului. Își promise să-i dea o măsură de 
trestie de zahăr când urmau să se oprească. Dac-aveau să 
se oprească. Dacă această campanie, fie ea de două ori bleste- 
mată, n-avea să se târască înainte până la sfârșitul timpului 
și la reîntoarcerea dragonilor. 

Armata se porni, mişcându-se în acel ritm domol al oame- 
nilor care ştiu că mersul nu va înceta curând. Marșul forțat 
începu, rând după rând, pe drumul larg din jad de dragon. 
Geder stătea țeapăn în șa, ținându-și spinarea dreaptă 
numai grație mâniei și unui efort de voință. Mai fusese 
umilit şi altădată. Cel mai probabil avea să fie umilit şi 
de-acum înainte. Dar sir Alan Klin îi arsese cartea. În timp 
ce soarele dimineţii răsărea și căldura făcea mantiile să le 
alunece de pe umeri, iar frunzele toamnei străluceau glo- 
rios în jur, Geder realiză că jurase deja să se răzbune. Și o 
făcuse chiar în fața noului său dușman de moarte. 

„N-o să se mai întâmple“, zisese el. 

Şi n-avea să se mai întâmple. 


CITHRIN BEL SARCOUR, 
PUPILA BĂNCII MEDEAN 


ingura amintire clară pe care-o avea Cithrin despre 

părinţii ei era momentul când i se spusese că muriseră. 

Din perioada de dinainte nu avea decât frânturi fan- 
tomatice de amintiri. Tatăl ei însemna o îmbrăţișare caldă 
în ploaie și miros de tutun. Mama ei era gustul de miere pe 
pâine și mâna subțire și delicată a unei femei cinnai mân- 
gâindu-i piciorul. Nu-şi amintea fețele sau vocile lor, dar 
îşi amintea clipa în care îi pierduse. 

Avea patru ani. Camera ei era vopsită în alb şi purpuriu. 
Stătea la fereastră şi-și bea ceaiul în compania unui tralg 
de jucărie făcut din pânză de sac și umplut cu teci uscate de 
fasole. Tocmai îi îndrepta urechile când nanné a ei intrase, 
mai palidă ca de obicei, şi-i spusese că ciuma îi luase pe 
stăpânul şi pe stăpâna casei şi că Cithrin trebuia să se pre- 
gătească de plecare. Avea'să locuiască de-acum cu altcineva. 

Nu înţelesese. Pe-atunci, moartea însemna pentru ea 
ceva ce putea fi negociat, ca şi cum ar fi fost vorba despre 
o panglică pe care s-o poarte în păr sau despre porția de 
ovăz îndulcit de la micul dejun. În loc să plângă, Cithrin 
simțise mai degrabă iritare față de schimbarea survenită. 

Abia mai târziu, în noile și mult mai întunecoasele ei 
camere de deasupra sediului băncii, înțelesese că nu conta 
cât de tare țipa sau cât de mult plângea. Părinţii ei n-aveau 
să mai vină pentru că, fiind morţi, nu le mai păsa. 


— Îţi faci prea multe griji, zise Besel. 
Se lăsă pe spate cât era de lung, părând să se simtă în lar- 
gul lui pe scările tocite de lemn. Părea în largul lui oriunde 

s-ar fi aflat. Cei douăzeci și unu de ani ai săi îl făceau să fie 
cu patru ani mai mare decât Cithrin și avea un păr negru 
și cârlionțat și o faţă lată, făcută parcă pentru zâmbete. 
Umerii îi erau solizi ca ai unui muncitor, dar mâinile-i erau 
fine. La fel ca rochia ei, tunica lui era vopsită în roşu şi 
cafeniu, culorile băncii. Dar lui îi veneau mai bine. Cithrin 
ştia că avea vreo şase iubite şi în secret era geloasă pe fie- 
care în parte. 

Stăteau pe o bancă de lemn deasupra Pieței cu Arcade, 
contemplând de sus aglomeraţia pieței săptămânale de 
mărfuri proaspete, sute de tarabe înghesuite din pânză viu 
colorată și bețe subțiri, răsărind din clădirile ce mărgineau 
locul ca niște mlădiţe din trunchiul unui copac bătrân. 
Marele canal al Vanaiului clipocea pe cheiul din dreapta 
lor, apa verzuie fiind plină de bărcuţe înguste și de barje. 
Piaţa zumzăia de vocile vânzătorilor de peşte și ale măce- 
larilor, ale fermierilor și ale vânzătorilor de ierburi, toți 
vânzându-și ultimele recolte ale verii. 

Cei mai mulți erau pursângi și timzinai cu chitină nea- 
gră, dar ici-colo Cithrin zărea silueta palidă și zveltă a unui 
cinnai pur, capul larg şi mobil şi urechile ca de câine ale 
unui tralg, mersul legănat al unui yemmu. Crescând în 
Vanai, Cithrin văzuse măcar câte un exemplar din mai 
toate rasele omenești. Odată zărise într-un canal chiar și un 
înecat, privind-o cu ochi negri și plini de tristețe. 

— Nu înţeleg cum poate banca să ia partea Anteei Impe- 
riale, zise ea. 

— Nu le luăm partea, spuse Besel. 

— Nu luăm partea principelui. Asta înseamnă război! 

Besel râse. Avea un râs frumos. Cithrin simţi un fulger 
de mânie, dar îl iertă de îndată ce el își puse mâna pe a ei. 

— E o piesă de teatru, spuse el. Două grupuri de oameni 
o să se întâlnească pe un câmp în afara orașului, o să-și flu- 
ture săbiile unii la alţii, o să se tăvălească reciproc cât să le 
fie onoarea satisfăcută, după care noi o să deschidem 

porțile armatei anteene şi-o să-i lăsăm să ne conducă pentru 
câțiva ani. 

— Dar principele... 

— Exilat. Sau închis, dar cel mai probabil exilat. Așa se 
întâmplă tot timpul. O baroneasă din Gilea se mărită cu un 
prinţ din Asterilhold, şi regele Simeon decide că Anteea are 
nevoie de o contragreutate în Orașele Libere. Așa că găsește 
un motiv şi declară război Vanaiului. 

Cithrin se încruntă. Besel părea amuzat și deloc îngrijo- 
rat. Din punctul lui de vedere, spaimele ei păreau naive. 
Prosteșşti. Se încăpățână. 

— Am citit despre războaie. Profesorul meu de istorie 
nu vorbește așa despre ele. 

— Poate că războaiele adevărate sunt altfel, zise Besel 
ridicând din umeri. Dacă Anteea pornește vreodată la luptă 
împotriva Birancourului sau a Keshetului, atunci o să-mi 
retrag toate pariurile. Dar asta? E mai puţin ca o furtună de 
primăvară, rândunică mică. 

O voce feminină îl strigă pe Besel. Era o fiică de negustor, 
îmbrăcată într-un corsaj cafeniu, adânc decoltat, şi o fustă 
lungă din pânză nevopsită. Besel se ridică de lângă Cithrin. 

— După cum vezi, am treabă, zise el cu ochii scântein- 
du-i. Ai face bine să te întorci acasă înainte să înceapă 
bătrâna Cam să-și facă griji. Dar acum serios, ai încredere 
în magistrul Imaniel. Se ocupă de chestia asta de mai mult 
timp decât noi doi și ştie cu ce se mănâncă. 

Cithrin făcu semn că a înţeles și-l privi pe Besel cobo- 
rând treptele două câte două către fata cu păr întunecat. 
Se înclină în fața ei și ea îi făcu o reverență, dar lui Cithrin 
scena i se păru falsă. Formalități folosite pe post de prelu- 
diu. Probabil Besel nici nu credea că Cithrin știa ce-i ăla 
preludiu. Îl privi amărâtă cum o lua pe femeie de braţ, pier- 
zându-se împreună cu ea pe străzile și podurile albe ale 
orașului. Cithrin își aranjă mânecile, dorindu-și, nu pentru 
întâia oară, ca Banca Medean să fi ales niște culori care să-i 
fi venit mai bine. Ceva cu verde de exemplu. 

Dacă părinţii ei ar fi fost amândoi pursângi sau cinnai, ar 
fi avut o familie care s-o ia în grijă. În schimb, titlurile deţinute 
de tatăl ei în Birancour fuseseră reclamate de regină şi ofe- 
rite altcuiva. Clanul mamei sale din Principatul C’ Annalde 
refuzase politicos să aibă grijă de un copil cu sânge amestecat. 

Dacă n-ar fi fost Banca, ar fi fost aruncată pe străzile 
Vanaiului. Dar tatăl ei îşi depozitase o parte din aur pentru 
a fi administrat de magistrul Imaniel şi, ca moştenitoare, 
Cithrin devenise pupila Băncii până când avea să ajungă 
la vârsta la care să-și poată pune amprenta degetului mare 
pe propriile ei contracte. Adică peste încă două veri. Atunci 
avea să treacă de cel de-al nouăsprezecelea solstiţiu al ei, 
să devină o femeie înstărită și, probabil, să se mute din 
apartamentele micuţe din apropierea Pieței Mari în care își 
făcea afacerile sucursala din Vanai a Băncii Medean. 

Presupunând, fireşte, că invadatorii aveau să lase orașul 
în picioare. 

Străbătând piața de mărfuri proaspete, nu zări niciun 
semn de frică pe chipurile celor din jur. Poate că Besel avea 
dreptate. Zeul știe că băiatul părea foarte sigur de sine. Dar 
aşa era el în orice împrejurare. 

Se întrebă dacă Besel urma să o privească altfel când 
n-avea să mai fie micuța orfană a Băncii. Se opri în fața unei 
tarabe unde o femeie pursânge vindea parfumuri, uleiuri și 
panglici colorate pentru păr. Pe un stâlp de lemn neşlefuit 
era agățată o oglindă, invitându-i pe clienți să se admire. 
Cithrin se examină un moment, ridicându-și bărbia așa cum 
ar fi făcut o femeie care avea o familie adevărată. 

— Vai, biata de tine, zise femeia. Ai fost bolnavă, nu? Îţi 
trebuie ceva pentru buze? 

Cithrin clătină din cap, dând înapoi. Femeia o prinse de 
mânecă. 

— Nu fugi. Nu mi-e frică. Jumătate dintre clientele mele 
vin aici pentru că s-au simţit rău. Putem să facem să dispară 
paloarea aia a ta, drăguță. 

— N-am fost, reuși Cithrin să spună, recăpătându-şi 
vocea. 

— N-ai fost? zise femeia îndemnând-o către un scăunel 
dintr-un colț al dughenei. 

Aerul era greu de respirat din pricina mirosului de tran- 
dafiri și de pământ proaspăt săpat. 

— Nu sunt bolnavă, zise ea. Mama mea e cinnai. E... 
e normal. 

Femeia îi aruncă o privire compătimitoare. Avea drep- 
tate. Cithrin nu avea nici frumusețea delicată ca de figurină 
de sticlă a neamului mamei sale, nici farmecul solid, cald, 
teluric al unei fete pursânge. Era la mijloc. Catârul alb, aşa 
o porecliseră ceilalți copii. Nici una, nici alta. 

— Păi cu-atât mai mult, zise femeia pe un ton consola- 
tor. Tu stai jos şi o să vedem ce-i de făcut. 

În cele din urmă, Cithrin cumpără un borcan de ruj de 
buze numai ca să poată pleca. 


— Puteaţi să-i dați ceva totuși, zise Cam. Este principele. 
Nu-i ca și cum n-aţi ști unde să-l găsiți. 

Magistrul Imaniel își ridică ochii din farfurie, cu o 
expresie plăcută, dar impenetrabilă. Lumina lumânărilor 
îi juca în ochi. Era un bărbat mic de statură, cu pielea tăbă- 
cită şi un păr ce se rărea, și putea să pară sfios ca un pisoiaș, 
dacă voia, sau să devină un demon, tot numai răceală și 
furie. În anii petrecuţi alături de el, Cithrin nu reuşise să-și 
dea seama care era omul și care era masca. Acum vocea lui 
era blândă, ca și ochii. 

— Cithrin, zise el. De ce nu-i bine să-i împrumut bani 
principelui? 

— Pentru că, dacă nu vrea să vi-i dea înapoi, n-aveţi cum 
să-l obligați. 

Magistrul Imaniel se uită la Cam și ridică din umeri. 

— Vezi? Fata ştie. Politica băncii este să nu împrumute 
niciodată bani oamenilor care consideră că-i sub demnitatea 
lor să-i restituie. În plus, cine zice c-avem bani de prisos? 

Cam clătină din cap cu prefăcută disperare şi se întinse 
peste masă după solniță. Magistrul Imaniel mai luă o înghi- 
țitură din friptura de miel. 

— De ce nu împrumută principele de la baronii şi ducii 
lui? întrebă el. 

— Nu poate, zise Cithrin. 

— De ce? 

— Of, da’ mai lăsaţi-o în pace pe săraca fată măcar o 
dată! spuse Cam. Putem și noi s-avem o conversaţie pe care 
să n-o transformați într-un test? 

— Aurul lor este la noi, spuse Cithrin. E tot aici. 

— Măi să fie, exclamă magistrul Imaniel făcând ochii 
mari și pretinzându-se șocat. Chiar așa să fie? f 

— Au tot venit la noi de luni întregi. Am vândut scrisori 
de credit către jumătate din familiile nobile din oraş. Mai 
întâi pentru aur, dar apoi şi pentru bijuterii, mătase, tutun... 
orice merită. 

— Eşti sigură? 

Cithrin își dădu ochii peste cap. 

— Toată lumea-i sigură, zise ea. În port numai despre 
asta se vorbeşte. Nobilii fug toți înot ca şobolanii de pe o 
corabie în flăcări, iar băncile profită și-i jumulesc. Când o să 
meargă cu scrisorile de credit în Carse, Kiaria sau Soll- 
bourne, n-o să recupereze nici jumătate din cât au plătit 
pentru ele. 

— Acum e o piață bună să cumperi, așa-i, zise cu un aer 
satisfăcut magistrul Imaniel. Dar inventarul devine o pro- 
blemă. 

După cină, Cithrin urcă în camera ei și deschise feres- 
trele ca să privească ceața ridicându-se deasupra canalelor. 
Aerul mirosea a ulei de in, cu care se ungea toamna lemnul 
clădirilor și podurilor pentru a preveni stricăciunile ploilor 
şi ninsorilor ce urmau. Și, pe dedesubt, se simțea mirosul 
puternic al eflorescențelor de alge din canale. Uneori îşi 
imagina că toate casele acelea mari erau corăbii plutind pe 

un fluviu uriaș, toate canalele unite într-o singură albie 
vastă, aflată mult prea jos ca s-o vadă. 

La capătul străzii, una dintre porțile de fier se deschisese 
şi se legăna scârțâind încolo șşi-ncoace în bătaia vântului. 
Cithrin se zgribuli, închise obloanele, se schimbă în hainele 
de culcare și suflă în lumânare. 

Se trezi din cauza unor ţipete. Apoi o bâtă cu capătul 
plumbuit lovi în ușă. 

Dădu obloanele în lături şi se aplecă în afară. Ceaţa se 
destrămase suficient cât să vadă limpede strada. În faţa ușii 
se înghesuiau vreo şase oameni în uniforma soldaților prin- 
cipelui, dintre care cinci purtau torţe mirosind puternic a 
catran. Aveau voci sonore, pline de veselie și cruzime. Unul 
se uita în sus și ochii lui întunecați o zăriră. Soldatul zâmbi. 
Neștiind ce se petrecea, Cithrin îi aruncă şi ea un zâmbet 
nervos și se retrase. Sângele îi înghețase în vine încă dinainte 
să audă vocile: glasul precaut al magistrului Imaniel, râsul 
căpitanului gărzii, apoi ţipătul îndurerat al lui Cam. 

Cithrin cobori în goană scările, în lumina difuză a unei 
lămpi îndepărtate ce picta culoarele într-o nuanţă mai des- 
chisă de negru. O parte din ea îi șoptea că era o nebunie să se 
repeadă către intrare, că ar fi trebuit să fugă în direcţia opusă. 
Dar auzise glasul lui Cam și trebuia să știe ce se întâmpla. 

Când ajunse la ușă, gărzile plecaseră deja. Magistrul 
Imaniel stătea încremenit, cu un felinar din cositor și sticlă 
strălucindu-i în mână. Chipul îi era inexpresiv. Alături de el 
se afla Cam, îngenuncheată, apăsându-și pumnul lat pe 
buze. lar Besel, frumosul, perfectul Besel, zăcea pe podeaua 
de piatră, plin de sânge, dar fără să mai sângereze. Cithrin 
simţi un țipăt ridicându-i-se în gât, dar nu reuși să scoată 
niciun sunet. 

— Adu-mi un iscusit, zise magistrul Imaniel. 

— E prea târziu, spuse Cam cu vocea îngroșată de lacrimi. 

— Nu ţi-am cerut părerea. Adu-mi un iscusit! Cithrin, 
vino-ncoace! Ajută-mă să-l duc înăuntru! 

Nu era nicio speranță, dar amândouă făcură ce li se ceruse. 
Cam își trase pe ea o mantie de lână și dispăru grăbită în 
întuneric. Cithrin îl apucă pe Besel de picioare, în timp ce 
magistrul Imaniel îl ținea de umeri. Împreună, îi cărară 
trupul până în salon și-l întinseră pe o masă mare de lemn. 
Besel avea tăieturi pe față şi pe mâini. O tăietură adâncă 
i se întindea de la încheietură până aproape de cot, mâneca 
fiindu-i sfâșiată de lama spadei. Nu respira. Nu sângera. 
Părea liniștit de parcă ar fi dormit. 

Iscusitul veni, turnă prafuri în ochii goi ai lui Besel, își 
apăsă palmele pe pieptul lui nemișcat, chemă spiritele şi 
îngerii. Besel trase aer în piept, o singură răsuflare chinuită, 
dar magia se dovedi a nu fi de ajuns. Magistrul Imaniel îi 
dădu iscusitului trei monede grele de argint şi-l trimise la 
treburile lui. Cam aprinsese focul în cămin și flăcările 
dădeau strania impresie că Besel se mișca. 

Magistrul Imaniel stătea în capul mesei, cu privirea în 
pământ. Cithrin se apropie şi luă mâna înghețată şi înțepe- 
nită a lui Besel în mâinile sale. Își dorea tare mult să plângă, 
dar nu putea. Frica, durerea și refuzul de a crede se războ- 
iau în ea și nu găseau ieșire. Când își ridică ochii, magistrul 
Imaniel o privea. 

Cam spuse: 

— Ar fi trebuit să cedăm. Să-l fi lăsat pe principe să ia ce 
vrea. Sunt numai bani. 

__— Adu-mi hainele lui, zise magistrul Imaniel. O cămașă 
curată. Și tunica aia roșie care nu-i plăcea. 

Ochii i se mișcau de parcă ar fi citit niște slove scrise în 
aer. Cam și Cithrin schimbară o privire. Primul gând nebu- 
nesc al lui Cithrin fu că magistrul voia să vadă trupul spălat 
şi îmbrăcat pentru înmormântare. 

— Cam? zise magistrul Imaniel. M-ai auzit? Mişcă! 

Bătrâna se ridică cu greutate de lângă cămin și se pierdu 
grăbită în adâncimile casei. Magistrul Imaniel se răsuci 
către Cithrin. Avea obrajii roşii, dar ea nu-și putea da seama 
dacă de furie, de rușine sau dintr-un motiv mai profund. 

— Poţi să conduci o căruță? Să mâni un atelaj mic? Doi 
catâri? 

— Nu știu, zise Cithrin. Poate. 

— Dezbracă-te, zise el. 

Ea îl privi uimită. 

— Dezbracă-te, repetă el. Cămașa de noapte. Scoate-o! 
Trebuie să văd cu ce anume lucrăm aici. 

Nesigură, Cithrin își duse mâinile la umeri, desfăcu nodu- 
rile şi lăsă cămașa să-i cadă pe podea. Aerul rece îi înfioră 
pielea. Magistrul Imaniel scotea exclamaţii ușoare dându-i 
ocol, făcând niște calcule pe care ea nu le putea ghici. Trupul 
lui Besel nu se mișca. Simţi o vagă rușine. Se gândi că nu 
mai stătuse niciodată goală în fața unui bărbat. 

Când Cam se întoarse, făcu ochii mari şi gura ei descrise 
un O de surpriză. Apoi, doar o clipă mai târziu, chipul îi 
deveni dur ca tăiat în piatră. 

— Nu, zise Cam. 

— Dă-mi cămașa, spuse magistrul Imaniel. 

Cam nu se clinti. El se apropie de ea şi-i luă din mâini 
cămașa și jacheta lui Besel. Ea nu-l opri. Fără să scoată o 
vorbă, magistrul trase cămașa peste capul lui Cithrin. 
Pânza era moale și caldă și încă mai purta mirosul pielii 
celui mort. Tivul ajungea destul de jos cât să-i redea cât de 
cât decența. Magistrul Imaniel se trase îndărăt și în ochii 
lui se ivi o mulţumire sumbră. Îi azvârli lui Cithrin tunica 
şi-i făcu semn să şi-o pună. 

— Mai trebuie ajustată, dar se poate face, zise el. 

— Domnule, nu puteţi face una ca asta, zise Cam. E doar 
o fată. 

Magistrul Imaniel n-o luă în seamă. Se apropie din nou 
de Cithrin și-i dădu părul pe spate ca să-i descopere fața. 
Îşi lovi degetele între ele de parcă ar fi încercat să-și amin- 
tească ceva, se aplecă spre grătarul căminului și își frecă 
degetul mare prin funingine. O întinse pe obrajii şi pe băr- 
bia lui Cithrin. Ea simţi un miros de fum stătut. 

— O să ne trebuiască totuși ceva mai bun, dar..., zise el 
vorbind în mod evident pentru sine. Acuma... ia zi-mi: 
cum te cheamă? 

— Cithrin? spuse ea. 

Magistrul Imaniel scoase un râs ca un lătrat. 

— Ce fel de nume-i ăsta pentru un băiat voinic ca tine? 
Tag. Numele tău e Tag. Zi-l! 

— Mă cheamă Tag, spuse ea. 

Magistrul Imaniel se strâmbă disprețuitor. 

— Vorbeşti ca o fată, Tag. 

— Mă cheamă Tag, zise Cithrin îngroşându-și vocea şi 
mormăind. 

— Bine, zise el. Doar bine, dar o să mai lucrăm la asta. 

— Nu puteţi face una ca asta, spuse Cam. 

Magistrul Imaniel zâmbi. Dar zâmbetul nu i se citea şi 
în ochi. 

— Principele a întrecut măsura, spuse el. Politica băncii 
este clară. Nu capătă nimic. 

— Dumneavoastră sunteți politica băncii, spuse Cam. 

— Şi sunt cum nu se poate mai clar. Tag, băiete? De acum 
într-o săptămână o să te duci la meșterul Will din Vechiul 
District. El o să te angajeze să conduci o căruţă care-i parte 
a unui convoi înspre Coasta de Nord. Stofă de lână nevop- 
sită pe care nu vrea s-o piardă în război. 

Cithrin nu zise nici da, nici nu. Lumea se învârtea cu ea 
şi i se părea că totul nu era decât un vis îngrozitor. 

— Când ajungi în Carse, zise magistrul Imaniel, duci 
căruța la compania-mamă. O să-ți dau o hartă și niște 
instrucțiuni. Și o scrisoare care să explice totul. 

— Drumul ăla o să dureze câteva săptămâni! exclamă 
Cam. Luni chiar, dacă se înzăpezește trecătoarea. 

Magistrul Imaniel se răsuci spre ea cu ochii arzând de 
furie. Vocea-i era joasă şi înghețată. 

— Și ce vrei să fac? S-o ţin aici? Nu-i deloc mai în sigu- 
ranţă în propriul ei pat decât în chip de căruțaș într-un 
convoi. Şi n-o să stau cu brațele încrucișate şi să pierd! 

— Nu înţeleg, zise Cithrin. 

Îşi auzea propria voce înfundat, ca și cum ar fi țipat peste 
vuietul valurilor. 

— Oamenii principelui ne supraveghează, zise magis- 
trul Imaniel. Sunt silit să presupun că îi urmăresc pe toți 
angajaţii băncii. Inclusiv pe pupila băncii, Cithrin, fata pe 
jumătate cinnaie. Tag căruțașul, pe de altă parte... 

— Căruțașul? zise Cithrin mai degrabă îngânându-l decât 
exprimând vreun gând. 

— Căruțţa e falsă, spuse Cam cu glasul îngroşat de dis- 
perare. Trebuia s-o mâne Besel. Să scoatem pe furiș cât mai 
mulți bani din oraș. 

— Aurul? zise Cithrin. Vreţi ca eu să duc aurul până în 
Carse? 

— O parte din el, da, zise magistrul Imaniel. Dar aurul 
este greu. Ar fi mai bine să trimitem bani și bijuterii. Sunt 
mai valoroase. Condimente. Tutun. Mătase. Lucruri ușoare, 
pe care poți să le împachetezi strâns și care nu rup osiile 
căruţei. Şi registrele. Cele adevărate. Cât despre monede și 
lingouri... bun, o să găsesc eu o soluţie. 

Zâmbi, dar era doar năluca unui zâmbet. În lumina pâl- 
pâitoare, cadavrul lui Besel păru să ridice din umeri. Un 
curent de aer adia peste gleznele goale ale lui Cithrin, iar 
gheara fricii îi încleştase stomacul atât de tare, încât simţea 
gust de vomă în gât. 

— Poţi s-o faci, draga mea, zise magistrul Imaniel. Am 
încredere în tine. 

— Mulţumesc, zise ea înghițind cu greutate. 


Cithrin străbătu străzile Vanaiului cu stomacul strâns 
de frică. Avea o mustață falsă, rară și pipernicită, soiul de 
mustață pe care un tinerel necopt şi-ar fi îngrijit-o cu mân- 
drie. Îmbrăcămintea îi era un amestec de haine de-ale lui 
Besel, modificate în bancă, și de zdrenţe ieftine procurate 
de te miri unde. Nu îndrăzniseră să cumpere haine noi. 
Părul îi fusese colorat cu ceai până la un soi de castaniu 

spălăcit şi pieptănat astfel încât să-i umbrească fața. Umbla 
cu paşi mai largi, cum o învățase magistrul Imaniel, cu un 
ghem enervant de cârpă lipit bine de sex ca să nu uite că ar 
trebui să aibă un mădular. 

Se simţea mai mult decât ridicolă. Se simțea ca un come- 
diant cu față de clovn și încălțări caraghioase. I se părea că 
este escrocheria cea mai bătătoare la ochi din întregul oraș. 
Şi, ori de câte ori închidea ochii, cadavrul lui Besel o aștepta. 
La fiecare strigăt, inima îi bătea mai repede, în așteptarea 
cuțitului, a săgeţii, a măciucii cu capăt plumbuit. Dar stră- 
zile Vanaiului n-o luau în seamă. 

Pretutindeni se făceau ultimele pregătiri dinaintea răz- 
boiului. Negustorii își băteau obloanele în cuie. Străzile 
erau blocate de căruțele familiilor care hotărâseră să nu se 
refugieze la ţară, dar se răzgândiseră şi plecau, şi de ale 
celor care se răzgândiseră și se întorceau. Aprozi aflați în 
slujba principelui anunțau cifra improbabilă de o mie de 
oameni care mărșăluiau către oraș trimiși de noii săi aliați, 
iar bătrânii timzinai de pe chei râdeau, spunând că le-ar fi 
tuturor mai bine ca anteeni decât însuraţi cu Maccia. 
Patrule de recrutare împrăștiau oamenii dinaintea lor ca 
niște găini băgate în sperieți de lupi. În Vechiul District, 
uşile înalte, întunecate și bogat ornamentate ale prăvăliei 
meșterului Will erau date de perete. Strada era blocată de 
cotigi şi căruţe trase de catâri, cai şi boi. Convoiul se forma 
în piaţă şi Cithrin îşi croi drum prin înghesuială către silueta 
solidă cu tichie de piele a meșterului Will. 

— Domnule, zise ea cu o voce moale, joasă. 

Meșterul Will nu răspunse și ea îl trase nesigură de 
mânecă. 

— Ce vrei? zise bărbatul. 

— Mă numesc Tag, domnule. Am venit să mân căruța 
magistrului Imaniel. 

Meșterul Will făcu ochii mari și privi în jur ca să vadă 
dacă fuseseră auziți. Cithrin blestemă în tăcere. Nu era 
căruța magistrului Imaniel. Banca nu avea nicio căruță în 

convoi. Ea mâna căruța cu lână. Tocmai făcuse prima ei 
greşeală. Maestrul Will își drese glasul și o apucă de umăr. 

— Ai întârziat, băiete. Credeam că nu mai vii. 

— Îmi pare rău, domnule. 

— În numele Zeului, copilă, încearcă să nu vorbeşti prea 
mult. 

O conduse zorit prin mulțime către o căruță adâncă şi 
îngustă. Scândurile uzate de lemn păreau destul de solide, 
iar prelata din pânză groasă putea să apere de ploaie baloții 
îndesaţi de stofă cenușie. Osiile zdravene erau din fier, iar 
roțile aveau jante de oțel. Lui Cithrin i se păru că era, în mod 
evident, o căruță prea bună pentru transportul unor bieţi 
baloţi de stofă. Cei doi catâri înhămaţi la ea abia păreau în 
stare să tragă ceva atât de greu. În mod sigur toată lumea 
putea vedea că era o prefăcătorie. Cei din garda principelui 
aveau să înțeleagă totul dintr-o singură privire. Își simţi 
stomacul strângându-se și mai tare şi le mulțumi îngerilor 
că nu fusese în stare să mănânce nimic de dimineață. 
Nu știa dacă mustața ei falsă ar fi rezistat în caz că vomita. 
Meşterul Will se apropie de ea până când aproape că-i atinse 
urechea cu buzele. 

— Primele două rânduri sunt baloţi de stofă, zise el. Tot 
ce-i dedesubt se află în lăzi și butoaie sigilate. Dacă prelata 
nu face față și lucrurile se udă, lasă-le pur și simplu să se 
usuce singure. 

— Registrele, murmură ea. 

— Registrele sunt învelite în atâta piele și ceară c-ai 
putea să le arunci și în ocean. Nu-ţi face griji în privinţa lor. 
Nu te gândi la ceea ce cari. Și sub nicio formă să nu scoto- 
cești ca să vezi ce și cum. 

Ea simţi un junghi de enervare. Chiar o credea proastă? 

— Poţi să dormi deasupra încărcăturii, zise el. Nimănui 
n-o să i se pară ciudat. Fă ce-ţi spune conducătorul convoiu- 
lui, ai grijă de catâri să fie sănătoși şi bine hrăniți şi stai cât 
mai retrasă cu putință. 

— Da, domnule, spuse ea. 

— Bine, zise bătrânul. 

Se îndreptă de spate şi o bătu pe umăr. Zâmbetul îi era 
forțat şi lipsit de veselie. 

— Noroc! 

Se întoarse şi se îndreptă către prăvălia lui. Cithrin simţi 
impulsul să-l strige. Nu se putea ca asta să fi fost tot. Trebuia 
să mai fie ceva ce trebuia să facă, alte pregătiri sau vreun 
sfat. Înghiţi în sec, își strânse umerii, apoi dădu ocol căruței. 
Catârii o priviră fără interes. Ei cel puţin nu se temeau. 

— Eu sunt Tag, rosti ea la urechile lor lungi și catifelate. 
De fapt, mă cheamă Cithrin, adăugă ea în șoaptă. 

Ar fi vrut să le știe numele. 

Nu-i zări pe soldați decât după ce se cocoțase pe capră. 
Bărbaţi și femei în armuri din piele întărită, cu săbii la șold. 
Erau toți pursângi, cu excepţia unui tralg cu cercei în urechi 
şi cu un arc uriaș pe umăr. Căpitanul trupei, tralgul și un 
bărbat mai vârstnic, cu o robă lungă și părul împletit strâns, 
discutau însuflețit cu conducătorul timzinai al convoiului. 
Cithrin strânse frâiele atât de tare, încât încheieturile i se 
albiră și începură s-o doară. Căpitanul făcu semn către ea și 
conducătorul convoiului ridică din umeri. Îngrozită, îi zări 
pe cei trei soldați apropiindu-se. Trebuia să fugă. Aveau s-o 
omoare. 

— Băiete, zise căpitanul privind-o cu ochii lui spălăciți. 

Era un bărbat cu chipul dur, mai tânăr decât magistrul 
Imaniel, dar mai în vârstă decât Besel. Părul lui nisipiu era 
tuns prea scurt pentru moda anteeană și prea lung pentru 
Orașele Libere. Se aplecă înainte, ridicând din sprâncene. 

— Băiete? M-auzi? 

Cithrin făcu semn că da. 

— Nu ești greu de cap, nu-i așa? Nu m-am angajat ca 
dădacă pentru băieți care o iau razna de capul lor. 

— Nu, cârâi Cithrin. 

Îşi drese glasul şi încercă să vorbească cu o voce joasă și 
răguşită. 

— Nu, domnule. 

— Bine, zise căpitanul. Tu mâni căruța asta? 

Cithrin făcu semn că da. 

— Aha. Bine. Ai venit ultimul, aşa că ai pierdut prezen- 
tările. Pe scurt, eu sunt căpitanul Wester. El e Yardem. Este 
secundul meu. Iar el e iscusitul nostru, maestrul Kit. Sun- 
tem paznicii convoiului ăstuia și ți-aș fi recunoscător dac-ai 
face ce-ţi spunem noi, când îţi spunem noi. În schimb, o să 
avem grijă să ajungi în siguranţă la Carse. 

Cithrin făcu semn că pricepuse. Căpitanul o imită, în mod 
evident încă neconvins că nu era un băiat cam greu de cap. 

— Bine, zise el răsucindu-se să plece. Să-i dăm bătaie. 

— Cum ziceţi, domnule, zise tralgul cu o voce groasă, 
răgușită. 

Căpitanul şi tralgul se întoarseră şi porniră înapoi către 
conducătorul convoiului, iar vocile li se pierdură iute în hăr- 
mălaia străzii. Iscusitul, maestrul Kit, se apropie. Era mai 
vârstnic, cu părul mai mult cărunt decât negru. Avea o față 
prelungă și măslinie. Zâmbetul îi era surprinzător de cald. 

— Te simţi bine, fiule? întrebă el. 

— Agitat, zise Cithrin. 

— E prima oară când mâni o căruță? 

Cithrin făcu semn că da. Se simțea cam idioată dând tot 
timpul din cap ca un cerşetor mut. Zâmbetul iscusitului era 
liniştitor şi blând ca al unui preot. 

— Probabil celmai rău lucru o să fie plictiseala. După ce-o 
să mergi vreo trei zile fără să vezi altceva decât căruța din 
fața ta, cred că priveliștea o să ți se pară cam neinteresantă. 

Cithrin zâmbi aproape sincer. 

— Cum te cheamă? întrebă iscusitul. 

— Tag, zise ea. 

El clipi şi fetei i se păru că zâmbetul lui își pierduse puțin 
din căldură. Îşi înclină capul, cu părul căzându-i în ochi, 
și inima ei își iuți bătăile. Dar maestrul Kit se mulțumi să 
strănute şi să clatine din cap. Când vorbi, vocea lui era la 
fel de mângâietoare ca un ștergar moale. 

— Fii bine-venit în convoi, Tag. 

Ea înclină din nou din cap și iscusitul se îndepărtă. Inima 
ei îşi încetini bătăile până la un ritm ceva mai firesc. Înghiţi 
în sec, închise ochii și încercă să-și alunge încordarea din 
umeri și spate. Nu fusese descoperită. Totul avea să fie bine. 

Carele se puseră în mișcare peste o oră, o căruţă lată cu 
provizii hurducăind în frunte, urmată de o alta, cu coviltir, 
care scotea un zăngănit atât de puternic, încât Cithrin îl 
auzea de pe capra ei. Timzinaiul care era conducătorul con- 
voiului călărea înainte şi-napoi pe o iapă albă uriașă, atin- 
gând uşor căruțele, vizitii și animalele cu un baston lung 
şi flexibil, pe jumătate toiag, pe jumătate bici. Când se apro- 
pie de ea, Cithrin scutură hățurile strigând la catâri așa 
cum o învățase Besel, pe vremea când era viu și zâmbitor 
şi flirta cu biata pupilă a băncii. Catârii se puseră brusc în 
mișcare și conducătorul convoiului se răsti furios: 

— Nu aşa repede, băiete! Nu ești la o afurisită de cursă! 

— Îmi pare rău, zise Cithrin trăgând de frâie. 

Unul dintre catâri fornăi și privi în spate. Cu greu reuși 
să nu ia înclinarea urechilor lui drept un semn de enervare. 
Își îndemnă catârii să înainteze, de data asta mai încet. 
Conducătorul convoiului clătină din cap şi se îndreptă în 
trap către următoarea căruță. Cithrin își încleştă mâinile pe 
frâie, dar de-acum nu mai avea nicio treabă. Catârii știau 
ce-aveau de făcut şi porniseră pe urmele căruței din fața 
lor. Lent, cu strigăte și înjurături din belșug, convoiul se 
formă. Părăsiră străzile largi ale Vechiului District, pe lângă 
canalele care se vărsau în fluviu, peste Podul Protectorului, 
cu palatul principelui profilându-se deasupra lor. 

Vanai, orașul copilăriei sale, aluneca pe lângă ea. lată 
drumul spre piața de unde Cam îi cumpăra de ziua ei 
pâine coaptă cu miere. Dincolo, standul unde un ucenic 
de cizmar îi furase un sărut și fusese biciuit de magistrul 
Imaniel pentru isprava lui. Uitase de asta. Trecură pe lângă 
casa preceptorului la care mersese să înveţe scrisul și soco- 
titul când era doar o copilă. Undeva în oraș se aflau 

mormintele mamei și tatălui ei. Nu le vizitase niciodată și 
acum îi părea rău. 

Avea să facă asta când se va întoarce, își spuse ea. Când 
războiul o să se termine şi lumea o să fie din nou sigură, avea 
să se întoarcă şi-atunci o să afle unde îi era îngropată familia. 

Prea iute, zidul orașului se ridica înaintea lor, din piatră 
albă, înalt cât doi oameni stând unul pe umerii celuilalt. 
Poarta era deschisă, dar traficul de pe drum le încetinea 
înaintarea. Catârii păreau să fi prevăzut asta și așteptară 
răbdători, în timp ce conducătorul călărea spre fruntea con- 
voiului ca să deschidă drumul, lovind pe oricine-i stătea 
în cale. Sus, în turnul porţii, stătea de veghe un bărbat în 
armura strălucitoare a gărzii principelui. Pentru o clipă 
îngrozitoare, Cithrin crezu că vede aceeași față care o pri- 
vise zâmbind în noaptea morții lui Besel. Dar când paznicul 
strigă, i se adresa căpitanului. 

— Eşti un laş, Wester! 

Cithrin își ținu respirația, şocată de nongalanța insultei. 

— Lovi-te-ar sifilisul, Dossen, îi strigă căpitanul drept 
răspuns, zâmbind larg, aşa că poate cei doi bărbați erau 
prieteni. 

Gândul o făcu să-l placă mai puțin pe căpitanul Wester. 
Măcar garda principelui nu-i oprise. Hurducăind și scâr- 
ţâind, căruțele ieșiră din oraș în drum, lăsând în urmă cal- 
darâmul pietruit pentru a întâmpina întinderea verde 
a jadului de dragon. Carse se afla undeva departe înspre 
nord-vest, dar drumul pornea spre sud, urmând curba 
îndepărtată a mării. Alte câteva căruţe trecură pe lângă ei, 
îndreptându-se spre oraș. Dealurile joase erau acoperite de 
copaci în toată splendoarea frunzișului lor de toamnă, 
roșu, galben și auriu. Când soarele cădea asupra lor, păreau 
niște focuri. Cithrin se ghemui pe capra căruței, cu picioa- 
rele înghețate și cu mâinile înțepenite. 

Kilometrii se scurgeau încet și nervozitatea ei începea să 
scadă în intensitate, alinată de huruitul și legănatul căruței. 
Aproape că uită cine era, ce lăsa în urmă și ce transporta în 

căruță. Atâta timp cât lumea se reducea la ea, catâri, căruța 
din față şi copacii de pe marginile drumului era ca și cum 
ar fi fost singură. Soarele începu să coboare, intrându-i în 
ochi şi aproape orbind-o. La un strigăt al conducătorului 
convoiului, căruțele încetiniră, apoi opriră. Timzinaiul călări 
de-a lungul șirului, cum făcuse şi în Vanai, indicându-i fie- 
căruia câte un loc aflat pe un câmp jos, deschis. Tabăra. Din 
fericire, locul lui Cithrin era aproape de drum, așa că nu 
avea mare lucru de făcut. Întoarse catârii, trase căruța unde 
i se spusese, apoi sări din ea. Deshămă catârii și-i mână 
către pârâu, unde își vârâră boturile în apă și rămaseră ast- 
fel atât de mult timp că o cuprinse îngrijorarea. Oare erau 
în stare să bea atât de mult încât să se îmbolnăvească? Ar fi 
trebuit să încerce să-i oprească? Dar şi celelalte animale 
făceau la fel. Se uită cum procedau alți căruțași și se strădui 
să nu bată la ochi. 

Noaptea se lăsă iute și răcoroasă. Până când terminase 
de hrănit animalele, le bușumase și le dusese în țarcul 
improvizat al convoiului, se lăsase ceața. Conducătorul 
convoiului aprinsese un foc și mirosul de fum și de pește 
fript făcu stomacul lui Cithrin să se trezească brusc și dure- 
ros la viață. Li se alătură căruțașilor care râdeau și vorbeau 
stând la coadă ca să primească de mâncare. Își ținu capul 
plecat și ochii în jos. Ori de câte ori cineva încerca s-o 
includă într-o conversație, mormăia sau răspundea mono- 
silabic. Bucătăreasa convoiului era o timzinaie scundă şi 
atât de grasă, încât solzii chitinoşi păreau gata să-i sară de 
pe braţele îndesate ca niște cârnaţi. Când îi veni rândul lui 
Cithrin, bucătăreasa îi întinse o farfurie de cositor cu o fâșie 
subțire de păstrăv cu carnea palidă, o lingură de fasole şi 
o coajă de pâine neagră. Cithrin înclină din cap în semn de 
mulțumire și se duse să se așeze lângă foc. Umezeala îi 
pătrunsese prin pantaloni şi tunică, dar nu îndrăzni să se 
tragă mai aproape de căldură. Era bine să stea mai în spate. 

În timp ce mâncau, conducătorul convoiului scoase din 
propria căruţă un scăunel jos şi se cocoță pe el, citind dintr-o 

carte sfântă la lumina focului. Cithrin ascultă numai pe 
jumătate. Şi magistrul Imaniel era un om religios sau cre- 
dea că-i bine să dea impresia asta. Cithrin auzise de mai 
multe ori scripturile, dar nu i se păruse că Zeul sau îngerii 
erau din cale-afară de impresionanți. 

Lăsă jos în tăcere farfuria și cuțitul și se îndreptă spre 
pârâu. Una dintre spaimele ei stăruitoare fusese că nu va 
avea cum să meargă la latrină fără să se dea de gol, iar 
replica nepăsătoare a magistrului Imaniel — „Toți oamenii 
se cacă stând pe vine“ — n-o făcuse să se simtă mai bine. 
Singură în întuneric şi ceață, cu pantalonii în jurul glezne- 
lor și cu umplutura pentru prohab în mână, simţi că nu 
numai trupul i se ușurase. O dată. Scăpase neprinsă o dată. 
Acum totul era să menţină șarada în săptămânile urmă- 
toare până să ajungă la Carse. 

Întorcându-se lângă foc, zări un bărbat așezat alături de 
locul unde-și lăsase farfuria. Unul dintre paznici, din feri- 
cire, nu căpitanul sau tralgul care-i era secund. Cithrin se 
așeză la locul ei şi paznicul o salută din cap zâmbind. Speră 
că omul n-avea chef de vorbă. 

— Ce mai orator și conducătorul nostru, zise paznicul. 
Le are cu discursurile. Ar fi fost un actor bun, numai că-s 
puţine roluri scrise pentru timzinai. Orman din Cercul de Foc 
și cam atât. 

Cithrin dădu aprobator din cap și luă o gură din fasolea 
care se răcise. 

— Sandr, zise paznicul. Ăsta-s eu. Mă cheamă Sandr. 

— Tag, zise Cithrin, cu speranţa că, mormăind şi cu gura 
plină de fasole, vocea-i sunase ca a unui bărbat. 

— Mă bucur să te cunosc, Tag, zise Sandr. 

Se întoarse şi ridică din întuneric un burduf de piele. 

— Vrei o gură? 

Cithrin ridică din umeri cum își imagina că ar face un 
căruțaș, iar Sandr zâmbi și scoase dopul cu un pocnet. 
Cithrin băuse vin la templu şi la ospețele din timpul festiva- 
lurilor, dar întotdeauna îndoit cu apă și niciodată prea mult. 

Lichidul ce i se scurse în gură era cu totul altfel. Îi înțepă 
buzele și limba, îi alunecă pe gât și o lăsă cu sentimentul că 
fusese curățată. Căldura i se răspândi în piept ca o roșeaţă. 

— Bun, nu? zise Sandr. L-am împrumutat de la maestrul 
Kit. N-o să se supere. 

Cithrin mai luă o înghițitură și i-l înapoie fără tragere 
de inimă. Sandr bău, în timp ce conducătorul convoiului 
ajunse la finalul lecturii sale și în jurul lor vreo șase voci se 
înălțară pentru încheierea ceremonială. Luna părea moale 
şi lumina era difuză din pricina ceţii. Spre surprinderea lui 
Cithrin, vinul parcă-i făcuse gheara din stomac să se mai 
destindă. Nu mult, dar destul cât să simtă. Căldura din 
piept i se răspândea acum şi în pântece. Se întrebă cât de 
mult din conţinutul burdufului ar fi trebuit să bea ca s-o 
simtă și în umeri şi gât. 

Nu trebuia să facă prostii, totuşi. Nu trebuia să se 
îmbete. Cineva îl strigă pe Sandr și paznicul sări în picioare. 
Nu luă și burduful. 

— Aici sunt, domnule, zise Sandr apropiindu-se de foc. 

Wester și tralgul lui își adunau soldaţii. Cithrin aruncă 
o privire înspre întunericul cenușiu, mișcător, apoi către 
foc, şi, cu grijă, apucă burduful de vin cu un gest nonșalant 
şi-l ascunse în jachetă. 

Reveni la căruța ei ocolindu-i pe ceilalți. Cineva începuse 
să cânte și o altă voce se înălță, alăturându-i-se. O pasăre 
de noapte ţipă. Cithrin se urcă în căruță. Pe acoperământul 
de lână se forma rouă, în picături micuţe ce reflectau stră- 
lucirea lunii. Se întrebă dacă ar fi trebuit să tragă prelata, 
dar era întuneric și nici nu ținea neapărat. În schimb, se 
cuibări înăuntru printre baloţi, scoase burduful din haină 
şi luă încă o gură. Una mică și numai una. 

Trebuia să fie prudentă. 


DAWSON KALLIAM, 
BARON DE OSTERLING FELLS 


rcul descris de sabie devie în ultima clipă și lama de 

oţel se năpusti în sus, spre fața lui. Dacă Dawson ar 

fi fost la fel de tânăr ca adversarul său, manevra ar fi 
avut efectul scontat: s-ar fi ferit, întorcându-se și lăsându-și 
flancul expus. Dar se duela de prea mulţi ani. Își mișcă 
propria spadă o fracțiune mai la stânga, deviind cu un fir 
de păr lovitura neașteptată a celuilalt. 

Feldin Maas, baron de Ebbinbaugh și adversar al lui 
Dawson în acest duel și, de altfel, în toate cele, scuipă și rânji. 

Jignirea de la care pomise totul fusese una minoră. Deși 
Dawson avea moșii mai întinse, cu trei zile mai înainte, la 
curte, Maas ceruse să fie servit înaintea lui pe baza faptului 
că fusese numit Administrator al Ţărmului Sudic. Dawson 
îi explicase lui Maas că se înșela. Maas se simţise jignit de 
aroganţa lui. Fuseseră cât pe ce să se încaiere chiar în marea 
sală de ospeţe. Așa că problema trebuia rezolvată aici, după 
obiceiurile de odinioară. 

Terenul destinat duelurilor era o suprafață uscată, pră- 
foasă, suficient de lungă pentru turniruri și suficient de 
îngustă pentru acest soi de confruntări cu spade scurte 
şi armuri de duel din piele. Pe una dintre laturi, zidurile şi 
turnurile înalte ale Turlei Regelui se înălțau deasupra copa- 
cilor. Pe cealaltă se afla Diviziunea, adâncă de trei sute de 
metri, care spinteca orașul și de la care își luase numele 
Tronul Despicat. 

Se desprinseră unul de altul și reîncepură să-şi dea târ- 
coale, încordaţi. Dawson își simţea brațul drept atât de 

obosit, că parcă îl ardea, dar vârful spadei nu-i tremura. Se 
mândrea cu faptul că, după treizeci de ani pe câmpul onoa- 
rei, era la fel de puternic ca-n ziua când pășise pe el prima 
oară. Spada bărbatului mai tânăr era parcă mai puţin sta- 
bilă, postura sa în aparență mai neglijentă. Era o minciună 
și Dawson știa că nu trebuie să-i dea crezare. 

Cizmele lor cu tălpi de piele fâșâiau pe pământ. Feldin 
atacă. Dawson pară, ripostă şi fu rândul lui Feldin să se 
retragă. Rânjetul lui era mai puţin plin de sine acum, dar 
Dawson nu-și dădu voie să se simtă mulțumit. Nu până 
când ticălosul nu avea să poarte o cicatrice făcută de un 
Kalliam. Feldin Maas dădu o lovitură joasă, cu toată forța, 
răsucind lama cu o mișcare iute din încheietură. Dawson 
pară, simulă un atac la stânga și lovi spre dreapta. Mişcarea 
fusese perfectă, dar adversarul său își schimbase deja pozi- 
ţia. Erau amândoi prea experimentați pentru ca asemenea 
trucuri să mai aibă efect. 

Se impunea o manevră neașteptată. 

Într-o luptă adevărată, lovitura lui Dawson ar fi fost 
sinucigașă. Îl lăsa expus, dezechilibrat, cu trupul prea întins. 
Era brutală și de aceea avu efectul scontat. Feldin sări în 
spate, dar prea încet. Rezistența metalului întâlnind pielea 
se transmise prin lama lui Dawson. 

— Sânge! strigă Dawson. 

Zări expresia lui Feldin trecând într-o singură secundă 
de la surprindere la furie, de la furie la un calcul rece și 
apoi redevenind o mască înghețată, ironică. Pentru o clipă, 
încă mai pregăti o ripostă. Ar fi fost imposibil de parat. 
Dawson realiză că tânărul Feldin se simţea ispitit s-o facă. 
În ciuda onoarei, a martorilor prezenţi şi a regulilor duelu- 
lui, Feldin Maas era tentat să-l ucidă. Gustul victoriei i se 
păru încă şi mai bun. Feldin dădu înapoi, își apăsă palma 
pe coaste și o ridică însângerată. Medicii veniră alergând 
să examineze rana. Dawson își vâri spada în teacă. 

— Bine jucat, bătrâne, spuse Feldin, în timp ce medicii 
îi scoteau cămașa. Să foloseşti onoarea mea pe post de 

armură? A fost aproape un compliment. Ţi-ai riscat viața 
contând pe instinctele mele bune. 

— Mai degrabă pe faptul că ţi-ar fi fost teamă să nu le 
dai ascultare. 

O sclipire periculoasă se ivi în ochii bărbatului mai 
tânăr. 

— De-abia am terminat un duel aici, zise medicul-șef. 
Haideţi să nu mai avem încă unul. 

Dawson îşi trase pumnalul în semn de salut. Feldin 
împinse deoparte servitorii și și-l trase pe al lui. Sângele 
care-i şiroia pe coaste era un semn bun. Noua lui cicatrice 
avea să fie profundă. Dawson își vârî pumnalul în teacă, se 
întoarse și părăsi câmpul de dueluri cu onoarea intactă. 


Camnipol. Orașul divizat, reşedinţa Tronului Despicat. 

Încă din vremea dragonilor, fusese centrul puterii pur- 
sângilor. În epocile întunecate ale decăderii de după marele 
război ce-i doborâse pe foștii stăpâni ai lumii, eliberând 
rasele de sclavi, Camnipolul fusese un far luminos. Negru 
şi auriu, înălțându-se mândru pe dealul său, orașul îi che- 
mase acasă pe pursângii risipiţi. De-a lungul secolelor, 
unele averi se risipiseră și dispăruseră, dar orașul stătea în 
picioare, etern, împărțit în două de Diviziune și ținut lao- 
laltă prin puterea Turlei Regelui, locuinţa regelui Simeon 
şi a prințului Aster, încă un copil. 

Podul de Argint se întindea peste hăul Diviziunii, legând 
Turla Regelui de districtul nobililor, aflat în partea de sus 
a pantei vestice. Piatra străveche se sprijinea pe o fâșie de ja- 
dul-dragonului nu mai lată de o palmă, dar la fel de eternă 
ca soarele sau ca marea. Dawson mergea într-o trăsurică 
trasă de cai, sfidând noua modă de a pune sclavi în hamuri. 
Roţile huruiau și, dedesubtul său, stoluri de porumbei se 
învolburau în aer. Se aplecă pe fereastră, privind în jos, 
către straturile de ruine şi stâncă ce alcătuiau pereţii Divi- 
ziunii. Se spunea că în stratul cel mai de jos, în movila 
imensă de la baza canionului, se aflau clădiri mai vechi 

decât dragonii înșiși. Camnipol, oraşul etern. Orașul lui, 
inima națiunii și rasei sale. Dawson nu iubea nimic mai 
mult pe lume, cu excepția familiei. 

Apoi traversă cealaltă parte a marelui hău și vizitiul coti 
către scuarul îngust ce-i aparţinea. Palatul lui i se înălța 
dinainte, cu linii clare, avântate și elegante, fără ornamen- 
tele țipătoare cu care parveniți precum Feldin Maas, Alan 
Klin și Curtin Issandrian își împopoţonau locuinţele. Casa 
lui clasică și elegantă, privind pe deasupra vidului către 
Turla Regelui și către câmpia largă din spatele acesteia, era 
cea mai frumoasă din tot orașul, poate cu excepția proprie- 
tăţii lordului Bannien de Estinford. 

Servitorii aduseră scărița și, ca întotdeauna, Dawson 
refuză cu o fluturare de mână braţul ce i se oferea. Era dato- 
ria lor să i-l ofere, iar lui demnitatea îi impunea să refuze. 
Important era ritualul. Sclavul ușier, un tralg bătrân cu pie- 
lea de un cafeniu deschis şi păr argintiu pe vârfurile urechi- 
lor, stătea la intrare. Un lanţ de argint îl lega de coloana 
de marmură neagră. 

— Bine aţi venit acasă, stăpâne, zise sclavul. A sosit o scri- 
soare de la fiul domniei voastre. 

— Care dintre ei? 

— Jorey, stăpâne. 

Dawson simţi un gol în stomac. Să fi venit de la oricare 
altul dintre copii, ar fi citit-o cu o plăcere neumbrită, dar o 
scrisoare de la Jorey însemna vești despre mult disprețuita 
campanie împotriva Vanaiului. Întinse mâna nerăbdător. 
Sclavul ușier făcu semn din cap către interiorul casei. 

— Doamna, soția dumneavoastră, a luat-o, stăpâne. 

Interiorul palatului era tot numai tapiserii întunecate și 
cristal strălucitor. Câinii coborâră în fugă scările, scheu- 
nând bucuroşi. Erau cinci câini-lupi cu blană cenușie stră- 
lucitoare și dinţi ca fildeșul. Dawson le scărpină urechile 
şi-i mângâie, apoi se îndreptă către solar și către soția lui. 

Încăperea aceea de sticlă era consolarea pe care i-o ofe- 
rea Clarei. Strica linia clădirii în partea dinspre nord, dar 

aici ea putea să cultive panseluţele şi violetele care creșteau 
pe dealurile din Osterling. Amintirea ținutului de-acasă îi 
aducea o mulțumire provizorie în anotimpurile petrecute 
în Camnipol. Clara avea grijă ca locuința să miroasă toată 
iarna a violete. Acum, şedea într-un fotoliu, cu un mic pupi- 
tru alături şi cu tăvile cu flori întunecate înșirate în jurul 
ei ca niște soldați la paradă. La auzul pașilor lui își ridică 
privirea şi-i zâmbi. 

Clara fusese întotdeauna perfectă. Poate că anii îi mai 
ofiliseră bujorii din obraji, iar părul ei negru era presărat 
cu fire albe, dar el încă o mai vedea pe fata de odinioară. 
Pe vremea când tatăl lui Dawson alesese pântecele care 
avea să-i poarte nepoții, existaseră frumuseți mai rafinate 
şi poete mai dăruite. Dar el o alesese pe Clara și lui Dawson 
nu-i trebuise prea mult timp ca să aprecieze înțelepciunea 
acestei alegeri. Ea avea un suflet bun. Ar fi putut să fie o 
culme a tuturor virtuților, dar dacă n-ar fi fost bună la suflet, 
toate celelalte daruri s-ar fi transformat în cenușă. Dawson 
se aplecă şi o sărută pe buze ca de obicei. Era un ritual, la 
fel ca acela de a refuza ajutorul lacheului sau de a scărpina 
urechile câinilor. Dădea sens vieții. 

— Avem vești de la Jorey? întrebă el. 

— Da, spuse ea. Îi merge bine. Se distrează de minune 
în armată. Căpitanul lui este băiatul Adriei Klin, Alan. Zice 
că se înțeleg chiar foarte bine. 

Dawson se rezemă de o masă cu flori și își încrucișă 
braţele. Golul din stomac se amplifică. Klin. Încă unul din 
clica lui Feldin Maas. Faptul că regele îl pusese pe fiul său 
sub comanda acelui individ îi căzuse rău, ca un os în gât, 
şi încă mai simțea o undă de furie când se gândea la asta. 

— A, şi zice că e înrolat alături de Geder Palliako, dar 
nu se poate una ca asta, nu-i așa? Nu-i omulețul acela ciu- 
dat şi dolofan care are o pasiune pentru hărți şi pentru 
cupletele comice? 

— Tu te gândești la Lerer Palliako. Geder este fiul lui. 

— Aha, zise Clara fluturând din mână. Așa mai are sens, 
pentru că nu mi-l puteam imagina plecând din nou la luptă 
la vârsta lui. Cred că am depășit cu toții etapa asta. Şi Jorey 
a mai scris un pasaj lung despre cai şi prune care este în 
mod clar un soi de mesaj codificat către tine, pentru că 
n-am reușit să înțeleg nimic din el. 

După ce scotoci un moment printre cutele rochiei, îi 
întinse hârtia împăturită. 

— Ai câştigat duelul? întrebă ea. 

— Da. 

— Și omul ăla îngrozitor şi-a cerut scuze? 

— Nu, draga mea, a făcut ceva mai bun de-atât. A pierdut. 

Scrisul lui Jorey se întindea pe hârtie ca zgârietura regu- 
lată a unor gheruţe de pasăre, ordonat și neglijent în același 
timp. Dawson citi în diagonală primele paragrafe. Câteva 
comentarii glumeţe despre rigorile marșului, o remarcă 
ironică despre Alan Klin pe care Clara fie n-o văzuse, fie 
alesese să n-o înțeleagă, un pasaj scurt despre băiatul ăla, 
Palliako, care s-ar părea că devenise un soi de bătaie de joc 
a companiei. Apoi urma partea importantă. O citi cu aten- 
ţie, examinând fiecare frază, identificând cuvintele pe care 
le alesese împreună cu fiul său ca să desemneze anumiți 
jucători importanți și diversele lor stratageme. Nu sunt 
prune iernatice anul ăsta. Însemna că sir Klin nu era proteja- 
tul lordului Temigan. Klin primea ordine de la el pentru că 
lordul Ternigan era mareșalul armatei și nu datorită vreu- 
nei alianțe politice colaterale. Era o informaţie bună de 
ştiut. Calul meu este în pericol să şchioapete de piciorul drept. 
Cal, nu armăsar. Şchiopătat, nu ologeală. Dreptul, nu stân- 
gul. Deci compania lui Klin era în poziția favorită pentru 
rămânerea în Vanaiul cucerit, iar Klin avea șansa să ajungă 
guvernator temporar. Ternigan nu plănuia să preia el con- 
ducerea orașului. Era, aşadar, cu atât mai important ca 
armata să bată pasul pe loc. 

Doar să bată pasul pe loc. Nu să fie înfrântă. Niciodată. 
Dacă forțelor lui Ternigan avea să le fie refuzată victoria 

numai preţ de un anotimp, până atunci totul avea fie pre- 
gătit. Diferenţa dintre amânare şi înfrângere era singurul 
lucru care făcea ca negocierile lui cu Maccia să nu se cheme 
de-a dreptul trădare. Dacă ar fi reuşit să amâne cucerirea 
Vanaiului până în primăvară, ar fi avut timp să obțină 
rechemarea lui Klin la curte și numirea lui Jorey în locul 
lui. Guvernarea Vanaiului avea să fie prima treaptă urcată 
de fiul său la curte, ştirbind totodată ceva din prestigiul lui 
Maas și Klin și al celor ca ei. 

Dawson lucrase prin cele mai obscure canale pe care le 
ştia, trimițând scrisori unor agenţi din Stollbourne, care 
trimiseseră scrisori unor negustori din Birancour care 
făceau afaceri în Maccia. Discreţia era crucială, dar reușise. 
Şase sute de soldaţi urmau să sprijine orașul liber Vanai 
până în momentul în care avea să devină mai convenabil 
să n-o facă. În primăvară aveau să se retragă, Vanaiul urma 
să fie cucerit, iar venirea verii avea să-l găsească pe Dawson 
bând cu regele Simeon şi râzând împreună de viclenia de 
care dăduse el dovadă. 

— Stăpâne? 

Servitorul stătea în ușa solarului, înclinându-se a scuze. 
Dawson împături scrisoarea şi i-o înapoie Clarei. 

— Ce este? 

— O vizită, domnule. Baronul Maas și soția. 

Dawson pufni, dar Clara se ridică și-și aranjă mânecile. 
Chipul ei luă o expresie de un calm seren și îi zâmbi. 

— Ei, dragul meu, zise ea. Voi doi ați avut parte de jocul 
vostru de-a războiul. Acum nu fii ranchiunos dacă ne jucăm 
şi noi de-a pacea. 

În mintea lui, obiecțiile dădură năvală ca ogarii pe urma 
unei vulpi: nu era un joc, ci o chestiune de onoare, Maas își 
meritase cicatricea și umilința provocată de aceasta, să-l pri- 
mească acum era doar etichetă goală de conţinut şi aşa mai 
departe. Clara ridică o sprânceană, înclinându-și capul. Tot 
patosul lui secă. Începu să râdă. 

— Iubirea mea, zise el, tu mă faci un om civilizat. 

— O, nu, nici vorbă, spuse ea. Acum vino cu mine și zi 
ceva drăguţ. 

Camera de primire era îmbrăcată în tapiserii. Imagini ale 
Ultimei Bătălii lucrate în pânză, aripile dragonului fiind 
brodate cu fir de argint, iar Drakis Cioara-Furtunii cu aur. 
Lumina soarelui se revărsa printr-o fereastră mare din sticlă 
colorată cu blazonul casei Kalliam, grifonul și securea. Feldin 
Maas stătea lângă ușă țeapăn de parcă ar fi luat poziţie de 
drepți. Soţia lui, cu păr întunecat şi față ascuţită, păși în 
întâmpinare când Dawson și Clara intrară în cameră. 

— Verișoară, zise ea luând mâna Clarei. Mă bucur atât 
de mult să te văd! 

— Da, Phelia, zise Clara. Îmi pare rău că reuşim să ne 
vizităm doar când băieţii noștri se poartă urât. 

— Osterling, spuse Feldin Maas, folosind titulatura mai 
oficială a lui Dawson. 

— Ebbinbaugh, îi răspunse Dawson făcând o plecă- 
ciune. 

Feldin i-o reîntoarse cu un gest țeapăn care mărturisea 
că noua rană încă îl mai durea. 

— O, potoliți-vă amândoi, zise Clara, în aceeași clipă în 
care soția lui Feldin spuse: 

— Luaţi loc și beţi niște vin. 

Bărbaţii se supuseră. După câteva minute de conversaţie, 
Feldin se înclină înspre Dawson, coborându-și vocea. 

— N-am auzit dacă o să participi sau nu la tumnirul regal. 

— Sigur c-o să particip. De ce nu? 

— Credeam c-o să le lași și fiilor tăi prilejul să se bucure 
de glorie, bătrâne prieten, zise Feldin. De aceea. N-am vrut 
să te jignesc. Nu cred că-mi mai pot permite să te jignesc. 
Cel puţin nu până mă vindec. 

— Poate data viitoare ar trebui să ne duelăm cu vorbe. 
Cuplete jignitoare, de la o distanţă de zece pași. 

— A,nu, prefer spadele. Cupletele tale provoacă daune 
permanente. Tu ești pricina pentru care oamenii încă-i mai 
spun lui sir Lauren Cavalerul Iepure. 

— Eu? Da de unde! Nu mi-ar fi venit niciodată ideea 
dacă n-ar fi fost dinţii ăia ai lui şi coiful ăla ridicol. Ştiu că 
se presupunea că-s aripi, dar mă jur pe numele Zeului că 
mie mi s-a părut că aduceau cu niște urechi, zise Dawson 
și sorbi din vin. Te-ai achitat bine astăzi, fiule. Nu la fel de 
bine ca mine, dar ești un luptător abil, fără urmă de-ndoială. 

Clara îl răsplăti cu un zâmbet. Avea dreptate, nu era 
greu să te arăţi generos. Te şi încălzea puţin. Vinul era aro- 
mat și servitorii aduseseră un platou cu brânză uscată și 
cârnaţi. Clara și verișoara ei bârfeau, atingându-și una alteia 
mâinile și brațele cu orice prilej, ca doi copii care flirtează. 
Era cam același lucru, probabil, își zise el. Mai întâi jignirea, 
apoi violența și în final consolarea. Femei ca soțiile lor erau 
cele care împiedicau regatul să se destrame, pradă unui 
război provocat de orgoliile masculine. 

— Suntem norocoși să avem asemenea soții, zise Dawson. 

Feldin Maas tresări, le privi pe cele două femei cufun- 
date într-o conversaţie despre cât de dificil era să menții o 
casă în Camnipol şi, în același timp, una la moșie și schiță 
un zâmbet. 

— Cred că suntem, zise el. Cât ai de gând să rămâi în 
Camnipol? 

— Până la turnir și poate o săptămână-două după. Vreau 
să ajung acasă înainte să înceapă ninsorile. 

— Da. Nimic nu se compară cu Turla Regelui iarna când 
e vorba să te sufle tot vântul dinspre câmpie. Ai zice că 
Maiestatea sa a avut un croitor de vele pe post de arhitect. 
Am auzit că regele are de gând să facă un tur al moșiilor 
numai ca să poată petrece și el ceva timp într-o locuință 
călduroasă. 

— E vorba de vânătoare, zise Dawson. De când eram 
copii, îi plăceau vânătorile de iarnă pe moșii. 

— Totuși nu crezi că de-acum e cam bătrân pentru vână- 
toare? 

— Nu. Nu cred. 

— Mă înclin înaintea părerii tale, zise Feldin, dar zâm- 
betul său era subțire şi arogant. Dawson simţi un junghi de 
furie și Clara trebuie că-l observase. Parte din efortul de 
menținere al păcii, se pare, însemna să știi să opreşti jocul 
ăsta de-a prietenia cât timp iluzia încă mai ţinea. Chemă 
servitorii, adună violete și le oferi în dar verișoarei sale, 
apoi se îndreptară împreună către holul de la intrare ca să-și 
ia rămas-bun. Chiar înainte să se întoarcă, Feldin Maas se 
încruntă, ridicând un deget. 

— Am uitat, domnul meu. Ai rude în Orașele Libere? 

— Nu, spuse Dawson. Mă rog, Clara parcă are nişte rude 
îndepărtate în Gilea. 

— Prin căsătorie, spuse Clara. Nu rude de sânge. 

— Deci pe nimeni în Maccia. Asta-i bine, zise Feldin 
Maas. 

Dawson înţepeni. 

— Maccia? Nu, zise el. De ce? Ce-i cu Maccia? 

— S-ar părea că Marele Doge de-acolo a decis să se ali- 
eze cu Vanaiul împotriva Maiestăţii Sale. „Unitate în fața 
agresorilor“ sau cam aşa ceva. 

Feldin știa despre întăririle din Vanai. Și dacă el ştia, 
atunci știa și Alan Klin. Știau și prin influenţa cui se alesese 
Vanaiul cu acest nou aliat sau doar bănuiau? Probabil că 
măcar o bănuială aveau, altfel Feldin nu ar fi deschis subiec- 
tul. Dawson zâmbi în felul în care spera c-ar fi făcut-o dacă 
n-ar fi avut nicio miză acolo. 

— Unitate în rândul Orașelor Libere? Pare greu de crezut. 
Probabil e doar un zvon. 

— Da, zise Feldin Maas. Da. Sunt sigur c-aşa e. 

Apoi fiul ăla bastard al unui dihor şi-al unei curve, cu 
față de potaie și cocoșel, se înclină și-și conduse nevasta 
afară din casă. Văzând că Dawson nu se clintea, Clara îi luă 
mâna într-a ei. 

— Te simţi bine, dragul meu? Parcă te supără ceva. 

— Scuză-mă, zise el. 

Odată ajuns în bibliotecă, încuie ușile, aprinse lumâ- 
nările şi trase hărţile de pe rafturi. Însemnase pe ele dru- 
murile din Maccia spre Vanai şi traseul pe care era sigur 
că-l va urma armata. Măsură și calculă, iar furia îl năpădi 
ca valurile bătute de furtună. Fusese trădat. Undeva de-a 
lungul lanțului comunicării, cineva spusese ceva şi se ale- 
sese praful de planurile lui. Fandase prea adânc şi rămă- 
sese expus. Fusese învins. De Feldin Maas. Unul dintre 
câini scânci şi zgârie la ușă până când Dawson descuie și-i 
dădu drumul înăuntru. 

Câinele se cocoță pe canapea, încolăcindu-se și privin- 
du-l pe Dawson cu ochi îngrijorați. Baronul de Osterling 
Fells se așeză greoi lângă animal și-i scărpină urechile. Câi- 
nele scânci din nou, împingându-și capul în palma lui 
Dawson. O clipă mai târziu, Clara apăru în ușă, cu braţele 
încrucișate și cu ochii la fel de îngrijorați ca ai animalului. 

— Ceva nu merge cum trebuie? 

— Oarecum da. 

— Jorey este în pericol? întrebă ea. 

— Nu știu. 

— Noi doi suntem în pericol? 

Dawson nu-i răspunse, pentru că răspunsul ar fi fost da, 
iar s-o mintă nu se simțea în stare. 


GEDER 


eața acoperea valea, albă în lumina soarelui. Stindar- 
dele caselor nobiliare ale Anteei atârnau inerte și jilave, 
umezeala din aer întunecându-le culorile și împrumu- 
tându-le nuanţe cenușii. Lumea mirosea a frig și a noroi 
călcat în picioare. Calul lui Geder își scutură capul și gemu. 
Geder întinse mâna înmănuşată şi bătu animalul pe greabăn. 
Armura pe care o purta îi aparținuse cândva tatălui său 
şi oţelul strălucitor al platoşei era puțin încețoșat în locurile 
unde fierarul îl îndoise ca să fie mai pe potriva spatelui lui 
Geder. Curelele îl strângeau până și prin brigandină?. 
Marșul fusese o lungă și epuizantă anticipare a felului în 
care arăta, probabil, iadul. Ritmul, niciodată iute, era neîn- 
durător. După acea primă dimineață de mahmureală, călă- 
rise şi mersese timp de patru zile fără să facă popasuri mai 
mari de două ore. Noaptea își punea pătura pe umeri și 
tremura de frig. În timpul zilei transpira. Armata mărşăluia 
pe largul drum al dragonului și tropăitul picioarelor pe 
jadul acestuia devenise mai întâi un zgomot iritant, apoi o 
muzică, apoi un soi de liniște, înainte să devină, din nou, 
o iritare. Având un singur cal, fusese silit să meargă pe jos 
o bună parte din zi. Un ins mai bogat ar fi adus cu sine în 
campanie doi-trei cai, ori poate chiar patru. Și o armură 
care să nu fi avut parte de decenii de serviciu încă dinainte 
să se nască el. Şi un cort care să ţină frigul la distanţă. Și, 
poate, puţin respect şi ceva demnitate. 


3 Piesă din armură constând într-o tunică din pânză groasă sau piele 
căptușită cu plăcuţe de metal (n. t.). 

Ceilalți nobili călăreau în grupuri sau alături de suita lor. 
Geder stătea laolaltă cu ei, în fruntea coloanei, dar mult la 
coada grupului. Imediat după el veneau căruțele cu provizii, 
urmate de infanterie și de însoțitoarele armatei, deși acestea 
nu erau prea multe. Când târfele decideau că un marș repre- 
zenta o prea mare pierdere de vreme, asta spunea ceva. 

Ordinul de oprire sosise cu o seară înainte, cu o oră îna- 
inte de apus. Scutierul lui Geder înălțase cortul micuţ, adu- 
sese o farfurie de cositor cu brânză și linte şi se ghemuise 
după obiceiul dartinailor afară, la intrare. Geder se târâse 
în pat, închisese ochii și se rugase să adoarmă. În toate visele 
se văzuse mărşăluind. La prima lumină a zorilor, venise un 
nou ordin: fiți pregătiți. 

Îşi imaginase ziua asta toată copilăria. Prima lui bătălie 
adevărată. Își imaginase curentul şarjei, căldura și iuțeala 
calului de sub el, strigătele fioroase de luptă țâșnindu-i din 
gâtlej. Nu se gândise că va amorti ore în șir în șa, cu armura 
răcindu-se în jurul lui, în timp ce infanteria se alinia, rupea 
rândurile și se alinia din nou. Șirul nobililor cavaleri cu 
spada și lancea pregătite de luptă era de fapt un pâlc de 
oameni care râdeau, făceau glume obscene și se plângeau 
că mâncarea era fie prea puţină, fie stricată. N-ai fi zis că 
eşti pe nobilul câmp de încercare al războiului, ci în cea 
de-a noua zi a unei vânători de opt zile. Spinarea lui Geder 
era cuprinsă de o durere arzătoare care se întindea de la 
fund până la baza craniului. Coapsele-i erau carne vie din 
pricina rosăturilor, îi trosneau fălcile de atâta căscat şi avea 
un gust de brânză stricată în gură. Scutierul stătea alături, 
cu lancea lui Geder în mână, cu scutul prins pe spate și cu 
o expresie prudentă pe fața spână. 

— Palliako! 

Geder se răsuci. Sir Alan Klin călărea un armăsar negru 
de luptă, al cărui acoperământ de oțel era smălțuit într-un 
roșu strălucitor. Roua strălucea pe armura bărbatului, pe 
care era gravată o aripă de dragon din argint. Ai fi zis că 
tocmai descinsese dintr-un vechi cântec de luptă. 

— Domnule? zise Geder. 

— Faci parte din şarja dinspre vest. Iscoadele spun că 
acolo sunt trupele de mercenari plătiți de Vanai, deci acolo 
ar trebui să fie lupta cea mai ușoară. 

Geder se încruntă. Ceva nu era în regulă, dar oboseala îl 
împiedica să gândească. Mercenarii erau luptători profesio- 
niști, veterani până la unul. Şi-acolo ar fi urmat să fie lupta 
mai ușoară? Citindu-i expresia de pe chip, Klin se aplecă 
într-o parte și scuipă. 

— Ei n-au case și neveste de apărat, zise el. Ține-te după 
Kalliam și încearcă să nu intri în nimeni cu calul. Poţi să-ţi 
sfărâmi genunchiul. 

— Ştiu. 

Klin înălță din sprâncenele sale blonde. 

— Adică... vreau să spun c-o să fiu atent, domnule. 

Klin plescăi din limbă şi frumosul lui armăsar scutură 
din cap şi se întoarse. Scutierul lui Geder își ridică privirea 
către el. Dacă în ochii strălucitori ai dartinaiului era vreo 
urmă de amuzament, și-o ascundea bine. 

— Haide, zise Geder. Să ne punem pe poziţii. 

Culmea era că se putea ca totuși Klin să fi spus adevărul. 
Poate că îi trimitea pe Geder și pe cel mai tânăr dintre Kalli- 
ami în partea unde lupta avea să fie mai ușoară. O șarjă, 
câteva lovituri de spadă de-o parte şi de alta şi mercenarii 
strigând că se predau înainte să fie cineva prea grav rănit. 
Ar fi fost o dovadă a dibăciei lui Klin dacă ar fi reușit să-și 
păstreze toți cavalerii în viață şi să-și sporească propria glo- 
rie rezervându-și sieşi lupta cea mai grea. Totul numai ca 
să-l impresioneze pe lordul Ternigan și să iasă în evidență 
printre ceilalți căpitani din oastea mareșalului. Sau poate 
Klin voia ca Geder să moară în luptă. Geder se gândi că ar 
fi fost dispus să moară, dacă asta însemna că nu mai trebuia 
să călărească. 

Jorey Kalliam stătea drept în șa vorbind cu stegarul său. 
Armura lui era din oțel simplu, neîmpodobit și elegant. Ală- 
turi de el se aflau alți șase cavaleri, cu scutierii aținându-se 

prin preajmă pregătiți. Kalliam înclină solemn din cap către 
Geder și acesta îi întoarse salutul. 

— Apropiaţi-vă, zise Kalliam. Toţi. La mine. 

Cavalerii își îndemnară caii să înainteze. Sir Makiyos de 
Ainsbaugh. Sozlu Veren și fratele lui geamăn, Sesil. Darius 
Sokak, conte de Hiren. Fallon Broot, baron de Suderling 
Heights, și fiul lui, Daved. Una peste alta, o adunătură jal- 
nică. Vedea după expresiile lor că și ei trăseseră aceeași 
concluzie din sosirea sa. 

— La doi kilometri și jumătate mai încolo, valea se îngus- 
tează, zise Kalliam. Vanaii sunt acolo, în tranșee. Iscoadele 
spun că steagurile de pe latura vestică aparțin unei com- 
panii de mercenari condusă de un anume căpitan Karol 
Dannian. 

— Câţi oameni are? 

— Două sute, dar majoritatea înarmaţi cu săbii şi arcuri, 
zise Kalliam. 

— Minunat, spuse Fallon Broot mângâindu-și mustata 
care-i cădea peste bărbia minusculă. Asta înseamnă că sunt 
destui pentru toți. 

Geder nu-și dădu seama dacă era sau nu o glumă. 

— Misiunea noastră, zise Kalliam, este să ne menţinem 
pe latura văii. Atacul principal va fi în capătul estic, unde 
forțele din Vanai sunt mai numeroase. Lordul Ternigan şi 
toți cavalerii săi plus jumătate dintr-ai noştri. Noi trebuie 
doar să facem în așa fel încât să nu fie înconjurați. Sir Klin 
ne dă trei duzini de arcași şi de două ori pe-atâtea spade. 
Am trimis arcașii înainte. La semnalul meu, o să lanseze 
atacul şi o să încerce să le atragă cavaleria încoace. Când 
auzim semnalul șarjei, intrăm și noi în luptă, cu pedestrașii 
după noi. 

— De ce-au venit aici? întrebă Geder. Eu unul, dac-aș fi 
în locul lor, aş încerca să mă ascund după un zid sau undeva. 
Să transform lupta într-un asediu. 

— Nu poți să angajezi mercenari pentru un asediu, zise 
unul dintre cei doi Verens, cu vocea încărcată de dispreţ 

față de o asemenea întrebare. Ei nu încheie decât contracte 
sezoniere şi Vanai nu poate strânge bani să le prelungească. 

— Orașul se află la mai puţin de o oră călare, spuse 
Kalliam, și nu există loc mai bun de apărare până acolo. 
Dacă vor să ne împiedice să ajungem în Vanai, asta-i cea 
dintâi linie de apărare a lor și totodată ultima. 

În depărtare sună un corn. Două note ascuţite și una 
joasă. Inima lui Geder începu să bată puțin mai iute. Kalliam 
zâmbi, dar privirea îi era rece. 

— Domnilor, spuse el, cred că acesta este primul sem- 
nal. Dacă mai aveaţi ceva de făcut, e prea târziu de-acum. 

Ceaţa nu se risipise, dar se rărise suficient cât să le per- 
mită să vadă clar terenul dinaintea lor. Pentru ochiul neex- 
perimentat al lui Geder, părea o mică vale ca oricare dintre 
multele pe lângă care îi purtase drumul lor printre colinele 
joase de la nord de Orașele Libere. Inamicul era o linie întu- 
necată, forfotitoare, ca niște furnici într-un mușuroi. Scutie- 
rii celorlalți cavaleri începură ultimele pregătiri, prinzând 
scuturi de brațe și înmânând lănci cu vârfuri oțelite. Geder 
trecu prin aceleași pregătiri. Dartinaiul termină, dădu din 
cap apreciativ şi se apucă să-și pregătească și el armele 
pentru bătălie: o armură ușoară de piele și un cuţit cu lama 
lungă şi amenințătoare. Și, la mai puţin de doi kilometri 
distanță, un alt scutier sau soldat de rând curăța un alt 
cuțit, la fel de amenințător, ca să i-l înfigă în gât lui Geder 
dacă s-ar fi ivit ocazia. Cornul sună din nou. Nu atacul, ci 
pregătirea pentru atac. 

— Noroc, stăpâne, zise scutierul. 

Geder dădu din cap, stânjenit de coif, îşi întoarse calul 
pe urmele celorlalți și porni spre câmpul de luptă. Micuţul 
său jugan necheză nervos. Furnicile se făcură mai mari şi 
stindardele dușmanilor deveniră vizibile. Văzu unde erau 
aşezaţi arcașii lui Kalliam, ascunși în dosul unor paveze 
din lemn și piele. Kalliam își înălță scutul şi cavalerii se 
opriră. Geder dădu să se întoarcă pentru a vedea spadasinii 
din urma lor, dar armura îl împiedică. Strânse din pleoape. 

Era ca la o întrecere cavalerească. Mai întâi un tumir și apoi 
un meleuf. Nici chiar o companie de mercenari înstăriți nu 
putea avea o cavalerie grea prea numeroasă. Avea să fie 
bine. Simţea nevoia să urineze. 

Cornii intonară cele două note războinice ale atacului. 
Kalliam și ceilalți bărbaţi dădură pinteni cailor cu strigăte 
de luptă. Geder făcu la fel și juganul bătrân şi obosit care-l 
purtase zi de zi, săptămână de săptămână, deveni o crea- 
tură făcută din vânt. Se auzi strigând, dar lumea era ea 
însăși un singur vuiet. Pavezele arcaşilor străfulgerară pe 
lângă el și dispărură și deodată dușmanul era în fața lui: 
nu cavaleri sau cavalerie grea, ci sulițaşi, punându-și în 
poziţie lăncile lor imense. Sir Makiyos dădu buzna printre 
ei, rupând rândul, iar Geder își stabili propria lui traiecto- 
rie astfel încât să profite de haos. 

Un cal necheză ascuţit. Lancea lui Geder lovi un sulițaș, 
şocul transmițându-i-se în umăr, apoi trecu mai departe şi 
se pomeni în învălmășeală. Lăsă lancea să-i cadă, își trase 
sabia şi începu să lovească în orice se apropia. La dreapta 
sa, unul dintre gemenii Veren era tras jos de pe cal de o 
jumătate de duzină de mercenari înarmați cu spade. Geder 
își îmboldi calul către cavalerul căzut, dar tocmai atunci 
propriii lui spadasini se iviră, scurgându-se prin rândul 
frânt de suliţași. Își zări scutierul înaintând în salturi, cu 
capul între umeri şi cuțitul pregătit, dar nu existau oameni 
în armură pe care el să-i doboare de pe cal pentru ca darti- 
naiul să le dea lovitura de graţie. Masa de bărbaţi încleștați 
în luptă presa către sud. Geder se întoarse din nou, pregă- 
tit să-și găsească un adversar, dar mercenarii nu păreau 
dornici să forțeze atacul. 

Nu văzu de unde venise săgeata. Într-o clipă, cerceta 
câmpul de luptă în căutarea unui inamic, iar în următoarea 
în piciorul lui părea să fi prins rădăcini un copăcel, lemnul 


1 Confruntare colectivă din cadrul unui turnir care ia forma unor 
lupte corp la corp între participanţi, aceștia luptând pe jos și nu 
călare (n. t.). 

gros și negru pătrunzând prin armură în muşchii coapsei. 
Urlând de durere, Geder lăsă spadasă-i cadă şi apucă săgeata, 
cuprins de agonie. Ceva se lovi atât de tare de scutul lui, încât 
fu împins îndărăt. Dinspre sud răsună un răpăit de tobe, 
grav şi puternic ca un tunet. Juganul își schimbă poziția pe 
neașteptate şi Geder simţi că începe să alunece din șa. Mâna 
care-l ajută să-și păstreze echilibrul era a lui Jorey Kalliam. 

— Tu de unde-ai apărut? întrebă Geder. 

Kalliam nu-i răspunse. Era împroșcat cu sânge pe faţă și 
pe scut, dar nu părea rănit. Ochii îi erau aţintiți asupra bătă- 
liei sau a unui lucru aflat undeva dincolo de aceasta şi chipul 
lui părea cioplit în gheaţă. Încercând să-și uite durerea, Geder 
îi urmări privirea. Acolo, săltând deasupra încăierării, apă- 
ruseră noi stindarde. Cele cinci cercuri albastre ale Macciei. 

— Lasă de unde-ai apărut tu, chițăi Geder. De unde-au 
apărut ăia?! 

— Poţi să călărești? 

Geder se uită în jos. Pe o parte, calul său deschis la 
culoare se înroșise de sânge, iar şuvoiul ce se scurgea din 
rana de la picior părea un adevărat râu. Un val de amețeală 
îl făcu să se agaţe de șa. Puteai muri dintr-o rană ca asta. 
Era sigur că auzise de oameni care muriseră dintr-o rană la 
picior. Așadar, avea să moară? 

— Palliako! 

Își ridică privirea. Lumea păru să se clatine ușor. Jorey 
Kalliam își desprinse ochii de la frontul bătăliei, care acum 
se retrăgea iute către ei, şi-l privi pe Geder. 

— Sunt rănit, zise Geder. 

— Eşti un cavaler al imperiului, zise Kalliam și forța din 
cuvintele lui nu era mânie. Poţi să călărești? 

Geder simți cum o parte din puterea celuilalt i se trans- 
mite și lui. Lumea se opri locului și Geder odată cu ea. 

— Pot... pot să călăresc. 

— Du-te atunci. Găsește-l pe lordul Ternigan. Spune-i 
că stindardele din Maccia au apărut la capătul vestic al 
frontului. Spune-i că avem nevoie de ajutor. 

— O să-i spun, zise el şi apucă frâiele. 

Calul lui Kalliam dădu să se avânte fornăind înspre 
luptă, dar tânărul cavaler șovăi. 

— Palliako! Du-te direct la lordul Ternigan. Direct. 

— Domnule? 

— Nu la Klin. 

Ochii li se întâlniră o clipă şi între ei se stabili o înţele- 
gere. Nici Kalliam nu avea mai multă încredere în căpitan 
decât el. Geder își simți inima năpădită de ușurare și 
recunoștință, apoi de surpriză în fața a ceea ce simţea. 

— Înţeleg, zise el. O să aduc ajutoare. 

Kalliam îl salută din cap, întoarse armăsarul şi se avântă 
în luptă. Geder dădu pinteni calului, călărind de-a curme- 
zișul câmpului înspre est. Se chinui să-şi desfacă scutul, 
deşi mâinile înmănușate și calul care sălta făceau ca pielea 
şi cataramele să fie greu de mânuit. În cele din urmă, reuși 
să-şi elibereze mâna și se aplecă în față, grăbindu-și anima- 
lul. Cu o oră în urmă, valea fusese acoperită de iarbă și flori 
sălbatice de toamnă. Acum era plină toată de noroi răscolit 
şi de urletele oamenilor care se luptau. 

Geder miji ochii. Ceaţa dispăruse, dar stindardele ude 
erau tot cenușii și lipite de bețe. Trebuia să găsească auriul 
şi stacojiul casei Ternigan. Trebuia să facă asta de îndată. 
Pretutindeni în jurul lui oamenii zăceau în noroi, morți sau 
răniți. Ţipetele soldaților și cailor spintecau aerul. Dar stin- 
dardul mareșalului regal nu era nicăieri. 

Geder blestemă în gura mare, uitându-se în jur. Îi era 
frig. Își simţea greu piciorul care-i sângera, iar brigandina 
i se îmbiba de sânge cu aceeași iuțeală cu care îl părăseau 
puterile. Cu fiecare minut care trecea, şansele de supra- 
viețuire ale lui Kalliam și ale celorlalți se împuținau, iar 
peisajul începea să-i joace pe dinaintea ochilor, cu auriu și 
negru îngustându-i marginile. Încercă să se ridice în scări, 
dar piciorul lui rănit nu-l ajuta. Își îmboldi calul să înain- 
teze. lată stindardele caselor Flor și Rivercourt, Masonhalm 
și Klin... 

Klin. La nici cincizeci de metri distanță, stindardul lui 
sir Alan Klin se înălța ud și fără vlagă deasupra unui ghem 
de oameni încleştați în luptă. Și, printre ei, uriașul armăsar 
negru cu armura lui roșie. Geder simţi un fior. Dacă era o 
greşeală, dacă Klin nu voise să-i trimită la o moarte sigură, 
atunci ajutorul era aici. Chiar aici. Dar dacă asta voise şi 
Geder se ducea la el, Kalliam și ceilalți erau morți. Călări 
mai departe. Nu-și mai simţea piciorul. Gura i se uscase. 
Iată stindardele caselor Estinford, Corenhall, Dannick. 

Ternigan. 

Dădu pinteni calului, care țâșni înainte, către bătălia din 
jurul stindard ului. ÎI blestemă pe Ternigan pentru că hotă- 
râse să conducă el însuși atacul în loc să dirijeze bătălia din 
spatele rândurilor. Îl blestemă pe Excelenţa Sa Alan Klin 
pentru că îi trimisese pe el și pe Kalliam în cursa întinsă de 
dușman. Se blestemă și pe sine pentru că-și azvârlise scu- 
tul, pentru că fusese rănit și pentru că nu se mișca suficient 
de iute. Un adversar cu o spadă sări la el ridicându-se din 
noroi, dar Geder îl zdrobi sub picioarele calului. Simțea 
miros de pin ars. Undeva ardea ceva. Calul de sub el tre- 
mura de epuizare. Îi ceru în gând iertare și-i dădu pinteni 
din nou. 

Dădu buzna printre oamenii încleştați în luptă ca o pia- 
tră azvârlită printr-un geam. Spadasini, anteeni și vanai 
deopotrivă, se împrăştiară din calea sa. La zece pași de ste- 
gar, lordul Ternigan stătea înălțat în șa, cu spada scânte- 
indu-i în mână și cu cinci rânduri de soldați împiedicând 
inamicul să-l ajungă. 

— Lord Ternigan! strigă Geder. Ternigan! 

Vuietul bătăliei îi acoperea glasul. Mareșalul înaintă 
către zona unde lupta era mai aprigă. Geder văzu roșu în 
fața ochilor de furie. Kalliam şi ceilalți luptau şi mureau 
pentru acest om. Ticălosul ar fi putut măcar să-l audă! Își 
îmboldi calul tremurând, făcându-și loc printre gărzile 
mareșalului din pură încăpățânare. Câmpul de bătălie se 
redusese la acest lord, călare pe armăsarul său. Vederea lui 

Geder se îngustă, de parcă ar fi călărit către lume printr-un 
tunel. Când ajunse la trei metri, strigă din nou. 

— Maccia, lord Ternigan! Maccia a venit prin partea de 
vest și ne omoară! 

De data aceasta, mareșalul auzi. Își întoarse capul spre 
Geder, cu o încruntare pe fruntea lui înaltă şi nobilă. Geder 
flutură din mâini arătând înspre vest. „Nu te uita la mine. 
Uite, acolo e Maccia.“ 

— Cine ești, domnule? întrebă lordul Ternigan. 

Vocea îi era profundă ca un bubuit de tobă și se auzea 
cu ecou. Lumea din jur părea mai tăcută decât ar fi trebuit. 

— Sunt sir Geder Palliako. M-a trimis Jorey Kalliam. La 
vest nu sunt numai mercenarii, excelență. Sunt și cei din 
Maccia. Nu-i putem opri. Kalliam... Kalliam m-a trimis. 
Trebuie să-l ajutați! 

Ternigan strigă ceva peste umăr şi cornii sunară din 
nou, aproape şi cu atâta forță, încât Geder avu senzația că-l 
lovise un pumn în falcă. Deschise ochii din nou, descoperind 
astfel, surprins, că-i închisese. Oameni se mișcau în jurul 
lui. Cavaleria galopa pe alături, scurgându-se spre vest. Cel 
puţin așa credea, că încolo era vestul. Lordul Ternigan era 
alături, strângându-l cu putere de braţ. 

— Poţi lupta, domnule? îl întrebă de la mare distanță 
mareșalul regatului Anteea. 

— Pot, zise Geder răsucindu-se în șa. 

Alunecos din pricina sângelui, piciorul i se desprinse din 
scară. Noroiul răscolit se înălță către el, dar lumea se întu- 
necă înainte să-l atingă. 


MARCUS 


a prânz, convoiul poposise într-o poiană prin care curgea 

un pârâu larg și leneș. Un băiat slăbănog, pe nume 

Mikel, şedea pe un trunchi căzut de copac alături de 
Yardem. Îşi purta armura de piele desfăcută la gât aseme- 
nea tralgului. Amândoi stăteau aplecați deasupra farfurii- 
lor cu fasole și cârnaţi. Băiatul își ținea umerii de parcă i-ar 
fi fost puşi în mișcare de mușchi pe care, de fapt, nu-i avea 
şi gesturile sale exprimau o forță leneșă, premeditată, prin 
nimic justificată de statura lui. Yardem își aplecă ușor capul 
ca să-l privească pe Mikel. Cu aceeași seriozitate, băiatul își 
dădu capul pe spate. 

— Căpitane, zise Yardem lipindu-și urechile de țeastă. 
Fă-l să-nceteze. 

Așezat pe pământ cu picioarele încrucișate, Marcus își 
ascunse zâmbetul. 

— Ce să-nceteze? 

— De câteva zile numai asta face, domnule. 

— Ce anume, se poartă ca un soldat? 

— Se poartă ca mine, domnule, zise Yardem. 

Mikel scoase un mârâit jos din gâtlej. Marcus se văzu 
silit să tușească, mascându-și astfel râsul. 

— l-am angajat pe oamenii ăştia să joace rolul unor 
gărzi, zise el. Deci joacă rolul unor gărzi. E normal să ne ia 
ca model pentru detalii. 

Yardem mârâi și se întoarse către băiat. Când îi întâlni 
privirea, tralgul scutură intenționat dintr-o ureche. 

Pădurea care-i înconjura era compusă din stejari și mes- 
teceni, mai înalți ca zece oameni la un loc. Cândva în ultimii 

ani fusese cuprinsă de un incendiu ce pârjolise malul și 
tufișurile, fără să ajungă însă la bolta vastă de deasupra. 
Marcus își imagină fumul înălțându-se printre frunzele 
verzi ale verii. Acum covorul de pe marginea drumului era 
umed, frunzele căzute înnegrite de mucegai, pregătindu-se 
să devină solul din care să răsară iarba anului ce urma. 
Numai frunzele căzute pe drum erau uscate. La capătul 
dinspre est al luminișului, trupul unui rege de piatră din 
rasa sudicilor cu ochi mari, în ţinută de luptă și cu o coroană 
în şase colțuri, fusese pe jumătate îngropat într-un stejar. 
Scoarța îmbătrânită înghițise jumătate din faţa aceea solemnă, 
iar rădăcinile înclinaseră postamentul uriaș. Umerii de pia- 
tră erau înfășuraţi în iederă. Marcus nu avea idee ce anume 
comemora statuia. 

De aproape o săptămână, convoiul avansa într-un ritm 
mulțumitor. Drumul era unul populat, iar fermierii locului 
îl ţineau curat în cea mai mare parte, dar tot fusese, pe 
kilometri întregi, acoperit de frunze de curând căzute. 
Foșnetul copitelor cailor şi trosnetul roților căruțelor fuse- 
seră suficient de zgomotoase ca să acopere orice conver- 
sație. Conducătorul convoiului nu era deloc rău pentru un 
ins religios. În general, Marcus reușise să nu ia în seamă 
scripturile citite în timpul mesei de seară. Când se întâmpla 
ca timzinaiul să aleagă ceva greu de îndurat — predici des- 
pre familie sau despre copii sau asigurări că Zeul era drept 
sau orice îl trimitea cu gândul la ceea ce se petrecuse cu soția 
şi fiica lui —, Marcus termina repede de mâncat şi pleca să 
se plimbe singur pe drumul dinaintea lor. Spunea că merge 
în recunoaștere, iar conducătorul convoiului nu se simțea 
jignit. Alți călători se alăturaseră convoiului, apoi îl părăsi- 
seră fără să fie nevoie de mai mult decât o privire de-a lui 
Yardem sau de-a sa ca să menţină liniștea. Cu excepția fap- 
tului că nu străbătuseră nici un sfert din drumul către tre- 
cătoarea ce mărginea Birancour, treaba mergea mai bine 
decât se așteptase. 

Marcus mestecă încet ultima bucată de cârnat. Cele 
douăsprezece căruţe ocupau jumătate din luminiș, caii şi 
catârii aveau traistele de mâncare atârnate de gât sau erau 
conduși spre pârâu să se adape. În general, căruțaşii își 
știau meseria. Bătrânul care conducea căruța cu minereu 
de cositor era cam tare de ureche, iar băiatul cu căruța 
înaltă plină cu stofă de lână era fie nou în meserie, fie idiot, 
fie ambele, dar ei erau cei mai răi. lar trupa lui de actori se 
achita de minune. Dacă își concentra atenţia asupra copa- 
cilor, ignorând oamenii, tot putea să-și dea seama cu coada 
ochiului care erau gărzile, numai după postura lor. 

La marginea drumului, femeia cu părul lung, Cary, stă- 
tea cu brațele încrucișate și cu un arc uriaș din os și tendon 
atârnat de-a curmezișul spatelui. Cel mai probabil nici n-ar 
fi putut întinde blestemăţia aia, dar îl purta de parcă i-ar fi 
fost tovarăș de ani de zile. Sandr, tânărul june-prim, mergea 
printre căruţe cu capul sus și încruntat. Le povestise căru- 
țaşilor cum își rupsese un picior într-un turnir din Anteea 
şi îşi intrase atât de tare în rol că începuse să şchioapete 
ușor. Și mai încolo, stând de vorbă cu grăsana nevastă a 
conducătorului convoiului, era iscusitul, maestrul Kit, fără 
de care acum Yardem ar fi luptat împotriva cuceririi Vanaiu- 
lui. Fără de care Marcus ar fi fost în închisoare sau mort. 

Fluierul conducătorului convoiului îl smulse pe Marcus 
din gânduri şi acesta privi cu ochii mijiți peticul alb de nor 
ce se întrezărea prin bolta de ramuri de deasupra. În penum- 
bra pădurii era mai greu de spus ce moment al zilei era, dar 
își dădu seama că masa durase cam mult. Ei bine, contrac- 
tul îi cerea să-i conducă până la Carse în siguranţă. Să-i 
ducă acolo la timp nu era problema lui. Marcus îşi şterse 
farfuria cu o coajă de pâine și se ridică în picioare. 

— Avangardă sau ariergardă? îl întrebă Yardem. 

— Avangardă, zise Marcus. 

Tralgul dădu din cap şi porni spre căruța negustorului 
de metal ce încheia convoiul. Era ultima care avea să se 
pună în mișcare. Marcus își verifică spada şi armura cu 

aceeași atenţie ca înainte de bătălie — un vechi obicei — și se 
apropie de căruța lată și înaltă a conducătorului convoiului, 
care transporta proviziile. Se urcă alături de soția acestuia, 
pregătindu-se pentru călătoria de după-amiază. Femeia 
timzinai îl salută înclinând din cap şi clipind din pleoapele 
transparente. 

— Foarte bună mâncarea, doamnă, spuse Marcus. 

— Eşti amabil, căpitane. 

Odată terminat schimbul de replici, ea îndemnă caii, 
şfichiuindu-le ușor cu biciul crupele și greabănul în chip 
de îndemn. Căruţa ieși hurducăind pe drum, luând-o spre 
vest. Pe când pătrundeau din nou în umbrele întunecate 
ale pădurii, Marcus se întrebă dacă Vanaiul căzuse deja și, 
dacă nu, câte zile de libertate îi mai rămâneau. Nu prea 
multe. Altă problemă care nu era a lui. 

Rotaţia gărzilor era simplă. Avangarda și ariergarda 
erau asigurate fie de Yardem, fie de Marcus. Maestrul Kit 
mâna propria căruţă în mijlocul convoiului, cu culorile 
țipătoare ale teatrului ascunse sub un acoperământ de 
pânză simplă. Ceilalţi călăreau câte trei de fiecare parte a 
căruţelor, cu ochii ațintiți asupra copacilor. Dacă vreunul 
vedea ceva suspect, dădea alarma și fie Yardem, fie Marcus 
venea să investigheze. Într-o săptămână întreagă, singurul 
care dăduse alarma fusese Smit, omul bun la toate, care se 
băgase singur în sperieți cu povești despre bande de asasini 
dartinai sălbăticiți. Marcus își miji ochii, rezemându-şi spa- 
tele de lemnul tare al spătarului. Mirosea a frunze putrede 
și a vreme în schimbare, dar nu-și dădea seama dacă avea 
să plouă sau să ningă. 

Drumul făcea o curbă strânsă la poalele unui deal aco- 
perit de o pădure deasă. Un copac căzuse de-a curmezișul 
cărării, cu trunchiul încă alb acolo unde îl tăiase securea. 
Marcus se încordă înainte să știe măcar motivul. 

— Anunţă o oprire, zise el. 

Înainte ca femeia timzinai să apuce să întrebe de ce, 
Smit, Sandr și Opal strigară cu toții. Marcus se răsuci și se 


88 / DANIEL ABRAHAM 


cocoță pe acoperișul căruței. N-ar fi trebuit să fie bandiți. 
N-aveau nimic care să merite furat. Iapa albă a conducăto- 
rului convoiului galopa de-a lungul şirului de căruţe către 
fruntea convoiului. Zări patru siluete îmbrăcate în piele și 
zale uşoare ieșind dintre copaci cu arcurile încordate. Pur- 
tau glugi care le acopereau fețele, dar după constituţia lor 
solidă Marcus presupuse că erau jasuru sau kurtadami. 
Dacă erau patru la vedere, însemna că bandiții jucau la 
cacealma. Sau că mai erau încă vreo doisprezece inși ascunși 
printre copaci. 

Măcar nu-și anunțaseră prezența cu o săgeată. 

— Salutare, strigă o voce răguşită de undeva din faţă. 
Cine vorbește în numele vostru? 

Patru bărbaţi călare apărură în fața stejarului doborât. 
Erau fie cinnai neîngrijiți, fie pursângi înfometați călare pe 
mârțoage, dar cel din frunte avea un armăsar cenușiu cu o 
alură elegantă și picioare puternice. Purta o platoșă de oțel 
și o cămașă de zale. Arcul era din corn, sabia era curbată 
în stilul sudic și fața-i era lată și osoasă, având solzii arămii 
ai unui jasuru. 

Conducătorul timzinai al convoiului îşi opri iapa în fața 
căruţei cu provizii. 

— Eu vorbesc în numele convoiului, strigă el. Ce-n- 
seamnă asta? 

__ Marcus își mişcă umerii ca să şi-i dezmorțească. Opt 
oameni la vedere. Jumătate, călare. El avea opt oameni din- 
tre care șase pe cai. Era un avantaj mult prea mic și, dacă 
s-ar fi ajuns la luptă, aceştia n-ar fi rezistat nici preţ de cinci 
răsuflări lungi. Speră că timzinaiul n-avea să-i supere pe 
bandiți prea tare. 

— Sunt lordul Knightly Tierentois, zise şeful bandiţilor 
cu voce răsunătoare. Călătoriți pe drumul meu şi am venit 
să încasez tributul ce mi se cuvine. 

Marcus se lăsă să alunece la loc pe capra căruţei, în timp 
ce impulsul de a da ochii peste cap se lupta cu gheara care-i 

strângea stomacul. Călărețul era probabil un impostor și 
un lăudăros, dar avea arcuri şi spade. 

— Astea-s drumurile făcute de dragoni, strigă condu- 
cătorul convoiului. Iar tu ești un hoț prost și pripit într-o 
armură furată. Birancourul nu are cavaleri din neamul 
jasurilor. 

Ei bine, asta nu era atât de diplomatic pe cât ar fi sperat 
Marcus. Râsul căpitanului bandiţilor era zgomotos și fals. 
Marcus își puse mâna pe mânerul spadei, căutând o cale 
de scăpare care să ducă la moartea a cât mai puţini oameni. 
Dacă actorii ar fi atacat arcașii care flancau convoiul, i-ar fi 
putut pune pe fugă. Lăsându-i lui cei patru oameni călări. 
Yardem apăru alături de el, neauzit ca o umbră. Tralgul 
avea arcul în mână. Deci câte doi călăreţi de fiecare. Dacă 
nu cumva erau mai mulți ascunși în pădure. 

— Ziua în care te răzvrătești și preiei compania? mur- 
mură Marcus. 

— Nu-i azi, domnule. 

Conducătorul convoiului țipa de-acum, iar chipul falsu- 
lui cavaler începu să capete culoarea arămiu-verzuie care, 
printre cei de un neam cu el, însemna mânie. Marcus se 
lăsă să alunece jos din căruţă și înaintă. Călăreţii nu părură 
să-l observe până când nu ajunse aproape lângă iapa con- 
ducătorului convoiului. 

— Cât vrei? zise Marcus. 

Atât timzinaiul, cât şi jasurul se întoarseră şi-l priviră de 
sus, la fel de furioși. A 

— Îmi cer iertare că întrerup dezbaterea elegantă și 
plină de duh a domniilor voastre, dar cât vrei? 

— Ar trebui să dai dovadă de respect, băiete, zise jasurul. 

— Cât vrei, excelență? zise Marcus. Pentru că, dac-o să 
te uiţi la convoiul ăsta, o să-ți dai seama că n-avem cine știe 
ce. Nu prea avem ce să oferim decât dacă excelența voastră 
şi nobilii săi compatrioți vor să accepte un tribut în minereu 
de cositor și fier. 

— Nu vorbi în numele meu, șuieră timzinaiul. 

— Nu ne pune în pericol, îi zise Marcus, la fel de încet. 

— Cine ești tu, pursânge? întrebă jasurul. 

— Marcus Wester. Sunt căpitanul gărzii acestui convoi. 

De data aceasta, râsul banditului nu mai era prefăcut şi 
ceilalți călăreţi i se alăturară. Jasurul clătină din capul lui 
rotund, rânjind. Avea limba neagră și dinţii ascuţiţi ca niște 
ace. 

— Eşti Marcus Wester? 

— Da. 

— Aha. Şi ăsta de-aici presupun că e lord Harton, întors 
din morți. Fii atent, eu sunt Drakis Cioara-Furtunii. 

— Cam la fel cum ești lordul Knightly Cum-i-o-zice, 
spuse conducătorul convoiului. 

Marcus nu-l luă în seamă. 

— Deci ai auzit de mine. 

— Am fost la Wodfrod şi m-am săturat să fiu jignit, zise 
jasurul. Vreau toți banii. Toată mâncarea. Jumătate dintre 
femei. Restul puteți să vă târâţi înapoi în Vanai. 

— Mănânci rahat, spuse conducătorul convoiului. 

Jasurul duse mâna la spadă și în spatele lor răsună o 
nouă voce. 

— O. Să. Trecem. 

Maestrul Kit stătea pe acoperișul căruţei cu provizii. 
Roba neagră și purpurie a lui Orcus, regele-demon, îl învă- 
luia ca o umbră solidificată şi ţinea în mână un toiag deco- 
rat cu un craniu. Când actorul vorbi din nou, vocea ajunse 
la urechile tuturor de parcă ar fi coborât din văzduhul întu- 
necat. 

— Sunt protectorul acestor oameni! Nu-i puteţi vătăma! 

— Ce mama iadului e asta? zise jasurul, dar în voce i se 
strecurase îngrijorarea. 

— Nu ne puteţi vătăma, zise maestrul Kit. Săgeţile voas- 
tre nu ne vor nimeri. Săbiile voastre nu ne vor tăia. Nu 
aveţi nicio putere. 

Marcus se răsuci din nou către jasur. Nedumerirea și 
îngrijorarea schimonoseau trăsăturile banditului. 

— Ce căcat! zise unul dintre cei trei oameni aflați în spa- 
tele lui, fără să pară însă prea convins. 

— Cine-i ăsta? întrebă jasurul. 

— Iscusitul meu, zise Marcus. 

— ASCULTAŢI-MĂ! strigă maestrul Kit și pădurea 
însăși păru să amuţească. Copacii ne sunt prieteni și umbra 
stejarului ne apără! Nu ne poți vătăma, băiete! Și o să trecem! 

Marcus se înfioră. Observă că Orcus, regele-demon, 
avea același efect şi asupra bandiţilor. Simţi înmugurind 
o speranţă timidă. Jasurul își desprinse arcul de pe umăr și 
potrivi în el o săgeată amenințătoare. 

— Mai zi tu asta o dată, ticălos ce eşti! strigă căpetenia 
bandiţilor. 

Până şi în penumbră, Marcus desluși zâmbetul maestru- 
lui Kit. Actorul își înălță braţele și faldurile întunecate ale 
costumului său părură să unduiască din proprie voinţă, la 
fel ca în timpul piesei din Vanai. Era vorba numai despre 
cusăturile neuniforme ale veşmântului, dar, laolaltă cu 
vocea sepulcrală a maestrului Kit și cu postura sa sfidă- 
toare, efectul era neliniștitor. Maestrul Kit grăi din nou, rar 
şi limpede și cu o încredere de neclintit. 

— Nu mă poţi vătăma. Săgeata ta n-o să nimerească ținta. 

Jasurul se încruntă și întinse coarda. Arcul din corn 
scârțâi. 

„Ei, merita încercat“, îşi spuse Marcus. Apoi, după 
numai o clipă: „Bată-mă zeii! Chiar n-o să nimerească!“ 

Săgeata se avântă prin penumbră. Maestrul Kit nu se 
clinti când vârful acesteia îi trecu pe lângă ureche. Jasurul 
își linse buzele cu limba lui neagră și lată. Îşi mută privirea 
de la Marcus la maestrul Kit și îndărăt. Frica din ochii lui 
era reală. 

— Şi dacă are vreo importanţă, chiar sunt Marcus Wester. 

Liniştea dură preț de vreo patru respiraţii, apoi jasurul 
își întoarse calul și înălță un braț. 

— Nu-i nimic aici, băieți, strigă banditul. Răhățeii ăştia 
nu merită osteneala! 


92 / DANIEL ABRAHAM 


Călăreţii se năpustiră în pădure. Marcus rămase în mij- 
locul drumului, ascultând cum se stingea zgomotul copi- 
telor și realizând că, în cele din urmă, n-avea să moară în 
acea zi. Își duse mâinile la spate ca să le împiedice să tre- 
mure şi își ridică privirea către conducătorul convoiului. 
Timzinaiul tremura și el. Măcar Marcus nu era singurul. Se 
apropie de marginea drumului, înclinându-se şi consta- 
tând că arcașii de la lizieră dispăruseră și ei. 

Yardem se apropie. 

— A fost ciudat, zise tralgul. 

— A fost, spuse Marcus. Bănuiesc că n-avem niciun scri- 
pete, aşa-i? Va trebui să mutăm copacul ăla din drum. 


În noaptea aceea, soția conducătorului convoiului găti 
carne. Nu cârnaţi, nu porc sărat, ci un miel proaspăt tăiat, 
pe care conducătorul convoiului îl cumpără de la o fermă 
aflată la marginea pădurii. Carnea era închisă la culoare și 
gustoasă, aromată cu struguri și cu un sos gălbui şi iute. 
Căruțașii, vizitii și majoritatea gărzilor lui Marcus se 
aşezară în jurul unui foc zdravăn la marginea drumului. 
Toţi mai puţin Tag, băiatul care transporta lână și care nu 
părea să mănânce decât singur. Și, la un alt foc, departe de 
ceilalți, Marcus cina alături de maestrul Kit. 

— Din asta mi-am câştigat traiul de... ei, cred că nu 
chiar dinainte de nașterea ta, zise actorul. Stau în faţa unor 
oameni, de obicei într-o căruţă, şi îi conving de diverse 
lucruri. Le spun că sunt un rege căzut sau un marinar nau- 
fragiat pe un țărm necunoscut. Presupun că ei știu că nu-i 
adevărat, dar cred că în asta constă meseria mea: să-i fac să 
creadă chiar și atunci când știu cum stau de fapt lucrurile. 

— Atunci ce-ai făcut mai devreme? întrebă Marcus. Ai 
sădit neîncrederea în mintea ticălosului ăluia cu arcul. Asta 
n-a fost magie? 

— Cred că a convinge un om de propriul lui eșec inevi- 
tabil este aproape o magie. Tu nu? 

— Nu, nu tocmai. 

— Ei, atunci probabil că n-o să cădem de acord cu pri- 
vire la asta. Mai vrei vin? 

Marcus luă burduful care i se oferea şi își picură în gură 
vinul aromat. Lumina celor două focuri — cel mic, care le 
încălzea genunchii, și cel mai mare, aflat la cincisprezece 
metri distanţă — făcea umbrele să se adune pe obrajii acto- 
rului și în scobiturile ochilor. 

— Căpitane. Dacă te ajută cu ceva, îţi jur: pot fi foarte 
convingător şi-mi dau seama când cineva încearcă să mă 
convingă pe mine. Asta este singura magie pe care-o stă- 
pânesc. 

— Ţi-ai tăia degetul ca dovadă? zise Marcus şi maestrul 
Kit râse. 

— Aș prefera să nu. Dacă pătez costumele cu sânge este 
greu să-l scot pe urmă. Dar tu? Ce aveai de gând când l-ai 
înfruntat pe omul ăla? 

Marcus ridică din umeri. 

— N-aveam nimic de gând. Nu în mod special, adăugă 
el. Dar mi-am zis că totuși conducătorul convoiului nu pro- 
ceda prea bine. 

— Te-ai fi luptat? întrebă maestrul Kit. Dacă s-ar fi ajuns 
la săbii şi săgeți? 

— Sigur că da, zise Marcus. Probabil nu pentru multă 
vreme, date fiind șansele, dar m-aș fi luptat. Și Yardem la 
fel şi sper că și oamenii tăi. În fond, pentru asta suntem 
plătiți. 

— Chiar dacă ştiai că nu poți să învingi? 

— Da. 

Maestrul Kit încuviință din cap. Marcus avu impresia 
că un zâmbet se furișase în colțul buzelor actorului, dar în 
lumina pâlpâitoare nu putea fi sigur. Putea să fi fost altceva. 

— Vreau să încep să fac instrucţie cu oamenii tăi, spuse 
Marcus. O oră în fiecare dimineaţă, înainte să pornim la 
drum şi-o oră după ce ne oprim. Nu putem face mare 
lucru, dar ar trebui să mai ştie despre o spadă și altceva 
decât de care capăt se ține. 

— Cred că-i o idee înțeleaptă, spuse maestrul Kit. 

Marcus își ridică privirile către cer. Stelele străluceau ca 
o ninsoare proaspătă, iar luna, abia răsărită, azvârlea 
umbre lungi și palide pe pământul întunecat. Lăsaseră 
pădurea în urmă, dar aerul încă mai mirosea a vreme în 
schimbare. Ploaie, se gândi Marcus. Cel mai probabil avea 
să fie ploaie. Maestrul Kit își mesteca friptura de miel, cu 
ochii aţintiți asupra focului și cu o expresie distantă. 

— Nu-ţi face griji. Asta a fost cea mai grea zi, zise Marcus. 
De-acum am lăsat în urmă partea cea mai aventuroasă a 
călătoriei. 

Maestrul Kit nu se uită la el, adresându-și zâmbetul 
politicos flăcărilor. O clipă, Marcus crezu că bătrânul 
n-avea să spună nimic. Când vorbi, vocea-i era joasă şi înde- 
părtată. 

— Probabil, zise maestrul Kit. 


GEDER 


eder își imaginase că Vanaiul semăna mai mult cu 

Camnipolul sau cu Estinportul: un oraş mare, numai 

marmură și jad. Clădirile înghesuite din lemn și cana- 
lele lui largi i se păreau mai mici decât se așteptase şi mai 
întinse. Până şi Piaţa Mare a orașului cucerit era mică în 
comparaţie cu spaţiile largi destinate în Camnipol adună- 
rilor publice, iar zonele cele mai bogate ale Vanaiului erau 
la fel de înțesate de oameni ca mahalalele mai răsărite de 
acasă. Camnipolul era un oraş. Vanaiul era o casă de jucărie 
pentru copii care, cumva, se extinsese. Era frumos într-un 
fel al lui, straniu, străin și improbabil. Nu era sigur dacă-i 
plăcea sau nu. 

Şchiopăta pe străzile întunecate de ploaie ale Vanaiului 
aflat sub ocupaţie, sprijinindu-se la fiecare pas în basto- 
nul său din abanos ornat cu argint. Cuvântarea lordului 
Ternigan urma să înceapă în curând și, deşi rana ar fi făcut 
să-i fie iertată absenţa, Geder pierduse deja prea multe. Era 
şi-așa destul de rea perspectiva de a se întoarce acasă și de 
a-l desfăta pe tatăl său cu poveşti despre felul în care își 
pierduse cunoștința în timpul luptei, petrecându-și apoi 
cele două zile cât durase prădarea orașului în compania 
unui iscusit care-i îngrijise piciorul. 

Canalul aflat la marginea estică a modestei Piețe Mari 
era plin de frunze căzute, reproducând în auriu, roşu și gal- 
ben suprafața apei întunecate de dedesubt. Sub ochii lui 
Geder, o broască țestoasă se ridică la suprafață, scoțându-și 
capul negru din apă. O singură frunză, de un roșu străluci- 
tor, i se lipise de carapace. Ţestoasa înaintă solemn pe lângă 

ceea ce la o primă vedere părea un buștean, dar era de fapt 
un cadavru în uniforma îmbibată de apă a fostului principe: 
un soldat al Vanaiului, adus cu căruța de pe câmpul de 
luptă și azvârlit în canal ca un avertisment către localnici. 
Alte cadavre atârnau de copacii din parcuri şi de-a lungul 
colonadelor. Zăceau pe scările palatelor, în piețe și în fața 
închisorii publice, unde fostul principe mânca, își făcea 
nevoile și tremura în văzul supușilor săi. Numai vremea 
răcoroasă ținea la distanță mirosul de putreziciune. 

Odată ce principele avea să plece în exil, cadavrele urmau 
să fie strânse și arse. Odinioară fuseseră oameni. Acum 
erau material politic. 

— Palliako! 

Geder își ridică privirea. Aflat în mijlocul Pieței Mari, 
Jorey Kalliam se încrunta, făcându-i semn să se grăbească. 
Geder întoarse spatele țestoasei și cadavrului şi şchiopătă 
bărbăteşte pe caldarâm. Nobilii din Anteea stăteau aliniați 
în formaţie, așteptând numai câțiva gură-cască precum el. 
În fața lor, direct pe caldarâm, ședeau oficialitățile orașului 
care fuseseră cruțate. Negustori și breslași timzinai, arti- 
zani pursângi și nobili pragmatici. Purtau propriile lor veş- 
minte — multe dintre ele având o croială vizibil inspirată de 
moda imperială — și aveau o atitudine mai degrabă de spec- 
tatori politicoși ai unui ceremonial religios decât de oameni 
înjosiți şi cuceriți cum erau. Sodai Carvenallin, secretarul 
lordului Temigan, stătea singur pe platforma de piatră îna- 
intea căreia erau aliniați cu toții și privea înainte, cu brațele 
încrucișate. Geder nu mai apucase să stea de vorbă cu el de 
când se îmbătaseră împreună. Din noaptea în care Klin îi 
arsese cartea. Goni amintirea și îşi ocupă locul. 

Încercă să nu ia în seamă noile găteli dinjurul lui, dar era 
imposibil. Mantia lui sir Gospey Allintot era prinsă cu o 
broșă din filigran de argint împodobită cu rubine străluci- 
toare. Sozlu Veren își purta spada într-o teacă din jad de 
dragon și fildeș îngălbenit, care fusese probabil făurită cu o 
mie de ani în urmă. La gâtul lui Jorey Kalliam atârna un lanţ 

de aur care părea să valoreze mai mult decât arenda pe o 
lună a tuturor pământurilor din Rivenhalm. Hainele tuturor 
erau proaspăt spălate, iar cizmele le străluceau până și în 
lumina acelei zile mohorâte. Nobilii războinici ai Anteei se 
mândreau cu cucerirea lor. Geder își cobori privirea către 
bastonul lui. Era lucrul cel mai apropiat de o pradă de răz- 
boi pe care-l avea și încercă să se simtă mândru de el. 

— Ce mai zi, spuse Geder făcând semn către norii joși 
şi cenușii. Azi dimineață chiar a nins un pic. Mă bucur că 
nu trebuie să mărșăluim pe vremea asta. Deşi cred c-o să 
pornim curând, nu? Ca să-i ducem regelui tributul. 

Jorey scoase un mormăit afirmativ, dar evită privirea lui 
Geder. 

— Piciorul meu e bine. Numai puroi, ceea ce e mulțu- 
mitor, zise Geder. Dar ai auzit ce-a păţit contele Hiren? I s-a 
infectat o rană la mână. A murit noaptea trecută când au 
încercat să i-o amputeze. Mare păcat. Era un om de treabă. 

— Era, încuviinţă Jorey. 

Geder încercă să-i urmărească privirea, dar Jorey nu părea 
să se uite la ceva anume. Ba da. Ochii i se mișcau fără înce- 
tare, căutând. Geder căută și el fără să ştie după ce se uita. 

— S-a întâmplat ceva? întrebă Geder în şoaptă. 

— Klin nu-i aici. 

Geder scrută mulțimea, cu atenția mai concentrată de 
data asta. În rânduri se vedeau goluri, oameni uciși, răniți 
sau trimiși de lordul mareşal în misiuni. Kalliam avea drep- 
tate. Sir Alan Klin ar fi trebuit să se afle în fruntea grupului, 
cu oamenii de sub comanda sa aliniaţi în spate. Însă locul 
lui era ocupat de sir Gospey Allintot, cu nasul pe sus. 

— O fi bolnav, poate? zise Geder. 

Jorey chicoti de parcă ar fi auzit o glumă. 

Tobele anunţară sosirea mareșalului. Nobilii Anteei își 
ridicară mâinile în semn de salut și lordul Ternigan îi lăsă 
astfel pentru o clipă înainte să le răspundă. La mijloc, puter- 
nicii Vanaiului își acceptau umilirea rituală într-o tăcere poli- 
ticoasă. Jorey mârâi, cu o expresie acră pe chip. Nu mai căuta 


98 / DANIEL ABRAHAM 


pe nimeni. Geder îi urmări privirea și-l descoperi pe Klin 
stând în spatele platformei, alături de secretarul lordului 
mareșal. Klin purta tunică de mătase și pantaloni de un roșu 
închis și o manta de lână neagră. Croiala amintea mai puțin 
de spade și luptă, cât de guvernare. 

Geder simţi o greutate în stomac. 

— Rămânem aici? întrebă el încet. Jorey Kalliam nu răs- 
punse. 

— Nobili ai Anteei, zise Ternigan, cu vocea răsunându-i 
în piață, dar nu atât de tare pe cât ar fi putut. Mareșalul 
părea să sufere de o răceală. Vă mulțumesc tuturor în numele 
regelui Simeon. Graţie vitejiei voaste, imperiul se află din 
nou în siguranță. Am luat decizia să ne întoarcem de îndată 
în Camnipol cu tributul pe care Vanaiul îl datorează tronu- 
lui. Toamna este pe trecute și marșul este unul lung, așa că 
aş prefera să nu ne petrecem toată săptămâna punându-ne 
cizmele. I-am cerut lui sir Alan Klin să rămână ca Protector 
al Vanaiului, până când regele Simeon va numi un guver- 
nator permanent. Toţi cei care l-ați urmat în luptă îl veți 
urma și într-aceasta. 

Terminându-și de transmis ordinele, Ternigan dădu din 
cap ca pentru sine și își întoarse atenţia către bărbaţii aşe- 
zați pe caldarâm. În timp ce el repovestea istoria pretențiilor 
Anteei asupra Vanaiului, justificând ocupaţia prezentă prin 
războaie și acorduri încheiate cu șase sute de ani în urmă, 
între linii dinastice şi parlamente independente de mult 
dizolvate, mintea lui Geder se poticnea încercând să deslu- 
şească ceea ce tocmai i se întâmplase. 

Nici vorbă să revină în Camnipol, nu în anotimpul acesta. 
Posibil nici în următorii ani. Privi în jur, către clădirile înghe- 
suite din lemn cu acoperișuri abrupte, îngrămădite pe stră- 
zile înguste, către marele canal prin care barje şi bărci 
străbăteau orașul revenind apoi pe fluviu, către cerul jos şi 
cenușiu. Nu mai era o aventură exotică. Era loculunde avea 
să trăiască de-acum. O mie de planuri numai pe jumătate 

schițate pentru întoarcerea la Camnipol, la Rivenhalm, la 
căminul tatălui său, i se destrămară în faţa ochilor. 

Temigan se retrase de la marginea platformei, luă o scri- 
soare sigilată din mâinile secretarului său și i-o înmână lui 
Alan Klin, Protectorul Vanaiului. Klin înaintă, deschise scri- 
soarea și citi cu voce tare însărcinarea primită de la mareșal. 
Geder clătină din cap. Disperarea sa, care creştea cu fiecare 
frază, îi demonstra cu câtă nerăbdare așteptase finalul cam- 
paniei şi eliberarea de sub conducerea lui Alan Klin. 

Rana din piciorul lui Geder pulsa dureros, în timp ce 
Klin îi asigura pe locuitorii Vanaiului că va trata toate rasele 
în mod egal, că loialitatea față de Anteea va fi recompensată, 
iar trădarea pedepsită iute și fără cruțare. Gloria Anteei în 
general și a regelui Simeon în special ocupară cea mai mare 
parte din următoarea oră. Pe la final, până și ceilalți din 
cohorta lui Geder începură să freamăte. Apoi Klin îi mulțumi 
lordului mareșal pentru serviciile sale şi acceptă în mod ofi- 
cial noua sa însărcinare. Salutul său fu întâmpinat cu urale 
de oamenii mulțumiți mai degrabă de încheierea ceremoniei 
decât de vorbele lui Klin. Cetăţenii Vanaiului se ridicară în 
picioare, scuturându-și membrele amorţite și vorbind între 
ei ca negustorii din piața de mărfuri proaspete. 

Geder observă reacții amestecate în rândul oamenilor 
imperiului. Unii îi invidiau pe Klin şi pe ai săi pentru noul 
rol primit. Sir Gospey Allintot zâmbea atât de larg, că părea 
să strălucească. Jorey Kalliam se îndepărtă cu o expresie 
îngândurată și Geder făcu eforturi să țină pasul cu el. 

— Suntem exilați, zise Geder când lăsaseră în urmă 
marea masă a compatrioților. Am câştigat lupta și ca răsplată 
ne-au exilat, la fel ca pe afurisitul de principe al orașului! 

Jorey îl privi cu milă şi iritare. 

— Klin a ţintit poziţia asta dintru-nceput, spuse el. Asta 
a sperat tot timpul. 

— De ce? întrebă Geder. 

— Să fii vocea regelui îți conferă o anumită putere, zise 
Jorey. Chiar şi în Vanai. Și dacă se face util, când va veni 

vremea să cedăm orașul din nou, Klin va avea un loc rezer- 
vat şi la masa aceea. Şi-acum scuză-mă, dar trebuie să-i 
scriu tatei. 

— Da, zise Geder. Și eu ar trebui să-mi anunţ familia. 
Nici nu ştiu ce-o să le spun. 

Râsul lui Jorey era stins și plin de amărăciune. 

— Spune-le că n-ai ratat jefuirea Vanaiului în cele din 
urmă. 


Dacă mai existau dubii cu privire la care dintre oamenii 
lui Alan Klin erau favorizați, întrebarea primi răspuns ime- 
diat ce lordul Ternigan ieși pe poarta orașului. Noul secre- 
tar al lui Klin, fiul unui neguţător timzinai cu greutate, îl 
conduse pe Geder din patul pe care-l ocupase în infirmerie 
până la noua sa locuinţă: trei camere mici dintr-un palat 
lipsit de importanţă, care jucaseră până atunci rol de depo- 
zit și miroseau a urină de șoarece. Totuși, măcar exista un 
mic cămin și vântul nu trecea prin pereţi ca în cort. 

Fiecare zi aducea cu sine un nou ordin din partea lui 
Klin. Poarta unui canal trebuia încuiată și scoasă din uz, 
neguţătorii dintr-o anumită piaţă trebuiau să-și cumpere 
un permis anteean pentru a-și putea continua afacerile, un 
cetățean loial de-al principelui detronat trebuia dus la 
închisoarea publică pentru a sluji de exemplu celorlalți. 
Soldaţii de rând erau cei care comunicau ordinele și aveau 
grijă să fie îndeplinite, dar situația reclama, de fiecare dată, 
prezența unui nobil, a unei figuri care să arate că aristocrația 
din Anteea era prezentă şi se implica în treburile noului ei 
oraş. Și, date fiind însărcinările pe care le primea, Geder 
bănuia că avea să ajungă cel mai detestat om din Vanai 
înainte să se încheie iarna. 

Trebuia închis un bordel foarte frecventat? Geder con- 
ducea trupele. Văduva și copiii unui cetățean loial trebuiau 
aruncaţi afară din casă? Geder. Era nevoie să fie arestat un 
membru de vază al negustorimii locale? 

— Pot să întreb care-s acuzaţiile? zise magistrul Imaniel, 
șeful Băncii Medean din Vanai. 

— Îmi pare rău, spuse Geder. Am ordin să vă aduc în 
fața Lordului Protector, de bunăvoie sau cu sila. 

— Ordin, zise cu acreală omuleţul. Și să mă plimbaţi pe 
străzi în lanţuri? 

— Face parte din instrucțiunile primite. Îmi pare rău. 

Sediul din Vanai al Băncii Medean se afla pe o stradă 
lăturalnică și nu era cu mult mai mare decât casa unei fami- 
lii înstărite. Chiar și-așa, părea cumva cam pustiu. Numai 
magistrul mărunţel, cu chipul ridat de soare, şi o femeie 
dolofană, ce-și frângea mâinile stând în cadrul uşii. Magis- 
trul Imaniel se ridică de la masă, îi examină pe soldaţii din 
spatele lui Geder și-și aranjă tunica. 

— Presupun că nu știți când o să pot să mă reîntorc la 
lucru, zise el. 

— Nu mi s-a spus, zise Geder. 

— Nu puteţi face una ca asta, zise femeia. Nu v-am făcut 
nimic. 

— Cam, zise bancherul cu asprime. Termină! Sunt con- 
vins că este vorba numai de afaceri. Spune oricui întreabă 
că s-a făcut o greşeală și că o să vorbesc cu însuși nobilul 
Lord Protector ca s-o îndrept. 

Femeia, Cam, își mușcă buzele și își feri privirea. Magis- 
trul Imaniel se apropie liniștit, oprindu-se în faţa lui Geder, 
căruia-i făcu o plecăciune. 

— Presupun că nu putem trece cu vederea lanţurile, zise 
el. Munca mea depinde foarte tare de reputație și... 

— Îmi pare nespus de rău, zise Geder, dar lordul Klin 
a dat... 

— Ordin, zise bancherul. Înţeleg. Atunci haideţi să ter- 
minăm odată. 

În stradă se adunase deja o mulțime de oameni. Zvonul 
despre apariţia lui Geder în fața casei călătorise, se pare, 
mai iute decât păsările. Geder pășea înconjurat de gărzile 
sale, iar prizonierul îl urma în zornăit de fiare. Când privi 

îndărăt, chipul tăbăcit al omului era o mască exprimând 
amuzament și indulgență. Geder nu-și dădea seama dacă 
neînfricarea bărbatului era sinceră sau prefăcută. Pe tot par- 
cursul drumului de-a lungul canalelor și pe străzi, oamenii 
întorceau capul să-l vadă pe bancher în lanţuri. Geder 
mărşăluia cu bastonul bocănind hotărât pe caldarâm. Păs- 
tra pe chip o expresie severă, menită să ascundă faptul că 
nu știa de ce făcea ceea ce făcea. N-avea nicio îndoială că 
până dimineaţă tot orașul avea să afle că el îl arestase. Nu 
se simţea deloc mai bine știind că, în mod evident, asta și 
dorise Klin. 

Sir Alan Klin îi întâmpină în încăperea vastă ce consti- 
tuise odinioară sala de audienţe a principelui. Toate sem- 
nele trecutei guvernări dispăruseră sau fuseseră acoperite 
de stindardele anteene ale regelui Simeon și ale casei Klin. 
Mirosea a fum, a ploaie și-a câine ud. Sir Alan se ridică de 
la masă zâmbind. 

— Magistrul Imaniel de la Banca Medean? 

— EI însuși, Lord Protector, zise bancherul zâmbind și 
făcând o plecăciune. 

Vocea-i era amabilă. Lui Geder aproape că nu-i venea să 
creadă că sir Klin tocmai îl umilise pe acest om în văzul 
întregului oraş. 

— Se pare că am jignit-o cumva pe excelența voastră. 
Trebuie să-mi cer iertare, firește. Dacă aș cunoaște natura 
insultei mele, aș putea, pe viitor, să mă feresc să mai comit 
o asemenea abatere. 

Klin flutură nonșalant din mână. 

— Nici vorbă de insultă, domnule, zise el. Numai că am 
vorbit cu fostul dumneavoastră principe înainte să plece în 
exil. Mi-a spus că aţi refuzat să-i finanțați campania. 

— Părea puţin probabil că o să ramburseze împrumutul, 
zise magistrul Imaniel. 

— Înţeleg, spuse Klin. 

Geder se uita de la unul la altul. Tonul conversației era 
atât de calm, aproape colegial, încât îl năucea. Și totuși în 

ochii lui Klin era o asprime care — împreună cu lanţurile ce 
înfășurau în continuare încheieturile și gleznele bancheru- 
lui — îi transforma fiecare cuvânt într-o amenințare. Klin 
reveni încet la masă, unde, pe o farfurie de argint, încă se 
mai aflau rămăşiţele prânzului. 

— M-am uitat peste rapoartele din timpul prădării 
orașului, zise Klin. Am observat că tributul pentru regele 
Simeon luat de la instituția pe care o conduceţi... Ei bine, 
s-a dovedit surprinzător de mic. 

— Se poate ca fostul meu principe să fi avut o părere 
exagerată despre resursele mele, zise magistrul Imaniel. 

Klin zâmbi. 

— E îngropat sau l-aţi scos pe furiș din oraş? 

— Nu știu la ce vă referiți, domnule, zise magistrul Ima- 
niel. 

— Atunci n-aveţi nimic împotrivă ca unul dintre agenţii 
mei să facă un audit al registrelor domniei voastre, nu? 

— Sigur că nu. Suntem fericiți că Anteea a preluat auto- 
ritatea care-i aparținea de drept și suntem nerăbdători să 
facem afaceri într-un oraş mai prietenos și în care domneşte 
ordinea. 

— Și avem acces în casa domniei voastre? 

— Firește. 

Klin dădu aprobator din cap. 

— Înţelegeți că sunt silit să vă rețin până când o să des- 
copăr care-i adevărul? Orice capital deținut de Bancă în 
Vanai intră de acum sub controlul Anteei. 

— M-am așteptat la una ca asta, spuse magistrul Imaniel, 
dar sper că nu vă veți simți jignit aflând că speram la mai 
mult de-atât. 

— Trăim într-o lume decăzută. Facem ce trebuie să facem, 
spuse Klin, adresându-i-se apoi căpitanului gărzii, care stă- 
tea în stânga lui Geder: Du-l în temnița publică. Pune-l pe 
rândul cel mai de jos, unde-l poate vedea toată lumea. Dacă 
încearcă să-i vorbească cineva, fii atent ce spune și-apoi 
arestează persoana respectivă. 

Geder privi cum omulețul era escortat afară din încă- 
pere. Nu era sigur dacă trebuia să se retragă și el sau nu. 
Klin nu se încrunta la el, ceea ce însemna, probabil, că tre- 
buia să rămână. 

— Ai fost atent, Palliako? îl întrebă Klin după ce banche- 
rul și paznicii săi dispăruseră. 

— Banca avea mai puţini bani decât te așteptai? întrebă 
Geder. 

Klin scoase un hohot de râs care-l făcu pe Geder să se 
întrebe dacă era luat sau nu peste picior. 

— A, nu, sunt aici, zise el. Pe undeva. Şi, din câte spunea 
principele, erau ceva bani. Destul cât să angajezi suficienți 
mercenari ca să reziști unui asediu. Destul cât să cumperi 
de două ori forțele armate ale Macciei. Poate chiar mai mult. 

— Dar şi-a refuzat principele, zise Geder. 

— Nu din loialitate față de noi, spuse Klin. Bancherii nu 
dau socoteală în faţa niciunui tron. Dar dacă a scufundat 
banii într-un canal, cineva a ajutat la transportul lor. Dacă 
i-a îngropat, cineva a mânuit lopata. Dacă i-a strecurat afară 
din oraș, cineva a făcut aranjamentele. Şi când acea per- 
soană îl va vedea pe şeful băncii în închisoare, s-ar putea să 
intre în panică și să încerce să-și cumpere propria libertate. 

— Ah, făcu Geder. 

— Tu ești omul asociat cu arestul, așa că o să trebuiască 
să fii uşor de găsit în următoarele zile, zise Klin. Abordabil. 
Şi, orice auzi, vino și raportează-mi. 

— Sigur că da, domnule. 

— Excelent, zise Klin. 

Tăcerea dintre ei se prelungi și Geder realiză că avea per- 
misiunea să plece. 

Se întoarse în piață, găsi o bancă de piatră sub un copac 
cu scoarța înnegrită și aproape fără frunze şi se așeză. 
Piciorul îl durea, dar nu simţea pe coapsă vreo răceală care 
să-l anunţe că din rană cursese puroi sau sânge. De cealaltă 
parte a străzii, un grup de adolescenţi — pursângi și timzinai 
amestecați, de parcă rasele s-ar fi simţit complet în largul 

lor împreună — se prefăceau că nu-l privesc. Un cârd de ciori 
se sfădi printre crengile copacilor, apoi se înălță în aer ca 
un fum înaripat. Geder ciocăni cu bastonul în caldarâm, 
simțindu-se reconfortat în mod straniu de micul șoc ce i se 
transmitea prin degete. 

În următoarele câteva zile, rolul lui era acela al momelii 
atârnate în cârlig. Înțelegea asta. Poate complicii bancheru- 
lui aveau să riște să-și cumpere buna părere a autorităților 
anteene. Sau poate aveau să păstreze tăcerea. Sau era posi- 
bil să-i aranjeze un accident omului pe care-l asociau cu 
această problemă. Klin îl pusese în pericol fără să-l prevină 
măcar că asupra lui plana o ameninţare. 

Şi totuși, avea la dispoziţie câteva zile în care putea să 
umble pe străzi și prin pieţe spunând că acționa din ordi- 
nul lui Klin. Scutierul său îi adusese veşti despre un librar 
din districtul sudic. Putea, în sfârşit, să ajungă acolo. Şi, 
chiar dacă trebuia să se ducă înarmat și sub pază, măcar 
putea să se ducă. 

Timp de două zile, Geder colindă străzile, cafenelele și 
crâşmele din Vanai, dar cu precauţie. În biserică, pe când 
vocile corului se înălțau în spaţiul vast de deasupra, nu lăsă 
pe nimeni să se așeze prea aproape de el în strană. În piața 
de mărfuri proaspete, scotoci printre volumele pe jumătate 
putrezite din cotiga unui vânzător de cărți, dar păzit de un 
soldat. Apoi, în cea de-a treia zi, un căruțaș pe nume Olfreed 
veni la el acasă și-i pomeni despre un convoi organizat de un 
binecunoscut aliat al Băncii Medean, pe nume meșterul Will. 

Pentru prima oară, Geder auzi numele lui Marcus Wester. 


CITHRIN 


u atenția distrasă de rigorile deghizării sale şi de ave- 
rea ascunsă în căruţă, Cithrin nu fusese suficient de 
grijulie. 

— Ce-a fost în capul tău, băiete? întrebă conducătorul 
convoiului. 

Cithrin își plecă privirea, cu obrajii arzând de rușine şi 
cu un nod în gât. Praful roșu al popasului le năclăia cizmele 
şi pământul era presărat cu frunze căzute tivite cu chiciură. 

— Îmi pare rău, spuse ea, iar frigul îi transformă cuvin- 
tele în forme albe. 

— Sunt catâri, spuse conducătorul convoiului. Trebuie 
să ai grijă de ei. De când durează treaba asta? 

— De câteva zile, zise ea, abia mișcându-și buzele. 

— Vorbeşte, măi băiete! De cât timp? 

— De câteva zile, zise ea. 

Urmă o pauză. 

— Bine. Căruţa cu provizii se poate descurca și cu un 
echipaj de trei. Leagă-l pe ăl bolnav de-un copac și-o să-ţi 
aduc eu unul în loc. 

— Dar dacă-l lăsăm aici o să moară, zise Cithrin. 

— Asta-i și ideea. 

— Darnu e vina lui! Nu poți să-l laşi aici singur să moară! 

— Bine. Îţi aduc un cuţit și poţi să-i tai gâtul. 

Tăcerea scandalizată a lui Cithrin grăia de la sine. Pleoa- 
pele transparente ale conducătorului convoiului se închi- 
seră și se deschiseră din nou, clipind fără s-o piardă din ochi. 

— Dacă preferi mai degrabă să părăsești convoiul ești 
bine-venit, spuse el. Şi-aşa mergem prea încet. N-o să-i 

opresc pe toţi fiindcă nu eşti tu în stare să ai grijă de echi- 
pajul tău. Anunţă-mă ce ai hotărât. 

— N-o să-l las aici, zise ea, surprinsă la auzul propriilor 
cuvinte, dându-și seama, cu groază, că vorbea serios. 

Nu putea să iasă din convoi! 

— E doar un catâr. 

— N-o să-l las aici. 

De data asta, cuvintele sunară mai bine. 

— Atunci ești un idiot. 

Conducătorul convoiului se întoarse, scuipă şi se înde- 
părtă. Cithrin îl privi îndreptându-se cu pași furioși către 
pereții de piatră şi acoperișul prăpădit din paie al adă- 
postului. Când deveni clar că omul nu avea de gând să se 
întoarcă, reveni în grajd. Cel mai mare dintre cei doi catâri 
ai ei stătea în boxa lui cu capul lăsat. Respiraţia-i era scurtă 
şi hârâită. Cithrin se strecură lângă el şi-i mângâie blana 
groasă şi aspră. Catârul își înălță capul, flutură dintr-o ure- 
che și se înmuie din nou. 

Încercă să se imagineze legând animalul de un copac și 
lăsând boala și ninsoarea să-l ucidă. Încercă să se imagi- 
neze spintecându-i gâtlejul cald şi moale. Cum avea să mai 
ducă banii până în Carse? 

— Îmi pare rău, zise Cithrin. Nu sunt un căruțaș adevă- 
rat. N-am știut. 

La început, crezuse că încetineala căruţei era din vina ei, 
că distanţa care se căsca după-amiaza între ea și vehiculul din 
față însemna că nu-și îmboldea echipajul când trebuia sau că 
îi scăpa vreo nuanţă fină privind luarea curbelor. Numai 
când catârul mai solid tușise — o tuse umedă, conținând 
flegmă - își dăduse seama că era bolnav. În gospodăria 
magistrului Imaniel practicile religioase fuseseră respectate, 
dar Cithrin se rugase ca animalul să se facă bine singur. 

Nu se făcuse. 

Locul de popas — o ruină abia întreținută de cei aflați în 
trecere — se afla pe panta unui deal larg, cel dintâi din șirul 
aflat la picioarele munţilor înalți, cu creștete încununate de 

ninsoare, ce marcau sfârșitul Orașelor Libere și începutul 
Birancourului. Chiar și acum, piscuri îndepărtate răsăreau 
albăstrui la orizont. Trecătoarea dintre ele era drumul cel 
mai scurt între Vanai și Carse. 

Carse. Cuvântul însuși căpătase pentru ea o semnificație 
aproape religioasă. Carse, marele oraș al Coastei de Nord, 
înălțându-se deasupra mării liniștite. Casa turnurilor albe 
clădite pe faleze cretoase, a Consiliului din Eventide, a 
Mormântului Dragonilor. Sediul Băncii Medean și finalul 
carierei ei de contrabandist şi refugiat. Nu fusese niciodată 
în Carse, dar tânjea după el ca după propria-i casă. 

Putea să ajungă acolo şi singură. Trebuia. Numai că nu 
ştia drumul. Sau cum să îngrijească un catâr bolnav și să-l 
însănătoșească. Sau ce să facă dacă din pădure s-ar fi ivit 
o altă bandă de tâlhari. Catârul trase cu greu aer în piept, 
apoi tuși: o tuse profundă, umedă și răgușită. Cithrin se 
apropie şi-i scărpină urechile lungi şi mătăsoase. 

— O să găsim noi o soluţie, spuse ea, vorbind mai degrabă 
pentru sine decât cu animalul. O să fie bine. 

— Probabil o să fie, grăi o voce de bărbat. 

Iscusitul, maestrul Kit, stătea în ușa grajdului, având-o 
alături pe femeia pe nume Opal. Cithrin făcu o jumătate de 
pas către catâr, trecându-și brațul pe după gâtul lui plecat 
ca pentru a-l proteja. Sau pentru a fi apărată de el. Un fior 
de neliniște îi iuți respirația. 

. — Ăsta e, bietul de el? zise Opal trecând pe lângă iscu- 
sit. Pare obosit, nu? 

Cithrin făcu semn că da, cu ochii în jos ca să evite privi- 
rile celor doi. Opal se strecură în boxă și dădu o dată ocol 
catârului, oprindu-se să-şi culce urechea pe flancul anima- 
lului. Apoi, fredonând un cântecel ale cărui cuvinte Cithrin 
nu le recunoscu, îngenunche înaintea catârului și-i deschise 
cu blândețe botul. 

— Opal are grijă de animalele noastre, atunci când 
avem, zise maestrul Kit. Am ajuns să merg pe mâna ei când e 
vorba de copitate. 

Cithrin dădu din cap, împărțită între un val de recunoș- 
tință şi neliniștea de a se afla atât de aproape de gărzi. Opal 
se ridică şi adulmecă grijulie urechile catârului. 

— Tag te cheamă, nu? întrebă ea și Cithrin făcu semn că 
da. Bun, Tag, păi poţi să-mi spui dacă bătrânelu' ăsta trăgea 
într-o parte? A trebuit să-l îndrepţi? 

Cithrin încercă să-și amintească și făcu semn că nu. 

— Asta-i bine, zise Opal şi i se adresă peste umăr maes- 
trului Kit. Nu cred că i-a ajuns la urechi, deci e bine. Gâfâie, 
dar nu are apă în plămâni. La o primă vedere, aș zice că, 
dacă-l ţinem la căldură vreo două zile, o să fie bun zdravăn. 
Doar că-i mai trebuie niște pături. 

— Două zile, zise maestrul Kit. Căpitanul Wester n-o să 
fie mulțumit când o să audă, cred eu. 

Respirația chinuită a catârului și vântul dimineții foșnind 
printre crengi făceau tăcerea să pară și mai apăsătoare. 
Cithrin simţi gheara care-i încleșta stomacul strângându-se 
şi mai tare, până i se făcu greață. 

— Un paznic mai puţin n-o să însemne mare lucru, zise 
Opal. O să rămân eu cu Tag, iar când bătrânelu' se mai 
înzdrăveneşte o să vă prindem din urmă. N-o să fie mai 
mult de o zi-două și o căruţă cu un echipaj bun se mișcă 
mai repede decât un convoi. 

Iscusitul își încrucișă brațele, căzut pe gânduri. Cithrin 
simți o undă de speranţă. 

— Poţi să faci asta? o întrebă maestrul Kit. 

Ochii lui erau blânzi, iar vocea moale ca bumbacul. 

— Pot, domnule, zise Cithrin, încercând să vorbească pe 
un ton jos, masculin. 

Iscusitul dădu din cap. 

— Nu cred că o să fie vreo problemă când o le facem 
propunerea, zise el. Dar poate mă laşi pe mine să discut cu 
ei, Tag. 

Ea făcu semn că da și bătrânul zâmbi. Se întoarse și se 
îndreptă spre adăpost, lăsându-i pe Cithrin, pe Opal și pe 
animale să-și poarte singure de grijă. 

Ușurarea mai domoli tăișul fricii. Poate că într-un fel nu 
era chiar atât de rău. Opal în armura ei de piele întărită şi 
Cithrin deghizată ca bărbat n-aveau să stârnească bănuieli. 
Asta însemna, totodată, câteva zile departe de mulțime, în 
care nu trebuia să se ferească decât de Opal. Iar faptul că 
se presupunea a fi de sexe diferite avea să ofere o scuză 
foarte bună pentru păstrarea intimității. 

Totuși, frica nu dispăru cu totul. Asta, își spuse, se întâm- 
pla numai pentru că ea știa mai multe decât ceilalți. Aproape 
că îl putea auzi pe magistrul Imaniel stând la cină împre- 
ună cu Cam și Besel şi analizând prin ce diferise com- 
portamentul unui negustor sau prelat față de maniera sa 
obişnuită și ce însemna asta. Cithrin ştia că Tag, căruțașul, 
căra o avere suficient de mare cât să angajeze o mică armată, 
dar nimeni altcineva n-avea habar de asta. Dacă rămânea 
în urma convoiului, riscurile nu erau cu nimic mai mari 
decât dacă ar fi transportat cu adevărat doar lână nevop- 
sită. Șansele ei păreau mai mici numai pentru că ştia cât de 
mari erau mizele. N-o descoperise nimeni. Nimeni n-o 
căuta nici pe ea, nici încărcătura ei, catârul avea să se facă 
bine și ea n-avea să fie silită să călătorească de una singură 
până la Carse. Totul avea să fie bine. 

— E prima ta călătorie? întrebă Opal. 

Cithrin îi aruncă o privire şi făcu semn că da. 

— Ei, nu te-ngrijora, drăguță, zise femeia. Avem grijă 
de-ai noștri. 

Abia după câteva ore se întrebă Cithrin de ce un merce- 
nar ar fi inclus printre „ai noștri“ un căruțaș nepriceput, iar 
până atunci planul deja fusese pus în aplicare și convoiul, 
cu tot cu căpitanul Wester și cu maestrul Kit, dispăruse pe 
drumul ce ducea spre munți și spre Carse. 

Își petrecură ziua îngrijind catârul bolnav: făcând cald 
în grajd, frecționând animalul și vârându-i cu forța pe gât 
o licoare cu miros de catran și lemn dulce. La lăsarea serii, 
catârul deja își ținea capul mai sus şi tusea lui nu mai era 
la fel de violentă. În acea noapte, Cithrin și Opal se culcară 

în grajduri, înfăşurate în pături subțiri. Un vechi vas cu 
mangal, așezat între ele, dădea doar atâta căldură cât să îm- 
piedice încăperea să îngheţe. În întunericul de afară, ceva 
scoase un țipăt strident, care nu mai fu urmat de un altul. 
Cithrin închise ochii, își puse capul pe un braţ și încercă să 
adoarmă printr-un efort de voinţă. Invidia răsuflarea 
liniștită şi regulată a lui Opal. Corpul ei era încordat și tre- 
mura, iar mintea îi sărea de la una la alta, imaginându-și 
sute de dezastre posibile. Bandiţii care atacaseră convoiul 
puteau să sosească în toiul nopții, să le violeze şi să le ucidă 
pe amândouă și să fugă cu banii băncii. Opal putea să-i 
descopere secretul și, scoasă din minți de lăcomie, să-i taie 
gâtul. Catârului putea să-i revină boala, lăsând-o împotmo- 
lită în sălbăticie, pradă frigului toamnei. 

Zorii cenușii se iviră în cele din urmă, dar Cithrin nu 
reuşise să doarmă. O durea capul, iar spatele îi era țeapăn 
de parcă ar fi bătut-o cineva cu ciocanul. Opal aprinse din 
nou focul, fredonând ca pentru sine, apoi fierse o tigaie cu 
apă în care presărase niște frunze și se duse să vadă ce făcea 
pacientul. Când Cithrin i se alătură, pielea catârului nu mai 
era la fel de înfierbântată, ochii îi erau mai strălucitori și 
capul aproape-i revenise la postura lui obișnuită. În boxa 
alăturată, celălalt catâr tuşi și fornăi. 

— O să se îmbolnăvească și ea? întrebă Cithrin. 

Doar gândindu-se la asta îi venea să plângă. 

— S-ar putea, dar deocamdată nu-i bolnavă, zise Opal. 
Probabil e doar geloasă că bătrânelul de-aici capătă toată 
atenţia. 

— Ar trebui să plecăm? Adică o să fie în afara oricărui 
pericol dacă pornim după convoi? 

— În după-amiaza asta, poate, zise Opal. E mai bine să-și 
recapete puterile. Să-l punem la treabă numai o jumătate 
din zi pentru început. 

— Dar... 

— Am mai trecut pe drumul ăsta. O să-i ajungem îna- 
inte să străbată trecătoarea. O să se oprească la Bellin și-o 
să trimită cercetași înainte. 

Cithrin ştia numele, dar nu reușea să-l localizeze. Opal 
îi aruncă o privire. 

— Bellin, zise ea. Un târgușor aflat înainte de intrarea 
în trecătoare. Chiar nu prea știi multe despre transportul 
cu convoaiele, nu? 

— Nu, zise Cithrin, posomorâtă şi în același timp stân- 
jenită de propria ei îmbufnare. 

— Bellin nu-i cine ştie ce, dar locuitorii sunt prietenoși 
cu călătorii. Maestrul Kit ne-a adus aici odată, pentru o 
lună. La fiecare câteva zile vin noi călători și nimeni nu 
rămâne locului prea mult. A fost ca şi cum eram o trupă 
ambulantă fără să ne mișcăm din loc. 

O boare rece suflă paiele. În vas, cărbunii se aprinseră și 
flacăra subțire începu să danseze. Cithrin îşi simțea mintea 
înceată și îngreunată de oboseală. La ce i-ar fi folosit unei 
companii de mercenari să petreacă o lună într-un loc unde 
se aflau în trecere comercianţi, neguțători şi misionari? Să le 
asigure protecţia înăuntrul zidurilor orașului, unde aveau 
nevoie cel mai puțin de ea? 

— Ar trebui să mă duc, zise Cithrin. Să verific... ăăă... 
căruța. 

— Să te asiguri că n-a plecat undeva, zise Opal ca și cum 
ar fi fost de acord. 

Practic, să fie numai cu Opal era mai bine decât să se afle 
în mijlocul convoiului. Având numai o persoană de care să 
se ferească, Cithrin putea să-și găsească vreo câteva 
momente în care să lase garda jos, să fie Cithrin şi nu Tag. 
Când veni vremea plecării şi înhămară catârii, situația nu 
se dovedi foarte diferită de perioada când fusese singură. 
Opal vorbi ea mai tot timpul, în cea mai mare parte expli- 
cându-i cum să-și mâne echipajul. Cithrin ştia că Tag ar fi 
trebuit să fie plictisit de aceste lecţii, dar ea le sorbi pe neră- 
suflate. Într-o jumătate de zi, descoperi o mie de lucruri pe 
care le făcea greșit. În noaptea aceea, când îşi făcură culcușul 
pe o pajiște largă de la marginea drumului, era deja un 

căruțaş mai bun decât în toate săptămânile lungi de când 
plecase din Vanai. 

Voia să-i mulțumească femeii pentru tot ce făcuse, dar 
se temea că, dacă ar fi început, nu s-ar mai fi oprit. Recunoş- 
tința ar fi devenit prietenie, prietenia ar fi dus la mărturisiri 
şi apoi toate secretele ei s-ar fi revărsat afară. În loc de asta, 
se asigură ca Opal să primească porția cea mai bună de 
mâncare și culcușul cel mai moale. 

Se lungiră amândouă pe lâna moale, în întuneric. Luna 
şi stelele dispăruseră, învăluite în nori, şi bezna era abso- 
lută. Mintea lui Cithrin sărea de la una la alta, năucită de 
oboseală. Și totuşi, somnul se lăsa așteptat. În toiul nopții, 
simţi trupul lui Opal lipindu-se de al ei și se trezi panicată, 
îngrozită că femeia o ataca sau încerca s-o seducă sau poate 
ambele, dar aceasta nu era decât înfrigurată și pe jumătate 
adormită. Își petrecu restul nopții atrasă de căldura corpu- 
lui lui Opal, dar încercând să păstreze distanța de teamă să 
nu-și dea de gol deghizarea. 

În întuneric, săptămânile care-i mai rămâneau până la 
Carse i se păreau lungi cât o eternitate. Își imagină că sim- 
tea butoaiele și lăzile ascunse sub ea. Cărţile și registrele, 
mătasea, frunzele de tutun și mirodeniile. Nestematele și 
bijuteriile. Responsabilitatea și frica o apăsau ca și cum ar 
fi avut o greutate pe piept. Când, cu puțin înaintea zorilor, 
adormi suficient de adânc încât să viseze, se pomeni pe 
marginea unei prăpăstii, încercând să împiedice sute de 
bebeluşi cu mers nesigur să se prăbușească în abis. 

Se deșteptă cu un țipăt și descoperi că ningea. 

Fulgi mari şi dolofani cădeau din cer, cenuşii pe funda- 
lul alb al norilor. Poposeau pe ramurile copacilor, a căror 
scoarță părea neagră prin contrast. Jadul dragonului dis- 
păruse şi numai un spaţiu liber printre copaci mai marca 
drumul pe care trebuia să-l urmeze. Linia orizontului dis- 
păruse. Opal înhăma deja catârii la căruță. 

— Chiar putem să mergem prin asta? întrebă Cithrin 
uitând să-și îngroaşe vocea. 

— Am face bine să putem. Doar dacă nu preferi să rămâi 
aici. 

— Dar e sigur? 

— Mai sigur decât alternativa, zise Opal. Ajută-mă cu 
catarama asta. Mi-a înghețat mâna de tot. 

Cithrin cobori din căruță și făcu ceea ce i se spusese. Nu 
trecu mult și își croiau drum mai departe. Roţile late din 
fier ale căruţei se încărcară cu zăpadă udă, iar din catâri 
începură să iasă aburi. Opal luase frâiele și biciul fără să 
întâmpine împotrivire. Cithrin se cuibări alături de ea, 
nefericită. Opal miji din cauza ninsoarii și clătină din cap. 

— Vestea bună este că n-o să dăm de bandiți. 

— Serios? Şi aia proastă care-i? zise Cithrin cu amără- 
ciune. 

Opal o măsură din priviri cu surprindere şi încântare. 
Cithrin realiză că era lucrul cel mai apropiat de o glumă pe 
care-l rostise de când convoiul părăsise Vanaiul. Roşi, iar 
femeia de lângă ea râse. 


Bellinul avea numai șase clădiri. Restul orașului se cui- 
bărea în interiorul unei costișe largi, cu uşi şi ferestre tăiate 
în stânca cenușie de mâini neomenești, cu mii de ani în 
urmă. Funinginea păta peretele muntos acolo unde hor- 
nuri înclinate ieșeau afară. Ninsoarea se așternea peste 
rune uriașe, cioplite în panta muntelui într-un alfabet pe 
care Cithrin nu-l mai văzuse până atunci. Piscurile erau 
aproape invizibile, forme întunecate, abia presimţite, 
înălțându-se în inima furtunii. Căruţele familiare ale con- 
voiului erau pete negre pe albul zăpezii, iar caii şi catârii 
fuseseră deja adăpostiţi înăuntrul stâncii. O ajută pe Opal 
să tragă căruța, să deshame catârii și să-i conducă în sigu- 
ranță spre locul unde erau deja îngrămădite celelalte ani- 
male din convoi. 

Gărzile convoiului, Mikel și Hornet, maestrul Kit și 
Smit, erau acolo, stând în jurul unei forje de fierărie în care 
mocnea focul. La intrarea lor, Sandr zâmbi, iar secundul 

tralg le făcu semn cu mâna lui imensă, fără să-și întrerupă 
discuţia cu Cary, femeia cu părul lung. Bucuria lui Opal 
când dădu cu ochii de ei aproape c-o făcu pe Cithrin să se 
simtă și ea fericită. 

— Trebuie să fie ceva, zise Cary și Cithrin își dădu seama 
că n-o zicea pentru prima oară. 

— Nu-i, bubui Yardem. Femeile sunt mai mici și mai 
slabe. Nu există armă care să transforme asta într-un avantaj. 

— Despre ce vorbim aici? întrebă Opal, așezându-se 
lângă cuptor. 

Cithrin se așeză alături de ea pe bancă, dându-și abia 
apoi seama că era aceeași poziție pe care o ocupaseră pe 
capra căruţei. Maestrul Kit chicoti și clătină din cap. 

— Cred că Cary ar prefera să se antreneze cu nişte arme 
care să-i pună mai bine în valoare aptitudinile naturale, 
zise el. 

— Cum ar fi faptul că-i mică şi slabă, zise Sandr. 

Fără să-și întoarcă privirea spre el, Cary îi azvârli un 
bulgăre de pământ în cap. 

— Arcul scurt, zise Cary. 

— Ai nevoie de putere ca să încordezi un arc, zise Yar- 
dem părând că-și cere scuze. Cu prașştia, este mai puțin 
importantă, dar tot contează. O suliță ajunge până mai 
departe, dar cere mai multă forță. Ospadănu necesită atât 
forță, dar îţi trebuie un braț mai lung. O femeie înaltă şi 
puternică este mai bună decât un bărbat scund și slab, dar 
nu se poate vorbi despre vreo armă naturală a femeii. 

Tralgul ridică din umeri cu o mișcare amplă. 

— Trebuie să fie vreuna, zise Cary. 

— Nu-i, zise Yardem. 

— Sexul, sugeră Sandr rânjind. 

Cary îi mai aruncă un bulgăre de pământ în cap. 

— Ce-ţi fac catârii, Tag? întrebă maestrul Kit. 

— Le este mai bine, zise Cithrin. Mult mai bine. Mulțu- 
mită lui Opal. 

— N-a fost mare lucru, spuse Opal. 

— Mă bucur că ați scos-o la capăt, spuse maestrul Kit. 
Începusem să mă tem că va trebui să vă lăsăm în urmă. 

— Asta nu s-ar fi întâmplat, rosti o voce din spatele lor. 

Cithrin se răsuci pe loc, cu un junghi de teamă în piept. 
Căpitanul Wester intră în încăpere. Ninsoarea îi acoperise 
mantaua largă de piele şi avea părul plin de zăpadă. Faţa-i 
era atât de roșie de parcă gerul îl pălmuise. Se apropie de 
foc încruntat. 

— Bine-ai venit, domnule, zise tralgul. 

Căpitanul nici măcar nu înclină din cap. 

— Să înţeleg că cercetarea a mers prost, zise maestrul Kit. 

— Nu mai prost decât mă aşteptam, răspunse Marcus 
Wester. Conducătorul convoiului tocmai le dă vestea celor- 
lalți. Trecătoarea nu mai poate fi străbătută. Nici acum, nici 
în următoarele câteva luni. 

— Ce?! exclamă Cithrin cu voce ascuţită, luându-se și 
pe sine prin surprindere. 

Încercă să-și înghită cuvântul de îndată ce-l rostise, dar 
căpitanul nu-i acordă nicio atenţie. 

— Ninsoarea a căzut mai devreme, noi am întârziat prea 
mult și am avut ghinion, zise el. O să închiriem niște depo- 
zite pentru mărfuri şi niște paturi pentru noi. Nu-i prea 
mult loc, aşa că o să stăm cam înghesuiți. O să plecăm spre 
Carse la primăvară. 

La primăvară. Pentru Cithrin, cuvintele erau ca o lovitură 
în stomac. Privi flăcările care dansau în forjă, cu senzația 
că o dâră de zăpadă topită i se prelinge pe spinare. Un râs 
născut din disperare îi urcă în gât. Dacă avea să-i dea dru- 
mul, urma să se transforme în lacrimi și nu s-ar mai fi oprit. 
Un anotimp întreg deghizată. Să mute tot conținutul căru- 
tei într-un depozit și înapoi fără să fie descoperită. Luni 
întregi până să ajungă în Carse, în loc de câteva săptămâni. 

„Nu pot să fac asta“, îşi zise ea. 


MARCUS 


e înseră devreme. Abia jumătate dintre căruțe fuseseră 

golite, iar conducătorul convoiului mai avea puțin și-și 

mușca mâinile de îngrijorare. Dar Marcus nu credea 
că asta o să se dovedească o problemă. Furtuna venea din- 
spre vest, așa că munții aveau să stăvilească cea mai mare 
parte a ninsorii. Probabil cei din Birancour săpau tunele de 
pe acoperișuri spre suprafață, dar Bellinul se afla într-o 
zonă ferită de precipitaţii. Avea să fie bine. Cel puţin în 
ceea ce privea zăpada. 

Yardem făcuse rost de o cazarmă separată pentru așa-zi- 
sele gărzi. Două camere mici, cu un cămin comun, dar în 
oraș, cuibărite confortabil în stânca muntelui. Spirale și 
cercuri sculptate pe pereţi reflectau lumina flăcărilor, dând 
impresia că zidurile respiră şi dansează. Marcus își trase 
din picioare cizmele de piele îmbibate de apă şi se lăsă pe 
spate cu un geamăt. Ceilalți erau prin preajmă, lenevind, 
vorbind şi împărțindu-și cele mai bune locuri de dormit. 
Relaxarea actorilor când se aflau numai între ei nu diferea 
prea mult de cea a adevăraţilor mercenari, iar glumele erau 
mai bune. Până și Yardem părea pe jumătate destins şi asta 
nu era o priveliște prea obișnuită. 

Şi totuși, Marcus nu-și terminase treaba. 

— La sfat! zise el. Misiunea noastră s-a schimbat de 
acum. Ar fi bine să discutăm despre asta, ca să nu ne pome- 
nim mai târziu cu surprize. 

Vorbăria încetă. Maestrul Kit se așeză lângă foc, cu părul 
lui cenușiu și sârmos zburlit ca un fum încremenit. 

— Nu ştiu cum își poate permite convoiul toate astea, 
spuse actorul. Chiar și în nişte încăperi atât de mici, găzdui- 
rea și hrana noastră pe un anotimp întreg o să coste o avere. 

— Probabil c-o să iasă în pierdere, zise Marcus. Dar asta 
e problema conducătorului convoiului, nu a noastră. Nu 
suntem aici ca să avem grijă de profitul lui. Ci doar ca să 
asigurăm protecţia tuturor. Pe drum, asta însemna să ne 
ocupăm de bandiți. Băgaţi la cazarmă pentru iarnă, asta 
înseamnă să avem grijă ca nimeni să n-o ia razna sau să se 
culce cu cine nu trebuie și să facă pe altcineva gelos sau 
să trişeze prea tare la cărți. 

Smit, actorul bun la toate, făcu o față lungă. 

— Jucăm roluri de gărzi sau de dădace? zise el. 

— Facem tot ce trebuie ca să ajungă convoiul în sigu- 
ranţă la Carse, spuse Marcus. O să-i apărăm chiar și de noi 
înșine dacă va fi nevoie. 

— Mmm. Bună replică, zise Cary, femeia subțirică. „O să-i 
apărăm chiar şi de noi înșine dacă va fi nevoie.“ 

Marcus o privi încruntat, cu ochii mijiți. 

— Lucrează la o nouă piesă, spuse maestrul Kit. O come- 
die despre o trupă de actori angajaţi să pretindă că-s paz- 
nicii unui convoi. 

Yardem mârâi și flutură dintr-o ureche. Poate de ener- 
vare, poate de amuzament. Cel mai probabil din ambele 
motive. Marcus preferă să nu-l ia în seamă. 

- — Avem optsprezece căruțași, zise el. Plus conducătorul 
convoiului şi soţia lui. Aţi călătorit câteva săptămâni alături 
de oamenii ăștia. I-aţi observat. Îi cunoaşteţi. La ce pro- 
bleme să ne așteptăm? 

— Insul care transportă minereul de cositor, spuse Smit. 
Tânjeşte după o încăierare de când cu bandiții ăia. N-o să 
reziste un anotimp întreg fără să se ia la bătaie decât dacă 
cineva fie începe să împartă patul cu el, fie îl pune la podea 
odată și bine. 

— Aşa m-am gândit şi eu, zise Marcus, îngăduindu-şi 
o clipă de secretă încântare. Actorii erau mai perspicace 

decât oamenii cu care lucra el de obicei. În condiţiile date, 
asta avea să-i fie de folos. 

— Altceva? 

— Individul care-i pe sfert dartinai, zise Opal, actrița 
principală mai vârstnică a trupei. A evitat predicile condu- 
cătorului convoiului la fel de mult ca tine, căpitane. O dietă 
constantă de scripturi o să-i pice prost. 

— Fata cu favoriţii ăia falși, spuse Mikel cel slăbănog. 
Pare tare fragilă. 

— A, da. Ea! zise Cary. 

— Și numai Zeul ştie ce-o fi transportând cu adevărat, 
spuse Opal pe un ton care arăta că-i întru totul de acord cu 
ceilalți. Se sperie ca o pisică ori de câte ori se apropie cineva 
prea mult de căruţa ei. Şi nici nu vrea să vorbească despre asta. 

Marcus ridică o mână, cerând liniște. 

— CINE?! întrebă el. 

— Fata cu favoriţi falși, zise maestrul Kit. Cea care pre- 
tinde c-o cheamă Tag. 

Marcus se uită la Yardem. Expresia tralgului era, ca și a 
lui, una de surpriză totală. Marcus ridică dintr-o sprân- 
ceană. „Știai de treaba asta?“ Yardem clătină din cap o sin- 
gură dată, cu cerceii zăngănind. „Nu.“ 

— Yardem, vino cu mine, zise Marcus trăgându-şi din 
nou cizmele. 

— Da, domnule, mormăi tralgul. 

Căruțașii și conducătorul convoiului se aflau într-o rețea 
separată de camere şi tuneluri. Marcus străbătu coridoarele 
încețoșate de fum și sălile comune, cu Yardem mergând 
ameninţător alături. Ceilalţi paznici sau actori sau ce-or fi 
fost ei se înșirau în urma lor ca niște copii care se jucau de-a 
mima. Cu fiecare cameră în care nu-l găsea pe Tag, Marcus 
simţea cum i se zburleşte părul. Revedea în minte tot ce se 
petrecuse pe drum, fiecare ocazie în care-i vorbise băiatu- 
lui, fiecare comentariu despre el pe care-l făcuse conducă- 
torul convoiului. Nu era mare lucru. Aproape nimic. Tot 
timpul băiatul se ținuse deoparte cu tot cu căruța sa. 

Cea din urmă dintre încăperile închiriate avea vedere 
spre exterior, spre dealurile întunecate, acoperite de zăpadă. 
Marcus auzi în spate glasurile ridicate și agitate ale căru- 
țașilor întrebând ce se petrecea. Aerul rece și umed mirosea 
la fel de bine a ploaie ca și a zăpadă. În depărtare se zăreau 
fulgere. 

— Nu-i aici, domnule. 

— Văd și eu. 

— N-avea cum să fi plecat, zise Opal din spatele lor. 
Fata aia abia-i în stare să-și mâne căruța dacă n-are înaintea 
catârilor ceva după care să se ţină. 

— Căruţa, zise Marcus ieșind în întunericul de afară. 

Căruţele care nu fuseseră descărcate se aflau lângă depo- 
zitele scunde din piatră. Omătul le acoperise binișor, făcân- 
du-le să pară mai înalte decât erau. Marcus trecu printre 
ele. În urma lui, cineva aprinse torţe și flăcările sfârâiră din 
cauza zăpezii ce continua să cadă. Umbra tremurătoare 
a lui Marcus dansă pe căruţa cu lână. Marcus își vâri picio- 
rul în cârligul de fier de lângă roată și se cocoță înăuntru. 
Odată ajuns sus, trase prelata. Tag stătea încolăcit ca o pisică. 
Acum că i se atrăsese atenţia, Marcus vedea locul unde 
favoriţii erau aplicaţi neregulat şi faptul că vopseaua din 
păr nu era uniformă. Ceea ce păruse a fi un băiat pursânge 
subnutrit şi pe jumătate idiot se transformă într-o fată cu 
sânge cinnai. 

. — C-c-ce? dădu să spună fata, şi Marcus o apucă de 
umăr și o săltă în picioare. 

Buzele ei erau albastre de frig. 

— Yardem? 

— Aici, domnule, zise tralgul aflat pe o latură a căruței. 

— Prinde, zise Marcus şi-o îmbrânci jos. 

Fata căzu scoțând un țipăt și Yardem o prinse, încolăcin- 
du-şi brațul în jurul gâtului ei. Țipa sălbatic și Yardem gemu 
când una dintre loviturile ei îl nimeri din întâmplare. Mar- 
cus nu-i luă în seamă zvârcoleala. Lâna era umedă și avea 
miros de mucegai. Ridică balot după balot, azvârlindu-le 

pe jos. Ţipetele fetei deveniră și mai ascuţite, apoi amuți. 
Mâna lui Marcus dădu peste ceva tare. 

— Daţi-mi o torță, strigă el. 

În loc să-i dea torţa, maestrul Kit se cocoță alături de el. 
Chipul bătrânului era inexpresiv. În lumina torţei, Marcus 
scoase afară lada. Lemn de esenţă tare, cu ferecături de fier 
şi balamale din piele întărită. Marcus își scoase pumnalul 
şi tăie balamalele, făcând suficient loc ca să-și poată stre- 
cura lama între capac și casetă. 

— Fii atent, zise maestrul Kit în timp ce Marcus apăsa 
cu forță pe cuțit. 

— Prea târziu, zise Marcus și lacătul cedă cu un trosnet. 

Capacul sări în lături, stricat și inutil. Înăuntru sticleau 
şi scânteiau mii de fragmente de sticlă șlefuită. Nu. Nu sticlă. 
Nestemate. Granate și rubine, smaralde, diamante și perle. 
Lada era plină ochi. Marcus privi în gaura pe care-o făcuse 
în stratul de zăpadă și lână. Mai erau și alte lăzi ca aceea. 
O mulțime. 

Se uită la maestrul Kit. Ochii bătrânului erau mari de 
surpriză. 

— Bine, zise Marcus scurt, lăsând să cadă capacul peste 
cutie. Vino! 

Jos, ceilalți paznici se îngrămădiseră în jurul lui Yardem 
și al fetei. Yardem încă o mai ținea în braţele sale zdravene, 
gata s-o facă să-și piardă cunoștința la nevoie. Lacrimile 
brăzdau obrajii fetei. Strângea din fălci cu o expresie sfi- 
dătoare și tristă. Marcus îi desprinse de pe obraz o fâşie 
de favoriţi, o frecă între degete şi-o lăsă să cadă. Alături de 
silueta masivă a tralgului, Cithrin părea aproape un copil. 
Marcus îi întâlni privirea și citi în ea o rugăminte. Simţi ceva 
în piept. Nu furie, nu indignare. Nici măcar supărare. Ci o 
amintire, în culori atât de vii că era dureroasă. Își porunci 
să nu se mai gândească la asta. 

— Vă rog, zise fata. 

— Kit, spuse Marcus. Du-o înăuntru! În camerele noas- 
tre. Nu vorbește cu nimeni, nici măcar cu conducătorul 
convoiului! 

— Cum zici, căpitane, spuse maestrul Kit. 

Yardem îi dădu drumul fetei și făcu un pas în spate. 
Stătea cu ochii pe ea, gata s-o imobilizeze din nou dacă ar 
fi atacat pe cineva. Maestrul Kit întinse o mână către ea. 

— Vino, draga mea. Eşti printre prieteni. 

Fata ezită, cu privirea fugindu-i de la Marcus la Yardem 
şi de la el la maestrul Kit, apoi îndărăt. Avea ochii plini de 
lacrimi, dar nu suspina. Mai cunoscuse cândva o fată care 
plângea tot așa. Marcus alungă gândul. Maestrul Kit plecă 
împreună cu fata. Ceilalți, din obișnuință, îl urmară pe con- 
ducătorul trupei, lăsându-i singuri pe soldați. 

— Căruţa, spuse Marcus. 

— Nu se-apropie nimeni de ea, domnule, zise Yardem. 

Marcus privi mijindu-şi ochii în ninsoarea care continua 
să cadă. 

— Câţi ani crezi că are? 

— E jumătate cinnaie. Cam greu de ghicit, mârâi Yar- 
dem. Şaișpe veri. Poate şapteșpe. 

— Aşa ziceam și eu. 

— Aceeași vârstă pe care ar fi avut-o Merian. 

— Pe-aproape. 

Marcus îşi întoarse privirea către povâmiş. Luminile scli- 
peau în ferestrele tăiate în piatră, iar deasupra lor, scrisul 
acela străvechi, acoperit de zăpadă, strălucea cenușiu-închis 
pe fundalul negru al stâncii în care fusese cioplit. 

— Domnule! 

Marcus privi-n urmă. Tralgul se instalase deja pe capra 
căruței, înfășurat în lână în stilul nomazilor din Pât, ca să-și 
ţină trupul la căldură şi brațul cu spada liber. 

— Nu lăsa ce s-a întâmplat în Ellis să-ţi afecteze jude- 
cata. Nu-i fiica ta. 

Emoţia din pieptul lui Marcus se foi neliniștită, ca un 
copil tulburat în somn. 

— Nimeni nu e, zise el și se cufundă în întuneric. 

O cupă de cidru fierbinte şi atenția compătimitoare a 
maestrului Kit făcură ca, în jumătate de oră, acesta să afle 
toată povestea. Banca Medean, moartea celui care ar fi tre- 
buit să mâne căruța, goana disperată a micuţei contraban- 
diste către Carse. Fata plânse mai bine de jumătate din 
poveste. Își părăsise singurul cămin pe care-l ştia şi cel mai 
apropiat lucru de o familie pe care-l avea. Marcus ascultă 
totul cu braţele încrucișate pe piept, încruntat. ÎI surprin- 
deau tot felul de mici amănunte: faptul că vocea ei fusese 
mai sigură când vorbise despre scrisori de schimb și de 
problema transportului de capital, obiceiul de a-și da părul 
din ochi chiar şi atunci când nu o deranja, de fapt, încovoie- 
rea defensivă a umerilor și a gâtului. Tag, căruțașul, nu meri- 
tase atenţia lui. Cithrin bel Sarcour, contrabandistă amatoare, 
era cu totul altceva. 

Când fata termină de vorbit, Marcus o lăsă cu actorii, îl 
apucă de braț pe maestrul Kit și-l conduse afară, pe coridoa- 
rele înguste de piatră ce brăzdau zidurile Bellinului. La fie- 
care cotitură, lumânările alungau întunericul; era suficientă 
lumină cât să vadă încotro mergeau, chiar dacă nu și pe 
unde călcau ca să ajungă acolo. Dar mersul alene era chiar 
ceea ce-și dorea Marcus în acest moment. 

— Ştiai despre asta? întrebă Marcus. 

— Ştiam că fata călătorește deghizată. 

— Nu mi-ai pomenit niciodată despre asta. 

— Nu mi s-a părut ciudat. Din experiența mea, oamenii 
joacă roluri şi-apoi le leapădă destul de des. Gândeşte-te 
numai la propria mea poziţie în convoiului ăsta. 

Marcus trase adânc aer în piept. 

— Bine, zise el. Va trebui să discut cu conducătorul con- 
voiului. Nu putem să rămânem aici. 

— Nu te supăra, căpitane, dar de ce nu? Mie mi se pare 
că misiunea convoiului rămâne neschimbată. Acum că știm 
care-i situaţia, poate c-o putem ajuta pe fată să-și ducă până 
la capăt șarada. Am putea să-i ascundem încărcătura până 

vine primăvara și să ne purtăm ca și cum nimic nu s-ar fi 
schimbat. 

— Nu merge-așa. 

— Ce anume nu merge-așa, căpitane? întrebă maestrul 
Kit. 

Marcus se opri înaintea unui cot îngust. Unica lumânare 
aprinsă dădea liniilor sculptate pe perete o aparență de 
viață şi inteligenţă. În lumina difuză, chipul actorului era 
doar auriu șters și beznă. 

— Lumea nu merge-așa, zise Marcus. Nu se poate să ai 
atâţia bani prin preajmă și să nu se lase cu vărsare de sânge. 
În cele din urmă, unul dintre noi va fi copleșit de lăcomie. 
Şi chiar dacă n-ar fi așa, există cineva care caută căruţa asta. 

— Dar cum o s-o găsească, dacă nu ştie că trebuie să ne 
caute pe noi? întrebă maestrul Kit. 

Marcus observă că nu fusese contrazis în privința peri- 
colului reprezentat de lăcomie și trădare. 

— Aşa, pe ghicite, aş zice că o să audă zvonuri despre 
un convoi păzit de eroul de la Gradis și Wodford. Şi cu un 
iscusit care poate abate săgețile din drum și le poate 
porunci copacilor. 

Tristeţea de pe chipul actorului îi spuse lui Marcus că se 
făcuse înțeles. 

— Nu pentru asta v-am angajat, zise Marcus, dar am 
nevoie să rămâneți cu mine. 

Maestrul Kit strânse din buze, ezită îndelung, apoi se 
întoarse și porni înainte prin bezna dintre o lumânare și 
alta, către camera conducătorului convoiului. Marcus îl 
urmă. Preţ de aproape un minut, singurul sunet fu zgomo- 
tul pașilor lor. 

— Ce planuri ai? întrebă maestrul Kit cu o voce prudentă. 

Marcus dădu din cap ca pentru sine. Măcar nu zisese 
„nu“. 

— Să pornim către sud, răspunse el. Vestul este sub 
zăpezi, iar estul înseamnă să ne întoarcem înapoi în braţele 
oricui ne-o fi urmărind. Nordul înseamnă Pustia Secetoasă 


Calea dragonului | 125 


în plină iarnă. O să anunțăm că ducem bunurile în Maccia 
sau Gilea ca să încercăm să le vindem pe piețele de acolo, 
în loc să așteptăm să ajungem în Carse. Pornim spre est, 
apoi o tăiem către sud. 

— Nu ştiu niciun fel de drumuri către sud până... 

— Nu-s drumuri. Trebuie să ieşim de pe drumurile dra- 
gonului și să urmăm cărări de țară și poteci până jos, la 
Marea Interioară. De-a lungul coastei este o trecătoare care 
abia de îngheaţă. Pe acolo, putem s-ajungem în Birancour 
în patru săptămâni dacă frigul durează. În cinci, dacă se 
dezgheaţă suficient cât să se facă noroi. Celor de-acolo nu 
le plac bandele înarmate care trec graniţa, așa că oricine 
ne-ar urmări s-ar putea pomeni întors din drum. Apoi încă 
o săptămână și-o să fim în Porte Oliva. E un oraș suficient 
de mare ca să-ți pierzi urma în el o iarnă. Sau, dacă drumu- 
rile nu-s prea rele, putem să forțăm până în Coasta de 
Nord, la Carse. 

— Pare un drum cam ocolit, zise maestrul Kit. 

Culoarul dădea într-o încăpere mai largă, unde se întâl- 
neau mai multe coridoare și unde o lampă cu ulei atârna 
într-un suport de fier forjat. Maestrul Kit se opri în lumină, 
întorcându-se către el. Chipul îi era blând și grav. 

— Mă întreb dacă ai luat în calcul și cealaltă variantă. 

— Nu mai văd alta. 

— Am putea să trecem cu toții pe la căruță, să ne umplem 
buzunarele și pungile și să ne evaporăm ca roua. Orice mai 
rămâne, putem să punem într-un depozit şi să fie problema 
altcuiva. 

— Ăsta ar putea fi cel mai înţelept lucru, zise Marcus. 
Dar nu pentru asta suntem plătiți. Avem grijă de siguranța 
convoiului până ajunge la destinație. 

Marcus văzu scepticismul și amuzamentul sumbru de 
pe chipul actorului. Ştia că acesta era momentul decisiv. 
Dacă actorul îl refuza, nu prea mai avea multe soluții. 

Maestrul Kit ridică din umeri. 

— Atunci cred că trebuie să-i spunem conducătorului 
convoiului că i s-au schimbat planurile. 


Convoiul plecă la drum cu puţin înainte de amiază, sub 
un cer jos şi plumburiu. Marcus călărea în avangardă. 
Capul încă-l mai durea după o noapte de vise pe cât de 
familiare, pe atât de crude. Sânge şi foc. Ţipetele de moarte 
ale unei femei şi ale unui copil care erau țărână de doispre- 
zece ani. Duhoarea de păr ars. Trecuseră ani de când nu se 
mai trezise strigându-și soția și copilul. Pe Alys și pe Merian. 
Sperase că era vindecat pentru totdeauna de coşmaruri, dar 
iată că acestea reveniseră, cel puțin deocamdată. 

Le supraviețuise şi-altă dată. Putea să le supraviețuiască 
și acum. 

Conducătorul convoiului îi stătea alături, aburii albi ai 
respiraţiilor lor ridicându-se din când în când. Ciorile îi 
urmăreau din copacii acoperiți de zăpadă, mișcându-și ari- 
pile ca niște bătrâni. Zăpada era moale, dar troienele nu 
erau prea înalte. Odată ce părăseau drumurile dragonului 
avea să fie mai rău. 

— Nu-mi vine să cred ce facem, zise pentru a suta oară 
conducătorul convoiului. Nici măcar nu mi-au spus! 

— N-au crezut că ai stofă de contrabandist, spuse Mar- 
cus. 

— M-au luat de prost. 

— Şi eu, zise Marcus. Apoi, observând privirea scanda- 
lizată a timzinaiului adăugă: Nu, vreau să zic că şi eu am 
fost luat de prost. Nu că am crezut și eu c-ai fi prost. 

Conducătorul convoiului se cufundă într-o tăcere înciu- 
dată. Piscurile Bellinului dispărură în urma lor. Se anunţă 
o iarnă grea. Când poposiră pentru noapte, ridicând cortu- 
rile în amurgul ce se stingea rapid, Marcus străbătu tabăra 
însoțit de Yardem. La apropierea lor, discuţiile încetau. Zâm- 
betele erau din ce în ce mai false şi mai neconvingătoare. 
Convoiul mustea de resentimente ca un fitil îmbibat în ulei. 
Trebuia să se asigure că nu se petrecea nimic care să-l aprindă. 

Lucrurile nu stăteau mai rău decât se așteptase. Când ajunse 
în fața propriului său cort, o găsi așteptându-l. 

Tag căruțașul dispăruse de pe fața pământului de parcă 
nici n-ar fi existat. Actorii o ajutaseră să-și curețe mare parte 
din vopseaua de pe păr și, lipsit de mustăţile acelea ca 
lichenii, obrazul ei părea nefiresc de curat. Tinereţea și sân- 
gele ei cinnai îi dădeau aerul unui mânz, dar în câțiva ani 
avea să devină o femeie în toată firea. 

— Căpitane Wester, zise ea, înghițind în sec emoționată. 
N-am apucat să-ți spun cât de recunoscătoare îţi sunt. 

— Asta-mi e meseria, spuse Marcus. 

— Oricum, e mai mult decât aș fi avut dreptul să cer și... 
îți mulțumesc. 

— Încănu eşti în siguranță, zise Marcus, cu mai multă 
asprime decât ar fi vrut. Păstrează-ți mulțumirile pentru 
atunci. 

Fata roşi, iar obrajii îi semănau cu niște petale de tranda- 
firi presărate pe zăpadă. Schiță o plecăciune, se întoarse și 
se îndepărtă, iar zăpada îi scârțâi sub paşi. Marcus o privi 
îndepărtându-se, clătină din cap şi scuipă. Yardem, încă 
alături de el, își drese glasul. 

— Fata asta nu-i fiică-mea, spuse Marcus. 

— Nu-i, domnule. 

— Nu merită s-o protejez mai mult decât pe oricare alt 
bărbat sau femeie din convoiul ăsta. 

— Așa-i, domnule. 

Marcus privi norii încruntat. 

— Cred că am dat de belea, zise el. 

— Da, domnule, zise Yardem. Ai dat. 


DAWSON 


ânătoarea Regelui se desfășura prin ninsoarea deasă, 

lătrăturile câinilor răsunau straniu și înăbușit în ceața 

cenușie. Dawson Kalliam se aplecă pe gâtul aburind 
al calului și simți puternicul animal avântându-se în aer. 
Zări șanțul îngheţat nedeslușit pe dedesubt, apoi acesta dis- 
păru şi urmă impactul aterizării și, din nou, goneau ca vân- 
tul pe urmele prăzii. Mai multe voci se înălțară în urma lui, 
dar a regelui nu se număra printre ele. Dawson le ignoră. 
La stânga lui, din ninsoare, se ivi un armăsar sur în armură 
de vânătoare din piele roșie. Feldin Maas. Alții călăreau pe 
urmele lui, simple umbre înecate de zăpadă. Dawson se lipi 
mai tare de spinarea calului, înfigându-i călcâiele în coaste 
ca să-l facă să iuțească şi mai mult pasul. 

Cerbul alergase îndelung și cu îndârjire, fiind, în două 
rânduri, cât pe ce să se dovedească mai iscusit decât hăitașii 
şi câinii. Dar Dawson călărise pe dealurile din Osterling 
Fells de când era copil, pe orice fel de vreme, şi le cunoştea 
capcanele. Cerbul pătrunsese într-un canion care se înfunda 
și n-avea să mai iasă de-acolo în viaţă. Lovitura, firește, avea 
să-i revină regelui Simeon. Miza era acum cine avea să 
ajungă cel dintâi la vânat. 

Ramurile de jos ale unui pin, de un verde strălucitor în 
vidul acela alb, indicau pe unde o apucase cerbul. Dawson 
coti, simțindu-i pe Feldin Maas și pe ceilalți îmbulzindu-se 
îndeaproape pe urmele lui. Cineva striga. Lătrăturile şi 
schelălăielile câinilor se auzeau mai tare. Scrâșni din dinți, 
străduindu-se să înainteze. 

Ceva se avântă dinspre dreapta. Nu calul sur. Un cal alb, 
fără armură. Călărețul lui nu purta coif sau căciulă și părul 
lung, auriu-roşcat, anunţa, mai limpede ca un stindard, că 
era vorba despre Curtin Issandrian. Dawson își îmboldi din 
nou calul și se avântă înainte. Prea iute. Simţi bubuitul rit- 
mat al galopului frângându-se în vreme ce calul se stră- 
duia să-și recapete echilibrul. Bălanul zbură înainte pe lângă 
el și, o clipă mai târziu, surul ce-l purta pe Feldin Maas îl 
ajunse din urmă. 

Dacă cerbul ar fi alergat încă vreun kilometru, Dawson 
ar fi putut să recâştige poziția de onoare, dar nefericitul 
animal era încolțit într-un luminiș, mult prea aproape. 
La picioare îi zăceau doi câini morți, iar vânătorii țineau 
în loc restul haitei strigând și folosindu-se de bicele scurte. 
O suliță îi sfâşiase blana de pe coaste, umplându-l de sânge. 
Piciorul stâng din spate era năclăit de sânge după ce un 
ogar îndrăzneţ îi sfâşiase pintenul, iar blana sa hărtănită, 
de iarnă, îi dădea aerul unui drumeț aflat la capătul călă- 
toriei. Se întoarse către ei ostenit, cu respirația ridicându-se 
ca un nor alb, iar Curtin Issandrian se opri. Dawson şi Feldin 
Maas veneau imediat în spate. 

— Bine jucat, Issandrian, zise Dawson cu amărăciune. 

— Ce frumos e, nu-i așa? spuse câştigătorul ignorându-l. 

Dawson trebui să admită că animalul avea o înfățișare 
cu adevărat nobilă. Epuizat, învins şi înfruntând moartea, 
nu arăta nici urmă de frică. Resemnare, poate. Ură, în mod 
sigur. Issandrian îşi trase spada și salută cerbul, care îşi 
cobori capul ca şi cum i-ar fi răspuns. Cel de-al doilea grup 
de călăreți năvăli în luminiș, şase cu toții, fiecare purtând 
sigilul casei sale. Câinii săreau și lătrau, iar hăitaşii strigau 
şi înjurau. 

Apoi se ivi regele. 

Regele Simeon pătrunse în poiană călare pe un armăsar 
negru, uriaș, cu frâie din piele neagră întrețesute cu staco- 
jiu şi auriu. Alături de tatăl lui era prințul Aster, călare pe 
un ponei, ținându-și spinarea dreaptă, mândru, cu armura 

încă puţin prea largă. În urma regelui călărea maestrul său 
personal de vânătoare, un jasuru uriaş într-o armură verde 
cu auriu care se potrivea cu culoarea solzilor. Regele Simeon 
purta o armură de piele cu ţinte aurii și un coif negru ce-i 
ascundea nasul strâmb și fălcile care începeau să se lase. 

Dawson fusese alături de el la vânători încă de când erau 
amândoi băiețandri, mai tineri decât Maas și Issandrian, așa 
că ghicea osteneala în postura regelui, chiar dacă nimeni 
altcineva n-o observase. Restul participanţilor la vânătoare 
călăreau în urma regelui, vânători de ocazie mai interesați 
de bârfe şi de călărie decât de sportul în sine. Erau prezente 
stindardele tuturor marilor case, întreaga curte din Camni- 
pol adunată într-un luminiș din Osterling, Fells. 

Vânătorul jasuru luă o suliță din spinare și i-o întinse 
regelui Simeon. În mâinile regelui, arma păru mai lungă. 
Jasurul lansă o chemare și câinii se năpustiră în salturi asu- 
pra cerbului, distrăgându-i atenţia. Regele Simeon așeză 
lancea în poziție, dădu pinteni calului şi atacă. Cerbul dădu 
îndărăt, clătinându-se sub lovitură, cu sulița înfiptă adânc 
în gât. Se prăbuși, iar Dawson avu senzația viscerală că ani- 
malul era mai degrabă surprins decât în suferință. Moartea, 
oricât de clar ai fi văzut-o apropiindu-se, tot venea pe neaș- 
teptate. Brațul regelui Simeon era puternic ca-ntotdeauna, 
iar privirea lui la fel de agilă. Cerbul muri repede, fără să fie 
nevoie să i se curme suferinţele cu o săgeată. Când hăitașii 
chemară câinii şi ridicară pumnii în aer, semn că animalul 
nu mai trăia, din rândul nobilimii se înălțară urale, vocea 
lui Dawson alăturându-li-se. 

— Deci cui îi revine onoarea? întrebă regele Simeon în 
timp ce hăitașii se apropiau să spintece cerbul. Issandrian? 
Sau tu, Kalliam? 

— Am fost atât de aproape la sfârșit, zise Issandrian, încât 
aş putea spune că eu și baronul am ajuns în acelaşi timp. 

Feldin Maas cobori de pe cal cu un zâmbet batjocoritor 
și se duse să examineze câinii uciși. 

— Nu-i adevărat, zise Dawson. Issandrian a ajuns cu 
mai mult de o lungime de cal înaintea mea. Onoarea îi 
revine. 

„Şi n-o să-ți rămân îndatorat ţie, nici măcar când este 
vorba despre un lucru atât de mărunt“, își zise în gând. 

— Atunci lui Issandrian îi revin coarnele, spuse regele 
Simeon, apoi ridică glasul strigând: Issandrian! 

Ceilalți îşi înălțară în aer pumnii sau spadele, zâmbind 
prin ninsoarea ce continua să cadă și scandând numele 
câştigătorului. Ospăţul avea să aibă loc a doua zi, vânatul 
fiind gătit pe vatra lui Dawson. Issandrian urma să stea pe 
locul de onoare. Gândul îi puse un nod în gât. 

— Te simţi bine? întrebă regele, suficient de încet pentru 
ca spusele să nu-i fie auzite de ceilalți. 

— Da, Alteță, zise Dawson. Sunt bine. 

O oră mai târziu, în timp ce călăreau pe drumul către 
casă, Feldin Maas își mână calul alături de el. De când cu 
căderea Vanaiului și înfrângerea întăririlor trimise de 
Maccia, Dawson se prefăcuse că știrile din Orașele Libere 
n-aveau deosebită importanţă pentru el, dar prefăcătoria 
îl sufoca. 

— Lord Kalliam, zise Maas. Am ceva pentru tine. 

Îi azvârli lui Dawson o crenguţă. Nu, nu o crenguţă. 
O bucată de corn frântă, înroșită de sânge de ogar. 

— O mică onoare este mai bună decât nicio onoare, nu? 
spuse Maas rânjind, apoi își îndemnă calul înainte cu un 
plescăit din limbă. 

— O mică onoare, murmură amar Dawson, cuvintele 
înălțându-se în aburi albi. 

Pe când călăreau înapoi către domeniul său, ninsoarea 
se transformă dintr-un noian de fulgi pufoși în steluțe izo- 
late și, pe măsură ce norii joși se subțiau și se destrămau, 
munții dinspre est reapăreau în zare. Se simțea iz de fum, 
iar la sud se zăreau turnurile spiralate ale Osterling Fells. 
Piatra lor — granit şi jadul dragonului — strălucea în soare, 

iar ghirlandele atârnate de parapete dădeau impresia că 
până și clădirile se bucurau de înseninarea temporară. 

Ca gazdă, era de datoria lui Dawson să supravegheze 
prepararea cerbului. Asta însemna doar că era obligat să 
petreacă vreo jumătate de oră în bucătărie, părând bine dis- 
pus, dar sufletul său se răzvrătea. Nu se simţea în stare să 
coboare în mijlocul haosului de câini şi servitori. Se îndreptă 
cu pași mari către scara largă de piatră de lângă cuptoare și 
rămase pe palierul care-i permitea să supravegheze mesele 
de gătit. De-a lungul peretelui erau puse la răcit plăcinte şi 
pâini şi o femeie foarte bătrână înfigea pene de păun într-o 
bucată de porc tăiată în forma respectivei păsări și glasată 
până lucea ca sticla. Mirosul de pui fript cu stafide umplea 
aerul fierbinte. Gonacii sosiseră cu trupul cerbului și patru 
bărbaţi tineri se apucară să prepare carnea, frecând-o cu 
sare, frunze de mentă și unt, curățând maţele și venele care 
rămăseseră după eviscerare. Dawson se uită încruntat. 
Fusese un animal nobil cândva şi să-l priveşti acum... 

— Bărbate? 

Clara apăruse în spatele lui, cu expresia politicoasă pe 
care o adopta când osteneala începea să-și spună cuvântul. 
Ochii îi străluceau, iar gropițele din obraji se desenau mai 
adânc ca de obicei. Numai cineva care își petrecuse o viață 
privind-o şi-ar fi dat seama de asta. Îi urî pe cei de la curte 
pentru că făcuseră să-i apară expresia aceea în ochi. 

— Nevastă, zise el. 

— Se poate? întrebă ea, făcând un pas către holul din 
spate. 

Dawson strânse din buze enervat. Nu pe ea, ci pe catas- 
trofa domestică care-i solicita atenţia. Încuviinţă scurt și o 
urmă spre umbra și relativa intimitate a holului. Înainte să 
părăsească palierul, o altă voce îl opri. 

— Stăpâne! Aţi scăpat asta! 

Unul dintre vânători stătea în capul scărilor. Un tânăr băr- 
bat cu bărbia lată și chipul sincer, în livreaua casei Kalliam. 
Ținea în mână bucăţica aceea de corn rupt, întunecată 

de sânge. Un servitor întorcându-l pe baronul Kalliam din 
drum ca pe un copil care şi-a pierdut mingea. 

Dawson simţi cum se întunecă la faţă și-și încleștă pumnii. 

— Cum te cheamă? întrebă el și la auzul tonului hăitașul 
păli. 

— Vincen, domnule. Vincen Coe. 

— Nu te numeri printre oamenii mei, Vincen Coe. Adu- 
nă-ți lucrurile și dispari din casa mea până la lăsarea serii! 

— S-stăpâne! 

— Vrei să mai fii şi biciuit pe deasupra, băiete? strigă 
Dawson. 

Bucătăria de dedesubt amuţi. Ochii tuturor se întoarseră 
către ei, apoi priviră iute în altă parte. 

— Nu, stăpâne, zise hăitașul. 

Dawson se întoarse şi pătrunse cu pași mânioși în bezna 
coridorului, cu Clara alături. Ea nu-i reproșă nimic. Se 
aplecă spre el, în umbra scării, vorbindu-i foarte încet la 
ureche. 

— Când a venit, Simeon a cerut să facă o baie fierbinte 
şi, în loc să-i dau pe toți afară din camerele de îmbăiere, 
l-am pus pe administrator să deschidă Casa lui Andr. Cea 
de pe aripa estică. Este oricum mult mai plăcut acolo și are 
ţevile acelea care păstrează apa caldă. 

— Foarte bine, zise Dawson. 

— Am dat ordin să nu i se permită nimănui accesul înă- 
untru cu excepția ta. Ştiam că o să vrei să petreci câteva clipe 
singur cu el. 

— Nu pot să dau buzna peste rege când se scaldă, spuse 
Dawson. 

— Bine-nţeles că poţi, dragul meu. Zi-i pur și simplu că 
am uitat să te anunţ. Am avut grijă să spun că acela este 
locul tău preferat după o vânătoare, așa că apariţia ta n-o 
să fie greu de explicat. Afară doar dacă nu-i întreabă pe 
servitori şi ei îi spun că de fapt foloseşti camerele albastre. 
Dar ar fi nepoliticos să iscodească așa, iar Simeon nu mi s-a 
părut niciodată nepoliticos, tu ce crezi? 

Dawson simţi să i se ia de pe umeri o greutate de care 
nu fusese decât pe jumătate conştient. 

— Ce-am făcut ca să merit o soţie perfectă ca tine? 

— Ai avut noroc, zise ea, cu un zâmbet ușor străbătân- 
du-i expresia politicoasă. Acum du-te, înainte să-și termine 
baia. O să am grijă de bietul cățeluș pe care l-ai luat la șuturi 
mai adineauri. Oamenii ăștia chiar ar trebui să știe că nu-i 
bine să se apropie de tine când ești furios. 


Casa lui Andr se afla între zidurile domeniului, cuibă- 
rită lângă capelă şi altminteri separată de corpul principal 
de clădiri. Poeta cinnaie care-i dăduse numele locuise aici 
pe vremea când Osterling, Fells fusese reședința unui rege 
cu o slăbiciune faţă de rasele inferioare, iar Anteea doar 
numele unei linii minore de nobili din nord, la distanță 
de o jumătate de zi călare. Niciuna dintre poeziile lui Andr 
nu supraviețuise secolelor. Singurele urme pe care le lăsase 
în această lume erau o căsuţă ce-i purta numele şi o inscrip- 
ţie cioplită deasupra cadrului uşii - DRACANI SANT 
DRACAS - al cărei înţeles fusese uitat. 

Regele Simeon stătea într-o cadă din bronz în forma unei 
mâini imense de dartinai, ale cărei degete lungi, curbate în 
jos, către palmă, lăsau să picure apă fierbinte, aburindă din 
canalele de sub gheare. O savonieră de piatră se afla pe o 
poliţă amenajată pe degetul mare. O fereastră cu vitraliu 
învăluia încăperea caldă în nuanţe de verde și auriu. Servi- 
torii personali ai regelui stăteau lângă peretele din spate, 
ţinând în mâini prosoape moi cu care să-l şteargă și spade 
cu care să-l apere. Când Dawson intră în încăpere, regele 
își ridică privirea. 

— Îmi cer iertare, sire, spuse Dawson. Nu știam că sun- 
teți aici. 

— Nu-i nimic, vechiul meu prieten, zise Simeon făcân- 
du-le semn servitorilor. Ştiu că am dat buzna în locul tău 
preferat. Ia loc. Bucură-te de căldură și o să-ţi fac loc de îndată 
ce o să încep să-mi simt degetele de la picioare. 

— Vă mulțumesc, sire, zise Dawson în timp ce servitorii 
îi aduceau un scăunel. De fapt chiar voiam să discut o pro- 
blemă cu Maiestatea Voastră, între patru ochi. E vorba des- 
pre Vanai. Este o chestiune pe care ar fi mai bine s-o auziţi 
din gura mea. 

Regele Simeon se ridică în capul oaselor și, pentru o 
clipă, nu mai fură un rege și supusul său de rang nobil, ci 
Simeon şi Dawson, ca pe vremuri. Doi băieți cu sânge nobil 
şi de rang înalt, îmbătaţi de propria mândrie și demnitate. 
Nemulțumirea lui Dawson față de campania din Vanai și 
indignarea de a-și vedea fiul sub comanda lui Alan Klin 
erau bine cunoscute. Totuși, Dawson le readuse în discuţie, 
construindu-și din furie şi din credința în dreptatea sa ela- 
nul care să-l poarte până la capătul mărturisirii. Simeon 
ascultă totul concentrat, iar gărzile de corp ignorară totul 
cu egală concentrare. Dawson văzu chipul acela atât de 
familiar trecând de la curiozitate la surpriză, apoi la deza- 
măgire și, în final, la un soi de disperare amestecată cu 
amuzament. 

— Trebuie să încetezi să mai joci asemenea jocuri cu par- 
tida lui Issandrian, zise regele Anteei imperiale lăsându-se 
pe spate în cadă. Şi totuși, mi-aş fi dorit nespus să fi reușit. 
M-ar fi salvat de o mulțime de bătăi de cap. Ai auzit de Carta 
lui Edford? 

— Carta cui? 

— Carta lui Edford. E o bucată de pergament pe care un 
preot a găsit-o în străfundurile unei biblioteci din Sevenpol 
şi care vorbeşte despre şeful unui consiliu al fermierilor de 
pe vremea regelui Durren cel Alb. În baza sa, cei din nord 
au înaintat o petiție cerând numirea unui nou consiliu al 
fermierilor. Orice proprietar de pământuri care are destui 
bani ca să-și cumpere un teren va avea un cuvânt de spus 
la curte. 

— Nu vorbeşti serios, exclamă Dawson. Au de gând 
să-și mâne catârii prin palate? Să crească turme de capre în 
grădinile Turlei Regelui? 

— Nu le da idei, zise regele întinzându-se spre săpunieră. 

— E o cacealma, spuse Dawson. N-o să facă niciodată 
una ca asta. 

— Bătrâne prieten, tu pur şi simplu nu realizezi cât de 
împărțită este curtea. Issandrian e foarte iubit de cei de jos. 
Dacă ei câștigă putere, el câștigă odată cu ei. Şi acum, cum 
Klin este lada lui cu bani din Vanai, nu prea am cine ştie ce 
pârghii. 

— Doar nu vrei să spui... 

— Nu, nu se poate să existe un consiliu al fermierilor. 
Dar trebuie să închei o pace într-un fel sau altul. După 
solstițiul de vară, o să-l trimit pe Aster să fie pupilul lui 
Issandrian. 

Apa picura din degetele imense de bronz. Un nor trecă- 
tor făcu lumina să pălească. Regele Simeon își săpunea 
braţele în tăcere, cu chipul împietrit, în timp ce semnificațiile 
spuselor lui pluteau în aer. 

— Atunci el ar fi regent, zise Dawson cu vocea înăbușită. 
Dacă ai muri înainte ca Aster să ajungă la majorat, Issan- 
drian ar fi regent. 

— Nu-i sigur, dar ar avea dreptul să pretindă poziţia. 

— O să te ucidă. Asta e trădare. 

— Asta e politică, zise Simeon. Am sperat că Ternigan 
o să păstreze orașul pentru el, dar ticălosului ăluia bătrân 
îi place să fie independent. Știe că partida lui Issandrian se 
află în plină ascensiune. Acum le-a făcut o favoare, fără să 
se înscrie de-a dreptul în tabăra lor. Eu voi fi silit să-l curtez. 
Ei vor fi siliți să-l curteze. Iar el o să stea în Kavinpol și-o 
să se lase pupat și pe-o bucă și pe alta. 

— Simeon, Curtin Issandrian o să te omoare. 

Regele se lăsă pe spate, iar apa întunecată îi mergea în 
sus pe braţe închizându-i culoarea părului. Spuma săpu- 
nului plutea învolburându-se la suprafaţa apei. 

— N-o să mă omoare. Atâta timp cât îl are pe fiul meu, 
mă poate face să dansez cum îmi cântă fără să mai aibă 
parte și de bătaia de cap pe care ţi-o aduce tronul. 

— Atunci frânge-i spinarea, zise Dawson. O să te ajut. 
Ne putem forma propria noastră partidă. Sunt unii care 
n-au uitat vechile căi. Tânjesc după ele. Îi putem recruta. 

— Da, putem, dar cu ce scop? 

— Simeon. Dragul meu prieten. Acum e momentul. 
Anteea are nevoie de un rege în toată puterea cuvântului. 
Tu poți fi acela. Nu-ţi trimite băiatul la Issandrian. 

— Momentul nu-i potrivit. Issandrian se află în plină 
ascensiune și, dacă ne ridicăm contra lui, n-o să facem 
decât să dăm apă la moară adversarului. Mai bine să aștep- 
tăm până când se va poticni. Datoria mea acum este să 
veghez să n-o apucăm pe calea dragonului. Dacă pot să-i 
las lui Aster moștenire un regat fără războaie civile, mie mi 
se pare îndeajuns. 

— Chiar dacă n-ar mai fi adevărata Anteea? întrebă 
Dawson simțind cum i se deștepta o migrenă. Ce onoare-i 
mai rămâne unui regat care renunță la moştenirea sa în fața 
acestor copii înfumurați şi plini de ei? 

— Dacă mi-ai fi zis toate astea înainte ca Ternigan să-i 
predea Vanaiul, poate-aș fi fost de acord. Dar unde-i onoarea 
într-o luptă pe care n-o poți câştiga? 

Dawson își privi mâinile. Vârsta îi îngroșase încheietu- 
rile degetelor, iar frigul îi crăpase pielea. Mirosul de săpun 
îi irita nările. Prietenul lui din copilărie, stăpânul și regele 
său, ofta şi gemea răsucindu-se în cadă ca un bătrân. Undeva 
în Osterling Fells, Curtin Issandrian și Feldin Maas îi beau 
vinul, închinând unul în sănătatea altuia. Râzând. Dawson 
simţi că-l dureau obrajii și se forță să-și descleșteze fălcile. 

„Unde-i onoarea într-o luptă pe care n-o poţi câştiga?“ 
Întrebarea plutea între ei, în aer. Când reuși să-și ascundă 
dezamăgirea din voce, Dawson vorbi. 

— Unde altundeva să fie, alteţă? 


CITHRIN 


rumurile dragonilor rămăseseră în urmă și lumea se 

redusese la ninsoare și noroi. Căruţa de sub ea hurdu- 

căia peste făgașe și gropi, catârii din față se opinteau 
și alunecau, iar roțile trosneau și aruncau noroi înaintând 
prin mocirla lăsată de căruțele dinaintea ei. Cithrin ținea 
frâiele cu degetele amorţite, cu răsuflarea înălțându-se fan- 
tomatică în aer, şi privea cum dealurile joase făceau loc 
câmpiei şi cum pădurea se rărea, înlocuită de arbori pitici 
şi rugi de mure acoperiți de promoroacă. Poate că primăvara 
ţinutul care înconjura Orașele Libere era verde și plin de 
viață, dar acum pustietatea părea eternă. 

Trecură pe lângă un ogor cu căpițe de fân putrezit ce stă- 
teau mărturie nenorocirii abătute asupra unui fermier. Apoi 
pe lângă o podgorie în care şiruri după şiruri de spaliere 
susțineau o viță de vie neagră, cu un aspect mort, lemnos. 
Din când în când, câte un iepure țâșnea din ascunziș, atât de 
departe că de-abia-l vedeai. Sau un cerb răzleț se aventura 
prea aproape de convoi şi un căruțaș sau unul dintre paznici 
trăgea o săgeată înspre el, sperând să facă rost de vânat 
proaspăt. Din câte văzuse ea, nimeni nu-și atinsese ținta. 

Dar mai ales era frig. Și zilele continuau să se scurteze. 

Într-o noapte, conducătorul convoiului făcu popas la o 
moară părăsită. Cithrin își opri căruța lângă întinderea 
înghețată a iazului, își deshămă catârii stropiți cu noroi și 
îi bușumă în timp ce mâncau. Înspre apus, un soare însânge- 
rat atârna pe cer. Opal veni să vadă ce face și în ochii blânzi 
ai femeii apăru o expresie de mulțumire. 

— Ei, draga mea, până la urmă o să te transformăm noi 
într-un căruțaș pe cinste, zise ea. 

Cithrin zâmbi, simțind cât o dureau obrajii mușcaţi de ger. 

— Într-un căruţaș se poate, spuse ea. Cinstea-i altă dis- 
cuţie. 

Femeia mai vârstnică ridică din sprâncene. 

— Încă o glumă, spuse Opal. Probabil că lumea o să se 
oprească din învârtit. Vii la masă? 

— Nu cred, spuse Cithrin, examinând copitele unui catâr. 

Mica iritație pe care o observase cu o zi în urmă era tot 
acolo, dar nu se agravase. 

— Nu-mi place să fiu printre ei. 

— Ei? 

— Ceilalți. Nu cred că mă placprea tare. Dacă n-aș fi fost 
eu, ar fi cu toții în Bellin, în jurul unei vetre. lar căpitanul... 

— Wester? Da, e morocănos ca un urs, nu? Nici eu nu 
prea știu ce să cred despre el, zise Opal cu un ton detaşat, 
gânditor, în care se simţea o undă de flirt. Totuși sunt con- 
vinsă că n-o să te muște decât dacă-l rogi. 

— Nu contează, zise Cithrin. Cred c-o să rămân în 
căruță. 

— Atunci Îți aduc eu o farfurie cu mâncare. 

— Mulţumesc, zise Cithrin. Şi, Opal! 

— Da! 

— Mulţumesc înc-o dată. 

Femeia zâmbi și schiță o mică reverență ironică. Cithrin 
o urmări cu privirea cum se întorcea către clădirea morii. 
Înăuntru, cineva făcuse focul şi din hornul de piatră se 
înălța un fir subțire de fum. În jurul ei, zăpada strălucea când 
aurie, când roșie şi, între aceste sclipiri, cenușie. Cithrin 
puse pături pe spinările catârilor şi-şi aprinse și ea un foc. 
Opal reveni cu o farfurie cu legume înăbușite și prăjituri de 
ovăz, apoi se întoarse la vocile şi muzica dinăuntru. Cithrin 
se ridică dornică s-o urmeze, apoi se așeză la loc. 

În timp ce mânca, răsăriră stelele. Zăpada împrumuta 
strălucire luminii palide a lunii în ultimul pătrar. Gerul se 
înteți şi Cithrin se ghemui cât mai aproape de micul ei foc. 
Frigul o asaltă, strecurându-i-se în oase. Înconjurând-o. 

Mai târziu, după ce căpitanul și tralgul plecau în recunoaș- 
tere, iar ceilalți la culcare, avea să se furișeze și ea înăuntrul 
morii și să găsească un colț unde să se ghemuiască. La micul 
dejun o să evite privirile şi întrebările curioase ale celorlalți 
căruțași și o să vină înapoi cât mai repede la catârii ei. Lumina 
zilei era puțină și conducătorul convoiului nu permitea să 
se piardă timpul cu flecăreli. Aceste ore lungi, întunecate 
şi geroase dintre încetarea muncii şi somn erau pentru ea 
partea cea mai rea a zilei. Le îndura retrăgându-se înăun- 
trul minții ei. 

De obicei începea prin a-şi cânta cântece şi a-şi reaminti 
piese şi spectacole la care mersese ca membru al persona- 
lului băncii. Nu trecea însă mult și se pomenea revenind la 
magistrul Imaniel și la testele la care o supunea la fiecare 
cină. Diferenţa dintre un dar oferit pentru un angajament 
contractual și un împrumut oficial, paradoxul prin care 
două părţi acționau rațional și totuşi ajungeau la o soluţie 
care nu avantaja pe nimeni, strategiile pentru un contract 
cu durată fixă şi cele pentru un contract reînnoit periodic. 
În copilărie, aceste ghicitori îi ţinuseră loc de jocuri și acum 
se întorcea la ele căutând liniște și alinare. 

Se pomeni calculând valoarea convoiului ca întreg, cât 
anume ar fi putut câştiga membrii săi în Carse și dacă în 
Porte Oliva ar fi trebuit să crească sau să scadă prețurile 
pentru ca profitul să fie echivalent. Se gândi la Bellin, între- 
bându-se dacă o taxă de trecere sau de găzduire ar fi făcut 
târgușorul mai bogat. În ce moment anume ar fi fost mai 
avantajos să abandoneze căruțele decât să continue drumul. 
Dacă fusese înțelept din partea magistrului Imaniel să inves- 
tească într-o fabrică de bere și, în același timp, s-o asigure 
împotriva unui incendiu. În lipsa unor date concrete, nu era 
decât un joc, dar era jocul la care se pricepea cel mai bine. 

Operațiunile bancare, îi spusese magistrul Imaniel, nu 
se reduceau la aur și argint. Conta să ştii ceva în plus față 
de ceilalți, să-ți dai seama cine era de încredere și cine nu, 
să ai abilitatea de a părea ceva fiind de fapt altceva. Prin 

întrebările pe care și le punea, îi invoca în fața ochilor pe el 
și pe Cam, şi pe Besel. Le vedea din nou feţele, le auzea râse- 
tele şi se pierdea într-un alt timp și-ntr-un alt loc. Un loc unde 
era iubită. Sau poate că nu iubită. Dar măcar un loc căruia-i 
aparținea. 

Pe măsură ce noaptea din jurul ei devenea tot mai rece, 
spaima care-i strângea stomacul se mai potoli. Trupul ei 
ghemuit se înmuie și se destinse. Puse nişte crengi mai 
mari pe foc și privi flăcările mai întâi scăzând, apoi strălu- 
cind mai tare când focul se aprinse. Căldura îi mângâia fața 
și mâinile, iar lâna în care se înfășurase ținea într-o bună 
măsură departe frigul nopții. 

Ce s-ar întâmpla, se întrebă ea, dacă banca ar oferi un 
împrumut mai mare celor care i-au plătit un împrumut 
anterior mai devreme de data prevăzută prin contract? În 
urma acestui aranjament, cei care împrumutau ar fi câștigat 
mai mulți bani, iar bancherii ar fi obținut profituri mai 
rapide. „Și totuși“, zise în mintea ei magistrul Imaniel, 
„dacă toată lumea are de profitat, înseamnă că ţi-a scăpat 
ceva.“ Exista o consecință pe care n-o vedea... 

— Cithrin. 

Își ridică privirea. Sandr se furişa aplecat prin penum- 
bra dintre căruțe. Unul dintre catâri își înălță capul scoțând 
aburi pe nări și reveni din nou la odihnă. Când Sandr se 
aşeză lângă ea, Cithrin auzi un clinchet metalic neobișnuit 
și clipocitul unui burduf de vin. 

— Nu-mi spune c-ai făcut una ca asta, zise ea, iar Sandr 
zâmbi cu gura până la urechi. 

— Maestrul Kit n-o să se supere. Şi-a reîmprospătat pro- 
viziile de cum am ajuns în Bellin, pregătindu-se de iernat. 
Numai că acum trebuie să-l care până la capătul lumii. 
Chiar îi facem o favoare dacă-i ușurăm povara. 

— O să dai de bucluc, spuse ea. 

— N-ai să vezi! 

Desfăcu burduful cu mâna înmănușată și i-l întinse. 
Mirosul alcoolului o încălzi aproape înainte să ia prima 

înghițitură. Bogat, tare şi mătăsos, vinul îi inundă gura 
și i se prelinse pe gâtlej. Căldura lui o învălui ca şi cum ar 
fi înghiţit o lumânare. Nu exista nicio dulceaţă în el, ci ceva 
mai profund. 

— În numele Zeului, exclamă ea. 

— Bun, nu-i așa? întrebă Sandr. 

Ea îi zâmbi şi mai luă o înghiţitură zdravănă. Apoi încă 
una. Căldura îi învălui stomacul și începu să i se răspân- 
dească în braţe și picioare. Îi înapoie burduful fără tragere 
de inimă. 

— Asta nu-i tot, zise el. Ţi-am adus ceva. 

Scoase de sub mantie un sac de canava. Pânza duhnea 
a praf şi mucegai şi, când o așeză în zăpadă, ceva dinăuntru 
se deplasă cu un clinchet. În lumina lunii, ochii lui străluceau. 

— Erau în magazia din spate. Plus alte chestii. De fapt 
Smit le-a găsit, dar eu m-am gândit la tine şi-am făcut un 
schimb. 

Sandr scoase la iveală o gheată de piele crăpată, cu sfoară 
în loc de șiret. De talpă era prinsă o formă complicată din 
metal ruginit, întunecată și murdară cu excepția unei muchii 
ca de cuțit ce se întindea pe toată lungimea, strălucind, 
proaspăt ascuţită. 

— Ai patinat vreodată? o întrebă Sandr. 

Cithrin clătină din cap. Sandr scoase din sac două perechi 
de ghete a căror piele învechită părea cenușie în lumina 
slabă. Ea mai luă o înghițitură zdravănă de vin. 

— Sunt prea mari, zise el, dar am pus nisip înăuntru. 
Nisipul este bun fiindcă ia forma piciorului. O cârpă s-ar 
strânge toată într-un loc. Uite, încearcă-le! 

„Nu vreau“, îşi zise Cithrin, dar Sandr deja îi luase 
piciorul în mâini și-i scotea cizma, foarte mulțumit de sine. 
Patina era rece şi pielea curbată din vârf o bătea la deget, 
dar Sandr legă strâns şiretul din sfoară şi se apucă să-i des- 
calțe şi celălalt picior. 

— Am învăţat să patinez în Asterilhold, spuse Sandr. 
Acum doi... ba nu, pe Zeu, acum trei ani. Abia mă alăturasem 

trupei și maestrul Kit a hotărât să iernăm în Kaltfel. Acolo-i 
atât de frig că-ți îngheaţă scuipatul înainte s-atingă pămân- 
tul şi nopțile sunt lungi de nu se mai termină. Dar în cen- 
trul oraşului este un lac și tot timpul cât am stat acolo 
puteai să-l traversezi din orice direcție. În fiecare an con- 
struiesc pe el un oraş de iarnă. Case și taverne, și câte altele. 
Ca un oraș adevărat. 

— Serios? întrebă ea. 

— Era minunat. Poftim. Cred că-i gata. Stai să mi le pun 
și eu pe-ale mele. 

Cithrin mai luă o gură de vin tare şi căldura i se răspândi 
în degetele de la mâini și de la picioare. Cumva reușiseră să 
bea jumătate din burduf. Obrajii îi ardeau. Aburii vinului o 
făceau să se simtă amețită și veselă. Sandr mormăia chinuin- 
du-se să încalțe patinele tăioase, care scârțâiau și zăngăneau. 
Părea imposibil ca un lucru atât de nefiresc să funcționeze, 
dar el legă și ultima curea, se împletici până la iaz și păși pe 
gheaţă. Atunci, dintr-odată, deveni graţia întruchipată. 
Picioarele îi forfecară schimbându-și poziţia şi lamele pati- 
nelor brăzdară gheaţa șuierând. Trupul i se unduia descri- 
ind curbe, în timp ce plutea de-a curmezişul iazului și-napoi, 
mișcându-și braţele cu grația unui dansator. 

— Nuss rele, îi strigă el. Vino-ncoace! Încearcă și tu! 

Încă o gură de vin și-apoi încă una, ca să-i poarte noroc, 
și Cithrin reuși să ajungă şi ea pe gheaţă. Gerul o mușcă, 
dar dinţii păreau să i se fi tocit. Gleznele i se bâțâiau în timp 
ce se chinuia să înțeleagă acest nou echilibru. Încercă să se 
împingă în picioare, cum făcea Sandr, şi căzu zdravăn pe 
gheață. Sandr râse încântat. 

— E greu doar prima oară, zise el, oprindu-se lângă ea 
cu un șuierat. Dă-mi mâna. O să-ți arăt. 

În câteva minute, avea genunchii îndoiți, braţele întinse 
în lături şi picioarele-i tăiau gheața. Dar nu căzu. 

— Nu încerca să mergi, îi spuse Sandr. Împingi cu un 
picior, aluneci pe celălalt. 

— ie ţi-e uşor, zise ea. Ştii ce faci. 

— Acum. Dar când am început eram mai rău decât tine. 

— Lingușitorule! 

— Poate meriţi să fii lingușită. Nu, așa. Asta-i. Asta-i! 

Trupul lui Cithrin prinse secretul şi se pomeni plutind pe 
gheață. Nu cu graţia şi siguranţa lui Sandr, dar pe-aproape. 
Gheaţa gonea sub ea, albă, cenușie şi neagră în lumina lunii. 
Noaptea avea gust de vin şi curgea în jurul ei ca un râu. 
Sandr chiui și o luă de mână, apoi alergară împreună de-a 
lungul iazului morii, iar dârele patinelor străluceau albe 
în lumina slabă. 

De pe mal, unul dintre catâri comentă printr-un mor- 
măit şi o bătaie din copită. Curentul stârnit de viteză șuiera 
pe la urechile lui Cithrin. Se simţi râzând și învârtindu-se. 
Gheara din stomac era o amintire, un vis, ceva ce i se întâm- 
plase altcuiva. Mai căzu de două ori, dar asta nu făcu decât 
s-o amuze. Gheaţa era un cer acoperit de nori şi ea învățase 
să zboare. Ghețuşul trosnea și scrâșnea sub patinele ei, iar 
Sandr aplaudă reverența complicată şi stângace pe care 
Cithrin o schiță în mijlocul iazului. 

— Întrecere, îi strigă el. Până colo şi-napoi. 

Ca o săgeată eliberată din arc, Sandr ţâşni spre malul cel 
mai îndepărtat al iazului și Cithrin îl urmă. Picioarele o 
dureau, inima-i bătea cu duruitul unui bolovan care se 
rostogolește la vale, iar fața-i era amorțită ca o mască. Sandr 
ajunse la marginea gheții, îşi luă avânt înainte să atingă 
zăpada și trecu pe lângă ea în viteză, în direcția căruței. 
Cithrin se întoarse la rândul ei, forțându-se să gonească mai 
iute. În mijlocul iazului, gheaţa se întunecase și protesta tros- 
nind, dar Cithrin o străbătu în viteză, ajunse în spatele lui 
Sandr, apoi patină pe lângă el și-l depăşi. Sau aproape. 

Patina i se împotmoli în zăpadă și în trestiile ce muriseră 
odată cu venirea iernii. Pământul albit de lună se ridică și 
o lovi atât de tare că i se tăie răsuflarea. Sandr se lăsă alături 
de ea, cu ochii mari și cu obrajii atât de roșii de parcă ea l-ar 
fi ciupit. Expresia de surprindere și îngrijorare de pe chipul 
lui era atât de nostimă, încât Cithrin izbucni în râs. 

Sandr începu şi el să râdă, apoi băiatul aruncă în aer o 
mână de zăpadă care căzu în jurul lor asemenea fulgilor de 
păpădie. Apoi se rostogoli mai aproape, lăsându-și greutatea 
pe coastele fetei. Îşi apăsă buzele pe ale ei. 

„O!“ îşi zise ea. O clipă mai târziu, încercă să-i răspundă 
la sărut. 

Nu era atât de ciudat pe cât se așteptase. O cuprinse cu 
braţele, iar trupul lui îl acoperi cu totul pe al ei, împingând-o 
în zăpada care nu părea nicidecum rece. Mâinile lui se 
încurcară în tunică, apoi în bluza groasă de lână. Degetele 
lui îi găsiră pielea. Realiză că se arcuia presându-şi trupul 
de mâna lui, dar era ca şi cum ar fi privit totul de la distanță. 
Se auzi respirând sacadat. 

— Cithrin, spuse Sandr. Trebuie...trebuie să ştii... 

— Nu, spuse ea. 

El se opri şi se trase înapoi. Își luă mâna de pe sânii ei. 
Pe chip i se citea remuşcarea. Ea simţi un val de nerăbdare. 

— Nu vorbi, am vrut să zic, spuse ea. 

Ştiuse întotdeauna despre sex, lucruri destul de vagi. 
Cam îi vorbise despre asta pe un ton aspru, sever, menit 
s-o pună în gardă. În timpul carnavalului de primăvară îi 
văzuse pe mimii ambulanți dansând pe străzile luminate 
de torţe, purtând măşti și nimic altceva. Poate că n-ar fi 
trebuit să mai fie un mister pentru ea. Și totuși, în timp ce-și 
desfăcea cureaua şi-şi trăgea pantalonii aspri, se întrebă 
dacă asta făcea Besel cu toate fetele alea. Toate cele care nu 
erau ea. Așa fusese şi pentru ele? Auzise că prima oară 
durea. Se întrebă cum avea să fie. Coapsele goale ale lui 
Sandr străluceau aproape la fel de palide ca zăpada. Se 
concentra să-și scoată patinele fără să se ridice. 

„Sper că nu-i nicio problemă că nu-l iubesc“, îşi zise ea. 

Un răcnet izbucni de nicăieri, puternic, brusc și vibrând 
de violență. Sandr se înălță în aer ușor ca un fulg, cu ochii 
măriți de surpriză. Cithrin bâjbâi după pantaloni. În prima 
clipă, avu impresia că o pasăre enormă coborâse din cer și-l 
înhățase pe băiat. 

Căpitanul Wester îl azvârli pe Sandr pe gheață, unde 
ateriză fără graţie, alunecând cât colo. Spada căpitanului 
șuieră ieşind din teacă şi Wester se îndreptă către Sandr 
înjurând în trei limbi. Cithrin se ridică în genunchi, aranjân- 
du-şi hainele. Sandr dădu înapoi poticnindu-se, cu penisul 
încă în erecție bălăngănindu-se caraghios, şi căzu. 

— N-am silit-o, chițăi Sandr. N-am silit-o. 

— Și crezi că-mi pasă? se răsti la el Wester, arătând cu 
spada burduful de vin pe jumătate acoperit de zăpadă. 
O prostești cu băutură ca să-i desfaci picioarele şi vrei o 
medalie pentru bună purtare? 

— Nu sunt beată, zise Cithrin, realizând că, de fapt, cel 
mai probabil era. 

Wester nici n-o băgă în seamă. 

— Mai atinge-te tu de ea, băiete, şi-o să-ți tai ceva. Și să 
te rogi să fie vorba doar de un deget. 

Sandr deschise gura, dar nu reuși decât să scoată un 
vaiet ascuțit. 

— Opreșşte-te! strigă Cithrin. Lasă-l în pace! 

Wester se întoarse către fată cu ochii arzând de furie. Era 
mai înalt decât ea și de două ori mai lat şi văzându-l cu spada 
trasă din teacă, o parte mică și cuminte a minţii ei o îndemnă 
să tacă. Dar vinul, stânjeneala şi mânia o împinseră înainte. 

— Cine eşti tu să-i spui ce poate şi ce nu poate să facă? 
strigă ea. Şi cine te crezi să-mi spui mie? 

— Sunt ăla care-ţi salvează viaţa. Și-o să faci cum îţi spun, 
se răsti Wester, dar ei i se păru că îi putea citi confuzia în 
privire. N-o să-ți permit să te transformi într-o târfă! 

Cuvântul o răni. Cithrin îşi strânse pumnii până când o 
durură. Sângele îi aprinse obrajii și-i vui în urechi. Când 
vorbi, aproape că ţipă. 

— N-aveam de gând să-i iau bani! 

Wester o privi de parcă abia atunci o vedea pentru prima 
oară. Confuzia i se adânci, făcându-l să se încrunte, și gura 
i se arcui într-un zâmbet amuzat. Apoi, inexplicabil, pe chip 
i se ivi tristețea. 

— Căpitane, mârâi o altă voce și tralgul se ivi din întuneric. 

— Nu-i momentul, Yardem, zise Wester. 

— M-am prins după ţipete, domnule. Se apropie niște 
soldați. 

Între o respirație şi alta, Wester se schimbă la faţă. Se 
domoli și ținuta i se îndreptă. Confruntarea fu dată uitării 
de parcă nici n-ar fi fost şi Cithrin se simți descumpănită 
de schimbarea atât de bruscă. I se părea incorect felul în 
care căpitanul abandonase lupta înainte să se lămurească 
lucrurile. 

— Unde? întrebă Wester. 

— Au așezat tabăra peste deal, la est, zise tralgul. Peste 
douăzeci. Stindard anteean, corturi din Vanai. 

— O, pe zâmbetul Zeului, spuse Wester. E vreo șansă ca 
iscoadele lor să nu ne fi observat? 

— Niciuna. 

— Te-au văzut? 

— Nu. 

Furia lui Cithrin se spulberă, pe măsură ce cuvintele îşi 
croiau drum prin ameţeala vinului și prin rămăşiţele 
mâniei. Wester mergea deja pe lângă căruța ei. Se uită la 
Sandr care încă se mai poticnea pe patinele lui, la burduful 
de vin pe jumătate îngropat în zăpadă, la iazul pe care 
dârele albe lăsate de patine încă mai străluceau. 

— Sandr, zise el. Adu-l pe maestrul Kit. 

— Da, domnule, spuse Sandr și-i dădu zor împleticin- 
du-se către clădirea morii. 

Cu o expresie absentă, Wester își vâri spada în teacă. 
Ochii lui măsurau împrejurimile, căutând ceva. Cithrin 
aşteptă cu sufletul la gură. Nu puteau fugi. Nu puteau 
lupta împotriva a peste douăzeci de soldați. Și orice bună- 
voinţă la care s-ar fi putut aștepta din partea lui Wester 
probabil dispăruse cu totul de-acum. 

Secundele se întindeau nesfârșite. Wester trase aer în 
piept și-i dădu drumul încet. 

— O s-avem nevoie de o mătură, zise el. 


GEDER 


riza cumplit de rece dinaintea zorilor se strecura șuie- 

rând prin cortul lui Geder, făcând să danseze flacăra 

lămpii cu ulei. Se aplecă și trase de fitil, înjurând în 
șoaptă. Flacăra dădu mai multă lumină, apoi începu să 
scoată fum. Vâri fitilul înapoi, încet, până când fumul se 
împrăștie. În lumina mai puternică, cerneala ștearsă deveni 
dacă nu clară, măcar lizibilă. Își vârî mâinile la subțiori ca 
să le încălzească și se aplecă asupra cărții. 


„Şi aşa s-a făcut că, în zilele de pe urmă, cele trei mari 
tabere au pornit un război cu vărsare de sânge și teribilă 
viclenie, astfel că nenumărate corăbii de piatră au zburat 
pe ceruri, având ţepi care au măcelărit dragonii din zbor, 
iar stoluri întregi au găsit căi de a se ascunde de duşman 
până când aveau să cadă în uitare, putând astfel ataca 
dușmanul prin surprindere, și au existat şi săbii înveninate 
ce-au ucis pe stăpân și pe sclav deopotrivă. Mărețul Morade 
cel cu solzii de argint, cel mai puternic și mai smintit din- 
tre fraţii de cuib încleștaţi în război, a meșterit o unealtă 
mai vicleană decât oricare alta ce-o cunoscuse lumea până 
atunci și, în munții înalți aflaţi la sud de Haakapel (despre 
care Geder credea că se numeau acum Hallskar) şi la est de 
Sammer (Geder era aproape sigur că acesta era numele dat 
Keshetului în orașul încincit), l-a făurit pe Slujitorul cel Drept 
pe care nimeni nu-l putea minţi și toți erau siliți a-i da 
crezare, și semnul său era cel al punctelor cardinale și 
intercardinale, indicând cele opt direcţii ale lumii în care 
nicio minciună nu se putea ascunde, şi în acesta și-a aflat 
marele Morade cea mai ingenioasă dintre puteri.“ 

Se frecă la ochi. Paginile groase și îngălbenite miroseau 
a praf și mucegai şi a cleiul acela ciudat de lipit pe care nu-l 
mai folosea nimeni de cinci sute de ani. Când găsise cartea 
în cotloanele unui magazin de vechituri din Vanai, fusese 
încântat. Acum, luptându-se cu traducerea, entuziasmul 
îi pălea. 

Traducătorul pretindea că a copiat şi a tradus un perga- 
ment mult mai vechi, acum pierdut, ce data din perioada 
primelor generații de după căderea Imperiului dragonilor. 
Pe de o parte, asta era o metodă atât de răsuflată și de for- 
tată de a încadra un eseu speculativ încât, citind, Geder 
simțise că i se înecau toate corăbiile. În al doilea rând, asta 
însemna că tot conținutul eseului era prezentat ca fiind isto- 
rie reală, lucru care i se părea prea puţin interesant. Și, în 
cele din urmă, autorul îmbrăţișase un stil cu fraze lungi și 
sintaxă complicată, într-o încercare de a conferi autentici- 
tate textului, ceea ce transforma fiecare pagină într-o probă 
de rezistență. Ori de câte ori Geder ajungea la verb, trebuia 
să se întoarcă pentru a-și aminti la ce se referea. 

Dacă ar fi fost în Vanai, ar fi lăsat traducerea deoparte. 
Dar sir Alan Klin, Protectorul Vanaiului, prinsese de veste 
despre un convoi care scosese pe furiș afară avuţia secretă 
a orașului și făcuse din recuperarea acesteia prioritatea sa. 
Asta însemna că-şi trimisese favoriţii înspre Carse pe dru- 
murile dragonilor, silindu-i pe ceilalți nobili să-și conducă 
propriile trupe tot mai departe de posibilele terenuri unde 
se desfășura adevărata vânătoare, până când lui Jorey 
Kalliam nu-i mai rămăsese decât să cerceteze Pustia Sece- 
toasă, Fallon Broot ajunsese pe drumul maritim către Elassae, 
iar Geder Palliako, în fruntea a vreo douăzeci de timzinai 
pe jumătate răzvrătiți, în noroaiele îngheţate din extrema 
sudică a Orașelor Libere. 

În săptămânile petrecute pe drumuri de ţară și poteci 
făcute de animalele sălbatice, descoperiseră trei convoaie. 
Mici înjghebări abia de câte trei căruţe fiecare, toate transpor- 
tând mărfuri de iarnă între orașele și târgurile din apropiere. 

Între acestea, zilele noroioase și frigul cumplit al nopții îl 
epuizau pe Geder. Și oricât de proastă tovărășie se dovedea 
a fi eseul despre puterea dragonilor de a neutraliza minciu- 
nile, tot era mai bună decât cea a soldaţilor. La sfârșitul zilei, 
se ghemuia în pat, dormind în timp ce ceilalți beau, cântau 
și blestemau ninsoarea. Dimineţile se trezea odată cu bucăta- 
rul, citea, traducea și se prefăcea că se afla oriunde altundeva. 

Se auzi un zgâriat discret la intrare şi scutierul său intră 
înăuntru însoțit de timzinaiul care ocupa poziţia de secund. 
Scutierul ducea pe o tavă un castron din os cu terci de ovăz 
și stafide și o carafă de lut plină cu un lichid fierbinte, 
negru şi uleios despre care se pretindea că era cafea. Timzi- 
naiul îl salută ceremonios. Geder închise cartea, iar scutie- 
rul îi aşeză mâncarea dinainte. 

— Ce spun iscoadele? întrebă Geder. 

— Căruţele nu s-au urnit din loc, răspunse secundul. 
Nu-s decât la două ore de marş de-aici. 

— Bun, deci nu-inicio grabă, zise Geder, mai vesel decât 
se simțea. Spune-le oamenilor că ridicăm tabăra după ce 
mâncăm, ca să terminăm cu chestia asta până la amiază. 

— Și după aceea? 

— Spre sud-vest, spuse Geder cu gura plină de ovăz. 
Într-acolo duce drumul. 

Secundul făcu semn că a înţeles, salută din nou, se răsuci 
pe călcâie și plecă. Lui Geder i se păru că în gesturile lui se 
ascundea disprețul, dar era posibil să vadă, de fapt, numai 
ceea ce se aștepta. În timp ce mânca, începu să zărească din 
ce în ce mai deslușit cusăturile cortului. Se auzeau acum 
voci de bărbați chemându-se între ei, cai fornăind, zgomot 
de lemne tăiate dinspre bucătăria de campanie. Afară, cerul 
trecu de la negru la cenușiu și de la cenușiu la albastrul 
alburiu al zorilor, care oferea mai mult lumină decât căl- 
dură. Până în clipa în care soarele palid alungase mare 
parte din răceala aerului, Geder era călare, iar oamenii lui 
erau gata de marș. Măcar, din spusele iscoadelor, convoiul 
recent zărit avea nişte proporţii decente. 

Totuși, Geder nu se aștepta decât la o nouă percheziție 
dezamăgitoare a unor localnici posaci, până în clipa în care 
zări tralgul. 

Stătea pe capra celei mai îndepărtate căruțe, cu urechile 
ciulite exprimând un interes pe care restul feței nu-l reflecta. 
Se spunea că secundul lui Wester este tralg. Geder își plimbă 
privirea peste căruțele adunate în jurul fostei mori, numă- 
rându-le cu voce scăzută. Informația era întotdeauna sumară, 
pe memorie nu te puteai baza, iar căruțele adunate de-a 
valma erau greu de numărat, dar totul aducea atât de mult 
cu ceea ce căutau ei, încât inima lui își iuți bătăile. 

Un timzinai într-o robă groasă de lână se apropia. Geder 
făcu un semn şi şase arcași se răsfirară pe drum în spatele 
lui. Tralgul se aplecă înainte şi flutură dintr-o ureche. 

— Tu ești conducătorul convoiului? întrebă Geder. 

— Da, zise timzinaiul. Tu cine mă-ta ești? 

— Sunt lordul Geder Palliako din Rivenhalm, reprezen- 
tant al regelui Simeon și al Anteei imperiale, zise Geder. De 
unde veniţi? 

— Din Maccia. Şi tot acolo ne întoarcem. Trecătoarea 
Bellin este înzăpezită. 

Geder privi în ochii aceia negri. Membrana nictitantă5 
se închise și se deschise, clipind fără să clipească. Geder nu 
era sigur că minţea. Era posibil, fireşte, ca în Orașele Libere 
să nu existe doar un singur convoi care să aibă un tralg 
printre gărzi. Încă mai putea fi o alarmă falsă. 

— Şi v-aţi oprit aici? 

— S-a desprins o osie la o căruţă. Abia ce-am prins-o la 
loc. Care-i treaba? 

— Cine-i căpitanul gărzilor? întrebă Geder. 

Conducătorul convoiului se răsuci, scuipă și-i indică 
un bărbat sprijinit de una dintre căruțe. Un pursânge cu un 


5 Numită și „a treia pleoapă“, membrana nictitantă este caracteristică 
mai multor specii de mamifere, printre care și felinele. Este o mem- 
brană cu rol de protecţie, care îndepărtează depunerile din ochi și 
distribuie pelicula lacrimală pe suprafața globului ocular (n.t.). 

chip neutru și prietenos, emanând un aer de violență stă- 
pânită. Cu păr de culoarea ovăzului, ușor încărunțit. Lat în 
umeri. Ar fi putut fi Marcus Wester. Ar fi putut să fie ori- 
care dintr-o mie de alţi oameni. 

— Cum îl cheamă? 

— Tag, zise conducătorul convoiului. 

Unul dintre soldaţii din spatele lui spuse ceva, prea 
încet pentru ca Geder să deslușească cuvintele. Altul îi răs- 
punse. Simţi o roşeață urcându-i în obraji. Omul fie îl 
mințea, fie nu, iar fiecare nou moment de ezitare îl făcea pe 
Geder să se simtă şi mai prost. 

— Aliniază-ţi gărzile pe drum, spuse el. Cere-le 
căruțașilor să stea fiecare lângă căruța lui. 

— Şi de ce-aş face una ca asta? 

Cineva chicoti. Stânjeneala lui Geder se transformă în 
furie. 

— Pentru că dacă n-o faci, o să pun să fii ucis! se răsti el. 
Şi, pentru că ai îndrăznit să-mi pui la îndoială autoritatea, 
vreau să văd fiecare armă și piesă de armură într-o gră- 
madă la marginea drumului, la zece pași de gărzile tale. 
Şi dacă descopăr c-au trecut cu vederea până și un cuţit de 
bucătărie, o să-ți las cadavrul să-l mănânce ciorile! 

Membranele nictitante alunecară, deschizându-se și 
închizându-se. Conducătorul convoiului se întoarse și 
porni înapoi către căruțe. Geder îi făcu semn secundului 
său să se apropie. 

— Trimite oameni de o parte şi de alta. Dacă vezi pe 
cineva încercând să se strecoare, adu-l aici. Viu, dacă se 
poate. Mort, dacă n-ai de ales. O să percheziționăm locul 
ăsta până la ultimul cui. 

— Și moara? întrebă secundul. 

— Totul, zise Geder. 

Timzinaiul salută și se retrase, dând ordine oamenilor 
săi. Geder privi căruțele, iar mânia și stânjeneala făcură loc 
neliniștii. Căpitanul și conducătorul convoiului schimbară 
câteva cuvinte, apoi căpitanul își ridică privirea. Se încruntă 

spre Geder, ridică din umeri și-i întoarse spatele. Dacă avea 
să întâmpine rezistență, avea să se întâmple imediat și cu 
îndârjire. Geder se foi în șa şi rana încă nevindecată din 
coapsă îi pulsă. Dinspre moară și dinspre fiecare căruță se 
zărea mișcare. Câţi soldaţi să fi avut? Dacă în căruțele alea 
se ascundea întreaga avere a Băncii Medean, fiecare căruțaș 
era probabil un spadasin sau un arcaș. Pe Geder începu să-l 
furnice pielea capului. Dacă în căruţe erau ascunși arcași, 
avea să se trezească înțesat de săgeți. Frica îi răscoli stoma- 
cul de parcă ar fi mâncat peşte stricat. Încercând să pară 
nepăsător, îşi întoarse calul și-l mână la trap până în spatele 
propriilor rânduri. 

Judecând după expresiile soldaților, nu păcălise pe 
nimeni. 

Primul dintre mercenari se ivi dinspre căruțe, ducând 
în braţe niște săbii de parcă ar fi cărat lemne de foc. Femeia 
le lăsă să cadă pe jos, cum ordonase Geder. Apoi apăru un 
băiat subțire, abia ajuns la vârsta la care putea fi soldat, cu 
două arcuri și mai multe tolbe cu săgeți. Încet, parada 
nepromițătoare continuă, iar movila aceea sărmană de arme 
și armuri crescu, până când zece paznici şi un iscusit cu 
părul zburlit mărșăluiră pe drum numai în lenjeria de lână 
și bumbac, numărară zece paşi de la grămadă şi se opriră, 
cu braţele strânse în jurul corpului ca să se apere de frig. 

— Avansaţi, zise Geder. 

Soldaţii înaintară cu săbiile trase. Căruțașii ședeau lângă 
căruțe zâmbind, încruntându-se sau privind nedumeriți în 
jur. Geder ocoli încet mica tabără. Zgomotele percheziţiei 
păreau să-l urmărească: voci aspre şi puse pe ceartă, pocnet 
de lemn, metal lovit de metal. Își privi oamenii scoțând 
lingouri de fontă dintr-o căruță şi azvârlindu-le pe jos. Unul 
dintre ei zgârie metalul ca să se asigure că era ceea ce părea, 
apoi scuipă și reluă căutările. 

Amiaza veni și trecu. Un vânt rece se porni, făcând 
zăpada să li se învârtejească în jurul gleznelor. Soldaţii des- 
cărcară fiecare căruță, se uitară sub ele, cercetară caii și 

catârii şi începură să răscolească moara. Geder cobori de 
pe cal la marginea iazului şi se uită la căruțele goale, la căru- 
țaşii înțepeniţi, la soarele inutil pe cerul apos. Unul dintre 
căruțași, o fată cu un aer bolnăvicios, cu părul blond și fața 
palidă, stătea ghemuită lângă niște baloți de lână prefă- 
cându-se că nu se uită la Geder. Ştia ce vedea: un nobil plin 
de sine care o teroriza pe ea şi pe prietenii ei. Voia să se ducă 
la ea şi să-i explice că lucrurile nu erau așa. Că el nu era așa. 

În schimb îi întoarse spatele. Praful călător al zăpezii 
înainta pe gheaţă ca undele pe suprafața unei ape. Geder 
se apropie de mal încercând să nu simtă privirea fetei 
ațintită asupra lui. Nişte idioţi patinaseră pe gheaţa asta. 
Dâre albe indicau făgașele făcute de patine pe suprafața 
subțire. Avuseseră noroc că nu se rupsese gheaţa cu ei. 
Cândva, citise un eseu care calcula cât timp îi lua fiecăreia 
dintre cele treisprezece rase să moară în apa înghețată. Ei, 
douăsprezece de fapt. Înecaţii nu se... 

Geder se opri aproape înainte să-şi dea seama de ce. La 
marginea iazului, o pală prelungă și joasă de zăpadă îna- 
inta pe gheață. Dârele albe lăsate de patine se pierdeau în 
ea, apoi ieșeau de cealaltă parte ca şi cum patinatorul ar fi 
trecut de-a dreptul prin stratul de zăpadă. Sau ca şi cum 
acesta n-ar fi fost acolo când trecuse patinatorul. Geder se 
apropie. Zăpada arăta ciudat. Nu avea crustă de gheaţă pe 
deasupra, aşa cum ar fi fost de aşteptat, și era afânată ca 
nisipul netezit cu mătura. Geder își ridică privirea. Gărzile 
se aflau de cealaltă parte a convoiului. Soldaţi lui erau 
adunați în ușa morii. Dădu ocol ciudatului petic de zăpadă. 

Şanţuri adânci și zgârieturi marcau suprafața gheții. Din 
zăpadă se ițea, la nivelul gleznelor sale, ceva negru și pătră- 
tos. Se lăsă pe vine și mătură zăpada cu mâna. Era o ladă, 
pe jumătate scufundată în gheaţa recent tăiată și apoi acope- 
rită cu omăt. Și altele alături de ea, toate învelite într-o peli- 
culă subțire de gheaţă şi ascunse sub zăpada atent aranjată. 
Îşi ridică privirea. Fata-căruţaș era acum în picioare, întin- 
zându-și gâtul ca să-l vadă, cu mâinile încleştate în dreptul 

pântecelui. Geder își scoase cuțitul și forță închizătoarea. 
Topaz, jad, smaralde, perle, aur și argint filigranat, delicat 
ca o chiciură. Geder dădu înapoi de parcă nestematele l-ar 
fi mușcat, apoi, înțelegând ce vedea, avu senzația că-i răsare 
un soare în piept. Uşurarea și plăcerea îl năpădiră, făcân- 
du-i mușchii să se destindă și aducându-i un zâmbet larg 
pe faţă. 

Reușise. Găsise convoiul dispărut şi averea ascunsă a 
Vanaiului. Se terminase cu Geder Palliako, idiotul de pri- 
sos. Nu trebuia să-și mai ceară scuze pentru că-i plăcea să 
citească sau pentru pântecele lui rotofei. O, nu. Numele lui 
avea să fie purtat până în Camnipol, la regele Simeon, într-o 
trăsură de aur, de cai cu căpestrele bătute cu rubine. Avea 
să fie subiectul preferat la curte, lăudat și cinstit, sărbătorit 
în cercurile cele mai înalte ale regatului. 

Numai că n-avea să se întâmple asta. Numele slăvit în 
Camnipol avea să fie cel al lui Alan Klin. 

Alan Klin, care-l umilise. Care-i arsese cartea. 

Geder trase aer adânc în piept, apoi expiră lent și închise 
capacul. O clipă mai târziu îl deschise din nou, își umplu 
mâinile cu nestemate și le vâri în cămașă. Pietricelele minu- 
nate i se adunară în jurul taliei, unde cămaşa era strânsă 
bine în curea. Își închise jiletca, acoperind umflăturile, lăsă 
din nou capacul și trase zăpada la loc, deasupra lui. Ridi- 
cându-se în picioare se simți năpădit de o fericire întune- 
cată, pe lângă care bucuria lui inițială părea o nimica toată. 
Revenind la căruțe, nu mai trebui să-și reamintească să țină 
capul sus. Fata îl urmări apropiindu-se. Geder îi zâmbi ca 
și cum ar fi salutat un bun prieten sau o iubită. Sau un com- 
plice. Își duse iute degetul la buze. „Să nu spui.“ 

Fata făcu ochii mari. O clipă mai târziu, dădu scurt din 
cap în semn că pricepuse. „N-o să spun.“ Îi venea s-o sărute. 

Când își găsi secundul, timzinaiul și soldații termina- 
seră de controlat moara. Geder observă că soldaţii se opri- 
seră din vorbă când pătrunsese în încăpere, dar de data asta 
nici nu se sinchisi. Înăuntru mirosea a mucegai şi a fum, iar 

pe podeaua pietruită se ghiceau locurile unde se adăposti- 
seră peste noapte membrii convoiului. O mătură stătea 
rezemată de peretele din fund. Avea vârful ud și o mică 
băltoacă întuneca podeaua de piatră de dedesubt. Geder 
o ignoră cu tot dinadinsul. 

— Ce-aţi găsit? întrebă el. 

— Nimic, excelență, zise secundul. 

— Ne pierdem timpul, zise Geder. Adună oamenii. Tre- 
buie să ne punem în mișcare. 

Secundul aruncă o privire în jur. Unul dintre soldaţi, un 
timzinai tânăr, cu solzi negri care străluceau ca lustruiți, 
ridică din umeri. 

— Excelenţă, n-am controlat beciul. Dacă doriți... 

— Chiar crezi că are rost? îl întrebă Geder. 

Când răspunsul secundului întârzie, insistă: 

— Sincer. 

— Sincer, nu. 

— Atunci hai să adunăm oamenii și să mergem. 

Conducătorul convoiului, aşezat pe un scăunel, scoase 
un mârâit de exasperare. Geder se întoarse către el. 

— În numele imperiului și al regelui, îmi cer scuze pen- 
tru neplăcerile create, zise înclinându-se. 

— Nu face nimic, răspunse conducătorul convoiului cu 
acreală. 

Afară, soldaţii se aliniară ca de obicei. Geder se săltă 
grijuliu în șa. Cureaua rezistă. Nestematele şi bijuteriile îi 
intrau în piele, înțepându-l uşor în coaste. Niciuna nu căzu. 
Paznicii convoiului priviră cu o nepăsare bine simulată 
cum Geder îşi trase spada în semn de salut, își întoarse 
calul și se îndepărtă fără grabă. Cu fiecare pas care-l ducea 
mai departe de convoi își simţea spatele detensionându-se. 
Soarele, aflat deja în coborâre către linia orizontului, mai 
că-l orbea. Se aplecă în șa, numărând soldaţii din urma lui, 
ca să se asigure că niciunul nu se întorsese sau nu fusese 
lăsat în urmă. Erau toți. 

În vârful dealului, Geder se opri. Secundul i se alătură. 

— Putem să întindem tabăra în același loc ca noaptea 
trecută, excelenţă, zise el. Să pornim spre sud-est mâine 
dimineaţă. 

Geder scutură din cap. 

— Spre est, zise el. 

— Excelenţă? 

— Hai s-o luăm spre est, zise Geder. Gilea nu-i departe 
de aici şi am putea petrece câteva zile la căldură înainte să 
ne întoarcem în Vanai. 

— Ne-ntoarcem? întrebă secundul, având grijă să-și păs- 
treze glasul cât mai neutru posibil. 

— Ar fi cazul, spuse Geder înfrânându-și un zâmbet. 
N-o să găsim nimic. 


DAWSON 


reburi de iarnă.“ 

Cuvintele însele emanau disperare. De la cea mai 
7 lungă noapte a anului și până la cel dintâi dezgheţ, 
nobilii se retrăgeau la moșiile lor sau urmau Vânătoarea 
Regelui. Descopereau ce fel de bărbaţi aveau să devină fiii 
lor, se reîntâlneau cu nevestele și cu ţiitoarele și evaluau 
veniturile adunate din dările de pe feudele lor. Pentru nobili, 
iarna însemna o viață domestică și bucuriile căminului. 
Oricât de tare iubea Dawson Camnipolul, faptul că îi stră- 
bătea acum străzile îngheţate de vânt şi mirosind a fum îl 
plasa în tovărășia curtenilor de profesie, a neguțătorilor și 
a altor oameni cu statut incert. Dar cauza lui era dreaptă, 
aşa că îndura această insultă adusă demnității sale. 

Şi nu era singurul care o îndura. 

— Nu înțeleg de ce îl urăști atât de tare pe Issandrian, 
spuse Canl Daskellin, baron de Watermarch, Protector al 
Northportului şi Ambasadorul Special al Maiestăţii Sale în 
Coasta de Nord. l-adevărat, este mult prea chipeș și din 
cale-afară de plin de sine, dar dacă te apuci să consideri 
ambiția și părerea bună despre sine drept păcate, atunci 
n-o să găseşti niciun sfânt la curtea regală. 

Dawson se rezemă de spătarul scaunului. În jurul lor, 
Frăția Marelui Urs părea aproape pustie. Scaunele și per- 
nuțele acoperite cu mătase din cea mai fină sau cu damasc 
de Cabral stăteau goale. Vase din fier forjat pline cu mangal 
fuseseră instalate în încăperile gândite să ofere răcoare în 
miezul verii. Servitoarele, de obicei greu încercate când 
trebuia să-i servească pe membrii frăției, se ațineau acum 

în umbră şi în cadrul ușilor, așteptând un semn că era nevoie 
de ceva. În toiul verii, aici erau chiar și o sută de bărbați, 
membri ai celor mai alese familii din imperiu, bând, fumând 
și țesând intrigi în încăperile spațioase şi comode. Acum, 
dacă Dawson vorbea prea tare, vocea i se auzea cu ecou. 

— N-am nimic cu omul, spuse Dawson, ci numai cu filo- 
sofia lui. Maas și Klin nu-s cu nimic mai buni, dar Issan- 
drian este cel care-i ține în lesă. 

— Diferenţele filosofice numai cu greu ar putea să jus- 
tifice... Cum să-i zic? O conspirație? 

— Filosofia întotdeauna se transformă în acţiune. Issan- 
drian, Maas şi ceilalți sunt dispuși să joace cum le cântă 
clasele de jos ca să câştige putere. 

— Te referi la consiliul fermierilor. 

— Asta-i una, zise Dawson. Dar dacă ei sunt dispuşi să 
lupte pentru cauza gunoaielor ăstora, cât timp crezi că va 
trece până când gunoaiele o să vrea să-și susțină chiar ele 
propria cauză? Avem deja interdicții cu privire la sclavie, 
la folosirea sclavelor de pat, la încorporare. Toate astea s-au 
întâmplat numai pe timpul vieţii noastre. Şi totul din cauza 
unor oameni ca Issandrian, care vor să câştige admirația 
muncitorilor, a negustorilor şi a târfelor. 

Canl Daskellin scoase un soi de mârâit surd. Cu lumina 
slabă a zilei de iarnă bătându-i din spate și cu pielea lui 
întunecată ca a unui lyoneian, chipul îi era greu de citit. 
Totuși, nu-și exprimase dezacordul. Şi, dacă n-ar fi fost la 
rândul lui îngrijorat, n-ar fi venit. 

— A venit vremea ca adevăratul spirit al Anteei să iasă 
la lumină și să facă ordine, spuse Dawson. Câinii ăştia își 
imaginează că ei conduc vânătoarea. Trebuie puși cu botul 
pe labe şi dacă o să așteptăm până când prințul Aster se va 
duce să locuiască sub acoperișul lui Issandrian... 

Încheie cu o tăcere mai elocventă decât cuvintele. Daskellin 
se foi în scaun murmurând ceva obscen. 

— Eşti sigur că regele are de gând să facă pasul ăsta? 

— Am auzit-o chiar din gura lui, zise Dawson. Simeon 
este un om bun și ar putea fi și un rege bun, dar nu fără 
loialitatea noastră. Aşteaptă o ocazie să-l pună pe Issan- 
drian la punct. Și am de gând să i-o ofer. 

Voci șoptite se auziră pe coridor, apoi se pierdură din 
nou. Dinspre stradă venea un tropot de copite potcovite cu 
oțel. Canl își scoase din haină o mică pipă de lut și ridică 
mâna. O servitoare sosi zorită cu o lumânare. Odată cu 
prima pală de fum aromat, albăstrui, fata se retrase. Dawson 
aşteptă. 

— Cum? întrebă Daskellin. 

Vocea lui căpătase un ton ferm, ca la un interogatoriu. 
Dawson zâmbi. Bătălia era pe jumătate câştigată. 

— ÎL lipsim pe Issandrian de puteri, zise Dawson. Facem 
să fie rechemat Alan Klin din Vanai. ÎI înstrăinăm pe Issan- 
drian de fermieri. Îi spargem cercul. 

— Te referi la Maas și Klin. 

— Pentru început, dar are și alți susținători. Însă numai 
asta nu-i de ajuns. Au câştigat influenţă pentru că oamenii 
care înțeleg ce-nseamnă sângele nobil sunt divizați. 

Daskellin trase îndelung din pipă şi tăciunii scânteiară 
cu putere, pierzându-și strălucirea când acesta suflă fumul. 

— Şi ăsta-i motivul conspirației tale, zise el. 

— Să-i fii credincios regelui nu-i o conspirație, spuse 
Dawson. Este ceea ce ar fi trebuit să facem în tot acest timp. 
Dar am dormit și potăile s-au furișat înăuntru. Și ştii și tu 
asta, Canl. 

Daskellin îşi ciocăni dinții cu coada de lut a pipei. Miji 
ochii. 

— Orice ai de spus, spune, zise Dawson. 

— Credinţa față de regele Simeon e una. Să devin unealta 
casei Kalliam este cu totul altceva. Sunt... îngrijorat de schim- 
bările pe care le propun Issandrian și partida lui. Dar să 
schimb ambiția unui individ cu ambiția altuia nu-i o soluţie. 

— Vrei să-ți demonstrez că nu-s Issandrian? 

— Da. 

— Ce dovadă vrei? 

— Dacă ajut la rechemarea lui Klin din Vanai, nu se 
poate ca tu să profiți de pe urma ei. Toată lumea știe prea 
bine că fiul tău se află acolo sub comanda lui Klin. Jorey 
Kalliam nu poate prelua protectoratul Vanaiului. 

Dawson clipi, deschise gura să spună ceva şi o închise 
la loc. 

— Canl, începu el, dar Daskellin îl privi cu ochii îngustați. 

Dawson trase aer adânc în piept şi expiră lent. Când 
vorbi, vocea-i era mai aspră decât voise. 

— Jur în fața Zeului și a tronului Anteei că fiul meu, 
Jorey, nu va prelua protectoratul Vanaiului când Alan Klin 
va fi rechemat acasă. Mai mult, jur că nimeni din casa mea 
nu va profita de pe urma Vanaiului. Acum vrei să juri și tu 
la fel, dragă prietene? 

— Eu? 

— Ai un văr în oraș, mi se pare? Sunt sigur că nu vrei să 
lași impresia că în spatele sprijinului tău față de tron stau 
interese personale. 

Râsul bubuitor al lui Daskellin se rostogoli prin încăpere, 
un sunet profund și destul de cald ca să alunge mușcătura 
iernii, fie și pe moment. 

— Pe lacrimile Zeului, Kalliam! O să ne transformi pe 
toți în altruiști! 

— Juri? întrebă Kalliam. Juri să te alături cauzei celor 
care îi sunt loiali regelui Simeon, punând reinstaurarea 
tradiției mai presus de propria ta glorie? 

— Adevăraţi slujitori ai tronului, zise Daskellin pe jumă- 
tate amuzat. 

— Da, zise Dawson. 

În vocea lui nu era nici urmă de moliciune. Era dură ca 
piatra şi voința-i era de oţel. Adevăraţi slujitori ai tronului. 

Daskellin redeveni serios. 

— Chiar crezi în asta, spuse el. 

— Da, cred, răspunse Dawson. 

Ochii întunecaţi îi măsurară chipul de parcă ar fi încercat 
să pătrundă în spatele unei deghizări. Și apoi, așa cum se 
întâmplase cu alți doisprezece bărbaţi înaintea lui — oameni 
pe care Dawson îi alesese pentru că știa că tânjeau la fel de 
mult ca el —, pe fața întunecată a celuilalt înflori mândria. 
Mândria și hotărârea şi sentimentul de a deveni parte din 
ceva mai mare și mai bun. 

— Atunci da, zise încet Daskellin. Jur. 


Diviziunea era cea mai evidentă dintre barierele exis- 
tente în cadrul orașului, dar nici pe departe singura. Pe 
ambele părţi ale podurilor, nobilii își ocupau palatele lor cu 
vedere la scuaruri, în timp ce oamenii de rang inferior locu- 
iau în clădiri mai mici şi mai puțin încăpătoare. Dacă trăiai 
la nord de Piaţa Kestrel, însemna că ești de rang înalt. Dacă 
îți țineai grajdurile lângă poarta de sud, însemna că ai sânge 
bun, dar că averea familiei a fost risipită. Orașul avea o 
complexitate pe care numai locuitorii lui o puteau descifra. 
Străzile nu erau singurul criteriu după care se măsura ran- 
gul cuiva. Cei mai săraci și mai disperaţi își săpau tuneluri 
subterane, redeşteptând la viață ruinele vremurilor trecute, 
peste care se înălța orașul modern, şi trăiau în beznă și pro- 
miscuitate, dar măcar feriți de neplăcerile iernii. 

Gheaţa şi zăpada înălbiseră caldarâmul întunecat. Căru- 
tele înaintau încet și catârii păşeau cu grijă. Caii tropăiau 
sacadat ca să nu cadă şi să-și rupă vreun picior, caz în care 
ar fi fost ucişi pe loc, în plină stradă. Iarna în Camnipol te 
lipsea până și de demnitatea de a avea o trăsură la dispo- 
ziție, dar Dawson era atât de mulțumit de sine după întâl- 
nirea cu Daskellin, încât nu se sinchisi. O lăsă pe servitoare 
să-i încheie centura hainei din piele neagră, cu broderie de 
argint la cusături şi cu copci din calcedonie, îşi puse pe cap 
o pălărie asortată, cu bor larg, și porni pe jos către locuința 
sa și către Clara. 

Îşi petrecuse copilăria în Camnipol, ziua urmându-și 
tatăl în oficierea ritualurilor puterii, iar noaptea bând, 

cântând și flirtând în compania altor băieți cu sânge nobil. 
Chiar și acum, după zeci de ani, pietrele acoperite de zăpadă 
ascundeau amintiri. Trecu pe lângă aleea îngustă unde 
Eliayzer Breiniako alergase gol pușcă după ce pierduseun 
pariu cu el, în noaptea în care amândoi împliniseră paispre- 
zece ani. Apoi curba largă ce ducea către străzile locuite de 
timzinai şi jasuru: cartierul gândacilor și al paralelor. Trecu 
pe sub Arcul lui Morade, locul unde cel din urmă împărat 
dragon, nebun, murise ucis de ghearele fratelui său de cuib. 
Arcul din jadul-dragonului se ridica aproape la fel de înalt 
ca Turla Regelui, atât de subțire și de delicat, încât părea 
gata să se prăbușească la prima rafală de vânt. Trecu de alta- 
rul lui Sorrial, cu zidul său sudic înnegrit de funingine. lată 
și bordelul unde tatăl lui îl dusese când împlinise zece ani, 
plătind pentru prima lui noapte cu o femeie. 

Cerul ca un singur nor alb, imens, strălucea binevoitor 
deasupra orașului, alungând umbrele. Din căruţa unui bru- 
tar care se întorcea de la piață căzu o ladă cu migdale și un 
grup de copii apăru parcă de nicăieri, înhățând sâmburii 
înainte să-i poată opri căruțașul. De pe zidul vestic, putea 
privi în jos către câmpiile vaste ale Anteei, ca Zeul însuși 
contemplându-și lumea. Vântul şuiera pe străzi, mușcându-i 
și șmirgheluindu-i obrajii și buzele. Era orașul perfect. Tot 
ce era important se petrecuse în acest loc, de la căderea dra- 
gonilor până la înălțarea Profetului Alb și la răscoalele scla- 
vilor ce oferiseră casei Anteea puterea de a reînființa un 
imperiu al pursângilor în orașul construit de dragoni. Pie- 
trele acestea erau martorii secolelor și ai epocilor. 

Şi acum, poate pentru prima oară, Dawson își lua locul 
ce i se cuvenea în orașul iubit. Începuse lucrarea pentru 
care Camnipolul avea să şi-l amintească. Dawson Kalliam, 
baron de Osterling Fells, care a purificat curtea regală şi a 
călăuzit Anteea pe calea cea dreaptă și cuvenită. Kalliam, 
care i-a adunat în jurul său pe apărătorii dreptăţii. Care i-a 
distrus pe agenţii haosului și ai schimbării. 

Orașul Nemuritor îl invita să se îmbete cu amintirile 
sale și cu viziunea unui viitor modelat de voinţa lui - un 
viitor în care nu el, ci Curtin Issandrian și Feldin Maas erau 
cei siliți să înoate prin mocirla înghețată —, iar Dawson cedă 
ispitei. Dacă vor fi existat semne prevestitoare atacului, el 
nu le observă. 

Drumul cotea, urmând muchia promontoriului, și la 
răspântia triunghiulară unde se uneau două străzi largi 
stăteau adunați trei bărbaţi în haine şi pantaloni din lână 
întunecată, cufundaţi într-o discuţie. Respiraţiile li se 
înălțau în aer albe ca niște pene, la fel de albe precum cerul 
de deasupra. Dawson înaintă, așteptându-se ca ei să se dea 
la o parte din fața unui baron al curții regale. Căutături 
aspre o întâlniră pe a sa. Bărbaţii nu se clintiră. 

Enervarea îl smulse pe Dawson din reverie, apoi își 
spuse că poate oamenii nu-i recunoscuseră rangul și starea 
socială. Bărbatul aflat cel mai aproape își dădu la o parte 
haina și scoase un cuţit cu o lamă lată, încovoiată. Ceilalți 
se apropiară, încercând să-l înconjoare. Dawson scoase un 
râset scurt de uimire și dispreţ, iar bărbatul cu cuțitul se 
năpusti asupra lui. Dawson dădu înapoi, încercând să-și 
tragă la rândul său spada. Înainte să-şi elibereze însă arma 
din teacă, tâlharul din stânga lui îl lovi peste cot cu o bâtă. 
Mâna lui Dawson amorţi și spada căzu fără zgomot pe cal- 
darâmul înzăpezit. Bărbatul cu cuțitul lovi şi lama străbătu 
haina de piele, pătrunzând în pieptul lui Dawson. Acesta 
scoase un strigăt și făcu un salt în spate. 

Nici că putea fi ceva mai neasemănător cu un duel. Nu 
exista nici urmă de frumuseţe în stilul și mișcările bărbați- 
lor, nici urmă de simţ al onoarei. N-aveau nici măcar grația 
oferită de o pregătire minimală în lupta cu armele. Bărbatul 
cu cuțitul mânuia arma ca un măcelar, iar tovarășii lui 
înarmați cu bâte îl înghesuiau pe Dawson de parcă s-ar fi 
aşteptat ca el s-o ia la fugă guițând ca o scroafă înspăimân- 
tată. Dawson își îndreptă spatele și-și apăsă palma pe tăie- 
tura din haină. Degetele înmănușate i se umplură de sânge. 

— Asta a fost ultima greșeală din viața ta, zise Dawson. 
Habar n-ai cu cine te-ai pus. 

Bărbatul cu cuțitul zâmbi. 

— Ba crez că am, excelenţă, zise el și lovi din nou. 

Arma s-ar fi înfipt în pântecele lui Dawson, dacă zecile 
de ani de antrenamente nu l-ar fi făcut să se tragă înapoi şi 
în lături. Bărbatul din stânga sa își avântă bâta cu putere, 
nimerindu-l în umăr. În timp ce se prăbușea în genunchi, 
lui Dawson îi trecu prin minte pentru prima oară gândul 
că aceștia nu erau niște bandiți oarecare, dornici să facă rost 
de ceva mărunțţiș. Era o capcană şi-i fusese destinată. 

Bărbatul din dreapta dansa pe vârfurile picioarelor, îna- 
intând şi retrăgându-se, înaintând și retrăgându-se, cu bâta 
ridicată, pregătit s-o coboare cu forță, sfărâmând craniul 
lui Dawson. Acesta își ridică braţul, iar atacatorul scoase 
un geamăt și dispăru. Asasinii se întoarseră. Un alt bărbat, 
în veşmintele din lână cenușie ale vânătorilor, se rostogolea 
pe caldarâm în îmbrăţișarea violentă a bărbatului cu bâta. 
Când se despărțiră, nou-venitul sări în picioare. Hainele-i 
erau pline de sânge, ca şi spada scurtă pe care o ţinea în 
mână. Banditul nu se mai ridică. 

— Lord Kalliam, strigă nou-venitul și-i aruncă arma lui. 

Dawson o privi descriind un arc de sânge și oțel prin 
aer. Timpul păru să încetinească. Mânerul era din piele 
neagră, uzată. Lama avea un şanţ pe mijloc. Dawson se 
întinse şi prinse spada din aer. Celălalt bărbat înarmat cu 
bâtă lovi şi, aflat încă în genunchi, Dawson pară. 

Atacatorul căzut la pământ gemu, se ridică într-un braţ, 
apoi se prăbuşi la loc într-o băltoacă roșie ce creştea văzând 
cu ochii. 

Dawson se ridică în picioare. Cei doi asasini se consul- 
tară din priviri şi Dawson citi teama în atitudinea lor. 
Într-adevăr, elera rănit, iar salvatorul lui neînarmat. Într-ade- 
văr, taberele abia de erau egale. Totuși, trecerea de la o 
situaţie cu trei atacatori şi o victimă la o luptă aproape de 
la egal la egal le slăbise bandiţilor încrederea. Bărbatul cu 

bâta făcu un pas în spate, întorcându-se pe jumătate de 
parcă ar fi avut de gând să fugă. Dawson își simţi buzele 
arcuindu-se într-un rânjet. Oamenii ăștia erau nişte laşi. 

Lovi puternic cu spada sa de împrumut, o lovitură joasă, 
rapidă. Bărbatul dădu înapoi, parând cu stângăcie. În 
dreapta, cuţitarul scoase un strigăt şi se azvârli asupra alia- 
tului neînarmat al lui Dawson. Durerea rănilor lui Dawson 
păli, iar răceala propriului sânge îngheţându-i pe piept îi 
aduse pe buze un zâmbet sălbatic. Bărbatul cu bâta făcu un 
pas înapoi şi Dawson îl presă, înaintând cu genunchii 
îndoiţi, cu centrul de greutate jos și cu trupul pregătit. 
Când bâta se avântă din nou, Dawson pătrunse înăuntrul 
arcului acesteia, primind lovitura în coaste, şi-şi repezi 
spada înainte. Aerul năvăli afară din plămânii omului cu 
bâta, sub forma unui abur alb. Purta armură pe sub haină. 
Asasinul nu murise, dar era năucit. Dawson se răsuci, cobo- 
rându-și cu forță călcâiul asupra piciorului celuilalt, şi-l 
lovi cu mânerul spadei în obraz. Trosnetul inconfundabil 
al cartilajului rupt i se transmise prin încheietură. 

Asasinul se repezi asupra lui aplecat de șale, sperând 
să-l doboare prin forță. Dawson patină îndărăt, alunecând 
pe caldarâmul înghețat. Banditul era mai solid decât el şi 
conta pe asta în încăierarea ce urma. Judecase însă greșit 
firea lui Dawson. 

Acesta lăsă să-i cadă spada şi înșfăcă părul negru al tâl- 
harului cu mâna stângă, dar nu ca să-i îndepărteze capul, 
ci ca să-l ţină locului. Își înfipse adânc degetul mare într-una 
dintre orbitele atacatorului. Se petrecu ceva teribil și delicat 
şi omul scoase un țipăt ascuţit de durere şi spaimă. Dawson 
îl îmbrânci și bărbatul se prăbuși în genunchi, apăsându-și 
palmele peste ochiul distrus și peste nasul spart. 

Bărbatul cu cuțitul şi salvatorul lui Dawson își dădeau 
târcoale. Salvatorul, neînarmat, își ținea brațele desfăcute. 
O tăietură la brațul drept sângera, împroșcând gheaţa albă 
şi lespezile întunecate cu picături stacojii. Pe stradă se adu- 
naseră oameni. Bărbaţi, femei, copii, contemplând încăierarea 

cu ochi mari și avizi, fără să îndrăznească să se amestece. 
Dawson îl dobori cu o lovitură de picior pe bărbatul cu bâta, 
care se văita, şi desprinse cureluşa ce-i lega arma de înche- 
ietură. Cuţitarul îi aruncă o privire panicată şi Dawson 
învârti prin aer bâta, testându-i echilibrul și greutatea și 
făcând-o să șuiere. 

Bărbatul cu cuțitul o rupse la fugă, azvârlind zăpada în 
urma sa cu cizmele-i negre. Oamenii se despărțiră înaintea 
lui, preferând să-l lase să scape decât să riște o lovitură. 
Tărani, oameni de rând și șerbi, făcând loc unuia de-ai lor. 
Ar fi vrut să se simtă scandalizat că plebea din Camnipol 
îi permitea banditului să scape cu fuga, dar nu putea. 
Lașitatea era în natura celor de jos, ca şi tendinţa de a căuta 
siguranță în mijlocul turmei. La fel de bine le-ar fi putut 
găsi vină oilor că behăie. 

Cel dintâi asasin doborât zăcea complet nemișcat, cu 
sângele aburind în jurul lui. Cel de-al doilea bărbat amuţea 
şi el, pradă șocului. Salvatorul lui Dawson se lăsă pe vine 
și-și examină mâna rănită. Era tânăr, cu brațe și umeri 
vânjoşi şi cu un păr aspru, tăiat cu cuțitul. Chipul lui îi era 
familiar. 

— S-ar părea că-ţi datorez mulțumiri, spuse Dawson. 

Spre surprinderea lui, i se tăiase răsuflarea. 

Omul clătină din cap. 

— Ar fi trebuit să sosesc mai iute, stăpâne, zise tânărul. 
Am rămas prea mult în urmă. 

— Prea mult în urmă? întrebă Dawson. Mă urmăreai? 

Omul făcu semn că da, ocolindu-i privirea. 

— De ce? întrebă Dawson. 

— Soţia dumneavoastră, stăpâne, zise omul. M-a luat în 
serviciul ei după ce m-aţi alungat. M-a însărcinat să veghez 
la siguranța domniei-voastre. Mă tem că n-am făcut o treabă 
prea grozavă. 

Fireşte! Hăitaşul din bucătărie, cel care îi înapoiase 
bucata de corn de cerb îmbibată în sânge de câine şi-n 
insultă. Vincen Coe, așa-l chema. N-o întrebase pe Clara 

cum avusese grijă de băiat, dar, desigur, ea nu putea să-l 
reangajeze împotriva ordinelor ferme ale soțului ei. Şi, 
fireşte, ar fi fost sub demnitatea lui să admită că îl nedrep- 
tăţise pe tânăr. 

— Te înșeli, zise Dawson. 

— Excelenţă? 

— Nu te-am mai văzut în viața mea și n-aş fi alungat din 
serviciul meu un bărbat cu curajul şi abilitățile tale. 

— Da... adică nu, excelența voastră. 

— Atunci aşa rămâne. Haide să bandajăm zgârieturile 
astea. 

Coe se ridică în picioare. 

— Spada mea, stăpâne? 

— Da. S-ar putea s-avem nevoie de ea, zise Dawson, 
făcând semn către arma care zăcea pe caldarâm acoperită 
de sânge, zăpadă și funingine. Se pare că bag în sperieţi 
taman pe cine trebuie. 


MARCUS 


oc şi sânge. Merian țipa de durere și frică şi indignare 
așa cum numai un copil poate. Îl privea ţintă, întinzând 
mâinile către el. Marcus se luptă cu paralizia ce-l cuprin- 
sese, își forță brațele s-o apuce și, mişcându-le, se deșteptă. 

Țipetele morților mai stăruiau în aerul răcoros în timp 
ce se ridica în capul oaselor, pe jumătate treaz, așteptân- 
du-se să zărească ogoarele de ovăz şi morile de vânt înalte 
și maiestuoase din Ellis. În schimb, deasupra lui se întindea 
bolta plină de stele a Birancourului, iar în întunericul ame- 
nințător al munților ce se ghiceau în spatele lui, spre est, 
nu se zărea nicio geană de zi. Mirosul de ars din amintirile 
sale făcu loc parfumului dulce și astringent al crinilor ierna- 
tici și acelei presimţiri îndepărtate a sării ce anunța marea. 

Se întinse la loc în așternut, așteptând ca visul să se risi- 
pească. Dintr-o lungă obișnuinţă, îşi urmări reacţiile corpu- 
lui. Nodul care-i strângea gâtul cedă cel dintâi, apoi i se 
relaxă pieptul. Durerea ca o lovitură de pumn din pântece 
se diminuă treptat și dispăru. În curând nu mai simți decât 
golul permanent de sub coaste și ştiu că se putea ridica în 
picioare. 

Erau cicatrice de război. Unii îşi pierdeau un picior sau o 
mână. Alţii își pierdeau ochii. Marcus își pierduse familia. Şi 
suferea ca bătrânii soldaţi care știau când se apropia ploaia 
după durerea din oasele lor de mult vindecate. Nu însemna 
nimic. Era doar propria lui vreme rea și, ca orice vreme rea, 
avea să treacă. Visele se înrăutățiseră numai pe moment. 

Convoiul era cufundat în somn, căruțașii și catârii deo- 
potrivă, în noaptea adâncă. Focul de veghe sclipea pe panta 

de deasupra lui, nu mai strălucitor decât o stea, dar porto- 
caliu, nu albăstrui. Marcus se îndreptă către el. Iarba uscată 
îi foşnea sub cizme și șoareci de câmp o zbugheau din calea 
lui. Silueta lui Yardem Hane se profila în bătaia unui foc 
mic, la care stătea cu spatele ca să împiedice lumina să-i 
scadă agerimea vederii. Alături de el se afla o siluetă mai 
puţin familiară. Marcus se apropie suficient cât să le deslu- 
şească spusele. 

— Forma unui suflet? întrebă maestrul Kit. Nu cred că 
înţeleg ce vrei să spui. 

— Exact asta. Fiecare suflet are o formă, zise Yardem, 
modelând cu mâinile lui mari aerul dinaintea sa. Și asta îi 
determină soarta. Orice i-ar scoate lumea asta în cale, 
depinde de forma sufletului tău ce o să faci, iar faptele tale 
îți determină destinul. 

Marcus își târşâi picioarele suficient de tare ca să-şi anunţe 
prezența. 

— Bună dimineața, căpitane, zise Yardem fără să se 
întoarcă. 

— L-ai împuiat iscusitului nostru capul cu lăturile tale 
superstițioase? 

— Da, domnule. 

— Fii atent, Kit, spuse Marcus pătrunzând în cercul difuz 
de lumină. Yardem a fost preot cândva, să ştii. 

Maestrul Kit înălță din sprâncene privind întrebător 
când la Marcus, când la Yardem. Tralgul îi răspunse cu o 
ridicare elocventă din umeri. 

— S-a terminat prost, spuse Yardem. 

— N-am mai auzit de credința asta, zise maestrul Kit. 
Trebuie să recunosc că ideea mi se pare fascinantă. Ce formă 
are sufletul tău? 

— Nu mi-am văzut sufletul niciodată, spuse Yardem. 

Marcus se aşeză. Simțea căldura focului în spate. Mult 
deasupra lor, o stea căzătoare străfulgeră de la est la vest, 
stingându-se înainte ca Marcus s-o vadă bine. Dintr-odată, 
liniştea deveni stânjenitoare. 

— Dă-i înainte, zise Marcus. Spune-i, dac-așa vrei tu. 

— Ce să-mi spună? întrebă maestrul Kit. 

— Pe-al căpitanului l-am văzut. Eram la Wodford, în 
ziua bătăliei. Căpitanul a trecut pe lângă mine călare, 
inspectându-și trupa şi... l-am văzut. 

— Și ce formă avea? întrebă maestrul Kit. 

— Un cerc stând în picioare, zise Yardem. 

— Și ce crezi că însemnă? 

— Că se înalță atunci când cade și se prăbușește atunci 
când ajunge sus, răspunse Yardem. 

— I-a trebuit o viziune ca să priceapă asta, zise Marcus. 
Cei mai mulți oameni presupun pur și simplu că așa merg 
lucrurile. 

— Dar întotdeauna? zise maestrul Kit. În mod sigur, 
dacă Zeul ar vrea să schimbe forma sufletului unui om... 

— Nu l-am văzut niciodată pe Zeu, spuse Yardem. 

— Dar crezi în el, zise Maestrul Kit. 

— Nu mă pronunt, răspunse Yardem. 

Maestrul Kit cugetă la spusele lui. 

— Dar tu, căpitane? întrebă el. Se spune că odinioară 
erai un om tare pios. 

— Aleg să nu cred în zei, ca un act de milostenie, spuse 
Marcus. 

— Milostenie față de cine? 

— Faţă de zei. Pare cam nepoliticos să crezi că n-au fost 
în stare să facă o lume mai bună decât asta, zise Marcus. A 
mai rămas ceva de mâncare? 

Zorii se insinuară încet, făcând linia munţilor dinspre 
est să se deseneze mai clar pe fundalul presărat cu stele, 
apoi câţiva nori subțiri ca degetul prinseră o strălucire tran- 
dafirie şi aurie şi lumina păru să apară dintr-odată, ridicân- 
du-se din pământ asemenea ceții. Căruțele se transformară 
din matahale nedeslușite în construcții din fier și lemn. Un 
zăngănit de oale se auzi dinspre partea cealaltă a taberei, 
unde nevasta conducătorului convoiului începuse să gătească 
terciul de dimineață, compus din cereale fierte și carne de 

porc în miere. Peisajul se schimbă dintr-un întuneric 
nesfârşit şi fără repere în dealuri şi copaci, tufișuri și pârâu. 
Yardem puse gărzile să-şi facă antrenamentul zilnic, iar 
Marcus inspectă tabăra, prefăcându-se că nu exista o căruță 
anume de care-i păsa mai mult decât de celelalte. 

Fata, Cithrin, urma aceeași rutină ca toți ceilalți. Își îngri- 
jea catârii, mânca, își curăța de noroi butucii roților. Dacă 
avea nevoie de ajutor îl cerea de la Opal sau de la maes- 
trul Kit. Niciodată de la conducătorul convoiului sau de la 
Marcus. Dar nici de la Sandr, iar băiatul o evita la rândul lui 
de parcă viaţa i-ar fi depins de asta, așa că era foarte bine. 
Marcus o urmărea pe neobservate. Se descurca mai bine ca 
atunci când plecaseră din Vanai. Ba chiar și decât atunci 
când plecaseră din Bellin. Dar avea pungi întunecate sub 
ochi şi mișcările îi erau stângace din cauza oboselii. 

Marcus îl găsi pe conducătorul convoiului stând pe vine 
lângă căruţa cu plumb, cu un sul mare de pergament dese- 
nat cu cerneală întins pe pământ înaintea lui: o hartă a sudu- 
lui Birancourului, probabil depăşită de secole, dar care tot 
arăta unde se aflau drumurile dragonului. Soţia lui, înche- 
indu-și îndatoririle privind micul dejun, înhăma catârii. 

— O zi, zise conducătorul convoiului. Cel mult o zi și 
jumătate şi-o să ajungem din nou pe un drum adevărat. 

— Asta-i bine. 

— Peste alte trei, o să fim în Porte Oliva. Ai mai fost 
„acolo? 

— O dată sau de două ori, spuse Marcus. Este un port 
bun pentru iernat. Nu-i prea friguros. Guvernatorul reginei 
nu are mâna prea grea când e să ia taxele. 

— Atunci o să ne oprim acolo. 

— Pe la începutul primăverii, drumurile către Carse ar 
trebui să fie libere, zise Marcus. 

— Nu şi pentru mine, spuse conducătorul convoiului, 
împăturind harta. Ajungem la Porte Oliva şi-am terminat. 
Convoiul se oprește acolo. 

Marcus se încruntă și-și încrucișă braţele. 

— Sunt câteva probleme aici, zise el. Misiunea mea este 
să duc toată marfa în siguranță la Carse. 

— Misiunea ta este să aperi convoiul, zise timzinaiul. 
A mea este să spun unde merge și unde se opreşte. Porte 
Oliva are o piață. Face schimburi comerciale pe uscat cu 
Cabral şi Herez, ca să nu mai pomenesc de restul orașelor 
din Birancour. Trimite nave spre Lyoneia şi face comerț pe 
mare cu Syramysul Îndepărtat. Marfa pe care am fost plătit 
s-o transport o să se vândă destul de bine acolo. 

— Marfa pe care ai fost plătit s-o transporți, spuse Marcus 
rostogolind cuvintele pe buze de parcă ar fi avut un gust 
nefiresc. 

— Ar trebui să-mi mai pese de altceva? 

Conducătorul convoiului își împinse bărbia înainte. 

— Te temi că asta i-ar putea produce necazuri contra- 
bandistei? 

— Din câte știu eu, Banca Medean nu face afaceri în 
Birancour, zise Marcus. Asta înseamnă s-o lași pe fata aia 
cu fundul pe o grămadă de bani cât casa, fără nimeni care 
s-o apere. Ai putea la fel de bine să-i atârni un semn de gât. 

Conducătorul convoiului aruncă harta împăturită pe 
capra căruței și se cocoţă alături de ea. Soţia lui clipi tăcută 
către Marcus, în semn de scuze, și își întoarse privirea. 

— Fata aia n-are decât să aibă singură grijă de ea, de 
băutura şi de contrabanda ei și de păcătuitul cu gărzile tale, 
zise conducătorul convoiului. Am avut un noroc chior cu 
ticălosul ăla de anteean. N-avem niciun motiv să ne 
așteptăm că vom fi la fel de norocoși data viitoare. 

„Şi va fi o dată viitoare“, îşi zise el fără să rostească vor- 
bele cu voce tare. Nici nu era nevoie. 

— Dacă vrei sfatul meu, continuă conducătorul convo- 
iului, fă bine de-ți ia banii, întoarce calul și îndepărtează-te 
de fata aia până când nu mai rămâne decât o amintire. 
Oamenii ca ea aduc numai necazuri. 

Marcus se zburli. 

— La ce fel de oameni te referi? 

— La bancheri, zise conducătorul convoiului și scuipă. 

Porte Oliva se cuibărea pe un pinten de pământ ce îna- 
inta într-un golf larg, cu apă puţin adâncă. Chiar şi când 
mareea era joasă, orașul era apărat pe trei părți de apă. 
Recife și praguri de nisip făceau apropierea dinspre ocean 
suficient de periculoasă pentru ca luntrașii locali să-și 
poată câștiga traiul călăuzind corăbiile în siguranţa portu- 
lui și apoi din nou în larg. În cei o mie de ani de la înteme- 
ierea sa, orașul nu fusese ocupat niciodată cu forța, deși, în 
două rânduri, se lăsase cucerit. Drumul dragonului ducea 
spre el, verdele său urmând crestele unor dealuri de mult 
erodate, ceea ce silea căruțele să călătorească pe vârfurile 
arcadelor ample în timp ce solul rămânea mult dedesubt. 

Pe măsură ce se apropiau de oraș, drumul era mai aglo- 
merat. Dacă Vanaiul fusese plin de timzinai cu chitina întu- 
necată, aici în mulțime se vedeau fețele palide și eterice ale 
cinnailor şi blana uleioasă, scurtă şi împodobită cu mărgele 
a kurtadamilor, în număr chiar mai mare decât pursângii. 
Înghesuiala de căruțe şi trupuri spori și Marcus începu să 
zărească ici şi colo spadasini cu brățări de cupru purtând 
verdele şi galbenul Birancourului. Gărzile reginei. Paznicii 
orașului, deşi regina prefera oraşele mai mari din nord, 
Sara-sur-mar și Porte Silena. Marcus îl văzu pe conducăto- 
rul convoiului apropiindu-se de unul dintre soldații mai 
vârstnici și aplecându-se spre acesta de parcă ar fi vrut să-i 
vorbească netulburat de zumzăitul și murmurul mulțimii. 
Câteva monede își schimbară stăpânul și, fără să fi plătit 
vreo taxă, căruțele se pomeniră mișcându-se mai iute ca 
înainte, depășind pietonii şi cărucioarele cu mărfuri. Marcus 
își dădu seama că ajunseseră în centrul orașului Porte Oliva 
când apărură cerşetorii şi milogii. 

— Vă rog, excelenţă, pentru copilul meu. 

— Soţul meu e marinar. Corabia lui a întârziat trei luni 
și n-avem bani de mâncare. 

— Zeul spune să fim generoși. 

Marcus mergea de-a lungul șirului de căruţe, ignorând 
cuvintele şi gesturile, cu ochii după hoţii şi pungașii care 

se ascundeau întotdeauna în mijlocul acestor mulțimi. Cele- 
lalte gărzi îi urmară exemplul, cunoscând, probabil, mai 
multe decât el despre asemenea trucuri. Era ciudat ce bine 
se pliau actorii pe fiecare aspect legat de paza unui convoi, 
cu excepţia luptei propriu-zise. Ajunse la ultima căruță 
şi se întoarse, pornind din nou spre fruntea convoiului. La 
trei căruțe distanță de el, maestrul Kit se aplecă și puse 
o monedă în mâna unui bătrân. 

— Nu-i încuraja, îi strigă Marcus. Sunt niște mincinoși 
cu toții. 

— Nu toţi căpitane, îi strigă la rândul lui Kit, zâmbind. 
Doar cei mai mulți. 

Trecu pe lângă căruța cu lână, unde contrabandista, tot 
în hainele aspre de căruțaș, își mâna echipajul. Pe lângă 
cinnaii puri de pe drum era mai ușor s-o priveşti drept o 
fată pursânge cam slăbănoagă. Părul ei nu era la fel de fin 
ca al lor, trăsăturile-i erau mai aspre, pielea ei avea mai 
multă culoare, dar asemănarea exista. Ea îl zări privind-o 
şi încercă să-i zâmbească. O ignoră cu aceeași deliberare ca 
pe cerșetori și din aceleași motive. În timp ce călărea înainte, 
simțea anticipaţia şi groaza încleștându-i stomacul. Dis- 
cuția aceea avea să vină și-avea să vină astăzi, iar cel mai 
înțelept lucru — decizia corectă, care ar fi făcut coșmarurile 
să dispară — era s-o refuze. Aflat lângă căruța cu plumb, 
Yardem îi întâmpină privirea impasibil. 

Cândva, oraşul se terminase cu marile fortificații de pia- 
tră. Acum, zidurile înalte de piatră albă se aflau în mijlocul 
unui cartier comercial în plină activitate. Negustori de 
peşte își lăudau capturile pe partea nordică a tunelului bol- 
tit ce ducea către orașul interior și, de partea cealaltă, băr- 
baţi și femei identici făceau reclamă aceloraşi soiuri de peşte. 
Construcţiile de război dormeau în mijlocul comunității vii, 
ca o felină dormitând după o vânătoare reușită. Dincolo de 
ele, drumul dragonului se lățea și se oprea într-o imensă 
piață deschisă. 

Aici aglomeraţia era la fel de mare ca pe drum. Un mare 
templu de marmură, înalt cât cinci oameni cocoțaţi unul pe 
umerii celuilalt, domina capătul estic, iar la vest se afla pala- 
tul guvernatorului, din cărămidă roșie şi sticlă. Vocea Zeu- 
lui şi brațul legii, puterile îngemănate ale tronului. Și între 
ele, împrăștiate prin piață, se înălțau platforme de lemn cu 
prizonieri îndurându-și pedepsele. Un kurtadam cu ochi 
înlăcrimațţi și cu mâinile tăiate ținea între cioturi o tăbliță 
care-l denunța ca fiind hoţ. O femeie pursânge acoperită 
de rahat și gunoaie stătea sub un simbol sculptat în lemn 
ce o desemna drept codoașă. Trei cinnai atârnau în spânzu- 
rătoare, cu muștele întunecându-le carnea moale din jurul 
ochilor: un criminal, un violator și un pedofil. Laolaltă, 
platformele constituiau o prezentare scurtă și eficientă a 
legilor locale. 

Comandantul convoiului îi lăsă să-l aştepte aproape o 
oră, dispărând în palatul guvernatorului, de unde reveni 
cu mici figurine de piatră prinse pe câte un şiret de piele, 
ce urmau să fie plasate pe căruţe ca semn că taxele de drum 
fuseseră plătite. Cu un strigăt, îi conduse până la depozit 
pe un drum lăturalnic din cărămizi tari şi decolorate. 

Sfârșitul călătoriei. Marcus se apropie de căruţa din frunte. 
Conducătorul convoiului îi pregătise un sac de pânză. Când 
i-l întinse, zăngăni. 

— Poţi să-i numeri, zise timzinaiul. 

— E în regulă, zise Marcus. 

Conducătorul convoiului ridică din sprâncene, apoi dădu 
din umeri. 

— Cum vrei. Dar să nu vii mai târziu să spui că erau 
prea puțini. 

— N-o să vin. 

— Bine-atunci. 

Marcus îl salută şi se îndepărtă. Scoase din sac partea lui 
şi pe a lui Yardem, apoi, în ciuda a ceea ce spusese, numără 
restul. Erau toți. 

Actorii se aflau înjurul căruţei lor, purtând în continuare 
armurile și săbiile. Drumul îi schimbase și nu-i schimbase. 
Erau mai duri acum și fiecare putea să mânuiască spada ca 
un soldat. Pe de altă parte, râdeau şi glumeau la fel de mult 
ca în taverna din Vanai. Sandr și Smit se întreceau să vadă 
cine poate sta mai mult timp în mâini. Cary, Opal și Mikel 
schimbau între ei glume și înțepături în timp ce se îngrijeau 
de catâri. Maestrul Kit stătea pe capra înaltă a căruței, 
veghind asupra tuturor ca un sfânt binevoitor din poveştile 
de odinioară. Marcus se apropie de el. 

— Se pare că şarada noastră a reușit, spuse maestrul Kit. 
Nu m-am așteptat să avem parte de atâtea aventuri. 

— Ar fi o comedie reușită, zise Marcus. 

— Cred că lumea este adesea așa. 

— Cum? 

— Comică, dar numai de la distanţa potrivită. 

— Se prea poate, zise Marcus dându-i banii maestrului 
Kit. Ce-o să faceți acum? 

— Cred că Porte Oliva este un vad la fel de bun ca ori- 
care altul, așa că probabil ne vom încerca norocul cu mese- 
ria noastră. Poate după ce ne odihnim puţin. Orașul are 
o tradiţie îndelungată în teatrul de marionete şi sper că o 
să putem să recrutăm un actor sau doi cu asemenea talente. 

— Mi-a făcut plăcere să lucrez cu tine, spuse Marcus. 
A mers mult mai bine decât mă aşteptam, ţinând cont de 
toate. Presupun c-o să te mai văd prin oraș. Rămânem până 
dă dezgheţul. 

— Îţi mulţumesc că nu l-ai emasculat pe Sandr. Încă mai 
sper să scot din el un june-prim decent. 

— Mult noroc cu asta, zise Marcus. 

— Ai grijă de tine, căpitane Wester, spuse maestrul Kit. 
Eşti un tip fascinant. 

Şi terminase şi cu asta. La stânga, conducătorul convo- 
iului trecea pe rând pe la fiecare căruță, obținând semnă- 
turi și inventaruri. Yardem se ivi alături de Marcus. 

— O să avem nevoie de oameni, zise tralgul. 

— Şi de un iscusit. Dar aici nu-i război. O să găsim noi. 

Tralgul flutură dintr-o ureche în clinchet de cercei. 

— O s-o laşi pe fată să ne angajeze, domnule? 

Marcus trase aer în piept. Orașul mirosea a balegă, a 
peşte și a apă sărată. Ceaţa făcea cerul dimineţii să pară mai 
mult alb decât albastru. Eliberă încet aerul din plămâni. 

— Nu, zise el. 

Rămaseră alături unul de altul. Conducătorul convoiu- 
lui ajunsese la căruța fetei. Cithrin stătea în fața lui ca un 
prizonier înaintea judecătorului, cu spatele drept şi pri- 
virea ațintită înainte. Singură, într-un oraș pe care nu-l 
cunoştea, fără un protector şi fără să știe încotro s-o apuce. 

— Am putea să plecăm acum, zise Yardem. 

Marcus clătină din cap. 

— Merită s-o audă. 

Conducătorul convoiului trecu mai departe. Marcus se 
uită la tralg, apoi o privi pe fată, scuipă și se apropie de ea. 
„Fă-o şi lasă ce-i mai rău în urmă“, își spuse în gând, „apoi 
treci la următoarea treabă.“ Când ajunse lângă ea, fata își 
ridică privirea, cu ochii rătăciți şi sticloşi de epuizare, mai 
palidă ca de obicei. Și totuşi își înălță puţin bărbia. 

— Căpitane, zise ea. 

— Da, spuse el. Eu și Yardem. Nu putem lucra pentru 
tine. 

— Bine, zise ea. 

Judecând după reacţia ei, era ca şi cum îi spusese că soa- 
rele răsărise de dimineaţă. 

— Sfatul meu este să iei cât de mult poţi duce, să laşi 
restul și să te îmbarci către Lyoneia sau Syramisul Îndepăr- 
tat. S-o iei de la capăt. 

Conducătorul convoiului fluieră. Căruța din frunte 
porni. Oficial, convoiul își încheiase misiunea. În jurul lor, 
căruțele se puseră în mișcare scârțâind, îndreptându-se fie- 
care către piața potrivită, către districtul specific. Până și 
actorii se îndepărtau, Sandr şi Smit mergând pe lângă catâri 
ca să deschidă drumul. Cithrin bel Sarcour, orfană şi pupilă 

a Băncii Medean, contrabandistă amatoare, femeie aproape 
în toată firea, îl privi cu ochi obosiţi. 
— Noroc, zise el şi se îndepărtă. 


Districtul sării din Porte Oliva era, aşa cum spusese 
maestrul Kit, locuit de păpuși. La fiecare colț de stradă 
părea să fie câte un artist ambulant, în spatele unei lăzi sau 
ghemuit în ea, apostrofându-i pe trecători cu vocile păpu- 
şilor pe care le mânuiau. Unele piese ofereau umorul rasial 
standard, ca povestea lui Para-Chioară, jasurul cel violent, 
şi a gândacilor timzinai cei deştepţi. Unele erau politice, 
precum povestea idiotului rege Ardelhumblemub cu 
coroana lui supradimensionată. Altele, ca istoria pursânge- 
lui Stannin Aftellin cel plin de pofte și a triunghiului său 
amoros cu o dartinaie flegmatică şi o cinnaie manipulatoare, 
erau obscene, rasiste şi politice simultan. 

Altele aveau mai multă culoare locală. Marcus se opri o 
clipă în faţa unei reprezentații despre un măcelar ticălos 
care își afuma carnea cu rahat și amesteca viermi în tocătura 
de cârnaţi, când o cinnaie din public începu să țipe la păpu- 
şar, acuzându-l că ia bani de la un măcelar rival. În faţa altui 
stand, patru oameni ai reginei, cu spade şi brățări de cupru, 
urmăreau o poveste despre o prințesă a zânelor şi niște 
prune, cu încruntări care sugerau că alegoria, oricare-o fi 
fost, l-ar fi putut situa pe actor de partea greşită a legii. 

Localul unde se opriră avea o curte situată deasupra 
zidului dinspre mare. Soarele aluneca spre apus, dând 
zidurilor de stuc alb o strălucire aurie. Apa golfului era de 
un albastru palid, iar marea de dincolo de el de un indigo 
atât de închis că părea de-a dreptul negru. Mirosul de apă 
sărată și găină friptă se războia cu fumul de tămâie al unui 
preot rătăcitor. Marinari aparținând mai multor rase, dar 
toți lați în umeri şi vorbind zgomotos, stăteau la mese late 
sub umbrare brodate în culori vesele. Vase cu mangal ardeau 
între mese, invocând amintirea verii în aerul răcoros al 

iernii. Marcus se așeză și-i atrase atenţia fetei care servea. 
Aceasta îi făcu semn că va veni și el se rezemă de spătar. 

— Avem nevoie de lucru. 

— Da, domnule, zise Yardem. 

— Și de o nouă trupă. De data asta una adevărată. 

— Da, domnule. 

— Dar sunt mărfuri în depozite. Și, de cum vine primă- 
vara, convoaie care să pornească spre interiorul continentului. 

— Sunt, domnule. 

— Atunci ce părere ai? 

Fata care servea, o kurtadamă cu blana deschisă la 
culoare și moale ca de adolescentă, împodobită cu mărgele 
pe ambele părți, aduse cupe cu cidru fierbinte pentru amân- 
doi şi se îndepărtă grăbită înainte ca Marcus s-o poată plăti. 
Yardem ridică una dintre cupe. În mâna lui părea mică. Bău 
încet, cu sprâncenele încruntate și cu urechile lăsate pe 
spate. În spatele lui soarele strălucea dureros. 

— Ce-i? întrebă Marcus. 

— Fata aia contrabandistă, domnule. Cithrin. 

Marcus râse, dar își. simți mânia ascunsă dedesubt. 
Judecând după mișcarea umerilor lui Yardem, și tralgul o 
simţise. 

— Crezi c-ar fi o idee înțeleaptă să ne așezăm între căruța 
aia și cei care vor să i-o ia, oricine-ar fi ei? 

— N-ar fi, zise Yardem. 

— Atunci ce mai e de discutat? Treaba-i gata. E timpul 
să ne vedem de-ale noastre. 

— Da, domnule, zise Yardem şi mai luă o înghiţitură. 
Marcus îl aşteptă să vorbească. 

Acesta nu spuse nimic. Unul dintre marinari, un pur- 
sânge cu păr negru tuns scurt și cu accentul sâsâit din Lyo- 
neia, începu să cânte un cântec deocheat despre obiceiurile 
sexuale ale sudicilor. Ochii mari și negri ai acelei rase le 
atrăseseră porecla de „văgăuni“, ceea ce conducea la anu- 
mite rime. Marcus își simţi fălcile încleștându-i-se. Se aplecă 
în față, intrând în raza vederii lui Yardem. 

— Ai ceva de zis? 

Yardem suspină. 

— Dacă ar fi semănat mai puțin cu Merian, ai fi rămas, 
zise el. 

Cântecul deocheat ajunse la un vers în care se făceau 
speculaţii despre viața sexuală a dartinailor și a cinnailor. 
Sau licurici şi omizi, cum li se spunea în poezie. Încordarea 
îi cobori dinspre fălci înspre gât şi mai jos, între omoplați. 
Yardem își lăsă cidrul deoparte. 

— Dacă un bărbat ar fi condus căruța, zise el. Sau o femeie 
mai în vârstă. Cineva care să semene mai puțin cu Alys sau 
să nu aibă vârsta pe care ar fi avut-o Merian. Ai fi acceptat 
contractul. 

Marcus scoase un hohot de râs chinuit. Cântărețul trase 
aer în piept, pregătindu-se să înceapă un nou vers. Marcus 
se ridică. A 

— Tu de colo! Ajunge! Sunt oameni în toată firea aici 
care-ncearcă să gândească. 

Faţa marinarului se întunecă. 

— Şi tu cine mă-ta eşti? 

— Ăla care-ţi spune că-i de-ajuns, zise Marcus. 

Marinarul se încruntă, apoi ceva din expresia lui Marcus 
îl făcu să clipească, să roșească şi să se așeze jos, cu spatele 
la el și la Yardem. Marcus se întoarse către secundul său. 

— Căruțţa aia o să atragă lovituri de spadă şi sânge, și-o 
ştim amândoi, spuse el încet. Atâta avere într-un singur loc 
este ca şi cum ai chema asasinii. Şi-acum îmi spui că a te 
pune în faţa ei este o idee bună? 

— Nu, domnule. E o prostie, domnule, zise Yardem. 
Numai c-ai fi făcut-o. 

Marcus clătină din cap. În amintirea sa, Merian îi întinse 
mâinile din flăcări. Îi prinse trupul muribund în brațe. 
Simţi mirosul de păr şi piele arsă. O simţi destinzându-se 
în braţele lui și-și aminti că-și spusese că o salvase, pentru 
a înţelege apoi ce însemna de fapt moliciunea trupului ei. 

Nu mai era sigur dacă lucrurile se petrecuseră așa și în rea- 
litate sau doar în vis. 

Cithrin bel Sarcour. Îşi imagină căruța. Și-l imagină în 
locul ei pe pursângele între două vârste care mâna căruța 
cu cositor. Sau pe conducătorul convoiului și pe soția lui. 
Sau pe maestrul Kit şi pe Opal. Pe oricine în afară de fată. 

Îşi frecă ochii până când în faţa lor înfloriră culori ce nu 
erau acolo. Marea murmura. Mirosul înțepător de măr al 
cidrului se ridica în aerul rece. Furia din piept i se risipi, 
căci nu fusese decât o armură de hârtie. Rosti o înjurătură. 

— Să plec să dau de ea, domnule? 

— Am face bine s-o găsim, zise Marcus aruncând pe 
masă monedele pentru băutură. Până nu face ceva periculos. 

GEDER 


oate că lui Geder i-ar fi fost mai greu să-și ascundă 

subterfugiul, dacă eșecul său n-ar fi fost presupus din 

start. Așa însă, el şi soldaţii lui doar pe jumătate loiali 
se târâră înapoi în oraș, își dădură raportul nesatisfăcător 
şi fură trimişi înapoi la treburile lor. Geder reveni la şirul 
său anemic de îndatoriri: să perceapă taxe, să aresteze cetă- 
teni loiali şi în general să-i hărțuiască pe locuitorii Vanaiu- 
lui în numele lui Alan Klin. 

— N-am cum să plătesc atât, zise bătrânul timzinai ridi- 
cându-și privirea de pe ordinul de taxare. Principele ne-a 
pus deja să plătim de două ori înainte să înceapă războiul 
și acum voi vreți la fel de mult ca el. 

— Nu eu, spuse Geder. 

— Nu mai văd pe altcineva aici. 

Prăvălia se afla pe o stradă întunecoasă. Bucăţi de piele 
zăceau aruncate pretutindeni. Un manechin de croitorie 
din alamă, înfășurat într-o piele neagră și moale ce mai 
mirosea ușor a tăbăcărie, se înălța lângă fereastra din pânză 
de cort. Ca armură, o piele atât de subțire ar fi fost inutilă. 
Abia puțin mai bună ca pânza şi probabil mult mai inefici- 
entă decât un pieptar bine căptușit. Pe de altă parte, ca 
veşmânt de curte ar fi arătat impresionant. 

— O vreţi? întrebă timzinaiul. 

— Poftim? 

— Mantia. A fost comandată de Maestrul Canalelor, dar 
el a dispărut chiar în noaptea de dinaintea eliberării noas- 
tre de către nobilul vostru imperiu, zise timzinaiul şi ridică 
ordinul de impozitare în mâna sa cu solzi negri. Nu e gata 

şi am încă suficient din vopseaua aia ca s-o pot modifica pe 
măsura voastră. 

Geder își linse buzele. Cineva avea să întrebe de unde o 
căpătase şi va trebui să dea explicaţii. Sau să mintă. Dacă 
ar fi spus că o cumpărase ieftin, poate când se afla în expe- 
diție pe drumurile dinspre sud sau de la unul dintre micile 
convoaie pe care le controlase... 

— Chiar poţi s-o modifici? 

Zâmbetul timzinaiului era o capodoperă de cinism. 

— Aţi putea să rătăciți asta? întrebă el indicând hârtia. 

Pentru o clipă, Geder simţi un ecou al plăcerii pe care-o 
încercase îndepărtându-se călare de contrabandişti, cu nes- 
tematele și bijuteriile ascunse în cămașă. Un ordin de impo- 
zitare pierdut. În cel mai rău caz, avea să facă cuferele lui 
Klin puţin mai uşoare şi rapoartele către Camnipol mai 
puțin promițătoare. Avea să-l ajute pe pielar să-și păstreze 
prăvălia încă un anotimp. Dacă bărbatul i-ar fi cerut, Geder 
probabil că ar fi „pierdut“ înștiințarea chiar și fără promi- 
siunea unei mantii de bună calitate. 

Şi, oricum, pe lângă ceea ce făcuse deja, cei douăzeci de 
arginţi de care-l lipsea pe Klin erau ca o picătură de ploaie 
în ocean. 

— Să laşi un om cinstit fără lucru nu poate fi în benefi- 
ciul nimănui, zise Geder. Sunt sigur că putem găsi o soluţie. 

— Atunci urcaţi-vă pe scaunul acela, zise timzinaiul. 
O să mă asigur că mantia se potriveşte cu silueta dumnea- 
voastră. 

Iarna era anotimpul secetos în Vanai. Semnele ce mar- 
cau nivelul cel mai înalt al apei pe pereţii canalului se aflau 
la câțiva metri deasupra gheții subțiri şi a cursului leneș şi 
întunecat. Frunze căzute se furișau la baza zidurilor, iar 
copacii se înălțau goi și morți în grădini şi umbrare. Ţurţurii 
atârnaţi de căpriorii de lemn ai caselor se subțiau pe zi ce 
trece și altă zăpadă nu mai căzuse. Nopțile erau geroase, 
zilele doar friguroase. Orașul aștepta dezghețul, topirea, 
năvala apei proaspete şi a noii vieți ce veneau odată cu 

primăvara aflată încă la câteva luni distanţă. Totul era mort 
sau adormit. Geder umbla pe străzi săltând ușor pe vârfu- 
rile picioarelor, cu gărzile în urma lui. 

Când se întorsese din expediție încuiase ușile, scosese 
punga pe care o cumpărase în Gilea și împrăștiase pe pat 
nestematele și bijuteriile. Sclipitoare în lumina slabă, ele 
constituiau o problemă. Avea acum suficientă avere ca să-și 
facă viața în Vanai mai confortabilă, dar această avere nu 
era în monede. Putea, firește, să le vândă, dar încredințân- 
du-le negustorilor din oraș ar fi riscat ca vreunul să recu- 
noască o piatră sau lucrătura vreunei bijuterii. Iar dacă Klin 
sau unul dintre favoriţii lui ar fi observat că Geder avea, 
dintr-odată, mai mulți bani decât se cuvenea, urmările n-ar 
fi fost dintre cele mai fericite. 

Rezolvase problema trimițându-și scutierul să schimbe 
numai câteva pietre mai puţin bătătoare la ochi: trei granate 
rotunde şi un diamant într-o montură oarecare de argint. 
Punga pe care o primise în schimbul lor conținea monede 
de argint, bronz, aramă şi două monede rotunde de aur, 
atât de subțiri că le putea îndoi între degete. Era o avere 
ţinând cont de stilul lui de viață și, în prezent, căra o parte 
din ea într-un săculeţ, alături de o carte, pentru ultima mi- 
siune a zilei. 

Academia se ridica deasupra unei pieţe înguste. În zilele 
ei mai glorioase, fusese un centru de unde mica nobilime 
şi negustorii bogaţi își angajau preceptori pentru copii sau 
plăteau să li se scrie discursuri. În galeria din lemn de ste- 
jar sculptat ce ducea spre holul principal erau gravate 
numele savanților și preoţilor care predaseră aici în cei 
peste o sută cincizeci de ani de la înființare. Înăuntru miro- 
sea a ceară și a lemn de santal și ferestre orizontale plasate 
la înălțime filtrau razele soarelui, surprinzând firele de praf 
ce pluteau prin aer. Undeva în apropiere, un bărbat recita 
cu o voce adâncă, sonoră. Geder inspiră atmosfera locului. 

În spatele lui răsună zgomotul unor paşi. Funcţionarul 
era un bărbat subțirel din neamul sudicilor, cu fața dominată 

de ochii mari, întunecaţi. Poziţia trupului său exprima res- 
pect şi teamă. 

— Pot să vă ajut, excelență? Este vreo problemă? 

— Am nevoie de un cercetător, zise Geder. Scutierului 
meu i s-a spus că aici este locul potrivit să-l caut. 

Ochii mari și negri ai sudicului clipiră. 

— Eu... Așa este, excelența voastră, zise funcţionarul 
venindu-și în fire. E adevărat? 

— Da, zise Geder. 

— Adică n-aţi venit să arestați pe cineva? Sau să măriţi 
taxele? 

— Nu. 

— Bine. O clipă numai, excelenţă, zise sudicul. Daţi-mi 
voie să caut pe cineva care să vă fie de folos. Vreți să mă 
urmați? 

În încăperea alăturată, Geder se așeză pe o bancă de 
lemn tocită până la lustru de deceniile de folosință. Recita- 
rea continua, vocea mai înăbușită acum, cuvintele de neîn- 
teles. Geder își slăbi cureaua și se foi pe bancă. Amintirea 
momentelor când își aştepta preceptorii era aproape palpa- 
bilă şi își înăbuși teama iraţională că n-avea să poată răs- 
punde întrebărilor savantului. Ușa se întredeschise şi un 
pursânge se strecură înăuntru. Geder sări în picioare. 

— Bună ziua. Mă numesc Geder Palliako. 

— Sunteţi cunoscut în oraș, lord Palliako, zise bărbatul. 
Tamask a spus că doriți un cercetător? 

— Da, zise Geder scoțând cartea și ţinând-o astfel ca 
omul s-o vadă. Am tradus cartea asta, numai că nu-i foarte 
utilă. Vreau să mai găsesc și altele pe aceeași temă, dar 
diferite. 

Savantul luă cartea cu delicateţe, ca pe o insectă viu 
colorată, dar necunoscută, și o deschise. Geder se foi. 

— Este despre căderea Imperiului dragonilor, zise el. 
Este redactată ca istorie, dar eu aș fi mai interesat de eseis- 
tica speculativă. 

Foşnetul înăbușit al vechilor pagini frecându-se una de 
alta se lua la întrecere cu vocea îndepărtată și cu murmurul 
brizei dincolo de ferestre. Savantul se aplecă mai mult asu- 
pra cărții, încruntându-se. 

— Ce propuneţi, lord Palliako? 

— O să plătesc pentru orice carte despre acea perioadă 
pe care ovei găsi. Dacă pot fi cumpărate pe loc, ofer o recom- 
pensă. Dacă pot fi copiate, pot să angajez un scrib, dar asta 
înseamnă o plată mai mică pentru cercetător. Sunt interesat 
în mod special de speculaţiile referitoare la căderea drago- 
nilor şi, mai ales, este acolo un pasaj despre ceva numit 
Slujitorul cel Drept? Aş vrea să aflu mai multe despre asta. 

— Pot să întreb de ce, excelență? 

Geder deschise gura să răspundă, apoi o închise la loc. 
Nu avusese niciodată cu cine să discute despre asta, așa că 
niciodată nu fusese în poziția să se justifice. 

— Este vorba despre... adevăr. Şi înșelătorie. Şi mi s-a 
părut interesant, zise el curajos. 

— Aţi fi interesat și de retorica pe acest subiect? Asinia 
Secundus a scris un studiu foarte amănunţit despre natura 
adevărului în timpul celei de-a doua ocupații alfine. 

— Asta-i filosofie? O să arunc un ochi pe ea, dar aș pre- 
fera un eseu. 

— Aţi menționat asta. Eseu speculativ, zise savantul cu 
o vagă undă de resemnare în voce. 

— E vreo problemă? întrebă Geder. 

— Nicidecum, excelenţă, zise savantul cu un surâs forțat. 
Am fi onorați să vă fim de folos. 


„Aceasta-i ipoteza mea: având în vedere lipsa de docu- 
mente originale datând din acele vremuri, cea mai bună 
soluţie este să examinăm orânduirile care, ulterior, au pre- 
tins a fi urmașele Imperiului dragonilor și, studiind acțiu- 
nile lor, să deducem exemplele de la care au pornit. Cel mai 
bun exemplu este misteriosul Asediu al Astapalului. Exami- 
narea directă a ruinelor nu a putut stabili dacă distrugerea 
orașului a fost săvârșită de forţele atacatoare trimise de 

marele dragon Morade sau, ipoteză mult mai controver- 
sată, de forțele de ocupaţie ale fratelui și tovarăşului său de 
cuib, Inys. 

Confruntaţi cu puţinătatea dovezilor directe, ne-am 
putea întoarce către anumite momente istorice mai bine 
cunoscute. Abia cu vreo mie de ani mai târziu, avem exem- 
plul marelui general jasuru Marras Toca, pe timpul celei 
de-a patra campanii a Sfintei Purificări. Și pe al Antipatho- 
sului din Lynnic, pe numele său Harrasin al cincilea, în 
bătălia de la Ashen Dan. Ca și pe al reginei Erranthiânpa- 
dos la asediul Kâzhamorului. În fiecare dintre acestei 
cazuri, un lider războinic ce pretindea a se trage din cel 
din urmă împărat al dragonilor a ales să distrugă un oraș 
pentru a nu-l lăsa pe mâinile dușmanului. Dacă, așa cum 
voi încerca să dovedesc în continuare, acest lucru a fost o 
imitație conștientă a ultimului mare război al dragonilor, 
rezultă de aici că distrugerea Astapalului a fost săvârșită 
de Inys ca o mutare tactică pentru a-l împiedica pe Morade 
să preia controlul asupra orașului, şi nu invers, aşa cum 
susține scenariul general acceptat.“ 


Geder își înclină capul. Argumentaţia părea slabă. În 
primul rând, nu mai auzise niciodată despre două dintre 
cele trei exemple. În plus, îşi spuse el, probabil că dacă 
alegeai dintre toate bătăliile, războaiele și asediile ce avu- 
seseră loc după căderea dragonilor, puteai găsi exemple 
care să susțină orice strategie sau decizie doreai. Argumen- 
tația putea fi construită la fel de bine în sens opus, alegând 
alți lideri războinici şi alte bătălii. Şi numai Zeul știa că 
unul din trei tirani pretindea a se trage într-un fel sau altul 
din dragoni. 

Totuși, lăsând deoparte toate amănuntele astea, îl fas- 
cina ideea. Că, atunci când un lucru nu poate fi cunoscut, 
când detaliile s-au pierdut pentru totdeauna, ai putea să 
cercetezi întâmplările ce i-au urmat, care i-au fost ecou, și 
să mergi înapoi pe urmele adevărului. Ca atunci când, 
văzând undele răspândite pe suprafața unui lac, îți dădeai 

seama unde căzuse piatra. Agitat, aruncă o privire prin 
cămăruţa lui. Călimara de pe masa de scris încă mai avea 
puţină cerneală, dar își rătăcise condeiul pe undeva. Puse 
jos cartea deschisă, se repezi spre grămada de lemne de foc 
de lângă cămin, alese o așchie şi reveni grăbit la masă. 
Înmuind lemnul aspru în întunecimea cernelii, Geder făcu 
o însemnare pe marginea cărții. „Să priveşti undele ca să 
afli unde a căzut piatra.“ 

Se lăsă pe spătar mulțumit. Acum, dac-ar mai fi găsit şi 
vreo menționare despre Slujitorul cel Drept... 

— Lord Palliako, zise din ușă scutierul său. Banchetul 
lordului Klin? 

Geder suspină, făcu semn din cap şi aruncă în foc așchia 
înnegrită de cerneală. Degetul mare și arătătorul îi erau 
pătate. Se spălă pe mâini în lighean, numai pe jumătate 
atent la ceea ce făcea. Scutierul îl ajută să-şi pună tunica 
pentru ceremonii și mantia nouă din piele neagră și aproape 
că-l scoase cu forța pe ușă, în stradă. 

Acasă, în Camnipol, marele eveniment al iernii era ani- 
versarea urcării regelui Simeon pe tron. Unei familii de 
nobili aleasă de rege i se făcea favoarea de a-și cheltui ju- 
mătate din venitul anual pentru o singură noapte în care 
întreaga curte descindea asupra ei ca un stol de ciori pe un 
câmp de bătălie. Geder participase la două asemenea petre- 
ceri și abundența de mâncare și băutură îl făcuse să se cam 
resimtă de fiecare dată. 

În Vanai, sir Alan Klin cinstea evenimentul organizând 
un banchet fastuos și dând ordin să aibă loc o sărbătoare 
publică. 

Felinare festive atârnau de-a lungul străzilor înguste, 
aruncând umbre stranii. Muzicanţii suflau în flaute și 
băteau din tobe, acompaniind voci subțiri de timzinai care 
se înălțau într-un cântec. O femeie cu fața lată rostogolea 
pe stradă un butoi din lemn care duruia pe pietre. 

Geder trecu pe lângă localnici îmbrăcați în hainele lor 
cele mai bune și arborând cu toții expresii amuzate. Aerul 

rece înroşea obrajii pursângilor și făcea să le curgă nasul. 
De-a lungul străzii, uşile erau deschise și înăuntru ardeau 
lumini, invitând trecătorii să intre, dar lipseau steagurile și 
artificiile Anteei. Anul trecut, niciunul dintre acești bărbați 
şi femei nu știau și nici nu le păsase când fusese încoronat 
regele Simeon. Dacă soldaţii din Anteea ar fi plecat acasă, 
data ar fi fost din nou uitată, la fel de iute și cu același 
cinism cu care fusese adoptată. Lui Geder totul i se păru 
cochilia goală a unei adevărate sărbători. Tinichea încer- 
când să treacă drept argint. 

În palatul principelui, Klin alesese o sală mare de au- 
diențe pentru ca nobilii din Anteea să sărbătorească. Aici, 
aerul cald îţi asalta gura şi nările. Mesele erau pline de 
mâncăruri anteene tradiționale: vânat gătit cu sos de mentă, 
pastă de păstrăv pe felii subțiri de pâine prăjită, şiruri de 
cârnaţi fierți în vin. Larma vocilor era ca o furtună, conver- 
sațiile erau mai mult strigăte trimițându-și ecourile spre 
marile arcade de culoarea bronzului de deasupra. Cântăreții 
se luau la întrecere, colindând printre mese pentru a obține 
când și când câte un bănuț de la petrecăreţii anteeni. Un 
servitor bătrân, purtând banderola în culorile roşii și 
cenușii ale casei Klin, îl conduse pe Geder către una dintre 
mesele mai mici, departe de marele cămin în care ardea 
trosnind o jumătate de copac. Geder își păstră mantia. La 
o asemenea depărtare de foc, era frig. 

Geder îi permise unei sclave să-i aducă o farfurie de 
mâncare și un pocal mare din cristal șlefuit, plin cu bere 
neagră cu miros de ovăz. Singur în mijlocul ospățului, 
mâncă, meditând asupra naturii adevărului și a minciunii, 
a războiului şi a istoriei. Masa principală — unde şedeau 
Alan Klin, Gospey Allintot și încă vreo şase favoriți de-ai 
lui Klin — era ca o corabie aflată undeva la orizont. Nu 
observă că Daved Broot era condus către masa sa până 
când băiatul nu se lăsă greoi pe o bancă. 

— Palliako, zise Broot cel tânăr cu o înclinare din cap. 

— Bună, răspunse Geder. ` 

— Frumoasă mantie. E nouă? 

— Oarecum. 

— Îţi stă bine. 

Odată terminată conversaţia, Broot luă o farfurie și se 
lansă într-o acţiune care consta din a mânca, metodic, cât 
mai mult cu putință. Treaba în sine nu părea să-i facă plă- 
cere, dar Geder simţi o vagă admiraţie față de ambiția de 
care dădea dovadă băiatul. Câteva minute mai târziu, când 
Jorey Kalliam și sir Afend Tilliakin - alți doi care nu se 
bucurau de bunăvoința lui Klin — sosiră la masa lor, Broot 
deja ceruse o a doua farfurie. 

— Ce crede tatăl tău despre situația asta? întrebă Tilliakin 
în timp ce se așezau. 

Jorey Kalliam scutură din cap. 

— Nu cred că putem să tragem o concluzie, zise el luând 
o farfurie cu vânat și o carafă cu vin de la un servitor care 
aştepta să servească. Cel puțin deocamdată. 

— Totuși bancherul ăla mărunţel, Imaniel, n-o să fie eli- 
berat prea curând. Probabil că lord Klin își macină pipota 
de necaz că n-a găsit convoiul ăla, nu? 

Toate gândurile la dragoni, valuri și capacitatea de a 
înfuleca dispărură din mintea lui Geder. Luă o gură zdra- 
vănă de bere, ascunzându-se în dosul paharului, și încercă 
să găsească o cale cât mai puţin bătătoare la ochi de a-i 
întreba pe cei doi despre ce vorbeau. Înainte să născocească 
însă ceva, Broot interveni. 

— Vorbiţi despre scrisoarea de la Ternigan? 

— Tatăl lui Jorey Kalliam i-a povestit ce se petrece acasă, 
dar zici că trebuie să-i smulg vorbele cu cleștele. 

Geder își drese glasul. 

— Ternigan a trimis o scrisoare? întrebă el cu vocea mai 
stridentă și mai încordată decât intenționase. 

Tilliakin râse. 

— Una groasă cât o jumătate de carte, din câte am auzit, 
răspunse el. Prada de război pe care o trimite Klin acasă 
este cam puţină după gusturile unora. Ternigan vrea să ştie 

de ce. Din câte-am auzit, și-a trimis un om care să arunce o 
privire peste registrele lui Klin, să vadă dacă nu și-a tăiat 
o porție mai mare decât se cuvine. 

— Nu-i aşa, spuse Jorey. Sau cel puţin nu încă. 

Broot ridică din sprâncene. 

— Deci ai auzit tu ceva, spuse Tilliakin. Știam eu că nu 
zici tot. 

Jorey zâmbi melancolic. 

— Nu ştiu nimic sigur. Tata spune că la curte există o 
oarecare nemulțumire pentru că expediția din Vanai nu a 
adus coroanei chiar cât se așteptase. Deocamdată sunt doar 
unii care bodogănesc. Regele n-a zis nimic rău despre felul 
în care a gestionat Klin lucrurile. 

— Dar nici n-a zis nimic de bine, nu? întrebă Tilliakin. 

— Nu, spuse Jorey. Nu, n-a zis. 

— Ternigan n-o să-l recheme, spuse Broot cu gura plină 
de cârnaţi. Ar ieşi prost amândoi. 

— Dacă totuși o s-o facă, o s-o facă în curând. Ar fi inte- 
resant de știut pe cine o să pună în loc, nu? zise Tilliakin 
privindu-l cu subînţeles pe Jorey. 

Geder își plimbă privirea pe rând de la unul la altul, cu 
mintea zburdându-i ca un câine scăpat din lanţ. Dintr-odată, 
avalanșa de taxe puse de Klin căpătă o nouă semnificație. 
Probabil că nu născocea însărcinări neplăcute numai ca să-l 
țină ocupat pe Geder. Poate că banii aceia erau destinaţi să 
ajungă în Camnipol în locul celor pierduţi când convoiul 
se făcuse nevăzut. Klin încerca să cumpere buna părere a 
curții regale. 

Gândul era prea frumos ca să fie adevărat. Pentru că, 
dacă era adevărat, dacă el era cel care-l făcuse pe Klin să 
iasă din grațiile regelui... 

— Cred că Jorey ar fi un foarte bun principe al Vanaiului, 
zise Geder. 

— Pe rănile Zeului, Palliako! exclamă Broot. Nu zice 
lucruri de-astea când te pot auzi alții! 

— Îmi pare rău, spuse Geder. Voiam numai... 

Urale se ridicară dinspre masa de onoare. Şase jongleri 
în haine de bufoni aruncau cuțite în aer, cu lamele scân- 
teind în lumina flăcărilor. Oaspeţii de la masa principală 
se mutaseră ca să facă loc spectacolului și Geder îl putea 
vedea limpede pe Alan Klin. Privind dincolo de dansul 
cuțitelor, i se păru că ghiceşte o încordare în poziția ume- 
rilor bărbatului. O veselie falsă în râsetele și zâmbetele sale. 
O privire bântuită în ochii lui strălucitori. Şi, dacă așa era, 
atunci el, Geder Palliako, le făcuse să apară. Şi, pe deasu- 
pra, Klin n-avea să ştie niciodată. N-avea să poată urma 
valurile înapoi, până la capăt. 

Geder râse şi aplaudă, prefăcându-se că priveşte spec- 
tacolul. 


CITHRIN 


upă noaptea în care patinase pe iazul morii și spaima 
sufocantă a zilei ce urmase, nopțile ei se scurgeau la 
fel. Mai întâi, o oboseală care-o pătrundea până în 
măduva oaselor. Apoi, după ce se ghemuia pe stratul de 
lână, o oră binecuvântată de somn, înainte să se pome- 
nească din nou cu ochii deschişi, cu mintea galopând şi cu 
inima strânsă. Într-unele nopți, îl vedea din nou pe nobilul 
anteean dolofan descoperind cuferele ascunse, doar că de 
data asta el dădea alarma și soldații își făceau apariția. 
Mintea ei era prinsă într-un vârtej de imagini de coșmar 
înfățişându-i ceea ce fusese cât pe ce să se întâmple. Sandr 
ucis. Opal măcelărită. Maestrul Kit străpuns de săgeți, cu 
sângele strălucindu-i pe zăpadă. Marcus Wester predând-o 
soldaţilor în schimbul siguranţei convoiului. Și ceea ce i-ar 
fi putut face apoi soldaţii. Faptul că toate astea nu se petre- 
cuseră conferea spaimei ei o putere aproape supranaturală, 
de parcă dacă scăpase ca prin urechile acului, atrăgea după 
sine o datorie care îi putea depăși posibilitățile de a plăti. 
Cithrin contraataca recurgând la amintiri despre magis- 
trul Imaniel și despre bancă, despre echilibrul dintre comerț 
şi asigurare, intrigă şi planificare care îi reaminteau de casă. 
N-o ajutau să se odihnească, dar făceau mai suportabile 
orele reci și întunecate de nesomn, lăsând-o să pretindă 
că lumea avea reguli și putea fi îmblânzită. Apoi cerul se 
lumina spre răsărit, oboseala se prăvălea asupra ei ca o 
manta din fier forjat și trebuia să se forțeze să se ridice, să 
iasă şi să înfrunte o altă zi imposibilă. Când ajunseseră la 
Porte Oliva, trăia pe jumătate într-un vis cu ochii deschişi. 

Mici animale roșiatice foşgăiau și jucau la periferia vederii 
ei şi cele mai imposibile idei — că trebuia să înghită toate 
registrele pentru a le împiedica să cadă în mâinile cuiva, că 
maestrului Kit îi crescuseră aripi de care nu voia să știe 
nimeni, că, înnebunită de gelozie din pricina lui Sandr, 
Cary plănuia s-o omoare pe ascuns — căpătau o nemeritată 
credibilitate. 

Tot ce ştia despre Porte Oliva era la mâna a doua. Știa că 
se afla la marginea sudică a Birancourului şi că supravie- 
tuia pe baza mărfurilor din est care nu se opreau în Orașele 
Libere şi a acelora din vest care preferau o călătorie mai 
lungă pentru a evita piraţii Cabralului. Îşi obținea cea mai 
mare parte din bunăstare ca port de tranzit între Lyoneia 
şi Narinisle. Magistrul Imaniel numise orașul cea de-a doua 
alegere a tuturor, dar o spusese de parcă nu era o poziție 
chiar atât de rea. Ea şi-l imaginase ca pe un oraș dur, mus- 
tind de mândrie locală. 

Însăși sosirea ei fusese nefirească. Își amintea că-și mâna 
echipajul pe drumul deluros şi troienit de zăpadă, apoi 
deodată un băiat din neamul kurtadam, lunecos ca o vidră, 
alerga pe lângă căruţa ei cu mâna întinsă, iar în jur răsărise 
o pădure de clădiri. Porte Oliva era cel dintâi oraș adevărat 
pe care-l văzuse cu excepția Vanaiului, din piatră acolo 
unde Vanaiul era din lemn și cu apă sărată acolo unde în 
Vanai fusese apă dulce. Primele ei impresii fuseseră o stră- 
fulgerare de străzi înguste cu arcade înalte, albe, mirosul 
de rahat și sare marină și vocile cinnailor puri ciripind ca 
niște cintezoi. Avusese impresia că străbătuseră un tunel 
săpat într-un zid imens, ca în poveştile de odinioară în care 
sufletele moarte treceau dintr-o lume într-alta, dar era ca și 
cum ar fi visat. 

Nu-și mai amintea cum îi angajase pe Marcus Wester și 
pe secundul său ca gărzi personale. Nici de ce anume cre- 
zuse că-i o idee bună. 

Căpitanul pășea încolo şi-ncoace pe podeaua de piatră. 
În patul de campanie lipit de perete, Yardem Hane sforăia. 

Cithrin se dezmetici din somn și examină pentru a suta oară 
încăperile mici și umede. Un mic foc trosnea în vatră, arun- 
când lumini roşii şi portocalii pe peretele opus și răspândind 
în aer fum de pin. Fereastra era din pergament răzuit, mur- 
dărind puţina lumină pe care o lăsa să pătrundă. Lăzile — 
conţinutul căruței, pe care-l transportase cu atâta grijă din 
Vanai — erau stivuite de-a lungul pereților ca o marfă ieftină 
oarecare. Numai cele mai prețioase articole ale încărcăturii 
fuseseră puse în cutia de valori din fier. Abia o zecime din 
ceea ce cărase încăpuse înăuntru. Cithrin se ridică. O durea 
tot corpul, dar mintea îi era aproape limpede. 

— M'neaţa, zise Marcus Wester, înclinând politicos din 
cap. 

— Cât am dormit? întrebă ea. 

— Jumătate din dimineață. Nu e amiază încă. 

— Avem ceva de mâncare? 

— Nişte cârnaţi de seara trecută, zise el, indicând din 
cap mica ușă deformată de lemn ce dădea în cealaltă încă- 
pere. 

Cithrin se ridică. Ani întregi, o jumătate de dimineață 
de somn abia ar fi fost de ajuns ca s-o țină trează până 
seara. Acum i se părea un lux. Camera din dos nu avea nici 
ușă, nici fereastră, aşa că Cithrin aprinse un capăt de lumâ- 
nare cât degetul și o luă cu sine. Registrele, sufletul și me- 
moria băncii din Vanai erau înghesuite pe un raft de lemn. 
Pe o masă din lemn de stejar nelăcuit se aflau o carafă cu 
apă şi un şir de cârnaţi cam cenușii. O duhoare copleșitoare 
venea dinspre oala de noapte din tablă aflată într-un colț. 
Cithrin se ușură în ea și aruncă peste conţinut două mâini 
de cenușă, înainte să pună capacul la loc. Își tăie o bucată de 
cârnat și îl mestecă sprijinită de masă. Carnea era aromată 
cu măr şi usturoi. Nu era nici pe departe atât de rău pe cât 
se așteptase. 

Așa se desfășura viaţa ei de aproape două săptămâni. 
Marcus stătea de gardă ziua, iar Yardem noaptea. Se aventu- 
rau afară cât mai puţin cu putință. Singura intimitate de care 

se bucurau era în camera mică din dos și singura lor lumină 
consta din strălucirea palidă ce pătrundea prin fereastră, din 
focul din vatră şi câteva lumânări. Mâncarea era cumpărată 
cu banii căpitanului. Ceea ce obținuse vânzând lâna, căruța 
şi catârii se afla într-o punguţă mică de piele lângă ușa care 
dădea în stradă. Pe catâri luaseră mai puțin decât ar fi putut, 
dar Cithrin își spusese că femeia pursânge care-i cumpărase 
în cele din urmă avea să-i trateze cel mai bine. 

Îi era dor de catâri. 

Îşi simțea părul unsuros şi pleoștit. Singurele ei haine 
erau cele pe care le primise când devenise Tag căruțașul. 
Își termină cârnatul şi se întoarse în cealaltă încăpere. 

— Am nevoie de haine, spuse ea. N-o să umblu numai 
într-astea pân’ la primăvară. 

— Bine, zise căpitanul. Dar nu te îndepărta prea tare 
până nu înveţi străzile. Și nu atrage atenţia asupra ta. Cu 
cât ştiu mai puţini oameni că ne aflăm aici, cu atât suntem 
mai în siguranţă. 

Asta spunea de fiecare dată, ca și cum ea ar fi uitat de 
pe o zi pe alta. Tralgul se foi prin somn oftând. Fata luă 
punga, o îndesă în buzunar și deschise ușa. Lumina zilei 
năvăli ca un potop. 

— Cithrin! 

Se întoarse. Căpitanul stătea pe vine lângă foc, scormo- 
nind cenușa cu o spadă, dar ochii aţintiți asupra ei erau 
plini de îngrijorare. 

— Fii atentă cât ești afară, zise el. 

— Știu care-s riscurile, zise ea şi ieşi în stradă. 

Cartierul sării era un labirint. Clădiri cu un etaj se înăl- 
tau deasupra unor străzi atât de înguste, încât oamenii nu 
puteau trece unul pe lângă altul fără să se atingă. Curbele 
modelau totul, făcând imposibil să vezi prea departe în 
orice direcţie, iar intersecții ce păreau să promită străzi mai 
largi sfârşeau adesea în fundături. Voci de bărbaţi şi femei — 
kurtadami, cinnai și pursângi — umpleau văzduhul. În car- 
tierul acesta, dacă un bărbat țipa la soția sa, ecoul ducea 

mai departe melodia mâniei sale, chiar în timp ce-i ștergea 
cuvintele. 

Copiii pândeau la ferestre şi în praguri, sălbatici ca pisi- 
cile. Câteva zile de vreme caldă făcuseră să se topească 
zăpada murdară, lăsând prin colțuri, la pândă, băltoace 
negre acoperite cu pelicule de gheață. Puteau exista o mie 
de căi de a intra și ieși din cartier, dar Cithrin știa una sin- 
gură şi nu se abătu de la ea. După câteva minute de mers, 
în față se ivi intersecţia a cinci străzi, dintre care una ducea 
spre nord-est. Deasupra ei strălucea o fâșie mai largă de cer 
alburiu, cețos, şi Cithrin o urmă către piață, către docuri şi 
către fluxul de bani ce ținea în viață Porte Oliva. 

Piaţa Mare nu era una deschisă, ci o rețea de alei acope- 
rite. Caldarâmul aspru al străzii lăsa loc unor dale albe. 
Arcade se înălțau ca niște mâini împreunate a rugăciune și 
mari ferestre palide își revărsau lumina de sus, printre 
degete de piatră și fier. Bărbaţi şi femei cântau din gură și 
din flaut. Păpușarii îşi jucau micile lor drame, ușor modifi- 
cate ca să includă vreun negustor local sau vreo personali- 
tate politică. Servitori ai marilor case şi palate din oraș își 
croiau drum prin mulțime, purtând pe cap imense coșuri de 
răchită, pentru a asigura cina celor puternici. Micii cămătari 
independenți, pești mărunți comparativ cu leviatanul repre- 
zentat de Banca Medean, își instalaseră măsuţele acoperite 
cu pâslă verde şi balanțele. Călători şi marinari veneau din- 
spre docuri ca să admire haosul. Negustorii își strigau măr- 
furile — pâine, peşte și carne, țesături, mirodenii și călăuzire 
spirituală — și nu ocupau două zile la rând același loc. 

În fiecare dimineață, înainte de prima geană de lumină, 
negustorii se așezau la coadă în fața unor gherete mari, 
așteptând să apară oamenii reginei care aduceau, din pala- 
tul guvernatorului, niște cufere de fier bogat ornamentate. 
Fiecare negustor plătea o taxă și trăgea un bilet din cufăr, 
aflând astfel care dintre miile de separeuri sau intersecții 
avea să-i aparțină în acea zi. Niciun cămătar, măcelar, bru- 
tar sau fermier nu putea spera să se îmbogăţească punând 


Calea dragonului / 199 


stăpânire pe un locanume. Sau așa s-ar fi petrecut lucrurile 
dacă sistemul n-ar fi fost corupt. Cithrin nu trecuse pe aici 
decât de două ori, dar se îndoia că o metodă concepută cu 
atâta atenţie pentru a da aparenţa corectitudinii putea să 
nu fie coruptă. 

Îşi cumpără un cornet mare de stafide încălzite şi nuci 
trase prin miere, pregătindu-se pentru o cercetare înde- 
lungată, dar nu dură mult până să dea de croitorul pe care-l 
căuta, și încă la doar cinci firide distanţă de locul unde-l 
zărise data trecută. Proprietarul era un cinnai pur, înalt, 
zvelt și palid, cu inele pe toate degetele și cu dinți ce păreau 
să fi fost ascuțiți. Avea cinci mese așezate în semicerc și, în 
mijloc, o a şasea, pe care își expunea marfa cea mai bună. 
Cithrin se opri şi examină trei rochii cu aerul că își omora 
timpul. Cinnaiul stătea alături, răstindu-se la o femeie pur- 
sânge ce-şi ținea braţele încrucișate pe piept şi al cărei chip 
exprima o mânie aproape de zeu. Între cei doi se afla o ladă 
al cărei lemn deschis la culoare se îmbibase de apă căpă- 
tând o nuanță întunecată. 

— Uite! Uite cum a distrus apa vopseaua! spunea negus- 
torul. 

— Nu le-am aruncat eu din barcă, zise femeia. 

— Nici eu. 

— Ai semnat un contract pentru zece rochii. Poftim zece 
rochii! 

— Am semnat un contract pentru zece rochii bune de 
vândut! 

Cithrin se trase mai aproape. Din câte putea vedea, ro- 
chiile aveau o croială simplă. Apa de mare făcuse culorile 
să iasă, amestecând galbenul cu albastrul şi trandafiriul şi 
împestrițându-le pe toate cu pete albe ca o mână de nisip 
împrăștiat. Cinnaiul îi aruncă o privire, cu ochii mijiţi de 
enervare. 

— Vrei ceva? 

— O rochie, zise Cithrin cu gura plină de stafide. 

Negustorul o privi cu îndoială. Cithrin își scoase punga 
din buzunar și-o deschise. Argintul sclipi în lumina soa- 
relui și negustorul ridică din umeri. 

— Hai să-ți arăt ce avem, zise el, întorcându-i spatele 
femeii pursânge care continua să fumege de furie. 

Luă cea dintâi rochie de pe masa din mijloc. Albastră cu 
alb, cu mâneci brodate, părând să emane miros de levănţică. 
Negustorul netezi țesătura cu mâna. 

— Asta este marfa noastră cea mai aleasă, zise el. E 
scumpă, i-adevărat, dar merită fiecare bănuţ. La o sută 
douăzeci de arginţi n-o să găsești una mai bună în toată 
piaţa. Și asta include și ajustarea pe măsura ta. 

Cithrin clătină din cap. 

— Nu pe asta o vinzi. 

Negustorul, care punea rochia la loc, se opri. Spusele ei 
îl nedumeriseră. 

— Nu pe asta o vinzi, repetă Cithrin. Nu-i aici ca să fie 
vândută. Rolul ei este să facă următoarea rochie să pară 
rezonabilă ca preț. Următoarea pe care o oferi este cea tran- 
dafirie de colo? Dacă începi de la o sută douăzeci, pentru 
asta o să ceri... Cât? Optzeci? 

— Optzeci şi cinci, zise cinnaiul cu acreală. 

— Ceea ce e prea mult, spuse Cithrin. Dar ţi-o iau cu 
patruzeci şi cinci. Asta îți acoperă costurile și îți mai rămâne 
şi ceva profit. 

— Patruzeci și cinci?! 

— E un preţ cinstit, zise Cithrin, scoțând o altă mână de 
stafide. 

Negustorul rămase cu gura căscată de uimire. Femeia 
pursânge de lângă ladă chicoti. Cithrin simţi o căldură 
bruscă în pântece, o eliberare, ca după prima înghițitură 
dintr-un vin tare. Zâmbi și, pentru prima oară după multe 
zile, îi veni ușor s-o facă. 

— Dacă mi-o dai cu patruzeci, o să te ajut să scoţi profit 
din astea, zise Cithrin, făcând semn din cap spre rochiile 
distruse. 

Negustorul făcu un pas în spate, cu brațele încrucișate. 
Cithrin tocmai își spunea că exagerase, când acesta vorbi. 

— Și cum anume-ți propui să faci asta? 

În cuvintele lui se simţea o undă de amuzament. 

— Patruzeci, zise ea. 

— Convinge-mă. 

Cithrin se întoarse spre ladă şi răscoli printre rochii. 
Toate aveau aceeași croială. Stofă ieftină, cu copci din metal 
şi găici de aţă și cu puţină broderie la manşete și guler. 

— De unde vă vin cele mai puține mărfuri? întrebă ea. 
Din Hallskar? 

— Nu prea vine cine știe ce de-acolo, admise negustorul. 

— Atunci schimbă copcile astea cu unele de argint, zise 
Cithrin. Și coase mărgele de sticlă pe gulere. Numai trei sau 
patru, dar viu colorate. Ceva care să fure ochiul. 

— Şi de ce-aş strica argintul şi mărgelele pe gunoaiele 
astea? 

— Păi n-ai strica nimic, zise Cithrin. Asta-i ideea. Dacă 
au argint şi mărgele, n-au cum să fie gunoaie. Spune-le... 
Nu știu. Vopseluri halskari pe bază de sare. Metodă nouă, 
foarte rară. Nu mai sunt alte rochii care să le semene în 
toată Piața Mare. Fixează prețul de început la două sute de 
monede de argint, apoi scade-l la o sută treizeci. 

— De ce ar vrea cineva să plătească atât? 

— De ce nu? Când e vorba despre o marfă nouă, nimeni 
nu știe cât valorează ea cu-adevărat. Și dacă nimeni altci- 
neva nu ştie, poți să faci ce vrei. 

Negustorul clătină din cap, dar nu ca refuz. Sprâncenele 
femeii pursânge se înălțară până spre linia părului. Cithrin 
scoase o nucă trasă în miere. Rumoarea și ecourile vocilor 
din jur erau la fel de bune ca liniștea. Așteptă preţ de patru 
răsuflări, în timp ce negustorul își frământa mintea. 

— Dacă o singură persoană din Piaţa Mare te crede, 
spuse Cithrin, o să acoperi costul tuturor celor zece rochii, 
cu tot cu copci şi mărgele. Dacă te cred două persoane... 

Negustorul mai tăcu preț de încă două răsuflări. 

— Ştii mult prea multe despre rochii, spuse el. 

„Nu ştiu absolut nimic despre rochii“, îşi zise ea. Negus- 
torul râse scurt. Luă rochia trandafirie și i-o aruncă lui 
Cithrin cu un dezgust prefăcut. 

— Patruzeci, zise el, apoi se întoarse către femeia din 
neamul pursângilor. O vezi? Uită-te la faţa ei. Asta este o 
femeie cu adevărat periculoasă. 

— Te cred, zise femeia, în timp ce Cithrin număra banii, 
zâmbind. 

O oră mai târziu, străbătea aleile semideschise ale Pieței 
Mari ducând la subraţ rochia roz împachetată strâns, iar 
lumea i se părea un loc senin și lipsit de pericole. Rochia 
trebuia ajustată pe măsura ei, dar asta nu era important. 
Mai mult decât orice câştig o bucura ideea că era o femeie 
cu adevărat periculoasă. 

Soarele abia începuse să coboare către apus. Cithrin se 
îndreptă spre băile publice cu gândul de a petrece o oră în 
apă fierbinte şi aburi. Și poate chiar să dea câteva monede 
pe un balsam care să alunge puricii şi păduchii pe care-i 
căpătase pe drum și în noile ei cămăruţe. Băile se aflau pe 
partea nordică a unei piețe publice vaste. Stâlpi mai înalți 
decât copacii se înălțau în aer, deşi acoperișul pe care-l vor 
fi susținut cândva dispăruse de suficientă vreme pentru ca 
ploaia să-și sape făgașe în postamentele lor. Petice de iarbă 
cafenie, ucisă de frigul iernii, acopereau spaţiile libere, ca 
niște covoare, iar tufișurile păstrau frunze moarte şi fâșii de 
cârpă între degetele lor din rămurele. Cithrin trecu pe lângă 
o căruță unde se vindea supă caldă și pe lângă un kurtadam 
deșirat la picioarele căruia dansau două marionete alături 
de o strachină de cerșit cu câteva monede în ea. De cealaltă 
parte a pieţei, o trupă de actori își transformase căruța în 
scenă, dând la o parte doi păpuşari nemulțumiți. Pe deasu- 
pra zburau porumbei. Un grup de femei cinnaie se plimbau 
împreună, palide, zvelte și frumoase, cu rochiile unduin- 
du-li-se pe trup ca iarba de mare în bătaia valurilor, cu vocile 
asemeni unei melodii. Cithrin ar fi vrut să le privească, dar 

fără să fie observată. Nu avusese ocazia să cunoască bine 
niciun cinnai pur. Şi totuşi, mama ei fusese din acest neam 
şi ar fi arătat în largul ei într-un asemenea grup. 

Femeile o luară pe scara vastă care ducea spre băi și 
Cithrin porni după ele când o voce cunoscută o țintui locului. 

— Opriţi-vă! 

Cithrin se întoarse. 

— Opriţi-vă acum și trageți-vă mai aproape! Ascultaţi 
povestea lui Aleren Ucigașul și a spadei dragonilor! Sau, 
dacă sunteți slabi de inimă, treceţi mai departe. 

Pe scena ridicată de actori înainta un bărbat mai vârstnic, 
a cărui voce umplea toată piața. Avea barba înfoiată și părul 
pieptănat în sus. Purta nişte robe teatrale în culori țipătoare 
şi vocea lui reverbera şi şerpuia printre stâlpii imenși. Era, 
fără îndoială, maestrul Kit, iscusitul. Cithrin se apropie de 
scenă, întrebându-se dacă nu cumva visa. Alți câțiva locui- 
tori din Porte Oliva se opriseră, atraşi de vorbăria actorului, 
iar publicul însuși atrăgea un public şi mai mare. Uluită, 
Cithrin se opri pe un petic de iarbă uscată. Pe scenă se ivi 
Opal, într-o rochie care o făcea să pară cu zece ani mai 
tânără. Apoi Smit, purtând o tichie de muncitor și vorbind 
cu un pronunțat accent din Coasta de Nord. Urmă Hornet, 
într-o armură poleită şi, în urma lui, pășind pe scândurile 
scenei de parcă ar fi stăpânit lumea și tot ce era în ea, Sandr. 
Cithrin râse încântată şi alții se alăturară aplauzelor ei. 
Mikel şi Cary, amândoi amestecați în mulțime, îi făcură 
semn din cap. Prinzând privirea lui Cary, Cithrin se prefăcu 
că trage o spadă din teacă și arătă către scenă. „Credeam că 
sunteți soldați și voi erați actori?“ Cary dădu din cap cu un 
aer timid şi-i făcu o mică reverență, apoi se întoarse la însăr- 
cinarea de a-l aclama pe Aleren Ucigaşul și de a-l huidui pe 
Orcus, regele-demon. 

Iarna, piața, era mult prea rece. La finalul primului act, 
pe Cithrin o dureau urechile şi îi curgea şi nasul. Se cuprinse 
cu braţele, înfășurându-se cât putu în haine, dar nimic n-ar 
fi putut s-o facă să plece. Povestea se desfăcea ca o floare 

primăvara, gărzile convoiului, pe care le ştia de luni întregi, 
devenind actori sub ochii ei și actorii confundându-se cu 
rolurile pe care le jucau, până când, în final, Aleren Uciga- 
şul își înfipse spada otrăvită în pântecele lui Orcus, Sandr 
şi maestrul Kit nemaifiind decât ecourile pe jumătate uitate 
ale unor oameni cândva cunoscuți. Aplauzele mulțimii 
erau puţine, dar sincere, iar Cithrin scoase câteva monede, 
adăugându-le ploii de bani ce cădea pe scândurile scenei. 

În timp ce actorii desfăceau scena, Opal, Mikel şi Smit 
se apropiară s-o salute și să facă schimb de povești. Da, 
fuseseră actori de la-nceput. Doar jucaseră rolul gărzilor. 
Cary îi recită prologul unei comedii pe care o compuneau 
în memoria acestei aventuri. Cithrin le povesti — încet, ca 
să nu audă și alţii — despre camerele pe care le închiriase 
împreună cu Marcus și Yardem, iar Opal făcu glume obscene. 
până când Smit roşi violent și toți râseră de nu mai ştiură 
de ei. 

Sandr stătea lângă căruță cu o încruntare furioasă pe 
chip, evitând dinadins să-i privească. Cithrin se scuză și 
se apropie de el, gândindu-se că probabil se simţea jignit 
văzând-o că vorbea cu ceilalți și cu el nu. 

— Ca să vezi, zise ea. Şi mie nu mi-ai spus. 

— Mda, așa-i, spuse Sandr evitându-i privirea. 

— N-am ştiut, zise ea. Ai fost nemaipomenit. 

— Mulţumesc. 

Maestrul Kit strigă ceva din cealaltă parte a căruței și 
Sandr trase de o funie groasă, ridicând scena și lipind-o de 
o latură a vehiculului. Legă funia, îi aruncă o privire lui 
Cithrin, se uită în altă parte, apoi o salută înclinând din cap. 

— N-am terminat munca. Trebuie să plec. 

Cithrin dădu înapoi, iar bucuria i se risipea. 

— Îmi pare rău, zise ea. N-am vrut să... 

— Nu-i nimic, zise Sandr. Trebuie să... 

Se îndepărtă clătinând din cap, aplecându-se pe sub o 
traversă pe care Smit o cobora, gata s-o împacheteze. Cithrin 
reveni în piață. Cerul de culoarea laptelui nu i se mai părea 

la fel de binevoitor ca mai-nainte. Nu știa dacă era bine să 
se apropie din nou de actori sau să se îndepărteze, dacă era 
bine-venită sau o intrusă. Dintr-odată se simţi conștientă de 
hainele ei zdrenţuite și de părul nepieptănat de câteva zile. 

— N-are legătură cu tine, zise o voce de femeie. 

Cary venise prin spatele ei, dându-i ocol. Cary, care îl 
întrebase pe Yardem dacă exista vreo armă care să avanta- 
jeze femeile. Cary, care purtase un arc pe umăr cu aerul 
unui veteran ce văzuse o duzină de războaie. Cary, pe care 
Cithrin n-o cunoștea prea bine. 

— Ce n-are legătură cu mine? întrebă ea. 

— Sandr, zise Cary, indicând cu bărbia un loc anume 
din piaţă. El e noul actor principal. Ăștia-s întotdeauna 
niște porci în primii câțiva ani. 

Sandr stătea zâmbitor. Era înconjurat de trei fete în haine 
din pânză grosolană. Una își pusese mâna pe braţul lui, iar 
degetele îi fremătau ca un fluture nesigur dacă să aterizeze 
sau nu. Cithrin îl privi cum îi zâmbea fetei și cum privirea 
îi cobora spre sânii ei. 

— Aia ziceam, că n-are legătură cu tine, spuse Cary. 

— Nu-mi pasă, spuse Cithrin. Nu-i ca și cum l-aș fi iubit. 
Dar nu știam că... adică am crezut... 

— Aşa credem toate la început, zise Cary. Dacă are vreo 
importanţă, îmi pare rău și promit să-i pun nisip în bere în 
numele tău. 

Cithrin se sili să râdă. Nu ştia când îi reapăruse gheara 
aceea din stomac, dar era din nou acolo. 

— Nu face nimic în numele meu, zise ea. Omul e așa 
cum e. 

— Înţelepte vorbe, surioară, zise Cary. Vrei să vii cu noi? 
La apus o să încercăm o altă piesă, în fața palatului guver- 
natorului. 

— Nu, zise Cithrin cam repezit. 

Încercă din nou. 

— Nu, eu de fapt mă duceam la băi și apoi voiam să mă 
întorc acasă. Înainte să se agite prea tare căpitanul. 

— Mult noroc în privința asta. Cred că s-a născut agitat. 
Sau cel puţin prudent, zise Cary. Mi-a părut bine să te văd. 

Cithrin se întoarse și urcă treptele largi. Dinspre ușa băii 
se învălmășeau aburi. Voci care se certau sau cântau. Cithrin 
se întoarse, lăsând totul în urmă. O dureau fălcile și se sili 
să și le descleșteze. O parte din ea voia să se întoarcă şi să 
vadă cu cine stătea Sandr de vorbă şi dacă avea să pri- 
vească înspre ea. Poate dacă... 

Praful din aerul răcoros îi făcu ochii să lăcrimeze și și-i 
şterse cu dosul palmei. În drum spre casă, se opri la o 
tavernă și bău o cană de vin fortificat din același soi cu cel 
pe care Sandr i-l adusese în ziua aceea, pe malul iazului. 

Gustul nu era la fel de bun. 


— E totul în regulă? izbucni căpitanul Wester când o 
văzu. Ai lipsit multă vreme. 
— E bine, zise ea scurt. Totul e bine. 


DAWSON 


ui Dawson Kalliam Kavinpolul i se părea urât. Orașul 

stătea cu câte un picior de fiecare parte a râului Uder 

şi avea clădiri acoperite cu un stuc dezgustător, de 
culoare roșu-cenușie. Felurile de mâncare locale erau toate 
pe bază de ceapă şi peşte pescuit din aceleași ape în care se 
deversa canalizarea. Prea multe cicluri îngheţ-dezgheț 
făcuseră caldarâmul să crape, formând băltoace de noroi 
pe jumătate înghețat în care un cal neatent își putea rupe 
piciorul. Și, în centrul tuturor, trona proprietatea lordului 
Ternigan, cu terenuri de vânătoare separate de oraș prin 
ziduri, ca o grădină de basm. În oricare alt an, Dawson ar 
fi rămas pe moșia lui, cu Clara și cu aceia dintre fiii săi care 
ar fi preferat să ierneze alături de el în loc să urmeze vână- 
toarea până aici. 

În această iarnă, însă, vânătoarea căpătase o altă semni- 
ficație. Cerbii îmblânziţi ai lui Ternigan şi prepelițele sale 
crescute de om nu erau trofeul râvnit de Dawson. lar audi- 
enţele între patru ochi cu regele erau mai ușor de aranjat 
când regele însuși le voia. 

— Pe toți zeii, Kalliam! Eu încerc să păstrez pacea și tu 
omori lumea în plină stradă? 

Tavanul camerei regelui se pierdea în întunecimea nă- 
clăită de funingine de deasupra. Ferestre largi, enormități 
din sticlă şi fier, se deschideau deasupra orașului. Exage- 
rată şi țipătoare, arhitectura clădirii vorbea despre glorie şi 
putere, spunând: „Poţi avea asta sau poţi avea confort, dar 
nu și una și alta.“ 

Dawson îşi privi prietenul din copilărie. Lunile de iarnă 
îi gravaseră o strâmbătură în colțurile gurii şi îi presăraseră 
pe tâmple fire cărunte ca un îngheţ timpuriu. Sau poate că 
semnele vârstei și ale slăbiciunii fuseseră dintotdeauna 
acolo, dar Dawson nu voise să le vadă până acum. Roba 
împodobită cu nestemate pe care o purta Simeon - ba chiar 
şi coroana — nu mai păreau însemne ale puterii și măreției 
sale, ca în toamnă. Erau numai forma pustie a acestora, ca 
un ulcior gol ce aștepta să fie umplut. Dawson ştia răspun- 
sul pe care Simeon și eticheta curții îl cereau. „Iertare, sire.” 

— În Camnipol se varsă sânge mai nobil ca ăla ori de 
câte ori îşi taie cineva porcul, zise Dawson. Erau tâlharii lui 
Issandrian. 

— Ai dovezi? 

— Normal că n-am dovezi, dar știm amândoi că ai lui 
erau. Ai lui sau ai lui Maas, oricum nu contează. Şi nici tu 
nu mi-ai smuci lesa dacă ai crede că erau niște tâlhari oare- 
care, nu prea pricepuți. 

Tăcerea apăsă aerul. Simeon se ridică. Cizmele îi scrâş- 
niră pe podeaua de piatră. În jurul lor, tapiseriile din încă- 
pere unduiau, iar gărzile vegheau în tăcere. Dawson își 
dori să fi fost cu adevărat singuri. Gărzile erau slujitorii 
regelui, dar erau și ei oameni. 

— Maiestate, spuse Dawson. Cred că nu înțelegeți de 
câtă loialitate sunteţi înconjurat. Inclusiv de a mea. Mi-am 
petrecut sezonul discutând între patru ochi cu bărbaţii de 
neam ales din Anteea, și Maiestatea Voastră se bucură de 
un larg sprijin împotriva lui Issandrian și a haitei lui. 

— Issandrian şi haita lui sunt şi ei supușii mei, zise 
Simeon. Aș putea spune că a ațâța nemulțumiri este, în 
sine, o acțiune întreprinsă împotriva mea. 

— Este o acţiune întreprinsă de dragul tău, Simeon. Cei 
cu care am discutat sunt uniți în numele tău. Mi-aș dori 
numai să fii și tu alături de noi. 

— Dacă mă apuc să declar război unei părți sau alta a 
nobilimii doar pentru că se întâmplă să fie în ascensiune 
în clipa asta... 

— Am zis eu aşa ceva? Simeon, am petrecut luni întregi 
linguşind şi făcând promisiuni oricui avea cât de cât 
influență asupra lui Ternigan. Este gata să-l retragă pe Klin 
din Vanai. Nu așteaptă decât un semn din partea ta. 

— Dacă aleg otabără sau alta, o să se lase cu vărsare de 
sânge. 

— Și dacă n-o faci, regatul va avea parte de pace eternă 
şi de lumină? Ştii și tu că nu-i așa. 

— Dragonii... 

— Dragonii nu s-au prăbușit fiindcă a izbucnit războiul. 
Războiul a izbucnit pentru că nu exista un lider. O familie 
are nevoie de un tată, iar un regat are nevoie de un rege. 
E datoria ta să conduci și dacă eșuezi va veni o zi în care 
oamenii vor urma pe altcineva. Abia atunci vom păși pe 
calea dragonului. 

Simeon clătină din cap. Lumina focului i se răsfrângea 
în ochi. Afară dădea târcoale un vântrece, mirosind a iarnă. 
Oninsoare fină ca o cenușă se învârtejea dincolo de ferestre. 

— O familie are nevoie de un tată, zise regele, ca și cum 
ar fi găsit cuvintele amuzante și, în același timp, amare. 
Când a murit Eleora, i-am promis c-o să am grijă de fiul 
nostru. Nu de prinţ, de fiul nostru. 

— Aster este prinţul, zise Dawson. 

— Şi dacă n-ar fi, tot ar fi fiul meu. Ai şi tu copii. Sunt 
sigur că-nţelegi. 

— Am trei fii și o fiică. Barriath este căpitan de navă sub 
comanda lordului Skestinin, Vicarian studiază să devină 
preot, iar Jorey se află în Vanai. Elisia s-a măritat acum trei 
ani cu fiul cel mai mare al lordului Annerin și de-atunci 
abia dac-am mai primit veşti de la ea. Şi niciunul dintre 
ei nu m-a făcut să devin sfios, Simeon, zise Dawson. Ce 
s-a-ntâmplat cu tine? adăugă el pe un ton mai blând. 

Simeon râse. 

— Am devenit rege. Toate erau bune și frumoase când 
ne jucam de-a regele în curte sau pe câmpul de luptă, dar 
pe urmă a murit tata. Și n-a mai fost o joacă. Partida lui 
Issandrian nu este singura mea problemă. Hallskar a înce- 
put din nou să ofere adăpost piraţilor. Coasta de Nord se 
apropie de un nou război de succesiune și Asterilholdul 
susține ambele tabere. Veniturile aduse de taxele din Estin- 
ford nu-s ce-ar trebui să fie, ceea ce înseamnă fie că le fură 
cineva, fie că fermele nu mai dau recolte. Și peste câțiva ani 
Aster trebuie să ia coroana și să conducă el toate astea. 

— Nu chiar atât de repede, spuse Dawson. Nu mai sun- 
tem tineri, dar mai avem viață-n noi. Şi ştii și tu soluția 
problemelor ăstora la fel de bine ca mine. Găseşte oameni 
de încredere, şi-apoi încrede-te în ei. 

— Adică tu şi partida ta în locul lui Issandrian și al par- 
tidei lui? întrebă regele cu răceală. 

— Da. La asta mă refer. 

— Aș prefera să renunți. Lasă mişcarea lui Issandrian să 
se prăbușească de la sine. 

— N-o să se întâmple asta. 

Regele Simeon își ridică privirea şi în ochii lui se puteau 
citi mânie sau amuzament, sau disperare. Dawson se lăsă 
demonstrativ într-un genunchi, ca un om care se pleacă în 
fața regelui său. Poziţia bărbiei şi a umerilor transformau 
însă gestul într-o provocare: „lată loialitatea mea. Fii demn 
de ea.“ 

— Artrebui să te retragi, dragul meu prieten, zise regele. 
Trebuie să mă odihnesc înainte de ospăț. Trebuie să mă 
gândesc. 

Dawson se ridică în tăcere, făcu o plecăciune și se retrase 
spre propriile sale apartamente. Palatul lordului Ternigan 
era întins. Fusese clădit de-a lungul mai multor secole de 
nenumărați arhitecți, fiecare, s-ar fi zis, cu o viziune proprie 
care se bătea cap în cap cu ale celorlalți. Rezultatul era un 
labirint. Fiecare curte și fiecare scuar duceau unde nu te 
aşteptai, iar culoarele coteau și ocoleau pentru a evita 

obstacole de mult dispărute. Nici că se putea invitație mai 
bună pentru o lovitură discretă de cuţit venită din umbră. 

Aşteptă ca valetul regelui să-i pună haina, să-i aşeze pe 
umeri mantia groasă de lână și să se încline, apoi ieși afară 
în viscolul alb. Vincen Coe apăru în urma sa. Dawson nu 
i se adresă, iar hăitașul nu avea nimic de raportat. Traver- 
sară curtea însoțiți numai de scârțâitul hainelor de piele şi 
de sunetul pașilor lor înăbușiţi pe zăpadă, apoi traversară 
o serie de pasarele și un pod larg, unde vântul fu cât pe ce 
să-i ia pe sus ca pe niște vrăbii măturate de furtună. Existau 
şi trasee mai adăpostite, dar erau mai aglomerate şi deci 
mai primejdioase. Dacă Issandrian și Maas voiau să-l atace 
pe Dawson, n-aveau decât să-și dea silința. 

Ospitalitatea oferită de Ternigan casei Kalliam includea 
o locuinţă separată, care aparținuse cândva concubinei favo- 
rite a unui rege. Clădirea avea o senzualitate vulgară, iar 
grădinile din faţa ei — fără îndoială luxuriante primăvara — 
erau acum o adunătură de crenguţe uscate şi tufișuri moarte. 
Dar putea fi apărată, fapt pe care Dawson îl aprecia. Se des- 
cotorosi la intrare de mantia şi de paznicul său și pătrunse 
în încăperile călduroase și întunecate, unde se simțea aroma 
ceaiului de mentă și se auzea plânsul unei femei. 

Preţ de o clipă îngrozitoare crezu că era Clara, dar anii 
petrecuţi împreună îl învățaseră să deosebească sunetele 
pe care le scotea ea de oricare altele, și suspinele acestea nu 
erau ale ei. Urmă în tăcere plânsul — şi, pe măsură ce se 
apropia, vocea alinătoare a Clarei — până într-un salonaș 
unde concubina de mult moartă obișnuia să se odihnească. 
Acum în salon şedea Clara, pe un divan scund, iar veri- 
şoara ei Phelia — baroană de Ebbinbaugh și soția detestatului 
Feldin Mass — stătea pe podea, cu capul în poala Clarei. 
Dawson întâlni privirea soției sale şi Clara clătină din cap 
fără să întrerupă litania de consolări rostite cu blândeţe. 
Dawson se retrase. Se duse în birou să-și fumeze pipa, să 
bea whisky și să lucreze la o poezie pe care o începuse, până 
când, o oră mai târziu, Clara veni şi i se aşeză în poală. 

— Biata Phelia, suspină ea. 

— Necazuri în căsnicie? întrebă Dawson, mângâindu-șşi 
soția pe păr. 

Ea îi luă pipa dintre buze și trase adânc din ea. 

— Se pare să soțul meu îl face teribil de nefericit pe soțul 
ei, zise ea. 

— Soţul ei încearcă să-l ucidă pe-al tău. 

— Ştiu, dar mi s-a părut c-ar fi fost nepoliticos să subli- 
niez aspectul când sărăcuța de ea avea o cădere nervoasă 
în fața mea. Şi, în plus, tu câștigi, nu? Nu mi-o imaginez 
cerând îndurare dacă vânturile ar sufla în pânzele Ebbin- 
baughului. 

— A cerut îndurare? 

— Nu cu-atâtea cuvinte, spuse Clara, părăsind poala lui 
Dawson, dar nu şi pipa. Dar nici n-avea cum s-o facă, nu-i 
așa? Ar fi cumplit de nepoliticos şi sunt absolut sigură că 
Feldin nu ştie c-a venit, aşa că nu încerca s-o potriveşti în 
calculele şi intrigile tale. Uneori, o femeie înfricoşată nu-i 
decât o femeie înfricoșată. 

— Da, şi să ştii că nu plănuiesc să-i fac viața mai fericită, 
spuse Dawson. 

Clara ridică din umeri și-și feri privirea. Când el vorbi 
din nou, tonul nu-i mai era la fel de glumet. 

— Îmi pare rău. Pentru tine şi pentru ea. Dac-ajută cu 
ceva. 

Clara tăcu un timp, trăgând din pipa lui. În lumina slabă, 
părea mai tânără decât era. 

— Lumile noastre se despart din ce în ce mai tare, băr- 
bate, zise Clara. A ta şi-a mea. Micile tale războaie, păcile 
mele. Războiul iese câştigător. 

— Uneori vine vremea războaielor, zise Dawson. 

— Presupun că da, spuse ea. Cred... că da. Totuși, adu-ți 
aminte că la un moment dat războaiele se încheie. Încearcă 
să te asiguri că, atunci când se încheie, mai rămâne ceva 
care să merite. Nu toți dușmanii îți sunt dușmani. 

— Asta n-are logică, iubirea mea. 

— Nu,nu-i aşa, zise ea. Doar că pur și simplu tu nu vezi 
lumea în felul ăsta. Phelia n-are legătură cu dușmănia din- 
tre tine și Feldin Maas, cum n-am nici eu. Dar este și ea 
expusă riscului, la fel cum suntem eu și copiii noştri. Phelia 
îți este dușman fiindcă trebuie, nu fiindcă așa a ales ea. Și 
când va veni sfârșitul, adu-ți aminte că în tabăra cealaltă se 
află o mulțime de oameni care-au avut mult de pierdut și 
care n-au pornit ei conflictul. 

— Ai vrea să renunţ? o întrebă el. 

Clara râse, un sunet jos, ca un tors de pisică. Fumul i se 
înălța din gură, învălmășindu-se în lumina lumânărilor. 

— Și, dacă tot m-am pus pe treabă, să-i cer şi soarelui să 
nu mai apună? 

— De dragul tău aș face-o, zise Dawson. 

— De dragul meu ai încerca și te-ai spulbera tot stră- 
duindu-te, zise ea. Nu, fă ce crezi că trebuie. Și gândeşte-te 
cum ai vrea să se poarte Feldin cu mine dacă ar ieși el câș- 
tigător. 

Dawson lăsă capul în jos. În jurul lor, grinzile și piatra 
se cuibăreau în frigul iernii, trosnind şi murmurând. Când 
își ridică din nou privirea, ochii ei erau ațintiți asupra lui. 

— O să încerc, spuse el. Şi dacă uit...? 

— O să-ți reamintesc eu, dragule, zise Clara. Ăsta-i rolul 
meu. 


Ospăţul din acea seară începuse cu o oră înainte de apus 
şi trebuia să dureze până când se stingea și ultima lumâ- 
nare. Lordul Ternigan stătea la masa principală, împreună 
cu soția şi fratele lui. Simeon se afla în capul mesei, avân- 
du-l lângă el pe Aster, înveşmântat în catifea roșie și bro- 
cart și arborând un aer stânjenit ori de câte ori i se adresa 
lady Ternigan. Li se alăturase călărețul căruia-i reveniseră 
onorurile vânătoarei — fiul pe jumătate jasuru al unei fami- 
lii de nobili din Sarakal, aflat în trecere prin Anteea numai 
Zeul ştie din ce motiv — şi care dădea din cap la tot ce i se 
spunea, fără să contribuie cu ceva la conversaţie. 

Pereţii erau împodobiţi cu cele mai bune tapiserii din 
colecţia lui Ternigan, lumânări din ceară de albine ardeau 
în sfeșnice din cristal șlefuit, iar câinii care dădeau târcoale 
meselor purtau veşminte în culorile fiecărei case nobile a 
Anteei, o mică glumă menită să însenineze spiritele. Daw- 
son şedea la cea de-a doua masă, suficient de aproape că 
să audă ce se vorbea, și, la celălalt capăt, cu numai cinci 
persoane între ei, se afla Feldin Maas. Ternigan semnalase 
astfel, încă o dată, că loialitatea lui era la fel de negociabilă 
ca virtutea unei târfe. Phelia Maas stătea alături de soțul 
ei, aruncându-i lui Dawson priviri înlăcrimate. Dawson își 
mânca supa. Avea prea multă sare și prea puţină lămâie, 
iar peştele încă mai avea oase. 

— Minunată supă, zise Clara. Îmi amintesc că mătușa 
mea — nu mama ta, Phelia dragă, ci mătușa Estrir, care s-a 
măritat cu filfizonul acela îngrozitor din Birancour — zicea 
că zeama de lămâie este cel mai bun lucru pentru peștele 
de apă dulce. 

— Mi-aduc aminte de ea, zise Phelia, agățându-se de 
cuvintele ei aproape cu disperare. S-a întors să participe la 
nunta mea și se prefăcea că are accentul acela îngrozitor. 

Clara râse şi pentru o clipă lucrurile chiar părură să fie 
în regulă. 

În spatele lui Dawson, regele Simeon își drese vocea. 
Dawson n-ar fi putut spune ce anume din acest sunet îl 
alertase, dar simți că i se zburleşte părul. Judecând după 
buzele lui strânse, din care fugise tot sângele, şi după paha- 
rul oprit la jumătatea drumului dintre masă şi gură, era 
limpede că și Feldin Maas simţea același lucru. 

— Toate astea sunt tribut de la omul tău din Vanai? 
întrebă Simeon cu o nepăsare forțată. 

— Nu, Maiestate. Majoritatea au aparținut familiei mele 
de ani de zile. 

— A, ce bine. Asta se potriveşte mai bine cu ceea ce am 
auzit despre Klin şi taxele lui. Am crezut o clipă că le-ai 
vămuit pentru tine. 

Maas păli. Îşi lăsă paharul de vin pe masă. Dawson 
gustă din peşte şi decise că probabil Clara avea dreptate. 
Lămâia chiar îi adăuga ceva. Regele Simeon tocmai spu- 
sese, în glumă, că darurile trimise de Klin din orașul cuce- 
rit nu erau suficiente nici să decoreze o sală de oaspeţi. 
Tonul fusese ușuratic, singurul răspuns fusese un hohot de 
râs, iar Klin avea să fie înapoi în Anteea înainte să vină 
dezghețul. 

— Vă rog să mă iertaţi, zise Dawson. Natura-și cere 
drepturile. 

— Înţelegem, zise Feldin Maas mușcător. Vezicile devin 
mai slabe cu vârsta. 

Dawson își desfăcu braţele, într-un gest care putea fi 
citit ca o acceptare a glumei sau ca o provocare. „Dă ce-ai 
mai rău în tine, omulețule. Dă ce-ai mai rău.“ 

Când Dawson ajunse la ieșirea din sala de ospeţe, Vin- 
cen Coe mergea tăcut în urma lui. În holul larg de piatră ce 
ducea către camerele de odihnă, Dawson se opri și Coe se 
opri odată cu el. Nu trecu mult timp și Canl Daskellin, baron 
de Watermarch, se ivi, cu silueta conturată de luminile din- 
spre sala de ospeţe. 

— Ei bine, zise Daskellin. 

— Da, zise Dawson. 

— Vino, zise Daskellin. 

Cei doi bărbaţi se îndreptară împreună spre una dintre 
camerele de odihnă. Coe nu rămase pe loc, dar păstră o 
distanță mai mare între sine și mai-marii săi. Dawson se 
întrebă ce s-ar fi întâmplat dacă i-ar fi poruncit lui Coe să 
plece. Pe de o parte, vânătorul nu l-ar fi putut refuza. Pe de 
alta, practic Coe nu-i dădea socoteală decât Clarei. Omul 
era într-o postură stânjenitoare. Spiritul răutăcios al lui 
Dawson se simți ispitit să încerce, doar ca să vadă pe unde-ar 
fi scos hăitașul cămașa, dar Canl Daskellin vorbi, readu- 
cându-i atenţia spre alte probleme. 

— Am reuşit să ajung la Ternigan. Loialitatea lui ne 
aparține. 

— Până se schimbă vântul, spuse Dawson. 

— Da, aşa că trebuie să ne mișcăm repede. Cred că 
putem să propunem un candidat care să-i ia locul lui Klin. 
Dar... 

— Ştiu. 

— Am discutat cu prietenii noștri din Camnipol. Contele 
Hiren ar fi fost alegerea unanimă a tuturor, dac-ar fi trăit. 

— Vărul lui Issandrian? Ce le plăcea la el? întrebă Daw- 
son. 

— Vărul lui înstrăinat, spuse Daskellin. Dar, oricum, 
vărul lui răposat. Avantajul lui era că nu-i era deloc drag 
Issandrian și nu avea legătură directă cu niciunul dintre noi. 

Dawson scuipă. 

— Cum se face c-am ajuns atât de iute în postura în care 
nu vrem să instalăm în funcție nici un om de-al dușmanului, 
dar nici unul de-al nostru? 

— Ăsta-i pericolul cu conspiraţiile, zise Daskellin. Dau 
naștere la o oarecare neîncredere. 

Dawson își încrucișă braţele. În sufletul lui își dorea ca 
fiul său, Jorey, să ocupe locul principelui. Era sânge din 
sângele lui şi putea avea încredere în el într-un fel pe care 
simplele conexiuni politice nu-l puteau suplini. Acesta fiind, 
fireşte, şi motivul pentru care jurase să n-o facă. Vanaiul 
trebuia smuls din mâinile lui Issandrian. Dar nu putea fi 
luat de niciunul dintre membrii proaspetei alianţe a lui 
Dawson fără ca aceasta să riște să se fisureze. Dawson pre- 
văzuse problema. Avea propunerea pregătită. 

— Ascultă-mă, Canl. Vanaiul a fost de la început numai 
o mică piesă din joc, zise Dawson prudent. 

— Așa-i. 

— Odată cu plecarea lui Klin, Issandrian şi-a pierdut 
tributul, dar orașul este în continuare proiectul lui. Maas a 
făcut propagandă în favoarea ocupării sale. Klin a luptat 
pentru cucerirea lui şi chiar a controlat orașul până acum. 
Dacă nu punem la putere pe cineva care să fie identificat cu 
noi, în ochii opiniei publice orașul va rămâne al lui Issandrian. 

— Dar pe care dintr-ai noștri să-l punem? 

— Pe nimeni, asta și ziceam, spuse Dawson. În ochii 
celor de la curte, nu-l putem despărţi de Issandrian. Dar 
acum putem să controlăm impresia pe care o lasă acest 
lucru. Dacă guvernarea orașului s-ar dovedi catastrofală? 
Dacă orașul va fi pierdut din cauza incompetenţei, reputa- 
ţia lui Issandrian va avea și ea de suferit. 

Daskellin se opri. În lumina slabă care venea dinspre 
sala de ospeţe și cu tenul întunecat al bărbatului, Dawson 
nu-i putea descifra expresia. Insistă. 

— Fiul meu mai mic se află acolo, zise Dawson. Îmi tri- 
mite rapoarte. Băiatul lui Lerer Palliako se află în Vanai. ÎL 
cheamă Geder. Klin s-a folosit de el pentru diverse treburi 
nepopulare. Nimeni nu-l place şi nu-l respectă. 

— De ce? E greu de cap? 

— Mai rău de-atât. Este unul dintre acei oameni care 
ştiu numai ce-au citit în cărți. E genul care citeşte despre o 
călătorie pe mare și se crede căpitan. 

— Și vrei ca Ternigan să-l numească pe Palliako în locul 
lui Klin? 

— Dacă numai jumătate din ce-am auzit despre el e ade- 
vărat, zise Dawson zâmbind, este numai bun să piardă 
Vanaiul. 


MARCUS 


A 
n cartierul sării din Porte Oliva nopțile nu erau liniștite. 


Chiar și în toiul nopții, când nicio rază de lună nu 
„lumina strada, se auzeau zgomote. Voci cântând sau 
certându-se, furișatul şi tânguiala pisicilor de pripas. Şi, în 
camerele pe care le închiriaseră el şi Yardem, respirația lentă 
şi regulată a fetei, care în cele din urmă adormise. Marcus 
ajunsese să cunoască diferenţa dintre felul în care respira 
când era cufundată în somn și cel când doar se străduia să 
adoarmă. Era o intimitate despre care nu vorbea niciodată. 
Yardem stătea ghemuit pe podea lângă tăciunii strălu- 
citori ai vetrei, cu urechile ciulite şi cu ochii privind în gol. 
Marcus îl văzuse pe tralg stând astfel nopți întregi: nemiș- 
cat, în așteptare, vigilent fără efort. Yardem nu dormea 
niciodată în post şi nici nu se chinuia să adoarmă când nu 
era la datorie. Marcus, înfășurat în pătura lui, pradă nesom- 
nului, îl invidia pentru asta. 

Frigul iernii încă mai era stăpân peste oraș, dar nu mai 
erau multe săptămâni și canalele maritime aveau să se des- 
chidă. O corabie din Porte Oliva către Carse ar fi fost o solu- 
ție mai rapidă decât să traverseze Birancourul pe uscat. Și 
atâta timp cât putea ascunde de căpitan și de echipaj natura 
exactă a mărfii pe care o transportau... 

“Scrâşnetul fusese discret, abia auzit, dispărând într-o 
clipită. Zgomotul unei tălpi de piele frecându-se de piatră. 
Yardem se îndreptă ușor de spate. Se uită la Marcus, apoi 
arătă o dată înspre fereastra opacă din pergament şi apoi 
către ușă. Marcus făcu un semn aprobator și se rostogoli 
încet jos din pat, atent ca țesătura de sub el să nu foşnească. 

Lent, făcu un pas către fereastră, în timp ce Yardem se răsu- 
cea către ușă. Marcus îşi scoase cuțitul, apăsându-și degetul 
pe oţelul lamei pentru a o împiedica să șuiere la ieşirea din 
teacă. În spatele lui, Cithrin sforăia delicat. 

Oricine erau, se mai îndeletniciseră cu asta. Uşa zbură 
în lături în aceeaşi clipă în care un bărbat năvăli înăuntru 
prin fereastra din pergament. Marcus dădu o lovitură joasă 
de picior, înfigându-și cizma în genunchiul omului. În timp 
ce acesta se chinuia să-și recapete echilibrul, Marcus îi tăie 
beregata, apoi alți doi bărbaţi se furişară în cameră pe urmele 
lui. Aveau pumnale. Într-un loc atât de strâmt, săbiile i-ar 
fi stânjenit. Marcus sperase că vor avea săbii. 

Yardem icni ca atunci când ridica o greutate prea mare 
și o voce necunoscută scoase un țipăt de durere. Cuţitarul 
aflat la stânga lui Marcus lansă o serie de lovituri scurte, 
menite să-i distragă atenţia şi să-l silească să dea înapoi, în 
timp ce cel din dreapta înainta, încercând să-l flancheze. 
Erau zdraveni, dar nu mătăhăloși. Pursângi sau jasuru mai 
degrabă decât yemmu sau havirkini. Marcus nu luă în 
seamă falsul atac, fentând în schimb ca să-l împiedice pe 
cel din dreapta să treacă în spatele lui. Cel dintâi profită de 
deschidere și lovi. Marcus simți durerea înflorindu-i în 
coaste, dar o ignoră. În spatele lui se auzi un trosnet de os 
frânt, dar niciun țipăt. 

— Ne predăm, zise Marcus şi alunecă înainte, agăţând 
cu piciorul glezna atacatorului din dreapta. 

Işi repezi cuțitul şi omul dădu instinctiv îndărăt, împie- 
dicându-se. Marcus înfipse lama în vintrele bărbatului, dar 
mișcarea îl lăsase din nou expus. Atacatorul rămas, care-l 
rănise deja o dată, înaintă să-i dea lovitura fatală. Marcus 
se răsuci şi arma adversarului îi alunecă pe umăr. Marcus 
lăsă să-i cadă cuțitul și apucă încheietura celuilalt, dar acesta 
se apropie, folosindu-și greutatea ca să-l forțeze pe Marcus 
să se îndoaie pe spate. Răsuflarea lui fierbinte duhnea a bere 
şi a peşte. Lumina tăciunilor sclipi pe o piele solzoasă și pe 
niște dinţi ascuțiți, ameninţători. Jasuru, așadar. Marcus 

simți pe abdomen apăsarea cuțitului. Un impuls, şi lama 
i-ar fi deschis pântecele ca unui păstrăv. 

— Yardem? gâfâi Marcus. 

— Domnule? zise Yardem, apoi: Au! Scuze! 

Un pumnal răsări în ochiul jasurului și sângele șiroi din 
rană, negru în penumbra monocromă. Chiar și murind, 
atacatorul îl înghesui, dar Marcus putea simţi puterea pără- 
sindu-l și dădu înapoi lăsând cadavrul să se prăbușească 
pe podea. 

Trei bărbaţi zăceau sub fereastra sfâșiată, morţi sau sân- 
gerând de moarte. Un altul zăcea nemișcat pe podea, cu un 
braţ întins în vatră şi începând să ardă, iar celălalt era ghe- 
muit lângă perete, la picioarele lui Yardem, cu gâtul într-un 
unghi ciudat. Cinci bărbaţi. Puternici şi experimentați. Asta, 
își zise Marcus, era foarte, foarte rău. 

— Ce se întâmplă? întrebă Cithrin amețită. S-a întâm- 
plat ceva? 

— Afară, zise Yardem și Marcus auzi și el. 

Pași care se îndepărtau. 

— Stai aici, zise Marcus şi țâșni prin fereastra distrusă. 

Pe străzile negre ca noaptea era orb, dar se repezi îna- 
inte, concentrându-se asupra fiecărui pas și sperând că 
piciorul n-avea să-i nimerească vreo băltoacă înghețată sau 
vreo treaptă nevăzută. În fața lui, alți paşi lipăiau pe calda- 
râm. Ceva, un animal mare, șuieră când Marcus trecu pe 
lângă el. Plămânii îi ardeau, iar sângele de pe umăr și de 
pe coaste îl făcea să se zgribulească de frig. Pașii fugarului 
se poticniră, îşi pierdură echilibrul, apoi se repeziră spre 
dreapta. Se apropia. 

Strada se deschidea într-o piațetă mai largă și acolo, în 
lumina stelelor, Marcus zări silueta fugarului. Era micuță 
şi învăluită într-o mantie întunecată, cu o glugă ce-i ascun- 
dea capul și părul. Deghizarea era inutilă. De îndată ce o 
zări pe femeia grăbită făcând încă doi paşi, ştiu cine era la 
fel de bine ca și cum i-ar fi văzut fața. 

— Opal! strigă el. Oprește-te! 

Actriţa ezită, apoi continuă, prefăcându-se că nu fusese 
recunoscută. Marcus înjură, strânse din dinți și continuă 
să alerge. Orașul întunecat îi ignoră pe amândoi. Opal coti 
pe străzi şi alei, încercând cu disperare să-l năucească sau 
să-l obosească. Neluându-și în seamă rănile, Marcus se ținu 
pe urmele ei, pas cu pas, până când, ajunsă în dreptul unui 
bazin mare, Opal se opri, îngenunche şi-şi ascunse faţa în 
mâini. Pieptul îi tresăltă ca niște foale. Marcus se împletici 
până la ea și se așeză alături. Gâfâiau amândoi ca niște 
bătrâni. Lumina stelelor sclipea în părul ei blond. 

— Nu-i, zise Opal printre gâfâieli. Nu-i ce pare. Trebuie 
să mă crezi. 

— Nu, zise Marcus. Nu trebuie. 


— Nu mi-am dat seama, spuse maestrul Kit. Ar fi tre- 
buit, dar nu mi-am dat seama. 

Fostul iscusit al lui Marcus purta încă o cămașă de 
noapte din stofă vărgată de lână şi o bonetă strâmtă. Ţinuta 
aceasta şi faptul că Marcus îl găsise dormind buștean în 
spatele căruţei trupei erau dovezi convingătoare ale nevi- 
novăţiei sale. Maestrul Kitap rol Keshmet nu avea aerul 
unui om care se pregătea s-o şteargă cu aurul furat. Marcus 
pe asta și mizase. 

Încăperile în care se aflau fuseseră închiriate de la un 
berar. În cea mai mare parte a anului, aici erau depozitate 
ovăzul și malțul necesare acestei îndeletniciri și aerul încă 
mai era îmbibat de mirosul lor. Masa consta din trei scân- 
duri proptite pe două grămezi de cărămizi vechi, iar scău- 
nelele pe care ședeau Marcus, Kit şi nefericita de Opal erau 
unele pe care nici o lăptăreasă nu le-ar fi folosit. Lumina 
nestatornică a lumânării maestrului Kit făcea ochii lui Opal 
să se piardă în umbră. Argumentele ei, cum că era o neîn- 
țelegere și că ea se aflase acolo ca s-o apere pe Cithrin, se 
evaporaseră ca roua dimineţii de îndată ce maestrul Kit 
intrase în încăpere, fiind înlocuite de o tăcere posomorâtă. 

— Vrei să zici că a pus la cale singură planul ăsta și că 
nimeni din cadrul trupei n-a bănuit nimic? întrebă Marcus. 

Maestrul Kit suspină. 

— Am călătorit împreună cu Opal mai mult decât cu... 
ăăă, cu oricine altcineva. Cred că mă cunoaște suficient de 
bine chiar ca să știe cum să mă înșele. Căpitane, dacă ar fi 
minţit despre asta aș fi ştiut. 

— Lasă-l în pace, Wester, zise Opal. N-a fost planul lui. 
A fost al meu. 

Era prima oară când recunoștea. Marcus nu simți nicio 
plăcere. 

— Dar nu înţeleg de ce, spuse maestrul Kit. 

Nu i se mai adresa lui Marcus. 

— Credeam că-ţi place de Cithrin. 

— Câţi ani mi-au mai rămas? îl întrebă Opal. 

Vocea ei era acră ca o bucată de brânză veche. 

— Deja o iei în calcul pe Cary pentru rolurile lui Lady 
Kaunitar. Încă cinci ani și n-o să mai pot fi decât vrăjitoare 
şi bunică și-apoi o să vină o zi în care tu şi ceilalți o să ple- 
cați din vreun sat împuţit din Elassae, iar eu nu. 

— Opal, dădu să spună maestrul Kit, dar femeia ridică 
palma, oprindu-l. 

— Știu cum merg lucrurile-astea. Sunt actriță de când 
eram mai tânără decât Sandr. Am văzut ce li s-a întâmplat 
altora. Chiar mă împăcasem cu ideea. După care fata-ban- 
cher a apărut ca din senin și... 

Opal ridică din umeri, o mişcare teatrală exprimând 
osteneală și resemnare. 

Osteneală și resemnare, îşi zise Marcus, dar nu regret. 

— Bine, spuse el. Să trecem la următoarea problemă. 

Maestrul Kit se întoarse din nou către el. În ochii bărba- 
tului erau lacrimi, dar altminteri expresia-i era calmă. 

— Am cinci cadavre, zise Marcus. Și poate trei ore până 
la prima geană de lumină. Dacă mă duc la oamenii reginei, 
va trebui să le explic ce s-a întâmplat şi ce avem așa de pre- 
tios în lăzile alea de merită să ucizi pentru ele. Şi-atunci 

orice speranță de-a păstra secretul s-a dus. Pe deasupra, va 
trebui să ne mutăm, pentru cazul în care prietenii lui Opal 
au la rândul lor alți prieteni. Noi ne-am vândut căruța. Tu 
încă o mai ai pe-a ta. 

Rana din umărul lui fusese cuprinsă de o amorțeală 
inconfortabilă, dar tăieturile de pe coaste se deschideau ori 
de câte ori trăgea aer mai adânc în piept. Ştia că acum era 
momentul în care maestrul Kit putea bate în retragere. 
Marcus sperase că va reuși să evite negocierile prelungite. 
Privi ochii întunecaţi ai maestrului Kit în timp ce își cântă- 
rea alegerile, toate neplăcute. 

— Am impresia că trupa îți datorează ceva, căpitane 
Wester, zise el în cele din urmă. Ce vrei să fac? 

O oră mai târziu, erau din nou în cămăruțele din carti- 
erul sărat. Bărbatul mort nu mai era lângă vatră și fusese 
ațâţat un nou foc. Hornet și Smit, cu fețe sumbre, cârpeau 
cu fâșii de pânză pergamentul sfâşiat al ferestrei, iar Cary, 
Sandr şi Mikel contemplau cadavrele stivuite lângă perete 
ca niște bușteni. Maestrul Kit se așezase pe o roabă răstur- 
nată, cu chipul mohorât. Cithrin stătea pe pat, îmbrăţișân- 
du-și genunchii, cu privirea pustie. Nu se uită la Opal și 
Opal n-o privi nici ea. Încăperea, mică dintru-nceput, părea 
periculos de aglomerată. 

— E o breșă în zidul dinspre mare, nu prea departe de 
aleea brutarilor, zise maestrul Kit gânditor. Nu-mi aduc 
aminte ca locul să ofere prea multe ascunzători sau vreun 
motiv pentru care te-ai afla acolo, dar cred c-aș putea s-o 
găsesc. 

— Chiar şi pe întuneric? întrebă Marcus. 

— Da. Şi dacă noi n-avem motive să ne aflăm acolo, cred 
că nici alții nu prea au. 

— Par liniștiți, zise Mikel. Nu credeam c-o să arate atât 
de liniștiți. 

— Toți morții sunt liniștiți, zise Marcus. Asta-i face să fie 
morți. Trebuie să scăpăm de ticăloșii ăștia cinci. N-avem 
prea mult timp. Cât de departe e locul ăsta? 

— O să fim văzuți, zise Cithrin. O să ne dea de urmă. 
Zece oameni care cară cinci cadavre? Cum să...? 

Fata clătină din cap și-și cobori privirea. Era mai palidă 
decât de obicei. Ceilalți amuţiseră. Dacă lucrurile ar fi decurs 
altfel, în încăpere ar fi fost numai trei cadavre, printre care 
şi al ei. Marcus vedea conștiința acestui fapt gravându-se 
în sufletul fetei, dar nu avea nici timp să rezolve asta și nici 
nu știa cum. 

— Maestre Kit? zise Cary gânditoare. Ce ziceţi de scena 
festivalului din Nebunia lui Andricore? 

— Nu vorbeşti serios, zise el. 

— Ba cred că da, zise Cary şi se întoarse către Yardem. 
Poţi să cari unul singur? Pe umăr? 

Tralgul îşi încrucișă braţele încruntat, dar făcu semn că 
da. Maestrul Kit era în continuare palid, dar se ridică și 
întoarse roaba la loc, uitându-se la ea. Prin contrast, Cary 
se îmbujorase. 

— Yardem ia unul, zise ea. Smit şi Hornet pot să-l care 
pe ăla mic de colo. Sandr și Cithrin, pe amărâtul ăla bărbos. 
Asta înseamnă că rămân doi în roabă. Mikel poate să-i spri- 
jine, iar tu şi căpitanul o s-o cărați. Eu și Opal o să luăm niște 
torţe și... 

— Nu Opal, spuse maestrul Kit. Ea rămâne cu noi. 

— Atunci o iau pe Cithrin, spuse Cary fără să şovăie. 
Opal poate să-l ajute pe Sandr. 

— Unde o iei pe Cithrin? zise Marcus cu voce joasă. 

— Să ne asigurăm că nu vă bagă nimeni în seamă pe voi, 
zise Cary și se apropie de pat, așezându-se alături de silu- 
eta subțirică a lui Cithrin. 

Femeia brunetă înconjură cu brațul umerii lui Cithrin 
și-i zâmbi cu blândeţe. 

— Haide, surioară. Te simţi în stare să fii curajoasă? 

Cithrin clipi ca să-şi alunge lacrimile. 

— Kit? zise Marcus. 

— Nebunia lui Andricore. Este o comedie scrisă de un 
poet din Cabral, zise maestrul Kit. Principele orașului moare 

într-un bordel și oamenii trebuie să-i strecoare trupul îna- 
poi în patul soției lui, înainte ca ea să se trezească. 

— Şi cum reușesc asta? 

— E o comedie, zise maestrul Kit ridicând din umeri. 
Ajută-mă cu roaba asta, ce zici? 

Nu aveau torţe, dar le înlocuiră cu două mici felinare de 
tinichea aflate în camera din spate. Cu câteva ace și urmând 
instrucțiunile lui Cary, rochiile lor deveniră mai scurte la 
poale și pe jumătate descheiate la gât şi la spate. Părul le 
atârna în bucle dezordonate, amenințând să se desfacă în 
orice clipă, ca rămăşiţele unei coafuri mai respectabile. 
Cary dădu cu ruj buzele și obrajii lui Cithrin şi curba sâni- 
lor și, în întunericul nopții, cele două păreau modelate din 
raze de soare şi promisiunea sexului. 

— Numără până la trei sute, îi spuse maestrul Kit lui 
Cary. Apoi urmează-ne. Dacă dau semnalul... 

— Începem să cântăm, spuse Cary, apoi i se adresă lui 
Cithrin: Umerii drepți, surioară. Suntem aici ca să fim 
văzute. 

— Yardem! zise Marcus în timp ce tralgul sălta pe umăr 
unul dintre morți. 

— Domnule? 

— Ştii tu ziua aia în care o să-mi dai brânci în șanț și-o 
să preiei comanda companiei? 

— Eu sunt compania, domnule. 

— Corect. 

Se strecurară în întuneric. Era un frig năprasnic și răsu- 
flarea lui Marcus îi plutea pe dinainte ca o ceață. Pietrele 
caldarâmului păreau făcute din gheaţă, iar dinspre roabă 
se ridica mirosul morții, vag, coclit şi familiar ca propriul 
său nume. Alături de el trăgea maestrul Kit, cu răsuflarea 
rapidă ca un gâfâit. Cei vii îi cărau pe cei morți pe străzile 
întunecate, călăuziți de memorie și de lumina stelelor. Coas- 
tele lui Marcus erau năclăite de sânge uscat și rana îl ținea 
la fiecare mișcare. Se forță să înainteze. Părea o eternitate 
lentă, în care durerea din degete lăsa loc amorţelii, apoi 

revenea. Auzi în spate deodată vocea lui Cary intonând un 
cântec deșănţat, apoi, ca o trestie de râu care ar încerca să 
acompanieze o trompetă, acesteia i se alătură și vocea lui 
Cithrin. Se uită peste umăr. La un cvartal distanță, ținând 
felinarele sus, două femei în veşminte sumare se confrun- 
tau cu o patrulă de gărzi ale reginei. Marcus se opri și roaba 
încetini când o lăsă jos. 

— Căpitane, îi șopti agitat maestrul Kit. 

— E o tâmpenie, zise Marcus. Nu suntem în comedia ta 
şi strada aia nu-i o scenă. Oamenii ăia au săbii şi putere. 
Să le fluturi femeile astea pe dinainte şi să speri c-o să iasă 
bine este... 

— Ceea ce-am făcut, căpitane, zise maestrul Kit. Este ceea 
ce am făcut și ăsta e motivul pentru care-am făcut-o. Treci 
şi trage roaba asta, acum. 

În lumina felinarelor, Cary făcu o piruetă râzând. Unul 
dintre oamenii reginei puse o mantie peste umerii lui 
Cithrin. Marcus își dădu seama că își scosese cuțitul fără să 
ştie când anume o făcuse. „Nu poţi avea încredere în ei“, 
își zise, privind gărzile civile cu mantiile lor verzi şi aurii. 
„Nu-s de încredere.“ 

— Căpitane! zise Yardem. 

— Du-te! Dă-i înainte, zise Marcus și se sili să se întoarcă. 

Spărtura din zidul către mare se afla la marginea estică 
a orașului. O promenadă de piatră albită de zăpadă şi de 
găinațul pescărușilor şi neagră din pricina gheții şi a nopții 
se înălța deasupra oceanului invizibil. Pescărușii își clădi- 
seră cuiburi în crăpăturile din zid şi pe stâncile de dedesubt. 
Acolo era o singură deschizătură, nu mai largă decât un 
cadru de ușă, unde orașul instalase cândva o armă de mult 
transformată în rugină, pentru a se apăra de un dușman la 
fel de mort acum precum trupurile pe care le căra Marcus. 

Se mișcară iute şi în linişte. Yardem păşi până la mar- 
gine și azvârli trupul de pe umăr în ceața cenușie ce anunța 
zorii. Urmară Smit și Hornet, ca doi inși care ajută un tova- 
răș beat să treacă un prag. Apoi roaba, cu tot cu încărcătura 

ei de oameni. Şi, în cele din urmă, Sandr şi Opal, care 
şchiopăta sub greutatea poverii ei, ajunseră la margine. 
Ultimul dintre cuţitari dispăru. Nu se auzi niciun plesnet. 
Numai șuieratul vântului, tânguirile păsărilor și murmurul 
îndepărtat al valurilor. 

— Yardem, zise Marcus. Întoarce-te acasă. Eu o s-o caut 
pe Cithrin. 

— Da, domnule, zise tralgul şi dispăru în beznă. 

— O să avem nevoie de bani să le plătim amenda, zise 
Smit. Ne putem permite? 

— Nu mi se pare corect să le amendeze pentru compor- 
tament ușuratic în public, spuse Sandr. În cele mai multe 
locuri tre’ să scoţi bani din buzunar ca să ai parte de-așa 
ceva. 

— Cred că o să facem ce trebuie, le-o tăie scurt maestrul 
Kit. Întoarceţi-vă cu toții la căruţa noastră. Aș zice că eu și 
căpitanul mai avem o treabă de terminat. Opal, te rog să 
rămâi cu noi. 

Actorii ezitară o clipă apoi se îndepărtară fără grabă. 
Marcus ascultă ecourile pașilor stingându-se. Sandr spuse 
ceva și Smit îi răspunse pe un ton morocănos. Marcus nu 
reuși să distingă cuvintele. Maestrul Kit şi Opal rămaseră, 
două siluete mai negre în bezna din jur. Marcus își dori să 
le fi putut vedea fețele, fiind, în acelaşi timp, bucuros că îi 
era imposibil. 

— Nu pot s-o predau gărzii reginei, spuse Marcus. 

— Știu, spuse maestrul Kit. 

— N-am mai spus nimănui, zise Opal. Singurii oameni 
care ştiu despre averea fetei-bancher sunt cei care ştiau și 
pân-acum. 

— Afară doar dacă nu cumva vreunul dintre amicii tăi 
care-noată acolo jos o fi spus cuiva, zise Marcus. 

— În afară de asta, recunoscu Opal. 

— Mi se pare că nu există decât două alegeri, căpitane. 
Nu vrei să apelezi la justiția orașului. Deci fie Opal pleacă 
de-aici pe picioarele ei, fie nu pleacă. 

— l-adevărat, zise Marcus. 

— Mi-aş dori tare mult s-o lași să plece, zise maestrul 
Kit. Și-a pierdut deja locul în trupa mea și te-am ajutat să-ţi 
ascunzi fapta. Eşti rănit, dar Yardem Hanenu-i. Nici Cithrin. 
N-o să spun că nu s-a produs niciun rău, dar sper că a rămas 
loc de îndurare. 

— Mulţumesc, Kit, zise Opal. 

Marcus își miji ochii. La răsărit se ghicea prima lumină 
vagă a zorilor. Pe marea boltă de deasupra sa stelele scli- 
peau şi scânteiau încă, dar cele mai slabe dintre ele dispăru- 
seră. Și mai multe aveau să se stingă în următoarele câteva 
minute. I se spusese că, de fapt, stelele erau mereu acolo, 
doar că pe timpul zilei nu le puteai vedea. Auzise același 
lucru și despre sufletele celor morţi. Nu credea nici una, 
nici alta. 

— Trebuie să fiu sigur că n-o să ne atace din nou, spuse el. 

— Jur, zise Opal agăţându-se de cuvintele lui. Jur în fața 
tuturor zeilor că n-o să mai fac nicio încercare! 

Maestrul Kit scoase un geamăt brusc, îndurerat, ca şi 
cum ar fi fost lovit. Marcus făcu un pas către el, dar când 
bărbatul vorbi, vocea-i era limpede şi puternică şi nespus 
de tristă. 

— O, draga mea Opal, biata de tine. 

— Kit, zise ea și în felul în care-i rostise numele era o 
intimitate care-l făcu pe Marcus să revizuiască tot ce cre- 
zuse că ştie despre cei doi şi despre trecutul lor. 

— Minte, căpitane, spuse maestrul Kit. Aș vrea să nu 
mintă, dar ai cuvântul meu c-așa e. Dacă pleacă acum, 
o face intenționând să se întoarcă. 

— Ei bine, spuse Marcus, asta-i o problemă. 

Umbra care era Opal se răsuci şi dădu să fugă, dar Mar- 
cus îi tăie calea. Ea încercă să-i scoată ochii și făcu o încer- 
care stângace de a-l lovi între picioare. 

— Te rog! Se înșală! Kit se înșală! Te rog, dă-mi drumul! 

Disperarea, frica din vocea ei îl făcură să dorească să se 
dea la o parte. Era soldat şi mercenar, nu un bandit care 

omora femeile de plăcere. Dădu înapoi, dar şi-o aminti din 
nou pe Cithrin stând pe pat cu genunchii la gură, apoi în- 
fruntând săbiile patrulei cu cântecul ei stângaci. Promisese 
că o va proteja pe cât îi va sta în putință. Nu numai la bine. 
Ştia ce trebuia să se întâmple. 
— Îmi pare rău, zise Marcus. 


GEDER 


eder știuse, fireşte, că favoriţilor lui Klin li se oferiseră 

camerele cele mai bune și că oamenii ca el luaseră 

resturile. Însă dimensiunile jignirii nu-i fuseseră clare. 
Şedea pe un divan scund, îmbrăcat în mătase. Ferestrele 
înalte își revărsau lumina pe dușumele de parcă Zeul însuși 
ar fi răsturnat un urcior cu lapte. Parfumuri de vanilie şi 
paciuli se insinuau în aer. Ornamentele aurite și bijuteriile 
care sclipeau pe grilajul șemineului nu fuseseră smulse în 
timpul jafului. Chiar înainte ca soldaţii din Anteea să ocupe 
străzile de dedesubt, fusese de la sine înţeles că locuința 
principelui era sacrosanctă. Nu pentru că era a principelui, 
ci pentru că era a lui Ternigan. Și apoi a lui Klin. Și acum, 
de neconceput, a sa. 

— Excelenţa Voastră? 

Geder sări în picioare de parcă ar fi fost surprins atin- 
gând ceva ce n-ar fi trebuit. Majordomul era un bătrân sclav 
timzinai, ai cărui solzi întunecaţi deveneau cenușii și se 
crăpau. Purta acum cenușiul și albastrul casei Palliako sau 
o improvizație cât mai apropiată de acestea. 

— Vă așteaptă secretarii dumneavoastră, Excelenţă, zise 
timzinaiul. 

— Da, spuse Geder aranjându-și mantia neagră din piele 
pe care o adusese din vechile apartamente. Da, desigur. 
Condu-mă la ei! 

Ordinele sosiseră cu trei zile mai înainte. Lordul Mareșal 
îl chemase pe Alan Klin înapoi în Camnipol, spre disperarea 
unora, încântarea altora și surprinderea nimănui. Uimitor 
fusese numele celui pe care Ternigan îl alesese ca înlocuitor 

al lui Klin până când regele Simeon avea să numească un 
guvernator permanent. Geder citise ordinul de cel puţin 
zece ori, verificase sigiliul și semnătura, apoi îl citise din 
nou. Sir Geder Palliako, fiul vicontelui de Rivenhalm, Lerer 
Palliako, era acum Protector al Vanaiului. Încă mai purta 
ordinul, împăturit, într-o punguţă prinsă la centură, ca pe 
o relicvă sfântă: misterios şi uimitor și complet nesigur. 

Primul său gând, după ce trecuse cel dintâi val de uimire, 
fusese că îi descoperise Klin trădarea și că ăsta era modul 
lui de a se răzbuna. Intrând în sala sfatului, unde protejaţii 
lui Klin ocupau toate scaunele cu excepția celui de pe es- 
tradă, rezervat pentru el, Geder simți din nou aceeași bănu- 
ială. Pântecele îi ghiorțăi şi își simți mâinile tremurând. Cu 
senzaţia că sângele îi era subțire ca apa, sui cele două trepte 
şi se așeză incomod pe locul de onoare. Odinioară, încă- 
perea fusese o capelă și icoanele unor zei în care Geder nu 
credea îl înconjurau din toate părțile. De dedesubt se înăl- 
tau către el priviri lipsite de simpatie, inexpresive în cel mai 
bun caz, disprețuitoare în cel mai rău. Câteva locuri erau 
goale. Credincioși ai casei Klin, care preferaseră să demi- 
sioneze din funcţii și să revină alături de acesta în Anteea 
decât să se plece în fața noii orânduiri. Geder își dori să fi 
plecat cu ei. 

— Domnii mei, rosti Geder. 

Vocea-i suna de parcă l-ar fi gâtuit cineva. Tuși, îşi drese 
glasul şi o luă de la capăt. 

— Domnii mei, aţi citit până acum ordinele Mareşalului 
Ternigan. Sunt, fireşte, onorat şi la fel de surprins cum sunt 
sigur că sunteţi și domniile voastre. 

Chicoti. Nimeni altcineva nu mai scoase vreun sunet. 
Geder înghiţi în sec. 

— Este important ca orașul să nu sufere din pricina nesi- 
guranței cauzate de această schimbare. Doresc ca fiecare 
dintre domniile voastre să ducă mai departe dispoziţiile şi 
ordinele date de lord Klin, astfel ca... ăăă... schimbarea pe 
care noi 0... 

— Vă referiţi la politicile care au dus la rechemarea lui 
de către Ternigan? 

Cel care întrebase era Alberith Maas, fiul mai mare al lui 
Estrian Maas și nepotul lui Feldin, unul dintre aliații lui 
Klin. 

— Poftim? 

— Ordinele, zise tânărul. Sunt aceleași care l-au aruncat 
pe lord Klin în dizgraţia coroanei și domnia voastră doriți 
să le păstrăm? 

— Deocamdată da, spuse Geder. 

— O decizie îndrăzneață, Lord Protector. 

Cineva pufni în râs. Geder simţi un val de rușine, apoi 
de mânie. Strânse din fălci. 

— Când o să ordon o schimbare, lord Maas, o să am grijă 
să afli de ea, zise el. Va trebui să punem cu toții umărul să 
ridicăm Vanaiul din haosul în care se află în prezent. 

„Şi nu mă scoate din sărite sau o să te însărcinez cu 
curățirea ierburilor din canale“, gândi Geder, fără s-o spună. 
Tânărul își dădu ochii peste cap, dar tăcu. Geder trase aer 
adânc în piept, dându-i apoi drumul lent pe nări. Dușmanii 
îi şedeau dinainte, privindu-l. Oameni cu mai multă 
experienţă şi cu conexiuni politice mai importante, cărora 
nu li se oferise puterea pe care o deținea acum Geder. Aveau 
să spună ceea ce trebuia, dar adesea pe un ton nepotrivit. 
Între ei, aveau să clatine din cap şi să râdă de el. 

Umilinţa îi alimentă furia. 

— Alan Klin a fost un ratat! 

Nu asta voia să spună, dar le azvârli cuvintele în obraz 
ca pe niște lovituri. 

— Înaltul Mareșal i-a oferit Vanaiul și Klin s-a pișat pe 
el! Și fiecare dintre voi a fost parte din eşecul ăsta! Ştiu că 
după ce-o să ieşiţi de-aici o să faceți glume și-o să dați ochii 
peste cap și-o să vă spuneţi că s-a produs o greşeală îngro- 
zitoare. 

Se aplecă înspre ei. Fierbințeala din obraji îl făcea să se 
simtă curajos. 

— Dar, bunii mei lorzi, dați-mi voie să vă lămuresc. Eu 
sunt cel pe care l-a ales lordul Ternigan! Eu sunt cel pe care 
l-a desemnat să transforme Vanaiul dintr-o rușine într-o 
bijuterie a coroanei regelui Simeon! Și asta intenționez să fac. 
Dacă preferaţi să mă luaţi peste picior și pe mine și datoria 
ce ni s-a dat, spuneți-o acum, faceți-vă bagajele şi duceţi-vă 
târâş înapoi la Camnipol! Dar NU-MI STAȚI ÎN CALE! 

De-acum striga. Frica dispăruse și odată cu ea și umi- 
lința. Nu-și amintea când se ridicase, dar era în picioare, cu 
degetul aţintit acuzator către întregul grup. Toţi îl priveau 
cu ochi mari, cu sprâncenele ridicate. Le citea neliniștea în 
poziția umerilor şi în felul în care-și țineau mâinile. 

„Bun“, îşi zise el. „Lasă-i să se întrebe cine este Geder 
Palliako și de ce-i el în stare.“ 

— Dacă lordul Klin a lăsat treburi urgente neterminate, 
o să le ascult acum. Altminteri, până mâine aștept de la 
fiecare dintre voi rapoarte despre starea orașului în gene- 
ral, despre răspunderile pe care le aveţi și despre cum vă 
propuneţi să vă îmbunătăţiți activitatea. 

Tăcerea dură preț de patru bătăi de inimă. Geder își per- 
mise să simtă un firicel de plăcere. 

— Lord Palliako? zise un bărbat din capătul încăperii. 
Ar fi problema taxelor pe grâne? 

— Ce-i cu ele? 

— Lord Klin lucra la o propunere de a le schimba, Dom- 
nia Voastră. Dar n-a luat o decizie înainte de plecare. Vedeţi, 
grâul proaspăt venit de la sate este taxat cu doi arginţi 
baniţa, dar cel vândut din depozitele orașului costă doi şi 
jumătate. Depozitele locale au făcut apel. 

— Pune-le pe toate la doi şi jumătate, zise Geder. 

— Da, Lord Protector, zise omul. 

— Altceva? 

Nu mai era nimic. Geder se grăbi să părăsească încăpe- 
rea înainte să i se domolească de tot mânia. Când siguranța 
adusă de furie trecu, trecu cu totul. Când ajunse în salonul 
de oaspeţi — salonul lui de oaspeţi — tremura din toate 


234 / DANIEL ABRAHAM 


încheieturile. Se aşeză la fereastră, privi piața principală a 
orașului și încercă să-și dea seama dacă îi venea să râdă sau 
să plângă. Dedesubtul lui, frunzele moarte erau gonite de 
vânt. Canalul era gol și uscat și o echipă de sclavi de diverse 
rase scotea din el grămezi de ierburi şi gunoaie. Câteva fete 
pursânge alergau de-a latul pieţei, jucându-se și țipând. Își 
spuse că acum îi aparțineau. Sclavii, fetele, frunzele. Totul. 
ÎI îngrozea gândul. 

— Geder Palliako, Lord Protector al Vanaiului, zise el în 
încăperea goală, în speranţa că rostind cuvintele, avea să 
devină mai ușor de crezut. 

Nu mergea. Încercă să-și imagineze care fuseseră inten- 
tiile lordului Ternigan când îl alesese pe el. Nimic nu avea 
logică. Scoase din nou scrisoarea, o despături şi citi fiecare 
cuvânt, fiecare frază, căutând ceva care să-l facă să se simtă 
reconfortat. Nu găsi nimic. 

— Excelenţa Voastră, zise bătrânul timzinai. 

Geder tresări, dar mai ușor de data asta. 

— A venit lord Kalliam, așa cum ați cerut. 

— Să intre, zise Geder. 

Bătrânul servitor ezită, de parcă ar fi fost pe punctul să 
semnaleze o încălcare a etichetei, dar se mulțumi să se 
retragă cu o plecăciune. Geder se întrebă dacă întâlnirile 
din salonul particular de primire erau rezervate unor ocazii 
speciale. Trebuia să găsească o carte despre eticheta curții 
din Vanai. O să pomenească despre asta cu următoarea 
ocazie când avea să discute cu savanții pe care şi-i angajase. 

Jorey Kalliam intră în încăpere. Purta uniforma lui cea 
mai bună şi-i făcu lui Geder o plecăciune oficială. Fie Jorey 
era la rândul lui epuizat și neliniștit, fie Geder vedea toată 
lumea ca pe o reflectare a propriei sale dispoziţii. Timzinaiul 
intră, trăgând după el un cărucior încărcat cu farfuriuțe ca 
nişte scoici, pline cu fistic şi pere glazurate. Se retrase după 
ce le turnă apă rece în pahare de cristal. Clinchetul discret 
al clanţei îi anunţă că rămăseseră singuri. 

— Lordul Protector a dorit să mă vadă? întrebă Jorey. 

Geder încercă să zâmbească. 

— Cine s-ar fi aşteptat, nu? Eu, Lord Protector al Vana- 
iului! 

— Cred că niciunul dintre noi n-ar fi pariat pe asta, spuse 
Jorey. 

— Da. Da, de aceea voiam să-ți vorbesc între patru ochi, 
spuse Geder. Tatăl tău e activ la curte, nu? Și tu îi scrii. N-ai 
zis că-i scrii? 

— Ba da, Excelenţă, zise Jorey. 

Îți ţinea spinarea țeapănă și privirea aţintită înainte. 

— Da, asta-i bine. Mă întrebam dacă... adică vreau să 
zic, ăăă, ştii de ce? 

— De ce ce, Excelenţă? 

— De ce eu? zise Geder și în vocea lui se simţea un scân- 
cet ca ostrună plângătoare de vioară, care-l făcu să se simtă 
prost. 

Jorey Kalliam, fiul lui Dawson Kalliam, deschise gura, 
o închise la loc și se încruntă. Ridurile din colțurile buzelor 
şi de pe frunte îl făceau să pară mai în vârstă. Geder luă niște 
fistic de pe farfuriuță, sparse cojile şi mâncă miezul sărat, nu 
atât de foame, cât dintr-o dorinţă de a face ceva cu mâinile. 

— Mă puneţi într-o poziție stânjenitoare, Excelenţă. 

— Geder. Te rog, spune-mi Geder. Și eu o să-ți spun Jorey. 
Dacă nu te superi. Cred că ești singura persoană din oraşul 
ăsta pe care aş putea-o numi prieten. 

Jorey trase adânc aer în piept și-i dădu drumul cu un 
şuierat printre dinţi, cu privirea îmblânzită. 

— Zeul să te aibă în pază, zise Jorey, aşa cred şi eu. 

— Atunci poți să-mi explici ce s-a întâmplat la curte de 
m-a pus Ternigan pe mine în funcția asta? N-am niciun 
susținător la curte. E prima campanie la care iau parte. Pur 
şi simplu nu pricep. Şi speram că tu înţelegi. 

Jorey făcu semn către un scaun și, după o clipă, Geder 
realiză că îi cerea permisiunea să se aşeze. Geder își dădu 
acordul fluturând din mână și se așeză în fața lui cu 

palmele între genunchi. Ochii lui Jorey se mișcau de parcă 
ar fi citit ceva în aer. Geder mai mâncă niște fistic. 

— Fireşte, nu ştiu ce gândește Ternigan, spuse Jorey. Dar 
știu că acasă domnește o stare de neliniște. Klin este aliat 
cu Curtin Issandrian, iar Issandrian susține niște schimbări 
care n-au fost primite bine chiar de către toată lumea. Şi-a 
făcut dușmani. 

— De-aia l-a rechemat Ternigan? 

— Probabil că-i și ăsta unul dintre motive, dar dacă 
influenţa lui Issandrian la curte începe să scadă, Ternigan 
s-ar putea să vrea aici pe cineva care nu a fost asociat cu el. 
Zici că n-ai un susținător la curte. Poate ăsta-i motivul pen- 
tru care te-a ales. Pentru că familia Palliako n-a trecut de 
nicio parte. 

Geder mai citise despre asemenea situații. Războaiele 
Pulberii Albe, când Cabral oferise adăpost atât exilaților 
din Birancour, cât și celor din Herez. Koort Ncachi, cel de-al 
patrulea Regos al Borjei, despre care se spunea că avusese 
nişte curteni atât de corupți, încât numise regent un fermier 
ales la întâmplare. Privind lucrurile din acest unghi, Geder 
găsi că numirea devenea explicabilă. Şi totuși... 

— Păi, zise el zâmbind cu stângăcie, atunci cred c-ar tre- 
bui să fiu recunoscător că tatăl meu nu prea dă pe la curte. 
Îmi pare rău, totuși, că al tău o face. Chiar am crezut că 
Ternigan o să-ţi dea ţie orașul. 

Jorey Kalliam își întoarse privirea spre fereastră. Era 
încruntat. În vatră, focul își murmura singur secrete și în 
piață o mie de porumbei se înălțau ca un singur trup, pla- 
nând pe cerul alb al iernii. 

— Nu mi-ar fi făcut nicio favoare, zise Jorey în cele din 
urmă. Intrigile de la curte nu-s cinstite, Palliako. Cei de-acolo 
nu judecă oamenii după valoarea lor și nu-i interesează ce-i 
drept și ce nu-i. Vinovaţii pot să dețină puterea toată viața 
şi să fie plânși după moarte. Inocenţii pot fi irosiți ca mărun- 
țişul pentru că așa-i convenabil. Nu e nevoie să greșești 

pentru ca ei să te distrugă. Dacă distrugerea ta le este de 
folos, vei fi distrus. Asta, toate astea? Nu-s din vina ta. 

— Înţeleg, zise Geder. 

— Nu, nu cred că înţelegi. 

— Ştiu că n-am meritat numirea, spuse Geder. Am căpă- 
tat-o dintr-un noroc chior și acum trebuie să muncesc ca să 
fiu demn de ea. Nu mi-am imaginat că lordul Ternigan m-a 
pus să conduc orașul ăsta pentru că mă respectă. Sunt o 
alegere convenabilă. Nu-i nimic. Acum îi pot câștiga res- 
pectul. Pot să conduc Vanaiul. Pot să-l fac să meargă. 

— Poţi oare? zise Jorey. 

— Pot să încerc, zise Geder. Sunt sigur că acum tata se 
laudă cu mine în fața tuturor care-i ies în cale. Casa Palliako 
n-a mai primit un titlu de când a fost bunicul meu Admi- 
nistrator al Lacurilor. Știu că tata îşi dorea asta, și cu mine 
aici... 

— Nu-i cinstit, spuse Jorey. 

— Nu-i, zise Geder. Dar jur că o să fac tot ce-mi stă în 
putință ca să mă revanșez faţă de tine. 

— Să te revanșezi față de mine?! zise Jorey de parcă 
Geder ar fi intervenit venind dintr-o altă discuţie. 

Geder se ridică, luă cele două cupe cu apă de pe tavă şi 
îi dădu una lui Jorey. Cu toată seriozitatea de care era capa- 
bil, şi-o înălță pe a sa. 

— Vanaiul este al meu, spuse el și, de data asta, aproape 
că o crezu. Şi dacă există în el ceva care să-ţi acorde onoarea 
pe care o meriţi, o să-l descopăr. Orașul ăsta ar fi trebuit să 
fie al tău și o știm amândoi. Dar de vreme ce mi-a picat mie 
în brațe, jur aici, în fața ta, că n-o să uit că l-am primit dintr-un 
noroc nemeritat. 

Expresia de pe chipul lui Jorey ar fi putut fi milă sau 
groază, sau neîncredere. 

— Am nevoie să-ini fii alături, zise Geder. Am nevoie de 
aliaţi. Şi, în numele Vanaiului și al casei Palliako, aș fi ono- 
rat dacă te-ai număra printre ei. Eşti un om de valoare, 

Jorey Kalliam, și unul în judecata căruia mă încred. Vrei 
să-mi stai alături? 

Liniştea care urmă îl umplu pe Geder de îngrijorare. Îşi 
tinu cupa înălțată cu hotărâre, rugându-se ca Jorey să răs- 
pundă închinăciunii. 

— Ai repetat discursul ăsta? îl întrebă Jorey în cele din 
urmă. 

— Da, puţin, zise Geder. 

Jorey se ridică în picioare şi-şi înălță şi el paharul. Apa 
se reversă și i se scurse pe degete. 

— Geder, o să fac tot ce pot, spuse el. S-ar putea să nu 
fie cine ştie ce şi Zeul mi-e martor că nu știu cum ar fi posi- 
bil să se termine cu bine, dar o să fac tot ce pot să te ajut. 

— E bine şi-așa, zise Geder şi-şi sorbi apa zâmbind. 

Restul zilei fu în egală măsură un test de rezistenţă şi o 
paradă de onoruri. După-amiaza începu cu un ospăț de 
felicitare oferit de reprezentanţii principalelor bresle din 
Vanai, peste douăzeci de bărbaţi și femei ce se îmbulzeau 
să-i obţină atenţia și favorurile. Apoi primi în audienţă un 
reprezentant al Newportului care făcea aluzii la schimba- 
rea sistemului de taxare pentru transportul de mărfuri pe 
uscat, dar care, pe parcursul unei ore lungi şi tensionate, 
nu explică limpede care erau modificările. Apoi, la cererea 
lui Geder, auditorul-șef însărcinat cu taxele îi făcu un rezu- 
mat cu privire la toate rapoartele pe care Klin le înaintase 
lordului Ternigan şi coroanei. Geder se așteptase ca acesta 
să se rezume la cât de mult aur fusese trimis în nord, dar se 
pomeni că durează de două ori mai mult decât își propu- 
sese, cu discuții despre diferența dintre taxele vamale sim- 
ple și cele procentuale și despre „prezentarea conturilor“ 
în raport cu „prezentarea extinsă“ care-l făcură să se simtă 
de parcă ar fi citit ceva într-o limbă pe care încă n-o stăpânea. 

La finalul zilei, se retrase în camera de culcare ce 
aparținuse cândva principelui din Vanai. Încăperea ar fi 
putut găzdui într-un colț apartamentele ocupate mai îna- 
inte de Geder și încă ar mai fi rămas loc pentru alte două 

ca ele. Ferestrele dădeau spre o grădină cu stejari desfrun- 
ziți şi straturi de flori acoperite de zăpadă. Primăvara, avea 
să fie ca şi cum ar fi avut o pădure personală. Noul pat al 
lui Geder era încălzit de o rețea ingenioasă de țevi ce ieșeau 
şi reintrau într-un șemineu imens și a căror pompă era 
acționată de curenţi ascendenți de aer cald. Instalaţia bol- 
borosea încetișor, uneori chiar dedesubtul lui Geder, de 
parcă salteaua de puf ar fi mâncat ceva ce nu-i priise. Geder 
rămase culcat în camera întunecată, luminată doar de foc, 
aproape o oră după ce expediase şi ultimul servitor. Deși 
era epuizat, somnul refuza să vină. Când se ridică, avea 
senzația delicioasă că făcea ceva necuvenit știind prea bine 
că va scăpa nepedepsit. 

Aprinse trei lumânări de la focul din cămin, făcând ceara 
să se înnegrească ușor din pricina fumului, și le aşeză lângă 
pat. Apoi, dintr-un mic depozit de lucruri aduse aici de scu- 
tierul lui, scoase o carte a cărei legătură scârțâia, cea mai 
recentă achiziție. O citise deja pe toată și făcuse o însemnare 
la pasajul cel mai interesant ca să-l găsească mai ușor. 


„Legendele despre Slujitorul cel Drept, numit și Sinir 
Kushku în străvechea limbă din Pût, spun despre el că a 
fost ultima și cea mai măreaţă armă a lui Morade, deși nu 
este limpede în ce măsură toate acestea sunt simple 
fabulaţii generate de eficiența rețelei de iscusiți a drago- 
nului, la fel cum neclară este și natura curios de pătruză- 
toare a nebuniei sale finale.“ 


Geder își trecu degetul peste cuvinte, străduindu-se să-şi 
amintească puţinul pe care-l știa despre limbile vorbite în est. 

Sinir Kushku. 

Sfârșitul Îndoielii. 


CITHRIN 


u spun că există rău pe lume, zise maestrul Kit spri- 
jinind cutia pe şold, şi că îndoiala este arma care ne 
apără de el. 
Yardem luă cutia din mâinile bătrânului actor și o așeză 
în vârful grămezii. 

— Dar dacă te îndoieșşti de tot, zise tralgul, atunci cum 
poți să mai fii sigur de vreun lucru? 

— Cu prudenţă. Şi numai pentru a-l reexamina la o dată 
ulterioară. După părerea mea, cea mai valabilă întrebare 
este dacă există vreun merit în a te abandona unei certitu- 
dini permanente şi necercetate. Nu cred că putem afirma 
una ca asta. 

Căpitanul Wester scoase un sunet gutural, ca un câine 
care se pregătește să atace. Cithrin simţi că-i vine să dea 
înapoi, dar nu-și lăsă trupul să cedeze impulsului. 

— Putem afirma, zise căpitanul, că a irosi aerul dezbă- 
tând întrebarea asta n-o să facă treaba să se termine mai 
repede. 

— Scuze, domnule, zise tralgul. 

Maestrul Kit făcu un gest de scuză şi cobori din nou 
scările fragile de lemn ce duceau în stradă. Sandr şi Hornet, 
care urcau cărând o ladă cu nestemate, se lipiră de zid ca 
să-i facă loc. Cithrin se dădu la o parte, oferindu-le suficient 
spaţiu ca să-i paseze cutia lui Yardem și pentru ca Yardem 
să-i găsească un loc în noile lor camere. O adiere rece și 
umedă, aducând miros de bălegar proaspăt, se strecura 
odată cu lumina zilei prin ferestrele deschise. Lui Cithrin i 
se părea că primăvara deja venise. 

— A fost preot în tinerețe? întrebă Marcus făcând semn 
din cap spre scări. Când începe să vorbească despre cre- 
dință şi îndoială și natura adevărului parcă am fi din nou 
în convoi, cu o predică la fiecare masă. 

— Are logică ce spune, zise Yardem. 

— Pentru tine, replică Marcus. 

— Cred că se poate să fi fost preot. Așa-i maestrul Kit, 
spuse Hornet ridicând din umeri. Dacă ne-ar spune că s-a 
cocoțat pe-un munte și-a băut o bere cu luna, probabil că 
l-aş crede. Mai avem două lăzi de mărimea ăsteia și blocu- 
rile alea de ceară. 

— Ceară? întrebă Marcus. 

— Registrele, zise Cithrin, dar cuvintele îi ieşiră ca un 
croncănit. 

Tuși și vorbi din nou. 

— Cărţile și registrele. Sunt protejate împotriva umezelii. 

„Ceea ce e cum nu se poate mai bine“, îşi zise ea, „dat 
fiind că le-am scufundat în iazul morii.“ Imediat își imagină 
o crăpătură în învelișul de ceară. Pagini întregi cu cerneala 
întinsă şi hârtia mucegăită sub stratul protector. Dacă re- 
gistrele fuseseră distruse? Ce-avea să-i spună magistrului 
Imaniel? Cum avea să le explice bancherilor din Carse? 

— Bine, păi aduceţi-le sus, zise Marcus. O să le găsim un 
loc pe undeva. 

Hornet făcu semn că a înțeles, dar Sandr cobora deja scă- 
rile. Nici măcar n-o privise. Îşi spuse că nu-i păsa. 

Era perfect conștientă că noile lor camere nu se bucurau 
întru totul de aprobarea căpitanului Wester. Spre deosebire 
de locuinţa lor din cărtierul sărat, acestea se aflau la etaj şi 
aveau duşumele de scândură care le raportau celor de 
dedesubt orice mișcare a lor, într-un limbaj din trosnete și 
pocnituri. Prăvălia de la parter îi aparținea unui agent de 
pariuri, ceea ce însemna că pe-acolo treceau pe parcursul 
zilei tot soiul de oameni, de toate felurile. Dar zăvorul din 
capul scărilor era solid, străzile din jur mai puţin pline de 
bețivi și rătăciți, iar ferestrele nu aveau balcoane sau alte căi 

simple de acces. În plus, aveau o fereastră care dădea dea- 
supra unei alei unde putea fi golită oala de noapte, iar 
schimbarea domiciliului o adusese la cinci uși distanță de 
o tavernă de unde puteau să-și cumpere mâncare şi bere. 

Următorii urcară Cary şi Mikel. Cary zâmbea. 

— Un băiat de pe stradă ne-a întrebat ce cărăm, zise 
ea. Cithrin zări încordarea de pe chipul căpitanului Wester, 
care se îndreptă către fereastră și privi afară. 

— Ce i-ai spus? 

— Că-s bijuterii false pentru sărbătorirea Primului Dez- 
gheţ, zise Cary. Am și deschis o ladă ca să i le arăt. Trebuia 
să fi văzut ce dezamăgit a fost. 

Cary râse, fără să zărească mânia de pe chipul căpitanu- 
lui Wester. Sau zărind-o, dar fără să se sinchisească de ea. 
Pe parcursul zilelor în care căutaseră altă locuinţă și pregă- 
tiseră mutarea avuțţiei secrete a Vanaiului în noua ascunză- 
toare, numele lui Opal nu fusese pomenit decât o singură 
dată, când Smit glumise, spunând că femeia găsise o cale 
să evite toată munca asta grea. Nu râsese nimeni. 

Cithrin încă nu putea să creadă că toate astea se întâm- 
plaseră cu adevărat. Că Opal voise s-o omoare şi să ia banii 
era, în sine, greu de înţeles. Că Wester o ucisese pe femeie 
din cauza asta era și mai rău. Fireşte, ceilalți erau mânioși. 
Firește, îi purtau pică lui Wester. Și lui Yardem. Şi ei. Nu 
puteau altfel. Şi iată-i cărând lăzi şi făcând glume. Cithrin 
descoperi că avea încredere în ei — în fiecare în parte — nu 
pentru că erau demni de încredere, ci pentru că voia ca ei 
să fie astfel. 

Făcuse greşeala asta cu Opal şi acum se privea greşind 
din nou. Conştiinţa faptului o întorsese suficient de rău pe 
dos și nu mai dormise sau mâncase cum se cuvine din 
noaptea în care se trezise cu cinci bărbați morți în jurul ei. 

Maestrul Kit urcă scările, ducând în brațe o stivă de re- 
gistre atent împachetate. Apoi Sandr și Hornet se iviră cu 
cea din urmă ladă. Odată adusă toată încărcătura, în cameră 
nu mai rămăsese cine știe ce loc. Sandr se văzu silit să stea 

lângă ea. Când văzu că-l priveşte, roși şi o salută cu o miş- 
care rapidă, ca de pasăre, cum ar fi salutat o cunoștință de 
pe stradă. 

— Cred că asta a fost ultima, zise maestrul Kit în timp 
ce Yardem îi lua registrele din brațe. 

— Vă mulțumesc, zise Cithrin. Tuturor. 

— Măcar atât să facem și noi, zise Smit. Ne pare rău 
numai că lucrurile s-au întâmplat așa cum s-au întâmplat. 

— Da, sigur, zise Cithrin. 

Nu îndrăznea să-i privească în ochi. 

— Ce-ar fi să vă duceți? spuse maestrul Kit. O să încerc 
să vă prind din urmă. 

Actorii salutară și plecară. Cithrin le auzi vocile prin 
fereastră în timp ce căruța se îndepărta. Căpitanul Wester 
umbla de colo-colo prin cameră ca și cum neliniştea şi 
nerăbdarea lui ar fi putut face dușumelele mai tăcute sau 
mai sigure. Yardem se lungi pe patul înghesuit între stivele 
de lăzi și închise ochii, odihnindu-se înainte de venirea 
nopții. Maestrul Kit se ridică și-i întinse mâna. 

— Cithrin, spuse el. Speram că o să ne plimbăm puțin 
împreună. 

Ea îşi mută privirea de la mâna bătrânului actor la căpi- 
tanul Wester și înapoi. 

— Încotro? îl întrebă. 

— Nu m-am gândit la vreun loc anume, zise maestrul 
Kit. Am crezut că plimbatul în sine ar fi de-ajuns. 

— Bine, zise Cithrin şi-i dădu voie s-o ajute să se ridice. 

Afară, traficul era schimbător ca apa: aglomerat și lent 
în piața largă dinspre răsărit, mai iute prin canalul îngust 
al străzii. Un cinnai stătea în fața dughenei agentului de 
pariuri, strigând după bărbaţii și femeile ce treceau. O mare 
avere îi aştepta. Norocul le surâdea celor curajoși. Puteau 
să compenseze pierderile în afaceri pariind împotriva lor 
înşişi. Şanse oferite la un preţ cinstit. Părea plictisit de pro- 
priile spuse. 

Cotigi trase de cai își croiau drum cu încăpățânare prin 
înghesuială și o echipă de timzinai cu lopeţi plate venea în 
urma lor, adunând bălegarul. Câţiva copii se fugăreau 
țipând şi împroşcând prin băltoace de noroi şi slin şi lucruri 
chiar mai rele. Căruciorul unei spălătorese trecu pe lângă 
ei, tras de o fată pursânge nu mai mare decât Cithrin, căreia 
viața grea îi săpase deja riduri în colțurile gurii. Maestrul 
Kit mergea înainte şi Cithrin îl lăsă s-o conducă, neștiind 
dacă îl urma sau mergea alături de el. 

Strada se deschidea într-o piață pe care Cithrin n-o mai 
văzuse. La răsărit se înălța o biserică enormă. Glasuri se 
împleteau cântând în aerul rece, slăvindu-l pe Zeu și urmând 
partitura încâlcită cu hotărâre, ca și cum cele două demer- 
suri ar fi fost unul şi același lucru. Maestrul Kit se opri 
odată cu ea, ascultă odată cu ea. Zâmbetul de pe faţa lui 
deveni mai blând, amestecat cu tristețe. 

— E frumos, nu? zise el. 

— Ce anume? întrebă Cithrin. 

El se rezemă de un perete de piatră și făcu un gest larg, 
cuprinzând scuarul, cântecul, cerul de deasupra lor. 

— Lumea, cred că asta voiam să zic. Cu toate tragediile, 
cu toată durerea, eu unul o găsesc totuși frumoasă. 

Cithrin își simţi buzele încleștându-se. Voia să-și ceară 
scuze pentru ceea ce i se întâmplase lui Opal, dar n-ar fi 
făcut decât să-l pună pe maestrul Kit în postura de a-și cere 
la rândul lui alte scuze și nu-şi dorea asta. Cuvinte și gân- 
duri i se ciocneau în minte şi niciunul nu se potrivea situației. 

— Ce-o să faceți acum? întrebă ea. 

Kit trase aer adânc în piept și-l eliberă încet, desprin- 
zându-şi atenţia de la cântec. 

— Probabil că pentru moment o să stăm aici. Nu cred că 
deocamdată Cary este pregătită să preia toate rolurile lui 
Opal, dar pe la sfârșitul verii, cu ceva repetiții și multă 
muncă, mă aştept să fie gata. După recrutarea din Vanai şi 
povestea asta cu Opal, trupa este mai mică decât aș fi vrut. 
Sper că o să pot să recrutez vreo câțiva actori talentați. Am 

descoperit că în orașele-port se adună adesea actori 
itineranți. 

Cithrin dădu din cap. Kit făcu o pauză şi, când ea nu 
spuse nimic, continuă. 

— Pe deasupra, sunt de-a dreptul fascinat de căpitanul 
Wester al tău. 

— Nu-i căpitanul Wester al meu, zise Cithrin. A lăsat 
destul de clar să se înțeleagă că este propriul lui căpitan 
Wester. 

— Așa a făcut? Ei, greşeala mea, zise maestrul Kit. 

Imnul bisericesc căpătă amploare. O sută de voci se înăl- 
țară și coborâră, vibrând în armonie până când păru că 
altcineva încerca să grăiască prin ele. Şoptirea Zeului. Maes- 
trul Kit părea distras, dar când vorbi din nou, nu pierduse 
firul conversației. 

— Cred că dragonii au lăsat lumii o moştenire... distruc- 
tivă. Corozivă prin însăşi natura ei și menită să provoace 
suferință. Neţinută în frâu, va înghiți lumea-ntreagă. Wester 
se numără printre puţinii oameni pe care-i cunosc despre 
care cred că i s-ar putea opune. 

— Pentru că-i atât de încăpățânat? întrebă Cithrin încer- 
când să ia un ton glumet. 

— Da, din cauza asta, zise maestrul Kit. Şi probabil din 
pricina formei sufletului său. 

— A fost general în Coasta de Nord acum multă vreme, 
spuse Cithrin. Cred că soției sale i s-a-ntâmplat ceva rău. 

— A condus oastea prințului Springmere în războiul de 
succesiune. Au existat anumite bătălii cu armata lui lady 
Tracian care ar fi trebuit să fie pierdute, dar pe care căpita- 
nul Wester le-a câștigat. 

— La Wodford și Gradis, zise Cithrin. Dar oamenii mai 
vorbesc și despre... Ellis? 

— Da. Câmpiile din Ellis. Se spune că aceea a fost bătă- 
lia cea mai cumplită din tot războiul, că niciuna dintre 
tabere n-o dorea și niciuna nu putea da înapoi. Se spune că 
el devenise atât de important, încât prințul a început să se 

teamă ca nu care cumva vreun alt pretendent să-i obțină 
loialitatea. Să-l convingă să schimbe taberele. Springmere 
a pus să-i fie ucisă familia şi să pară că a fost mâna rivalei 
lui. Soţia şi fata căpitanului au murit sub ochii lui, în chinuri. 

— Ah, exclamă Cithrin. Ce s-a întâmplat cu Springmere? 
Ştiu că a pierdut tronul, dar... 

— Prietenul nostru Marcus a aflat ce se întâmplase cu 
adevărat, s-a răzbunat și pe urmă s-a pierdut în negura isto- 
riei. Cred că majoritatea oamenilor sunt convinși c-a murit. 
Din experiența mea, cel mai rău lucru care i se poate întâm- 
pla unui bărbat este să supraviețuiască și să vadă ce puţine 
satisfacţii îți aduce răzbunarea. Nu cred că i-au mai rămas 
prea multe iluzii şi tocmai asta îl face să... 

Maestrul Kit își luă seama. 

— Îmi pare rău. N-am vrut să bat câmpii așa. Bătrâneţea-i 
de vină, cred. Voiam doar să-ți spun încă o dată ce rău îmi 
pare că s-a-ntâmplat ce s-a-ntâmplat și că o să-mi dau toată 
osteneala să nu se mai întâmple și-altă dată. 

— Mulţumesc, zise ea. 

— Aş vrea să-ți ofer, dacă pot, o mână de ajutor ca să 
ajungi în Carse în siguranţă. Am senzația că-ți suntem datori 
cu mai mult decât o zi de muncă pe gratis. Știu că-i cam 
ciudat, dar cred că, după ce ne-am prefăcut atâta timp că 
suntem soldați, ne-am însușit ceva din camaraderia spadei. 

Cithrin făcu semn că înțelege, dar se simţi încruntân- 
du-se înainte să-și dea seama de ce. Imnul bisericesc căpătă 
o cadență descendentă, finală, şi în urma lui liniștea păru 
să se prelingă în lume ca un val. Albatroșii descriau cercuri 
în înaltul cerului, cu ciocuri galbene și aripi nemișcate. 

— De ce-ţi ceri scuze la orice vorbă pe care-o spui? în- 
trebă ea. 

Maestrul Kit se întoarse către ea înălțându-și sprânce- 
nele stufoase. 

— Nu mi-am dat seama c-așa fac, zise el. 

— Tocmai ai făcut-o din nou, spuse Cithrin. Niciodată nu 
zici ceva de-a dreptul. Mereu spui „cred“ sau „am descoperit 

că“. Nu zici niciodată „soarele răsare dimineața“. Întotdea- 
una spui „cred că soarele răsare dimineața“. Parcă te-ai stră- 
dui din greu să nu promiți nimic. 

Maestrul Kit deveni serios. O privi cercetător cu ochii 
lui întunecaţi. Cithrin simţi un fior rece pe șira spinării, dar 
nu era frică. Era ca şi cum ar fi fost pe punctul de a desco- 
peri un lucru a cărui existență până atunci doar o bănuise. 
Maestrul Kit își frecă bărbia cu palma. Sunetul era moale 
și intim și foarte concret. 

— Mă miră c-ai observat, spuse el, apoi se surprinse din 
nou asupra faptului și zâmbi. Am talentul de a mă face 
crezut de ceilalți și am descoperit că asta-i o problemă. Cred 
că mi-am însușit obiceiul ăsta ca să mai diminuez efectul, 
așa că încerc să nu fac afirmaţii categorice decât dacă sunt 
sigur de ele. Absolut sigur, vreau să zic. Mă uimeşte adesea 
cât de puţine certitudini absolute am. 

— Ciudată alegere, zise Cithrin. 

— Şi mă ajută să nu mă iau în serios, zise maestrul Kit. 
Găsesc că a nu te lua în serios are valoarea ei. 

— Aş vrea să pot și eu, zise ea. 

Disperarea din propria ei voce o luă prin surprindere, 
apoi se pomeni plângând. 

Actorul o privi nedumerit, mișcându-și nesigur brațele, 
în timp ce Cithrin stătea în plină stradă, stânjenită de pro- 
priile ei suspine, dar incapabilă să şi le stăvilească. Maes- 
trul Kit o cuprinse cu un braț și o călăuzi către treptele 
bisericii. Mantia lui era din stofă ieftină de lână și încă mai 
mirosea a lanolină. Îi acoperi umerii cu ea. Ea se ghemui, 
punându-și capul pe genunchi. Simțea spaima și tristețea, 
dar erau foarte îndepărtate. Însă avalanșa se declanșase și 
nu mai putea face altceva decât s-o lase să se desfăşoare. 
Maestrul Kit îi puse mâna pe spate, masând-o blând ca și 
cum ar fi consolat un copilaș. După un timp, suspinele ei 
se mai domoliră. Lacrimile se uscară. Și, în cele din urmă, 
Cithrin îşi recăpătă vocea. 

— Nu pot să fac asta, zise ea. 

De câte mii de ori nu-şi spusese aceste cuvinte din ziua 
în care murise Besel? Dar întotdeauna numai în sine. Era 
prima oară când rostea vorbele cu glas tare, în faţa cuiva. 
Aveau un gust amar. 

— Nu pot să fac asta. 

Maestrul Kit își retrase brațul din jurul ei, dar rămaseră 
amândoi înfășuraţi în continuare în mantia lui din stofă 
aspră şi ieftină. Câţiva trecători se uitară la ei, dar majori- 
tatea nu-i luară în seamă. Pielea bătrânului actor mirosea 
ca o prăvălie de mirodenii. Cithrin voia să se ghemuiască 
pe treptele reci de piatră, să adoarmă și să nu se mai tre- 
zească niciodată. 

— Ba poţi, spuse maestrul Kit. 

— Nu, eu... 

— Cithrin, opreşte-te! Ascultă ce-ţi spun, zise maes- 
trul Kit. 

Cithrin se întoarse către el. Părea mai bătrân decât și-l 
amintea și-i trebui un moment până să-şi dea seama că de 
pe chipul lui dispăruse orice urmă de zâmbet, până şi din 
colțurile ochilor. Avea pungi sub ochi. Fălcile i se lăsaseră, 
iar în tuleiele bărbii era mai mult alb decât negru. Cithrin 
aşteptă să audă ce avea de spus. 

— Poţi s-o faci, zise el. Nu, nu, ascultă-mă. Poţi s-o faci. 

— Vrei să spui că tu crezi că pot s-o fac, zise Cithrin. Sau 
că te aştepţi s-o fac. 

— Nu. Vreau să spun exact ce-am spus. Poţi s-o faci. 

Undeva în adâncul minții lui Cithrin ceva se mişcă. Ceva 
în sângele ei se schimbă, ca undele răspândindu-se pe un 
lac când un peşte trece prea aproape de suprafață. Mâhni- 
rea copleșitoare era încă acolo, la fel şi teama că va da greș 
și senzația că se află la cheremul unei lumi sălbatice și vio- 
lente. Nimic nu dispăruse. Numai că alături de ele mai era 
ceva. Nu mai luminos decât un licurici, în bezna minții ei 
apăruse un nou gând: „S-ar putea.“ 

Cithrin se frecă la ochi şi-şi clătină capul. Soarele cobo- 
râse mai mult şi mai iute decât se așteptase. Nu știa de cât 
timp plecaseră din noile camere. 


Calea dragonului | 249 


— Mulţumesc, zise ea încet. 

— Mi s-a părut că-ţi datorez asta, zise maestrul Kit, care 
privea obosit. 

— N-ar trebui să ne întoarcem? 

— Cred c-ar trebui, dacă ești gata. 


Seara se lăsă mai târziu decât se aștepta Cithrin, alt 
semn că gheara iernii începea să-și slăbească încleştarea. 
Yardem Hane stătea pe podea, cu picioarele lui uriaşe 
încrucișate, mâncând dintr-o farfurie de orez cu pește. 
Căpitanul Wester pășea de colo-colo. 

— Dacă nu alegem bine corabia, zise căpitanul, o să ne 
omoare, o să ne arunce cadavrele la rechini și-o să-și petreacă 
restul vieților trăind în huzur în vreun port din Syramysul 
Îndepărtat sau din Lyoneia. Dar n-am avea decât vama de 
aici şi pe cea din Carse de care să trecem. Pe uscat s-ar putea 
să ne confruntăm cu cel puţin șase colectori de taxe. 

Cithrin se uită la farfuria ei cu peşte, cu stomacul prea 
încordat ca să poată mânca. Fiecare cuvânt rostit de Wester 
o făcea să se simtă și mai rău. 

— Am putea să ne întoarcem, zise Yardem. Să mergem 
în Orașele Libere şi de acolo spre nord. Sau chiar înapoi în 
Vanai. 

— Fără să ne ascundem într-un convoi? zise Marcus. 

Tralgul ridică din umeri, dându-i dreptate. Dincolo de 
mișcarea statornică a picioarelor căpitanului, registrele 
învelite în ceară ale băncii din Vanai sclipeau în lumina 
lumânării. Mintea neliniștită a lui Cithrin se întoarse la ele, 
până când imagini ale învelișului crăpat şi ale cotoarelor 
de piele putrezite începură să-i danseze prin fața ochilor ca 
un coșmar ce nu voia să dispară. 

— Am putea să cumpărăm o barcă de pescuit, spuse 
Yardem. S-o cârmim chiar noi. Să dăm ocol coastei. 

— Ţinând piraţii la distanță prin forța personalități- 
lor noastre? întrebă Marcus. Cabralul e plin de corăbii 

independente care fură tot ce prind, iar regele Stepan n-o 
să le oprească. 

— Nu prea avem opțiuni bune, spuse Yardem. 

— Niciuna. Și încă vreo câteva săptămâni până să le 
putem da curs și celor rele, zise Marcus. 

Cithrin îşi lăsă farfuria pe podea și trecu pe lângă căpi- 
tanul Wester. Luă registrul aflat deasupra teancului, făcu 
ochii roată prin încăperea slab luminată și găsi cuțitul cu 
lamă scurtă cu care Yardem tăiase brânză la prânz. Lama 
era curată și strălucitoare. 

— Ce faci? o întrebă Marcus. 

— Nu pot să aleg corabia sau drumul potrivit sau con- 
voiul în care să ne ascundem. Dar pot să văd dacă registrele 
sunt ude, și asta o să fac. 

— O să trebuiască să le sigilăm din nou, zise Marcus, iar 
Cithrin îl ignoră. 

Stratul de ceară era cât degetul ei de gros şi se desprin- 
dea în țăndări încăpățânate. Stratul de cârpă de dedesubt 
dădu la iveală un alt înveliș de ceară, mai subțire, apoi unul 
de pergament. Registrul ascuns înăuntru arăta de parcă 
abia ar fi fost luat de pe pupitrul magistrului Imaniel. 
Cithrin îl deschise și paginile foșniră. Scrisul familiar al 
magistrului Imaniel era ca o amintire din copilărie, la vede- 
rea căruia Cithrin fu cât pe ce să izbucnească iarăși în plâns. 
Degetele ei urmăriră adunări și adnotări, balante, tranzacții, 
detalii privind contracte și dobânzi. Semnătura magistrului 
Imaniel și urma cafenie, striată, a degetului său însângerat. 
Le lăsă s-o copleşească, familiare şi străine în același timp. 
Iată depozitul luat de bancă de la breasla brutarilor și aici, 
cu cerneală albastră, înregistrarea plăţilor făcute, lună de 
lună, ca recompensă pentru toţi anii în care le ținuseră 
banii. Dădu pagina. lată înregistrarea pierderilor suferite 
din asigurarea corăbiilor cu mărfuri, în anul când furtunile 
din Lyoneia loviseră mai târziu decât de obicei. Suma o 
şocă. Nu bănuise că pierderile fuseseră atât de mari. Închise 
registrul, apucă din nou cuțitul și luă un altul. Marcus și 

Yardem continuau să discute, dar ar fi putut fi la fel de bine 
în alt oraș la câtă atenţie le acorda. 

Următorul registru era mai vechi și în el găsi istoria băn- 
cii, de la actul de fondare, prin ani în șir de tranzacții și 
până aproape de ziua plecării ei. Istoria Vanaiului, scrisă în 
cifre şi note codificate. Şi undeva, cu cerneală roșie, o mică 
adnotare menţionând că Cithrin bel Sarcour fusese accep- 
tată ca pupilă a Băncii Medean până la vârsta majoratului 
legal, când avea să preia depozitul părinților, mai puţin 
costurile creşterii ei. Tot atâtea cuvinte ca pentru o încărcă- 
tură de grâu sau pentru investiția într-o berărie. Moartea 
părinţilor ei şi începutul singurei vieți pe care o cunoscuse 
ocupau un singur rând. 

Luă alt registru. 

Marcus puse capăt discuţiei, mâncă şi se ghemui în pat. 
Răsări o jumătate de lună. Cithrin urmări istoria băncii ca 
şi cum ar fi citit vechi scrisori de acasă. Ceară şi cârpă şi 
pergament se adunară în jurul ei ca un cocon. În mintea ei, 
aproape pierdută sub fascinația exercitată de cerneala veche 
şi de hârtia prăfuită, înmugurea senzaţia unei posibilități. 
Nu încrederea — nu încă — dar un precursor al acesteia. 

Abia când o trezi Yardem, luându-i din mână registrul 
legat în piele, Cithrin își dădu seama că, pentru prima oară 
de la trădarea lui Opal, dormise fără vise toată noaptea. 


DAWSON 


cări rudimentare de lemn și trepte improvizate se 

înșirau pe pereții Diviziunii, agăţându-se de străve- 

chile ruine ca lichenii de stânci. Mult deasupra, poduri 
mari legau între ele marginile prăpastiei cu piatră şi oţel şi 
jadul dragonului: Podul de Argint, Podul Toamnei, Podul 
de Piatră și, aproape pierdută în ceață, Calea Prizonierilor, 
de care atârnau colivii şi chingi. Mai jos, unde cele două 
maluri se apropiau, funii întinse se legănau putrezind în 
aer. Printre ele se zărea expusă istoria orașului, fiecare strat 
înfățișând o epocă și un imperiu pe care se clădise cel de 
deasupra. 

Dawson, înfășurat într-o mantie cafenie, simplă, ar fi putut 
trece drept un individ venit să scotocească prin movila de 
gunoaie de la baza Diviziunii sau drept unul dintre contra- 
bandiștii care străbăteau pasajele subterane obscure între- 
tesute prin fundația Camnipolului. Vincen Coe putea să-i 
fi fost complice sau fiu. Gerul dimineţii îi silea să meargă 
încet. Mirosul care se înălța spre suprafață era grețos: excre- 
mente, bălegar de cal, mâncare stricată, cadavre de animale 
și de oameni care erau ei înșiși abia mai mult decât niște 
animale. 

Dawson găsi arcada. Piatră străveche, cojită, sculptată 
într-o formă clasică, purtând o inscripție erodată până la 
ilizibilitate, dar care nu se ștersese încă de tot. Înăuntru, 
bezna era absolută. 

— Nu-mi place treaba asta, stăpâne, zise vânătorul. 

— Nu trebuie să-ţi placă, răspunse Dawson și pătrunse 
îndrăzneț în întuneric. 

Iarna încă mai ținea Camnipolul în gheare, dar puterile 
i se împuţinau. Subsolul era plin de mici zgomote: ţârâitul 
primelor insecte ale viitoarei primăveri, susurul zorit al 
pârâiașelor produse de dezgheţ și răsuflarea blândă a pă- 
mântului ce se pregătea să se trezească, înverzind. Aveau 
să mai treacă niște săptămâni până atunci, apoi primăvara 
urma să apară ca peste noapte. Dawson, oprindu-se pe mo- 
zaicul unei vaste camere de baie abandonate, se gândi câte 
lucruri urmau acelaşi tipar. O stagnare ce părea că va dura 
la nesfârșit, urmată de câteva mici semne și apoi schimba- 
rea subită, catastrofală. Scoase scrisoarea din buzunar și se 
aplecă către Coe ca s-o recitească la lumina torței. Canl 
Daskellin scria că pe una dintre uși avea să fie desenat un 
pătrat. Dawson miji ochii în beznă. Poate că Daskellin avea 
vederea unuia mai tânăr... 

— Aici, stăpâne, zise Coe şi Dawson mârâi. 

Acum că îi fusese arătat, semnul era destul de vizibil. 
Dawson străbătu coridorul scurt și înclinat ce dădea spre 
o scară. 

— Nu-s gărzi încă, zise Dawson. 

— Sunt, stăpâne, zise Coe. Am trecut pe lângă trei. Doi 
arcași și un individ care supraveghea o capcană. 

— Ascunși bine, așadar. 

— Da, stăpâne. 

— Nu pari deloc liniştit. 

Vânătorul nu-i răspunse. Culoarul se oprea în faţa unei 
stânci uriașe, a cărei suprafață era șlefuită şi atât de lucioasă, 
încât torța lor păru să dea de două ori mai multă lumină. 
Dawson își urmă propria umbră, descriind o curbă blândă, 
până când o altă lumină se ivi ca răspuns. Jadul dragonului, 
sculptat în forma unor stâlpi indestructibili, susținea o boltă 
joasă. O duzină de lumânări umpleau aerul prăfos cu o lu- 
mină discretă. Şi acolo, într-un cerc de scaune cioplite, se afla 
Canl Daskellin, cu vechea cunoștință a lui Dawson, Odderd 
Faskellin, la stânga şi având la dreapta un bărbat palid din 
neamul pursângilor pe care Dawson nu-l recunoscu. 

— Dawson! zise Canl. Începeam să-mi fac griji. 

— N-ai de ce, spuse Dawson făcându-i semn lui Vincen 
Coe să se retragă în umbră. Mă bucur doar că eram în oraş. 
Sperasem să-mi petrec o parte din an în Osterling, Fells. 

— Poate la anul, zise Odderd. Cu voia Zeului, la anul 
vom reveni cu toții la normal. Deși, ținând cont de ultimele 
vești... 

— Există vești, așadar? întrebă Dawson. 

Canl Daskellin făcu semn către scaunul din fața lui și 
Dawson se așeză. Bărbatul palid la față îi adresă un zâmbet 
politicos. 

— Nu cred că ne-am cunoscut, îi spuse Dawson. 

— Dawson Kalliam, baron de Osterling Fells, spuse 
Daskellin, zâmbind la rândul său. Dă-mi voie să-ți fac 
cunoștință cu soluţia tuturor problemelor noastre. Paerin 
Clark. 

— Plăcerea e de partea mea, domnule baron, rosti băr- 
batul cel palid. 

Vocea lui avea accentul susurat specific Coastei de Nord. 
Dawson își simţi părul de pe braţe zburlindu-se. Bărbatul 
nu avea titlu nobiliar. Nu era anteean. Și totuși se afla aici. 

— Care-s veştile? întrebă Dawson. Și care-i rolul noului 
nostru prieten aici de față? 

— Este căsătorit cu cea mai mică dintre fiicele lui Komme 
Medean, zise Odderd. Locuiește în Coasta de Nord. În Carse. 

— Nu știam că facem afaceri cu Banca Medean, zise 
Dawson. 

— Issandrian ştie ce punem la cale, zise Daskellin. Nu 
numai despre Vanai. Despre oamenii pe care i-am infiltrat 
ca să semene discordia printre fermieri, despre manevra 
prin care să-l facem pe Feldin Maas să-și piardă feudele din 
sud. Tot. 

Dawson alungă cuvintele cu o fluturare a mâinii, ca pe 
țânțari. El, unul, era mai îngrijorat că acest bancher părea, 
la rândul lui, să ştie totul. Issandrian n-avea cum să nu des- 
copere în cele din urmă capcanele pe care i le întindeau ei. 

— I-a cerut regelui Simeon să-i dea voie să organizeze 
niște jocuri, spuse Odderd. Issandrian și Klin și Maas și încă 
vreo șase inși. Adună banii necesari. Au dispus curățarea 
arenei. Angajează luptători profesionişti şi călăreți. Arcași 
din Borja. Iscusiţi. Chipurile este o serbare în cinstea prin- 
tului Aster. 

— E o armată gata de luptă înăuntrul zidurilor Camni- 
polului, zise Canl Daskellin. 

— E o cacealma atât de transparentă că până și un copil 
ar vedea-o, zise Dawson. Dacă se ajunge la răzvrătire, Issan- 
drian va pierde. N-are nici oameni, nici bani destui să 
finanţeze un război. 

— Hmm, făcu bancherul. 

Dawson își înălță bărbia ca un animal sălbatic care simte 
miros de fum. Canl Daskellin luă un teanc de hârtii împă- 
turite de pe scaunul de alături și i-l întinse lui Dawson. 
Hârtia era ieftină, iar scrisul de mână simplu și lipsit de 
înflorituri. Copii, așadar, ale unei corespondențe între per- 
soane mult mai însemnate. Dawson își miji privirea. Lumina 
slabă făcea cuvintele să-i joace în fața ochilor, dar con- 
centrându-se le putea desluși destul de clar. „Urările mele 
de bine domniei voastre și familiei“, şi aşa mai departe. 
„Strămătușa noastră comună, Ekarina Sakiallin, baroană 
peste nobilele pământuri din Sirinae...“ 

— Sirinae, spuse Dawson. Asta-i în Asterilhold. 

— Prietenul nostru Feldin Maasare rude acolo, la curtea 
regală, spuse Odderd. Încheierea unei serii de căsătorii 
strategice a fost parte din procesul de pace de după Trata- 
tul de la Astersan. S-a întâmplat acum trei generații, dar 
legăturile există. Maas a trimis scrisori către vreo doispre- 
zece veri de-ai lui, asta din ce știm noi. S-ar putea să mai fi 
fost şi altele pe care nu le-am interceptat. 

— Au înnebunit! zise Dawson. Dacă-și imaginează că 
pot implica Asterilholdul împotriva regelui Simeon... 

— Nu asta-i povestea lor, zise bancherul. 

Avea o voce rece și uscată ca o hârtie nouă și Dawson 
simți o repulsie instinctivă. 

— Maas vorbeşte în stânga și-n dreapta despre o mișcare 
conservatoare a unor bătrâni scorțoși de la curte care fac 
presiuni asupra lui Simeon. Îi descrie ca pe niște inși dornici 
să se alieze cu dușmanii Anteei de dragul propriului câştig. 

— Asta-i o idioţenie! 

— Insinuează, continuă bancherul, că Maccia ar fi fost 
chemată în apărarea Vanaiului de un adversar de-al lui 
Alan Klin şi pledoaria lui este convingătoare. Şi-așa se face 
că, în fața unui adversar care recurge la ajutor străin ca să 
influenţeze tronul, Maas nu are de ales și trebuie să ceară 
sprijinul Asterilholdului pentru a apăra onoarea și domnia 
legitimă a regelui Simeon şi a garanta viața și siguranța 
prințului Aster. 

— Noi suntem cei care-lapără pe Simeon! strigă Dawson. 

— Cum spuneți domnia voastră, răspunse bancherul. 

Canl Daskellin se înclină înainte. Ochii îi străluceau. 

— Lucrurile se mișcă, Dawson. Dacă partida lui Issan- 
drian a obținut sprijinul Asterilholdului ca să aducă o forță 
armată în Camnipol — şi, pe numele Zeului, cred că așa a 
făcut —, nu cu Simeon au o răfuială. Ținta suntem noi! 

— Deja au încercat să te ucidă o dată, zise Odderd. Oame- 
nii ăştia n-au simțul măsurii sau al onoarei. Nu ne putem 
permite să-i tratăm ca și cum ar fi niște gentlemeni. Trebuie 
să-i batem măr. 

Dawson ridică braţele, cerând să se facă liniște. Furia și 
neîncrederea îi roiau prin minte ca albinele. Arătă cu dege- 
tul spre bancher. 

— Și Coasta de Nord ce interes are în toate astea? întrebă 
el, vrând de fapt să spună: „Ce cauţi aici?“ 

Daskellin se încruntă auzind tonul pe care-l folosise, dar 
bancherul nu păru jignit. 

— N-aș putea spune. Lordul Daskellin este Ambasador 
Special în Coasta de Nord. Sunt sigur că este într-o postură 
mai bună să însumeze opiniile mai-marilor statului. 

— Dar banca ta are sediul în Carse, zise Dawson. 

Era aproape o acuzație. 

— Compania centrală, da, şi avem și o sucursală acolo, 
răspunse bancherul. Dar toate filialele noastre acționează 
independent una de alta. 

— Şi asta ce înseamnă mai exact? întrebă Dawson. 

— Compania noastră nu este devotată exclusiv interese- 
lor regatului Coastei de Nord, zise bancherul. Avem relații 
strânse cu persoane de la multe curți regale — până și din 
Anteea, acum că Vanaiul a intrat sub protecţia voastră —, 
precum şi interesul ca în regatele din nord să fie pace. Din 
păcate, politicile noastre despre împrumuturi în asemenea 
situații sunt foarte stricte... 

— Nu ţi-a lua banii nici dacă mi i-ai lăsa la ușă, vârâți 
într-un ciorap. 

— Kalliam! exclamă Canl Daskellin, dar bancherul con- 
tinuă ca și cum n-ar fi auzit. 

— ...dar, de dragul păcii şi al stabilității, am fi mulțumiți 
să ne facem utili ca intermediari. Ca parte neutră, am putea 
aborda persoane care, pe domniile voastre, domnilor, v-ar 
stânjeni. 

— N-avem nevoie de ajutor. 

— Înţeleg, zise bancherul. 

— Nu fi idiot, spuse Daskellin. Banca Medean are sucur- 
sale în Narinisle și Herez. În Elassae. Dacă se ajunge la 
lupte de stradă, o să avem nevoie... 

— N-ar trebui să vorbim despre asta, zise Dawson. Nu 
de față cu oaspeţii. 

Bancherul zâmbi, înclinând scurt din cap. Dawson își 
dori ca eticheta să-i îngăduie să provoace la duel un om 
lipsit de rang. Bancherul nu era altceva decât un negustor 
mai cu pretenţii. Ar fi trebuit să fie mult mai prejos de 
atenţia lui Dawson, dar ceva din calmul studiat al omului 
îl făcea să vrea să-i vadă sângele vărsat. Sprâncenele lui 
Canl Daskellin se uniseră într-o singură linie, iar Odderd 

își plimba privirea de la unul la altul ca un şoarece prins în 
mijlocul unei încăierări între pisici. 

— Îi cunosc pe Paerin Clark şi pe familia lui de ani de 
zile, zise Daskellin cu o voce încordată, abia stăpânită. Am 
o încredere totală în discreția lui. 

— Ce frumos din partea ta, replică Dawson. Eu abia azi 
l-am cunoscut. 

— Vă rog, domnilor, zise bancherul. Eu am venit doar 
ca să-mi expun clar poziția. Mi-am expus-o. Dacă lordul 
Kalliam se va răzgândi, oferta Băncii Medean rămâne în pi- 
cioare. Dacă nu, în mod sigur nu s-a produs niciun prejudiciu. 

— O să continuăm discuţia asta altcândva, zise Dawson, 
ridicându-se în picioare. 

— O, da. O s-o continuăm, zise Daskellin. 

Odderd nu spuse nimic, iar bancherul se ridică şi-i făcu 
lui Dawson o plecăciune în timp ce acesta ieșea. Vincen 
Coe se ivi tăcut în urma lui. Dawson se îndepărtă cu pași 
mânioși, urmând cărările şerpuite ce-l călăuzeau prin 
fundația Camnipolului. 

Când ajunseră în cele din urmă în stradă, îl dureau 
picioarele și furia i se potolise. Coe stinse torța într-un tro- 
ian și catranul lăsă o pată urâtă pe albul zăpezii. Dawson 
hotărâse să vină pe jos şi nu cu trăsura, în parte ca să le arate 
tâlharilor din solda lui Issandrian că nu se temea de ei, dar 
şi de dragul discreției. Să-și fi lăsat echipajul să stea pe mar- 
ginea Diviziunii așteptându-l să reapară la suprafață era ca 
și cum și-ar fi ridicat stindardul în văzul tuturor. Nu că 
discreția părea să-i preocupe pe tovarășii săi de conspirație. 
Ce-o fi fost în capul lui Daskellin? 

Şi totuşi, când ajunse acasă cu fața amorţită de vântul 
rece, era atât de preocupat, încât nu observă că lângă graj- 
duri aștepta o trăsură care nu-i aparținea. Bătrânul ușier 
tralg își scutură nervos urechile când Dawson se apropie. 

— Bun venit, stăpâne, zise sclavul, cu o plecăciune care-i 
făcu să clinchetească lanţul argintiu. Aveţi un vizitator. 
A sosit acum o oră. 

— Cine? întrebă Dawson. 

— Curtin Issandrian, stăpâne. 

Inima lui Dawson se opri în loc și sângele păru să-i zbâr- 
nâie prin vene. Răceala zilei și iritarea cu care se întorsese 
de la întâlnire se evaporară. Îi aruncă o privire lui Vincen 
Coe, iar chipul vânătorului reflecta o uimire identică. 

— Şi i-ai dat drumul înăuntru? Lui?! 

Sclavul tralg îşi înclină capul — imaginea spaimei și a 
neliniștii. 

— Doamna a insistat, stăpâne. 

Dawson își trase spada și urcă treptele câte trei. Dacă 
Issandrian se atinsese de Clara, revoluţia lui avea să fie cea 
mai scurtă și mai sângeroasă din toată istoria lumii. Daw- 
son avea să-i ardă oasele în piață şi apoi să se uşureze pe 
rugul său. Ajunse în vestibul, cu Coe alături. 

— Găsește-o pe Clara, zise Dawson. Du-o în aparta- 
mentele ei și omoară pe oricine intră dacă nu face parte din 
personalul casei. 

Coe dădu din cap și dispăru pe culoare, iute și tăcut ca 
o boare. Dawson înaintă în tăcere prin propria sa casă, cu 
spada în mână. Dădu un colț, provocând exclamaţia speriată 
a unei cameriste care făcu ochii mari când văzu arma și, 
la capătul acesteia, pe stăpânul ei. Câinii îi dădură de urmă 
la intrarea în solar și îl însoțiră, scheunând și mârâind. 

ÎI găsi pe Issandrian în salonul dinspre apus, cu privirea 
ațintită asupra focului din vatră. Părul demodat de lung al 
bărbatului se revărsa pe umeri ca o coamă de leu, cu blon- 
dul său roșcat împrumutând strălucirea flăcărilor. Issan- 
drian observă spada și ridică din sprâncene, dar nu făcu 
nicio mișcare. 

— Unde e soția mea? întrebă Dawson și, în spatele lui, 
câinii mârâiră. 

— N-am idee, zise Issandrian. N-am mai văzut-o de 
când m-a adus aici ca să te aştept. 

Dawson își miji ochii, cu simțurile încordate, căutând 
cel mai mic semn de înșelătorie. Issandrian aruncă o privire 

către câinii care-și dezgoleau colții, apoi îşi ridică ochii spre 
Dawson. În ei nu era urmă de teamă. 

— Pot să mai aștept puţin dacă vrei să vorbeşti mai întâi 
cu ea. 

— Ce cauţi aici? 

— Binele regatului, zise Issandrian. Suntem oameni de 
lume, lord Kalliam. Știm amândoi unde ne duce calea pe 
care am apucat-o acum. 

— Nu ştiu despre ce vorbeşti. 

— Toată lumea discută despre asta: partida lui Issan- 
drian împotriva celei a lui Kalliam, cu regele Simeon osci- 
lând încoace și-ncolo în funcţie de cum bate vântul. 

— Nimeni nu vorbește așa despre Maiestatea Sa de față 
cu mine. 

— Pot să mă ridic, lord Kalliam? Sau onoarea domniei 
tale îţi dă voie să asmuți câinii asupra unui om neînarmat? 

Epuizarea din glasul lui Issandrian îl făcu pe Dawson 
să șovăie. Își vârî spada în teacă și le făcu semn câinilor. 
Aceştia se traseră, potoliți. Issandrian se ridică în picioare. 
Era mai înalt decât și-l amintea Dawson. Încrezător, în lar- 
gul lui şi cu o ținută mai maiestuoasă decât a regelui Simeon. 
Zeul să-i aibă în pază pe toți! 

— Putem măcar să discutăm despre un armistițiu? în- 
trebă el. 

— Dacă ai ceva de spus, spune! zise Dawson. 

— Prea bine. Lumea se schimbă, lord Kalliam. Nu numai 
aici. Hallskarul este pe punctul de a-și detrona regele și a-și 
alege un altul. Sarakal și Elassae au oferit la rândul lor con- 
cesiuni neguţătorilor şi fermierilor. Vremea când puterea 
revenea de drept nobilimii trece, şi pentru ca Anteea să facă 
parte din noua epocă trebuie să ne schimbăm și noi. 

— Am mai auzit cântecul ăsta. Nu mi-a plăcut melodia. 

— Nu contează dacă ne place sau ba. Se întâmplă. Și 
putem să urcăm pe creasta valului sau să încercăm să ridi- 
căm diguri. 

— Deci consiliul ăla al fermierilor nu este decât o acţi- 
une dezinteresată în beneficiul tronului, nu? Nu urmăreşte 

nicidecum propria ta avansare? Mai taie din coada vulpii, 
băiete. Asta-i prea lungă și are clopoței. 

— Poţi să-l preiei tu, zise Issandrian. Dacă îți ofer ție 
patronajul consiliului fermierilor, o să-l accepți? 

Dawson clătină din cap. 

— De ce nu? întrebă Issandrian. 

Dawson se întoarse şi făcu semn spre câinii care se agi- 
tau în spatele lui. 

— Uită-te la ei, Issandrian. Sunt niște animale de treabă, 
nu? Excelente în felul lor. I-am îngrijit de când erau pui. 
Am grijă să fie hrăniți. Le ofer adăpost. Uneori îi las să doar- 
mă pe canapea ca să-mi țină de cald la picioare. Crezi c-ar 
trebui să-i îmbrac cu haine de-ale mele și să-i așez cu mine 
la masă? 

— Oamenii nu-s câini, spuse Issandrian încrucișându-și 
brațele pe piept. 

— Ba sigur că sunt. Acum trei ani, un muncitor de-al meu 
s-a furişat noaptea în casa vecinului său, l-a ucis, i-a violat 
nevasta şi i-a bătut copiii. Ce zici, ar fi trebuit să-i acord 
ticălosului un loc la tribuna judecătorului? Să-i permit să 
aibă un cuvânt de spus cu privire la propria lui pedeapsă? 
Sau ar fi trebuit să-i țintuiesc mâinile și scula de un buștean 
și să-i fac vânt în râu? 

— Nu-i același lucru. 

— Ba da. Bărbaţi, femei, câini, regi. Fiecare avem locul 
nostru. Locul meu este la curte, dând ascultare ordinelor 
tronului. Locul unui fermier este la ferma lui. Dacă îi spui 
unui porcar că merită un scaun la curtea regală, pui sub 
semnul întrebării însăși orânduirea socială, inclusiv drep- 
tul meu de a-i judeca faptele. Și odată ce vom pierde asta, 
lord Issandrian, am pierdut tot. 

— Cred că te înșeli, zise Issandrian. 

— Ai pus să fiu ucis în stradă, spuse Dawson. Ce crezi 
tu este ultima mea grijă. 

Issandrian îşi apăsă palma pe ochi, făcând semn că a 
înțeles. Părea întristat. 

— Acolo a fost mâna lui Maas. Poate că n-are importanță 
pentru tine, dar n-am aflat despre asta decât după ce s-a 
întâmplat. 

— Nu-mi pasă. 

Cei doi bărbaţi amuţiră. În vatră, focul trosnea încetișor. 
Câinii se foiră neliniştiți, dar neștiind ce se aștepta de la ei. 

— Nu există nicio cale să punem capăt acestei neînțele- 
geri? întrebă Issandrian, dar asprimea vocii lui mărturisea 
că ştia deja răspunsul. 

— Renunţă la planurile și intențiile tale. Împrăștie-ți cons- 
piratorii. Oferă-mi capul lui Feldin Maas într-o suliță și 
pământurile lui pentru fiii mei. 

— Deci nu, zise Issandrian zâmbind. 

— Nu. 

— Onoarea ta o să-mi permită să ies din casa ta nevă- 
tămat? 

— Onoarea mea mi-o impune, răspunse Dawson. Doar 
dacă nu i-ai făcut vreun rău soției mele. 

— Am venit să discutăm, zise Issandrian. Nu i-am dorit 
nicio clipă răul. 

Dawson se îndreptă către colțul cel mai îndepărtat al 
camerei și pocni din degete, chemându-și câinii din calea 
dușmanului. În uşă, Issandrian se opri. 

— Crede ce vrei, dar sunt credincios coroanei. 

— Și totuşi îţi faci prieteni în Asterilhold. 

— Iar tu porți discuţii cu Coasta de Nord, zise celălalt și 
plecă. 

Dawson se așeză. Conducătoarea haitei se apropie scân- 
cind și-și vârî capul în palma lui. Îi scărpină urechile absent. 
Când fu sigur că-i acordase celuilalt suficient timp ca să 
părăsească palatul, se ridică şi porni spre apartamentele 
Clarei. Ea stătea pe marginea divanului, cu mâinile împre- 
unate în poală. Avea ochii mari și chipul palid. Totul în 
făptura ei exprima spaimă şi tensiune. 

— Unde-i Coe? zise el. L-am trimis să... 

Clara ridică o mână, făcându-i semn să privească în 
spate. Coe stătea ascuns după ușa dată de perete. Vânăto- 
rul ținea într-o mână o spadă trasă din teacă, iar în cealaltă 
un pumnal curbat, amenințător. Dacă Dawson ar fi venit 
cu gânduri rele, nici n-ar fi ştiut ce-l ucisese. 

— Bine lucrat, spuse el. 

În penumbră era greu de zis dacă vânătorul roșise sau 
nu. Dawson îi făcu semn să iasă și închise uşa după el. 

— Îmi pare rău, dragul meu, spuse Clara. Valetul m-a 
anunţat că a sosit lord Issandrian și nici măcar nu m-am 
gândit. l-am spus să-l instaleze cât mai confortabil. Nu 
mi-am putut imagina că-i posibil să-l las să aştepte afară, 
pe trepte, ca un băiat de prăvălie şi m-am gândit că dacă 
voia să stea de vorbă cu tine, cel mai bine era s-o facă. Nu 
mi-a trecut prin minte c-ar fi putut să aibă gânduri... 

— N-avea, zise Dawson. Nu de data asta. Dar dacă revine, 
nu-l mai primi. Nici pe altul dintre amicii lui Maas. 

— Trebuie s-o primesc pe Phelia dacă vine. Nu pot să 
mă prefac pur şi simplu că nu există. 

— Nici măcar pe ea, iubirea mea. După ce se termină 
toate astea, da. Nu acum. 

Clara își șterse ochii cu dosul palmei. Gestul era lipsit 
de feminitate, neplănuit și-i rupse inima lui Dawson. Îi puse 
mâna pe genunchi, încercând s-o liniștească. 

— Lucrurile s-au înrăutățit, așadar? întrebă ea. 

— Issandrian adună soldați. Iscusiţi. S-ar putea să se 
ajungă la vărsare de sânge. 

Clara trase aer adânc în piept. 

— Bine atunci. 

— Toată lumea spune că nu se gândește decât la binele 
lui Simeon, dar Zeul să ne apere dacă se ridică vreunul care 
să aibă îndrăzneala să conducă el însuși. Asterilholdul și 
Coasta de Nord sunt gata să cumpere ambele tabere şi ar 
fi tare fericiți, şi unul şi altul, să-și pună o marionetă pe 
Tronul Despicat, zise Dawson. Trebuie să câştigăm războiul 
cât timp mai este încă războiul nostru. 


GEDER 


revoltă? întrebă Geder simțind că-i stă inima în 
loc. De ce se revoltă? 

— Oamenii flămânzesc, Lord Protector, zise sir 
Gospey Allintot. Fermierii au început să-și ducă toată re- 
colta la Newport. 

Geder își duse mâna la bărbie, hotărât să nu-l lase pe 
sir Allintot să-i observe tremurul. Sigur, i se spusese ceva 
despre fermieri și încărcătura de grâu, dar informaţia se 
pierduse printre miile de alte aspecte pe care le presupunea 
administrarea unui oraș. Acum în piața de sub ferestrele 
sale răsunau voci mânioase ca vuietul unui foc. Cineva, un 
duşman din umbră, complota împotriva Vanaiului, slăbind 
țesătura orașului. Poate Maccia, pregătindu-se să reocupe 
orașul înainte ca Anteea să-și poată consolida stăpânirea. 
Sau principele exilat, adunându-și aliați din regiune. Gân- 
durile lui Geder se învălmășeau și se împrăștiau ca frun- 
zele uscate în bătaia vântului. 

— Cine-i în spatele lor? întrebă el străduindu-se să pară 
calm. 

Sir Allintot își drese glasul. 

— Cred că este o reacţie la faptul că ați mărit taxa pe 
grâul de import, excelență, spuse Allintot. Fermierii obțin 
mai mulți bani pentru grânele lor în Newport, chiar dacă 
asta înseamnă să călătorească mai departe, pentru că taxele 
din Newport sunt mai mici. 

— Deci ca să facă ei mai mulți bani lasă Vanaiul să flă- 
mânzească? zise Geder. Este inacceptabil! Am putea să 

trimitem oameni pe urmele lor. Să intercepteze grânele și 
să le aducă aici. 

Sir Allintot își drese din nou vocea. Fie îl păștea o răceală, 
fie făcea eforturi să-și înăbușe râsul. 

— Cu tot respectul, domnul meu, chiar dacă nu punem 
în balanţă celelalte aspecte, rareori revoltele sunt domolite 
îndepărtând din oraș o parte din trupe. Poate că domnia 
voastră ar dori să ia în calcul reducerea taxelor la nivelul 
de dinainte. Sau, ținând cont de starea jalnică în care se află 
proviziile orașului, chiar puțin mai jos. 

— Şi să reduc suma pe care o trimitem coroanei? zise 
Geder. 

— Domnul meu, din nou cu tot respectul, cât timp în 
Vanai nu intră niciun fel de grâne, nici nu prea avem ce 
taxa. Plăţile către coroană sunt deja sub nivelul pe care l-aţi 
stabilit. 

În piață, strigătele erau tot mai puternice. Geder sări din 
jilt şi se îndreptă spre fereastră. 

— Bate-i-ar Zeul. De ce nu tac din gură? 

Mulțimea se îngămădea în faţa treptelor palatului. Două 
sau trei sute de oameni, agitând pumni, pietre sau bâte. 
Două duzini de soldaţi în armura Anteei stăteau pe poziţii, 
spadasinii în primul rând, arcașşii în spate. Geder îl zări pe 
Jorey Kalliam printre soldaţi. Mulțimea năvăli urcând 
câteva trepte, apoi se retrase. 

— O să le vorbesc, zise Geder. 

— Domnule?! 

— Spune-le că ies, zise Geder. O să le explic problema 
şi o să le promit c-o s-o rezolv. 

— Cum doriţi, domnule, zise sir Allintot și, după o ple- 
căciune, părăsi încăperea. 

Geder îi puse pe servitori să-i aducă mantia neagră pe 
care o luase în locul taxelor. Scârţâitul şi mirosul de piele îi 
dădeau mai multă siguranţă și croiala chiar era reușită. În 
timp ce cobora scările largi din lemn lustruit și traversa holul 
larg, se gândi că purta mantia ca pe o mască. Pentru că era 

bine croită şi făcea impresie, se ascundea înăuntrul ei și 
ceilalți vedeau haina și nu omul. 

La un semn de-al său, două slujnice timzinaie înfricoşate 
deschiseră ușile și Geder ieşi. Soldaţii care păzeau intrarea 
palatului i se părură mult mai expuși acum că nu-i mai 
privea de la înălțime, ci din spatele lor. Mulțimea părea mai 
mare. Gloata îl zări, își ținu o clipă răsuflarea, apoi izbuc- 
niră urletele. Bâte şi pumni se agitau prin aer. Sute de fețe 
îl priveau, cu gurile deschise, arătându-i dinții. Geder înghiți 
în sec și înaintă. 

— Ce faci? îl întrebă Jorey Kalliam. 

— Totul e în regulă, spuse Geder și-și înălță braţele, 
cerând liniște. Ascultaţi! Ascultaţi-mă! 

Prima piatră păru un truc al unui iscusit. O pată neagră 
pe fundalul cerului, mai mică decât o pasăre, înălțându-se 
din spatele mulțimii şi planând în aer nemișcată. Abia în 
ultimele momente ale coborârii sale iluzia se sfărâmă și 
piatra se năpusti către obrazul lui Geder. Impactul îl făcu 
să dea îndărăt poticnindu-se şi pentru o clipă lumea deveni 
tăcută şi îndepărtată, iar la periferia vederii sale lumina 
zilei se întunecă. Apoi văzduhul vuia din nou şi mulțimea 
se năpustea înainte. Pe deasupra haosului se înălță vocea 
lui Jorey Kalliam. 

— Trageţi cu arcurile. Menţineţi-vă pe poziție! 

O săgeată venită din mulțime trecu zbârnâind pe dea- 
supra lui Geder. Izbi zidul palatului şi se sfărâmă. Cineva 
îl apucă de braț şi-l trase în susul scărilor. Partea stângă a 
feţei îl ustura și în gură avea gust de sânge. 

— Intră înăuntru şi stai acolo! îi strigă Jorey. Nu te apro- 
pia de geamuri! 

— N-o să mă apropii, zise Geder şi o altă piatră șuieră 
pe deasupra lui. 

Se ghemui, alergând către siguranța zidurilor. De îndată 
ce intră, sclavii închiseră ușile și lăsară să cadă o bârnă de 
lemn într-un set de proptele aflate pe interior. Geder se 
așeză pe trepte îmbrățișându-și genunchii și ascultă cum 

strigătele dinspre piață deveneau urlete de durere. Un zgo- 
mot puternic se produse afară şi o voce de femeie ţipă. Des- 
coperi că se legăna înainte şi-napoi și se sili să se oprească. 
Scutierul lui se ivi alături, cu o cârpă umedă, ca să șteargă 
sângele de pe faţa lui Geder. 

După ceea ce părură ore în șir, dar fuseseră, cel mai pro- 
babil, numai câteva minute, zgomotele luptei se stinseră. 
Când liniștea se întinse mai mult timp, le făcu semn sclavi- 
lor. Uşile fură deblocate și Geder privi afară. În piață nu mai 
erau decât soldaţii Anteei. La picioarele scărilor palatului 
zăceau cinci cadavre, iar sângele strălucea aproape obscen 
în lumina amiezii. Arcașii își mențineau poziţiile, cu săgețile 
pregătite, dar fără să-şi fi încordat arcurile. Jorey Kalliam 
stătea în centrul pieței, înconjurat de o jumătate de duzină 
de soldaţi înarmaţi cu săbii. Geder auzea răpăitul cadențat 
al spuselor lui, fără să desluşească însăniciun cuvânt. Se în- 
toarse pe călcâie și porni către camerele sale. Cineva reușise 
să arunce o piatră atât de sus, încât îi spărsese una dintre 
ferestre. Cioburile sticleau în lumina soarelui. 

Nu așa trebuia să meargă lucrurile. I se oferise şansa 
să-și facă un nume și el o rata. Nici măcar nu înţelegea cum 
o rata, ci numai că orice decizie pe care o lua dădea naștere 
la alte două probleme, fiecare de două ori mai gravă decât 
cea de la care se plecase. Ştia că soldaţii nu-l respectau. Că 
locuitorii oraşului îl disprețuiau. Avea prea puţine cunoș- 
tințe ca să conducă de unul singur un oraş de complexita- 
tea Vanaiului și nu avea suficienţi aliați care s-o facă în 
locul lui. Îşi dorea ca Ternigan să-l recheme şi pe el acasă, 
ca pe Klin. Să fie chemat să dea socoteală — să fie condam- 
nat chiar — era mai bine decât să rămână aici. 

Cu excepția faptului că vedea deja dezamăgirea de pe 
chipul tatălui său. Putea deja să-i audă cuvintele conso- 
latoare, spuse cu o falsă voioșie: „Ai făcut cum ai știu mai 
bine, fiule. Eu sunt în continuare mândru de tine.“ În ima- 
ginația lui Geder, tatăl lui încerca să-l protejeze de rușinea 
propriului eşec. Orice era mai bine decât asta. Moartea în 

mâinile unei mulțimi furioase era mai bună decât asta. Pro- 
priile sale umilinţe îi provocau durere, dar Geder le putea 
îndura. Să-și vadă tatăl umilit la rândul lui ar fi fost însă prea 
mult. Trebuia să existe o ieșire. Pur şi simplu trebuia! 

O servitoare intră cu o mătură și un făraș și strânse cio- 
burile. Geder abia de-i aruncă o privire. Aerul care se stre- 
cura prin ochiul de geam spart era rece, dar nu chemă pe 
nimeni să repare fereastra. Era încă îmbrăcat cu mantia lui 
de piele. Îi era suficient de cald așa. Şi dacă nu-i era, oricum 
n-avea mare importanţă. 

Lumina se deplasa pe perete, înroșindu-se pe măsură ce 
soarele îşi încheia drumul pe cer. Un bărbat din neamul 
pursângilor intră, ezită, apoi reaprinse focul din vatră. Pe 
Geder îl dureau picioarele, dar nu se clinti. În scurt timp, 
bărbatul reveni cu o bucată de piele pe care o legă peste 
geamul spart. Încăperea se întunecă. 

Nu era cinstit ca Ternigan să nu plătească pentru asta. 
El îl pusese pe Geder la comandă fără să-i ofere călăuzire 
sau oameni loiali care să-l susțină. Dacă merita cineva să se 
facă de râs din cauza situației din Vanai, acela era mareșalul. 
Dar, firește, asta n-avea să se întâmple. Fiindcă, dacă era 
vina lui Ternigan că avusese încredere în Geder, atunci 
regele Simeon ar fi trebuit să fie învinovăţit la rândul lui 
că îl numise pe Ternigan la comandă. Nu, vina avea să-i 
revină toată numai și numai lui Geder. 

Totuși, nu-și putea imagina ce fusese în capul lui Terni- 
gan. Numirea lui îi lăsase pe toți cu gura căscată. Geder 
însuși avusese nevoie de informaţiile primite de la Jorey ca 
să găsească un motiv plauzibil ridicării sale în rang. Nimeni 
nu crezuse că alegerea era una înțeleaptă. Singurele două 
persoane care avuseseră încredere în ea fuseseră Geder și 
lordul Ternigan. Erau singurii care crezuseră că-i posibil şi, 
chiar și așa... 

Sau poate că nu. Şi dacă, de fapt, nimeni nu crezuse că-i 
posibil? Nici măcar la început. 

— O! exclamă Geder în camera pustie. 

Când se întoarse i se înmuiară genunchii. Stătuse prea 
mult timp nemișcat. Șchiopătă până la divanul cel mai apro- 
piat de foc, în timp ce mintea întorcea problema pe toate 
fețele parcă din proprie inițiativă. De câte ori nu auzise el 
spunându-se că Vanaiul era numai o piesă mică dintr-un 
joc mult mai mare? Şi totuşi, până acum nu înţelesese. 

În primul rând, oricât de tare-l durea s-o recunoască, 
Geder nu avea niciun fel de pregătire să conducă orașul. 

În al doilea rând: Ternigan îl numise la comanda Vana- 
iului. 

În al treilea rând: Temigan nu era prost. 

În consecinţă, Ternigan — indiferent din ce motive și din 
ce loialități conflictuale — voise ca Vanaiul să cadă pradă 
haosului. Geder era un sacrificiu convenabil. 

Când zâmbi, rana de la buză i se deschise din nou. Râse 
şi rana sângeră. 


„Maiestatea Voastră“, începea scrisoarea, „în calitatea 
mea de Protector al Vanaiului mă văd silit să concluzionez 
că tensiunile politice de la curtea imperială fac imposibil 
controlul pe termen lung al orașului.“ 


Geder își plimbă din nou privirea pe pagină. Pe parcur- 
sul nopții scrisese vreo şase versiuni. Unele fuseseră tirade 
mânioase, altele scuze abjecte. Forma pe care o adoptase în 
cele din urmă era inspirată îndeaproape de o scrisoare tri- 
misă de Marras Toca regelui Hallskarului cu câteva secole 
în urmă. Textul era reprodus integral într-una dintre cărțile 
lui şi retorica sa era în același timp minimalistă şi mișcătoare. 
Geder făcuse suficiente modificări ca să aibă conștiința 
împăcată că nu comisese un plagiat și totuși structura de 
bază transpărea. Geder cusu scrisoarea. Însemnă pagina 
exterioară și își puse pe ea sigiliul oficial din ceară purpu- 
rie. Eseul care conținea scrisoarea lui Marras Toca era ală- 
turi, pe masă, şi Geder îl răsfoi din nou, simţindu-și inima 
uşoară cum nu mai fusese de săptămâni în șir. Găsi pasajul 
pe care-l căuta și se opri să sublinieze fraza importantă. 

„„.„.distrugerea Astapalului a fost întreprinsă de Inys 
ca o manevră tactică pentru a-l împiedica să cadă sub con- 
trolul lui Morade...“ 


O adnotare cu propriul lui scris îi atrase atenţia. „Să pri- 
veşti undele ca să afli unde a căzut piatra.“ 

O, da! Odată ce avea să revină în Camnipol, va avea timp 
pentru asta. Poate că Alan Klin nu-și dăduse seama că pier- 
duse protectoratul orașului prin trădare. Geder, în schimb, 
era perfect conștient de asta și nu uita niciodată o jignire. 
Avea să înțeleagă de ce luase Ternigan această decizie și ce 
se ascundea dedesubtul ei. Dar asta mai târziu. 

Noaptea ce trecuse fusese o încercare. Pe parcursul ore- 
lor ei lungi și întunecate mintea lui se tot frământase, reve- 
nind iar și iar asupra felului în care fusese folosit. Cum 
fusese pregătit eșecul lui şi ce preț avea să plătească pentru 
asta. Plânsese și blestemase. Citise cărțile, rapoartele oame- 
nilor şi istoria Vanaiului. Reușise chiar să ațipească puțin. 

— Stăpâne, zise scutierul. M-aţi chemat? 

— Da, spuse Geder ridicându-se în picioare. Sunt trei 
lucruri de făcut. Mai întâi, ia scrisoarea asta și găsește cel 
mai iute călăreț pe care-l avem. Vreau să ajungă în Camni- 
pol cât mai repede cu putință. 

— Da, stăpâne. 

— Al doilea: ia punga de acolo. ÎI ştii pe savantul ăla cu 
care am lucrat? Cumpără toate cărțile pe care le are. Apoi 
adu-le încoace și împachetează-le alături de lucrurile mele. 
O să plecăm din Vanai și vreau să le iau cu mine. 

— Plecăm, stăpâne? 

— Al treilea: trimite-le vorbă secretarilor mei. Vreau să 
mă întâlnesc cu ei într-o oră. Oricine întârzie va fi biciuit. 
Spune-le asta. Cine întârzie va fi biciuit şi i se va turna sare 
pe răni. 

— D-da, stăpâne. 

Geder zâmbi și de data asta rana îl duru mai puţin. Scu- 
tierul său făcu o plecăciune zorită și plecă în grabă. Geder 

căscă şi se întinse, apoi părăsi pentru totdeauna camerele 
pe care le ocupa în palatul principelui din Vanai. Pasul îi 
era ușor, iar dispoziţia senină nu-i era afectată de noaptea 
nedormită. În aer plutea promisiunea subtilă a primăverii, 
iar lumina palidă a dimineţii se revărsa pe pavajul pieței 
unde cu o zi mai înainte stătuseră răzvrătiţii. La celălalt 
capăt la pieţei, un localnic mai îndrăzneț spânzurase o 
momâie cu înfățișarea lui Geder. Aceasta avea un burdihan 
imens, o mantie neagră asemănătoare cu a lui și expresia 
de pe tărtăcuța uscată ce-i ținea loc de cap era o capodoperă 
de idioțenie. De gâtul păpușii atârna o pancartă pe care 
scria DĂ-NE DE MÂNCARE SAU DĂ-NE LIBERTATEA. Geder 
înclină din cap către celălalt eu al lui, oferindu-i un salut 
scurt și lipsit de simpatie. 

Oamenii ocupau aceleași locuri ca atunci când li se adre- 
sase prima dată. Mulţi păreau abia treziți din somn. Jorey 
Kalliam se afla printre ei, cu sprâncenele încruntate. 
Gospey Allintot stătea în spate, cu braţele încrucișate și cu 
capul sus. Credea, probabil, că va fi tras la răspundere pen- 
tru revolta din ziua precedentă. Geder înaintă până în fața 
fostei capele. Nu se așeză. 

— Domnii mei, spuse el cu asprime. Îmi cer iertare pen- 
tru ora nepotrivită, dar vă mulțumesc că ați venit. În cali- 
tate de Lord Protector, este datoria și onoarea mea să vă 
comand în această ultimă zi pe care o petrecem în Vanai. 

Tăcu o clipă, lăsând cuvintele să-și facă efectul. Ochii lor 
deveniră mai strălucitori. Nedumerirea le destinse expre- 
siile încruntate și le alungă tensiunea din umeri și gâturi. 
Geder dădu aprobator din cap. 

— Până la căderea nopții, vă veţi scoate toți oamenii pe 
porţile orașului și vă veţi pregăti să mărșăluim spre Cam- 
nipol, spuse el. Înţeleg că mâncarea e cam pe sponci, așa că 
asigurați-vă că avem provizii înainte să adunăm orice alte 
prăzi. Acesta nu este un jaf. 

— Atunci ce este? întrebă Alberith Maas. 

— Să nu mă mai întrerupi încă o dată, Maas. Deocam- 
dată sunt încă la comandă. Sir Allintot, vrei să fii amabil să 
te asiguri că se închid toate canalele? O să lăsăm albiile fără 
apă. Şi va trebui să închidem porţile de pe străzi. 

— Care porți? 

— Cele de fier de la capătul străzilor, zise Geder. 

— Da, domnule. Le știu. Întrebam pe care dintre ele 
dorești să le închidem. 

— Pe toate. Lord Kalliam, vreau să păzești porțile orașu- 
lui. Nimeni nu intră și nimeni nu iese în afară de noi. Este 
foarte important să nu fugă nimeni. 

— Plecăm? întrebă Maas. 

— Am fost silit să concluzionez că tensiunile politice de 
la curtea imperială fac imposibil controlul pe termen lung 
al orașului, zise Geder. Aţi văzut cu toții că sir Klin și-a dat 
toată osteneala și n-a ajuns la niciun rezultat. Am citit isto- 
ria Vanaiului. Ştiţi de câte ori a căzutsub stăpânirea Anteei? 
De șapte ori. Cea mai lungă ocupaţie a fost de zece ani, în 
vremea domniei reginei Esteya a III-a. Cea mai scurtă a fost 
de trei zile, în perioada Interregnului. În fiecare dintre cazuri, 
orașul a fost cedat în cele din urmă, în baza unor tratate, 
sau sacrificat în beneficiul unui țel mai mare. Ceea ce în- 
seamnă că Vanaiul a fost pierdut din pricina jocurilor poli- 
tice. Dată fiind situaţia din Camnipol, suntem pe punctul 
de a face asta din nou. 

— Ce ştie el despre situaţia din Camnipol? șopti cineva, 
suficient de tare ca Geder să audă, dar nu atât de tare încât 
să nu-l poată ignora. 

— Datoria mea de Protector al Vanaiului nu este față de 
oraș, ci față de Anteea. Dacă aș fi crezut că prezenţa noastră 
aici poate fi în beneficiul coroanei, aș fi rămas, şi la fel voi 
toți. Dar tratatele de istorie ne arată că acest oraș ne-a costat 
sângele şi viețile multor bărbaţi nobili și viteji, fără niciun 
beneficiu de durată pentru Tronul Despicat, indiferent cine 
l-ar fi ocupat. În calitatea care mi-a fost încredințată de lor- 
dul Ternigan în numele regelui Simeon, am stabilit că 

Vanaiul nu poate fi păstrat într-un mod avantajos pentru 
coroană. Curierul cu vestea despre ordinele mele și moti- 
vele lor se află deja pe drumul dragonului, către Camnipol. 
— Adică plecăm pur și simplu acasă?! exclamă Maas cu 
un glas ultragiat. Lăsăm orașul pe mâna oricărui duşman 
al Anteei care se va nimeri pe-aici? 
— Sigur că nu, răspunse Geder. Îi dăm foc. 


Vanaiul muri la apus. 

Dacă oamenii ar fi ştiut, dacă ar fi înțeles primejdia, 
micuța revoltă din piața palatului ar fi fost o nimica toată. 
Dar în ciuda golirii canalelor, a lemnului, cărbunelui și ule- 
iului împrăştiate în pieţe şi pe străzi și a închiderii porților, 
ei nu-și imaginară că putea urma altceva decât niște repre- 
salii pentru piatra aruncată în capul lui Geder. Probabil 
unii dintre răzvrătiți aveau să fie prinși şi arşi pe rug. N-ar 
fi fost primele execuții la care Vanaiul fusese martor. Orașul 
nu înţelese ce i se întâmpla până când anteenii nu ieşiră în 
marş pe porţi, şi atunci era prea târziu. 

Istoria se întorsese împotriva Vanaiului. Era un oraș cu 
străzi înguste, cu case de lemn îmbibat cu ulei împotriva 
umezelii, cu porți la capetele fiecărei străzi. Era plin de sine 
şi sigur că nu avea să sufere vreun rău permanent, pentru 
că nu i se mai întâmplase până atunci. Era doar o mică 
piesă într-un joc mult mai mare. 

Geder se instalase pe un mic podium pe care sir Alan 
Klin îl lăsase în Vanai. Scaunul consta dintr-o fâșie de piele 
şi era puțin cam îngust pentru el, dar mult mai confortabil 
decât propriul lui scaun de campanie. Ofițerii de rang înalt 
îi stăteau alături. 

În mintea lui, se pregătise pentru acest moment. Odată 
ce totul avea să se termine, urma să se ridice, să anunţe că, 
după părerea sa, Vanaiul nu mai avea nevoie de protecție 
şi să dea ordinul pornirii în marș. Avea să fie ceva desprins 
din paginile legendelor de odinioară. În jurul lui, ofițerii se 

foiau, privindu-l de parcă nu ar fi fost siguri dacă într-ade- 
văr voia să meargă până la capăt. 

La o sută de metri în faţa lor, porțile Vanaiului se închi- 
seră, strălucind ca aurul în lumina soarelui la apus. Geder 
se ridică în picioare. 

— Baricadaţi porţile, zise el. 

Ordinul fu transmis mai departe, părând să aibă ecou şi 
să se amplifice în timp ce era trecut din om în om. Sunetul 
avea să ajungă, în curând, și la porţile dinspre sud. Ingine- 
rii aşteptau la posturi și trecură de îndată la acţiune. În mai 
puţin de un minut, marile porți erau închise. Să fie redes- 
chise cu forța n-ar fi durat foarte mult, însă mai mult decât 
îi rămăsese Vanaiului. 

— Lansaţi săgețile aprinse, zise Geder pe un ton degajat. 

Ordinul fu îndeplinit. Douăzeci de arcași își aprinseră 
săgețile şi-şi înălțară arcurile, dârele trasate de flăcări prin 
aer părând, în lumină, abia mai puternice decât niște licu- 
rici. Mai traseră odată, apoi de încă două ori. De jur împre- 
jurul orașului, arcași purtând culorile lui procedau probabil 
la fel, pe măsură ce ordinul ajungea la ei. Geder se așeză din 
nou. Când își imaginase el lucrurile, totul se petrecuse 
dintr-odată, dariată că soarele aluneca sub linia orizontului, 
lumea aurie din jur topindu-se în cenușiu, și nu se vedea 
nici urmă de incendiu. Geder tocmai se întreba dacă n-ar fi 
trebuit să le spună arcașilor să tragă din nou, când zări 
înălțându-se cea dintâi dâră de fum. Sub ochii lui, fumul se 
întinse, dar lent. Avea să dureze mai mult decât crezuse. 

Fumul deveni mai gros şi, când vântul îl purtă către el, 
se dovedi dens şi uleios. O altă pală de fum se înălță dispre 
sud ca un răspuns, întunecimea sa ridicându-se atât de sus, 
încât reflectă ultimele raze ale soarelui, învolburându-se 
roşie pentru o clipă, apoi întunecându-se din nou. Geder 
se foi pe scaun. Se făcea frig, dar nu voia să-și ceară haina. 
Nu dormise de două nopți şi simțea oboseala dându-i târ- 
coale. Se sili să stea mai drept. 

Multă vreme nu păru să se întâmple nimic. Ceva fum. 
Rumoarea îndepărtată a unor glasuri. Geder nu crezuse că, 
odată aprins, focul avea să fie uşor de stins, dar poate că 
asta se întâmpla. Fumul se răspândea, întinzându-se și mai 
tare deasupra aşezării învăluite în noapte. Apoi, parcă 
venindu-și în fire, focul luă în stăpânire orașul. 

Începură ţipetele, voci urlând şi văicărindu-se. Se aștep- 
tase să audă ceva, firește, dar crezuse că va fi cam ca revolta 
care-l tulburase — Zeule, abia cu o zi în urmă? Era însă cu 
totul altfel. În aceste strigăte nu se simţea nici urmă de 
mânie, ci numai sute de voci cuprinse de o groază pură, ani- 
malică. Geder observă mișcare în rândurile trupelor. Câţiva 
oameni se strecuraseră afară din oraș și spadasinii Anteei, 
respectând ordinele primite, îi doborau unul câte unul. 
Geder își atinse buza, zgândărindu-și rana. Își aminti de 
momâia cu chipul lui atârnând spânzurată în piață. Ei înce- 
puseră. Nu era vina lui că acum mureau. 

De pe străzi începu să se ridice fum, luminat pe dedesubt 
de flăcări, acoperind luna. Focul asaltă clădirile aflate mai 
aproape de zid şi se înălță, lăsând orașul în urmă și arzând 
pe cer deasupra lui. Se auzea acum un alt sunet, jos, regulat, 
ca o armată în marș. Geder simți pământul cutremurându-se 
şi privi în jur, aşteptându-se să vadă o alunecare de teren 
sau un atac. Preţ de o clipă își imagină că ar fi putut fi cel 
din urmă dintre dragoni, ascuns sub Vanai și deranjat din 
somnul său. Dar era doar glasul focului. 

Porţile se zgâlțâiră, deformate de dogoare. Un grup de 
siluete se ivi pe coama zidului, bărbaţi și femei căutând o 
scăpare. Preţ de o clipă, clar şi subit ca luminată de fulger, 
o siluetă anume se profilă pe fundalul flăcărilor. Geder își 
dădu seama că era o femeie, dar n-ar fi putut spune cărei 
rase îi aparținea. Își agita braţele de parcă ar fi încercat să 
transmită un mesaj. Simţi un impuls puternic de a trimite 
pe cineva să o salveze, dar femeia deja dispăruse. O pală de 
foc ajunse la magaziile aproape goale de grâne şi, stârnită, 
pulberea de grâu explodă zgomotos ca un trăsnet. Fumul 

se învolbură în sus, un vârtej de întuneric ce făcea orașul 
să pară mic. Curentul care trecea pe lângă el era de fapt răsu- 
flarea focului. Vuietul acestuia era prea puternic ca să se 
mai facă auzit. 

Geder rămase aşezat, cu ochii măriţi, în timp ce asupra 
lui ploua cu cenușă. Căldura orașului muribund îl izbea în 
obraz ca soarele deşertului. Îşi imaginase că avea să stea să 
privească până la sfârşit. Nu-și dăduse seama că Vanaiul 
avea să ardă zile în şir. 

Nu-și dăduse seama de nimic. 

— Să mergem, zise el. 

Nimeni nu-l auzi. 

— Ajunge! Să plecăm! 

Ordinul se răspândi și armata Anteei se retrase de lângă 
vâlvătaie. Geder abandonă orice gând la vreo cuvântare 
grandioasă. Nimic din ce-ar fi putut spune nu se putea 
măsura cu forța incendiului. Se retrase în cortul său, între- 
bându-se dacă nu cumva instalaseră tabăra prea aproape. 
Dacă focul trecea dincolo de ziduri? Dacă venea după el? 

Își expedie scutierul şi se ghemui în pat. Era prea obosit 
ca să se miște și urletul de coșmar al flăcărilor nu se mai 
potolea. Stătu cu privirea ţintă în tavanul cortului, văzând 
mica siluetă ce-și agita braţele și murea. Geder își apăsă 
mâna pe buze și mușcă până când îi dădu sângele, în încer- 
carea de a nu mai auzi zgomotul. 

Afară, fumul a zece mii de oameni se înălța pe cer. 


CITHRIN 


estea despre distrugerea Vanaiului se răspândi pre- 

tutindeni în Porte Oliva. În Piața Mare și în port, în 

taverne și în hanuri, pe treptele ce duceau spre labi- 
rintul din cărămidă și sticlă al palatului guvernatorului, 
amănuntele se adunau unul după altul, pe măsură ce 
veștile soseau aduse de corăbii sau de călăreţi sau se 
nășteau din zvonuri. Orașul arsese timp de trei zile. Forţele 
anteene baricadaseră porţile și-i uciseseră pe toți cei care 
încercaseră să fugă. Canalele fuseseră golite pentru ca apa 
să nu încetinească răspândirea flăcărilor. Înainte de plecare, 
anteenii turnaseră butoaie de ulei de lampă pe străzi. Căl- 
dura făcuse pietrele să crape. Fumul dusese mirosul de ars 
până în Maccia și înroșise apusurile. Cadavre carbonizate 
încă mai blocau barajele din Newport. 

Cithrin se agăța de fiecare zvon cu lăcomia cu care unul 
dintre numeroșii cerşetori ar fi pândit monedele căzute. 
Mai întâi nu-i venise să creadă. Orașele nu mureau așa, 
peste noapte. Străzile şi canalele pe care le știuse de-o viață 
nu puteau să zacă în ruină numai fiindcă așa spusese cineva, 
chiar dacă acel cineva era un general anteean. Era ridicol. 
Dar cu fiecare repovestire, cu fiecare nouă voce care spunea 
aceleași lucruri, neîncrederea ei se spulberă. Chiar dacă nu 
făceau decât să repete unul după altul, greutatea lor com- 
binată o făcu și pe ea să creadă. 

Vanaiul murise. 

— Te simţi bine? o întrebă Sandr. 

Cithrin se aplecă înainte pe marginea căruței actorilor, 
legănându-și picioarele ca un copil așezat pe un scaun prea 

înalt. În jurul lor se târa mulțimea amiezii. Urmări un băiat 
cinnai subțire ca o trestie cum se strecura prin aglomeraţie, 
nepierzând din ochi ciuful său de păr decolorat. Mirosul 
mării făcea aerul să pară mai rece decât era. Nu ştia ce să 
răspundă, dar încercă. 

— Nu ştiu. Cred că da. E greu să trăieşti aici, în mijlocul 
lor, zise ea făcând semn către mulțimea care se îmbulzea în 
jur, şi toate morţile acelea să ți se pară reale. Vreau să spun 
că ştiu că magistrul Imaniel a murit. Și probabil şi Cam. 
Toţi băieții cu care mă jucam pe stradă sunt morți și uneori 
mă întristez gândindu-mă la asta. Dar când încep să mă 
gândesc că totul a dispărut — piața de mărfuri proaspete şi 
palatele și barjele și tot — devine... Nu știu cum să zic. Prea 
abstract? 

— Ăsta e un cuvânt bine găsit, zise Sandr dând din cap 
ca şi cum ar fi știut ce voia ea să spună. 

— Acum nimeni nu mă mai cunoaște. Mi-am petrecut 
toată viața în Vanai. Aveam senzația că toată lumea știa 
cine eram. Ce eram. Și-acum, când toți s-au dus, nimic nu 
mă mai ţine locului. Acum, căpitanul Wester, Yardem Hane, 
tu și trupa maestrului Kit sunteți cei care mă cunoașteți cel 
mai bine pe lume. 

— E greu, zise Sandr luând-o de mână. 

„Ba nu“, se gândi ea, „asta-i singura parte bună. Când 
nu știe nimeni ce ești, poți fi tot ce vrei tu.“ 

— Sandr! strigă maestrul Kit. A venit timpul! 

— Da, domnule, zise Sandr sărind în picioare. 

Privi în jos către Cithrin, zâmbindu-i cu blândețe, cum 
făcea adesea pe scenă. 

— O să fii aici când termin? 

Cithrin făcu semn că da. Nu era ca și cum ar fi avut unde 
să se ducă. Pe lângă asta, răzgândirea subită a lui Sandr era 
interesantă. Presupunea că fusese refuzat de vreo fată mai 
atrăgătoare şi că revenise la curtea pe care i-o făcea ei până 
i se mai vindeca încrederea de sine. După momentele ace- 
lea de pe malul iazului, o credea probabil o cucerire ușoară. 

Cithrin se întrebă dacă așa era. Mai mult de-atât, se întrebă 
dacă își dorea să fie. Se lăsă să alunece jos din căruţă și se 
furișă în mulțime. 

Mikel era deja acolo, prefăcându-se nu prea convingător 
a fi de-al locului. Îi prinse privirea şi-i zâmbi. Ea îl salută la 
rândul ei şi se întoarse să-i privească pe Smit și Hornet 
coborând scena. Când lanțurile care o susțineau se întin- 
seră, maestrul Kit își făcu apariția, înaintând pe podeaua 
de scânduri. Nu purta robele lui Orcus, regele-demon. În 
lipsa lui Opal, povestea lui Aleren Ucigaşul și a spadei dra- 
gonilor fusese lăsată deoparte. În schimb, pe umeri îi flutura 
o mantie de un albastru strălucitor, purtată cu o tunică asor- 
tată. Avea pantaloni verzi, prinşi cu panglicuţe aurii și cei 
mai ridicoli pantofi pe care-i văzuse vreodată cineva i se 
bălăbăneau în picioare. 

— Bună searaaa, strigă maestrul Kit într-un falsetto comic. 
Bună seara am spus! Da, tu de colo, cu pălăria aia frumoasă! 
De ce nu te opreşti puțin? Zeul ştie că n-ai altceva mai bun 
de făcut! Și tu, de colo din spate! Trage-te mai aproape şi s-ar 
putea să vezi ceva ce-ţi place! Ce? S-ar putea. Și... 

Maestrul Kit se opri cu chipul ca o mască a groazei. Stră- 
bătută de un fior, Cithrin se răsuci pe jumătate, urmărindu-i 
privirea. 

— O,nu,tu nu, drăguță, zise maestrul Kit, fluturând din 
mână. Tu vezi-ți de drum! 

Mulțimea râse. Cithrin și Mikel ar fi trebuit să dea tonul, 
dar deja mai bine de zece trecători se opriseră să privească. 
Blestemul miresei era o comedie sexuală cu o mulțime de 
schimbări de costume, care putea fi jucată cu o singură 
femeie în distribuţie. Maestrul Kit adaptase anumite replici 
specificului din Porte Oliva: versurile ce făceau referire la 
rege fuseseră modificate ca să se potrivească pentru o regină, 
iar proprietarul cel rău nu mai era deghizat ca să semene a 
yemmu, cu umeri falși şi colti. În schimb, Smit sări pe scenă 
înfășurat într-o blană de oaie împodobită cu mărgele, înfă- 
țișându-l pe cel mai neconvingător kurtadam din lume. 

Cithrin râse și bătu din palme, nu ca să îndemne mulțimea, 
ci alăturându-se reacţiilor acesteia. 

La final, când actorii făcură reverenţe sub o modestă 
ploaie de monede, se întoarse aproape cu surprindere la 
propria ei viață. Aceea în care se ascundea în Porte Oliva, 
așteptând următorul atac nocturn al vreunor bandiți. 

Iar Vanaiul murise. 

Sandr ieşi din căruță ștergându-și cu o cârpă udă fardul 
de pe obraz. Dârele din jurul ochilor și gurii îl făceau să arate 
mai tânăr decât era. Sau poate-l făceau să-și arate vârsta, 
dincolo de aerul de om trecut prin multe pe care și-l lua de 
obicei. 

— A mers bine, zise el zâmbind. 

— Aşa-i, spuse Cithrin. 

— Aș putea să te invit la cină, dacă vrei, zise el. 

Peste umărul lui, Cithrin o zări pe Cary strâmbându-se 
la ei din căruță, și-și imagină ce vedea ea. Sandr, junele-prim. 
Cithrin, fata naivă, mereu a doua alegere. Sau poate Sandr, 
membru al trupei și Cithrin, motivul pentru care Opal dis- 
păruse. Buzele țuguiate și fruntea încruntată puteau să 
exprime dezaprobarea față de ea și Sandr. Cithrin nu știa 
cum stăteau lucrurile. 

„Află“, rosti vocea magistrului Imaniel din mintea ei sau 
poate din mormânt. 

Cithrin își ridică o mână la nivelul taliei, un salut dis- 
cret. Cary îi reîntoarse salutul, apoi arătă către Sandr și își 
înclină capul. „Serios?“ Dacă ar fi fost supărată din pricina 
lui Opal ar fi putut cel mult să-i zâmbească şi să-i facă semn 
cu mâna. Cithrin ridică din umeri, surprinsă de ușurarea 
pe care o simţea. Cary își dădu ochii peste cap și reveni în 
căruță. 

— Ce-i? întrebă Sandr privind peste umăr. Am pierdut 
ceva? 

— Era Cary, spuse Cithrin. Ziceai ceva despre cină? 

La taverna din apropierea locuinţei ei se serveau porții 
de pui cu morcov murat care, susțineau ei, mergeau foarte 

bine cu bere neagră. Sandr plăti cinci monede în plus pentru 
privilegiul de a ocupa o masă privată cu o singură banchetă, 
separată de sala comună printr-o bucată de pânză prea 
umilă ca să poată fi numită perdea. Se strecură alături de ea 
pe bancă, aducând o halbă cu bere neagră și o cană mare cu 
vin tare pentru Cithrin. Piciorul lui se lipi discret de al ei, 
de parcă atingerea ar fi fost perfect normală. Cithrin se 
gândi să-și schimbe poziţia ca să pună câțiva metri distanță 
între ei. În loc să facă asta, luă o gură zdravănă de vin, savu- 
rându-i tăria. Sandr îi zâmbi și sorbi din bere. 

Era o negociere, realiză ea. El voia să facă unele dintre 
lucrurile pe care tocmai le mimase în piesa aceea cu cono- 
taţii sexuale și, în schimb, era dispus să-i ofere mâncare și 
băutură, atenţie și compătimire. Şi, indiferent dacă ştia sau 
nu, experiență. Magistrul Imaniel vorbise de câteva ori, 
despre schimbul implicit, şi de fiecare dată cu dispreţ. Lui 
îi plăceau precizia şi banul numărat. În căldura tavernei, 
cu gustul cărnii sărate şi al vinului punându-i sângele în 
mișcare, Cithrin nu era sigură că era de acord cu el. În mod 
sigur inexactitatea avea și ea un rost pe lume. 

— Îmi pare rău pentru Vanai, zise Sand, recurgând la 
aceeași manevră pe care o încercase înaintea piesei. 

Ce urmărea spunând asta? Să-i reamintească ei câtă 
nevoie avea de siguranţă și de legături cu alți oameni. Să 
facă lucrurile pe care le avea el de oferit să pară valoroase. 
Totuşi, spusese asta şi mai devreme. Era o greșeală să repete. 
Poate ar fi fost mai bine dacă ar fi alternat tacticile. Putea 
să minimalizeze ceea ce avea ea de oferit. Ar fi putut, de 
exemplu, să-i critice rochia sau pieptănătura, dând astfel 
de înţeles că să se culce cu ea nu valora probabil prea mult. 
Pericolul acestei strategii era că ea s-ar fi putut simţi jignită, 
punând capăt negocierii. Sau s-ar fi putut preface jignită cu 
scopul de a-l sili pe el să majoreze oferta. 

— Cithrin? spuse el şi ea tresări. 

— Scuză-mă, zise ea. Eram cu mintea în altă parte. 

— Berea e bună. Ai mai fost aici vreodată? 

— Am tot vrut, zise ea. Dar de fiecare dată a intervenit 
altceva. 

— Vrei puţină? 

— Bine, zise ea. 

Se aștepta ca el să-i dea halba lui, dar Sandr ridică braţul 
chemând servitoarea și ceru o halbă doar pentru ea. Berea 
era densă și cu o aromă bogată, alcoolul ascunzându-se în 
spatele unui buchet bogat de miresme. Nu avea curăţenia 
înțepătoare a vinului tare. Cum ar fi spus căpitanul Wester? 
„O prosteşti cu băutură ca să-i desfaci picioarele.“ Ceva de 
genul ăsta. 

Realiză că Sandr nu era un individ cu o paletă prea bogată 
de strategii. 

— Nu-mi amintesc cum erau părinții mei, spuse Cithrin. 
Banca m-a crescut, mi-a plătit pentru îmbrăcăminte și pro- 
fesori. 

— Cred că i-ai iubit pe oamenii ăia, spuse Sandr, adop- 
tând un ton consolator în timp ce își lipea mai insistent 
coapsa de a ei. 

Totuşi, Cithrin cântări problema. 

Îl iubise oare pe magistrul Imaniel? Așa credea. În mod 
sigur ținuse la Cam și-l dorise pe Besel. Prima oară când 
auzise veştile, plânsese după ei toți. Dar acum nu mai plân- 
gea. Durerea era încă înăuntrul ei, dar mai era şi altceva. 
Presimţirea unor posibilități copleșitoare. 

— Cred că da, zise ea. 

EI îi luă mâna, compătimind-o chipurile. Se aplecă spre 
ea încruntat. 

— Îmi pare atât de rău, Cithrin, zise şi, uimită, ea simţi 
lacrimi în ochi. 

Nu era posibil! 

Sandr se înclină către ea, ştergându-i cu blândeţe ochii 
cu manșeta lui. Ștergând lacrimile pe care el le făcuse să 
curgă. Resentimentul subit față de această mică ipocrizie 
limpezi multe lucruri în mintea ei. 

— Căpitanul Wester! exclamă ea și Sandr își retrase mâna 
de parcă l-ar fi muşcat. 

Se uită dincolo de simulacrul de draperie. 

— Unde? întrebă el. 

— Tocmai ce-a intrat în cealaltă cameră, zise Cithrin. 
Du-te, Sandr! Du-te până nu te vede! 

Sandr înghiţi cu greutate, o salută scurt şi se strecură de 
pe banchetă, îndreptându-se către ușa care dădea în alee. 
Cithrin îl urmări cu privirea, apoi se întinse și trase şi halba 
lui mai aproape. Puiul chiar mergea bine cu berea. Bău, 
lăsându-și mintea să colinde. Nu era supărată pe Sandr, dar 
nici nu-l putea respecta. Într-o altă noapte ar fi lăsat scena 
să se desfășoare până la capăt, fie şi numai ca să vadă unde 
ducea. Dar era din ce în ce mai clar că maestrul Kit avea de 
gând să rămână un timp în Porte Oliva. De vreme ce nu era 
sigură nici când sau cum avea să părăsească ea însăși orașul, 
genul ăsta de legătură n-ar fi făcut decât să complice lucru- 
rile. Şi dacă rămânea însărcinată? S-ar fi ales praful de toate. 
Era mai uşor să te ţii deoparte de bucluc decât să încerci să 
ieși din el mai târziu. Totuși, se întrebă cum ar fi fost. Mintea 
i se întoarse spre iazul morii, reamintindu-și răceala zăpezii 
pe piele, greutatea băiatului deasupra ei. 

Termină cea de-a doua bere și reveni la vin. Alcoolul ar 
fi trebuit să-ți încețoșeze mintea, dar ea nu simţea asta. Sau 
nu atât cât să-și piardă luciditatea. Da, se simţea în mod clar 
mai relaxată. Gheara aceea permanentă din stomac se mai 
descleștase și se simțea mai bine în propria-i piele. Dar min- 
tea-i era la fel de limpede ca-ntotdeauna. Poate chiar mai 
limpede. Avea senzaţia că undeva la marginea conștiinței ei 
se produceau niște schimbări uriașe, mintea ei comparând 
şi plănuind cu o asemenea viteză și eleganță, încât aproape 
că nu putea ţine pasul cu ea însăși. Ronţăi câțiva morcovi 
muraţi, termină vinul și își luă o altă halbă de bere. 

Când ieși din tavernă, soarele apusese. Porte Oliva lene- 
vea în amurgul cenușiu. Felinare pâlpâiau şi străluceau. 
Bărbaţi și femei străbăteau grăbiţi străzile, dornici să ajungă 

acasă înainte ca ultima lumină a amurgului să se stingă. 
Aerul era rece, dar nu geros. Nu era o seară blândă de iarnă, 
ci mai degrabă o vreme cam rece de primăvară. Se lăsă 
purtată în josul străzii, cu mintea culegând câte un gând la 
întâmplare, răsucindu-l pe toate fețele, apoi abandonân- 
du-l. Cât de bătrân păruse Sandr pe scenă și cât de tânăr în 
afara sa. Golul lăsat în inima ei de moartea magistrului 
Imaniel şi a lui Cam, nevoia ameţitoare de a-l umple şi 
detașarea aproape clinică cu care-și contempla suferința. 
Viitoarea călătorie către Carse, unde trebuia să strecoare pe 
ascuns o avere pe care n-o furase. Registrele băncii, calcu- 
lele și cifrurile ce descriau istoria acesteia, de la actul fonda- 
tor şi până la ultimele depuneri ale nobililor puși pe fugă. 
Trădarea lui Opal și loialitatea căpitanului Wester. Își aminti 
ce spusese maestrul Kit despre forma sufletului lui Marcus 
şi se întrebă ce formă o fi având propriul ei suflet. 

O cinnaie trecu grăbită pe lângă ea, cu hainele acoperite 
de un voal trandafiriu cu portocaliu şi cu chipul palid ca 
luna. Un câine lătră din umbra unei alei. Trei kurtadami 
trecură pe lângă ea, cu mărgelele păcănind și zornăind în 
blăni, ziseră ceva ce ea nu înțelese și râseră cu toții. Nu-i luă 
în seamă. Vedea drept înainte strălucirea propriei ferestre. 
Dacă ar fi atacat-o cineva acum, n-avea decât să strige şi 
căpitanul Wester și Yardem ar fi venit imediat. Era un gând 
plăcut, suficient ca să se simtă în siguranţă, indiferent dacă 
era sau nu așa. 

Urcăscările încet, către locul unde pașii neobosiţi ai căpi- 
tanului Wester scoteau un scârțâit constant. Deschise ușa 
şi dădu de chipul lui încruntat. 

— Ai lipsit ceva vreme, zise el. 

Cithrin ridică din umeri. 

— Cât ai băut? 

Cithrin se îndreptă către pat şi se aşeză lângă tralg. Yar- 
dem mirosea a câmp și a câine ud. Îşi stăpâni impulsul de 
a-i scărpina spinarea lată. Căpitanul Wester o fixa cu privi- 
rea, așteptând un răspuns. 

— Nu-mi aduc aminte precis, spuse ea. N-am plătit eu, 
în cea mai mare parte. 

Wester ridică dintr-o sprânceană. 

— Dezgheţul aproape c-a venit. Trebuie să luăm o hotă- 
râre, zise ea rostind cuvintele clar și fără să i se împleti- 
cească limba. 

— Așa-i, zise căpitanul încrucișându-și braţele. 

Lumina muribundă a zilei ce pătrundea prin fereastră 
îi netezea încruntarea și-i ascundea firele cărunte de la tâm- 
ple. Părea tânăr. Cithrin își aminti că Opal îl găsise atră- 
gător și se întrebă dacă era și ea de aceeași părere. Trăise 
alături de el săptămâni la rând. Luni chiar, dacă lua în cal- 
cul şi timpul petrecut pe drumuri. Pentru prima oară, se 
întrebă dacă buzele lui ar fi avut același gust ca ale lui Sandr, 
apoi își readuse mintea în prezent, îngrozită de ce-i trecea 
prin cap. 

— Indiferent pe ce cale încercăm să ajungem la Carse, 
suntem în pericol să ne ucidă cineva și să ne ia banii. 

— Astea-s ştiri vechi, zise căpitanul Wester. 

— Deci trebuie să luăm chiar noi banii, spuse ea, înțele- 
gând chiar în timp ce-o spunea că la asta se gândise toată 
noaptea. Trebuie să-i folosim. 

— Probabil ăsta ar fi lucrul cel mai înţelept, spuse căpi- 
tanul. Să luăm cât putem căra și să ne pierdem urma. 

— Nu, spuse ea. Vreau să zic să-i luăm pe toți. 

Alături de ea, tralgul ciuli urechea, cu un clinchet. Căpi- 
tanul Wester își linse buzele și privi în jos. 

— Dacă-i luăm pe toți, o să fim în aceeaşi situație ca 
acum, spuse el. Tot ar trebui să ținem banii ascunși sau să-i 
apărăm. Numai că i-am mai avea și pe amicii tăi din Carse 
pe urmele noastre. Asta n-ar fi o îmbunătăţire a situației. 
Putem să discutăm când o să fii trează. 

— Nu, ascultă-mă! Ne-am comportat ca niște contraban- 
dişti. Nu suntem. Ai zis tot timpul că nu putem păstra secretă 
o asemenea sumă de bani și că n-o putem apăra. Opal ne-a 
demonstrat-o. Așa că n-ar trebui s-o ţinem secretă. 

În tăcere, Wester şi Yardem schimbară o privire și căpi- 
tanul oftă. Cithrin se ridică şi traversă încăperea până la 
registrele desigilate. Era cum nu se poate mai sigură pe pi- 
cioare. Mâinile nu-i tremurară când îl alese pe cel legat în 
piele neagră. Îl deschise la paginile de început și i-l înmână 
căpitanului. 

— Documentele fondatoare, zise ea. O să facem și noi o 
copie, dar o să scriem Porte Oliva în loc de Vanai. Avem o 
sută de documente cu semnătura și amprenta magistrului 
Imaniel. Putem să luăm un contract mai puțin important și 
să-l folosim ca să falsificăm niște acte de fondare. Îi înain- 
tăm guvernatorului documentele, plătim taxele şi șpăgile 
şi pe urmă o să pot să investesc tot avutul. 

— Să-l investeşti? exclamă căpitanul de parcă ea ar fi zis 
„să-l mănânci“. 

— Pot scoate la vânzare mătasea, tutunul și condimentele. 
Chiar dacă sunt furate de la negustori, banca își va lua banii. 
Putem proceda la fel cu bijuteriile sau le putem vinde de-a 
dreptul, ca să obținem fonduri şi apoi să acordăm împrumu- 
turi. Sau să investim în afacerile locale. Va trebui să păstrăm 
o anumită cantitate. Cinci la sută, poate? Dar având în spatele 
meu numele Băncii Medean, aș putea să transform cam 
nouăzeci la sută din ce-i în camera asta în hârtii complet lip- 
site de valoare pentru oricine altcineva, înainte să revină 
corăbiile cu mărfuri din Narinisle. Ce-ar rămâne n-ar mai fi 
atât de tentant încât să aibă nevoie de pază. 

— Eşti cum nu se poate mai beată, zise Wester. Furatul 
se face așa: iei ceva şi pe urmă dispari. 

— Nu fur nimic. Ţin totul în siguranţă, zise Cithrin. Așa 
funcționează băncile. Nu păstrezi niciodată toți banii într-un 
loc, ca să nu ti-i fure cei ce găsesc o cale să-ţi spargă caseta 
de valori. Îi pui în circulaţie prin lume. Dacă suferi o pier- 
dere sau îţi fură cineva capitalul de lucru, ai în continuare 
veniturile şi contractele pe care să te bazezi. Poţi să-ţi revii. 
Şi dacă nu reuşim, ce-o să ni se întâmple? O să ajungem la 
închisoare? 

— E rău la închisoare, hurui Yardem. 

— Nu la fel de rău ca în varianta în care suntem omorâți 
şi aruncaţi în mare, replică Cithrin. Dacă faci ce-ţi spun, șan- 
sele de a ne păstra banii cresc, iar consecinţele eșecului se 
micșorează. 

— Deci tu vrei să iei o mare sumă de bani care nu-ți apar- 
ţine şi să înființezi propria ta filială a băncii de la care furi 
banii? zise căpitanul Wester cu vocea încordată. O să-ți 
ceară socoteală. 

— Fireşte c-o să-mi ceară socoteală, zise Cithrin. Și când 
o vor face, o să am tot ceea ce le aparţine, ba chiar și ceva 
în plus. Dacă fac lucrurile cum trebuie. 

Cithrin văzu neîncrederea de pe chipul lui şi-l văzu osci- 
lând între amuzament și indignare. Bătu din picior. 

— Ascultă-mă, spuse ea. Ascultă-mă, căpitane. Pot s-o fac! 


MARCUS 


ii atent, zise Marcus. 
— — Sunt atent, domnule. 
— Bine, atunci fii și mai atent! 

Rezultatele celor şapte încercări anterioare erau răspân- 
dite în jurul lor pe podea: contracte și acorduri încheiate 
între oameni morți, pentru o avuţie arsă, lipsite acum de 
orice importanţă. Dar, după cum spusese Cithrin, fiecare 
dintre ele purta semnătura și amprenta însângerată a magis- 
trului Imaniel din Vanai. $mecheria era să cufunde perga- 
mentul în ceară astfel încât aceasta să acopere numele și 
amprenta, dar nimic altceva. Apoi pagina era cufundată 
într-o baie de sare şi grăsime purificată ca să se înmoaie 
cerneala. După o zi în această baie, puteau să folosească 
o piatră ponce precum cele folosite de scribi ca să curețe 
cerneala și o baie de urină ca să înlăture orice urme rămase. 
În final, aveau să obțină o pagină goală, gata să primească 
vorbele ticluite cu grijă de Cithrin, deja semnate și sprijinite 
de fostul şef al băncii. Un bărbat care, după cum avea să 
povestească ea, prevăzuse moartea iminentă a orașului său 
de mâna anteenilor şi pusese la cale un plan prin care să-şi 
reînființeze filiala în Porte Oliva, cu Cithrin pe post de re- 
prezentant. 

Cu condiţia să reușească să acopere cu ceară partea care 
trebuia. Marcus se înclină, întinzând degetele către margi- 
nea documentului. l 

— Dacă ai... 

— Domnule? 

— Yardem? 

Urechile tralgului se lăsară pe spate atât de mult, încât 
cerceii îi atingeau creștetul. 

— Ducte-n colo, domnule. 

— Dar... 

— Du-te! 

Marcus își scutură mâinile pe deasupra pergamentului, 
apoi mârâi şi se întoarse cu spatele. Cutiile din cămăruţele 
de deasupra dughenei de pariuri fuseseră mutate și rearan- 
jate, transformând ceea ce fusese o încăpere mică în două 
şi mai mici. Afară șuiera un vânt cald, primăvăratic, 
zgâlțâind obloanele și în general făcând lumea să pară agi- 
tată și neliniștită. Trecuse mult timp de când Marcus nu 
mai prinsese dezghețul într-un port din sud și mireasma 
puternică de sare venită dinspre golf îi amintea de peştele 
vechi de o zi. Cithrin stătea pe un scaun în hainele ei gro- 
solane de căruțaș, cu Cary ghemuită alături. Maestrul Kit 
era la câțiva pași mai încolo, cu braţele încrucişate. 

— A fost mai bine, spuse maestrul Kit, dar acum cred că 
ai cam exagerat în celălalt sens. Nu vreau să pari greoaie. 
În loc să te gândești că ești mai grea tu însăţi, imaginează-ţi 
cum te-ai mișca dacă ai avea o mantie grea de lână. 

Cary îşi apăsă palma pe spinarea lui Cithrin. 

— Eşti prea încordată aici, zise ea. Relaxează zona asta 
și mută tensiunea aici, sus. 

Cithrin se încruntă, făcând mici semilune să-i apară la 
colțurile gurii. 

— Ca şi cum sânii tăi ar fi prea grei, zise Cary. 

— Aha, se însenină Cithrin. Bine. 

Se ridică de pe scaun, făcu un pas către maestrul Kit, se 
întoarse și se așeză din nou. Marcus nu-și dădea seama 
ce anume se schimbase în felul de a se mișca al fetei, dar 
părea altfel. Mai bătrână. Maestrul Kit și Cary își zâmbiră. 

— Progres, zise maestrul Kit. Progres neîndoielnic. 

— Cred că suntem gata pentru o plimbare până în piață, 
zise Cary. 

— Aveţi binecuvântarea mea, zise maestrul Kit, dând 
înapoi până când aproape că se lipi de Marcus. 

Cele două femei parcurseră mână în mână fâșia îngustă 
de podea ce ducea spre scară. 

— Coapsele mai jos, zise maestrul Kit. Lasă-ţi greutatea 
pe ele. Nu păși din gleznă. 

Trosnetul scândurilor se auzi din ce în ce mai jos, până 
când cele două ajunseră în stradă și dispărură. Vântul se nă- 
pusti pe scări în sus şi uşa din spate se trânti. Marcus răsu- 
flă adânc şi se așeză pe scaunul proaspăt eliberat. 

— Cred că se descurcă binişor, spuse maestrul Kit. Nu 
are cine ştie ce simţ natural al propriului trup, dar nici nu 
se teme de el și odată cu asta treaba-i pe jumătate făcută, 
după părerea mea. 

— Asta-i bine, spuse Marcus. 

— S-ar părea că tăieturile de pe degetele ei mari fac niște 
cicatrici frumoase. Până când terminăm, mă aştept să aibă 
nişte bătături respectabile. Ca şi cum ar semna contracte de 
ani buni. Ai pus leşie pe răni? 

— Cenușă și miere, zise Marcus. La fel de bune și nu 
riști o infecţie. 

— Corect. M-am gândit că ar fi o idee bună să spunem 
că-i pe trei sferturi cinnae. Dacă zicem că-i aproape de rasă 
pură, soliditatea pe care i-o aduce moștenirea de pursânge 
ar putea fi luată drept semnul unei vârste mai mature și nu 
al eredității. 

— Oricum eu am fost întotdeauna de părere că toți cinnaii 
arată ca de doisprezece ani, zise Marcus. Sunt jalnici în luptă. 
Loviturile lor n-au niciun pic de forță. 

Maestrul Kit se sprijini cu umărul de perete. Ochii lui 
întunecați îl măsurară pe Marcus de parcă ar fi citit o carte. 

— Şi tu cum te simţi, căpitane? 

— Nu-mi place deloc, spuse Marcus. Nu-mi place planul. 
Nu-mi place că falsificăm documente. Nu-mi place că Cithrin 
v-a băgat în asta pe tine şi pe-ai tăi. Nu-i nimic în toată poves- 
tea asta care să-mi placă. 

— Și totuși s-ar părea că ai ales să mergi mai departe. 

— N-am nicio idee mai bună, spuse Marcus. Cu excepția 
celei de a ne umple buzunarele și de a pleca încotro vedem 
cu ochii. Asta are un oarecare farmec. 

— Şi-atunci de ce nu faci așa? Lăzile-s aici. Aş zice că 
ţi-ai meritat răsplata cu vârf şi-ndesat. 

Marcus scoase un chicotit lipsit de veselie şi se aplecă în 
față, punându-și coatele pe genunchi. În cealaltă parte a 
încăperii, Yardem scoase un mârâit mulțumit. Scufundarea 
în ceară îi ieșise, în sfârșit. 

— O să existe consecinţe, zise Marcus. Nu poate pur şi 
simplu să spună că toată averea asta îi aparţine şi gata. E ca 
și cum te-ai duce în Cabral și ai anunţa cu nonșalanţă că tu 
eşti noul primar din Upurt Marion și o să încasezi de-acum 
toate taxele portuare. Şi ce interese o să deranjeze manevra 
ei? Nu știm. Înainte să se termine sezonul, fiecare casă de 
comerț și însăşi curtea regală o să aibă câte o teorie despre 
semnalul pe care vrea să-l transmită Komme Medean in- 
vestind în Porte Oliva. O să aibă implicaţii asupra relațiilor 
dintre Birancour și Cabral, mai ales legat de locul unde va 
descărca marfa din Qart-hadath. De ce nu există deja o 
filială aici? Poate că le-a interzis regina? S-ar putea să încăl- 
căm o jumătate de duzină de tratate și acorduri și noi nici 
să nu știm. 

— Sunt de acord cu toate astea, zise maestrul Kit. Ris- 
curile par reale. 

— Suntem pe punctul de a deveni manevra îndrăzneață 
şi neașteptată a unei bănci care dispune de o mulțime de 
bani şi de o influență considerabilă şi nu-mi imaginez niciun 
moment că oamenilor ălora o să le placă faptul c-am pus noi 
mâna pe cârmă. 

— Și de asta-ți displace planul? 

— Da, zise Marcus. 

Maestrul Kit își lăsă privirea în jos. Vântul se linişti, apoi 
se porni din nou, înconjurând cămăruțţele lor și învolbu- 
rând aerul. 

— De ce nu-ți place planul ăsta, căpitane? întrebă actorul. 

Mai întâi, Marcus simți iritare, apoi o răceală îi învălui 
mintea și, cu o senzaţie de greață, ştiu adevăratul răspuns. 
Îşi scărpină piciorul, simțind asprimea stofei sub degete. 
I se păru că mâinile îi erau mai îmbătrânite decât ar fi tre- 
buit. În mintea lui, arătau ca pe vremea primei lui campanii. 
Puternice, netede, capabile. Acum erau acoperite de tot 
atâtea cicatrici ca şi pielea. Jumătate din unghia degetului 
mare de la mâna dreaptă fusese smulsă cândva și nu mai 
crescuse cum trebuie. Încheieturile degetelor erau mai pro- 
eminente ca odinioară. Bătăturile se îngălbeniseră și mai 
mult. Își contemplă palmele. Dacă se uita îndeaproape, încă 
mai putea desluși punctele albe care marcau locul unde-l 
mușcase cândva un câine. 

— Ea ştie care-s riscurile, dar nu le înțelege, zise Marcus. 
Pot să-i spun tot ce ţi-am zis ție adineauri și ea o să-mi 
răspundă punct cu punct. O să spună că recâştigarea capi- 
talului justifică decizia. Că nici compania-mamă nu este 
expusă ca urmare a acțiunilor ei, nici celelalte filiale, astfel 
că tot ce vor căpăta înapoi va fi un progres față de situația 
în care credeau că banii au fost pierduţi. 

— Și totuși, zise maestrul Kit. 

— Ştiu cum s-o apăr de hoți și de bandiții la drumul 
mare. Ştiu să mă lupt cu piraţii. Dar nu ştiu cum s-o apăr 
de sine și mă jur pe Zeu că fata asta este ea însăși cel mai 
mare pericol cu care se va confrunta vreodată. 

— Dificil, nu? Să pierzi controlul, spuse maestrul Kit. 

— N-o controlez, spuse Marcus. 

— Eu cred că da, dar sunt dispus să mi se demonstreze 
că mă înșel. Numește-mi trei decizii pe care le-a luat ea 
până acum. De când o cunoşti tu, vreau să zic. 

Yardem Hane se ivi în fața actorului, ștergându-și uleiul 
de pe degete cu o bucată de pânză cenușie. Pentru o clipă, 
Marcus se gândi că apariţia lui va duce la schimbarea subiec- 
tului, dar expresia pasivă a tralgului îi spuse că venise să 
asculte conversaţia, nicidecum să-i pună capăt. 

— Și-a luat rochia aia, zise Marcus. Și a hotărât să vină 
la spectacolele tale. 

— Două, așadar? zise maestrul Kit. 

— Şi a ales să mâncăm pește la cină, zise Marcus. 

— Şi cum poți să compari asta cu celelalte contracte pe 
care le-ai avut? întrebă maestrul Kit. Nu cred că până acum 
ai privit-o pe Cithrin ca pe angajatorul tău, ci mai degrabă 
ca pe o fetiță care a înotat prea departe în larg. Te-a plătit 
pân-acum? 

— Nu, mormăi tralgul. 

— Tu nu te băga, zise Marcus. N-avea cum să ne plă- 
tească. N-are bani proprii. Toate asta aparţin altcuiva. 

— Şi-acum, zise maestrul Kit, s-ar părea că poate să te 
plătească în aur. Şi să ia decizii mai importante decât aceea 
de-a alege între pui sau pește. Sau ce rochie să-și cumpere. 
Dacă planul ăsta al ei o să funcţioneze, o să decidă unde va 
locui, cum şi dacă este cazul să se apere și toate celelalte mii 
de decizii pe care le presupune meseria ei. Şi bănuiesc că 
tu o să te afli aici în continuare, alături de ea, apărând-o. Dar 
numai în calitate de căpitan angajat şi plătit de ea. 

— Și nu asta am fost şi până acum? întrebă Marcus. 

— Nu asta ai fost până acum, zise maestrul Kit. Dac-ai 
fi fost, ai fi consultat-o pe Cithrin înainte s-o omori pe Opal. 

— Mi-ar fi spus să n-o fac. 

— Şi cred că de-aia n-ai consultat-o. Și de-aia te temi că 
va veni o vreme când va trebui să o consulți și să te supui 
deciziilor ei, chiar și atunci când crezi că sunt greşite. 

— Este doar o copilă, zise Marcus. 

— Toate femeile au fost cândva copile, zise maestrul Kit. 
Cithrin. Cary. Regina Birancourului. Chiar şi Opal. 

Marcus mormăi o înjurătură. Afară, în stradă, angajatul 
agentului de pariuri chema oamenii. Îi aștepta o mare 
avere. Şanse oferite la un preţ cinstit. 

— Îmi pare rău de Opal, zise Marcus. 

— Știu că-ți pare, zise maestrul Kit. Şi mie. O cunoşteam 
de multă vreme şi m-am bucurat de compania ei mai bine 
dejumătate din acest timp. Dar era cine era și a ales ce a ales. 

— Aţi fost iubiți, nu-i așa? întrebă Marcus. 

— Nu în ultima vreme. 

— Și făcea parte din trupa ta. A călătorit cu tine. A fost 
unul dintre oamenii tăi. 

— A fost. 

— Şi cu toate astea, m-ai lăsat s-o ucid, spuse Marcus. 

— Te-am lăsat, spuse maestrul Kit. Căpitane, cred că 
există o demnitate în a îndura consecințele. Cred că există 
un soi de adevăr în ele și eu unul încerc să cultiv un respect 
profund față de adevăr. 

— Cu alte cuvinte, este dreptul lui Cithrin să facă gre- 
șeala asta. 

— Dacă asta m-ai auzit spunând. 

Yardem își flutură o ureche și cerceii se loviră unii de 
alții cu un clinchet. Marcus ştia ce gândea tralgul. „Nu e 
fiica ta.“ Îşi sprijini un picior de zidul de lăzi. Averea unui 
oraș care nu mai exista. Bijuteriile şi flecuştețele, mătasea 
şi mirodeniile vândute ca să le permită celor norocoși să 
scape de flăcări. Toate la un loc nu ar fi reușit să aducă 
înapoi nici măcar un singur mort. Nici măcar pentru o zi. 

Deci ce mai conta? 

— Planul ei nu-i rău, spuse Marcus. Dar e dreptul meu 
să nu-mi placă. 

— Îţi respect părerea, spuse maestrul Kit zâmbind. Să 
pregătim baia de ulei pentru viitoarele acte fondatoare ale 
Băncii Medean înainte să se întoarcă fetele? 

Marcus se ridică oftând. 


Când sosiră zorii, Marcus o însoți. Dimineţile erau încă 
reci, dar nu atât de reci încât să-și mai vadă răsuflarea. 
Bărbaţi şi femei aparţinând celor trei rase predominante ale 
orașului treceau unii pe lângă alţii de parcă n-ar fi acordat 
nicio atenţie diferențelor legate de forma ochilor, de anato- 
mie sau de textura pielii. Ceaţa dimineții plutea de-a lungul 
marii piețe, dând o nuanţă cenușie caldarâmului din jadul 
dragonului. Condamnații tremurau în frig în văzul tuturor. 


Calea dragonului / 295 


Doi pursângi fuseseră spânzurați pentru omor. O cinnaie 
stătea în butuci, cu lanţuri în jurul gleznelor, semn că era 
rău-platnică. Un kurtadam atârna legat de genunchi, reuşind 
să respire doar cu mare greutate. Contrabandă. Marcus o 
simţi pe Cithrin tresărind. Se întrebă care era pedeapsa 
pentru ceea ce se pregăteau ei să facă. I se părea puţin pro- 
babil să aibă precedent în codurile judecătorilor. 

Ușile mari de stejar cu ferecătură de bronz ale palatului 
guvernatorului erau deja deschise și un fluviu de oameni 
se scurgea înăuntru și afară din sediul autorităţii oraşului. 
Cithrin își ridică bărbia. Înainte de plecare, Smit o fardase. 
Linii vagi, cenușii, în jurul ochilor. Fard de un trandafiriu 
stins în obraji. Purta o rochie neagră care-i scotea în evi- 
dență coapsele, dar într-un fel care ar fi avantajat o femeie 
matură, nu o fată abia plecată din casa tatălui ei. Putea să 
fi avut treizeci de ani. Putea să fi avut cincisprezece. Putea 
să fi fost orice. 

— Vino cu mine, zise ea. 

— Nu păşi din gleznă, zise Marcus şi ea încetini, urcând 
treptele de cărămidă una câte una. 

Inăuntrul palatului, pereți imenși de sticlă colorată fil- 
trau lumina soarelui. Nuanţe de roșu, verde și auriu se 
revărsau pe podele și pe scările gemene. Împestriţau chi- 
purile oamenilor care le străbăteau, și Marcus avu impresia 
că se afla într-o peșteră fermecată dintr-un cântec pentru 
copii, unde toți peştii fuseseră preschimbaţi în funcționari 
mărunți. Cithrin respiră adânc, înfiorându-se. Pentru o clipă, 
crezu că fata avea să renunțe. Că avea să se întoarcă pe căl- 
câie şi s-o ia la fugă, lăsând în urmă toată nebunia asta. Însă 
ea înaintă și îşi puse mâna pe brațul unei femei kurtadam 
aflate în trecere. 

— Îmi cer iertare, spuse Cithrin. Unde îl pot găsi pe Pre- 
fectul Comerţului? 

— La etaj, doamnă, zise kurtadama cu un sâsâit moale 
specific ținuturilor sudice. Este cinnai ca domnia voastră. 
Stă la o masă cu postav verde. 

— Mulţumesc, spuse Cithrin și se întoarse, pomind către 
scări. 

Privirea femeii kurtadam zăbovi asupra lui Marcus şi el 
o salută în trecere. Ca gardă de corp nu prea se simţea la 
locul lui aici. În palat se aflau câteva gărzi regale răspândite 
prin mulțime, dar nicio altă gardă personală, ca el. Se întrebă 
dacă un adevărat reprezentant al Băncii Medean l-ar fi luat 
cu sine sau l-ar fi lăsat să aștepte afară. 

În capătul scărilor, Cithrin se opri şi elîi urmă exemplul. 
Birourile prefecților erau răspândite la întâmplare prin 
încăpere, de parcă un copil uriaș ar fi luat mesele în mână 
şi le-ar fi împrăştiat. Nu existau rânduri sau culoare. Fiecare 
masă făcea un unghi diferit față de celelalte și dacă în tot 
haosul acesta exista vreun sens, Marcus nu-l vedea. Cithrin 
dădu din cap, îi făcu semn să stea aproape de ea și se 
avântă în aglomeraţie. Cam pe la o treime din drum, ajunse 
în fața unei mese acoperite cu postav verde la care stătea 
un cinnai în straie cafenii răsfoind niște teancuri de perga- 
mente. Alături de el se afla o mică balanţă în dosul căreia 
erau aliniate greutăți ca niște soldați în poziţie de drepți. 

— Pot să vă ajut? zise el. 

— Am veni să depun nişte acte de fondare, zise Cithrin. 

Marcus simţi că inima lui îşi iuțeşte bătăile ca în clipele 
de dinaintea unei bătălii. Își încrucișă braţele încruntat. 

— Ce soi de comerţ, doamnă? 

— Bancar, zise Cithrin ca și cum ar fi făcut un lucru cum 
nu se poate mai normal. 

Prefectul Comerțului o privi de parcă abia acum o vedea 
pentru prima oară. 

— Dacă vreţi să deschideţi o casă de pariuri... 

— Nu, zise Cithrin. O filială bancară. Compania-mamă 
se află în Carse. Am adus actele, dacă le doriți. 

I le întinse. Marcus fu aproape sigur că simțea un iz 
vechi de urină și că partea de pagină ce fusese protejată de 
ceară era cu vreo trei nuanțe mai închisă decât restul. Pre- 
fectul avea să râdă, apoi să-i cheme pe oamenii reginei, pu- 
nând capăt jocului dinainte ca măcar să înceapă. 

Cinnaiul luă pergamentul de parcă ar fi fost din sticlă 
suflată. Se încruntă, măsurând conținutul cu privirea. Se opri 
şi-şi ridică ochii spre Cithrin. Chipul lui palid se îmbujoră. 

— B... banca Medean? zise el. 

Marcus observă că în jurul lor conversațiile încetară 
subit. Și mai multe priviri se întorceau către ei. Prefectul 
înghiți cu greutate. 

— Doriţi o licență limitată sau nelimitată? 

— Cred că în document se precizează nelimitată, zise 
Cithrin. 

— Aşa-i. Aşa-i. O filială de sine stătătoare şi cu drepturi 
depline a Băncii Medean. 

— Este o problemă? 

— Nu, zise bărbatul bâjbâind prin documente ca să-i 
găsească numele. Nu, doamnă bel Sarcour, numai că nu mi 
s-a spus să mă aștept la așa ceva. Dacă guvernatorul ar fi 
ştiut, ar fi fost de față. 

— Nu era nevoie, zise Cithrin. Taxele le plătesc la dum- 
neavoastră? 

— Da, zise prefectul. Da, fireşte. Daţi-mi voie numai să... 

Cithrin se duelă cu birocratul pentru ceea ce păru o zi 
întreagă, deşi durase probabil mai puțin de jumătate de 
oră. Banca făcu plata, iar banii fură testaţi şi acceptați 
pe bază de chitanţă. Bărbatul făcu o adnotare pe o bucată 
de hârtie transparentă de culoare trandafirie, apăsă pe ea 
un sigiliu muiatîn cerneală, semnă și-i ceru lui Cithrin să-și 
pună şi ea numele deasupra semnăturii lui. Apoi îi oferi un 
cuțitaș din argint. Cu aerul că mai făcuse asta de o mie de 
ori, Cithrin își tăie degetul și-și lăsă amprenta pe pagină. 
Prefectul făcu la fel. 

Şi cu asta se termină totul. Cithrin luă hârtia transpa- 
rentă, o împături şi o strecură în punga ce-i atârna la cen- 
tură. Marcus o urmă înapoi pe scări și apoi afară, în piață. 
Soarele alungase ceața, iar traficul uman scotea un zgomot 
ca un mârâit surd, cu care se obișnuise. 

— Suntem o bancă, spuse Cithrin. 

Marcus aprobă din cap. S-ar fi simţit mai bine dacă ar fi 
existat cineva cu care să se lupte. Sau măcar pe care să-l 
amenințe. Tensiunea demersului pe care tocmai îl făcuseră 
cerea să fie eliberată. Cithrin scoase un pumn de bani din 
pungă şi i-i oferi. 

— Poftim, zise ea. Ăștia-s ca să mai angajezi niște gărzi. 
Acum că sunt banii mei, am face bine să-i punem la treabă. 
Mă gândesc că ne-ar trebui vreo doisprezece oameni, dar 
hotărăşte tu cum crezi mai bine. O să vrem pază şi ziua şi 
noaptea şi vreo câțiva oameni care să însoțească bunurile 
pe care le transportăm. N-am cărat mătăsurile astea din 
Oraşele Libere și pân-aici ca să mi le fure un bandit din 
vreo fundătură. Am pus ochii pe câteva locuinţe în care 
banca şi-ar putea desfăşura operațiunile, unele care să lase 
o impresie mai bună decât acum, când stăm deasupra unei 
case de pariuri. 

Marcus cercetă monedele. Erau primii bani pe care-i pri- 
mea de la ea, așa că ceea ce tocmai îi spusese reprezenta 
primul ei ordin. Căldura care-i cuprinse sufletul era pe cât 
de surprinzătoare, pe atât de puternică. 

Oricum aveau să se desfășoare lucrurile mai departe, ori- 
care ar fi fost consecinţele, fata făcuse un lucru pe care puţini 
ar fi avut curajul să-l facă. Și ajunsese aici pornind de la acel 
căruțaş idiot pe care-l întâlnise în Vanai toamna trecută. 

Era mândru de ea. 

— E vreo problemă? îl întrebă Cithrin sincer îngrijorată. 

— Nu, doamnă, răspunse Marcus. 


DAWSON 


arada organizată de Issandrian începu la marginea 

orașului, șerpui prin piața inferioară, apoi urmă dru- 

mul regal larg spre nord, trecu pe lângă porţile Turlei 
Regelui şi coti spre est, către arenă. Străzile largi mișunau 
de supuși ai regelui Simeon, oameni care juraseră credință 
Tronului Despicat, stând toți pe vârfuri ca să arunce măcar 
o privire raselor de sclavi sosite ca să transforme Anteea în 
marioneta Asterillholdului. Vuietul vocilor era ca bubuitul 
valurilor, iar mirosul trupurilor ameninţa să copleșească 
aromele blânde ale primăverii. Cineva din partida lui 
Issandrian pusese gloata să poarte stindarde și pancarte 
care lăudau jocurile şi pe prințul Aster. De unde stătea, 
Dawson zări una — o țesătură frumoasă, vopsită în albastru, 
cu numele prințului inscripționat cu litere argintii — întinsă 
între două prăjini, dar cu josul în sus. Era rezumatul revol- 
tei lui Issandrian: însemnele nobleţii purtate de oameni 
care nu știau să le citească. 

Familiile aristocratice aveau fiecare platforma lor, în ordi- 
nea și poziţia la care le dădea dreptul noblețea sângelui. 
Locul unde stătea fiecare dintre bărbaţi arăta cui îi jurase 
credință. Situaţia generală de la curte putea fi citită dintr-o 
singură privire şi nu era o privelişte prea plăcută. Stindar- 
dele a o duzină de familii nobile fluturau în jurul regelui și 
al prințului şi majoritatea aparțineau membrilor clicii lui 
Issandrian. Puteau fi văzute până și verdele şi cenușiul lui 
Feldin Maas. Regele Simeon era așezat deasupra tuturor, 
îmbrăcat în haine de catifea şi nurcă neagră, reușind să zâm- 
bească în ciuda priveliștii. 


300 / DANIEL ABRAHAM 


O coloană de arcași jasuru mărșăluiau pe străzi, cu solzii 
de culoarea bronzului unși cu ulei, sclipind metalic în lumina 
soarelui. Purtau stindardele dungate ale Borjei. Dawson 
făcu o numărătoare aproximativă. Peste douăzeci. Notă nu- 
mărul, în timp ce arcașii se opreau înaintea tribunei regale, 
salutându-i pe regele Simeon și pe fiul lui. Prințul Aster 
le întorcea salutul cu același zâmbet încântat cu care salu- 
tase fiecare companie de dinainte și cu care avea să le 
întâmpine și pe următoarele. 

— Issandrian e un ticălos fără suflet, spuse Dawson. 
Dacă tot vii să-i furi locul băiatului, ar trebui să ai măcar 
demnitatea să nu-ţi împodobești furtul cu panglici. 

— În numele Zeului, Kalliam, nu spune lucruri de-astea 
când te poate auzi lumea, zise Odderd Faskellin. 

În spatele lor, Canl Daskellin chicoti. 

Pe drum înaintau cinci yemmu greoi. Aveau colții vop- 
siți într-o combinaţie de neconceput de verde și albastru și 
se înălțau mult deasupra mulțimii de spectatori pursângi. 
Nu păreau să aibă armură sau arme cu excepţia mărimii 
nefireşti caracteristice rasei lor. Cei cinci se opriră înaintea 
regelui și-l salutară. Prințul Aster le răspunse şi unul dintre 
yemmu își înălță glasul într-un strigăt gâlgâit, sălbatic. 
Ceilalți i se alăturară pe rând, suprapunându-și vocile până 
când sunetele lor părură să se împletească. O boare ușoară 
smuci mantia lui Dawson, iar copacii înşirați pe marginea 
străzii se legănară înfiorați. Curentul năvăli din toate 
direcţiile. Sunetul vocilor deveni mai profund și yemmul 
din mijloc înălță în aer un pumn imens şi cărnos. Micuța 
tornadă îi învălui. 

Iscusiţi, așadar. Dawson își notă și asta. 

— Crezi că trăsnetul o să cadă înainte de începerea jocu- 
rilor? spuse Daskellin de parcă s-ar fi întrebat cu voce tare 
care erau șansele să plouă. 

— Nu trebuie să fie niciun trăsnet, nu? întrebă Odderd. 

— Cel mai probabil în timpul jocurilor, zise Dawson. 
Dar orice e posibil. 

— Mai gândeșşte-te la oferta lui Paerin Clark, sugeră 
Daskellin. 

— Nici vorbă, zise Dawson. 

— Trebuie s-o facem. Sau poate tu nu vezi aceeași demon- 
strație pe care-o văd eu? Dacă vrem să ne împotrivim, avem 
nevoie de aliați. Şi de aur, cinstit vorbind. Ştii vreo cale să-l 
obţii? Pentru că, din întâmplare, eu ştiu. 

O trupă de spadasini mărșălui prin dreptul lor. Cinci- 
zeci, toți purtând armurile șlefuite din Elassae, jumătate 
timzinai cu solzi negri, jumătate sudici cu ochi mari. Gân- 
daci și pisici nocturne. Rase născute în sclavie ca să-i ser- 
vească pe stăpânii lor dragoni, mărşăluind în inima puterii 
pursângilor. 

— Dacă nu putem câştiga ca anteeni, merităm să pier- 
dem, spuse Dawson. 

Tăcerea șocată din spatele lui îi spuse că mersese prea 
departe. Notă numărul spadasinilor. 

— M-am implicat în asta pentru că am crezut că ai drep- 
tate, dragul meu prieten, spuse Daskellin. N-am zis că-s 
dispus să intru în mormânt odată cu tine. 

— Se întâmplă..., începu Odderd, dar Dawson nu-l băgă 
în seamă. 

— Dacă o să câştigăm scoțându-ne la mezat, nu suntem 
mai buni decât Maas, Issandrian sau Klin. Așa că da, Canl, 
aş intra în mormânt pentru Anteea. Și aș face-o fiind loial 
unui singur om. Nu credincios în atâtea procente față de 
tron și în atâtea față de o masă cu postav verde din Coasta 
de Nord. 

Faţa lui Daskellin deveni inexpresivă ca un cărbune. 

— Frica vorbește acum, zise el, așa că o să-ţi iert... 

— Tăceți odată amândoi! se răsti Odderd. Se întâmplă 
ceva. 

Dawson urmări privirea celuilalt. Pe platforma regală, 
o femeie vârstnică purtând culorile Turlei Regelui se pleca 
dinaintea regelui Simeon. Lângă ea era un tânăr îmbră- 
cat în armură de piele, încă plin de colbul de pe drum. 

Prințul Aster își privea tatăl, dând uitării parada. Gura rege- 
lui Simeon se mișcă și, chiar și de la distanță, Dawson citi 
şocul pe chipul lui. 

— Cine-i băiatul ăla? zise Canl ca pentru sine. Cine i-a 
adus vești? 

Pe scara de lemn din spatele lor se auziră paşi și Vincen 
Coe își făcu apariția. Vânătorul se înclină în fața celorlalți 
bărbaţi, dar ochii săi erau ațintiți asupra lui Dawson. 

— Soţia dumneavoastră m-a trimis, stăpâne. Sunteţi 
aşteptat acasă. 

— Ce s-a întâmplat? 

— Fiul domniei voastre s-a întors, zise Coe. Cu vești din 
Vanai. 


— Ce-a făcut?! exclamă Dawson. 

— l-a dat foc, spuse Jorey, aplecându-se pe banca unde 
şedea ca să scarpine un câine între urechi. A turnat ulei pe 
străzi, a închis porţile și l-a ars din temelii. 

Anul în care Dawson nu-și mai văzuse fiul cel mic îl 
schimbase pe băiat. Stând în solar, Jorey părea să fi îmbătrâ- 
nit cu mai mult de un an. Pomeţii aveau ascuțimea adusă 
de o campanie îndelungată, iar zâmbetul ce păruse întot- 
deauna să i se furișeze pe lângă orice expresie dispăruse. 
Avea umerii încovoiaţi de epuizare și mirosea a sudoare de 
cal și a soldat nespălat. Dawson fu izbit, ca de un detaliu 
dintr-un vis, de faptul că Jorey şi Coe ar fi putut trece drept 
veri. Dawson se ridică şi podeaua se înclină nefiresc sub el. 
Se duse la fereastră și se uită în grădină. Zăpada încă se mai 
ascundea în colțurile umbrite și primul iureș al verdeții 
îmblânzea scoarța copacilor. În capăt, cireşii înfloriseră, albi 
ȘI roz. 

„Geder Palliako a ars Vanaiul din temelii.“ 

— Nici măcar nu ne-a dat ordin să-l jefuim, zise Jorey. De 
fapt nici nu era timp. A trimis un curier cu doar o zi înainte. 
Am omorât câțiva cai încercând să ajung înaintea lui. 

— Era cât pe ce să reușești, se auzi Dawson spunând. 

— Ştie că tu ai fost cel care l-a pus pe Geder acolo? 

Lui Dawson îi trebui o clipă să înţeleagă întrebarea și, 
până atunci, mintea lui roia deja de propriile sale nedumeriri. 

— De ce a făcut Palliako una ca asta? zise Dawson. În- 
cearcă să mă submineze? 

Jorey tăcu îndelung, privind în ochii strălucitori și nătângi 
ai câinelui de lângă el de parcă ar fi purtat amândoi o con- 
versație fără cuvinte. Când în cele din urmă vorbi, vocea-i 
era nesigură. 

— Nu cred, zise Jorey. Lucrurile mergeau prost. A luat 
nişte decizii greşite și începuseră să aibă urmări. Ştia că 
nu-l lua nimeni în serios. 

— Adică a dat pradă flăcărilor unul dintre Orașele Libere 
pentru că a fost pus într-o postură stânjenitoare? 

— Umilitoare, spuse Jorey. Pentru că a fost umilit. Și 
pentru că e diferit când nu eşti umilit pe faţă. 

Unul dintre câini scheaună prelung și moale. O mierlă 
se așeză pe o creangă şi-i privi pe cei doi, apoi își luă iarăși 
zborul. Dawson îşi lipi degetele de geamul rece al solarului 
și căldura mâinilor sale aburi sticla. Mintea îi sărea de la 
una la alta. Șirul de luptători şi mercenari sosind în Cam- 
nipol, plătiți de Issandrian cu bani împrumutați din Aste- 
rilhold. Expresia impasibilă, de nepătruns, a lui Paerin Clark, 
bancherul din Coasta de Nord. Mânia lui Canl Daskellin. 
Şi, acum, orașul ars. 

Prea multe schimbări și toate în direcţii diferite. 

— Asta schimbă totul, rosti el. 

— S-a schimbat după asta, spuse Jorey de parcă tatăl său 
nici n-ar fi vorbit. Totdeauna a fost altfel decât noi, dar mai 
înainte, asta se întâmpla din cauză că era un caraghios. 
Toată lumea râdea de el. Își băteau joc de el pe faţă şi, mai 
bine de jumătate din timp, el nici nu-și dădea seama. Dar 
după, nu i-a mai ars nimănui de râs. Nici măcar lui. 

Ochii băiatului erau aţintiți asupra ferestrei, dar vedea 
altceva. Ceva îndepărtat, dar mult mai real pentru el decât 
încăperea, fereastra sau copacii primăvăratici din grădină. 

În privirea aceea pierdută era durere și era una pe care o 
recunoștea. Dawson lăsă deoparte haosul în care se afla 
regatul. Fiul lui avea nevoie de el, așa că, oricât de mult i-ar 
fi cerut atenţia, lumea trebuia să mai aștepte. 

Dawson se aşeză. Jorey se uită la el, apoi își feri privirea. 

— Povestește-mi, zise Dawson. 

Jorey zâmbi, ochii îi rămaseră reci. Clătină din cap. 

— Am fost la război, zise Dawson. Am văzut oameni 
murind. Povara pe care-o porți acum am purtat-o şi eu, şi 
o să te bântuie atâta timp cât o ţii numai pentru tine. Aşa 
că vorbeşște-mi! 

— Tu n-ai făcut ce-am făcut noi, tată. 

— Am ucis oameni. 

— Noi am ucis copii, spuse Jorey. Şi femei. Şi bătrâni 
care n-aveau nicio legătură cu campania, în afară de faptul 
că trăiau în Vanai. Și noi i-am ucis. Am evacuat apa din oraș 
și le-am dat foc. Când au încercat să iasă în afara zidurilor, 
i-am măcelărit. 

De-acum vocea-i tremura, iar ochii îi erau holbaţi de 
groază, dar fără urmă de lacrimi. 

— Am făcut o nelegiure, tată. 

— Dar tu ce credeai că-i războiul? zise Dawson. Jorey, 
suntem bărbaţi. Nu copii care se bat cu beţele și proclamă 
că l-au învins pe vrăjitorul cel rău. Nu eram cu mult mai 
vârstnic decât tine când am luat parte la asedierea Annin- 
fortului. I-am înfometat. N-a fost vorba de foc, dar mii de 
oameni au avut parte de o moarte lentă, chinuitoare. Și 
primii care mor sunt cei mai slabi. Copiii. Bătrânii. Ciuma 
care a izbucnit în oraș? Noi am trimis-o. Lordul Ergillian a 
trimis călăreți să-i adune pe bolnavii din tot ținutul și pe 
cei pe care i-am găsit i-am numit emisari și i-am expediat 
în oraș. Au fost uciși, dar nu înainte ca boala să se răspân- 
dească. În fiecare zi, la porți veneau femei cu copii în brațe, 
rugându-ne să-i luăm noi. De obicei nu le băgam în seamă. 
Uneori luam copiii şi-i ucideam pe loc, sub ochii mamelor 
neputincioase. 

Jorey pălise. Dawson se aplecă, punându-și mâna pe 
genunchiul fiului său, cum făcuse de când acesta crescuse 
suficient ca să poată sta pe scaun. Pentru o clipă, se întristă 
la gândul că acel băiat cu membre subțiri nu mai exista și 
că acest moment — această conversaţie atât de asemănătoare 
cu cea pe care o avusese și el cândva cu propriul său tată — 
era parte din dispariția lui de pe lume. Dar copilul trebuia 
să piară ca să facă loc bărbatului. Asta dădea sens pierderii 
şi o făcea să poată fi îndurată. Asta era tot ce putea Dawson 
să-i ofere. 

— Anninfort se răzvrătise împotriva tronului, zise el, şi 
trebuia cucerit. Și, ca să fie cucerit, trebuia să ajungă pe 
culmile disperării. Copiii pe care ni-i aduceau erau sub- 
nutriți. N-ar fi supraviețuit. Dacă acei copii pe care noi i-am 
ucis — pe care eu i-am ucis — au grăbit sfârșitul fie și cu o 
săptămână, atunci am făcut ce trebuia. Și am suferit atunci, 
cum suferi tu acum. 

— N-am ştiut asta, zise Jorey. 

— Nu ţi-am spus. Bărbaţii nu-şi pun poverile în spinarea 
copiilor. Nu i-am spus nici mamei tale. Nu-i povara ei. Înțe- 
legi ce-ţi spun? 

— A fost altceva cu Vanaiul. Nu era necesar. 

Dawson deschise gura să spună ceva — sperând că va găsi 
cuvinte înțelepte şi consolatoare — când simți cum în mintea 
lui totul se îmbină cu un clic aproape audibil. Vanai. Issan- 
drian. Mercenarii înarmaţi călărind către Camnipol sub pre- 
text că vin să-i prezinte omagiile prințului Aster. Forța de 
ocupaţie revenind din sud, în frunte cu Geder Palliako. 

— Ah, exclamă Dawson. 

— Tată? 

— Unde-i Palliako? E aici? 

— Nu. A rămas cu oamenii. E poate cu o săptămână în 
urma mea. 

— Prea departe. Avem nevoie de el aici mai repede de-atât. 

Dawson se ridică din nou în picioare. Dădu ușa de pe- 
rete, strigând după Coe. Ai fi zis că vânătorul era acolo, în 

aşteptare. Primele ordine fură simple: găsește-i pe ceilalți. 
Nu doar pe Canl Daskellin, ci şi pe ceilalți bărbaţi care mer- 
seseră pe mâna lui. Aveau puțin timp și victoria era nesigură. 
Coe nu puse întrebări, mulțumindu-se să salute și să se facă 
nevăzut. Când Dawson se întoarse în încăpere, Jorey îl 
privi năucit. 

Dawson își ridică o mână, stăvilind întrebările înainte 
ca măcar să înceapă. 

— Am nevoie de un ultim serviciu din partea ta înainte 
să te odihnești, fiule. Îmi pare rău că trebuie să ţi-o cer, dar 
cred că soarta tronului depinde de asta. 

— Orice. 

— Adu-mi-l pe Geder Palliako. Şi încă iute. 

— Așa o să fac. 

— Şi, Jorey? Să ştii că moartea Vanaiului s-ar putea să 
ne fi salvat pe toți. 


Nici nu trecu o oră, că invitații lui Dawson și sosiră. Pe 
lângă Odderd şi Daskellin mai veniră contele de Riever- 
march și baronul Nurring. Ceilalți nu erau acasă și Coe plecă 
din nou, în căutarea lor. Aceştia însă erau de ajuns. Cinci 
oameni, fiecare bucurându-se de loialitatea unor familii de 
rang înalt şi deținând pământuri de importanţă strategică, 
stăteau în picioare ori aşezaţi sau, în cazul lui Canl Daskellin, 
pășeau agitaţi de-a lungul peretelui din spate. Încă mai pur- 
tau brocartul şi pălăriile brodate pe care le arboraseră la 
parada lui Issandrian. Clara trimisese două servitoare cu o 
tavă cu apă cu aromă de castravete și sufleuri cu brânză, care 
rămăsese neatinsă pe măsuţa de lângă perete. 

Din momentul sosirii curierului se răspândiseră deja o 
puzderie de zvonuri. Dawson vedea nesiguranța pe chipu- 
rile dinaintea lui și o simţea în aer. Un sentiment de grabă 
se târa de-a lungul spinării ca o ființă însuflețită. Dacă voiau 
să facă ceva, trebuia să se miște repede, înainte ca membrii 
curții să apuce să realizeze ce însemnau veştile. Înainte să 
apuce Simeon să realizeze. 

Dawson îşi ridică mâinile ca un preot în fața congregaţiei. 

— Distrugerea..., începu el și se opri. Sacrificarea Vana- 
iului a apărut ca lumina unei torţe în ora beznei noastre. Și 
salvarea Tronului Despicat e aproape. 

Urmă o tăcere adâncă. 

— Ai înnebunit, spuse Daskellin. 

— Lasă-l să vorbească, zise contele de Rivermarch. 

Dawson îi mulțumi înclinând din cap. 

— Gândiţi-vă la asta: se știe că Geder Palliako nu s-a avut 
bine aproape de la început cu sir Alan Klin, unul dintre alia- 
ţii cei mai apropiaţi ai lui Issandrian. A reuşit să-l doboare 
pe Klin din poziţia de protector al Vanaiului... 

— Ela reușit?! exclamă Daskellin. 

— ...şi în loc să se folosească de poziția sa ca să se 
îmbogăţească sau să tragă sfori la curte, a luat o decizie. 
O decizie curajoasă și principială. 

— Geder Palliako, zise Daskellin trecându-și omână prin 
păr, este un bufon pe care noi l-am înălțat în rang ca să-l 
facem de râs pe Issandrian transformând ocupaţia Vanaiu- 
lui într-o farsă. E un tinerel necopt, a cărui experiență mili- 
tară se rezumă la faptul că a încasat o săgeată în picior și 
a căzut de pe cal. Acum pare să mai fie, pe deasupra, și un 
tiran însetat de sânge. Până la căderea serii, Issandrian o să 
scoată la iveală o duzină de oameni gata să jure că numirea 
lui a fost opera noastră și unul dintre aceştia va fi, în mod 
sigur, lordul Ternigan. N-o să avem cum dezminți. 

Dawson văzu neliniștea din ochii celorlalți bărbaţi, ume- 
rii lor lăsaţi, capetele plecate. Dacă răspundea mâniei cu 
mânie, totul avea să se sfârșească aici, cu ei doi încăierân- 
du-se ca niște câini de luptă și cu încrederea partidei lor 
sfărâmată pentru totdeauna. Dawson zâmbi, iar Daskellin 
scuipă în cenușa din vatră. 

— Să dezminţim? spuse Dawson. Eu unul o să stau ală- 
turi de Palliako și o s-o fac cu mândrie. Sau voi aţi văzut o 
cu totul altă paradă decât cea pe care-am văzut-o eu azi? 
Nimănui altcuiva dintre voi nu i-a mai trecut prin cap că 

vreo câteva sute de anteeni credincioși tronului, sub comanda 
lui Palliako, mărșăluiesc spre Camnipol chiar acum, în timp 
ce noi stăm de vorbă? 

— Nu înţeleg, spuse Odderd. 

— Uite ce vom susţine noi, zise Dawson. Când Palliako 
a descoperit că Issandrian aducea o forță armată în Cam- 
nipol, a decis să vină cu propriile trupe în apărarea tronu- 
lui. În loc să abandoneze Vanaiul în mâinile dușmanului 
nostru, a trecut la acțiune, într-un fel menit să demonstreze 
tăria absolută a hotărârii sale. N-a prădat orașul până la cea 
din urmă monedă de argint. Nu l-a cedat în schimbul unei 
reduceri a dărilor. L-a ars, ca un războinic din vechime. Ca 
dragonii. Cine altul ar mai fi făcut așa ceva? 

— Dar regele şi-a dat acordul pentru jocurile astea. Cât 
despre armata care vine să ne salveze... jumătate din ea 
sunt oamenii lui Issandrian, iar restul în cel mai bun caz îl 
privesc pe Palliako cu dispreţ, zise Daskellin. Asta-i un 
basm de adormit copiii. 

— Nu-l privesc cu dispreţ. Se tem de el. Şi dacă noi o s-o 
spunem destul de apăsat și de des, şi Issandrian se va teme 
de el, spuse Dawson. Și, întrucât viețile noastre s-ar putea 
să depindă de asta, eu vă sugerez să începem să o spunem 
des. În cor. 

— Deci așa arată disperarea, zise Daskellin. 

Dawson îl ignoră. 

— Dacă Issandrian ne atacă, asta va demonstra că Palli- 
ako avea dreptate să facă ce-a făcut. Dacă nu, va fi pentru 
că Palliako l-a băgat în sperieți. În oricare dintre cazuri, 
Issandrian își va pierde o parte din influenţa asupra rege- 
lui. Și o să realizăm asta fără să ne vindem Coastei de Nord 
şi Băncii Medean. Domnii mei, este o baftă picată din cer. 
Am fi idioţi s-o refuzăm. Dar trebuie să ne ducem și să 
răspândim versiunea noastră chiar acum. Azi. Când mem- 
brii curții se vor duce la culcare în noaptea asta, trebuie să 
pună capul pe pernă având în cap povestea noastră. Dacă 

așteptăm până când se formează o opinie generală pe tema 
asta, ne va fi de o sută de ori mai greu s-o schimbăm. 

— Și dacă Issandrian va întoarce complotul lui împo- 
triva băiatului ăstuia? întrebă baronul Nurring. 

— Atunci spada menită pentru pântecele tău s-ar putea 
să se înfigă într-al lui, zise Dawson. Acuma zi-mi că nu ti-ar 
conveni una ca asta! 


GEDER 


oapsele lui Geder erau dureroase și pline de rosături. 
ÎI durea spatele. Boarea primăvăratică dinspre înălțimi 
mirosea a zăpadă şi a gheaţă. În jurul lui, rămășițele 
oștirii ce ocupase Vanaiul călăreau sau mărșăluiau. Nu cân- 
tau și nimeni nu i se adresa lui Geder decât strict în legătură 
cu necesitățile impuse de deplasarea a câteva sute de oa- 
meni, căruţe şi cai în ultima etapă a călătoriei. Nici chiar în 
cămăruțele lui din Vanai, când îl avusese numai pe scutie- 
rul lui cu ochi ca felinarele drept companie și numai corve- 
zile lui Alan Klin care să-i umple zilele, Geder nu înțelesese 
ce apăsătoare este singurătatea în mijlocul unei mulțimi. 
Simţea privirile oamenilor ațintite asupra lui, condam- 
narea lor tăcută. Firește, nimeni nu sufla o vorbă. Nici măcar 
un singur individ nu se ridicase să-i spună lui Geder de la 
obraz că era un monstru. Că fapta lui era mai rea decât o 
crimă. Nici nu era nevoie, fiindcă Geder o ştia prea bine. În 
zilele lungi şi nopțile reci de când întorsese spatele nordu- 
lui, pornind spre casă, vuietul flăcărilor nu-i părăsise auzul. 
Visele lui erau pline de siluete de bărbaţi și femei contu- 
rându-se pe fundalul flăcărilor. I se ordonase să protejeze 
Vanaiul şi, în schimb, el făcuse una ca asta. Dacă regele 
Simeon ar fi ordonat ca Geder să fie scurtat de cap chiar la 
picioarele tronului, ar fi fost doar un act de dreptate. 
Încercase să-şi distragă atenția citind, dar nici măcar 
legenda Slujitorului Dreptnu-i putea îndepărta mintea de 
la întrebarea persistentă, chinuitoare: care va fi judecata 
regelui Simeon? În zilele lui bune, Geder și-l imagina pe 
regele Simeon coborând de pe Tronul Despicat, așezându-și 

mâna regală pe ochii înlăcrimaţi ai lui Geder și iertându-l. 
În cele mai rele, regele îl trimitea înapoi în Vanai să fie țin- 
tuit în sulițe alături de cei morți și mâncat de aceleași ciori 
care se îmbuibaseră din trupurile lor. 

Între cele două extreme, mintea lui Geder făcea loc unui 
şir aproape nesfârșit de imagini sumbre. Și, pe măsură ce 
munții și văile îi deveneau familiare, iar drumul dragonu- 
lui începea să şerpuiască printre dealuri pe care le mai 
văzuse de o mie de ori, Geder descoperi că fiecare nou sce- 
nariu al umilinței și morții sale trezea în el o speranță sum- 
bră. Avea să i se dea foc? Ar fi fost drept. Avea să fie aruncat 
în temnița publică, sub o ploaie de rahaţi şi mortăciuni? 
N-ar fi primit decât ce merita. Orice — absolut orice — ar fi 
fost mai bine decât regretul tăcut care-l măcina. 

Marele promontoriu pe care era așezat Camnipolul se 
ivi la orizont, stânca întunecată părând albastră din pricina 
distanţei. Turla Regelui era abia o geană de lumină. Un călă- 
reț singur putea străbate acea distanţă în două zile. Iscusi- 
ţii regelui probabil că-i vedeau deja. Privirea lui Geder se 
tot înălța către orașul cel măreț cu alean și groază. Cu fie- 
care kilometru, frica devenea mai puternică, iar circulația 
de pe drum se aglomera. 

Fermele care înconjurau capitala erau printre cele mai 
bune din lume, un pământ întunecat, scăldat de râu și încă 
îngrăşat de bătăliile purtate aici cu o mie de ani în urmă. 
Chiar şi în anotimpul foametei, imediat după dezgheţ, 
pământul mirosea a verdeață, oferind promisiunea hranei 
viitoare. Păstorii de capre își mânau turmele pe drumul dra- 
gonului, dinspre pășunile joase unde iernaseră către munții 
aflaţi la vest. Fermierii își îmboldeau boii spre câmpurile 
gata să fie arate şi semănate. Perceptorii de taxe călăreau cu 
alaiul lor meschin de spadasini și arcași, jumulind ce puteau 
de la orașele mici înainte să le expire contractele cu mercena- 
rii. Era lucru rar să zăreşti un om singur călare pe un cal de 
soi, așa că, văzând armăsarul cenușiu care se apropia din- 
spre sud, Geder știu că se îndrepta spre el. Abia când calul 

se apropie şi îl recunoscu pe călăreț ca fiind Jorey Kalliam 
îngrijorarea i se spulberă și simţi că răsuflă mai ușurat. 

Își mână calul în noroiul de pe marginea drumului dra- 
gonului, lăsând coloana să înainteze fără el. Jorey își trase 
calul atât de aproape, încât animalele ar fi putut să se 
lovească unul pe altul cu coada peste faţă, iar genunchiul 
lui Geder aproape că atingea șaua lui Jorey. Jorey era pămân- 
tiu de oboseală, dar cu ochii strălucitori şi limpezi ca ai 
unei păsări de pradă. 

— Care-s veştile? întrebă Geder. 

— Trebuie să o iei înaintea trupelor, zise Jorey. Iute. 

— Regele? întrebă Geder și Jorey făcu semn că nu.. 

— Tatăl meu, spuse el. Vrea să ajungi acolo cât de iute 
poţi. 

Geder îşi trecu limba peste buze, privind căruțele care 
treceau încet pe alături. Unii vizitii și soldați se prefăceau că 
nu-i văd pe cei doi, alții se uitau la ei fățiș. De când părăsiseră 
Vanaiul mort, Camnipolul fusese ținta sa şi finalul chinului. 
Acum, că momentul sosise, voia să-l mai întârzie puţin. 

— Nu cred că-i o idee înțeleaptă, zise Geder. N-am pe cine 
să las la comandă, și dacă o să... 

— Dă-i comanda lui Broot, zise Jorey. Nu-i din cale-afară 
de isteț, dar e suficient de priceput dacă-i vorba să conducă 
o coloană pe un drum. Spune-i numai să așeze tabăra în 
fața porţii de est și să aştepte să-i trimiți vorbă. Cu niciun 
chip nu-l lăsa să ordone demobilizarea. 

— Ar fi... Ar trebui să ne gândim la moralul trupelor, zise 
Geder. Nu vreau ca oamenii să creadă că i-am abandonat. 

Expresia de pe chipul lui Jorey era grăitoare. Geder lăsă 
capul în jos, simțind că roșeața îi radiază din obraji. 

— Mă duc să-l caut pe Broot, zise el. 

— Şi ia-ți cele mai bune haine, spuse Jorey. 

Cât timp îi transmise lui Broot instrucțiunile primite de 
la Jorey, Geder își schimbă și calul cu un jugan murg care 
mersese toată dimineaţa în trap lejer. Când lăsă în urmă cea 
dintâi companie pe care-o comandase vreodată, era pe un 

cal tânăr şi iute, însoțit de Jorey Kalliam. Orașul era prea 
departe ca să ajungă la el dintr-un galop, dar Geder nu se 
putu abține. Pentru câteva minute lăsă animalul de sub el 
să se ia la întrecere cu vântul, bucurându-se de iluzia liber- 
tății dacă nu şi de faptul în sine. 

Poposiră peste noapte într-o colibă cu acoperișul negru, 
la răscrucea dintre drumul dragonului şi o cărare noroioasă, 
amândoi prea epuizați ca să fie în stare de altceva în afară 
de a-și îngriji caii. Geder se scufundă într-un somn fără 
vise, din care se deșteptă în zori pentru a constata că Jorey 
strânsese deja chinga juganului. Erau din nou pe drum 
aproape înainte ca Geder să-și fi gonit amețeala somnului. 

Înaintea lor se înălța Camnipolul. 

Drumul dinspre sud era cel mai abrupt, fâșia verde de 
jadul-dragonului şerpuind în sus pe stânca promontoriului 
ca o panglică scăpată de un copil. Timpul şi vremea eroda- 
seră piatra pe porţiuni de câte treizeci de metri și mai bine, 
unde drumul se arcuia deasupra hăului, iar călătorii 
n-aveau alt sprijin decât prudenţa ca să se menţină pe cărare. 
Vântul mușcător al primăverii nu venea din cele patru zări, 
ci numai de sus, dinspre oraș, sau de jos, din câmpia de 
dedesubt. Peşterile şi colibele de pe peretele stâncos aveau 
adesea nevoie de poduri rudimentare de lemn pentru ca 
locatarii lor să ajungă pe drum. Durerea surdă din coapse 
îi distrăgea atenţia lui Geder, iar stânca masivă și tufișurile 
aspre îi blocau vederea, așa că, până înainte de ultima coti- 
tură, nu observă că Turla Regelui se făcuse mai mare și zidu- 
rile orașului căpătaseră volum. Ca urmare, marile arcade 
strălucitoare şi turnurile înalte părură să se ivească din 
nimic, ca un oraș clădit din vise. 

Intrarea dinspre sud era îngustă, abia o despicătură în 
zidul înalt de piatră cenușie, cu porţi din bronz turnat şi 
din jadul-dragonului ce glisau ca să permită accesul. Afară, 
chiar în fața ușilor, se afla o duzină de bărbați în platoșe 
smălțuite, călare pe armăsari de luptă cu armuri asortate 
cu ale călăreților. 

Când Geder și Jorey se apropiară, bărbaţii își traseră 
spadele. Lamele scânteiară în soarele după-amiezii și inima 
lui Geder se zbătu ca o vulpe prinsă în cursă. Era clipa pe 
care o anticipase şi de care se temuse. Jorey îi făcu semn să 
înainteze, cu un zâmbet pe care Geder nu știu cum să-l 
interpreteze. Nu conta. Geder își stăpâni frica și se îndreptă 
tremurând către soarta sa, dorindu-și numai să-și fi amin- 
tit să îmbrace mantia neagră de piele. 

O siluetă se desprinse din umbrele unde drumul pă- 
trundea dincolo de zid. Deşi nu era călare, bărbatul atrăgea 
atenţia tuturor celor adunați. Era pursânge și era mai vârst- 
nic. Tâmplele-i erau cărunte, iar chipul, uscăţiv și inteli- 
gent. Ţinuta dreaptă îl făcea să pară mai înalt decât călăreții. 
Geder își îndemnă juganul înainte. De aproape, nu era 
nicio îndoială că bărbatul era tatăl lui Jorey. Aveau aceiași 
ochi și aceeaşi linie a maxilarului. Îl avea în faţa lui pe 
Dawson Kalliam. 

— Sir Palliako, rosti Kalliam cel vârstnic. 

Geder înclină din cap. 

— Sunt onorat să vă urez bun venit în Orașul Nemuri- 
tor, spuse Dawson Kalliam. 

Apoi ordonă: 

— Daţi onorul! 

Călăreţii își ridicară spadele în semn de salut. Geder îi 
privi cu ochii mijiți. Nu văzuse niciodată pe cineva de sânge 
nobil adus în fața judecății regelui, dar în mod sigur nu așa 
se aștepta să decurgă lucrurile. Ca de nicăieri, voci se înăl- 
țară, aclamând îndelung. Și, mai straniu decât toate, fulgi 
de zăpadă începură să cadă ca din cerul senin și fără nori. 

Nu. Nu fulgi de zăpadă. Petale de flori. Geder își ridică 
ochii și, cocoțaţi pe zid, sute de oameni îi întoarseră privi- 
rea. Nesigur, Geder ridică mâna și mulțimea de deasupra 
sa vui. 

— Coe o să se ocupe de calul tău, zise Dawson. Ne aş- 
teaptă o litieră. 

Lui Geder îi trebui un moment ca să înțeleagă, apoi se 
lăsă să alunece din şa, permițându-i tatălui lui Jorey să-l 
călăuzească spre deschizătura umbrită din zidul orașului. 
Nici nu se gândi să întrebe cine era Coe. 

Lectica era bogat împodobită, purtând însemnele și 
culorile casei Kalliam, dar având pe laturi câte o fâșie de 
pânză în albastrul şi cenușiul casei Palliako. Avea două sca- 
une îmbrăcate în catifea, aşezate față în față şi opt tralgi 
stăteau pe vine gata să o poarte. Dawson se instală cu spa- 
tele la direcția de mers. Geder își îndepărtă din ochi o șuviță 
de păr unsuros. Picioarele îi tremurau după atâta călărit. 
De-a lungul zidului orașului, şi ambrazurile erau pline de 
chipuri zâmbitoare. 

— Nu înţeleg, zise Geder. 

— Eu şi câțiva prieteni ţi-am organizat un banchet. Este 
o tradiţie în cazul unui conducător militar care se întoarce 
după ce a repurtat o victorie. 

Geder privi de jur împrejur. Simţea o greutate în stomac, 
iar zidul înalt ce se ridica deasupra lui se înclina ușor, ca un 
copăcel în bătaia unui vânt puternic. Gura i se uscase. 

— Victorie? 

— Sacrificarea Vanaiului, spuse Dawson. Îndrăzneață 
mişcare, şi impresionantă. A fost cea mai bravă decizie la 
care a fost martor regatul nostru de o generație încoace și 
sunt unii care ar vrea să vadă vitejia revenind în Anteea. 

În mintea lui Geder, o femeie se cocoţă pe zidul orașului 
mort, cu flăcările dansând îndărătul siluetei ei întunecate. 
În amintirea lui, ea se prăbuşi. Urletul flăcărilor îi umplu 
din nou auzul de parcă focul l-ar fi urmărit şi simți că i se 
întunecă vederea. Aşa arăta o victorie? Mâini mari de tralg, 
îl prinseră de umăr și-l îndrumară către locul lui. Îl privi 
prostit pe Dawson în timp ce lectica se clătina sub ei, ridi- 
cându-se. 

Poarta sudică se deschidea într-o piață dezordonată. 
Geder mai fusese aici și știa cum arată haosul acela de 
cerşetori, negustori şi gărzi, boi şi căruțe şi câini de pripas. 

De data asta însă, intrarea în Camnipol era ca desprinsă din 
visul unui băiat care nu auzise vorbindu-se decât despre 
frumusețile orașului. Pe puţin trei sute de oameni stăteau 
în spatele unei alte gărzi de onoare, fluturând stindarde ale 
casei Palliako. La dreapta se înălța un podium cu bărbaţi 
purtând mantii brodate și tunici aurite. lată-l pe baronul 
de Watermarch. Alături de el, un tânăr în culorile casei 
Skestinin. Nu lordul însuși, dar probabil fiul lui cel mare. 
Şi poate încă şase bărbați pe care mintea năucită a lui Geder 
nu-i recunoscu decât pe jumătate, înainte ca lectica să meargă 
mai departe. Şi apoi, la capăt, cu capul sus și cu lacrimile 
şiroindu-i pe obraji, chipul tatălui său. Geder îl zări și citi 
pe el mândria. 

Mulțimea îi urma, aclamând și aruncând pumni de 
petale și bomboane înfășurate în hârtie. Zgomotul anula 
orice șansă de a purta o conversaţie, așa că nu putu decât 
să-l privească pe lordul Kalliam cu uimire. 

La intersecția a câteva străzi, lectica șovăi. În preajma 
Turlei Regelui clădirile ajungeau să aibă trei sau patru etaje 
şi de la toate ferestrele se aplecau oameni domici să-l pri- 
vească trecând. O fată aflată undeva sus, la stânga lui, lansă 
în aer un pumn de panglici viu colorate, care dansară prin 
aer în cădere. Geder îi făcu semn cu mâna și o dulceaţă 
ameţitoare îl inundă ca un val. 

Era un erou, în ciuda a ceea ce făcuse. Ba nu, datorită 
a ceea ce făcuse. Se simțea mai mult decât ușurat: se simțea 
păsuit, iertat şi absolvit de păcate. Își ridică braţele, sorbind 
adorația mulțimii ca un om însetat. Dacă era un vis, ar fi 
preferat să moară decât să se trezească. 


— A fost o hotărâre dificilă, zise Geder aplecându-se 
peste masă și vorbind tare. Să ştergi un oraș de pe faţa 
pământului în felul ăsta este teribil. N-am ales această cale 
cu ușurință. 

— Sigur că nu, zise cel de-al doilea fiu al baronului de 
Nurring, cu limba poticnindu-i-se foarte puţin. Dar asta-i 

şi ideea, nu? Ce valoare are s-oiei pe calea cea mai ușoară? 
Niciuna. Trebuie să te confrunți cu dilema. Să treci la acţiune. 

— O acţiune decisivă, zise Geder. 

— Exact, replică băiatul. Acţiune decisivă. 

Locul unde era găzduit banchetul îi aparținea lui Daw- 
son Kalliam. Nu era la fel de mare ca sălile de bal sau gră- 
dinile unei adevărate moșii, dar era pe-aproape. Și să ai 
atâta teren în interiorul Orașului Nemuritor spunea mai 
multe decât dacă ai fi avut de trei ori pe-atâta oriunde în 
provincie. Lumânări luminau de sus până jos pereţii şi 
acoperișul boltit şi felinare din sticlă suflată atârnau de fire 
prea subțiri ca să poată fi văzute în amurg. Uşi largi cât 
peretele se deschideau către niște grădini recent amenajate, 
care încă mai miroseau a pământ proaspăt săpat și a flori 
timpurii. Ospăţul şi dansul își urmaseră cursul. Şase băr- 
baţi de rang înalt se urcaseră pe estradă pentru a lăuda 
acțiunile întreprinse de Geder în Orașele Libere. 

Uitate erau slăbiciunea, timiditatea şi corupția care otră- 
viseră atâta vreme casta generalilor din Anteea, spuseseră 
ei. Geder Palliako le demonstrase din ce stofă era croit nu 
numai Orașelor Libere, nu numai lumii. Le-o demonstrase 
şi propriilor compatrioți. Prin acţiunile lui, le reamintise 
tuturor ce putea realiza inocența. Până și regele trimisese 
un mesager cu un bilet în care saluta revenirea lui Geder 
în Camnipol. 

Aplauzele fuseseră ameţitoare ca vinul. La fel și respec- 
tul şi admiraţia unor oameni care, până atunci, nici măcar 
nu-l salutaseră când apăruse la curte. Apoi urmase dansul. 
În general, Geder evita această distracție curtenească, dar 
soția lui Dawson Kalliam, Clara, insistase ca el să dea ocol 
grădinii împreună cu ea măcar o dată și, până când termi- 
nase primul tur, se simțea aproape sigur pe picioare. Mai 
dăduse câteva ture în compania unor femei mai tinere, ne- 
măritate, înainte ca încheieturile și coapsele să înceapă să 
protesteze suficient de tare ca să-l oprească. Jorey îi adusese 
mantia de piele şi, pe măsură ce ziua se răcori, anticipând 

noaptea, iar vinul și berea începură să curgă cu mai multă 
largheţe, Geder se bucură s-o aibă. 

— Însușirea de căpătâi a unui conducător, zise Geder 
şi-şi pierdu șirul gândurilor. Însuşirea de căpătâi... 

— Vă rog să mă scuzaţi, zise tatăl său. Geder, băiete! 

Geder se ridică în picioare, iar tovarășul său de băutură 
salută respectuos și se îndepărtă, mergând destul de drept. 

— S-a făcut târziu pentru un om bătrân ca mine, spuse 
Lerer Palliako, dar nu puteam să plec fără să stau de vorbă 
cu tine. Mi-ai întrecut toate speranţele. N-am mai auzit 
oamenii vorbind despre familia noastră în felul ăsta de... 
Păi cred că niciodată. 

— Vin şi eu cu tine, spuse Geder. 

— Nu, nu, nu. E noaptea ta. Bucură-te de ea! 

— M-aş bucura să stau de vorbă cu tine, zise Geder și 
ochii tatălui său se îmblânziră. 

— Bine atunci. 

Împreună, Geder și tatăl său o găsiră pe lady Kalliam și-i 
prezentară mulțumirile lor cele mai profunde. Cumva, 
conversaţia luă o asemenea întorsătură, încât ei erau cei care 
primeau mulțumirile ei și plecară simțind că acea noapte 
fusese o petrecere intimă, cu niște vechi prieteni pe care-i 
vedeau prea rar. Ea insistă ca ei să ia litiera ce-l purtase pe 
Geder pe străzi ceva mai devreme. Nu era sigur să umble pe 
jos pe străzile acelea întunecate și, chiar să fi fost, nu se cădea. 
Jorey apăru tocmai când își luau rămas-bun și îi întinse 
mâna lui Geder. Geder mai că plânse strângându-i-o. 

În timp ce sclavii tralgi îi purtau pe străzile negre ca 
noaptea, Geder privi stelele presărate pe boltă. Departe de 
mulțimea voioasă, exaltarea — rezultat al ușurării sale — se 
mai potoli. Fu surprins să descopere că senzația aceea de 
groază era încă prezentă, nu atât de acută, nu puternică, 
dar încă acolo. Nu neapărat frică, ci obiceiul de o viață de 
a se teme. 

Tatăl său își drese vocea. 

— Steaua ta se înalţă, fiule. În mod clar se înalță. 

— Ei, nu prea ştiu, zise Geder. 

— A, nu. Nu. l-am auzit pe oameni vorbind în seara 
asta. Situaţia de la curte este foarte delicată. Te paşte peri- 
colul să fii transformat într-un simbol. 

Tonul tatălui său era vesel, dar în poziția umerilor săi era 
ceva ce-l făcu pe Geder să se pregătească pentru o lovitură. 

— Nu sunt un cățeluș de curte, spuse Geder. O să fiu 
cum nu se poate mai mulțumit să mă întorc acasă şi să-mi 
fac de lucru cu niște cărți vechi pe care le-am găsit. Cred că 
ti-ar plăcea şi ție unele dintre ele. Am început să traduc un 
eseu despre cei din urmă dragoni, care pretinde că ar fi scris 
abia cu câteva secole după căderea lui Morade. O să-ți placă. 

— Sunt convins că da, spuse Lerer. 

Tralgul din frunte scoase un mârâit expresiv şi lectica 
luă cu eleganţă o curbă strânsă, înclinându-se abia o 
fracțiune, cât să contrabalanseze schimbarea poziţiei. 

— Am observat că sir Klin n-a fost la banchet, zise Lerer. 

— Nici nu mă așteptam să-l văd, zise Geder. 

Pentru o clipă se afla din nou pe malul acelui iaz înghețat, 
descoperind comorile care ar fi putut salva poziţia lui Klin. 

— Cred că se simte cam abătut. Vanaiul a fost al lui și a 
fost rechemat și mustrat. Probabil că este stânjenit să mă 
vadă pe mine întâmpinat cu tot fastul ăsta. 

— Probabil. Da, trebuie c-aşa este. Nici lordul Ternigan 
n-a venit. 

— O fi fost ocupat în altă parte, zise Geder. 

— Aşa-i. Sunt sigur că asta-i explicaţia. 

Pe străzile întunecate, un câine lătra și scheuna. Vântul, 
răcoros în sala de bal şi în grădinile aglomerate, era acum 
rece. 

— Nu toată lumea participă la toate petrecerile de la 
curte, spuse Geder. Nu mă aşteptam să vină nici atâția. 

— Sigur că nu. Și-a fost ceva lume, nu-i așa? 

— Da. 

Recăzură amândoi în tăcere. Pe Geder îl durea spatele. 
După atâta călărit şi dansat, se aștepta ca a doua zi de dimi- 
neaţă să se trezească aproape olog. 

— Geder! 

Geder mormăi. 

— Fii prudent cu oamenii ăştia. Nu-s întotdeauna ceea 
ce par. Chiar și când ești în aceeași tabără, este mai bine să 
stai cu ochii pe ei. 

— Așa o să fac, zise Geder. 

— Și nu uita cine ești. Oricine or fi vrând ei să fii, tu nu 
uita cine ești cu-adevărat. 

— N-o să uit. 

— Bine, zise Lerer Palliako. 

Era abia oumbră printre alte umbre și doar ochii îi reflec- 
tau lumina lunii. 

— Ăsta-i băiatul meu minunat! 


MARCUS 


arcus se aplecă înainte, cu braţele pe lângă corp. În 

mâna lui, mânerul spadei din lemn tare era lunecos 

din pricina sudorii. Băiatul pursânge aflat de cea- 
laltă parte a arenei purta o pereche de pantaloni de luptă 
şi arbora o expresie serioasă. Marcus așteptă. Băiatul își 
linse buzele și-și ridică spada. 

— Nu-i nicio grabă, zise Marcus. 

Înăuntrul şcolii de luptă aerul era fierbinte, închis şi 
umed. Icnetele și strigătele celorlalți luptători străbăteau 
cu greu prin susurul apei din ţevile ce duceau către băi. Cel 
puţin zece oameni stăteau în jurul gropii de luptă. Cei mai 
mulți erau kurtadami sau pursângi, dar și doi timzinai care 
se țineau mai la o parte. Și Yardem Hane, gâfâind și plin de 
sudoare. Nu se prezentase niciun cinnai. 

Marcus îl văzu pe băiat mutându-și greutatea, pregă- 
tindu-se de atac. Băiatul îşi ținea spada pe lângă corp, în stilul 
estic, deci avea ceva pregătire. Marcus pară lovitura, făcând 
să zboare praf de cretă din lama de lemn și atacă pe partea 
stângă. Băiatul se răsuci și Marcus dădu o lovitură de sus în 
jos. Tânărul îl blocă atât de agresiv, încât lamele ricoșară. 
Marcus își trecu spada în mâna stângă și lovi din nou, de data 
asta jos, fără să piardă din ochi poziţia băiatului. 

Văzând că reușise să evite ambele lovituri ale lui Marcus, 
acesta deveni mai îndrăzneţ. Strânse mai tare spada, fentă 
stângaci spre dreapta și țâșni spre stânga. Marcus pară ata- 
cul cu uşurinţă şi spada lui zvâcni în aerul încins, lovind cu 
putere pieptul băiatului. Își privi adversarul împleticindu-se 

în spate. Spada de antrenament îi lăsase o dâră de cretă 
dinspre coastele inferioare până la claviculă. 

— Cine urmează? strigă Marcus. 

— Ăsta a fost ultimul, domnule, zise Yardem. 

— Mulţumesc, căpitane Wester, zise băiatul. 

Acolo unde-l lovise Marcus pielea i se înroșise și se umfla. 
Marcus se simți mâhnit. Nu vrusese să-l rănească. 

— Mulţumesc, băiete, Te-ai descurcat bine, zise Marcus 
și băiatul zâmbi. 

Marcus își puse mâinile pe marginea gropii şi se săltă 
afară. ÎI dureau toți mușchii, dar era o durere plăcută. Yar- 
dem îi aruncă o pânză zdrențuită şi Marcus își șterse sudoa- 
rea de pe faţă și gât. Era al treilea lot de oameni pe care-i 
testau pentru a-și completa compania. Ca şi în celelalte 
cazuri, fuseseră de toate soiurile. Unii veniseră pentru că 
erau disperaţi, dar nu aveau alte talente în afară de dorința 
de a provoca durere. Alţii, pentru că după asta puteau 
spune că luptaseră în arenă cu Marcus Wester. Și câțiva — 
abia o mână de oameni — pentru că asta era meseria pe care-o 
ştiau și se întâmplase să nu aibă niciun angajament când 
făcuse Marcus anunţul. 

Printre aceștia din urmă se număra un kurtadam înde- 
sat, cu blană auriu-cenușie și accent din Cabral. Marcus 
întâlni privirea lui Yardem și-i făcu semn cu bărbia indi- 
cându-i candidatul. Yardem dădu din cap că da. 

— Tu, zise Marcus. Mai spune-mi o dată cum te cheamă, 
prietene. 

— Ahariel, zise kurtadamul. Ahariel Akkabarian. 

— Te pricepi să lupti. Ce te-a adus în Porte Oliva? 

— Am încheiat un contract cu o companie din Narinisle. 
Era vorba de întărirea unei garnizoane, dar comandantul 
a început să se amestece cu pedestraşii. S-a ajuns la bârfe 
şi la jigniri şi m-am hotărât să plec. Mă gândeam să mă 
îndrept către Oraşele Libere. Cei de-acolo, mi-am zis, o să 
se teamă ani de zile după ceea ce s-a întâmplat în Vanai. 
După care am auzit că ești în căutare de oameni. 

— N-o să fie vorba despre o garnizoană, zise Marcus. 

Kurtadamul ridică din umeri. 

— Îmi imaginez că ai de unde alege. După Wodford și 
Gradis și restul. Dacă slujba e destul de bună pentru tine, 
e bună și pentru un soldat de rând ca mine. 

— Eşti un optimist, zise Marcus. Dar am fi mulțumiți să 
te angajăm dacă-ţi convin condiţiile. 

— Dacă nu mi-ar conveni nu ţi-aş irosi timpul, zise Ahariel. 

— Atunci prezintă-te la raport mâine dimineaţă. O să te 
înscriem pe lista de îndatoriri. 

Ahariel salută, se răsuci pe călcâie și plecă. 

— Îmi place, zise Marcus. Nu vorbeşte mult. 

— Se potriveşte la fix, domnule, zise Yardem. 

— E bine să ai din nou o companie adevărată. 

— Este. 

Marcus dădu drumul zdrenței pe marginea gropii. 

— S-a făcut vremea? întrebă el. 

— Ar trebui să plecăm, zise Yardem. 

Vara timpurie făcea străzile din Porte Oliva să fie fierbinți 
şi aglomerate. Cerşetorii mișunau prin colțuri și înghesuiala 
de trupuri omeneşti de pe străzi părea să genereze tot atâta 
căldură ca soarele uriaș înălțat deasupra coastei. Mirosea a 
ocean, a miere și a ulei încins cu chimion. Veşmintele se 
schimbaseră și ele. Nici urmă de haine sau mantii. Cinnai 
de ambele sexe se plimbau pe străzi îmbrăcați în robe dia- 
fane care le făceau trupurile zvelte să pară că plutesc, fluide 
ca umbrele sau ca fantomele. Kurtadamii se rădeau până 
când le mai rămânea doar atâta blană cât să-și prindă măr- 
gelele în ea și purtau bluze fără mâneci și pânze înfăşurate 
pe şale care abia le acopereau părțile intime. Dar pursângii 
erau cei care-i atrăgeau privirea lui Marcus. Bărbaţii și fe- 
meile ieșiseră din coconii lor de iarnă în culori strălucitoare, 
verde și galben și roz. Poalele tunicilor erau despicate în 
părți, permițând aerului și privirilor furișe să alunece peste 
pielea dezgolită. Fiecare zi părea o sărbătoare. 

Lui Marcus nu-i plăcea. 

Îi amintea prea mult de o vreme în care fusese tânăr şi 
incapabil să deosebească dorința de iubire, iar amintirea 
acelei perioade ducea, inevitabil, la vremurile ce urmaseră. 
Întâlnirea cu o fată cu ochi albaştri, pe nume Alys, pe care 
o cucerise cu poveşti eroice și flori diafane. Nopțile de do- 
rință şi apoi o noapte luminată de lună de la sfârșitul primă- 
verii, un măr mâncat în doi, un sărut lângă o cascadă și 
satisfacerea dorinţei. Femeia lui perfectă. Într-o lume dreaptă, 
ea i-ar fi stat și-acum alături. 

Merian ar fi fost acum suficient de mare ca să sufere din 
pricina trezirii simțurilor şi a confuziei provocate de aces- 
tea, iar el ar fi fost la fel de incapabil să-i bage minţile-n cap 
pe cât fusese tatăl său în ceea ce-l privea. Ba nu. Ar fi fost 
de-acum suficient de mare pentru o căsătorie timpurie şi 
necugetată. Încă un anotimp şi Marcus ar fi avut şansa să 
gâdile un nepoţel sub bărbie. Orașul nu-i plăcea tocmai 
pentru că-i amintea de toate aceste momente netrăite. Dar, 
până la urmă, lumea întreagă nu-i plăcea exact din același 
motiv. Atâta timp cât exista treabă care trebuia făcută, 
putea să nu se gândească la asta. 

Problema găsirii unui sediu permanent pentru noua 
bancă fusese rezolvată cu ușurință după ce Cithrin stătuse 
de vorbă cu fiica agentului de pariuri deasupra dughenei 
căruia dormeau. Aceasta încerca de ani de zile să-și con- 
vingă tatăl să renunţe la afacere şi aproape că reuşise. Eta- 
jul de jos era suficient de larg pentru a permite amenajarea 
unei cazarme, iar la subsol se găsea un seif din fier încastrat 
în piatră şi parțial îngropat în pământ. Așa că acum, pe 
locul unde se aflase o casă de pariuri, se instalase cu o 
eleganţă discretă Banca Medean din Porte Oliva. În ziua în 
care bătrânul parior semnase contractele, Cithrin anunţase 
schimbarea punând să fie zugrăviți pereţii în albul cel mai 
strălucitor pe care-l găsise. Acolo unde stătuse aprodul, 
recitându-și litania sa de mize și șanse, o oală mare de cosi- 
tor plină cu pământ etala tulpinile subțiri şi frunzele late și 
încovoiate ale unor lalele ce promiteau să înflorească. 

— Direct la ea? întrebă Yardem arătând spre scara care 
ducea către încăperile ocupate acum exclusiv de Cithrin. 
Marcus clătină din cap. 

— Când suntem gata de plecare, zise el. 

Cândva, ușa solidă de lemn dăduse într-o sală comună 
cu o tejghea înaltă în capăt. Tejgheaua dispăruse și semnele 
cu cretă de pe tablă nu mai erau şansele de câștig, ci numele 
noilor gărzi angajate de Marcus și orarul de serviciu. Tus- 
patru aşteptau acum în locul unde mai înainte stătuseră 
clienţii pariorului, privind prin ferestrele înguste, oblonite, 
şi făcând glume pe seama trecătorilor. Când intră Marcus 
râsul încetă și noile străji — doi pursângi, o kurtadamă și un 
băiat timzinai pe care Marcus îl alesese dintr-un impuls — 
luară poziţie de drepți. Îi trebuiau mai mulți. Deasupra capu- 
lui, podelele scârțâiau sub pașii lui Cithrin. 

— Sacu-i gata? 

— Da, domnule căpitan, zise kurtadama. 

Marcus dădu din cap către ea, cu un gol stânjenitor în 
minte. Era lată în umeri și în șolduri, cu braţele la fel de 
groase ca picioarele. Blana ei era de un negru lucios, mai 
întunecată chiar şi decât solzii băiatului timzinai. Şi o 
chema... Edir? Edem? 

— Enen, zise Yardem. Tu o să duci banii. Barth și Corisen 
Mout o să stea în avangardă şi ariergardă. Eu şi căpitanul 
te flancăm. 

— Şi eu? întrebă băiatul timzinai. 

Membranele nictitante de pe ochii săi se închiseră și se 
deschiseră, un tic nervos rapid. Cu el era simplu. Oricum 
l-o fi chemat, toată lumea îi spunea Gândacul. 

— Tu stai aici și trezește-i pe ceilalți dacă se întâmplă 
ceva interesant, zise Marcus. Gândacul se dezumflă, așa că 
Marcus adăugă: Dacă vrea cineva să dea lovitura la cutia 
de valori, o s-o facă atunci când cei mai mulți dintre noi sunt 
plecați. Ţine ușa-nchisă şi urechile ciulite. O să fii într-un 
pericol mai mare decât noi. 

Gândacul salută. Enen își ascunse un zâmbet. Cei doi 
pursângi se îndreptară către cufărul cu armament și înce- 
pură să scoată cele mai periculoase arme pe care gărzile 
reginei le-ar fi permis pe stradă. Marcus se întoarse şi se 
îndreptă către scară, cu Yardem alături. 

— N-o să-mi aduc aminte niciodată toate numele alea, 
zise Marcus. 

— Mereu zici asta, domnule. 

— Da? 

— Da. 

— Hm. Bine că mi-ai spus. 

Camerele care păruseră mici şi înghesuite când fuseseră 
ocupate de el, Yardem, Cithrin și averea Vanaiului deveni- 
seră locuința respectabilă a noului conducător al Băncii 
Medean. De fapt nu era vorba decât de o cameră dosnică 
unde se aflau patul și masa și de o cameră pentru primiri, 
în față, cu un mic separeu pe o latură, dar Cithrin adăugase 
o serie de mici detalii care o transformaseră: țesături fine 
atârnate la ferestre, o mică icoană într-un colţ, o masă joasă, 
lăcuită, acoperită în prezent cu vechi registre de mărfuri și 
copii după foi de expediţie. În ansamblu, toate dădeau 
impresia locuinţei unei femei de două ori mai vârstnice. 
Era o costumațţie, la fel ca acelea arborate de maestrul Kit 
şi de ceilalți actori, şi lui Cithrin i se potrivea. 

— Trebuie să găsesc pe cineva de la Registrul Portuar care 
să stea de vorbă cu mine, zise Cithrin în loc de bună ziua. 
Corăbiile cu mărfuri dinspre Narinisle urmează să sosească 
şi trebuie să înțeleg mai bine mecanismele. S-ar părea că 
jumătate din comerțul din oraș are loc la venirea corăbiilor. 

— O să văd ce pot afla, zise Yardem. 

— Încotro mergem astăzi? întrebă Marcus. 

— La o femeie care are o fabrică de bere chiar de cealaltă 
parte a zidului, zise Cithrin. Am cunoscut-o la tavernă. 
Breasla i-a permis să-și înlocuiască toate cazanele, dar nu 
are suficienți bani. 

— Așa că noi îi dăm un credit. 

— De fapt nu are voie să ia împrumuturi cu dobândă, 
zise Cithrin, punându-și pe umeri un şal ușor cu mărgele și 
aranjându-l aşa cum o învățase maestrul Kit. Regulile breslei 
nu-i permit. În schimb, are voie să ia bani de la partenerii ei 
de afaceri. Așa că o să-i cumpărăm o parte din afacere. 

— Aha, zise Marcus. 

— În cazul în care nu poate plăti, îi putem prelua noi 
afacerea. Dacă îmi fac relaţii cu un dogar şi câteva taverne 
pot să pun pe roate un sistem de sprijin reciproc care-i va 
mulțumi pe toți pentru un timp îndelungat. 

— Timp îndelungat, zise Marcus, savurând cuvintele. 

— Și oricum fabricile de bere sunt întotdeauna o inves- 
titie bună, zise Cithrin. Magistrul Imaniel aşa spunea mereu. 
Cererea de bere n-o să dispară niciodată. 

Cithrin aruncă o privire în încăpere, își strânse buzele şi 
dădu din cap, mai mult pentru sine decât către ei. Coborâră 
împreună scara, Cithrin oprindu-se să încuie ușa în urma 
lor. Pe stradă, câţiva copii jucau un joc care consta în a trage 
şuturi unui burduf vechi de vin, ţipând. Cithrin coti către 
intrare şi fu cât pe ce să se lovească de un kurtadam. În 
gând, Marcus adăugă pe lista de lucruri de făcut construi- 
rea unei uși interioare. Faptul că trebuia să ieși afară din 
clădire ca să treci din încăperile de sus în cele de jos fusese 
plăcut când se ascundeau. Acum era numai un risc inutil. 

Cei doi pursângi, Corisen Mout și Barth, râdeau, dar la 
intrarea celor trei deveniră serioşi. Enen era gata, cu un mic 
sac de piele trecut de-a curmezișul pieptului, cu mâinile 
libere, pregătite de luptă. La şold avea un pumnal curbat şi 
un baston. leşind pe stradă, cei şase se aranjară cu ușurință 
în formaţie. În ciuda străzilor strâmte și aglomerate, calea 
lor era întotdeauna liberă, cetățenii din Porte Oliva dându-se 
la o parte ca să-i lase să treacă. Priviri curioase îi urmăriră, 
dar numai câțiva cerşetori din cale-afară de curajoşi îndrăz- 
niră să se apropie, și aceştia o abordară pe Cithrin. Niciunul 
nu se apropie de Enen și de povara ei. Merseră spre nord, 
trecând pe sub marele zid şi pătruzând în revărsarea de 

clădiri de dincolo de el. Înghesuiala era mai mare decât i-ar 
fi plăcut lui Marcus. Mirosul de canalizare și sudoare era 
mai puternic, iar străzile mai aglomerate, deși mai largi 
decât cele aflate de cealaltă parte a zidului. 

Fabrica de bere a femeii se dovedi a fi o clădire cu etaj, 
ridicată în jurul unei curți interioare înguste cu propria ei 
fântână. Uşi largi erau deschise către curte, cazanele și butoa- 
iele stând în penumbra cu miros de malț. Berăriţa, o cinnaie 
atât de solidă la trup şi la chip că puteai s-o iei drept pur- 
sânge, le ieși în întâmpinare, zâmbindu-le de parcă i-ar fi 
fost rude. 

— Magistra Cithrin! Intră, intră! 

Marcus le privi pe Cithrin și pe femeie sărutându-se pe 
obraz. Îi făcu semn lui Enen, care dădu jos sacul cu bani și 
i-l înmână lui Cithrin ca și cum fata chiar ar fi fost ceea ce 
părea. Niciuna dintre noile gărzi nu bănuia că banca ar fi 
fost altceva decât susținea a fi. N-aveau niciun motiv. 

Cithrin luă sacul și-i făcu semn lui Marcus ca el și ceilalți 
să rămână în curte. Marcus dădu aprobator din cap, iar 
Cithrin şi femeia se luară de mână și pătrunseră în adăpos- 
tul slab luminat al fabricii, vorbind de parcă ar fi fost prie- 
tene de când lumea. Un băiat cinnai nu mai mare decât 
Gândacul și încins cu un şorț gros din piele ieși și le aduse 
halbe cu bere proaspătă. Marcus o găsi prea dulce pentru 
gustul lui, dar descoperi că îi lăsa în gură un gust ca de 
pâine care-ar fi putut, cu timpul, să-i placă. Marcus își lăsă 
noile gărzi să se așeze pe marginea puţului, apoi căută pri- 
virea lui Yardem și-i făcu semn spre cealaltă parte a curții. 
Tralgul își dădu berea pe gât, râgâi şi porni la pas, alături 
de Marcus. 

— Berea-i decentă, zise Marcus. 

— Este. 

— Ce crezi de planul ăsta al ei? 

Yardem flutură din urechi înapoi şi înainte, cugetând. 
Marcus știa că, doar întrebând, schimbase deja răspunsul lui 
Yardem. Ce gândea Yardem despre un plan pe care Marcus 
nu-l punea sub semnul întrebării era cu totul altceva. 

— Pare să meargă, zise Yardem. În beci încă sunt mai 
multe bijuterii decât mi-ar fi mie pe plac, dar avem destule 
săbii ca să alungăm pe oricine le-ar pune gând rău. Nu mă 
pricep eu la de-astea, dar mi se pare că are şanse să câștige 
înapoi banii pe care-i cheltuieşte sau măcar pe-aproape. 

— Aşa că atunci când oamenii importanți din Carse vor 
veni încoace, o să găsească averea mai mult sau mai puțin 
intactă, zise Marcus. Poate să le-o dea înapoi, să se spele pe 
mâini și gata, nimic rău nu s-a întâmplat. 

— Ăsta-i planul, zise Yardem cu prudenţă în glas. 

— Și-o vezi tu dându-le-o înapoi? 

Yardem își întinse brațele lungi și groase, întorcându-se 
să contemple fabrica de bere ca și cum s-ar fi plictisit și n-ar 
fi găsit altceva la care să se uite. Marcus așteptă tăcut, spe- 
rând ca tralgul să-l contrazică și ştiind că n-avea s-o facă. 

— O să încerce s-o păstreze, spuse Yardem. 

— Nu ştie că se gândește la asta, dar da, spuse Marcus. 
Se pricepe la asta. Poate chiar prea bine. Și nu este genul 
de fată care să se oprească atunci când îi place ceva din 
cale-afară. 

Yardem aprobă. 

— Cum o să facă asta? întrebă el. 

Marcus sorbi din bere, își clăti gura și o scuipă pe pie- 
trele curții. 

Un stol de porumbei se înălță de pe acoperișuri, învâr- 
tindu-se în imensitatea albastră de deasupra. 

— Nu înțeleg nici măcar jumătate din ce face ea acum, 
zise el. Tu înţelegi? 

— Nu. 

— Nu ştiu ce-o să încerce. Cel mai probabil nici ea nu 
ştie. Dar când o să vadă ocazia, o să încerce să profite de 
ea. Fie că este sau nu o idee bună. 


GEDER 


ilele ce urmară întoarcerii lui Geder în Camnipol 

curgeau în jurul lui ca apa în jurul unei pietre. Întâlni- 

rile la locuinţele celor mai nobile familii anteene îi 
umpleau zilele, iar sărbătorile în cinstea victoriei sale din 
Vanai sau a apropiatei aniversări a prințului Aster îi ocu- 
pau nopțile. Aproape imediat după neașteptata sa primire, 
începu să vadă printre veşmintele în culori strălucitoare de 
la curte mantii de piele neagră identice cu a lui. Indivizi care 
nu se osteniseră nicicând să cultive relații cu casa Palliako 
începură să-l viziteze. Şi, dacă tatăl său se simțea descum- 
pănit de atâta atenție, lucrul era de înţeles. Schimbările care 
veneau din senin puteau să aibă aparența unei catastrofe, 
chiar dacă erau schimbări în bine. 

Singurul lucru care i-ar fi făcut primăvara bogată și mai 
frumoasă ar fi fost să aibă o locuinţă în oraș, în loc să plece 
noapte de noapte înainte de închiderea porţilor pentru a 
dormi în cortul de campanie. Asta și să scape de coşmaruri. 

— Nu înţeleg de ce nu putem să ordonăm demobiliza- 
rea, spuse Geder la micul dejun, întinzând cu lingura gem 
de mere pe pâine. Dacă n-o s-o fac eu în curând, atunci lor- 
dul Ternigan o va face el cu siguranţă. 

— Nu îndrăznește, zise Canl Daskellin, baron de Water- 
march. Nu până când toți mercenarii străini nu se află la 
o distanță sigură de Camnipol. 

— Este o rușine, spuse Marrisin Oesteroth, conte de 
Magrifell, aprobând din cap. Scursuri înarmate pe străzile 
Camnipolului! Şi-abia de găseşti vreunpursânge printre ei. 
Nu știu ce-o fi fost în mintea lui Curtin Issandrian să aducă 

rasele astea de sclavi încoace. Data viitoare probabil c-o să 
pună porci și maimuțe să danseze în cinstea prințului Aster. 

În jurul lor, grădinile casei Daskellin străluceau în soa- 
rele dimineții târzii. Mugurii aurii ai narciselor se clătinau 
în bătaia vântului. Către răsărit, arena reconstruită se înălța 
pe câteva niveluri, vopsită în alb și roşu. Jocurile în cinstea 
prințului urmau să înceapă în ziua următoare, dar spectaco- 
lele preliminare țineau deja de câteva zile: momirea ursului, 
lupte cu spada, competiții de tras cu arcul. Și, odată cu ele, 
o tensiune crescândă ce-i amintea lui Geder de căldura apă- 
rătoare și nemișcată a unei zile senine de vară de dinaintea 
unei nopți furtunoase. 

— l-aţi mirosit pe iscusiții ăia ygemmu? întrebă pufnind 
Odderd Faskellin, viconte de Escheric și Protector al Turnu- 
lui Alb. Puţeau de mi-au dat lacrimile, tocmai de pe podium. 
Şi sudicii ăia! 

Bărbatul cu trăsături şterse de lângă Geder — căruia i se 
spunea Paerin Clark, fără alt titlu — sorbi din cupă ca şi cum 
ar fi încercat să-și ascundă expresia, dar ceilalți dădură din 
cap sau mormăiră pentru a-și exprima acordul sau deza- 
cordul. 

— Le-o trag propriilor lor surori, spuse Marrisin Oeste- 
roth și luă o gură de cidru. Nu e vina lor. Așa i-au făcut dra- 
gonii. Ca să nu degenereze liniile de sânge, exact ca la câinii 
de vânătoare. 

— Serios? întrebă Geder. Am citit un eseu care spunea 
că ăsta a fost un mit pus în circulaţie de Frăția Idikki după 
cea de-a doua expulzare. La fel ca acela care spune că tralgii 
mănâncă copii și dartinaii otrăvesc fântânile. 

— Porneşti de la premisa că tralgii nu mănâncă copii, zise 
Marrisin Oesteroth râzând și ceilalți i se alăturară. Inclu- 
siv Geder. 

Conversaţia se întoarse apoi spre alte probleme de-ale 
curții: turbulenţele tot mai mari din Sarakal, lipsa de succes 
a mișcării pentru crearea unui consiliu al fermierilor, zvonuri 
despre un al doilea război de succesiune în Coasta de Nord. 

Geder mai mult asculta decât vorbea, dar când o făcea cei- 
lalți păreau să-i acorde atenţie. În sine, acest lucru era mai 
amețitor decât cidrul. Când servitorii strânseră resturile de 
mâncare, Geder se retrase. A doua zi urma să aibă loc o altă 
reuniune ca aceasta, şi alta în ziua următoare. Şi în noaptea 
aceea era un bal informal, programat ca replică la ospățul 
în cinstea regelui Simeon găzduit de Feldin Maas. Geder 
ştia pentru că Alberith Maas îi ceruse, cam stânjenit, per- 
misiunea să participe. Geder i-o dăduse. O fi fost curtea 
divizată, dar probabil că mereu era aşa. Date fiind numărul 
şi calitatea oamenilor prezenţi la reuniunile la care parti- 
cipa el, era destul de sigur că partida care îl ridicase în rân- 
durile sale era mai numeroasă și mai puternică. Își putea 
permite, așadar, să fie generos. 

Soarele strălucea pe cerul dimineții şi căldura pătrundea 
prin mantia lui Geder, făcându-l să se simtă relaxat şi con- 
fortabil. Se plimbă pe străzile cu caldarâmul lor întunecat, 
simțindu-se aproape la fel de sigur pe sine ca în primele zile 
în Vanai. Un plebeu cu barbă lungă și murdară îl zări apro- 
piindu-se și se dădu zorit din cale. O tânără femeie cu pielea 
de culoarea ceaiului cu lapte îi zâmbi din trăsura ei trasă de 
sclavi. Geder îi zâmbi și el și o văzu întorcându-se și urmă- 
rindu-l din priviri în timp ce se îndepărta. Zâmbetul îi făcea 
mușchii maxilarului să-l doară într-un mod plăcut. 

Poarta estică a orașului era mai largă decât cea de sud, 
deschizându-se sub o arcadă imensă de piatră cioplită care 
se înălța aproape la fel de sus ca Turla Regelui. Zgomotul 
făcut de copitele cailor şi de roțile căruțelor se împletea cu 
vocile micilor comercianţi. Aerul mirosea a bălegar, căci 
animalele murdăreau strada aproape imediat ce reușeau 
s-o curețe prizonierii condamnați pentru delicte minore. 
Aprozii umblau purtând pancarte de lemn care afișau 
ştirile pe care erau plătiți să le repete: un anumit măcelar 
îşi îmbiba carnea cu apă ca să tragă mai greu la cântar, 
originea unei epidemii de sifilis fusese descoperită și era 
vorba de un bordel de pe strada tăbăcarilor, un băiat fusese 

pierdut şi se oferea o recompensă pentru găsirea lui. Con- 
stituiau bârfa oricărui oraş mare și Geder se bucură de 
sunetul ei fără să fie atent la sensul cuvintelor. Fiecare silabă 
costase bani și, cel mai probabil, erau numai minciuni. Geder 
se opri în faţa unei tarabe unde un tralg cu fața brăzdată de 
riduri şi cu un picior lipsă vindea levănţică zaharisită şi sâm- 
buri trași în miere. Când Geder îi aruncă o monedă, tralgul 
încruntat o prinse cu îndemânare, înhățând-o din zbor. 

La nord, dincolo de zidurile Camnipolului, câmpiile se 
întindeau până în zare, numai iarbă verde şi tufișuri și nici 
urmă de copaci. Orice fusese suficient de mare ca să poată 
fi pus pe foc fusese smuls din rădăcini cu generaţii în urmă. 
Dealurile, puţine, se înălțau în vălurele domoale, ca supra- 
fața unei mări calme. Tabăra era întinsă spre est, în umbra 
zidurilor oraşului. La sugestia lui Jorey Kalliam, Geder 
dăduse dispoziții să se păstreze o disciplină militară, în loc 
să permită relaxării de a fi acasă să-și spună cuvântul. Deși 
se afla în coasta Camnipolului, tabăra avea un perimetru 
bine delimitat, santinele, vetre de gătit şi un comandant. 
Când Geder reveni în tabără, Fallon Broot, baron de Suder- 
ling Heights, veni grăbit către el. 

— Care-s noutăţile? întrebă Broot. A trimis Ternigan 
vorbă? 

— Încă nu, zise Geder. 

— Am tot respectul pentru omul ăsta, dar dacă mai aş- 
teaptă, toate locurile bune din arenă o să se dea. 

— Am putea să ne adresăm regelui Simeon, zise Geder. 

— Sau ai putea să dai ordinul chiartu, zise Broot, cu mus- 
tața lui lungă şi pleoștită zvâcnind. 

— N-aş îndrăzni, zise Geder. 

Broot scoase un râs scurt, ca un lătrat. 

— Tabăra îți aparţine, atunci. Mă retrag să mă odihnesc 
puţin. Maas dă un ospăț în noaptea asta și e rândul meu la 
o permisie. 

— Mai este și un bal informal, spuse Geder, cu toată 
nonșalanța de care era în stare. 

— Nimeni nu vrea să mă vadă pe mine dansând, zise 
Broot. 

Pe când Broot se îndepărta, Geder se întrebă la care din- 
tre petreceri avea să participe fata cu pielea de culoarea 
ceaiului cu lapte. 

În cortul lui, scutierul făcuse ordine, dar lăsase la locul 
lor cărțile și toate cele necesare traducerii. Geder se așeză 
la masa de campanie, luă volumul cu pielea crăpată ce 
conținea un eseu complex cu care se lupta și frunzări pagi- 
nile vechi şi fragile, până când găsi locul unde rămăsese. 


„Descoperirea acestor arme în munții Sinir a permis 
forțelor aliate din Hallskar și Sarakal să limiteze amestecul 
Borjei și să recupereze în cele din urmă pământurile cedate 
pe baza unor acorduri cu cinci generaţii în urmă. În ciuda 
acestui fapt, nici regii aleși ai Hallskarului, nici familiile 
cu tradiţie din Sakaral nu au făcut eforturi de a mai căuta 
şi alte depozite ascunse. Explicaţia cea mai comună este 
o teamă superstițioasă de ceva care s-ar afla în valea aceea. 
Scribul anonim de la mânăstirea Attian sugerează că ar 
putea fi vorba despre un cuib de dragoni în hibernare, 
plasați acolo de Drakis Cioara-Furtunii, sau poate despre 
Slujitorul cel Drept al dragonului Morade, dar cel mai pro- 
babil, explorarea a fost imposibilă din pricina epidemiei 
de ciumă ce a urmat încheierii expansiunii Borjei, iar mun- 
ţii au limitat perioada expedițiilor numai la lunile de vară 
şi la mersul pe jos. Doar asta și ar justifica o examinare mai 
lungă şi mai minuțioasă a încălțărilor din străvechiul 
Hallskar, pe care o s-o întreprind în următoarea secțiune.“ 


Munţii Sinir. Sinir. Cuvântul părea foarte cunoscut, dar 
nu-și amintea unde îl mai întâlnise. De curând, în orice caz. 
Avea de-a face cu Slujitorul cel Drept. De asta era sigur. 

Legenda pe urmele căreia pornise dintr-un capriciu 
devenise mult mai interesantă. În orele întunecate ale 
dimineții, după ce-l trezeau coşmarurile, Geder se așeza 
printre cărțile lui, notându-și fiecare referință şi cugetând 

la finețurile traducerii până când glasul focului i se estompa 
din minte şi putea dormi din nou. 

Nu-i era prea clară natura armei, cu excepția faptului că 
jucase un rol în cel din urmă război al dragonilor şi presupu- 
nea o magie ce separa adevărul de minciună fără urmă de 
îndoială. Existau două comentarii referitoare la contaminarea 
sau infectarea sângelui, dar nu-i era limpede ce însemnau. 
Ar fi putut să facă referire la ritualurile și vrăjile la care apelase 
Morade ca să-l întrupeze pe Slujitorul cel Drept sau ar fi putut 
fi o descriere a rolului acestuia sau o poveste inventată de ad- 
versarii lui Morade, cel care supraviețuise dușmanului însuși. 

Locul asociat cu această armă se afla fără îndoială în 
munții şi pustiurile dinspre răsărit, la granița Hallskarului, 
Borjei, Keshetului şi Pătului. Sigur, asta însemna o întindere 
enormă de teritoriu, în mare parte aproape impenetrabil. 
Dar datând referinţele și luând în calcul felul în care gra- 
nițele naționale şi locale se schimbaseră în decursul timpu- 
lui, Geder credea că putea să determine mai precis teritoriul 
asociat cu această legendă. De exemplu, una dintre cărți îl 
plasa pe Slujitorul cel Drept la est de Keshet, dar folosind 
o denumire străveche a acestuia. Alta spunea că se află la 
est de Borja, folosind un termen ceva mai recent. Compa- 
rând cum se modificase granița dintre cele două state în 
secolele care trecuseră, Geder putea delimita zona la o arie 
nu mai mare de patru zile călare de la nord la sud. Și, dacă 
undeva în acest perimetru s-ar fi aflat și un spațiu numit 
Indische, ar fi putut chiar să o arate cu degetul. 

Pentru prima oară în viață, începu să schițeze un eseu 
speculativ propriu pe acest subiect. Părea puțin probabil ca 
secțiunea despre încălțămintea hallskarilor de odinioară să 
se dovedească utilă, dar n-avea cum să știe până nu veri- 
fica, aşa că, suspinând adânc, Geder se propti în coate şi 
începu să citească. Textul nu era din cale-afară de bine scris, 
totuşi, se pomeni atras de subiect. Schimbarea vârfurilor 
încălțărilor ca ghid al componenţei rasiale a curții regale 
era fascinantă, mai ales ținând cont că vreo șase secole de 


336 / DANIEL ABRAHAM 


documente istorice fuseseră şterse de pe fața pământului 
pe vremea domniei lui Thiriskii-adan. Sugestia că existase 
o epocă în care Hallskarul fusese condus de dartinaii cu 
ochi ca felinarele și nu de haavirkini era suficientă ca să-l 
facă pe Geder să ridice din sprâncene. Se pomeni atât de 
cufundat în text, încât nu auzi strigătele decât atunci când 
scutierul său pătrunse în cort. 

— Stăpâne, zise bătrânul dartinai. În oraș! Se întâmplă 
ceva! 

Geder își ridică privirea şi, pentru o clipă, mintea sa își 
continuă călătoria, imaginându-și cum ar fi arătat scutierul 
său în veşmintele din piele şi aur ale regilor Hallskarului. 
Sunetul vocilor şi zgomotul de metal lovit îl treziră însă la 
realitate și spaima i se răspândi prin sânge ca frigul iernii. 
Geder sări în sus și ieși în fugă din cort. În imaginaţia lui, 
fumul se înălța dintre zidurile Camnipolului, flăcările 
Vanaiului strigându-l deja pe nume. Daved Broot, fiul lui 
Fallon, alerga de-a lungul câmpiei. Sânge stacojiu îi îmbi- 
base tunica. 

— Să-l ajute cineva pe omul ăla, ţipă Geder cu vocea piți- 
găiată şi încordată. E rănit! Să-l ajute cineva! 

Dar oamenii se repezeau deja către băiatul rănit. Geder 
făcu ochii roată, încercând să descopere unde se purta bătă- 
lia. Nu era nici urmă de fum. Nimic nu ardea. Dar se auzeau 
țipete, și încă din apropiere. Şase bărbaţi ajunseseră la Daved 
Broot, îl ridicaseră pe braţe şi-l transportau către tabără ca 
pe o targă. Geder se grăbi să-i întâmpine. Când rănitul îl 
văzu, se întinse către el. 

— Lord Palliako! 

— Sunt aici, zise Geder. 

Cei care-l purtau se opriră. 

— Gladiatorii! Ocupă poarta! 

— Ce?! 

— Gladiatorii din arenă! Sunt la poartă! Încearcă s-o 
închidă! 

„E o revoltă“, îşi zise Geder. „O revoltă pe străzile Cam- 
nipolului.“ 

Şi, o clipă mai târziu: „Nu. E o lovitură de stat.“ 

— Duceţi-l la iscusit, le ordonă Geder purtătorilor. Şi 
luați-vă armele! Sunaţi adunarea! Adunarea! 

Mai întâi năucită, apoi neîncrezătoare şi îngrozită, tabăra 
se reorganiză. Scutierul lui Geder veni în fugă aducându-i 
spada şi armura. Geder luă spada, apoi i-o înapoie și întinse 
mâna după armură. 

— N-avem timp, zise Fallon Broot ivindu-i-se alături. 

Chipul bărbatului era întunecat ca un nor de furtună. 

— Dacă apucă să închidă poarta, nu mai putem face 
nimic. Să ne grăbim și la naiba cu siguranţă. 

Geder înghiți cu greutate. Genunchii îi tremurau. Se auzi 
dând ordinul de atac de parcă ar fi fost altcineva, apoi, cu 
spada în mână, el, Broot şi câţiva veterani din războiul cu 
Vanaiul alergau pe câmpia ierboasă către poarta de est. 
Mantia de piele neagră al lui Geder fâlfâia în jurul lui ca o 
aripă de liliac. Spada era grea și-l stingherea, iar când ajunse 
la poartă răsuflarea îi era scurtă şi dureroasă. Dedesubtul 
marii arcade estice a orașului, porțile începeau să se închidă. 

— La mine! strigă Geder năpustindu-se înainte. Vanai, 
la mine! 

El şi oamenii lui năvăliră prin spaţiul tot mai îngust din- 
tre porți ca niște boabe de mazăre uscată aruncate într-un 
geam: cei mai iuți primii, apoi câte unul, câte doi, apoi toți 
grămadă. Piaţa pe care Geder o străbătuse abia cu două ore 
mai înainte era de nerecunoscut. Acolo unde mai devreme 
fuseseră trăsuri și căruțe acum zăceau cadavre. Dincolo de 
masa cu levănţică zaharisită și sâmburi îndulciți, acum răs- 
turnată, era un rând de arcaşi jasuru cu solzii sclipind auriu. 
Eliberară un val de săgeți și omul din stânga lui Geder se 
prăbuși țipând. 

— Atacaţi! strigă Geder. Opriţi-i! Atacaţi! 

Oamenii lui Geder atacară, cu capetele în piept, strigând. 
Arcașii se retraseră și dinspre dreapta înaintă către ei un 

grup de yemmu în armuri din oţel şi piele, mânuind spade 
imense pentru două mâini. Cu colții pictați în culoarea sân- 
gelui, păreau ieșiți dintr-un coşmar. Unul dintre ei își înălță 
capul enorm și urlă. În urletul acela erau cuvinte. Geder se 
întoarse către arcașii ce băteau în retragere, apoi către spa- 
dasinii ce înaintau, apoi din nou către arcași. 

O lamă lată și lungă de aproape un yard şuieră către el 
şi dădu înapoi. Yemmul era o dată și jumătate cât un pur- 
sânge şi lat în umeri ca o căruță. Geder își înălță propria 
spadă, ținând-o cu ambele mâini, și yemmul rânji. Cu un 
mârâit, își repezi spada prin aer, făcându-l pe Geder să dea 
din nou înapoi. La stânga lui, o lamă imensă găsi o deschi- 
dere în armura unuia dintre oamenii din Vanai, împroşcând 
faţa şi pieptul lui Geder cu sânge fierbinte. Undeva în spa- 
tele lui, cineva ţipă de durere. 

Adversarul lui Geder își ridică spada, gata s-o abată asu- 
pra lui ca pe-o secure. Geder își ridică propria armă, ştiind 
chiar în vreme ce-o făcea că nu putea para lovitura celuilalt. 
Cineva trecu în fugă pe lângă el şi se lovi de soldatul yemmu, 
făcându-l să se clatine. 

— Acum, Geder! strigă Jorey. Taie-l! 

Geder înaintă și lovi. Tăietura nu era adâncă, dar spada 
pătrunsese prin armura de piele. Yemmul ţipă și Jorey sări 
îndărăt. Geder lovi din nou. Ţintise pântecele creaturii, unde 
armura era mai subțire ca să-i permită să se răsucească, 
dar lovitura devie prea jos, abătută către coapsa acesteia. 
Yemmul întinse o mână uriașă, cenușie, și îl împinse pe 
Geder, dar spada lui Jorey Kalliam se abătu asupra lui făcând 
să-i țâşnească sânge din încheietură. Urlă, lăsând spada să-i 
cadă și încleștându-și mâna pe rană ca să-i încetinească 
sângerarea. Geder se năpusti și lovi de două, de trei, de 
patru ori în genunchiul luptătorului yemmu, de parcă ar fi 
încercat să reteze o mlădiță de copac. 

Yemmul se poticni şi căzu, ridicând mâinile ca semn că 
se predă. Geder se răsuci și privi în jur. 

Porţile îşi opriseră mișcarea, nici închise, nici deschise, 
şi prin despărțitură se scurgeau și mai mulți soldaţi din 
Vanai. Arcașii jasuru dispăruseră și patru yemmu erau la 
pământ, în timp ce alți zece erau încleştaţi în luptă cu o 
maree crescândă de soldaţi anteeni. Jorey Kalliam stătea 
aplecat, respirând din greu. Sânge îi curgea din gură, 
pătându-i dinţii, dar zâmbea. 

— Habar n-aveau ce au început când s-au pus cu noi, 
zise Jorey printre sânge şi salivă. 

Geder zâmbi. 


— Ei bine, spuse Lerer Palliako, rezemându-se de para- 
petul balconului. Măi să fie, măi să fie! 

— Au reușit să ocupe poarta de sud, zise Geder. Au 
închis-o şi-au blocat mecanismul. N-am reușit încă s-o des- 
chidem. 

Geder ridică din umeri. Apusul era pe trecute și stelele 
începuseră să răsară. Ospeţele şi balurile fuseseră anulate 
din ordinul tronului. Faptul că pe străzile Camnipolului se 
văzuseră spade şi sânge îl determinase pe rege să-și trimită 
gărzile în patrulare. Simeon convocase un grup de nobili 
în Turla Regelui şi decretase stingerea de la apus până-n 
zori, ceea ce însemna că oricine era descoperit pe străzi 
după lăsarea întunericului avea să fie ucis fără întrebări 
și fără avertisment. Casele erau închise și încuiate și focuri 
de veghe ardeau pe zidurile cetății. Arena reconstruită ca să 
găzduiască jocurile în cinstea prințului Aster oferea acum 
adăpost unei duzini de gladiatori atârnați în spânzurători 
improvizate. De două ori pe-atâția fuseseră legaţi şi azvâr- 
liți de pe poduri, iar trupurile le rămăseseră neîngropate, 
pe fundul Diviziunii. 

Şocul şi spaima care domneau în oraș păreau să schimbe 
până şi aerul. Totul părea fragil, ca pe buza unei catastrofe 
de nedescris. Geder știa că ar fi trebuit să se teamă și el, dar 
era încântat. O revoltă armată în capitală și el fusese cel 
care o înfrânsese! Dacă îl sărbătoriseră pentru arderea 

Vanaiului, nici nu-şi putea imagina onorurile ce aveau să 
se reverse asupra lui acum. Era pe jumătate beat numai la 
gândul ăsta. 

— Am mai auzit și că lordul Ternigan a ordonat demo- 
bilizarea, zise tatăl său. 

— Oamenii erau disperaţi să meargă să-și apere casele 
şi familiile. Dacă lordul Ternigan n-ar fi dat ordinul, cel mai 
probabil l-aș fi dat eu. 

Tatăl său clătină din cap oftând. De la fereastră vedeau 
Turla Regelui la marginea orașului, dominând Camnipolul 
şi, prin urmare, lumea întreagă. Lumini străluceau la feres- 
tre ca niște stele sau ca focurile de tabără ale unei armate. 
Lerer Palliako îşi trosni degetele. 

— Rele vremuri, spuse el. Foarte rele. 

— N-o să dureze, spuse Geder. Ăsta a fost sfârșitul. Nu 
mai sunt gladiatori și, chiar dac-or mai fi, vor fi vânați până 
la unul. Orașul a fost salvat. 

— A mai rămas cine i-o fi angajat, spuse tatăl său. Cine 
o fi aranjat atacul. Și numele pe care le-aș putea include eu 
pe lista aia sunt ale unor oameni prea puternici ca să moară 
în ştreang. N-am petrecut niciodată timpul la curte în tinere- 
tea mea. Nu mi-am făcut niciodată relații și alianțe. Mă-ntreb 
acum dacă n-ar fi trebuit să-mi fac. Dar e prea târziu, pre- 
supun. i 

— Tată, spuse Geder, dar Lerer tuși ridicând o mână. 

— Demobilizarea a fost declarată, fiule. Poţi să te duci 
unde vrei. Să faci ce vrei. Ar fi înțelept să pleci o vreme din 
Camnipol. Până se așază lucrurile. 

Neliniștea tulbură euforia lui Geder pentru prima oară 
de când încetaseră luptele. Privi clădirile și străzile scufun- 
date în noapte. În mod sigur tatăl său se speria de umbre. 
Nu avea de ce să se teamă. Câștigaseră. Lovitura de stat 
fusese împiedicată. 

Această lovitură de stat. De data asta. 

— Cred că nu se supără nimeni dacă mergem acasă, 
zise Geder. Am în gând un eseu care cred că te-ar interesa. 

Urmăresc niște repere geografice şi le compar cu hărţile 
contemporane și... 

— Nu la Rivenhalm, zise Lerer. 

Geder amulți. 

— Ar trebui să pleci din Anteea, zise tatăl său. Eşti mult 
prea implicat în niște jocuri politice pe care nu le înțelegem. 
Mai întâi Vanaiul şi apoi asta? Ar trebui, pentru cel puţin 
un anotimp, să te duci undeva unde nu te pot ajunge. Ia 
câţiva servitori cu tine. O să-ți dau bani. Poţi să găsești un 
loc liniștit şi retras. Pe la toamnă, probabil o să știm mai 
bine cum stau lucrurile. 

— Bine, zise Geder. 

Se simţea foarte neînsemnat. 

— Şi, fiule! Nu spune nimănui încotro o iei. 


DAWSON 


imeon se plimba de colo-colo în fața lor. Chipul regelui 

era un amestec de șovăială și hotărâre pe care Dawson 

îl mai văzuse numai la câinii de vânătoare când nu 
erau siguri cum să coboare o pantă, ştiind că, odată ce se 
porneau, n-aveau să se mai poată opri. Indiferent ce sfat 
ţinuse vechiul său prieten în lunga noaptea care trecuse, el 
nu fusese chemat. Pe de altă parte, era sigur că nici Curtin 
Issandrian nu fusese. 

Sala de audienţe în care se aflau nu era cea folosită de 
obicei. Nu avea nici tapiserii, nici pernuțe moi de catifea, 
iar pereţii își arătau cărămizile dezgolite. Nu erau nici 
covoare sau pernițe sub genunchii plecaţi ai supușilor lui 
Simeon. Gărzile regale stăteau aliniate de-a lungul ziduri- 
lor, purtând săbii și armuri care nici din greşeală n-ar fi 
putut fi luate drept ornamentale. Prințul Aster stătea pe un 
tron argintat în spatele tatălui său. Se vedea limpede că 
băiatul plânsese. 

Curtin Issandrian îngenunchea în fața lui Dawson, de 
cealaltă parte a culoarului, palid și tras la față. Alan Klin 
era alături. Canl Daskellin și Feldin Maas reușiseră amân- 
doi să se sustragă atenţiei. Odderd Faskellin murise lovit 
de o săgeată în gât, iar ucigașul lui era deja hrană muştelor 
în spânzurătoare. Geder Palliako, eroul de drept al zilei pen- 
tru că apărase poarta de est, părăsise deja orașul. Dawson 
era singur. 

Galeriile supraetajate din spatele şi de deasupra lor erau 
pline ochi. Toţi nobilii, cu mic cu mare, erau așezați pe scă- 
unele joase, inconfortabile, în spatele unei frânghii întinse 

ce-i separa de audiența propriu-zisă. Femeile stăteau în ga- 
leria de sus și printre ele, undeva în înghesuială, era Clara. 
Galeriile cele mai de sus erau rezervate de obicei celor mai 
onorați dintre supușii de rând ai regelui şi ambasadorilor 
străini. Astăzi erau goale. 

Regele se opri din umblat, dar Dawson nu-și ridică pri- 
virea. 

— Toate astea trebuie să se încheie astăzi, spuse Simeon, 
cu vocea răsunându-i până în cele mai îndepărtate colțuri 
ale încăperii. Trebuie să se termine acum! 

— Da, Maiestate, zise Dawson luând un ton umil. 

O clipă mai târziu, Issandrian şi Klin îl imitară. 

— Anteea nu va păși pe calea dragonului cât timp eu mă 
aflu pe Tronul Despicat, continuă Simeon. Intrigile astea 
meschine și jocurile astea politice nu vor mai semăna con- 
fuzie și dezbinare în imperiul care este inima acestei lumi. 
Mi-am pus viaţa în slujba sa și, ca domn al vostru, vă cer să 
faceți la fel. 

De data asta, când Dawson spuse „Da, Maiestate“, par- 
tida lui Issandrian vorbi odată cu el. 

— Sânge nobil a fost vărsat pe străzile Camnipolului. 
Săbii străine au fost scoase din teci pe străzile noastre, con- 
tinuă regele. Nu mai contează dacă motivele din spatele 
acestora erau inocente. Trebuie să se dea socoteală! 

Cu coada ochiului, lui Dawson i se păru că-l vede pe Alan 
Klin pălind şi mai tare. 

— Aveţi ceva de declarat înainte să-mi anunț sentința? 
zise regele. Lord Kalliam? 

— Nu, Maiestate, spuse Dawson. Sunt un supus loial al 
Maiestăţii Sale și al Tronului Despicat. 

— Lord Issandrian? 

— Maiestate, rosti Curtin Issandrian cu glas tremurător. 
Vreau să supun atenţiei Alteţei Voastre numai două lucruri. 
Mai întâi, rog ca Maiestatea Voastră să țină cont că este 
posibil ca violențele de ieri să nu fi fost rezultatul intenţiei 
sau planurilor vreunuia dintre cei aici de față. Dar, dacă 

Alteța Voastră consideră că se impune o pedeapsă, o rog 
să-mi cruțe compatriotul. Ideea jocurilor pentru prințul 
Aster a fost a mea și numai a mea. Nu doresc ca oameni ne- 
vinovați să sufere numai fiindcă sunt cunoștințele mele. 

Era un discurs simpatic, îşi zise Dawson. Dar neinspirat. 

— Lord Issandrian, uiţi că asta nu este singura împreju- 
rare în care neînțelegerile dintre tine și casa Kalliam au dat 
naștere la violențe. Dacă dorești să te oferi să fii făcut exem- 
plu, o să mă gândesc, dar nu-ţi imagina că altcineva va putea 
găsi adăpost sub pulpana domniei tale. 

— Maiestate, zise Issandrian. 

În tăcerea ce urmă, Dawson închise ochii. Îl durea picio- 
rul acolo unde greutatea îi apăsa carnea și osul strivindu-le 
de podea, dar refuză să se clintească. Ar fi fost sub demni- 
tatea momentului să se foiască. 

— Dawson Kalliam, baron de Osterling Fells, rosti regele 
Simeon. Îți dublez taxele datorate de moşiile tale pe urmă- 
torii cinci ani. Nu vei fi prezent la curte cel puţin o jumătate 
de an și nu ți se permite să strângi armată sau să angajezi 
mercenari fără permisiunea clară a coroanei. 

Dawson nu spuse nimic, ci doar se înclină și mai adânc. 
Inima-i bătea mai iute, dar avu grijă să nu-și trădeze neliniștea. 

— Curtin Issandrian, baron de Corsa, continuă regele. 
Coroana confiscă pământurile deținute până azi de tine la 
sud de râul Andriann și ești demis din funcţiile de Păzitor 
al Estinportului și de Protector al Estului. Îți dublez taxele 
datorate pentru moșiile tale pe următorii cinci ani. Nu vei 
fi prezent la curte cel puţin o jumătate de an și nu ţi se per- 
mite să strângi armată sau să angajezi mercenari fără permi- 
siunea clară a coroanei. 

Dawson închise ochii. Se stăpâni cu greu să nu clatine 
din cap. Dezamăgirea îi apăsa stomacul de parcă ar fi 
înghiţit o piatră. Judecata pronunțată asupra lui Klin avea 
să fie, inevitabil, la fel sau chiar mai puţin aspră. Și, într-ade- 
văr, regele Simeon îl trimise şi pe acesta în exil, în aceleași 
condiţii, îi crescu taxele și îi retrase câteva titluri fără 

importanţă. Feldin Maas, oriunde s-o fi ascuns, scăpase 
chiar și de asta. 

Când li se ceru să se ridice, Dawson își privi vechiul 
prieten. Regele său. Simeon era roșu la faţă și respira pre- 
cipitat, având încă pe chip o încruntare furioasă. În spatele 
lui, prințul Aster își ținea bărbia înălțată sfidător. Pentru o 
clipă, Simeon îl privi pe Dawson în ochi. Dacă dincolo de 
aparenta mânie a regelui va fi existat o sclipire, asta era 
singura recunoaștere pe care Dawson avea s-o primească. 
Gărzile regelui se dădură la o parte și Simeon ieși, urmat 
de Aster, iar la galerie larma vocilor izbucni cu forța unui 
tunet. Dawson privi dincolo de culoar, unde Issandrian și 
Klin discutau între patru ochi. Klin părea năucit. Issandrian 
părea întristat și Dawson se întrebă dacă nu cumva din 
același motiv ca și el. 

— Lord Kalliam? 

Căpitanul gărzii regale era un bărbat înalt, lat în umeri, 
cu o față de buldog, ochi apoși şi o privire care-şi cerea ier- 
tare. Dawson îl salută. 

— Excelenţă, trebuie să vă cer ca până la apus să vă 
aflați dincolo de porți, zise omul. 

— Prevederea li se aplică şi celorlalți din casa mea? 

— Nu, Excelenţă. Ei pot rămâne dacă doresc. 

Dawson își masă genunchiul îndurerat. Căpitanul rămase 
o clipă în tăcere, în semn de respect, apoi se îndreptă către 
Issandrian ca să-i transmită, presupuse Dawson, același 
avertisment. Se întoarse pe călcâie şi ieşi. Holul exterior era 
din marmură neagră cu ferecături de argint. Soarele amiezii 
strălucea orbitor prin ferestrele înalte, neoblonite. Clara era 
deja acolo, așteptându-l, cu Vincen Coe în spatele ei ca o 
umbră. Jorey se ivi la capătul holului și porni iute către ei. 
Cizmele îi răsunau pe podeaua de piatră. 

— A mers chiar bine, după părerea mea, zise Clara. 

Dawson clătină scurt din cap. 

— A fost o farsă, draga mea, spuse el. A fost sfârşitul 
imperiului. 

Trăsura îi aştepta în stradă, cu caii fornăind nerăbdători, 
ca și cum până și animalele ar fi simţit schimbările din oraș. 
Alte o sută de echipaje asemănătoare aglomerau străzile 
înguste, așteptând ca nobilimea Anteei să se împrăștie din 
Turla Regelui. Toate făcură loc casei Kalliam. O întoarcere 
uşoară acasă era, prin tradiţie, respectul ultim ce i se oferea 
unui exilat. 

Roţile trăsurii răsunau pe caldarâmul denivelat. Nimeni 
nu încercă să spună ceva. Dawson privi prin fereastra late- 
rală cum Turla Regelui dispărea după un colț. Traversară 
marea piață şi pătrunseră pe străzile orașului. Porumbeii se 
ridicară stoluri-stoluri, dădură un ocol prin văzduh şi reve- 
niră pe pământ. Apoi urmară Podul de Argint şi prăpastia 
adâncă a Diviziunii. Din forje şi cuptoare se înălța fum. 

Cu o zi în urmă, pe aceste străzi fusese vărsat sânge nobil. 
Astăzi totul arată ca de obicei, cu excepția câtorva ca el care 
știau ce știau. 

Acasă, servitorii aduseră scărița, ca de obicei. Dawson 
refuză ajutorul oferit. Bătrânul ușier tralg îl salută cu solem- 
nitate. Înăuntru, servitorii pregăteau casa. Tapiseriile erau 
date jos, mobilele acoperite ca să fie protejate de praf. Îngri- 
jitorul băgase deja câinii în cuștile lor de călătorie. Anima- 
lele scânceau nedumerite și nefericite. Dawson îngenunche 
alături și-și lipi mâna de gratii, lăsând câinii să-l adulmece 
şi să-i lingă degetele. 

— Pot să mai rămân eu, zise Jorey. 

— Așa să faci, zise Dawson. N-o să am timp să pun totul 
în ordine înainte de plecare. 

— Unii servitori trebuie să rămână, dragă, zise Clara. 
Grădinile n-o să supraviețuiască fără grădinari care să le 
poarte de grijă. lar fântâna din curtea cu trandafiri tot tre- 
buie reparată. 

În cușcă, unul dintre câini își ridică privirea spre Daw- 
son. Marii lui ochi căprui erau calzi și speriați. El întinse un 
deget și-i mângâie botul. Un maxilar puternic, ce putea 
frânge dintr-o mușcătură spinarea unei vulpi, se frecă 
blând de mâna lui. 

— Fă cum crezi mai bine, Clara, zise el. Am încredere 
în tine. 

— Lord Kalliam! 

Vincen Coe îl salută grav. Dawson reuși să-i răspundă 
printr-o înclinare din cap. 

— A venit lordul Daskellin, stăpâne, zise Coe. Este în 
salonul vestic. 

Dawson se ridică în picioare. Câinele scheună când îl 
văzu îndepărtându-se. Nu putea face nimic. N-avea ce altă 
alinare să-i ofere. În salon, Canl Daskellin stătea la geam, 
cu mâinile la spate ca un general care supraveghează un 
câmp de bătălie. Fumul pipei sale era bolnăvicios de dulce. 

— Canl, zise Dawson. Dacă vrei ceva de la mine, ar fi 
bine să fie ceva ce nu ia mult timp. N-am vreme pentru o 
partidă de cărți. 

— Am venit să-ți ofer simpatia și felicitările mele. 

— Felicitări? Pentru ce?! 

— Am câştigat, zise Daskellin, întorcându-se de la geam 
şi înaintând prin încăpere. Ţi-ai jucat cărțile în mod strălu- 
cit. L-ai atras pe Issandrian într-un atac pe care nu-l putea 
duce până la capăt şi i-ai retezat complotul de la rădăcină. 
Acum eîn dizgrație. Apropiaţii lui sunt exilați. Au pierdut 
pământuri şi titluri. Nu se ştie cine-l va lua pe prințul Aster 
ca pupil, dar nu va fi niciunul dintre ei. N-o să existe un 
consiliu al fermierilor pe timpul vieţii noastre. Îmi pare rău 
că toate astea au venit cu un cost pentru tine, dar îţi jur că 
în lipsa ta numele îţi va fi pomenit ca al unui erou. 

— La ce bun să câştigi bătăliile când ai pierdut războ- 
iul? zise Dawson. Ai venit aici ca să sărbătorești, Daskellin, 
sau așa te bucuri tu de necazul altuia? 

— Să mă bucur? 

— Odderd Faskellin era laş și fricos ca un iepure, dar 
avea sânge nobil. Omul ăsta a murit ieri! În Camnipol, ucis 
de mâini străine! Nu s-a mai întâmplat una ca asta de 
secole. Și cum reacționează Simeon? Taxe mărite. Exiluri 
simbolice. Câteva proprietăți şi titluri neimportante mutate 
de colo-colo. 

Daskellin se rezemă de perete cu brațele încrucișate. 
Fum cenușiu îi ieșea dintre buze și din nări. 

— Și ce-ai fi vrut să facă? 

— Să-i ucidă pe toți cu mâna lui. Să-i lege, să pună mâna 
pe spadă și să le taie el însuși capetele, spuse Dawson. 

— S-ar zice că deja îi simţi lipsa lui Palliako, spuse Canl 
cu răceală. 

Dawson nu-l luă în seamă. 

— O companie înarmată pe străzi? Asta-i trădare împo- 
triva tronului şi dacă răspunzi la trădare altfel decât prin 
moarte e aproape ca şi cum te-ai preda. Și-a pus masca as- 
primii şi n-a reușit în felul ăsta decât să arate cât de înspăi- 
mântat este. Ar fi trebuit să-l vezi. Simeon, împăunându-se 
şi fumegând şi cerând să se pună capăt conflictului. Ai fi 
zis că-i un ciobănaș care ţipă la lupi ca să-i bage în sperieți. 

— Înspăimântat? De cine? 

— De puterea din spatele lui Issandrian. Se teme de 
Asterilhold, zise Dawson, după care își aținti un deget acu- 
zator către Daskellin. Și se teme de Coasta de Nord. 

Daskellin își arcui buzele într-o imitație de zâmbet și își 
scoase pipa din gură. 

— Eu nu-s Coasta de Nord, dragă prietene, zise el. Și 
dacă gândul la reacțiile altor curți și regate l-a făcut pe regele 
Simeon să fie mai milostiv, a fost înțelept din partea lui. 

— Asta înseamnă să acorzi fiecărui proprietar de pămân- 
turi din regat permisiunea de a-și împărți loialitatea în cât 
mai multe direcții, spuse Dawson. Atâta timp cât suntem mai 
în siguranță dând socoteală unei ducese din Asterilhold 
sau unei bănci din Coasta de Nord decât luând partea Anteei, 
Simeon n-o să aibă o curte regală proprie. Își dorește atât 
de mult să împiedice imperiul s-o apuce pe calea dragonu- 
lui, încât pășeşte taman pe ea. 

Daskellin îngenunche lângă cămin, ciocănindu-și pipa de 
cărămizile mânjite de funingine. Căzu o ploaie de cenușă. 

— Nu suntem de acord aici, zise el, dar între doi aliați 
pot să existe şi puncte de vedere diferite. Ai dreptate când 

spui că, deși partida lui Issandrian a fost slăbită, regatul nu 
este în afara pericolului. Fie că mă crezi sau nu, am venit 
să te asigur că voi continua să lucrez în timpul exilului tău. 

— Vânzându-ne Băncii Medean? 

— Asigurându-mă că regele Simeon are suportul şi loia- 
litatea de care are nevoie. 

— Ai vorbit ca un diplomat, zise Dawson. 

Daskellin se zburli, apoi, sub privirile lui Dawson, își 
stăpâni mânia. Își vârî pipa la centură şi se ridică. Mirosul 
de fum încă mai stăruia în cameră. 

— Este o zi nefastă pentru tine, zise Canl, așa că o să iau 
cuvintele tale ca atare și o să le ignor subînţelesul. Indife- 
rent ce crezi, n-am venit să mă bucur de necazul tău. 

Cei doi se priviră un moment, cu tăcerea stăruind între 
ei. Canl Daskellin schiță un zâmbet trist și ieși, punând în 
trecere o mână pe umărul lui Dawson. Acesta îi ascultă pașii 
stingându-se, pierzându-se în rumoarea casei date peste 
cap de mutare. Mai rămase așa un moment, privind pe 
fereastră fără să vadă copacii de dedesubt, care anunțau 
vara timpurie. Fără să audă păsările sau servitorii sau scân- 
cetele câinilor. 

Se întoarse cu spatele. 


Dawson plecă într-o trăsură deschisă. Stătea pe bancheta 
din față, privind înapoi către oraș, cu Clara alături. Vincen 
Coe ședea pe capră lângă vizitiu. Căruţele cu bagajele aveau 
să vină mâi încet, dar aveau să vină. Drumul către Osterling 
Fells urma să-i poarte preț de jumătate de zi pe drumurile 
dragonului, jadul de sub roțile lor fiind mai neted decât 
străzile Camnipolului. 

— Nu există nicio șansă să ne întâlnim cu ei, nu? întrebă 
Clara. 

— Cu cine? 

— Cu vreunul dintre ei, zise Clara. Cu lordul Issandrian 
sau cu lordul Klin. Sau cu lordul Maas. Ar fi mult prea 
stânjenitor după părerea mea. Serios, ce poți să zici într-o 

asemenea situație? Nu mă văd invitându-i să ia masa cu 
noi, iar să n-o fac ar fi nepoliticos. Crezi că ar trebui să-i 
spunem vizitiului să păstreze distanța dacă vede altă tră- 
sură? Dacă putem să ne prefacem că nu ne-am dat seama 
cine sunt, formalitățile vor fi respectate. Afară doar dacă 
nu este Maas. Phelia e probabil distrusă de toate astea. 

În ciuda atotce se-ntâmplase, Dawson zâmbi. Luă mâna 
soției sale într-a lui. Degetele ei erau mai groase decât atunci 
când o întâlnise pentru prima oară. Ale lui erau mai aspre. 
Timpul îi schimbase pe amândoi în anumite privinţe, în timp 
ce în altele îi lăsase neatinși. Din prima zi a căsniciei lor, ba 
chiar de dinainte, el ştia că lumea pe care o vedea ea era dife- 
rită de a lui. Era unul dintre motivele pentru care o iubea. 

— Sunt sigur că n-o să dăm peste niciunul, zise el. Issan- 
drian şi Klin n-o s-o ia pe drumul ăsta, iar Maas n-are de 
ce să plece de la curte. Deocamdată. 

Clara suspină şi-şi puse capul pe umărul lui. 

— Bietul meu soţ, zise ea. 

El își întoarse ușor gâtul și-o sărută pe păr chiar deasu- 
pra urechii, apoi îi cuprinse umerii cu brațul. 

— N-o să fie chiar aşa de rău, spuse el, încercând să dea 
impresia că într-adevăr credea ce spunea. Anul ăsta am ratat 
iarna la Osterling, Fells. Asta o să fie ca o compensație. O să 
ne petrecem vara acasă, o să dăm fuga la Camnipol pentru 
închiderea curții și apoi o să ne întoarcem înapoi să iernăm. 

— Dar putem? întrebă Clara. Am putea rămâne acolo 
până se termină iarna, dacă așa vrei. Nu trebuie să facem 
două drumuri. 

— Nu, iubito, zise el. Nu mă întorc doar ca să asist la 
parada de toamnă. O să vreau oricum să văd cum s-au 
împărțit cărţile la curte înainte să vină iarna. Doar dau 
impresia că-ți fac pe plac. De fapt, sunt un mistreț egoist. 

Clara chicoti. După câţiva kilometri, începu să sforăie 
ușurel. Observând asta, Coe îi întinse tăcut o pătură de lână 
şi Dawson o înveli pe Clara fără s-o deştepte. În urma lor, 
soarele cobora, înroșindu-se. Umbre se revărsau asupra 

ținutului și păsările înserării își anunțau prezenţa prin tri- 
luri zgomotoase. 

Dawson părăsea câmpul de luptă, dar bătălia avea să con- 
tinue fără el. Issandrian, Maas, Klin. Nu fuseseră uciși. Nici 
nu acționaseră singuri. Maas şi aliații lui de la curte aveau să 
facă tot ce le stătea în puteri ca să-și reabiliteze din nou 
numele. Daskellin avea, fără îndoială, să preia conducerea 
grupului lui Dawson sau cel puţin al acelei părți care-l putea 
înghiți pe micuțul bancher din Coasta de Nord. Simeon avea 
să danseze între spadele trase, spunându-și că în ochiul fur- 
tunii exista un echilibru care putea fi atins, că putea păstra 
pacea cu condiţia să nu se opună niciodată în mod deschis. 

Un rege slab putea supraviețui dacă avea curteni cre- 
dincioşi, dar alungându-l de Dawson, Simeon îl exilase pe 
singurul om care-i susținuse sincer cauza. Nimic bun nu se 
putea întâmpla. Curtea era dusă de nas de niște oameni 
care aveau propriile lor planuri. Nişte idioţi cu vedere în- 
gustă, preocupaţi numai de propriul lor bine. 

Acum ar fi fost nevoie de un miracol care să-l reabiliteze 
pe regele Simeon. Singura speranţă a regatului era ca prințul 
Aster să fie trimis ca pupil unei familii care putea să-l învețe 
ce înseamnă regalitatea mai bine decât regele însuși. Pentru 
o clipă, Dawson își permise o fantezie în care îl lua pe prinț 
sub aripa sa și-l învăţa ceea ce Simeon nu era capabil. Clara 
murmură în somn, înfășurându-se mai bine în pătură. 

Soarele cobora spre orizont, zidurile și turnurile Camni- 
polului pierzându-se în vâlvătaia sa. Pentru o clipă, Dawson 
îşi imagină că vedea lumina unui imens incendiu. Nu un 
apus de soare, ci Camnipolul în flăcări. Imaginea avea forța 
unei profeții. 

Idioți cu vedere îngustă, preocupați numai de propriul 
lor bine. Un oraș în flăcări. 

Dawson se întrebă în treacăt unde o fi dispărut Geder 
Palliako. 


CITHRIN 


afenelele avuseseră dintotdeauna locul lor în arta afa- 

cerilor. În porturile reci ca Stollbourne şi Rukkyupal, 

negustorii şi căpitanii de corăbii se aplecau deasupra 
meselor mozaicate, încălzindu-şi mâinile înmănuşate pe 
ceştile aburinde și urmărind soarele iernatic cum apune pe 
la amiază. Lângă apele vaste şi luminate de lună ale lui 
Miwaji, clanuri de sudici nomazi sorbeau din căni o băutură 
abia mai subțire ca noroiul, recitând versuri printre târguieli 
aprige asupra unor averi în argint și mirodenii. Pretutin- 
deni în lumea lăsată de dragoni, comerțul și cafeaua mer- 
geau mână în mână. 

Sau cel puţin așa stăteau lucrurile în poveştile magistru- 
lui Imaniel. Cithrin nu fusese niciodată dincolo de Vanai, 
iar banca locală își derula toate afacerile la sediu. Totuși, 
când veni vremea, Cithrin alese o cafenea micuță, cu o 
cameră separată în spate şi cu mese rudimentare de lemn 
în stradă. Se afla peste drum de Piaţa Mare, așa că putea să 
stea aproape de fierberea comerțului local fără să fie nevo- 
ită să facă afaceri la una dintre tarabele acelea itinerante. 
Proprietarul cafenelei — maestro Asanpur — era un cinnai 
foarte bătrân cu un ochi lovit de albeaţă și un talent vecin 
cu magia când venea vorba de prepararea cafelei. Fusese 
cum nu se poate mai fericit să primească o chirie modestă, 
care-i dădea lui Cithrin dreptul la intimitatea cămăruței lui 
dosnice. Dacă afară era înnorat, putea sta în sala comună, 
bând cafea și ascultând bârfele. Dacă ieșea soarele, se instala 
la una dintre măsuțele vopsite în alb din stradă ca să urmă- 
rească mulțimea care se perinda prin Piaţa Mare. 

Dacă totul mergea bine, cafeneaua lui maestro Asanpur 
avea să devină cunoscută drept centrul tranzacţiilor bancare 
și comerciale ale orașului. Cu cât avea să fie mai faimoasă, 
cu atât mai mulți oameni aveau s-o frecventeze, aducând 
cu ei veşti și bârfe şi speculaţii. Cithrin ştia că propria ei 
prezenţă era un început bun, dar că nu avea, cel mai pro- 
babil, suficient timp să lase lucrurile să-și urmeze cursul. 
Mai degrabă mai devreme decât mai târziu, adevărata 
Bancă Medean avea să vină să investigheze noua filială și, 
când avea să se întâmple asta, filiala trebuia să fie incredi- 
bil de prosperă. 

Ceea ce, pe termen scurt, presupunea o mică înşelătorie 
nevinovată. 

Cithrin văzu reacţiile provocate de sosirea lui Cary chiar 
înainte s-o vadă pe femeie. De-a lungul pieţei, privirile se 
întoarseră ca și cum un vânt ar fi trecut peste un lan de 
grâu, apoi se îndepărtară numai pentru a reveni, mai dis- 
cret, la obiectul atenţiei lor. Cithrin își bău cafeaua, prefă- 
cându-se că n-o observă pe femeia misterioasă care traversa 
piaţa îndreptându-se către marile gherete din care gărzile 
reginei administrau Piaţa Mare. Cary alesese ruta cea mai 
lungă cu putință, permițându-i astfel lui Cithrin să-i admire 
costumul. Croiala era elasseană, dar mătasea drapată și 
voalul cu mărgele te trimiteau cu gândul la Lyoneia. Biju- 
teriile ce o împodobeau erau din rezerva lui Cithrin, şi dacă 
le-ar fi vândut ar fi putut cumpăra cafeneaua de două ori. 
În ansamblul său, costumul vorbea despre comerțul de pe 
Marea Interioară, cu o autenticitate inspirată de călătoriile 
maestrului Kit în regiune. Nu era o apariţie prea des întâl- 
nită în Birancour și combinaţia de bogăţie și exotism atră- 
gea atenția mai bine decât un cântec. Hornet și Smit veneau 
în urma ei în armuri de piele, cu aroganţa pe care o deprin- 
seseră cât timp escortaseră convoiul, greu de deosebit de 
niște soldaţi autentici. 

Cary ajunse la gheretă și i se adresă uneia dintre gărzi. 
Erau prea departe ca să audă ce vorbeau, dar postura 

soldatului era grăitoare. Acesta făcu semn spre cealaltă 
parte a pieţei, către Cithrin și cafenea. Cary se înclină în 
semn de mulțumire și se întoarse, mergând fără grabă. 
Când ajunseră destul de aproape ca să-şi vorbească, Cithrin 
se ridică de la masă. 

— E de-ajuns? întrebă Cary. 

— E perfect, zise Cithrin. Vino cu mine. 

Îi conduse pe actori prin sala comună, a cărei dușumea 
de lemn trosni sub greutatea lor. Interiorul cafenelei consta 
dintr-o serie de mici camere despărțite de arcade joase. 
Ferestrele aveau obloane din lemn sculptat, care îmbogă- 
teau briza cu aroma lor de cedru. O tânără kurtadamă 
aşezată în capătul încăperii cânta discret la harpă, scoțând 
note delicate ca un murmur. Într-una dintre încăperi, un 
pursânge care discuta agitat cu un sudic cu ochi mari se 
opri şi se holbă la Cary şi la gărzile ei. Cithrin prinse privi- 
rea lui maestro Asanpur şi ridică două degete. Bătrânul făcu 
semn că a înțeles și se apucă să macine boabele necesare 
pentru două ceşcuțe. Cithrin voia ca toți privitorii să ştie că 
femeia cu îmbrăcăminte exotică era o persoană pe care 
Banca Medean o onora. Pătrunseră în intimitatea camerei 
ei închiriate. 

— Deci asta este? zise Smit după ce ușa se închise scâr- 
ţâind în urma lor. Credeam c-o să fie mai mult. 

Cithrin se așeză la măsuţă. Era loc suficient și pentru cei- 
lalţi, dar, în loc să se așeze, Hornet se duse la fereastra sub- 
tire pentru a privi aleea de dincolo de sticla albastră și aurie. 
Cary începu să își scoată bijuteriile de împrumut, iar Cithrin 
trase de sub scaun caseta de valori din fier, odată cu micuțul 
covoraș roșu pe care era pusă ca să nu zgârie podeaua. 

— N-am nevoie de prea multe lucruri aici, spuse Cithrin. 
Un registru, nişte mărunţiş. Nu-i ca şi cum le-a da oame- 
nilor sume foarte mari zilnic. 

— Dar nu asta-i ideea? întrebă Cary întinzându-i o bră- 
țară împodobită cu smaralde și rubine. Să scapi de toate 
astea? 

— Nu dându-le gratis ca pe bomboane, spuse Cithrin. 
Într-un oraș există un număr limitat de investiţii bune. Tre- 
buie multă osteneală ca să afli care-s alea. Aici este locul 
unde discut cu oamenii. Negociez acorduri, semnez con- 
tracte. Totul se aranjează aici și nu vreau să am gărzile în 
jur, intimidând lumea. 

— De ce nu? întrebă Hornet. Eu așa aș face. 

— Cred că-i mai bine ca oamenii să se simtă în largul lor, 
zise Cary şi la ușă se auzi un ciocănit ușor. 

Smit îi deschise lui maestro Asanpur, care ducea o tavă 
cu două ceșcuţe de culoarea osului. Cithrin descuie caseta 
de fier. În timp ce maestro Asanpur o servea pe Cary cu cafea, 
Cithrin înveli bijuteriile în cârpe moi și le puse în cutie, 
alături de registrul îmbrăcat în piele roşie și de punguta cu 
mărunțiș. Lacătul era rudimentar, dar solid, iar cheia, de o 
greutate liniștitoare la capătul șnurului din piele. Cithrin 
puse cheia bine. Cary sorbi din cafea şi scoase un mic sunet 
apreciativ. 

— Un alt avantaj al locului ăstuia, zise Cithrin. 

— Nu putem să mai stăm, spuse Hornet. Maestrul Kit 
vrea să jucăm Tragedia celor patru vânturi înainte de sosirea 
corăbiilor cu mărfuri din Narinisle. 

— O să finanțezi una? întrebă Cary. 

— O corabie sau o tragedie? întrebă Cithrin. 

— Oricare. 

— Nu, zise ea. 

De fapt, Cithrin se tot gândise la corăbiile cu mărfuri din 
Narinisle. 

Secretul unei mari averi era să cunoşti tiparele comerțului. 
Keshetul și Pâtul aveau măslini și vin cât să sature toate 
orașele din lume, dar niciomină de aur, iar fierul se găsea în 
ținuturi neprietenoase și lipsite de drumuri, la care era foarte 
greu de ajuns. Lyoneia avea soiuri fabuloase de lemn şi con- 
dimente, dar se chinuia să cultive suficient grâu cât să-și 
hrănească oamenii. Syramysul Îndepărtat, cu mătăsurile și 
vopselurile sale, cu magia și tutunul său, promitea cele mai 

rare mărfuri din lume, dar transportul maritim era atât de 
nesigur, încât pe drumul într-acolo mai multe averi fuseseră 
pierdute decât câştigate. Oriunde exista un dezechilibru, și 
cea mai sigură cale spre profit era să intermediezi între o 
resursă valoroasă și persoanele care o prețuiau. 

Pe uscat, asta însemna controlul asupra drumurilor dra- 
gonilor. Nicio construcție umană din piatră și mortar nu 
era pe măsura rezistenței jadului dragonilor. Toate marile 
orașe se dezvoltaseră acolo unde se dezvoltaseră din pricina 
dispunerii unor drumuri construite pe vremea când ome- 
nirea era o singură rasă, iar stăpânii lumii zburau purtaţi 
de aripi mari solzoase. Dragonii nu se coborau decât rareori 
la a merge pe asemenea drumuri, dac-o făcuseră vreodată. 
În imperiul acum prăbuşit acestea fuseseră echivalentul 
scării servitorilor și, în cazul comerțului pe uscat, ele deter- 
minau fluxul banilor. 

Dar marea cea fără de poteci, putea fi redesenată. 

În fiecare toamnă, corăbiile din sud încărcau ovăz și 
ulei, vin, piper și zahăr, și căpitani aventuroși sau suficient 
de disperaţi, plătiți în aur, porneau către nord. Coasta de 
Nord, Hallskarul, Asterilholdul, ba chiar și coasta nordică 
a Anteei cumpărau aceste bunuri, de multe ori mai ieftin 
decât aceleași sortimente care călătoriseră pe uscat. Navele 
comerciale puteau să ia o încărcătură din aceste porturi — 
cod sărat din Hallskar, fier și oțel din Asterilhold și Coasta 
de Nord -— dar cei mai mulți se mulțumeau să-și încaseze 
banii şi să pornească în grabă către porturile din Narinisle, 
unde așteptau sosirea transporturilor maritime de marfă 
din Syramysul Îndepărtat. Acesta era pariul cel mare. 

Un capriciu al vânturilor şi curenților făcuse ca națiunea 
insulară din Narinisle să reprezinte cel mai la îndemână 
port final pentru corăbiile din Syramysul Îndepărtat și, 
dacă onavă comercială reușea să-și schimbe încărcătura și 
banii pe marfa proaspăt sosită din tărâmurile acelea înde- 
părtate, un investitor își putea tripla banii. Dacă nu, risca 
să-și vadă corabia revenind din Narinisle numai cu ceea ce 

putea fi cumpărat de pe piața locală, obținând un profit 
considerabil mai mic, asta dacă și prețurile îl avantajau. Sau 
vasul putea să cadă pradă piraţilor ori să se scufunde, caz 
în care toată marfa fie era complet pierdută, fie putea fi 
răscumpărată la prețuri exorbitante şi cu o încetineală gla- 
cială de la înecați. 

Şi când navele reveneau în porturile lor din sud, iar ave- 
rile celor care le finanțaseră creșteau sau se micșorau în 
mod corespunzător, sponsorizarea acestei flote a aurului și 
condimentelor, care naviga laolaltă fără să aibă o alianţă şi 
fără să răspundă aceluiași steag, se reconfigura. O casă care 
pariase pe o singură corabie și avusese succes putea câștiga 
suficient cât să angajeze șase nave în anul următor. Cineva 
a cărui corabie dispăruse se chinuia să supraviețuiască în 
noua situație, cu averea diminuată. Dacă fusese înțelept 
şi-şi asigurase investiția, putea recâștiga suficient cât să 
facă o nouă încercare apelând la o persoană ca Cithrin. 

Probabil corăbiile plecaseră deja din Narinisle. În 
curând, cele şapte vase care ridicaseră ancora cu un an în 
urmă din Porte Oliva aveau să se întoarcă și, nu după mult 
timp, cineva avea să vină s-o întrebe dacă banca îi putea 
oferi o asigurare pentru a finanța o navă în anul următor. 
Neștiind care erau cei mai buni căpitani, neștiind care erau 
familiile cel mai bine poziționate ca să cumpere o încărcă- 
tură bună, avea să fie silită să lucreze bazându-se pe instinct. 
Dacă accepta toți solicitanţii, în mod sigur avea să-şi asume 
numeroase riscuri. Dacă nu accepta pe nimeni, banca ei nu 
avea nicio șansă să prospere şi ea n-avea să aibă ce să arate 
companiei-mamă. Din asemenea riscuri se compunea viața 
ei de acum. 

Să pariezi la luptele de câini părea o afacere mai sigură. 

— Vreo câteva contracte de asigurare poate, zise Cithrin, 
mai degrabă pentru sine decât pentru Cary și pentru ceilalți. 
Finanţări parţiale în câțiva ani, dacă treaba merge bine. 

— Asigurare. Finanţare. Care-i diferența? întrebă Smit. 

Cithrin scutură din cap. Era ca şi cum ar fi întrebat-o 
care este diferența dintre un măr și un peşte: nici nu ştia de 
unde să înceapă. 

— Cithrin uită că nu toți am crescut într-o bancă, spuse 
Cary şi dădu pe gât ce mai rămăsese din cafea. Dar trebuie 
să plecăm. 

— Anunţaţi-mă când e gata noua piesă, spuse Cithrin. 
Aș vrea să vin s-o văd. 

— Vezi? zise Smit. Ţi-am zis eu c-o să avem un patron. 

Plecară pe alee, transformați din misterioasa femeie de 
afaceri și gărzile ei în actori de stradă. Cithrin îi urmări 
îndepărtându-se prin fereastra a cărei sticlă le distorsiona 
siluetele. Un patron. Adevărul era că nu mai putea să diri- 
jeze publicul împreună cu Cary şi Mikel. Probabil că nu 
mai putea nici să meargă la o tavernă cu Sandr. Cithrin bel 
Sarcour, capul Băncii Medean din Porte Oliva, să bea cu un 
actor oarecare? Ar fi avut un efect îngrozitor asupra repu- 
tației băncii şi a ei personal. 

Gândul o făcu să se simtă singură și asta avea prea puțin 
de-a face cu Sandr. 

Când, căpitanul Wester își făcu apariţia, o oră mai târ- 
ziu, Cithrin era în stradă, așezată la aceeași masă la care o 
găsise Cary. O salută și se așeză în fața ei. Lumina soarelui 
îi scotea în evidenţă firele cărunte din păr, dar în același 
timp îi făcea ochii mai luminoși. Îi întinse peste masă 
o bucată de pergament. Ea privi cuvintele și cifrele, dând 
aprobator din cap. Chitanţa părea în regulă. 

— Cum a mers? întrebă ea. 

— N-au fost probleme, zise el. Tutunul este în dugheana 
vânzătorului. A strâmbat din nas cu privire la vreo câteva 
frunze, dar i-am zis că fie-l ia pe tot, fie deloc. 

— Nu trebuia să facă asta, zise Cithrin. Ar fi trebuit să 
negocieze cu mine. 

— Cred că i-am spus ceva de genul ăsta. A acceptat 
marfa. Piperul şi nucșoara o să fie transportate mâine. O să 
se ocupe Yardem și vreo doi dintre oamenii noi. 

— Este un început, zise Cithrin. 

— Vreo veste din Carse? întrebă Marcus. 

Întrebarea părea aproape degajată. 

— Am trimis o depeșă, zise Cithrin. Am folosit vechiul 
cifru al magistrului Imaniel și un curier lent, dar mă aştept 
s-o fi primit până acum. 

— Şi ce le-ai zis? 

— Că filiala şi-a depus actele de înființare şi începe să 
funcționeze aşa cum am plănuit împreună cu magistrul Ima- 
niel, zise Cithrin. 

— Deci nu le-ai spus adevărul. 

— Scrisorile se mai rătăcesc. Curierii iau bani ca să le 
desfacă și să le copieze. Nu mă aştept s-o intercepteze nimeni, 
dar dacă se va întâmpla una ca asta, o să arate exact cum 
trebuie. 

— Şi ai vreun motiv pentru care ai ales un curier lent? 

— Vreau să am timp să pun lucrurile în ordine înainte 
să vină ei, zise Cithrin. 

— Văd. Cred că ar trebui să... 

O umbră mai densă decât cea a unui nor se abătu asupra 
mesei. Absorbită de conversaţie, nu-l văzuse pe bărbat 
apropiindu-se, aşa că acesta păru să fi răsărit din pământ. 
Mai înalt decât căpitanul Wester, dar nu la fel de înalt ca 
Yardem Hane, purta o tunică de lână și pantaloni, o mantie 
groasă, vopsită în albastru, care-l apăra de răcoarea primă- 
verii, şi un colan oficial de bronz. Trăsăturile lui erau predo- 
minant de pursânge, dar era suficient de zvelt și de blond 
ca să fi putut avea un bunic cinnai. 

— lertați-mă, zise el cu o politețe scrupuloasă. Mă adre- 
sez lui Cithrin bel Sarcour? 

— Da, zise Cithrin. 

— Sunt trimis de guvernatorul Siden, spuse omul. 

Frica-i tăie răsuflarea. Descoperiseră falsul. Trimiteau 
gărzile. Își drese glasul și zâmbi. 

— E vreo problemă? întrebă ea. 

— Nicidecum, zise mesagerul și scoase o scrisorică — 
o hârtie netedă împăturită grijuliu, cu marginile cusute și 
sigilate. Dar guvernatorul mi-a sugerat să aştept în cazul în 
care doriți să răspundeți. 

Cithrin luă hârtia, neștiind încotro să se uite: la ea, la 
mesager sau la căpitan. După un timp care i se păru mult 
prea lung, își veni în fire. 

— Dacă-i spui lui maestro Asanpur că ai venit la mine 
pentru afaceri, o să se ocupe de confortul tău. 

— Sunteţi foarte amabilă, doamnă magistru. 

Cithrin aşteptă până când omul dispăru înăuntrul cafe- 
nelei înainte să rupă cusătura. Sfâşie hârtia cu un şuierat. 
Tremurând uşor, întinse pagina desfăcută pe masă. Scrisul 
era frumos, opera unui scrib profesionist. „Către Magistra 
Cithrin bel Sarcour, vocea și reprezentantul Băncii Medean 
în Porte Oliva, Eu, Idderrigo Bellind Siden, Prim-Guverna- 
tor al Porte Oliva prin împuternicirea specială a Maiestăţii 
Sale“ și aşa mai departe. Degetele ei alunecară în josul pagi- 
nii. „Solicit atenția dumneavoastră în calitate de voce a 
comerțului şi de cetățean al Porte Oliva, cu privire la anu- 
mite aspecte cruciale privind binele și prosperitatea ora- 
şului“ şi tot așa. Apoi, ajunsă aproape la finalul paginii, 
Cithrin se opri. 

Solicitarea şi aranjamentul unor operațiuni comune privind 
securitatea flotei comerciale maritime în anul următor... 

— Zeule! exclamă ea. 

— Ce e? întrebă căpitanul Wester. 

Vocea-i era joasă și calmă. Părea pregătit s-o audă spu- 
nând că trebuie să-l ucidă pe mesager și să fugă din oraş. 
Cithrin înghiţi ca să-și alunge nodul din gât. 

— Dacă înţeleg bine ce citesc, zise ea, guvernatorul ne 
cere să-i facem o ofertă în vederea unei operațiuni comune 
cu orașul pentru a escorta corăbiile de mărfuri din Narinisle. 

— Aha, zise Wester, apoi adăugă: Ştii că n-am înţeles 
nimic din ce-ai zis, nu? 

— Vrea să organizeze o flotă. Nave de război care să se 
asigure că negustorii ajung cu bine la destinație și-napoi. Şi 
caută pe cineva cu suficienți bani ca să finanțeze așa ceva. 

— Adică noi? 

— Nu, zise ea, în timp ce mintea-i calcula implicaţiile cu 
o precizie și un calm straniu. O să vrea să primească pro- 
puneri din mai multe părți, dar ne invită şi pe noi să intrăm 
în competiție. Cere Băncii Medean să facă o propunere de 
finanțare a unei flote a orașului. 

Căpitanul scoase un mormăit de parcă ar fi înțeles. Min- 
tea lui Cithrin era deja la kilometri distanță, calculând rapid. 
Dacă Porte Oliva se putea transforma într-un port mai atră- 
gător decât Orașele Libere, mai multe corăbii aveau să ac- 
cepte contracte de aici. Ratele asigurărilor urmau să scadă, 
pe măsură ce afacerea avea să pară mai puțin riscantă. Asta 
avea să aducă prejudicii tuturor celor care făceau afaceri 
numai în domeniul asigurărilor. Maccia o să se înfurie, iar 
Cabral n-avea să reacționeze prea bine dacă escorta ajungea 
până acolo. Se întrebă care erau şansele unor represalii 
directe împotriva navelor din escortă. 

— Ăsta-i genul de lucruri pe care s-ar presupune că tre- 
buie să-l facem? o întrebă Wester de undeva din altă lume. 

— Dacă primim noi însărcinarea şi ne achităm bine de 
ea, o să avem legături în tot sudul și un oarecare control pe 
Marea Interioară. O să avem de oferit companiei-mamă 
ceva mai valoros decât o căruță plină cu aur, zise Cithrin. 
N-au cum să obiecteze față de operațiunea asta. 

— Deci e ceva ce am putea face. 

Gheara din stomacul lui Cithrin era tot acolo, dar ceva se 
schimbase. Se pomeni zâmbind. Cu gurapână la urechi chiar. 

— Câștigăm asta și câştigăm totul, zise ea ridicând scri- 
soarea. 


Întâlnirea din palatul guvernatorului avea aerul unui 
eveniment informal. Vreo șase bărbați și femei ședeau într-o 
grădină. Gărzile turnau apă aromată şi vin cu mirodenii. 

Guvernatorul era un omuleţ cu o burtă respectabilă și care 
începuse să chelească. Își trata toți oaspeții cu politeţe și 
amabilitate, fiind, din această cauză, inutil ca indicator al 
importanţei persoanelor prezente. Sperase să găsească 
indicii în comportarea lui, urmărind cu cine anume vorbea 
mai mult. Dar nu-i rămăsese decât să-și dea cu presupusul. 

La reuniune participa un kurtadam bătrân, cu blană 
încărunțită pe față, gât şi spinare, care reprezenta un cartel 
întemeiat de breasla corăbierilor și două case de comerț 
locale. Un cinnai cu puțin cam prea mult fard în obraji se 
dovedi a fi patronul unei companii de mercenari suficient 
de mare ca să se poată vinde şi unor regi. Stând singură sub 
coroana răsfirată a unui palmier, o tralgă bea apă și ronțăia 
creveţi, ascultând tot ce se vorbea cu o concentrare care o 
descumpăni pe Cithrin. Toţi aveau planuri și istorii, inte- 
rese și slăbiciuni. Magistrul Imaniel ar fi putut trage con- 
cluzii dintr-o singură privire. Sau cel puţin ar fi făcut nişte 
presupuneri bazându-se pe experiență. Dar Cithrin încă era 
cu un an prea tânără ca să-și poată revendica moştenirea. 
Vinul era excelent. Conversaţia prietenoasă și veselă. Se 
simţea ca şi cum ar fi înotat într-un ocean cald, așteptând 
ceva care să se ridice la suprafață, s-o înhaţe de picior şi s-o 
tragă în adâncurile reci. 

Nici faptul că toţi o priveau ca pe o ciudăţenie nu o ajuta 
să se destindă. Vocea și reprezentantul Băncii Medean, 
nou-venită în oraș, dând peste cap planurile tuturor. Niciu- 
nul dintre ei nu se așteptase ca ea să fie un jucător în acest 
joc, își zise Cithrin. Îi lipseau cunoștințele necesare pentru 
a înţelege intrigile politice în desfăşurare în această curte, 
cu cintezele ei viu colorate și cu lespezile încălzite de soare, 
dar avea și ea propriile-i secrete. Cu cât rămânea mai mult 
timp un mister pentru ei, cu atât mai bine putea înţelege 
jocul. Îi dădu unei gărzi paharul gol și luă altul. Vinul ținea 
frica la distanţă. 

— Magistra bel Sarcour, zise guvernatorul ivindu-se 
lângă ea. Aţi fostîn Vanai, nu? Înainte de atacul anteenilor. 

— Am plecat chiar înainte de asta, zise Cithrin. 

— Aţi fost norocoasă c-aţi scăpat, zise femeia tralgă. 

Vocea-i era la fel de profundă ca a lui Yardem Hane, dar 
îi lipsea căldura. 

— Am fost, zise Cithrin, pe un ton politicos și neutru. 

— Ce ziceți de soarta orașului? o întrebă guvernatorul. 
Cithrin se așteptase la întrebare și avea răspunsul pregătit. 

— Anteea are o lungă istorie de amestecuri armate în 
Orașele Libere, zise ea. Magistrul Imaniel și cu mine ne 
aşteptam ca Vanaiul să fie ocupat cu un anotimp mai de- 
vreme decât s-a întâmplat. Că anteenii nu aveau intenţia să 
păstreze oraşul a devenit clar abia cu câteva săptămâni îna- 
intea sosirii lor. 

— Credeţi că au avut de la început intenţia de a distruge 
Vanaiul? întrebă un bărbat aflat în spatele guvernatorului. 

Avea trăsăturile unui pursânge, dar o piele aurie a cărei 
asprime îi amintea lui Cithrin de un jasuru. Ochii îi erau de 
un verde surprinzător. Îl chema Qahuar Em și vorbea în 
numele unui grup din ţinuturile nordice ale Lyoneiei, care 
era în parte asociaţie comercială, în parte trib nomad. Jude- 
când după înfățișare, Cithrin presupuse că era pe jumătate 
jasuru, ceea ce nu crezuse că era posibil. 

— Aveam o bănuială, îi răspunse ea. 

— Dar de ce a făcut Tronul Despicat una ca asta? întrebă 
guvernatorul. 

— Pentru că sunt o adunătură de sălbatici nordici neevo- 
luaţi și setoși de sânge, spuse tralga. Abia-s mai breji decât 
maimuțele. 

— Povestea pe care am auzit-o eu a fost că incendierea 
a luat pe toată lumea prin surprindere, până şi pe regele 
Simeon, zise mercenarul cinnai. Comandantul local a tratat 
toată acțiunea ca pe un soi de piesă de teatru politic. 

— Asta nu contrazice ideea mea despre maimuţele-înar- 
mate-cu-săbii, zise femeia tralgă și guvernatorul chicoti. 

— Nu mă miră că sunt mai multe interpretări, spuse 
Cithrin. Dar, dacă mă veți ierta, eu sunt mulțumită că am 
acționat pe baza informațiilor pe care le-am avut. 

— Am auzit zvonuri potrivit cărora Komme Medean 
şi-ar fi mutat interesul către nord și în special către Anteea, 
zise kurtadamul cel cărunt. Mi se pare cam straniu să-l 
vedem luând o poziție atât de activă în sud. 

Cithrin se simţi cuprinsă de îngrijorare. Dacă banca inter- 
venea în statele din nord — Anteea, Asterilhold, Hallskar 
şi Sarakal — era posibil ca ea să-i fi stricat jocurile înființând 
o filială la capătul celălalt al continentului. Nu era pregătită 
să discute despre asta, așadar conversaţia trebuia îndepăr- 
tată cât mai iute de la acest subiect. Zâmbi așa cum își ima- 
gină că ar fi făcut-o magistrul Imaniel. 

— Există oare interese pur nordice? întrebă ea. Narinisle 
se află în nord și se pare că ne preocupă pe toți. 

Atmosfera din curte păru să încremenească. Extrăsese 
sensul ascuns sub flecăreala lor și-l pusese pe masă. Se 
întrebă dacă nu cumva fusese nepoliticoasă, așa că zâmbi 
sorbindu-și vinul, purtându-se de parcă ar fi făcut-o inten- 
ționat. Qahuar cel pe jumătate jasuru îi zâmbi înclinând din 
cap, ca şi cum Cithrin ar fi marcat un punct într-un joc. 

— Narinisle o fi în nord, zise kurtadamul cărunt, dar 
problemele sunt toate în sud, nu? Regele Sephan și flota lui 
neoficială de pirați. 

— Sunt de acord, zise cinnaiul căpitan de mercenari. 
Singura cale pentru a face comerțul sigur este să fie de acord 
cu asta şi Cabralul. Și problema asta nu poate fi rezolvată 
numai pe apă. 

Tralga scoase un mormăit și lăsă deoparte crevetele pe 
care-l ronțăia. 

— Doar nu continui să susţii că ar trebui să adunăm o 
forță armată pe uscat ca să protejăm corăbiile, nu? zise ea. 
Dacă Porte Oliva pornește un război pe uscat cu Cabralul, 
regina o să ne dea foc în semn de scuze față de regele 

Sephan, chiar mai iute decât au ars anteenii Vanaiul. Sun- 
tem un oraș, nu un regat. 

— Dacă ne jucăm bine cărţile nici nu va trebui să o folo- 
sim, zise cinnaiul zburlindu-se. Şi nu-i o armată de invazie. 
Dar escorta care însoțește corăbiile cu mărfuri trebuie să fie 
capabilă să mobilizeze o forță şi pe uscat. Problema pira- 
ților nu poate fi rezolvată dacă pot să se refugieze într-un 
golfuleț undeva și să se ştie în siguranţă. 

Cithrin se aşeză pe un scaun înalt, își înclină capul şi 
ascultă în timp ce fațada politicoasă a celorlalți începea să se 
fisureze. Ca un artist care asamblează un mozaic piesă cu 
piesă, începu să desluşească taberele dinaintea ei și argu- 
mentele fiecăruia. 

Cartelul dintre constructorii de corăbii și casele de 
comerț insista pentru o escortă limitată, care să nu se înde- 
părteze la mai mult de câteva zile de Porte Oliva. Dacă ai 
împrejurimile sigure, argumentau ei, şi corăbiile cu mărfuri 
vor veni aici de bunăvoie. Avea să coste mai puțin şi tarifele 
de deplasare puteau fi scăzute. Ascultând intervenţiile băr- 
batului cinnai și ale femeii tralge, Cithrin deveni aproape 
sigură că respectivele case comerciale activau în domeniul 
asigurărilor. O escortă limitată lăsa o parte mare din ape 
neacoperită şi nesigură, cu mari riscuri ca încărcătura să 
cadă pradă piraţilor sau să se piardă, așa încât beneficiul 
rezultat din asigurări să nu scadă. 

Pe de altă parte, cinnaiul era în favoarea unei intervenții 
armate, pentru că oferta sa consta într-o forță armată. Dacă 
i-ar fi putut convinge pe ceilalți că numai o armată masivă — 
şi în special o-companie de mercenari cu săbii și arcuri — putea 
pune capăt pirateriei, el avea să fie în poziția de a furniza 
una. Fireşte, nimeni nu era de acord cu asta. 

Argumentele tralgei se bazau pe un tratat între Biran- 
cour şi Herez despre care Cithrin nu auzise. Trebuia să 
găsească o copie ca să înțeleagă despre ce era vorba în el, 
dar până și să afle un lucru pe care nu-l ştiuse până atunci 
era o victorie în sine. 

În timp ce ciorovăiala continua, zâmbetele ei deveniră din 
ce în ce mai puţin forțate. Mintea îi dansa printre frazele folo- 
site de fiecare dintre adversari, trăgând concluzii și făcând 
speculații pe care trebuia să le aprofundeze după ce serata 
se va fi încheiat. Cu blândețe și amabilitate, guvernatorul 
împiedică spiritele să se încingă atât de tare încât să se ajungă 
la lovituri, dar fără să facă pace. De aceea îi adunase pe toți. 
Aşa lucra. Cithrin puse la păstrare și această informație. 

După cel de-al treilea pahar de vin, se simţi destul de 
sigură pe sine ca să-și prezinte propriile argumente. 

— Îmi cer iertare, spuse ea, dar mi se pare că am făcut 
cu toţii o fixație pe problema piraților, deşi nu este singura. 
Mai sunt și alte necazuri care i se pot întâmpla unei corăbii 
cu mărfuri. Dacă am înţeles bine, trei corăbii au pierit într-o 
furtună acum trei ani. 

— Nu, se răsti tralga. 

— Acelea s-au scufundat în largul Coastei de Nord, zise 
kurtadamul. N-au ajuns până în Narinisle. 

— Dar investiţia în ele tot s-a pierdut, zise Cithrin. Pre- 
ocuparea noastră este cum să protejăm comerțul? Sau doar 
cum să facem ca piraţii să reprezinte un risc mai mic decât 
furtunile? După părerea mea, o forță de escortă ar trebui 
să fie pregătită să facă față oricărei situații de criză. 

— Nu poţi să formezi o escortă care să urmeze navele 
pretutindeni și să rezolve toate problemele, spuse cinnaiul. 

— Costurile inițiale ar fi mari, spuse Cithrin, ca și cum 
asta ar fi fost obiecția lui. Ar cere din partea Porte Oliva un 
angajament suficient de lung pentru a asigura recuperarea 
cheltuielilor într-un termen rezonabil. Și probabil ceva 
cunoștințe despre porturile din nord. 

Rostise toate acestea de parcă ar fi fost niște speculații 
întâmplătoare, într-o discuţie cu prietenii. Dar toți înțele- 
seră ce spusese de fapt. 

Banca Medean avea să protejeze corăbiile cu mărfuri din 
Porte Oliva până oriunde s-ar fi dus acestea și înapoi. Avea 
destui bani ca să poată investi aur în proiect fără să primească 

nimic în schimb ani de zile. Iar banca, cu compania-mamă în 
Carse, avea legături cu statele din nord. Dacă era o viziune 
mai grandioasă decât ceea ce dorise să pună pe masă, cu atât 
mai bine. Ceilalți puteau să se ia la întrecere cu privire la 
numărul de soldaţi, la prețul mic oferit pentru diverse servi- 
cii mărunte, la felul în care puteau exploata anumite tratate 
sau acorduri comerciale. Cithrin putea spune: „Sunt câinele 
cel mai mare. Pot să fac ceea ce voi nu puteți.“ 

Îi plăcea senzația. 

Pentru o clipă, în curte se făcu liniște, apoi, tocmai când 
kurtadamul, mânios, trăgea aer în piept, vorbi semi-jasurul 
cu ochi verzi. 

— Are dreptate, zise el. 

Qahuar Em şedea lângă guvernator. În lumina care se 
revărsa din cerul îmbibat de albastru, pielea lui căpătase o 
nuanţă apropiată de a bronzului, ca o statuie însuflețită. 
Când zâmbi, ea observă că dinţii lui albi de pursânge aveau 
o vagă ascuțime, ca ai jasurilor. 

— Glumeşti, zise kurtadamul descurajat. 

— Poţi face lucrurile numai pe jumătate, spuse el, arun- 
cându-i o privire kurtadamului, apoi revenind la Cithrin. 
Dar ce i-ar putea opri pe cei din Daum să facă la fel? Sau 
pe cei din Upurt Marion? Pe cei din Newport şi Maccia? 
Ai putea transforma Porte Oliva într-un loc puţin mai sigur 
şi mai popular timp de câțiva ani, până când celelalte orașe 
ti-ar urma exemplul. Sau ai putea să faci o manevră deci- 
sivă, să domini comerțul din zonă şi să stăpânești rutele 
comerciale timp de o generaţie. Depinde ce țeluri îți pro- 
pui, presupun. 

Cithrin se pomeni zâmbindu-i chiar în timp ce realiza 
că bărbatul spusese şi mai puţin decât ea. Trebuia să fie 
atentă la el, își zise. Şi, ca și cum i-ar fi citit gândurile, el îi 
zâmbi larg. 

Conversaţia continuă preț de încă o oră, dar vântul se 
schimbase. Kurtadamul se rezumă la comentarii ranchiu- 
noase, mercenarul reîncadră aspectele militare ca fiind 

parte a unei strategii mai ample, iar tralga recăzu în tăcere. 
Curentul ascuns de mânie și suspiciune era palpabil și 
guvernatorul părea satisfăcut de desfășurarea lucrurilor. 
Când Cithrin plecă, înfăşurată în șalul ei cu mărgele, îşi 
aminti cu greu că trebuia să umble ca o femeie de două ori 
mai vârstnică. Îi venea să păşească din gleznă. 

Aşteptă pe treptele cu vedere spre templul din cealaltă 
parte a pieţei, afişând o pietate pe care n-o simțea. Soarele 
se coborâse spre apus, reflectându-și razele pe fațada tem- 
plului şi făcând piatra să strălucească. Luna răsărise deja și 
plutea pe cerul indigo lipsit de nori, un cerc pe jumătate 
alb şi pe jumătate beznă. Din pricina frumuseţii orașului şi 
a cerului şi, probabil, și fiindcă băuse puțin cam mult vin, 
era cât pe ce să-și rateze prada când trecu pe lângă ea. 

— Scuză-mă, zise. 

Semi-jasurul se întoarse şi privi peste umăr ca și când 
n-ar fi recunoscut-o. 

— Te numești Qahuar? întrebă Cithrin. 

EI îi corectă pronunția cu blândeţe. Stătea cu o treaptă 
mai jos decât ea şi capetele le erau la același nivel. 

— Voiam să-ți mulțumesc că m-ai susținut, zise ea. 

El zâmbi larg. Faţa-i era mai lată decât păruse în curtea 
guvernatorului. Pielea-i părea mai puțin aspră, iar privirea 
mai blândă. Îi trecu prin minte că bărbatul trebuie să fi avut 
vârsta pe care pretindea ea că o are. 

— Voiam și eu să-ți spun acelaşi lucru, spuse el. Împre- 
ună, cred că o să ne descotorosim de jucătorii mai mici. 
Recunosc că nu mă aşteptam să concurez împotriva Băncii 
Medean. 

— Eu nu mă aşteptam să concurez deloc, spuse ea. 
Totuși sunt măgulită că guvernatorul s-a gândit la mine. 

— Se folosește de tine ca să obțină condiţii mai profita- 
bile de la mine, spuse Qahuar. Apoi, văzându-i reacția, 
adăugă: Nu mă deranjează. Dacă nu merge, o să se folo- 
sească de mine ca să obțină condiţii mai profitabile de la 
tine. Nu ajungi într-o funcţie ca a lui fiind sentimental. 

— Și totuşi, zise Cithrin. 

— Şi totuși, zise Qahuar ca şi cum ar fi fost de acord. 

Rămaseră tăcuţi o clipă. Expresia feței lui se schimbă, ca 
şi cum ar fi văzut-o pentru prima oară. Ca și cum ea l-ar fi 
nedumerit. Nu. Nu nedumerit. Intrigat. Apoi zâmbetul i se 
schimbă şi Cithrin simți cum propria ei expresie devine 
mai caldă. Se simți încântată că acest bărbat îi era rival. 

— Ai făcut jocul mai interesant, doamnă magistru. Sper 
să te mai întâlnesc cât de curând. 

— Cred c-așa ar trebui, zise Cithrin. 


GEDER 


e dealurile nesfârșite de cremene unde Sarakalul se înve- 

cina cu Keshetul printr-o graniță nemarcată, noțiunea de 

prinţ avea altă semnificație decât cea cu care era obişnuit 
Geder. Un om se putea intitula prinț dacă deţinea o anumită 
suprafață de pământ sau comanda o forță armată sau dacă 
era fiul ori nepotul unui prinț. Până şi rasa avea prea puţină 
însemnătate. Prinții din Keshet puteau fi yemmu, tralgi sau 
jasuru şi nu exista vreo barieră nici pentru celelalte rase, în 
aparenţă, chiar dacă nu și în practică. 

Pursângii mai ales lipseau cu desăvârșire de pe aceste 
câmpii vaste şi aride şi Geder descoperi că micul lui grup — 
el, scutierul și patru oameni aflați în serviciul tatălui său — 
devenise fără întârziere obiectul curiozităţii în toate orașele 
şi satele de la est de Sarakal. ÎI strigau „prințul pursânge” 
și când Geder încerca să-i corecteze se arătau nedumeriți. 
Să-şi transpună rangul în termenii cunoscuţi în Keshet ar 
fi fost imposibil și fără rost, aşa că, atunci când curtea itine- 
rantă a prințului Kupe rol Behur îl pofti pe Geder să bene- 
ficieze de ospitalitatea sa, acesta descoperi că era mai ușor 
să se pretindă mai mult sau mai puţin egalul lordului jasur 
cu solzi aurii. 

— Nu înţeleg, prințe Geder. Ţi-ai părăsit țara și poporul 
căutând ceva, dar nu știi ce anume sau unde se află. N-ai 
niciun drept asupra sa și nici nu ştii dacă vreo asemenea 
pretenţie s-ar putea ridica. Ce profit speri să obţii? 

— Păi nu e un proiect de genul ăsta, zise Geder întin- 
zându-se să ia încă un cârnăcior mic și negricios de pe farfuria 
dintre ei. 

Când Geder zărise norul de praf al curții itinerante înăl- 
țându-se deasupra orizontului ca fumul deasupra unui 
mare incendiu, se așteptase să fie cam ca o campanie. Îşi 
imaginase niște corturi ca acela în care dormise el pe dru- 
mul spre și dinspre Vanai și în care dormea și acum, în exi- 
lul său pașnic. Se înșelase. Nu pătrunsese într-o tabără, fie 
ea şi una luxoasă. Era un oraș cu clădiri cu schelet de lemn, 
cu un templu dedicat unei divinități gemelare de care Geder 
nu auzise și cu o piață unde prințul dădea ospeţe. Doar 
ierburile şi tufişurile care acopereau străzile arătau că orașul 
nu se aflase acolo cu o zi înainte. Geder presupuse că peste 
o zi oraşul n-avea să mai fie în acel loc. Ca desprins dintr-o 
legendă, era o aşezare care exista doar o noapte, dispărând 
odată cu roua. Torţe pâlpâiau fumegând în bătaia vântului. 
Stelele își revărsau strălucirea asupra lor. Căldura verii se 
ridica din pământ, împrăștiindu-se în aer. 

Geder vâri cârnăciorul în gură. Avea un gust sărat şi 
bogat, lăsându-i pe limbă o aromă aproape fantomatică de 
zahăr și fum. Nu mai mâncase așa ceva în viața lui și l-ar 
fi înfulecat chiar dacă ar fi fost făcut din ochi de şopârlă și 
picioare de pasăre. Atât de bun era. Dintre cele şaisprezece 
platouri pe care sclavii le purtau în jurul mesei, acesta era 
preferatul său. Deși frunzele alea verzi cu pete roşii şi ulei 
erau pe locul doi, la mică distanţă. 

— Nu caut ceva care să-mi aducă aur, zise el cu gura 
plină. 

— Onoare atunci. 

Geder zâmbi vinovat. 

— Eseul speculativ nu-i aduce unui om o prea mare 
admiraţie. Nu printre cei din neamul meu cel puţin. Nu, 
mă duc pentru că am auzit că acolo a existat ceva cu multă 
vreme în urmă și voiam să văd ce pot afla despre asta. Să 
scriu ce am aflat și ce bănuiesc, astfel ca într-o zi cineva să 
citească şi să adauge ceea ce el însuși a aflat. 

„Şi“, adăugă el în gând, „să stau departe de frământările 
din Camnipol și să găsesc un colţișor în cea mai îndepărtată 
margine a lumii unde necazurile să nu-mi dea de urmă.“ 

— Şi-apoi? 

Geder ridică din umeri. 

— Asta-i tot, spuse el. Ce altceva să mai fie? 

Prinţul jasuru se încruntă, sorbi dintr-un pocal care fie 
fusese modelat să aducă a craniu, fie fusese confecționat 
dintr-unul şi zâmbi larg, aţintind spre el o gheară lungă 
îmbrăcată în argint. 

— Eşti un om sfânt, zise prinţul. 

— Nu. Pe Zeu, nu. Nu eu. 

— Un iscusit, atunci. Un filosof. 

Geder fu cât pe ce să protesteze și de data asta, dar îşi 
luă seama. l 

— Poate că-s un filosof, zise el. 

— Un om, calul lui și orizontul. Ar fi trebuit să-mi dau 
seama. Este un proiect de natură spirituală. 

Prințul își înălță brațul masiv și lătră ceva ce aducea a 
ordin. Cei o sută de bărbați şi femei aşezaţi la mesele lungi — 
cavaleri sau doar spadasini, Geder nu putea fi sigur — scoa- 
seră un strigăt, râzând, rânjind și înghiontindu-se. După 
câteva momente, la marginea pieței se iviră două gărzi, 
ținând fiecare în mână câte un lanț de fier. Lanţurile se 
pierdeau în beznă, atârnând într-un fel care-l făcu pe Geder 
să creadă că rolul lor era mai degrabă simbolic. 

Femeia care se ivi în cercul de lumină, la capătul lanțu- 
rilor, era foarte bătrână. Fruntea lată şi spiralele negre de 
pe piele o indicau ca fiind haavirkină chiar și înainte să-şi 
fi ridicat mâna lungă cu trei degete în semn de salut. Geder 
mai văzuse haavirkini când regele ales al Hallskarului tri- 
misese ambasadori la curte, dar niciodată unul atât de 
vârstnic și care să emane atâta demnitate. 

Femeia se apropia de prinţ, cu gărzile mergând înaintea 
ei. Geder nu-și putea da seama după zgomotele mulțimii 
dacă o batjocoreau sau îi cinsteau prezența. Femeia îl privi 
pe Geder din cap până-n picioare, de parcă l-ar fi cântărit. 

— Ea este clarvăzătoarea mea, îi zise prințul. 

Apoi i se adresă femeii. 

— El este oaspetele nostru. Călătorește prin Keshet într-o 
misiune spirituală. 

— Așa-i, aprobă femeia. 

Prințul zâmbi ca şi cum ea i-ar fi oferit un dar. Își puse 
brațul pe al lui Geder cu un gest ciudat de intim. 

— E a ta în noaptea asta, spuse prințul. 

Geder se încruntă. Spera că nu era vorba despre o sclavă 
de pat, deși citise despre aşa ceva în vechile istorii despre 
Keshet. Tuşi gândindu-se cum să scape, dar clarvăzătoarea 
se mulțumi să-și ridice mâna. O altă servitoare veni zorită 
cu un scăunel de lemn și haavirkina se așeză, privind chi- 
pul lui Geder. 

— Bună, îi zise Geder cu vocea nesigură. 

— Te cunosc, zise ea, apoi se întoarse și scuipă pe pământ. 
Te-am visat o dată, când eram copilă. 

— Ăăă, zise Geder. Serios? 

— Este foarte pricepută, spuse prințul. Foarte înțeleaptă. 

— Unchiul meu era bolnav, spuse clarvăzătoarea, dar 
boala lui n-avea simptome. Nici febră, nici slăbiciune, 
nimic, așa că nu știam cum s-o tratăm. 

— Atunci de unde ştii că era bolnav? 

— Era un vis, îi explică ea răbdătoare. A mâncat ierburi 
amare ca să se vindece şi după aceea până și apa pe care o 
bea avea gust dulce. Dar în apă nu era nimic. Dulceaţa era 
în el, şi de fapt nu era dulceaţă. Doar că nu era amăreală. 
Dar n-avea puterea să vindece nimic. 

Clarvăzătoarea îi luă mâna într-a ei, pipăindu-i încheie- 
turile cu degetele ei lungi de parcă ar fi căutat ceva. Îi ridică 
palma la nas și i-o adulmecă. Geder simți că i se înfioară 
pielea şi încercă să-și retragă mâna. 

— O vei întâlni de trei ori, spuse ea, și de fiecare dată vei 
fi alt om. Şi, de fiecare dată, ea îţi va da ceea ce vrei. Ai întâl- 
nit-o deja o dată. 

Clarvăzătoarea își ridică sprâncenele ca şi cum ar fi vrut 
să spună „Înţelegi?“ 

„Asta era despre mine?“ se întrebă Geder. 

— Mulţumesc, spuse el și femeia dădu din cap mai mult 
ca pentru sine. Lumina pâlpâitoare a torțelor făcea mode- 
lele negre de pe pielea ei să pară că se mișcă, însuflețite de 
o voință proprie. 

— Asta a fost tot? întrebă prințul jasuru. 

— Totce am a-i spune lui, zise cu blândeţe clarvăzătoarea. 

Se ridică în picioare, făcând să zornăie lanţurile ce-i prin- 
deau gâtul. 

— Noi doi vom sta de vorbă, dar mai târziu. 

Făcu o plecăciune, se întoarse şi se îndepărtă pășind 
printre tufișurile joase şi prăfuite, printre mesele de lemn 
la care stăteau războinicii din Keshet, printre umbre. Pur- 
tătorii lanțurilor o urmau ca și cum ea ar fi fost cea care-i 
conducea. Liniştea era întreruptă numai de zornăitul lanțu- 
rilor și de sfârâitul torțelor aprinse. Geder crezu că întrevede 
surpriză, ba chiar şoc pe fețele cavalerilor, dar nu înțelegea 
de ce. Ceva tocmai se petrecuse, dar nu-și putea da seama 
ce anume. 

Prinţul îşi scărpină solzii de pe falcă și gât, în felul în 
care un pursânge și-ar fi scărpinat barba. Zâmbi, arătând 
un șir de dinți negri şi ascuțiți. 

— Mâncaţi! Cântaţi! ceru el, iar vocile și larma se înălțară 
din nou ca mai înainte. 

Geder mai luă un cârnăcior şi se întrebă ce îi scăpa. 


În urma ospățului, Geder se alesese cu o durere de sto- 
mac. Culcat în cortul lui, ascultând vântul blând al verii 
prin deşert, încerca fără succes să adoarmă. Auzea sforăitul 
domol al scutierului, adulmeca praful fin al Keshetului, 
care părea capabil să pătrundă oriunde, şi simţea gustul 
cărnii condimentate de la ospăț, dar plăcerea gustului se 
spulberase. Lumina lunii răzbătea pe sub marginile cortu- 
lui, argintând întunericul. Se simțea agitat și toropit în 
același timp. 

„Dulceaţa era în el şi de fapt nu era dulceaţă. Doar că nu 
era amăreală. Dar n-avea puterea să vindece nimic.“ 

Din tot ce-i spusese clarvăzătoarea, acestea erau cuvin- 
tele care-i dădeau târcoale, la fel de inconfortabile ca efectul 
condimentelor. I se părea că haavirkina vorbise despre 
Vanai şi Camnipol. Când se gândea la asta simțea din nou 
rana din picior, acolo unde-l lovise săgeata. În exact acelaşi 
mod, cea mai mică abatere a atenţiei îi putea reaminti de 
greutatea ce-i apăsase pieptul pe lungul drum de întoar- 
cere din Vanai. Nu-şi amintea prea bine chipul mamei lui 
moarte, dar silueta femeii profilându-se pe fundalul flăcă- 
rilor de deasupra Vanaiului îi apărea în fața ochilor la fel 
de clar precum cortul în care se afla. Chiar mai clar. 

Serbările şi banchetele ce-l întâmpinaseră la sosirea în 
Camnipol trebuiau să fi gonit năluca aceea şi, pentru un 
timp, chiar o făcuseră. Dar nu pentru totdeauna. Fusese 
dulce — sau așa crezuse el atunci —, dar poate că, de fapt, nu 
fusese. În mod clar, cât timp se petrecuse totul, se simțise 
minunat. Se înălțase în rang la curte. Salvase orașul de 
revolta mercenarilor. Şi totuși iată-l din nou în exil, fugind 
de niște jocuri politice pe care nu le înțelegea. Şi, oricât de 
neplăcută era senzația din stomac, tot era mai bună decât 
coşmarurile provocate de incendiu. 

De fapt, ce se întâmplase cu Vanaiul nu era vina lui. 
Fusese folosit. Somnul pierdut, groaza perpetuă, bănuiala 
că, pe parcursul banchetelor și serbărilor în cinstea lui, 
Alan Klin și prietenii săi râdeau de el pe ascuns. Astea erau 
cicatricele lui. 

Răsuci gândul pe toate părţile. Jocurile politice de care 
musteau Turla Regelui și Camnipolul nu erau unele în care 
se vârâse de bunăvoie. Ușurarea pe care o simţise întor- 
cându-se din Vanai şi descoperindu-se adorat şi aprobat i 
se părea falsă și, în același timp, își dorea s-o simtă din nou. 
ÎI ajutase să uite pentru un timp vocea focului. Dar la fel ca 
apa din visul clarvăzătoarei haavirkine, dulceața nu fusese 
dulceaţă, ci doar o eliberare de gustul amar. Și nu vinde- 
case nimic. 

Dacă ar fi putut înţelege ce se întâmplase, dacă ar fi 
putut vedea dincolo de joc şi de jucători, ar fi ştiut cine era 
cu adevărat de vină. Şi cine erau adevărații lui prieteni. 

Se întoarse pe o parte, trăgându-șşi păturile peste el. Miro- 
seau a praf și sudoare. Noaptea era prea caldă ca să aibă 
nevoie de ele, dar atingerea țesăturii îl liniştea. Suspină și 
stomacul îi ghiorțăi. Clarvăzătoarea haavirkină avusese 
dreptate în felul ei. Poate chiar era atât de înțeleaptă pe cât 
pretindea prințul. Geder se gândi s-o caute de dimineaţă și 
să-i mai pună întrebări. Chiar dacă ar fi fost numai super- 
stiții fără sens, ar fi avut ceva la care să se gândească în 
nopțile lungi şi singuratice din deşert. 

Nu-și dădu seama că adormise până nu se trezi. Soarele 
avea strălucirea aurie a florilor sălbatice și roua trecătoare 
făcea aerul să pară mai rece decât era. Își trase pe el panta- 
lonii şi o tunică. Erau veşminte mai simple decât cele din 
noaptea trecută, dar nu mai mergea la un ospăț princiar. Şi, 
în fond, se afla în Keshet. Standardele erau probabil altele. 
Clădirile de lemn încă mai erau în picioare și Geder porni 
către ele, plimbându-și privirea în căutarea santinelelor. Nu 
le zări. 

Nu zări pe nimeni. 

Când ajunse la clădiri şi la marea piață unde cinase cu 
mai puțin de o zi în urmă, erau pustii. Când strigă, nu-i 
răspunse nimeni. Ar fi fost ca în cântecele acelea pentru 
copii în care toți comesenii se dovedeau, de fapt, stafii, 
numai că vedea urme de pași şi simţea mirosul bălegarului 
de cal şi ai cărbunilor nu tocmai stinși ițindu-se albi și roșii 
din vatră. Caii dispăruseră, bărbaţii şi femeile la fel, dar 
căruțele rămăseseră. Vinciurile solide pe care oamenii 
prințului le foloseau ca să-şi construiască orașele lor ad-hoc 
erau încă la locurile lor. Găsi până și lanţurile lungi pe care 
le purtase clarvăzătoarea, înfășurate pe un mosor de bronz 
şi abandonate în praf. 

Reveni la tabăra sa, unde scutierul tocmai îi pregătea un 
mic-dejun constând din terci de ovăz și cidru îndoit cu apă. 

Geder se așeză la masa sa de campanie și privi farfuria de 
cositor, apoi tabăra abandonată. 

— Au plecat în toiul nopții, zise Geder. Au luat tot ce-au 
putut căra fără să facă zgomot și au dispărut pe întuneric. 

— Poate că prinţul o fi fost ucis și jefuit de oamenii lui, 
spuse scutierul. În Keshet se mai întâmplă asemenea 
lucruri. 

— Noroc că n-am fost prinşi la mijloc, zise Geder. 

Ovăzul era îndulcit cu miere. Cidrul avea ceva tărie, în 
ciuda apei. Scutierul aşteptă în tăcere ca Geder să mănânce, 
în timp ce ceilalți servitori strângeau tabăra. Soarele abia 
se ridicase de două palme deasupra orizontului când 
Geder termină de mâncat. Voia să ajungă cât mai departe, 
urmându-și propriul său drum, departe de tabăra nefiresc 
de liniștită. 

Se întrebă, totuși, ce altceva va fi văzut haavirkina și ce-i 
va fi spus prințului după plecarea oaspetelui străin. 


MARCUS 


ş prefera să o înmânez direct magistrei bel Sar- 
cour, zise bărbatul. Nu este vorba de lipsă de res- 
pect față de dumneata, domnule, dar contractele 
mele n-au amprenta dumitale pe ele. 

Era un ins scund, al cărui cap nu ajungea mai sus de 
umărul lui Marcus, iar hainele îi miroseau la fel ca prăvălia 
sa: a santal, piper, chimion și chimen. Avea un chip îngust 
ca de vulpe și un zâmbet care părea fals. În încăperile de 
jos ale Băncii Medean din Porte Oliva se aflau Marcus, Yar- 
dem, Ahariel, kurtadamul cel îndesat, și mereu prezentul 
Gândac. Spadele lor puse laolaltă cântăreau probabil la fel 
de mult ca negustorul de mirodenii și totuși omul emana 
dispreț cum emană focul căldură. 

— Dar dat fiind că ea nu-i aici, zise Marcus, trebuie să 
te mulțumești cu mine. 

Negustorul de mirodenii ridică din sprâncene şi buzele 
lui subțiri se strânseră într-o linie. Yardem tuși și Marcus 
simți un regret vag. Tralgul avea dreptate. 

— Pe de altă parte, continuă Marcus, dacă o să ne accepți 
ospitalitatea pentru câteva minute, o să mă străduiesc să o 
găsesc. 

— Așa-i mai bine, zise omul. Pot să capăt o ceașcă de 
ceai cât aştept? 

„Aş putea să te omor cu mâinile goale“, își zise Marcus 
şi asta fu de ajuns ca pe buze să i se ivească zâmbetul pe 
care-l impunea eticheta. 

— Gândacule? zise Marcus. Poţi să ai grijă de confortul 
oaspetelui nostru? 

— Da, căpitane, zise micul timzinai sărind în picioare. 
Vreţi să mă urmați, domnule? 

Marcus ieşi în stradă, cu Yardem urmându-l ca propria 
umbră. Soarele la apus era încă sus pe cer. Ghiveciul cu 
lalele din fața băncii era în plină floare, petale de un roșu 
strălucitor cu vinișoare albe. 

— Tu du-te în Piaţa Mare, zise Yardem, și eu o să verific 
la tavernă. 

Marcus clătină din cap și scuipă pe caldarâm. 

— Dacă preferi s-o găseşti tu, pot să mă duc eu în Piaţa 
Mare, zise Yardem. 

— Stai aici, spuse Marcus. Mă întorc imediat. 

Marcus pomi pe stradă. Sudoarea i se aduna între omo- 
plați și i se scurgea pe spinare. Un câine cu blana gălbuie îl 
privi cu limba scoasă din umbra unei alei, prea topit de 
căldură ca să latre. Străzile erau mai goale decât aveau să 
fie după asfinţit, lumina alungându-i pe oameni la adăpost 
mai eficient decât întunericul. Până și vocile cerșetorilor și 
vânzătorilor stradali păreau toropite şi fără vlagă. 

Prin comparaţie, taverna era răcoroasă. Lumânările nu 
fuseseră aprinse ca să nu mai adauge nici măcar puţina lor 
căldură și, în ciuda luminii orbitoare de pe stradă, mesele din 
sala comună erau slab luminate. Marcus își miji ochii, 
dorindu-și ca vederea să-i fi fost mai ageră. În încăpere se 
aflau vreo zece oameni aparținând mai multor rase, dar 
niciunul nu era ea. Din spate se auzi râsul lui Cithrin. Marcus 
îşi făcu drum prin sala comună, urmând tonul familiar al 
vocii ei până la pânza ce asigura intimitatea meselor private. 

— ... ar avea ca efect recompensarea celor mai serioşi 
dintre debitori. 

— Numai până când încep să devină neserioși, zise o 
voce masculină, vorbind mai încet. Sistemul tău îi încu- 
rajează pe debitori să se extindă și, dacă o fac prea mult, 
riscurile devin din mici mari. 

— Doamna magistru, zise Marcus. Aveţi o clipă? 

Cithrin trase pânza deoparte. După cum se așteptase Mar- 
cus, bărbatul pe jumătate jasuru era cu ea. Qahuar Em. 
Concurența. Pe masă, între ei, se afla o farfurie cu brânză și 
morcovi muraţi, alături de o sticlă de vin care nu mai avea 
mult până să se golească. Rochia de bumbac brodat a lui 
Cithrin îi scotea în evidenţă silueta, iar părul, care fusese prins 
la spate, i se revărsa cu o neglijență studiată pe un umăr. 

— Căpitane? 

Marcus făcu semn către ușa ce dădea în alee. Pe chipul 
lui Cithrin se citi o iritare profundă. 

— Aș putea să ies, se oferi Qahuar Em. 

— Nu. Mă întorc imediat, spuse Cithrin. 

Marcus o urmă afară. Aleea duhnea a mâncare stricată 
și a urină. Cithrin își încrucișă brațele. 

— Negustorul de mirodenii a venit cu comisioanele pe 
săptămâna asta, zise Marcus. Nu vrea să le predea altcuiva 
decât ţie. 

Încruntarea desenă linii în colțurile gurii lui Cithrin și îi 
trasă riduri pe frunte. Bătu darabana cu degetele pe braţe. 

— Vrea să discute despre altceva, zise ea. 

— Şi nu cu mercenarii, zise Marcus. Cel puţin așa pre- 
supun. 

Fata făcu semn că așa era, căzând pe gânduri. 

În asemenea momente, când uita de sine, se schimba. 
Falsa maturitate pentru care o antrenaseră maestrul Kit și 
actorii era convingătoare, dar aceea nu era Cithrin. La fel 
cum nu era nici tânăra femeie şovăielnică, pendulând între 
nesiguranță şi o exagerată încredere în sine. Când stătea ca 
acum, cu chipul imobil și cu mintea lucrându-i în liniște, 
puteai să întrevezi femeia care se ascundea în ea. Femeia 
care avea să devină. Marcus își mută privirea în josul aleii 
şi-şi spuse c-o făcea ca să-i acorde dreptul la intimitate. 

— Ar trebui să discut cu el, spuse Cithrin. E acasă? 

— Da, cu Gândacul și cu Yardem. 

— Atunci ar trebui să mă grăbesc, spuse ea cu un umor 
ce dădea căldură cuvintelor. 

— Pot să-i transmit lui Qahuar regretele tale... 

— Nu, spune-i că mă întorc imediat. Nu vreau să plece 
în lipsa mea. 

Marcus ezită, apoi făcu semn că a înțeles. Cithrin se 
îndepărtă pe alee, atentă pe unde călca, până ajunse la colț, 
păși în stradă şi dispăru. Marcus mai rămase un timp în 
penumbra duhnitoare, apoi intră înăuntru. Semi-jasurul 
stătea tot la masă, mestecând gânditor un morcov murat. 
Dac-ar fi fost să ghicească, Marcus ar fi zis că bărbatul era 
cu câțiva ani mai tânăr decât el, deşi sângele de jasuru făcea 
să fie mai greu să-i dai o vârstă. Solzii vestigiali de pe piele 
şi ochii de un verde viu îi aminteau lui Marcus de o şopârlă. 

— Doamna magistru a fost nevoită să plece pentru câteva 
minute. O problemă măruntă, zise Marcus. A spus că se va 
întoarce imediat. 

— Sigur, zise Qahuar Em făcând semn către scaunul pe 
care stătuse Cithrin. Nu doreşti s-o aşteptăm împreună, 
căpitane Wester? 

Cel mai înțelept lucru ar fi fost să plece. Marcus înclină 
din cap în semn de mulțumire şi se aşeză. 

— Eşti chiar acel Marcus Wester? întrebă bărbatul, 
făcând semn servitorului să aducă o cană cu bere. 

— Cineva trebuie să fie, zise Marcus. 

— Sunt onorat. Sper că nu te superi, dar mă surprinde 
să văd un ins cu faima ta făcând muncă de paznic, chiar şi 
pentru Banca Medean. 

— Sunt bine cunoscut numai în anumite cercuri, spuse 
Marcus. Dacă ies pur și simplu pe stradă, aș putea fi oricine. 

— Totuși, după Wodford şi Gradis m-aș fi aşteptat să 
primeşti oricâți bani ai fi cerut ca șef al unei companii de 
mercenari. 

— Nu lucrez pentru regi, spuse Marcus în timp ce ser- 
vitorul așeza cana pe masă înaintea lui. Asta îmi cam 
reduce opțiunile. De vreme ce tot ne înțelegem atât de bine 
noi doi... 

Qahuar îi făcu semn să continue. 

— Nu ştiam că poţi să amesteci pursângi cu jasuru, zise 
Marcus. Eşti primul pe care-l văd. 

Bărbatul își desfăcu braţele de pare-ar fi spus: „Și totuși, 
uite-mă aici!“ 

— Suntem mult mai răspândiţi în Lyoneia. Şi există anu- 
mite însărcinări pe care oamenii preferă să le dea mai 
degrabă unui om care nu are familie. 

— Ah, spuse Marcus. Deci eşti un catâr? Nu poţi să ai 
copii. 

— Este binecuvântarea și blestemul meu. 

— Am întâlnit bărbaţi de soiul ăsta în nord. Se întâmplă 
și dacă amesteci cinnaii cu dartinaii. Am cunoscut și indi- 
vizi care doar pretindeau c-ar fi așa. Asta-i făcea să fie mai 
populari printre femei. Mai siguri. 

— Există şi părți bune, zise Qahuar zâmbind. 

Marcus se imagină întinzându-se peste masă și frân- 
gându-i gâtul. Ar fi fost dificil. Ticăloşii de jasuri erau 
rezistenți şi pe deasupra și rapizi. Sorbi pe îndelete din bere. 
Avea gustul celei de la berăria cumpărată de Cithrin. În 
mod evident, făcuse o înțelegere cu taverna. Qahuar își 
înclină capul, zâmbind politicos și arătându-și dinții ascuţiţi. 

„Are jumătate din vârsta ta“, gândi Marcus. „E încă o 
copilă.“ Dar nu putea spune nici asta. 

— Cum ţi se pare viaţa în Porte Oliva? zise el în schimb. 

— Îmi place locul ăsta. Mi-e dor de clanul meu, dar dacă 
pot să le aduc de lucru... Ei bine, merită prețul. 

— Trebuie să fie un clan puternic ca să concureze cu 
Banca Medean. Nu-s mulţi care ar face-o. 

— Eu mă gândesc mai degrabă că Banca Medean concu- 
rează cu noi. O să fie o luptă plăcută. Magistra Cithrin e o 
femeie impresionantă. 

— Aşa am crezut și eu dintotdeauna, spuse Marcus. 

— Lucrezi de mult cu ea? 

— Ne-am cunoscut în Vanai, spuse Marcus. Am venit 
încoace cu ea. 

— E un angajator bun? 

— N-am de ce să mă plâng. 

— S-a vorbit despre tine, să ştii. O simplă filială bancară, 
chiar și una aparținând unei companii ca Banca Medean, 
să fie păzită de Marcus Wester? Oamenii au interpretat-o 
ca pe un semn că magistra Cithrin preferă o abordare mai 
militarizată. 

— Tu ce crezi? întrebă Marcus pe un ton cât mai neutru. 

— Ce cred eu? zise Qahuar rezemându-se de perete. 

Se încrunta ca şi cum s-ar fi gândit pentru prima oară ce 
părere avea despre această problemă. Ridică un deget. 

— Cred că ai ales slujba asta pentru că nu te interesează 
să-ţi faci o armată privată. Și cred că nici pe magistra Cithrin 
n-o interesează asta. 

— Interesantă idee. 

— Eşti un individ valoros, căpitane Wester. Sunt mulți 
care o știu. 

Marcus râse. 

— Încerci să mă mituieşști? întrebă el. Asta faci, nu? Mă 
întrebi dacă sunt de vânzare sau nu. 

— Şi eşti? întrebă Qahuar fără urmă de rușine în glas. 

— Nici pentru tot aurul din lume, zise Marcus. 

— Înţeleg o asemenea atitudine și-o respect. Dar înţelegi 
că datoria mea față de clan mă obliga să încerc. 

Marcus își termină dintr-o înghiţitură ce mai rămăsese 
din bere și se ridică. 

— Mai ai vreo treabă cu mine, domnule? 

Qahuar făcu semn că nu. 

— Sunt sincer onorat că ne-am întâlnit, căpitane Wester. 
Te respect şi o respect pe patroana ta. 

— Mă bucur s-o aud, zise Marcus şi traversă încăperea 
comună, ca s-o aştepte pe Cithrin în stradă, la naiba cu 
căldura. Când apăru, pășind grăbită ca o fată de vârsta ei, 
Marcus îi tăie calea. Sudoarea îmbrobonise pielea fetei și îi 
întinsese machiajul pe care şi-l aplicase la ochi şi pe buze. 

— S-a rezolvat, zise Cithrin. Ai făcut bine c-ai venit să mă 
cauţi. Omul e un idiot pretenţios, dar o să-mi fie foarte util. 

— Curtezanul tău de colo a încercat să mă mituiască, 
spuse Marcus. 

Cithrin se opri şi, preţ de mai puţin de-o bătaie de inimă, 
el îi putu citi mâhnirea în ochi, apoi masca reapăru la locul 
ei. Redeveni nu fata, nici viitoarea femeie, ci făptura de o 
falsă sofisticare pe care o crease maestrul Kit. Era acea 
Cithrin pe care Marcus o plăcea cel mai puţin. 

— Firește c-a încercat să te mituiască, zise ea. Nici nu mă 
aşteptam la altceva. Căpitane, s-ar putea să nu mă întorc 
acasă în noaptea asta. Dacă nu-s acolo de dimineaţă, nu te 
alarma. O să-ți trimit veste. 

Putea la fel de bine să-l fi pocnit cu o cărămidă în moa- 
lele capului. Pe buze i se îngrămădiră replici ca „E adver- 
sarul tău“ și „Îţi interzic să te culci cu bărbatul ăla“ și „Te 
rog, nu face asta“. Dar nu reuşi decât să încline din cap. 
Probabil Cithrin văzuse ceva în privirea sa, căci își puse 
mâna pe brațul lui şi i-l strânse cu blândeţe, înainte să intre 
din nou în tavernă. 

Marcus porni pe stradă în direcția casei, apoi se opri, se 
răsuci pe călcâie și se îndreptă spre port. Căldura soarelui, 
care lenevea pe drumul către orizont, îi apăsa obrazul 
drept ca o mână. Lângă port, străzile deveneau mai aglo- 
merate. Unii cetățeni începuseră să arboreze mănunchiuri 
de panglici atârnate la ferestre şi în copaci, cu cozile flutu- 
rând în vânt ca tentaculele unei meduze. Păpușarii ambu- 
lanți ocupau colțurile străzilor şi piețele publice, stând 
acolo chiar și când nu ţineau reprezentații. Corăbiile din 
Narinisle puteau să se mai lase așteptate câteva săptămâni, 
dar lumea se pregătea deja de sărbătoare. 

Portul mirosea a apă sărată și a maţe de pește. Marcus 
îşi urmă drumul printre marinari şi docheri, cerșetori şi 
gărzi, până în piața largă de dincolo de ultimul doc. La 
marginile pieței, două taverne şi o baie publică se luptau 
pentru atenție cu stindarde din pânză viu colorată și femei 
plictisite cu prea puţine haine pe ele. La capătul cel mai 
îndepărtat, o mulțime fermecată şedea în jurul unei scene 

ambulante. Maestrul Kit purta o robă amplă, stacojie cu 
auriu, şi o coroană de sârmă. Ţinea în braţe trupul inert al 
lui Sandr, din coastele căruia se scurgea un firicel subțire 
de apă colorată în roșu. 

— Cum? Cum de-am permis ca asta să se-ntâmple? 
O, Errison, Errison, fiul meu! Unicul meu fiu! strigă maes- 
trul Kit, cu vocea frântă, dar având grijă să pronunţe clar 
toate cuvintele, apoi, cu naturaleţe, începu să recite: Jur, 
fiule, și-ascultă vorba mea / Pe sânge de dragon și os de zeu / 
Şi Allisor, şi neamu-i vor cădea. 

După ce tăcu, Kit încremeni și, o clipă mai târziu, înce- 
pură să răsune aplauzele. Marcus înaintă prin mulțime în 
timp ce Cary şi Smit urcau pe scenă, Smit într-o imitație 
de armură făcută din fetru şi tinichea, iar Cary într-o rochie 
neagră, strâmtă, care fusese în mod evident croită pentru 
Opal. Marcus urmări ultimul act, în care ura străveche din- 
tre două nobile case îi răpuse mai întâi pe vinovaţi, apoi pe 
nevinovaţi, mame ucigându-și fiicele, taţi căzând victime 
unor otrăvuri menite fiilor şi lumea, în general, prăbușin- 
du-se în ruină, până când, în cele din urmă, maestrul Kit 
era singurul rămas în picioare, plângând, cu ceilalți actori 
zăcând în jurul lui. Când actorii se ridicară zâmbind ca să 
facă reverenţe și să adune banii aruncați de mulțime, Mar- 
cus aproape că-și pusese din nou ordine în gânduri. 

În timp ce compania demonta scena, căpitanul porni către 
spatele acesteia. Maestrul Kit se schimbase în hainele lui de 
zi cu zi şi stătea rezemat de zidul dinspre mare, ștergân- 
du-şi fața cu o cârpă moale. Zâmbi văzându-l pe Marcus. 

— Căpitane! Mă bucur că te văd. Ce părere ai de spec- 
tacolul nostru? 

— M-a convins, zise el. 

— Mă bucur s-aud asta. Hornet! Fii atent la funia aia! 
Nu, la aia pe care calci. 

Hornet se feri şi maestrul Kit clătină din cap. 

— Într-unele zile mă minunez că băiatul ăsta reușește să 
se dea jos din pat fără să-și rupă un picior. 

— Cary devine din ce în ce mai bună. 

— Cred că s-a mai obișnuit. Până la finalul sezonului mă 
aştept să stăpânească toate rolurile lui Opal. Dar încă mai 
sper să găsesc o fată care s-o înlocuiască pe Cary. Pot să-l 
îmbrac pe Smit în rochie și să-l pun să-și subțieze vocea, dar 
mă tem că asta ar da scenelor tragice un ton cam ușuratic. 

— Şi-ai avut noroc? 

— Oarecum, zise Kit. Am dat peste vreo două fete care 
ar putea fi bune. Una e mai talentată decât cealaltă, dar 
minte. Am învăţat că să fii un bun tovarăș de drum este mai 
important decât să fii un bun actor pe scenă. Arta teatrală 
este ceva ce cred că pot preda oricui. Să fii o persoană 
decentă pare o lecție mai dificilă. 

Marcus se așeză, cu spatele rezemat de zid. La apus, soa- 
rele alunecase dincolo de acoperișuri, dar norii de deasu- 
pra încă mai străluceau aurii și portocalii. Kit îşi mai şterse 
o dată ochii și îndesă cârpa la centură. 

— E o tavernă de cealaltă parte a zidului, spuse maes- 
trul Kit. Putem să stăm în spate și să nu dăm un ban în 
nopțile în care jucăm o comedie. Acolo ne întoarcem acum, 
dacă vrei să vii cu noi. 

— O să mă gândesc. 

Maestrul Kit îşi încrucișă braţele. Pe chip îi apăru îngri- 
jorarea. 

— Căpitane? Sper că la bancă toate merg bine, nu? Din 
ce-am auzit reiese că fata noastră se descurcă. 

— Da, oamenii tot vin și-i aduc banii lor, zise Marcus. 

— Asta şi speram cu toții, nu-i așa? 

— Da. 

— Şi totuși? 

Marcus privi cu ochii mijiți în direcția băii. Doi kurta- 
dami ţipau unul la altul gesticulând către clădire, cuvin- 
tele amestecându-li-se. O fată tralgă slăbănoagă îi privi în 
trecere. 

— Am nevoie de un serviciu din partea ta, spuse Marcus. 

— La ce te-ai gândit? 

— Aş vrea să-mi spui din nou că este dreptul ei să facă 
greşeli. Și că n-ar trebui să oblojesc fiecare muchie ascuţită 
de care este în pericol să se lovească. 

— Ah, zise maestrul Kit. 

— Joacă pe nişte mize care-i depășesc priceperea, spuse 
Marcus, și împotriva unor oameni cu zeci de ani de expe- 
rienţă în spate. Și... 

— Și? 

Marcus își trecu o mână prin păr. 

— S-a lăsat captivată cu totul. Nici nu-și dă seama cât de 
mult din ea însăși a investit în acest plan. Când o să dea 
greș... Aș vrea să opresc totul acum. Înainte să aibă de suferit. 

— Te aud spunându-mi că vrei s-o protejezi. 

— Nu vreau, zise Marcus. Apoi, o clipă mai târziu, adă- 
ugă: Ba vreau. Și când vine vorba să protejez femei n-am 
rezultate impresionante. Așa că vreau să-mi spui că nici 
n-ar trebui să încerc. 

— De ce nu discuţi cu Yardem? Te cunoaşte mai bine 
decât mine, presupun. 

— Ştiu deja ce-o să spună. Ştiu până şi pe ce ton o s-o 
spună. N-are sens să trec prin tot circul ăsta. 

— Dar crezi că pe mine m-ai crede? 

— Eşti un individ convingător. 

Maestrul Kit chicoti şi se lăsă pe vine lângă el. Cary 
strigă şi actorii ridicară scena pe balamalele sale, astfel 
încât scândurile de lemn se transformară din podeaua sce- 
nei în partea laterală a unei căruțe închise. Sandr se apucă 
să înhame catârii. Briza sărată se potoli pentru o clipă, apoi 
îşi schimbă direcția adiind răcoros pe obrazul lui Marcus. 
Pierzând lumina soarelui, norii deveniră cenușii. N-avea 
să mai treacă mult până când tavernele, bordelurile şi băile 
aveau să-și atârne afară felinarele colorate, încercând să 
atragă banii şi clienţii la fel cum atrăgeau fluturii de noapte. 
Gărzile regale urmau să patruleze. Şi Cithrin... Marcus 
încercă să nu se gândească ce avea să facă Cithrin. 

Fără grabă, îi povesti actorului totul. Planurile de afaceri 
ale lui Cithrin, ambițiile ei privind banca, escorta navală, 

flirtul cu rivalul pe jumătate jasuru. Maestrul Kit îl ascultă 
cu atenţie și, când Marcus nu mai avu ce spune, strânse din 
buze ridicând privirile către cerul ce se întuneca. 

— O să-ți spun ceea ce urmează, căpitane, pentru că eu 
cred că-i adevărat. Cred că Cithrin are toate instrumentele 
şi talentele necesare ca să facă planul ăsta al ei să meargă. 
Dacă e atentă, dacă judecă bine lucrurile și are fie și un 
crâmpei de noroc, poate să facă asta. 

— Poate e un cuvânt frumos. Dar crezi c-o să și reușească? 

Maestrul Kit tăcu preț de patru răsuflări profunde. Când 
vorbi, glasul îi era melancolic. 

— Probabil că nu. 


CITHRIN 


ithrin stătea culcată în întuneric. Qahuar era întins 
lângă ea, ritmul lent al respirației sale abia auzindu-se 
dincolo de corul de greieri care cântau de cealaltă 
parte a ferestrei. Așternutul de sub ea și din jurul ei era mai 
mătăsos ca pielea și încă umed de sudoare. 
Crezuse că prima oară trebuia să doară, dar n-o duruse. 
Se întrebă câte alte lucruri pe care le auzise despre sex erau 
la fel de greșite. Dacă ar fi avut o mamă, ar fi avut pe cine 
să întrebe. Totuși, pentru cineva care nu avusese idee ce 
face, experimentul se dovedise un succes. Qahuar fusese 
suficient de beat ca să renunţe la discreţie și ea îl urmase. 
Câteva sărutări, câteva mângâ:ieri, apoi el îi ridicase rochia, 
o întinsese pe pat şi din clipa aceea Cithrin nu mai avusese 
mare lucru de făcut. Toată treaba aia cu împinsul și gâfâitul 
i se păruse absurdă, dar apoi se pomenise gândindu-se la 
el cu ceva mai multă afecțiune. Poate că legătura pe care 
sexul o crea între două persoane se dezvolta tocmai din 
această combinaţie de indulgență şi umilință împărtășită. 
Totuși, se bucura că el dormea. Acum era mai trează și, 
ținând cont de toate evenimentele serii și de actuala ei luci- 
ditate, nu-și făcea iluzii că va putea dormi. Dacă el ar fi fost 
treaz, încercând să susțină o conversaţie sau să facă pe 
gazda, situaţia ar fi fost stânjenitoare. Era mai bine că sfo- 
răia cu perna în brațe, permițându-i ei să gândească. 
Dacă transporturile de primăvară decurseseră rapid, 
dacă comerțul pe ocean începuse mai devreme, dacă se 
întâmplaseră alte o sută de lucruri pe care nici ea, nici alt- 
cineva din oraș n-avea cum să le afle, cele dintâi nave din 

Narinisle ar fi putut sosi chiar în ziua următoare. Sau ar fi 
putut trece săptămâni, poate chiar o lună, până când 
comercianții aveau să ştie care le era norocul. Rapoartele 
căpitanilor o să conțină ultimele informaţii de care mai 
avea nevoie — activitatea piraţilor, starea porturilor din 
nord, posibilul război civil din Coasta de Nord sau noile 
acțiuni militare întreprinse de Anteea. La puţin timp după 
asta, guvernatorul o să aştepte o propunere din partea ei. 

Îşi imagină sosirea auditorului. Poate Komme Medean 
în persoană. O să-l întâmpine cu un zâmbet și-o să-l conducă 
în camerele ei de la etaj. Sau poate la cafenea. Ar fi fost chiar 
mai bine. Maestro Asanpur, cu ochiul lui lăptos o să-l con- 
ducă spre încăperea privată și ea o să se ridice de la masă 
ca să-l salute. O să aibă registrele gata pregătite, conturile 
făcute. Și-l imagină ca pe un bătrân cu ochi aprigi şi mâini 
palide. 

El se va uita peste statele de plată, peste contracte, şi 
expresia o să i se îmblânzească. Confuzia și mânia o să 
dispară, făcând loc admiraţiei. Chiar se descurcase ea atât 
de bine cu banii băncii? Chiar îi salvase pe toți, câștigând 
încă şi mai mulți pe deasupra? În întuneric, ridică din 
sprâncene cu nonşalanţă, făcând o repetiţie. 

— N-a fost mare lucru, zise ea încet, dar pronunţând 
cuvintele. 

Va scoate de sub scaun cufărul conţinând raportul ei 
anual și contribuţia față de compania-mamă. El le va exa- 
mina, dând aprobator din cap. Apoi, când totul va fi lămurit, 
numai atunci, ea va scoate la iveală înțelegerea cu guver- 
natorul din Porte Oliva, înmânându-i cheile comerțului din 
întregul sud. Își imagină mâinile lui tremurând la vederea 
felului strălucit în care ea se achitase de toate. O fată metisă, 
fără părinți, şi reuşise una ca asta. „Dar numai dacă filiala 
mea este acceptată“, va spune ea. 

— Banca din Porte Oliva este a mea, zise Cithrin, adău- 
gând cu vocea joasă și răgușită a auditorului ei imaginar: 
Fireşte, doamnă magistru. 

Zâmbi cu gura până la urechi. Era un gând plăcut. Și 
chiar aşa, de ce nu? Ea împiedicase ca averea Vanaiului să 
cadă în mâinile principelui sau ale anteenilor. Ea o prote- 
jase. Odată ce demonstrase că poate conduce banca, de ce 
să n-o păstreze compania-mamă tot pe ea în acest post? Își 
merita banca și viața care venea odată cu banca. Auditorul 
avea să înțeleagă asta. Komme Medean avea să înțeleagă 
asta. Putea s-o facă. 

O insectă micuță, invizibilă, i se târî pe mână și Cithrin 
o mătură la o parte. Rivalul şi iubitul ei murmură ceva, 
foindu-se. Zâmbi către spatele lui adormit, cu textura lui 
aspră. Avea să-i pară aproape rău să-l învingă. Aproape. 

Ca venind dintr-o viață anterioară, vocea ca o prăbuşire 
de teren a lui Yardem Hane îi vorbi în memorie: „Nu există 
o armă naturală a femeii.“ Acum știa că nu era adevărat. 

Bărbatul nici nu tresări când ea se strecură jos din pat. 
Pe întuneric, hainele ei se pierdeau în grămada de pe 
podeaua de cărămidă. Nu voia să riște să-l trezească, așa 
că, dând peste tunica lepădată de el, și-o trase pe cap. Îi 
ajungea până pe coapse. Era bine și-aşa. Se duse în colțul 
încăperii, măturând podeaua cu degetele, până când găsi 
ce căuta: un șiret de piele şi o cheie de alamă pe care 
Qahuar Em o purta întotdeauna la gât. 

Mă rog. Aproape întotdeauna. 

Podeaua se simţea rece sub tălpi, iar pașii ei erau atât de 
tăcuţi că nu se deosebeau de liniștea din jur. Locuinţa se 
afla în apropierea portului, cu încăperi mici, dar organizate 
în jurul unei curți modeste cu grădină. Cei patru servitori 
erau jasuri de rasă pură şi dintre ei numai ușierul sclav 
stătea la postul său toată noaptea. Qahuar Em o fi fost 
vocea unui mare clan din Lyoneia, dar în Porte Oliva 
spaţiul era scump și a ocupa o casă mai luxoasă decât unii 
dintre nobilii locali ar fi fost genul de lăudăroşenie care i-ar 
fi adus deservicii. Cithrin coti în întuneric și numără trei 
uşi pe partea stângă. Cea de-a treia uşă era din lemn de 
stejar cu ferecături de fier. Găsi broasca și vâri cu grijă în ea 

cheia furată. Când o răsuci, clinchetul mecanismului răsună 
ca un strigăt în tăcerea casei. Inima ei își iuți bătăile, dar ni- 
meni nu dădu alarma. Deschise ușa și se strecură în biroul 
lui Qahuar Em. 

Obloanele erau trase și încuiate, dar odată ce le desfăcu, 
lumina lunii în ultimul pătrar se dovedi suficientă ca să 
deslușească în linii mari contururile obiectelor. O măsuță 
de scris. Un seif țintuit de podea. Un suport în formă de 
grătar, plin cu suluri de pergament și scrisori împăturite. 
O lampă acoperită, având înșirate alături pe o sfoară inele 
de cremene și bucăți de oțel. Cithrin scăpără cremenea 
lângă fitil, apoi trase şi încuie cu grabă obloanele. Umbrele 
și contururile de mai-nainte se treziră la viață, în nuanţe 
de portocaliu stins și cenușiu. Seiful era încuiat și cheia de 
la ușa biroului nu se potrivea. Masa de scris era goală, cu 
excepția unei călimări cât degetul gros plină cu cerneală 
verde și a unei penițe de metal. Controlă pergamentele şi 
scrisorile, trecând iute, metodic, de la una la alta, asigu- 
rându-se că păstra fiecare teanc în ordine şi că le aşeza 
exact unde fuseseră. 

Era conştientă de teama care-i strângea stomacul și de 
bătăile iuți ale inimii, dar nu le luă în seamă. Avea să-și dea 
voie să simtă mai târziu, când va avea vreme. O scrisoare 
din partea guvernatorului, mulțumindu-i lui Qahuar pen- 
tru darul primit. Ciocolata fusese delicioasă și soția guver- 
natorului ținuse să-i transmită în mod special recunoştinţa 
ei. Cithrin puse scrisoarea la loc. Un sul desfăcut conținea 
o listă de nume și relaţii între câteva duzini de persoane 
care nu însemnau nimic pentru ea. Îl puse la loc. 

Dincolo de fereastra oblonită, un sturz cântă. Cithrin își 
trecu mâinile prin păr. Ceva din toate astea trebuia să-i fie 
de vreun folos. Undeva în hârtiile astea, Qahuar trebuia să 
fi spus ceva care să-i dea idee despre oferta pe care avea de 
gând să i-o înainteze guvernatorului. Întinse mâna după 
altă scrisoare și brațul ei atinse lampa. Sticla și metalul se 
clătinară, dar le prinse. Încă o secundă și ar fi căzut. S-ar fi 


Calea dragonului / 393 


spart. Ar fi dat foc camerei. Cithrin o aşeză cu grijă în mij- 
locul mesei și continuă să caute cu mâinile tremurând. 

Părură să treacă ore în șir până găsi ceea ce căuta. Un 
sul lung din bumbac fin. Rândurile cifrului erau atât de 
depărtate unul de altul, încât Qahuar putuse să scrie mesa- 
jul dedesubtul fiecăruia. Cithrin își plimbă degetele peste 
cuvinte. Fuseseră scrise de unul dintre bătrânii clanului și 
erau exact ceea ce sperase Cithrin să descopere. Puteau să 
contribuie cu cincisprezece corăbii. Fiecare avea să aibă un 
echipaj complet compus din două duzini de marinari. Con- 
tinuă să citească, cu degetele foșnind ușor pe pânză. Drept 
compensație, aveau să ceară din partea navelor însoțite şi 
protejate şaisprezece la sută din fiecare tranzacţie, din fie- 
care port, sau nouăsprezece la sută dacă cereau clanului 
să garanteze încărcătura. Bătrânul estima investiția inițială 
la două mii de argințţi, iar profitul clanului urma să se ridice 
la cinci sute după primul sezon. Acordul trebuia încheiat 
pe zece ani. 

Magistrul Imaniel îi vorbise adesea despre uneltele 
memoriei. Cerneala era cea mai bună, dar să noteze cifrele 
şi să încerce să se strecoare cu ele din casă era un risc pe 
care nu trebuia să și-l asume. Cincisprezece nave a câte 
două duzini de oameni. 

— La cincisprezece ani, avusese deja două duzini de 
bărbați, zise Cithrin pentru sine. 

Şaisprezece la sută fără garanţie, nouăsprezece cu. Deci 
garanţia făcea trei procente. 

— Șaisprezece să-i țină de urât și alți trei pentru iubit. 

Două mii la început, cu un profit estimat de cinci sute 
anual, în cadrul unui acord pe zece ani. 

— A oferit două mii de sărutări, a primit înapoi cinci 
sute şi-a murit singură după zece ani. 

Mai erau și alte amănunte pe pergamentul acela — carac- 
teristicile navelor, numele căpitanilor, drumurile pe care 
aveau să fie încurajați comercianții s-o apuce — şi citi cât de 
mult putu, dar de fapt, avea ce-i trebuia. 

Puse sulul de unde îl luase, apoi așeză lampa la loc și 
stinse flacăra. Pentru ochii ei obișnuiți cu lumina, întune- 
ricul era complet. Mirosul fitilului ars era puternic și acru. 
Închise ochii şi, plimbându-și degetele pe perete, găsi dru- 
mul către ușă. Se strecură pe coridor, încuie ușa și, aproape 
plutind, reveni în dormitorul lui Qahuar. Puse cheia în 
colțul unde o găsise, se dezbrăcă de tunică și se strecură 
tăcută înapoi în pat. 

Qahuar murmură ceva și își întinse un braț, cuprinzând-o 
de mijloc. 

— Eşti rece, zise el cu limba împleticindu-se. 

— O să mă încălzesc imediat, zise ea, mai mult simţin- 
du-i zâmbetul decât văzându-l. 

EI se lipi de ea şi Cithrin încercă să se relaxeze în brațele 
lui. Închise ochii și în adăpostul minţii ei își recită mica 
litanie. 

„La cincisprezece ani, avusese deja două duzini de băr- 
baţi, şaisprezece să-i țină de urât şi alți trei pentru iubit. 
A oferit două mii de sărutări, a primit înapoi cinci sute și-a 
murit singură după zece ani.“ 


— Ei bine, pari cam epuizată, zise căpitanul Wester, reze- 
mându-se de zidul clădirii, alături de ghiveciul cu lalele, 
pe locul unde mai înainte stătuse aprodul bătrânului agent 
de pariuri. Începusem să mă gândesc că va trebui să adunăm 
o trupă de asalt și să te recuperăm cu forța. 

— Ţi-am spus că n-o să mă întorc, zise Cithrin trecând 
pe lângă el şi îndreptându-se către apartamentele ei. 

El o urmă, de parcă ar fi fost invitat. 

— La prânz ar trebui să te întâlneşti cu femeia aia din 
partea breslei fabricanților de ace. Probabil este deja pe 
drum către cafenea. Dacă n-ai de gând să te duci îmbrăcată 
cu aceeași rochie... 

— Nu pot să mă întâlnesc cu ea, zise Cithrin urcând 
scările. 

Îi auzi pașii oprindu-se, apoi zorindu-se s-o ajungă. 
Când îi vorbi, vocea lui era atentă şi politicoasă. Suna de 
parcă i-ar fi vorbit de la o jumătate de kilometru distanţă. 

— Vrei să-i oferi o explicație? 

— Trimite pe cineva. Anunţ-o că-s bolnavă. 

— Bine. 

Cithrin se așeză pe divan, încruntându-se. Brațele lui 
erau încrucișate pe piept, iar buzele strânse. Nu era cu mult 
mai bătrân decât Qahuar Em. Cithrin își scoase un pantof 
şi-şi masă piciorul. Avea talpa murdară. Rochia atârna pe 
ea de parcă țesătura însăși ar fi fost ostenită şi transpirată. 

— N-am dormit, zise ea. Oricum nu pot s-o ajut. 

— Dacă zici tu, spuse el dând scurt din cap. 

Se întoarse să plece şi dintr-odată ea se simți năpădită 
de neliniște. Nu-și dăduse seama cât de tare își dorea să nu 
rămână singură. 

— Totul a fost în regulă cât am lipsit? întrebă ea cu 
vocea poticnindu-se. 

Wester se opri în capul scărilor. 

— Foarte în regulă, zise el. 

— Eşti supărat pe mine, căpitane? 

— Nu, spuse el. O să-i zic femeii că nu te simţi bine şi 
nu te poți întâlni cu ea. Presupun că o să-i trimiți un bilet 
când o să te simți mai bine? 

Cithrin îşi scoase și celălalt pantof și făcu semn că da. 
Uşa se închise cu un clic în urma lui. Cithrin se întinse. 
Noaptea trecută fusese tot ce sperase ea, dar prima geană 
albăstruie a zorilor o găsise epuizată. Își simţea trupul fără 
vlagă şi tremura, ca în acele nopţi din convoi când nu 
reușea să adoarmă. Își spusese că zilele acelea trecuseră 
pentru totdeauna, dar se înșelase. Şi acum, fie că recunoștea 
sau nu, Wester era mânios și ea era surprinsă cât de mult 
o durea dezaprobarea lui. 

Se gândi să-l cheme înapoi şi să-i explice că se lăsase 
sedusă cu un motiv anume. Că intrase în patul lui Qahuar 
Em doar ca parte dintr-o strategie. Cu cât repeta ce voia să-i 

spună, cu-atât mai rău suna. De la etajul de dedesubt 
veneau voci. Gărzile angajate de Wester. Judecând după 
sunete, jucau zaruri. O durea spatele. Dedesubt, cineva 
scoase o exclamație de neîncredere, iar alte voci mormăiră 
compătimitor. Închise ochii, sperând că acum, în propriile 
ei camere, se putea liniști suficient cât să adoarmă. În 
schimb, mintea îi sărea și-i zburda din ce în ce mai iute, ca 
o minge rostogolindu-se în josul unui deal fără sfârșit. 

Cincisprezece corăbii puteau fi împărțite în trei grupuri 
egale de câte cinci sau în cinci de câte trei, aşa că probabil 
clanul lui Qahuar se aștepta ca navele comerciale să se 
împartă între trei porturi majore — cel mai probabil Carse, 
Lasport şi Asinport. Dar dacă se așteptau ca rutele comer- 
ciale să treacă dincolo de Asterilhold, în Anteea, Sarakal 
sau Hallskar? Două duzini de oameni îmbarcaţi pe o cora- 
bie nu erau de neglijat, dar cum aveau să se descurce mari- 
narii din Lyoneia în apele mai reci ale nordului? Putea să 
spună ea că, date fiind legăturile pe care le avea cu Carse, 
putea să furnizeze nave mai experimentate în apele locale? 
Şi, dacă susținea una ca asta, avea să fie și adevărat? 

Şi de ce o trădase Opal? Și de ce zeul permisese ca 
magistrul Imaniel să moară? Și Cam? Şi părinţii ei? Oare 
o mai voia Sandr? Îi va mai fi Cary prietenă? Maestrul Kit 
mai era de acord cu persoana în care se transformase ea? 
Ce făceau alți oameni când n-aveau prieteni și iubitul lor 
le era, în același timp, adversar? Trebuia să existe o metodă 
mai bună de a acționa. 

Lacrimile îi umplură ochii și i se scurseră pe obraji. Nu 
se simțea tristă. Abia de simțea ceva, în afară de faptul că 
era obosită și supărată pe sine. Avea un soi de criză și avea 
să aștepte să-i treacă. Jocul de zaruri se termină și două voci 
de bărbaţi începură să cânte o melodie, când împreună, 
când separat. 

Cithrin se forță să stea în capul oaselor. Apoi în picioare. 
Apoi își scoase hainele purtate noaptea trecută și îmbrăcă 
o fustă simplă și o bluză. Îşi strânse părul la spate, apoi 

văzu micile urme de mușcături pe care Qahuar i le lăsase 
pe gât şi îşi desfăcu părul din nou. Umplu micul lighenaș 
de lângă pat şi se spălă pe față. Fardurile pe care i le lăsase 
Cary erau la îndemână şi se gândi să se transforme în ma- 
gistra Cithrin a Băncii Medean. Se hotărî însă să n-o facă — 
avea şi-aşa prea puţină energie — și coborî. 

Când deschise ușa, membrii companiei amuțţiră. Cei doi 
pursângi se privirăunul pe altul, apoi se uitară în altă parte. 
Cel mai palid dintre ei roși vizibil. Kurtadamul o salută din 
cap. 

— Ne cerem scuze, doamnă magistru, spuse el. Nu ştiam 
că sunteți aici. 

Cithrin flutură din mână ca să-i alunge îngrijorarea. 

— Yardem? întrebă ea. 

— În camera din spate, zise kurtadamul. 

Cithrin trecu printre gărzi înaintând până în spatele încă- 
perii şi apoi înăuntru, în beznă. Yardem Hane dormea pe 
un pat lung și jos, cu degetele împletite pe burtă. Ochii îi 
erau închiși, iar urechile pliate şi moi. Cithrin era gata să se 
întoarcă, lăsând discuţia pe altă dată, când el vorbi. 

— Cu ce să v-ajut, doamnă? 

— Ăăă. Mda. Yardem, zise ea. Îl cunoşti pe căpitan mai 
bine ca oricine. 

— Adevărat, zise tralgul, cu vocea calmă, ținând ochii 
în continuare închiși. 

— Cred că s-ar putea să-l fi supărat, zise ea. 

— N-aţi fi prima, doamnă. Dacă apare o problemă, căpi- 
tanul o să vă spună. 

— Bine. 

— Altceva, doamnă? 

Tralgul nu se mișca, mai puţin pieptul care se ridica şi 
cobora. 

— M-am culcat cu un bărbat și acum o să-i trădez încre- 
derea, zise ea, cu o voce dură și cenușie ca granitul. Trebuie 
s-o fac ca să-mi păstrez banca, dar cred că mă simt vinovată. 

Yardem deschise un ochi negru şi blând. 

— Te iert, zise tralgul. 

Cithrin dădu din cap. Închise ușa după ea la plecare, 
apoi păși în stradă şi de acolo pe scara ei privată. Vocile de 
dedesubt amuţiseră acum, conștiente că proprietarul casei 
le putea auzi. Se aşeză la masa de scris, scoase registrele și 
începu să redacteze propunerea care avea să însemne 
înfrângerea lui Qahuar Em. 


GEDER 


eder n-ar fi putut spune cu precizie când ieşiseră de 

pe drumul dragonului. La început, drumul era plin 

de praful și nisipul deșertului suflat de vânt, chiar și 
când străbătea acele popasuri supradimensionate care în 
Keshet treceau drept orașe. Apoi ultimul dintre marile 
locuri de întâlnire rămase în urmă și jadul drumului deveni 
mai rar, iar cafeniul pământului şi galbenul cenușiu al ier- 
bii mai des întâlnite. Apoi drumul rămase vizibil doar ca o 
fâşie îngustă unde tufișurile şi iarba erau mai scunde, cu 
rădăcinile silite să se oprească la numai câteva degete de 
suprafață. 

În cele din urmă drumul dispăru și Geder se pomeni 
călărind prin munții şi văile de la marginea de răsărit a 
lumii. Copacii erau subțiri şi contorsionaţi, cu o scoarță 
groasă și fibroasă ce părea să imite piatra. Noaptea, șopârle 
mici cu cozi de un galben strălucitor alergau pe pământ și 
prin corturi. Zorii găseau adesea una sau mai multe şopârle 
moarte în traistele cu mâncare ale cailor. Apa deveni atât 
de rară încât, la fiecare pârâiaș noroios, servitorii săi 
umpleau toate vasele cu apă şi, chiar și aşa, Geder vedea 
adesea rezerva lor scăzând sub jumătate. În fiecare noapte 
îşi auzea servitorii vorbind despre bandiți şi duhuri necu- 
rate ce bântuiau pustiurile lumii. Chiar dacă nu se mai ivise 
niciun nou pericol, Geder nu putea să doarmă bine. 

Îşi petrecuse cea mai mare parte din viaţă între granițele 
Anteei. A călători însemnase pentru el să parcurgă drumul 
de la Rivenhalm la Camnipol sau să urmeze vânătoarea de 
iarnă a regelui prin Kavinpol, Sevenpol și Estinport. Odată, 


400 / DANIEL ABRAHAM 


când era copil, fusese la Kaltfel, oraşul capitală al Aste- 
rilholdului, la nunta unei rude îndepărtate. Și mersese în 
campanie în Vanai sub comanda lordului Ternigan şi apoi 
a lui Alan Klin. Nu-și imaginase niciodată că va călători 
singur sau ca și singur pe tărâmuri atât de pustii şi de izo- 
late încât localnicii nu auziseră în viața lor de Anteea sau 
de Tronul Despicat. Dar când ajunse în fața câtorva colibe 
înghesuite în jurul unui lac îngust şi parcă flămând, oame- 
nii precauţi care-l întâmpinară clătinară din cap şi dădură 
din umeri. 

Putea să le fi spus la fel de bine că venea din stele sau 
din străfundurile pământului. Ar fi însemnat tot atât pen- 
tru ei, ba poate chiar mai mult. Locuitorii munţilor erau 
pursângi, dar cu o piele de un măsliniu uniform, cu ochi 
negri şi păr des şi sârmos ce-i făceau să pară membrii unei 
singure mari familii. Câţiva, puţini, ştiau limbile statelor 
civilizate suficient cât să facă negoț cu avanposturile, dar 
majoritatea vorbeau o păsărească pe care Geder aproape că 
o putea înțelege punând laolaltă cunoștințele din anumite 
cărți vechi pe care le citise. Avu senzaţia că pătrunsese călare 
în umbrele trecutului. 

— Sinir, zise Geder. Ăștia sunt munţii Sinir? 

Tânărul privi peste umăr spre bărbaţii care veniseră din 
sat și-și trecu limba peste buze. 

— Nu aici, zise omul. La est. 

Pe de o parte, toţi cei pe care-i întâlnise în acești munți 
pustii şi stâncoși păreau să recunoască numele atunci când 
erau întrebaţi, să ştie ce însemna. Pe de altă parte, se împli- 
neau deja două săptămâni de când munții Sinir erau încă 
puțin mai spre est, retrăgându-se din faţa lui ca un miraj. 
Cărări înguste şi prăfuite șerpuiau prin văi sau pe coastele 
abrupte şi stâncoase. Erau doar cu puţin mai late decât 
potecile făcute de cerbi și nu o dată Geder se pomenise 
întrebându-se dacă nu cumva lăsase în urmă orice așezare, 
numai ca să descopere un alt sătuc dezolant ivindu-se de 
după următoarea cotitură. 

— Poţi să-mi arăţi? întrebă Geder. Poate vreunul dintre 
oamenii tăi să mă ducă acolo? O să vă plătesc în monede 
de bronz. 

Nu că bronzul ar fi avut vreun efect asupra oamenilor 
ăstora. Aici, monedele nu erau mai valoroase decât niște 
pietricele viu colorate. Mantaua lui neagră de piele ar fi fost 
mai utilă, dar nu voia să se despartă de ea și în plus, de 
când părăsise Keshetul pătrunzând în aceste teritorii fără 
repere, nimeni nu arătase nici cel mai vag interes față de 
ofertele lui. Continua să întrebe din obișnuință. Pentru că 
mai întrebase și înainte. Nu spera cu adevărat că ei vor 
accepta târgul pe care li-l oferea. 

— De ce vreţi să mergeţi acolo? întrebă tânărul. 

— Caut ceva, zise Geder. Un loc străvechi. Foarte vechi. 
Are de-a face cu dragonii. 

Omul își linse din nou buzele, şovăi şi dădu din cap. 

— Știu locul de care vorbiţi, spuse el. Staţi aici peste 
noapte și pot să vă duc acolo de dimineaţă. 

— Adevărat? 

— Căutaţi vechiul templu, da? Unde trăiesc oamenii 
sfinți? 

Geder se lăsă pe spate. Era pentru prima oară când 
auzea despre un templu sau despre niște preoți și inima i-o 
luă la goană. În câteva eseuri despre căderea Imperiului 
dragonilor existau povești sau referiri la cuiburi de dragoni 
dormitând, scufundaţi într-un somn neîntrerupt, ascunși 
în colțuri îndepărtate ale lumii. Aici se putea afla o ascun- 
zătoare plină cu cărți, pergamente, legende şi tradiții. Dacă-i 
putea convinge pe preoți să-l lase să citească aceste cărți sau 
să cumpere copii ale lor... Încercă să se gândească ce putea 
oferi în schimb. 

— Printe! 

— Ce? zise Geder. A, da! Da, vechiul templu. Acolo vreau 
să merg. Trebuie să așteptăm până dimineață? Aș vrea să 
plec chiar acum. 

— De dimineaţă, domnule, zise tânărul. O să staţi cu noi 
în noaptea asta. 

În sat erau vreo douăzeci de colibe de lemn una lângă 
alta pe un strat de cenușă. În acea sărăcie uscată și tăcută 
trăiau probabil vreo sută de oameni. În înălțimi, șoimii pla- 
nau țipând, descriind spirale către soare. Geder își puse 
scutierul să-i instaleze cortul pe malul lacului, imediat 
în afara satului, și stabili ca fiecare dintre servitori să stea 
de veghe o parte din noapte. Nu că cinci servitori ar fi fost 
de ajuns ca să-l apere dacă localnicii s-ar fi întors împotriva 
lui, dar dacă un avertisment era singurul lui avantaj, tot era 
mai bine decât nimic. 

La apus, obătrână veni în tabăra lui cu o farfurie de terci 
de rădăcini cu câteva bucăţi de carne. Geder îi mulțumi, îi 
dădu câteva dintre monedele de aramă care-i mai rămăse- 
seră, apoi îngropă mâncarea fără să ia nici măcar o înghiți- 
tură. Căldura zilei se revărsa din pământ și răcoarea nopții 
venea dinspre apă. Geder se lungi pe pat cu mintea perfect 
trează și fără astâmpăr. Groaza aceea lentă în timp ce aștepta 
să-i vină somnul devenise cea mai grea parte din zi. Mân- 
carea proastă, monotonia ucigătoare a drumului, singură- 
tatea profundă, toate îl puneau la grea încercare, da, dar 
în momentele acelea de liniște dintre clipa când se așeza în 
pat şi uitarea somnului, toate lucrurile de care fugea păreau 
să-l prindă din urmă. 

Își imagină ce se întâmpla în Camnipol. Conspirația din 
spatele tentativei de lovitură de stat fusese probabil stâr- 
pită din rădăcini, iar organizatorii spânzurați în plină 
stradă. Asta era de sperat. Sau poate că apăruse un alt val 
de mercenari şi măcelărise jumătate dintre membrii curții 
regale. Se întrebă dacă tatăl lui Jorey Kalliam îi dăduse fiu- 
lui său același sfat pe care Geder îl urmase. În ce parte a 
lumii pornise Jorey dacă voia să evite perioada de tranziție? 

Geder își imagină cum ar fi fost să se întoarcă acasă și 
să găsească un regat complet schimbat. Dacă mercenarii 
plătiți de Asterilhold erau doar o primă lovitură în cadrul 

unei invazii în toată regula? Când Geder avea s-o por- 
nească spre casă, era posibil să nu mai existe Anteea, Tro- 
nul Despicat sau Rivenhalm. Tatăl lui poate era mort chiar 
în această clipă. 

Sau poate Klin şi ai lui reintraseră în grațiile regelui. 
Geder se imagină intrând călare prin poarta de est numai 
ca să dea ochii cu gărzile pregătite să-l aresteze şi să-l arunce 
în temnita publică. Stătea pe o platformă, privind o mare de 
chipuri arse şi scorojite — Vanaiul, mort din ordinul său — 
înainte să-și dea seama că, în sfârşit, aluneca într-un vis. 

De dimineață, visele se destrămară și servitorii săi îi 
aduseră o mână de mere uscate și o cană de tablă cu apă. 
La capătul cărării se adunase o mână de oameni. În spatele 
lor era o cotigă joasă, încărcată cu coșuri cu fasole uscată şi 
cu trei capre proaspăt tăiate. Păreau să fie ofrande pentru 
templu. Cel mai vârstnic dintre bărbaţi bătu sonor din 
palme, iar ceilalți apucară niște funii groase și începură să 
tragă cotiga prin stratul subțire de praf. Geder îi urmă pe 
cal. Era singurul călare din tot grupul. 

Poteca pe care o urmau șerpuia printre dealuri, cocoțân- 
du-se pe muchiile colinelor și pe stânci. Stânca se schimba, 
devenind mai zimțată şi mai ascuţită, de parcă secolele de 
eroziune n-ar fi reușit s-o îmblânzească. Geder se pomeni 
făcând speculaţii cu privire la posibila legătură dintre acest 
peisaj și drumurile dragonului. Oare teritoriul acesta fusese 
înzestrat cu aceeași rezistență? Asta făcea munții Sinir atât 
de diferiți de cei din jur? 

Unele stânci semănau ciudat de tare cu ceva făcut de 
mâna omului. Aveau curbe dulci, aproape graţioase și 
locuri unde pietrele păreau să se îmbine unele într-altele ca 
oasele. Într-una dintre poienile pe care le străbătură, o serie 
de terase curbate erau marcate de borduri dintr-o piatră 
palidă, poroasă, care nu semăna nici cu stâncile deșertului 
arid cu care Geder se obișnuise, nici cu noua geografie nere- 
gulată. Părea că un uriaş murise pe aceste meleaguri, iar 

coastele-i zăceau de-a lungul ținutului. Geder își ridică pri- 
virea și zări craniul. 

Numai fruntea aceea vastă era lungă cât calul lui. Ar fi 
putut să se ghemuiască în interiorul orbitelor goale. Botul 
se pierdea în pământ, de parcă dragonul mort s-ar fi adăpat 
chiar din glie şi cinci dinţi, fiecare lung cât o spadă, încă 
mai răsăreau din maxilar. Secolele de soare necruţător albi- 
seră osul, dar vântul, nisipul și ploaia nu-l erodaseră. Geder 
îşi opri calul, cu gura căscată. Sătenii continuară să târască 
cotiga, vorbind între ei şi trecând un burduf de apă din 
mână în mână. Geder descălecă şi se îndreptă către craniu. 
Ezită, apoi întinse mâna și atinse osul de dragon încălzit 
de soare. Cadavrul lui zăcea acolo de câteva mii de ani. De 
dinainte să înceapă istoria omenirii. 

— Prinţe! îl strigă tânărul sătean. Veniţi! Veniţi! 

Tremurând, Geder se urcă înapoi în șa și porni la trap. 

Soarele nu înaintase mai mult de o palmă când grupul 
coti pentru ultima oară, ocolind o aglomerare înaltă de 
bolovani, fiecare de dimensiunile unei corăbii cu pânze, și 
templul le apăru înaintea ochilor. Săpate în piatra muntelui, 
găurile întunecate ale ușilor și ferestrelor vegheau asupra 
peisajului. Pentru o clipă, Geder avu senzația că era privit 
de un unic ochi imens de insectă. Un zid la fel de înalt ca 
fortificațiile Camnipolului marca sfârşitul potecii. Statui 
înalte, copleșitoare, înfățişând siluete ce vor fi fost cândva 
umane, erau cioplite în piatră de-a lungul zidului ca nişte 
santinele, cu trăsăturile erodate reduse la niște noduri și 
cioturi, iar deasupra tuturor se înălța un dragon imens, cu 
aripile desfăcute. Stindarde mari fluturau în vânt, câte unul 
pentru fiecare dintre cele treisprezece statui. Fiecare avea 
un fundal de altă culoare — albastru, verde, galben, porto- 
caliu, roșu, maro, negru, treisprezece culori distincte — și, 
în centru, un cerc alb brăzdat de patru linii ce-l împărțeau 
în opt secțiuni. 

Semnul său era cel al punctelor cardinale şi intercardinale, 
indicând cele opt direcţii ale lumii în care nicio minciună nu se 

putea ascunde. Semnul Slujitorului cel Drept. Lui Geder îi 
dădură lacrimile și se simți năpădit de un sentiment vecin 
cu ușurarea. Triumf poate. Ăsta era locul. Îl găsise. 

Se apropiară și, cu cât le luă mai mult, cu atât avu Geder 
timp să înțeleagă dimensiunile năucitoare ale locului. În 
zidul din față se afla o poartă imensă din fier, impunătoare 
şi intimidantă. Deasupra ei, într-un scris necizelat, erau 
săpate cuvintele Khinir Kicgnam Bat, fiecare literă mare cât 
un stat de om. Geder le privi cu ochii mijiți, chinuindu-se 
să le traducă deși era pe jumătate amețţit de bucurie. 

„Supus nu înseamnă înfrânt.“ 

Sătenii își opriră cotiga la cincizeci de metri de marile 
porți de fier. Geder observă că pe o secțiune a porții era 
montat un mecanism complex, compus din roți ce se răsu- 
ceau. Dinţii întrepătrunși zăngăniră o singură dată, se miş- 
cară şi secțiunea se trase în lături ca o cortină. Șase oameni 
ieșiră, îndreptându-se către ei. Trăsăturile lor erau aceleaşi 
ca ale sătenilor, deşi aveau fețe mai pline şi părul netezit cu 
ulei. Purtau sutane negre încinse la mijloc cu lanţuri şi san- 
dale înfășurate pe glezne. Sătenii îngenuncheară. Geder se 
înclină, dar nu descălecă. Sub el, calul se foi neliniștit. 

Preoții se uitară unii la alții, apoi se întoarseră către tână- 
rul care conducea grupul. 

— Cine este acesta? întrebă cel mai vârstnic dintre preoți. 

— Un străin, zise tânărul. A venit și a întrebat de Sinir. 
Vi l-am adus, așa cum ne-a spus Kleron. 

Geder își îmboldi calul să înainteze. Măreţia locului 
făcuse animalul cam nervos, dar îl ținu bine în frâu. Preotul 
mai vârstnic păși către el. 

— Cine ești? îl întrebă. 

— Geder Palliako, fiul vicontelui Palliako din Rivenhalm. 

— N-am auzit de locul ăsta. 

— Sunt supusul regelui Simeon din Anteea, zise Geder. 
Văzând că preotul nu spune nimic, adăugă: 

— Anteea este un regat foarte important. Un imperiu, 
de fapt. Centrul culturii și puterii pursângilor. 

— De ce ai venit? 

— Păi, zise Geder, e o poveste lungă. Am fost în Vanai. 
Ăsta este unul dintre Orașele Libere, sau mai degrabă a 
fost, că acum s-a zis cu el. Dar acolo am dat peste niște cărți 
şi în ele se vorbea despre un... Xăă... Îi ziceau Slujitorul cel 
Drept sau Sinir Kushku și se crede că a fost creat de drago- 
nul Morade în vremea prăbuşirii imperiului, și m-am gân- 
dit că, dacă aș putea folosi diferitele descrieri ale locului 
unde se afla în raport cu datele la care au fost scrise relată- 
rile, aş putea să-l... găsesc. 

Preotul îl privi încruntat. 

— Ai auzit de Slujitorul cel Drept? întrebă Geder. Din 
întâmplare? 

Se întrebă ce avea să facă dacă omul ar fi spus că nu. Nu 
se simțea în stare să se întoarcă. Nu după ce văzuse acest loc. 

— Noi suntem slujitorii Slujitorului, spuse bărbatul cu 
vocea vibrându-i de mândrie și certitudine. 

— Excelent! Asta şi speram! Pot să... 

Cuvintele lui Geder năvăliră toate odată și se văzu silit 
să se oprească, să tușească şi să se adune. 

— Speram, dacă aveţi arhive... Sau dacă aş putea sta de 
vorbă cu voi. Speram să aflu mai multe. 

— O să aștepți aici, zise preotul. 

Geder făcu semn că da, dar bărbatul deja îi întorsese 
spatele. Preoţii traseră cotiga înăuntru prin deschizătura 
din poarta de fier, iar sătenii primiră în schimb una asemă- 
nătoare. Sub ochii lui Geder, preoții dispărură în templul 
lor, iar ceilalți bărbaţi îi făcură cu mâna zâmbind și porniră 
pe cărare către casă. Geder rămase pe loc, prins între dorința 
de a vedea templul de dincolo de zid şi teama de a rămâne 
singur și de a nu mai găsi drumul înapoi prin munţi. Meca- 
nismul din poartă se roti și se închise. Cotiga trasă de funii 
dispăru după cotitură. Geder rămase călare, încercând să 
nu se uite la cei cinci servitori pe care-i târâse după el de-a 
lungul lumii cunoscute până în pustietatea asta. În depăr- 
tate, un șoim ţipă. 

— Să aşezăm tabăra, stăpâne? întrebă scutierul său. 


Calea dragonului / 407 


Se lăsă noaptea. Geder stătea în cortul lui, ai cărui pereți 
parcă murmurau în bătaia brizei. În faţa măsuţei, la lumina 
unei singure lumânări, citi cărțile pe care le citise deja de 
peste zece ori, urmărind cuvintele fără să le înțeleagă. 

Dezamăgirea, respingerea, mânia se adunau în sufletul 
lui, însoțite de certitudinea că preoții nu vor ieşi afară. 
Fusese lăsat la ușă ca un cerșetor, până când avea să pri- 
ceapă aluzia și să plece cu coada între picioare. Înapoi în 
Camnipol, înapoi în Anteea, înapoi la toate lucrurile de 
care fugise. 

Ajunsese la capătul călătoriei. Nu mai putea născoci 
vreun motiv să continue. Traversase două ţări, munți și 
deșerturi, numai pentru ca, la finalul călătoriei, să fie igno- 
rat. Dădu pagina, neștiind ce conţinea şi fără să se sinchi- 
sească prea tare. Se imagină acasă, povestindu-și aventurile. 
Clarvăzătoarea jasuru, scheletul de dragon, templul miste- 
rios. „Și-apoi?“, aveau să întrebe ei. „Ce s-a mai întâmplat, 
lord Palliako?“ 

Şi el avea să mintă. Avea să le spună despre preoţii 
degenerați și despre cultul lor demn de milă, o formă lip- 
sită de conţinut. Avea să scrie eseuri despre orice perversi- 
uni i-ar fi trecut prin minte, punându-le pe seama celor din 
templu. Dacă n-ar fi fost el, Geder Palliako, locul ăsta ar fi 
fost uitat de istorie. Dacă ei considerau potrivit să-l trateze 
astfel, avea să aibă grijă ca ei să rămână în amintire cum 
socotea el de cuviință. 

Iar preoții n-aveau să ştie și n-avea să le pese, așa că 
unde era plăcerea? La venirea zorilor, o să ceară să fie strâns 
cortul și să înceapă călătoria înapoi. Poate că într-unul din- 
tre orașele din Keshet putea găsi un negustor care să 
accepte o scrisoare de credit, ca să-şi poată cumpăra ceva 
provizii. Sau putea să se oprească în sat şi să spună că preo- 
ţii porunciseră să-i dea lui toate caprele. Asta aproape că 
merita să facă. 

— Stăpâne! Lord Palliako! 

Geder ieşise din cort aproape înainte să audă cuvintele. 
Scutierul arăta cu degetul către poarta întunecată de fier. 

Mica ușă laterală era în continuare închisă, dar o umbră 
mai adâncă, o dâră de întuneric, se ivise între două panouri 
masive. 

Un bărbat ieși afară și se îndreptă către ei. Apoi alți doi, 
purtând săbii în spate. Geder își flutură și el sabia şi doi 
servitori se grăbiră să aprindă torțele. Cel dintâi bărbat era 
uriaș, lat în şolduri și în umeri. Nu mai avea păr, iar creş- 
tetul îi strălucea sub razele lunii. În lumina torțelor, sutana 
lui părea neagră, deşi de fapt ar fi putut să aibă orice altă 
culoare închisă. Gărzile care-l urmau purtau sutane ca ale 
preoților, dar dintr-un material mai fin, și săbii cu teci şi 
mânere de un verde scânteietor. 

— Eşti prințul Palliako, care a venit să afle despre Sinir 
Kushku? întrebă bărbatul cel solid. 

Deşi vorbea cu blândeţe, glasul lui avea în el forța tune- 
tului. Auzindu-l, Geder își simţi sângele îngheţând în vene. 

— Da. 

— Ce oferi în schimb? 

„N-am nimic“, își zise Geder. „O căruţă și niște servitori. 
Mi-am cheltuit aproape toți arginții pe drum încoace și, 
oricum, ce-ai putea tu să cumperi cu ei? Nu-i ca și cum 
v-aţi duce la târg...“ 

— Veşti? întrebă Geder. Pot să vă dau vești despre lume. 
Dat fiind că sunteți atât de... izolați. 

— Îi doreşti răul zeiţei? 

— Nici vorbă, zise Geder surprins de întrebare. 

Nicio carte pe care-o citise nu pomenea de vreo zeiță. 

Bărbatul solid tăcu, privind pentru o clipă înăuntrul 
propriei minți. Apoi dădu aprobator din cap. 

— Atunci urmează-mă, prinţe, şi hai să vorbim despre 
lumea ta. 


DAWSON 


ară la Osterling, Fells. Dawson se trezea odată cu soa- 

rele și îşi petrecea zilele călărind pe pământurile sale 

şi ocupându-se de problemele pe care treburile de 
iarnă şi intrigile din primăvară le lăsaseră neterminate. 
Canalele ce irigau câmpiile din sud trebuiau reparate. Unul 
dintre satele din vest arsese la sfârșitul primăverii și Daw- 
son se ocupă de reclădirea acestuia. Doi bărbaţi fuseseră 
prinşi punând capcane pentru cerbi în pădurile sale și 
asistă la spânzurarea lor. Oriunde se ducea, șerbii săi îi 
acordau onoruri și el le accepta ca pe ceva ce i se cuvenea. 

Pe marginea drumurilor, iarba creştea mai înaltă. Copa- 
cii își răsfirau frunzele late care fremătau verzi şi argintii 
în bătaia soarelui și a vântului. Două zile de la est la vest și 
patru de la nord la sud, cu cărări muntoase pe care să 
vâneze, patul lui în care să doarmă și cerul deasupra lui ca 
un castron de un albastru perfect. Dawson Kalliam cu greu 
îşi putea imagina o închisoare mai luxoasă unde să-și iro- 
sească săptămânile în care regatul se prăbușea. 

Conacul său zumzăia de activitate. Bărbaţii și femeile de 
pe moșie nu erau obișnuiți cu prezenţa stăpânului pe par- 
cursul lungilor zile de vară, la fel cum nu fuseseră obișnuiți 
cu lipsa lui în acele luni de iarnă neocupate de vânătoarea 
regală. Dawson simţi greutatea judecății lor. Toţi știau că 
fusese exilat preț de un anotimp și fără îndoială că grajdu- 
rile şi dependinţele servitorilor zumzăiau de poveşti, spe- 
culaţii și bârfe. 

N-avea sens să le poarte pică pentru asta, cum nu avea 
sens să se mânie pe greieri din cauza cântecului lor. Erau 

oameni simpli, inferiori. Nu înțelegeau nimic dacă nu le 
dădeai mură în gură. Dawson n-avea de ce să acorde mai 
multă atenţie părerilor acestora despre superiorii lor decât 
ar fi acordat unei picături de ploaie sau unei crenguțe. 

Pe de altă parte, din partea lui Canl Daskellin se aștepta 
la mai mult. 

— Altă scrisoare, dragă? întrebă Clara văzându-l cum 
măsura cu pasul încăperea largă. 

— Nu-mi spune absolut nimic. Ascult-aici, zise Dawson, 
fluturând paginile. 

Găsi pasajul. 

— „Starea de sănătate a Maiestăţii Sale rămâne proastă. 
Medicii se tem că șocul revoltei mercenarilor încă-l mai 
apasă, dar se aşteaptă ca starea sa să se îmbunătățească 
semnificativ până în iarnă.“ Sau asta. „Lordul Maas este 
foarte agresiv în apărarea bunului renume al lordului 
Issandrian și profită cât poate de faptul că a scăpat de exil.“ 
E toată așa. Numai provocări şi aluzii. 

Clara își lăsă broderia deoparte. Căldura după-amiezii 
îi îmbrobonise cu sudoare fruntea și buza de sus și o șuviță 
de păr îi scăpase din pieptănătură. Rochia ei era dintr-o 
țesătură subțire, de vară, care nu-i ascundea deloc forma 
trupului, mai puţin ferm decât al unei tinere femei, dar mai 
împăcat cu sine. În lumina aurie care se revărsa prin feres- 
tre, era frumoasă. 

— La ce te așteptai, iubirea mea? întrebă ea. La afirmații 
directe și fără înconjur? 

— Putea la fel de bine să nu fi scris, zise Dawson. 

— Ştii şi tu că nu-i adevărat, dragul meu, zise Clara. 
Canl poate nu-ţi dă toate detaliile de la curte, dar până și 
faptul că-ți scrie înseamnă ceva. Poți întotdeauna să-ţi faci 
o părere despre cineva după persoanele cu care întreține 
corespondenţă. Ai vești de la Jorey? 

Dawson se așeză pe divan în fața ei. În celălalt capăt al 
încăperii, o slujnică tânără se ivi în prag, văzu că stăpânul 
şi stăpâna se aflau în încăpere și se retrase. 

— Mi-a scris acum zece zile, zise Dawson. Spune că toți 
cei de la curte merg pe vârfuri și vorbesc în șoaptă. Nimeni 
nu crede că s-a terminat. Simeon trebuia să anunţe cine va 
fi tutorele prințului Aster de ziua lui, dar a amânat momen- 
tul deja de trei ori. 

— De ce face asta? întrebă Clara. 

— Din același motiv pentru care m-a exilat pe mine pentru 
trădarea lui Issandrian, zise Dawson. Se teme că, dacă ne 
favorizează pe noi, ceilalți vor trece la acţiuni armate. Dacă 
îi favorizează pe ei, atunci o vom face noi. Și, cu Canl la con- 
ducere, n-aş putea spune că regele greșește gândind așa. 

— Aș putea să mă duc s-o întreb pe Phelia, spuse Clara. 
Soţul ei a fost pus cam în aceeași situație cum e Canl, nu? 
Şi n-am mai văzut-o pe Phelia de secole. Mi-ar face plăcere 
să stau de vorbă cu ea. 

— Nici vorbă. Să te trimit singură în Camnipol? Şi încă 
la Feldin Maas? N-ar fi sigur. Ţi-o interzic! 

— N-aș fi singură. Jorey ar fi acolo și l-aş lua pe Vincen 
Coe să mă apere. 

— Nu. 

— Dawson. Dragul meu, zise Clara și vocea ei căpătă 
o duritate pe care arareori i-o auzise. Te-am lăsat să mă 
opreşti când erau mercenari străini pe străzi, dar asta a tre- 
cut. Și, dacă nu întinde nimeni o mână, ruptura n-o să se 
vindece niciodată. Simeon n-o poate face, sărăcuţul, pentru 
că nu e genul de lucru care poate fi poruncit. Tu și Feldin 
nu puteți pentru că sunteți bărbați și nu ştiţi cum. Lucrurile 
se petrec în felul următor: voi vă scoateţi săbiile, iar noi 
dezbatem cine a avut cea mai frumoasă rochie la bal până 
când voi le vârâți din nou în teacă. Numai pentru că nu-ți 
place ție ideea, nu înseamnă că e dificil. 

— Am trecut dincolo de punctul ăsta, zise Dawson. 

Clara ridică o sprânceană. Liniştea dură trei bătăi de 
inimă. Patru. 

— Trebuie să-ți mobilizezi o armată, așadar? întrebă ea. 

— E interzis. Face parte din termenii exilului meu. 

— Bine, atunci, zise Clara reluându-și broderia. O să-i 
scriu Pheliei în seara asta și-o să-i dau de înțeles că aș fi 
deschisă la o invitație. 

— Clara... 

— Ai dreptate. Nici prin gând nu mi-ar trece să plec fără 
escortă. Vorbești tu cu Vincen Coe sau vorbesc eu? 

Mânia care-l cuprinse pe Dawson îl surprinse până şi pe 
el. Se ridică în picioare, azvârlind pe podea scrisoarea de la 
Canl Daskellin. Își dorea nespus de mult să poată apuca o 
carte, un bibelou sau un scaun și să le arunce în curte prin 
fereastră. Ochii Clarei erau aplecați asupra broderiei, a 
strălucirii subțiri a acului împungând pânza, trăgând aţa, 
împungând, trăgând. Își ţinea buzele strânse. 

— Simeon e și regele meu, zise ea. Nu eşti singurul cu 
sânge nobil din casa asta. 

— O să discut eu cu el, mormăi Dawson parcă smulgân- 
du-și cuvintele din gâtlejul încleştat. 

— Îmi pare rău, dragă. Ce-ai zis? 

— Coe. O să vorbesc cu el. Dar dacă nu merge cu tine, 
nu te duci. 

Clara zâmbi. 

— Când ieși, trimite-mi camerista, dragă. O să-i cer 
să-mi aducă tocul. 

Dependinţele vânătorilor se aflau în afara marilor ziduri 
de granit şi jad ale proprietăţii. O clădire lungă, joasă, cu 
acoperişul de paie fixat cu funii lungi din piele împletită, 
îngreunate cu cranii și oase de la vânatul doborât. În curte 
era iarbă pe unde nu fusese strivită de cizmele bărbaților 
şi baloţi de fân folosiți pentru trasul cu arcul. Aerul duhnea 
a rahat de câine de la cuștile învecinate și un copac imens 
şi umbros se înălța într-o parte, acoperit de o ninsoare de 
flori văratice. 

Sunetul vocilor îl călăuzi pe Dawson în spatele clădirii. 
Cinci dintre vânătorii lui stăteau în jurul unei mese impro- 
vizate dintr-un vechi ciot de copac, pe care se aflau brânză 
şi pâine. Bărbaţii erau tineri, îmbrăcați numai în pantaloni 

din cauza căldurii. Pentru o clipă, Dawson simţi o nostalgie 
profundă. Odinioară fusese și el ca ei. Puternic, sigur pe 
trupul lui, în stare să se scufunde complet în bucuria oferită 
de o zi frumoasă. Și când era așa, Simeon fusese alături de 
el. Trecerea anilor îi afectase pe amândoi. 

Unul dintre vânători îl zări şi sări în picioare, salutân- 
du-l. Imediat, ceilalți îi urmară exemplul. Vincen Coe stătea 
mai în spate, cu un ochi umflat și învinețit. Dawson se 
apropie, ignorându-i pe toți cu excepția bărbatului rănit. 

— Coe, zise el. Hai cu mine. 

— Da, stăpâne, spuse vânătorul şi se grăbi să i se alăture. 

Dawson mergea zorit pe cărarea largă ce ducea dinspre 
conac spre iazul aflat la nord. Umbra turnurilor spiralate 
vărga pământul. 

— Ce-ai păţit? întrebă Dawson. Arăţi de parcă ai fi 
încercat să prinzi o piatră cu genele. 

— Nimic important, stăpâne. 

— Spune-mi. 

— Am băut cu toții cam mult noaptea trecură, stăpâne. 
Unul dintre băieții noi s-a înveselit cam prea tare şi a... 
făcut o aluzie pe care am găsit-o jignitoare. A repetat-o și 
m-am văzut silit să-l corectez. 

— Te-a făcut invertit? 

— Nu, stăpâne. 

— Dar cum? 

Primăvara, înainte de deschiderea sezonului la curte, 
lacul era limpede ca apa de izvor. Toamna, la revenirea lui 
Dawson, putea fi întunecat aproape de culoarea ceaiului. 
Arareori îl văzuse în toiul verii, când verdele apei, împru- 
mutând imaginea reflectată a copacilor, îl transforma în 
smarald. Vreo câteva rațe pluteau pe apă și în urma lor 
rămâneau unde. Dawson se opri pe margine, unde iarba 
mai păstra umezeala noroiului de sub ea. Tăcerea stânjenită 
a lui Vincen Coe devenea mai interesantă cu fiecare clipă. 

— Pot să-i întreb pe ceilalți, zise Dawson. O să-mi spună 
ei dacă tu nu vrei. 

Vincen privi peste apă, spre munţii din depărtare. 

— A pus sub semnul întrebării onoarea lui lady Kalliam, 
stăpâne. Şi a făcut nişte speculaţii care... 

— Ah, exclamă Dawson. 

O mânie aprigă îi încleștă gâtlejul. 

— Mai e aici? 

— Nu, stăpâne. Fraţii lui l-au cărat înapoi în sat încă de 
noaptea trecută. 

— L-au cărat? 

— Când am terminat cu el nu mai era în stare să meargă, 
domnule. 

Dawson chicoti. Musculiţe dansau pe deasupra apei de 
la picioarele lui. 

— Vrea să se întoarcă la Camnipol, zise Dawson. I-a 
intrat în cap că poate face pace cu Maas. 

Tânărul vânător înclină din cap, dar nu spuse nimic. 

— Vorbește, zise Dawson. 

— Cu voia voastră, stăpâne. Nu-i o idee bună. Cel mai 
greu e să faci prima vărsare de sânge, iar asta s-a petrecut 
deja. Acum o să fie mai ușor. 

— Știu, dar ea e hotărâtă. 

— Trimiteţi-mă pe mine în locul ei. 

— Tetrimit şi pe tine cu ea, zise Dawson. Jorey este încă 
în oraş. Poate să-ți spună mai bine cum stau lucrurile. Ai 
vegheat asupra mea când au început toate astea. Acum 
vreau să veghezi asupra ei. 

Cei doi rămaseră în tăcere. Din spatele lor se auzeau 
voci. Îngrijitorul câinilor țipa la ucenicul lui. Râsetele 
hăitașilor. Toate păreau să vină din altă lume. Una aflată în 
trecutul nu prea îndepărtat, când lucrurile fuseseră mai 
bune, mai sigure şi încă în ordine. 

— Nimeni n-o să se atingă de ea, stăpâne, zise Vincen 
Coe. Nu atâta timp cât trăiesc eu. 


La trei zile după ce Clara plecă în trăsura deschisă care-i 
adusese, cu Vincen Coe călărind în urma ei, un oaspete 
deloc bine-venit își făcu apariţia. 

Căldura zilei îl alungase pe Dawson din conac în gră- 
dina de iarnă. În afara sezonului său, grădina arăta banal. 
Florile care în ultimele zile ale anului aveau să poarte 
muguri aurii şi stacojii arătau acum ca niște buruieni rezis- 
tente. Trei dintre câini zăceau gâfâind de căldură, cu ochii 
închiși și cu limbile trandafirii atârnând. Sera era deschisă. 
Închisă, ar fi fost mai fierbinte ca un cuptor. Grădina dor- 
mea, așteptând să-i vină vremea, iar când avea să vină, 
urma să se transforme. 

Până atunci Clara se va fi întors. Desigur, mai fusese 
despărțit de ea și altă dată. Avusese treburi la curte şi mai 
fusese şi vânătoarea. Ea avea propriul ei cerc de oameni şi 
grija gospodăriei. Dar acum, când ea fusese cea care ple- 
case, lăsându-l în urmă, îi era mai greu să îndure singură- 
tatea cu seninătate. Se trezea dimineaţa întrebându-se unde 
era. Se ducea noaptea la culcare dorindu-și ca ea să apară 
pe ușa dormitorului, cu ştiri și informații și chiar mici bârfe 
nevinovate. Între aceste două momente ale zilei, încerca să 
nu se gândească la ea sau la Feldin Maas sau la posibilita- 
tea ca ea să fie folosită împotriva lui. 

— Lord Kalliam. 

Servitoarea era o tânără dartinae aflată de puţin timp în 
slujba lui. Ochii îi străluceau în felul caracteristic rasei ei. 

— Ce-i? 

— A sosit un bărbat care cere să-i acordați o audienţă, 
stăpâne. Paerin Clark. 

— Nu-l cunosc, zise Dawson, dar după o clipă îşi aminti 
cine era. 

Era bancherul palid, agentul Coastei de Nord, cel care-l 
îmbrobodise pe Canl Daskellin. Dawson se ridică. La 
picioarele lui, câinii se sculară privind de la el la slujnică și 
înapoi şi scheunând uşor. 

— E singur? 

Ochii fetei se măriră de o neliniște subită. 

— Are o suită, stăpâne. Un vizitiu şi un valet. Şi cred că 
și un secretar. 

— Unde-i acum? 

— În sala mică, stăpâne. 

— Spune-i că o să-l primesc într-un moment, zise Daw- 
son. Adu-i bere și pâine, pofteşte-i oamenii în sala servito- 
rilor şi cheamă-mi gărzile. 

Când ușile sălii mici se deschiseră, bărbatul palid îşi 
înălță privirile şi, la intrarea lui Dawson, se ridică în 
picioare. Faptul că Dawson avea în spate patru spadasini 
în armuri de piele nu-i provocă nici măcar o ridicare din 
sprânceană. Pâinea de pe farfuria din fața lui purta urma 
unei singure mușcături, iar pocalul de cositor plin cu bere 
putea nici să nu fi fost atins. 

— Baroane Osterling, zise bancherul făcând o plecă- 
ciune. Vă mulțumesc că m-aţi primit. Îmi cer scuze că am 
sosit nepoftit. 

— Îi faci comisioanele lui Canl Daskellin sau i le face el 
pe-ale tale? 

— Eui le fac pe-ale lui. Situaţia de la curte este delicată. 
Voia să fiți informat, dar nu are încredere în curieri și sunt 
anumite lucruri pe care oricum nu le-ar fi scris cu propria 
mână. 

— Așa că le trimite prin maestrul păpușar din Coasta de 
Nord? 

Bancherul făcu o pauză. O vagă urmă de culoare îi apăru 
în obraji și pe buze i se ivi obişnuitul său zâmbet politicos. 

— Excelenţă, nu doresc să vă insult, dar sunt câteva 
lucruri pe care ar fi mai bine să le lămurim. Sunt supusul 
Coastei de Nord, dar nu sunt un membru al curții și nu 
sunt aici în serviciul regelui meu. Reprezint Banca Medean 
și-atât. 

— Un iscusit fără țară atunci. Și mai rău. 

— Îmi cer iertare, Excelenţă, zise bancherul. Văd că nu 
sunt bine-venit. Vă rog să-mi scuzați intruziunea. 

Paerin Clark se înclină adânc și porni către ușă, luând cu 
el și veştile din Camnipol. „Doar pentru că nu-ţi place un 
lucru, nu înseamnă că e dificil“, îi rosti în minte vocea Clarei. 

— Aşteaptă, spuse Dawson și trase adânc aer în piept. 
Cine poartă cea mai frumoasă rochie la balul ăla de trei ori 
blestemat? 

— Poftim? 

— Ai venit aici pentru un motiv anume, zise Dawson. 
Nu fi atât de laş încât să dai bir cu fugiţii imediat ce latră 
cineva la tine. Ia loc. Spune-mi ce ai de spus. 

Paerin Clark se întoarse şi se aşeză. Ochii îi păreau mai 
întunecați acum, iar fața la fel de inexpresivă ca a unui 
jucător de cărți. 

— N-am nimic cu tine, spuse Dawson, așezându-se de 
cealaltă parte a mesei și rupând o bucată de pâine. Nu ca 
persoană. Îmi displace ceea ce ești. 

— Sunt omul pe care-l trimite Komme Medean când e 
vreo problemă, zise Paerin Clark. Nici mai mult, nici mai 
puțin. 

— Eşti un agent al haosului, zise Dawson cu blândeţe, 
încercând să-și îndulcească vorbele. Eşti un om care-i trans- 
formă pe bogaţi în săraci și pe săraci în bogați. Rangul 
şi ordinea socială nu înseamnă nimic pentru cei ca tine, 
în timp ce pentru cei ca mine ele sunt totul. Nu pe tine te 
resping. Ci numai ceea ce reprezinți. 

Bancherul îşi cuprinse un genunchi cu degetele încru- 
cișate. 

— Vreți să ascultați veştile pe care le aduc, Excelenţă? În 
ciuda a ceea ce credeți că reprezint? 

— Da. 

Preţ de aproape o oră, bancherul vorbi cu voce joasă, 
înfățișând în toate detaliile alunecarea de teren care avea 
loc în Camnipol. După cum bănuise Dawson, reținerea lui 
Simeon de a-și plasa fiul sub tutela vreuneia dintre casele 
nobile era provocată de teama de a nu face valuri. Respectul 
față de domnia lui se diminua în ambele tabere. Daskellin 
şi aliaţii care-i mai rămăseseră îi ofereau cât sprijin puteau, 
dar chiar și în rândurile celor loiali creștea nemulțumirea. 
Issandrian și Klin rămâneau exilați, dar Feldin Maas umbla 

peste tot prin oraș. Ai fi zis că nu dormea niciodată şi, ori- 
unde se ducea, spunea aceeași poveste: atacul luptătorilor 
fusese regizat ca să-l arunce în dizgrație pe Curtin Issan- 
drian, pentru ca prinţul să nu fie trimis în casa acestuia. 
Sugera că apariţia exact la timp a soldaţilor din Vanai făcea 
parte dintr-o piesă de teatru mai vastă. 

— Pusă la cale de mine, spuse Dawson. 

— Nu singur, dar da. 

— Minciuni de la un capăt la altul, zise Dawson. 

— Nu toată lumea îl crede. Dar unii da. 

Dawson îşi frecă fruntea cu palma. Afară, ziua se îngâna 
cu noaptea, făcând lumina soarelui să se înroșească. Totul 
era exact cum bănuise. Și Clara o să nimerească în toiul 
furtunii. Speranţa pe care i-o oferise la plecare păruse ris- 
cantă în acel moment. Acum, după aceste vești, părea pur 
şi simplu naivă. Şi-ar fi dat o mână ca bancherul să fi venit 
cu o săptămână mai devreme. Acum era prea târziu. Era ca 
şi cum ar fi dorit ca piatra aruncată să i se întoarcă singură 
în mână. 

— Simeon? întrebă Dawson. E bine? 

— Timpurile grele şi-au pus amprenta asupra lui, zise 
Paerin Clark. Și asupra fiului său, cred. 

— Cred că nu moartea este cea care ne ucide, ci frica, 
spuse Dawson. Şi Asterilholdul? 

— Sursele mele îmi spun că Maas ține legătura cu câteva 
persoane importante de la curtea regală. Au fost făcute 
împrumuturi în aur și promisiuni de sprijin. 

— Îşi strânge o armată. 

— Așa-i. 

— Şi Canl? 

— Încearcă și el. 

— În cât timp se va ajunge la război deschis? 

— Nimeni nu poate şti asta, excelență. Dacă sunteți atent 
şi norocos, poate niciodată. 

— Nu cred că-i așa, zise Dawson. Avem Asterilholdul 
pe de o parte şi pe tine de cealaltă. 

— Nu, Excelenţă, zise bancherul, nu mă aveți. Ştim 
amândoi că am venit aici sperând la anumite avantaje, dar 
un război civil în Anteea nu ne-ar aduce niciun profit. Dacă 
se ajunge la asta, nu vom susţine nicio tabără. Am făcut tot 
ce mi-a stat în putinţă aici. Nu mă întorc în Camnipol. 

Dawson se îndreptă de spate. Bancherul zâmbea și 
expresia de pe chipul lui aducea suspect de tare a compă- 
timire. 

— L-ai abandonat pe Daskellin? Acum? 

— Anteea este unul dintre marile regate ale lumii, spuse 
Paerin Clark, dar patronul meu își joacă partidele pe table 
mult mai vaste. Vă doresc tot norocul din lume, dar Anteea 
vă aparține vouă, s-o pierdeţi sau s-o câştigaţi. Nu mie. Eu 
o să plec spre sud. 

— Spre sud? Ce poate fi mai important în sud decât aici? 

— În Porte Oliva s-a ivit o neregulă care necesită aten- 
ţia mea. 


CITHRIN 


ithrin stătea pe dig. Orașul se întindea în spatele ei, iar 

vastitatea albastră a mării și a cerului i se deschidea 

înainte. Acolo unde apele pale și puțin adânci ale gol- 
fului căpătau albastrul adâncimilor se aflau cinci corăbii. 
Catargele înalte păreau niște copaci răsăriți din apă. Velele 
strânse îngroşau vergile. Bărcile mici și puțin adânci ale flo- 
tei de pescuit se grăbeau înspre port sau se dădeau din cale, 
în timp ce zeci de bărci-pilot se luau la întrecere ca să ajungă 
cele dintâi la corăbii și să aibă onoarea de a le conduce. 

Corăbiile cu mărfuri din Narinisle veniseră. Cinci nave, 
sosind împreună și arborând stindardele din Birancour şi 
Porte Oliva. La plecare fuseseră șapte. Se putea ca celelalte 
două să fi fost despărțite de restul flotei de furtună sau din 
propria alegere sau împrăștiate în urma unui atac. Puteau 
să ajungă a doua zi sau în următoarea săptămână sau nicio- 
dată. Pe docurile de dedesubt, negustorii, agonizând între 
speranţă și spaimă, aşteptau ca navele să se apropie ca să le 
poată identifica. Și-apoi, odată ce corăbiile trăseseră fiecare 
în docul ei, cei mai norocoși dintre finanțatori aveau să urce 
la bord, să compare contractele și foile de expediţie şi să 
descopere dacă profitul era sau nu asigurat. Ghinioniștii 
aveau să aștepte la docuri sau în crâşmele din port, trăgân- 
du-i de limbă pe marinari ca să afle veşti. 

Şi apoi, odată ce căpitanii navelor vor fi dat socoteală 
finanțatorilor, odată ce muncitorii începeau lunga trudă pe 
care-o presupunea transportul mărfii de pe corăbii în 
magazii, odată ce nebunia comerțului și a bunurilor și a 
schimbului acestora pe bani avea să străbată Porte Oliva 

ca vântul pe suprafața unei ape, urmau să înceapă pregă- 
tirile pentru călătoria din anul următor. Șantierele navale 
aveau să facă reparaţii. Noii finanțatori aveau să ofere con- 
tracte şi condiții căpitanilor. lar Idderigo Bellind Siden, 
Prim-Guvernatorul orașului Porte Oliva, avea să se con- 
sulte cu căpitanii și cu capii breslelor şi avea să accepte cu 
amabilitate propunerea de a transforma oraşul pentru 
o generație de-acum încolo dintr-un port ca multe altele în 
însăşi inima comerțului. 

Şi în mâna ei, scrisă cu cerneală verde pe o hârtie fină ca 
smântâna, era scrisoarea care-i interzicea să fie parte din 
toate acestea. O deschise și o studie din nou. Era cifrată, 
fireşte, dar își petrecuse destulă vreme printre cărțile şi 
documentele magistrului Imaniel ca s-o poată citi cu 
aceeași ușurință ca și cum ar fi fost scrisă normal. 

„Doamna magistru Cithrin bel Sarcour, veţi înceta de 
îndată orice negocieri şi operațiuni purtate în numele nos- 
tru. Paerin Clark, senior auditor și reprezentant al băncii 
centrale, va sosi cât mai iute cu putință. Până atunci, nu se 
vor întocmi sau accepta niciun fel de contracte, depozite 
sau împrumuturi. Dispoziţia nu este negociabilă.“ 

Era semnată de Komme Medean în persoană, cu scrisul 
neregulat și tremurat al bătrânului afectat de gută. N-o ară- 
tase nimănui. În cele opt zile de când o primise, se răz- 
vrătise împotriva ordinului. Era primul din partea băncii 
centrale și era exact ceea ce se așteptase. Auditorul avea să 
vină, aşa cum plănuise ea de la început. Avea să recupereze 
fondurile băncii, pierdute după căderea Vanaiului. Era 
sfârşitul fanteziilor ei în care păstra banca sau o putea 
manevra așa cum urmau să facă bărcile-pilot cu corăbiile 
de mărfuri. Avea să fie din nou ea însăși. Nu Tag căruțașul, 
nu o contrabandistă ascunzându-se în umbră și nu magis- 
tra Cithrin. Numai că avea să fie ea însăși fără Besel, fără 
Cam și fără magistrul Imaniel. Şi fără Vanai. 

Ceea ce, cu tot respectul, prefera să nu se întâmple. 


422 / DANIEL ABRAHAM 


Cu o răsuflare prea ușoară ca să se poată numi suspin, 
rupse hârtia. Apoi o rupse din nou și din nou și din nou. 
Când o făcu bucățele la fel de mici ca numerele și simbolu- 
rile cifrului, le aruncă peste marginea zidului și le privi 
plutind şi răsucindu-se. 

Pe apă, bărcile-pilot se îngrămădeau în jurul corăbiilor 
cu mărfuri. Își imagină vocile oamenilor strigând către 
căpitani şi pe ale căpitanilor strigând ca răspuns. Sub ochii 
ei, cea dintâi dintre corăbii își începu ultima și cea mai 
scurtă bucată a călătoriei ei anuale. Cithrin se întoarse și 
reveni la bancă. Ușa din față era deschisă lăsând înăuntru 
briza. La intrarea ei, Gândacul sări în sus de parcă l-ar fi 
prins făcând cine ştie ce. În spatele lui, Yardem se întinse şi 
scoase un căscat enorm. 

— Unde ai fost? o întrebă căpitanul Wester. 

— Am privit sosirea corăbiilor cu mărfuri, ca mai toată 
lumea din oraș, zise ea. 

Se simţea inexplicabil de uşoară. Aproape ameţită. 

— Mda, păi cafegiul tău a trimis până la ora asta trei 
oameni ca să întrebe de tine. Au venit aici să te caute. 

— Şi ce le-ai spus? 

— Că eşti ocupată, dar că mă aștept să revii la cafenea 
după prânz, zise Wester. Am mințit? 

— Tu? Niciodată, zise ea şi râse văzându-i expresia 
bănuitoare. 


În ciuda căldurii, Cithrin se duse la întâlnirea de la pala- 
tul guvernatorului purtând o rochie de un albastru închis, 
cu guler înalt şi mâneci lungi. Părul îi era strâns într-o tocă 
moale și prins cu o agrafă din argint şi lapislazuli, una din- 
tre ultimele bijuterii rămase din recolta adusă din Vanai. 
Ținuta ar fi fost mai potrivită pentru o zi răcoroasă de toamnă 
şi făcea sudoarea să i se scurgă pe spinare, dar gândul 
de a purta ceva mai decoltat în prezenţa lui Qahuar Em i se 
păruse inconfortabil. Și, fireşte, nu s-ar fi cuvenit să poarte 
colierul sau broșa pe care i le oferise el. 

Când Qahuar o salută, pe coridorul care ducea către 
apartamentele personale ale guvernatorului, plecăciunea 
lui era una oficială. Numai zâmbetul lui și veselia din ochii 
întunecaţi făceau aluzie la nopțile pe care le petrecuseră 
împreună. Purta o tunică de culoarea nisipului cu nasturi 
de email negru până la gât și ea se pomeni gândindu-se la 
forma trupului de dedesubt. Se întrebă ce avea să se întâm- 
ple cu legătura lor acum, când urmau să nu mai fie rivali. 
Slujnica, o cinnaie cu păr deschis la culoare, se înclină când 
intrară. 

O singură masă acoperită de pete de cerneală domina 
încăperea, iar în spatele ei un șir de ferestre dădeau către 
ramurile unui copac. Freamătul lor conferea camerei o 
nemeritată impresie de umbră și răcoare. Mercenarul 
cinnai se ridică în picioare la intrarea lui Cithrin și se aşeză 
din nou odată cu ea. Femeia tralgă şi reprezentantul caselor 
de comerț nu participau. 

— Un an bun, zise cinnaiul. Aţi fost să vedeți corăbiile, 
doamnă magistru? 

— N-am avut ocazia, răspunse Cithrin. Am avut un pro- 
gram foarte încărcat. 

— Ar trebui să vă faceţi timp. Anul ăsta au adus lăzi 
pline cu cele mai fascinante flecușteţe. Nişte globuri mici 
de sticlă colorată care cântă când le freci. Foarte drăguţe. 
Am cumpărat trei pentru nepoata mea. 

— Sper că lumea te-a tratat cu blândeţe, domnule, spuse 
Qahuar Em. Vocea-i era aproape mușcătoare. „Ce motive 
are să fie furios?“ se întrebă ea. 

— Destul de bine, zise cinnaiul ignorându-i tonul. Chiar 
cum nu se poate mai bine, mulțumesc de întrebare. 

Uşa dinspre cameră se deschise și intră guvernatorul. 
Faţa lui rotundă era acoperită de sudoare, dar veselă. Când 
dădură să se ridice în picioare, le făcu semn să rămână 
aşezaţi. 

— Nu e nevoie să ne formalizăm, zise el aşezându-se pe 
scaunul său. Pot să vă ofer ceva de băut? 

Qahuar Em clătină din cap și o clipă mai târziu merce- 
narul cinnai făcu la fel, de parcă ar fi aşteptat mai întâi să 
vadă ce avea Qahuar de gând. Cithrin, alarmată, simţi o 
gheară strângându-i stomacul. Se petrecea ceva și ea nu 
înțelegea ce. 

— Vă mulțumesc că aţi venit, zise guvernatorul. Apre- 
ciez foarte mult munca pe care o faceţi cu toţii și devota- 
mentul vostru față de Porte Oliva, de mine și de regină. 
Sunt încântat că minţi excelente ca ale domniilor voastre se 
preocupă de bunăstarea orașului. Asta este întotdeauna 
partea cea mai dificilă, nu? Luarea deciziei. 

Suspinul lui melancolic lăsa se înțeleagă că omul se dis- 
tra de minune. Cithrin îi răspunse printr-un zâmbet reținut. 
Qahuar îi ocolea privirea. 

— Am parcurs cu foarte mare atenţie propunerile, spuse 
guvernatorul. Am convingerea că fiecare dintre ele ar fi 
oferit o cale excelentă către prosperitatea orașului. Dar cred 
că flexibilitatea unui contract pe cinci ani, precum cel oferit 
de domnii aici de față, ne-ar servi mai bine decât cei opt ani 
pe care-i solicită Banca Medean. 

Cithrin simți că nu mai are aer. În ciuda căldurii, o 
răceală îi cuprinse gâtul şi pieptul. Oferta lui Qahuar Em 
nu fusese pe cinci ani. Fusese pe zece. 

— Opt ani înseamnă un interval destul de lung, zise 
mercenarul cinnai dând aprobator din cap. Expresia gravă 
îi ascundea prost încântarea. 

— Având în vedere acest lucru, precum şi taxele anuale 
uşor mai mari, continuă guvernatorul, mă văd silit, cu regret, 
să refuz propunerea dumneavoastră, doamnă magistru 
Cithrin. 

— Înţeleg, zise Cithrin ca și cum ar fi vorbit altcineva. 
Acum că s-au stabilit lucrurile, pot să ştiu ce rate a oferit 
maestrul Em? 

— O, este un parteneriat, spuse cinnaiul. Nu doar clanul 
lui, ştiţi? Lucrăm împreună, eu și el. 

— Nu cred că-i nevoie să intrăm în detalii, zise Qahuar 
Em, evitând în continuare s-o privească. 

Încercarea lui de a o cruța de alte umilinţe era mai rea 
decât lăudăroșenia mercenarului. 

— Nu-i ca şi cum nu se va afla, zise guvernatorul. Din 
politețe și respect față de doamna magistru, pot spune că 
taxele cerute sunt de zece la sută fără garanţie sau paispre- 
zece cu. 

Numerele erau greșite. Trebuia să fie greşite. Trebuia să 
fie vorba de șaisprezece şi nouăsprezece la sută, nu de zece 
şi paisprezece. Oferta pe care o găsise în biroul lui Qahuar 
Em fusese o capcană și Cithrin căzuse în ea. 

— Vă mulțumesc, domnule guvernator, zise Cithrin 
înclinând din cap. Compania fondatoare va aprecia since- 
ritatea dumneavoastră. 

— Sper că nu vor fi resentimente, spuse guvernatorul. 
Banca Medean este nou-venită în orașul nostru, dar este 
deja foarte respectată. 

— Desigur, zise Cithrin. 

Dat fiind golul pe care-l simţea în piept, fu surprinsă că 
vocea ei nu avea ecou. Nu era posibil să i se întâmple una 
ca asta. 

— Vă mulțumesc pentru că ați avut amabilitatea de a ne 
întâlni. Dar presupun, domnilor, că aveți de discutat amă- 
nuntele. 

Toţi se ridicară în picioare odată cu ea, iar guvernatorul 
îi luă mâna cu degetele lui unsuroase și-și apăsă buzele pe 
ea. Ea își păstră pe chip un zâmbet amuzat și obișnuit cu 
înfrângerea, o mască a persoanei care voia să fi fost. Îi făcu 
o reverență mercenarului cinnai, apoi lui Qahuar Em. Golul 
dinăuntrul ei dispăru și în locul lui înflori durerea. 

Păşind cu grijă, ieși din încăpere, cobori scările și tra- 
versă holul ce ducea spre ieșirea dinspre piață. Cerul era 
de un alb opalescent, iar briza pe obrazul ei era fierbinte ca 
o respirație. Sudoarea îi umezea subțiorile, spatele, picioa- 
rele. Rămase locului câteva minute, năucă, împietrită. N-ar 

fi trebuit să fie aici. Trebuia să se întoarcă înăuntru. Erau 
detalii de discutat, contracte de semnat de față cu martori. 
Marele proiect trebuia început. N-ar fi trebuit să fie aici, 
afară. Ar fi trebuit să fie înăuntru. 

Primul suspin o asaltă ca un acces de vomă: subit, instinc- 
tiv, violent. „Nu aici“, îşi zise. „Zeule, dacă e să se întâmple, 
nu mă lăsa să plâng aici, în văzul întregului oraș.“ Pomi cu 
paşi largi, grăbiţi, cu coapsele forțând materialul rochiei. 
Ajunse în labirintul străzilor. Găsi o alee, îi urmă cotiturile 
până într-un colț umbrit și acolo se ghemui pe pavajul mize- 
rabil. Acum nu-și mai putu opri suspinele, așa că își apăsă 
gura pe un braţ ca să le împiedice să se audă. 

Pierduse. Îşi făcuse atâtea speranţe și planuri și pierduse. 
Dăduseră altcuiva contractul ei și ea nu era altceva decât o 
târfă, o corcitură proastă și urâtă care plângea până nu mai 
avea lacrimi pe o alee dosnică. Cum de-și imaginase că 
putea câștiga? Cum de crezuse una ca asta? 

Când plânsul i se mai potoli, se ridică din nou. Își șterse 
cu mâneca lacrimile și nasul, își curăță murdăria de pe 
rochie şi porni către casă. Umilinţa i se cocoță pe umeri şi 
prinse a-i şușoti la ureche. Cât de multe le povestise Qahuar 
partenerilor lui? Se lăudase că-i desfăcuse picioarele? Pro- 
babil în clipa când ea intrase în încăpere bătrânul mercenar 
cinnai cunoștea deja din descriere fiecare parte a trupului 
ei. Qahuar știuse tot ce făcuse ea chiar înaintea ei, ba mai 
mult, pusese la cale totul. Îşi prevenise oare servitorii să nu 
se amestece pe parcursul incursiunii ei nocturne în biroul 
lui? O urmăriseră ascunși în umbră, râzând de idioata care 
se credea tare deşteaptă? 

Ajunsă la bancă, auzi vocile gărzilor prin ușă — Marcus, 
Yardem și femeia kurtadam nou angajată — nici mânioase, 
nici vesele. Lalelele se legănau în vânt, cu petalele răsfirate 
şi sfâşiate, culoarea înnegrindu-se la bază. Voia să intre, dar 
mâna refuză să se întindă spre clanţă. Stătu preț de ceea ce 
i se păru a fi ore, dorindu-și să intre şi să se alăture celor 
care aduceau cel mai mult cu o familie, cu nişte prieteni sau 

cu dragostea. Angajaţii ei. Voia ca Yardem Hane să iasă și s-o 
găsească. Să apară Cary, pășind de-a lungul străzii. Să se 
ridice Opal din mormântul ei de pe fundul oceanului și s-o 
gâtuie pe loc. 

Cithrin se duse la etaj. Își scoase rochia și se așeză pe pat 
numai în cămașă. Transpiraţia nu voia să se usuce şi s-o 
răcorească. 

Pierduse. Chiar și acum tot nu înțelegea. Nu-i venea să 
creadă. Pierduse. Nu mai plângea. Durerea dispăruse, deși 
avea senzația că doar se odihnea, dormind ca o panteră 
după o vânătoare. Avea să revină. Deocamdată nu simțea 
nimic. Se simțea moartă. 

Pierduse. Şi auditorul venea. 

Soarele parcurse drumul obișnuit pe cer. Cithrin rămase 
aşezată. Zgomotele străzii se schimbară, traficul amorţit de 
căldură al zilei făcând loc vocilor mai vesele și mai energice 
ale serii. Simţea nevoia să urineze, dar amână momentul. 
I se părea imposibil să mai aibă vreo urmă de umezeală în 
trup după ce se scăldase în sudoare și lacrimi. Şi totuşi 
trupul ei își vedea de treabă, indiferent dacă ea era sau nu 
de acord. Când nevoia deveni prea presantă ca s-o mai 
ignore, găsi oala de noapte și o folosi. Odată ce se urni i se 
păru mai uşor să continue să se miște. Îşi scoase cămașa 
şi-o lăsă grămadă pe podea, apoi găsi o rochie uşoară, bro- 
dată, atrăgătoare în primul rând prin faptul că îi picase deja 
în mână. O trase peste cap și cobori în stradă fără să se 
deranjeze să încuie ușa. 

Taverna avea toate obloanele date de perete ca să lase 
înăuntru briza mării. Nu aprinseseră nici lumânări, nici 
felinare, ca să nu mai adauge nici măcar puţina lor căldură, 
așa că, în ciuda luminii soarelui, încăperile erau întune- 
coase. Slujnica era una pe care o recunoștea, cu o față lată 
şi păr întunecat ca noaptea trecându-i până dincolo de 
umeri. Un căţeluș țopăia agitat pe lângă gleznele fetei. 
Cithrin se îndreptă către masa din spate, masa ei. Cineva 
stătea acolo, pe jumătate ascuns de pânza aspră. 

Qahuar Em. 

Cithrin se sili să înainteze. Se așeză în faţa lui. Un oblon 
desprins se lovi de două ori de cadru, apoi amuţi. Expresia 
bărbatului era blândă și stânjenită. Pe masă era un pocal cu 
bere pe jumătate gol. 

— Bună seara. 

Ea nu-i răspunse. Qahuar scoase un țâțâit. 

— Speram c-o să-mi dai voie să-ți ofer o cină şi o sticlă 
de vin. Și scuzele mele. N-a fost frumos din partea guver- 
natorului să te anunţe așa. 

— Nu vreau nimic de la tine, zise ea. 

— Cithrin! 

— Nu vreau să te mai văd sau să te mai aud în viața 
mea, spuse ea cu răceală, rostind apăsat fiecare cuvânt. Și 
dacă te mai apropii de mine o să-i cer căpitanului gărzilor 
mele să te ucidă! Şi-o va face! 

Chipul lui Qahuar se înăspri. 

— Înţeleg, Trebuie să recunosc, doamnă magistru, că sunt 
dezamăgit. Mă aşteptam la mai mult din partea ta. 

— Tu te aşteptai la mai mult din partea mea?! 

— Da. Nu mi-am imaginat că ești soiul de femeie care 
face crize de nervi. Dar în mod evident m-am înșelat. Îţi 
amintesc că tu mi te-ai băgat în pat. Tu ești cea care s-a furi- 
şat prin casa mea. E meschin din partea ta să mă învinovă- 
teşti că am anticipat asta. 

„Nu ştii despre ce era vorba“, își zise Cithrin. „Nu ştii 
ce-a însemnat pentru mine. O să-mi ia banca.“ 

Qahuar se ridică şi puse trei monede pe masă ca plată 
pentru consumație. Lumina cădea pe pielea lui aspră, 
făcându-l să pară mai bătrân. Vara aceasta era cel de-al opt- 
sprezecelea solstițiu al ei. Pentru el era al treizeci și cincilea. 

— Suntem oameni de afaceri, doamnă magistru, zise el. 
Îmi cer scuze că veștile au fost neplăcute pentru tine, dar 
nu pot să regret că o să le prezint acest acord bătrânilor cla- 
nului meu. Îţi doresc o seară mai plăcută de-acum încolo. 

Împinse bancheta şi se auzi hârșâitul lemnului frecân- 
du-se de piatră şi o ocoli. 

— Qahuar, spuse ea brusc. 

El se opri. Cithrin își adună puterile. Cuvintele erau 
grele ca plumbul, aproape prea greu de rostit. 

— Îmi pare rău că te-am trădat, spuse ea. C-am încercat 
să te trădez. 

— Să nu-ţi pară, zise el. Ăsta-i jocul pe care-l jucăm. 

Ceva mai târziu, slujnica tavernei veni să ia banii şi poca- 
lul cu băutură lăsat de Qahuar. Cithrin își ridică privirea. 

— Doriţi ca de obicei? 

Cithrin clătină din cap. Îşi simţea tot trupul, de la gât la 
pântece, tare ca piatra. Își ridică mâna și constată surprinsă 
că încă mai purta toca moale. Și-o scoase, îşi desfăcu părul 
şi ridică acul de păr din argint și lapislazuli. În penumbră, 
acesta părea să emane o lumină proprie. Slujnica îl privi 
fermecată. 

— E foarte frumos, zise ea. 

— a-l, zise Cithrin. Adu-mi cât crezi că face. 

— Doamnă magistru? 

— Vin tare. Bere țărănească. Nu-mi pasă. Doar adu-mi 
de băut. 


GEDER 


arele preot — Basrahip sau poate Basrahipul, era 

greu de spus — se lăsă pe spătarul scaunului din 

piele și fier. Îşi frecă fruntea cu degetele groase și 
puternice. În jurul lor, lumânările pâlpâiau și sfârâiau şi 
fumul lor umplea încăperea cu miros de grăsime arsă. 
Geder își linse buzele. 

— Primul meu tutore era tralg, zise el. 

Basrahip își strânse buzele, îl examină pe Geder şi clă- 
tină din capul lui enorm. „Nu.“ Geder își înăbuși încânta- 
rea și făcu o nouă încercare. 

— Am învăţat să înot în mare. 

Capul masiv se clătină încet. „Nu.“ 

— Când eram copil am avut un câine preferat. Un ogar 
de vânătoare pe nume Mo. 

Zâmbetul marelui preot era radios. Dinţii îi păreau nefi- 
resc de albi. Își aținti un deget gros către Geder. 

— Da, zise el. 

Geder bătu din palme râzând. Nu era prima demonstrație 
pe care i-o făcea marele preot, dar era o sursă de uimire de 
fiecare dată. Indiferent care era minciuna, indiferent pe ce 
ton o spunea Geder, care-i era poziția trupului sau cât de 
tare vorbea, bărbatul masiv ştia când minţea și când spunea 
adevărul. Nu greșea niciodată. 

— Şi chiar există o zeiţă care te ajută să faci asta? întrebă 
Geder. Pentru că n-am citit nicăieri despre ea. Se presupune 
că Slujitorul cel Drept a fost creat de Morade, asemenea 
celor treisprezece rase şi a drumurilor dragonului. 

— Nu. Noi ne aflăm aici dinaintea dragonilor. Când 
marea plasă a fost țesută și stelele prinse-n ea, zeița era de 

față. Sinir Kushku este darul ei către cei credincioși. Când 
a venit marea prăbușire, dragonii se temeau de imensa ei 
putere. S-au încăierat între ei, fiecare dorindu-și pentru 
sine prietenia și protecţia lui Sinir Kushku. Marele Morade 
s-a prefăcut că vrea o alianță, dar zeița a ştiut când a pătruns 
trădarea în inima lui. Ne-a călăuzit aici, unde puteam fi în 
siguranță, departe de lume și de convulsiile ei, ca să aștep- 
tăm vremea reîntoarcerii noastre. 

— N-am citit nicăieri așa ceva, zise Geder. 

— Nu mă crezi? întrebă Basrahip cu vocea lui joasă şi 
blândă în care se simțea acea pulsaţie stranie ce părea să-i 
moduleze întotdeauna spusele. 

— Ba da, ba da, zise Geder. Sunt uluit! O eră întreagă de 
dinaintea dragonilor? E ceva despre care n-a scris nimeni. 
Nu din câte am citit eu. 

Dincolo de micuța încăpere de piatră stelele scânteiau 
pe cer, iar luna în creştere lumina cascada de bolovani. În 
întuneric, Geder aproape că își putea imagina marele dra- 
gon de deasupra zidului templului mișcându-se, întorcând 
capul. Greierii verzui şi stranii de care era plin templul 
cântau într-un cor asurzitor. Geder își cuprinse genunchii 
cu braţele, zâmbind cu gura până la urechi. 

— Nu pot să-ţi spun cât sunt de fericit c-am dat peste 
locul ăsta, spuse el. 

— Eşti un om însemnat al unei mari națiuni, spuse 
marele preot. Mă bucur că ai bătut atâta cale ca să găsești 
umilul nostru templu. 

Geder flutură din mână stânjenit. Îi luase o bună parte 
din zi ca să explice că, deși el aparținea nobilimii, în locul 
de unde venea el „prinţ“ era un titlu special şi nu se folosea 
cu atâta ușurință. Își petrecuse o mare parte din viață spu- 
nându-i-se „lord“ și „stăpâne“ şi, deși însemna acelaşi lucru, 
formula „un om însemnat al unei mari națiuni“ îl făcea să 
se simtă intimidat. 

Basrahip se ridică şi se întinse în timp ce în depărtare o 
voce lansa chemarea la rugăciunea de seară. Geder se 

aştepta ca Basrahip să-și ceară scuze și să plece în grabă 
pentru a-i conduce pe preoți în săvârșirea ritualului. Dar el 
se opri în ușă, cu lumânările anuncându-i umbre peste chip. 

— Spune-mi, lord Geder. Ce-ţi doreai cel mai mult să 
găsești aici? 

— Păi, voiam să văd dacă aș putea găsi munții Sinir şi 
ceva material despre Slujitorul cel Drept pentru un eseu 
speculativ pe care-l schițez. 

— Asta îți doreai cel mai mult? 

— Da, zise Geder, asta e. 

— Şi-acum c-ai găsit ce căutai, îţi va fi de ajuns? 

— Desigur, zise Geder. 

Bărbatul solid îl fixă cu privirea şi Geder simţi că i se 
înroșesc obrajii şi gâtul. Basrahip aşteptă preț de ceea ce 
păru o jumătate de zi, apoi clătină din cap. 

— Nu, zise el cu blândețe. Nu, mai e ceva. 


Zilele ce trecuseră de la sosirea lui Geder la templu fuse- 
seră uimitoare, bogate şi descumpănitoare ca un vis. Preţ 
de două zile, de dimineaţă și până la căderea nopții, stătuse 
în marea curte aflată între templu și zidul în care se deschi- 
dea poarta. Doisprezece preoţi în sutane de culoare des- 
chisă, cu păr lung şi bărbi dese, stătuseră în jurul lui în 
timp ce el desena hărți și încerca să rezume secole de isto- 
rie. Adesea îi puneau întrebări la care se văzuse silit să 
admită că nu ştia răspunsurile. Cum fuseseră stabilite gra- 
nițele dintre Coasta de Nord și Asterilhold? Cine își recla- 
mase insulele aflate la sud de Birancour și la vest de Lyoneia? 
De ce pursângii se concentrau în Anteea, cinnaii în Princi- 
patul C'Annalde și timzinaii în Elassae, în timp ce tralgii și 
dartinaii nu aveau o ţară a lor? De ce timzinaii erau porecliți 
gândaci, kurtadamii — clincănitori, iar jasurii — parale? Care 
erau poreclele date pursângilor şi cine-i ura? 

Păreau interesați mai ales de timzinai. Geder se mândrise 
că ştie o mulțime de lucruri. Să-și vadă limitele scoase la 
iveală era umilitor, dar setea bărbaților cu piele măslinie față 

de orice fărâmă de informaţie făcea totul suportabil. Erau 
fascinați de fiecare poveste sau anecdotă pe care le-o oferea. 

Se pomeni povestindu-le şi despre el. Copilăria lui la 
Rivenhalm. Tatăl lui şi curtea din Camnipol. Campania din 
Vanai și cum se încheiase aceasta, atacul mercenarilor asu- 
pra Camnipolului, călătoria sa prin Keshet. 

Când soarele devenea prea fierbinte, preoții aduceau un 
cort deschis făcut din piele întinsă pe stâlpi uriași de lemn, 
care-l adăpostea pe Geder, ridicându-se dinapoia lui ca o 
mână gigantică. Aduceau oale de lut largi la gură, pline cu 
nisip umed care păstra reci burdufurile de apă îngropate 
înăuntru. Geder mesteca bucăţi de carne de capră uscată, 
condimentată cu sare și scorţişoară, şi vorbea până răgușea. 
Se opreau când soarele aluneca dincolo de piscuri, răspun- 
zând chemării aspre ca un lătrat a rugăciunii. Servitorii lui 
Geder ridicaseră tabăra acolo și dormeau pe jos alături de 
el. Apoi, în a treia zi, când era sigur că își va pierde glasul 
cu totul, Basrahip — Basrahipul — se ivise și-i făcu semn să-l 
urmeze. Bărbatul uriaș îl condusese pe niște trepte din pia- 
tră șlefuite ca sticla de generaţii de picioare încălțate în 
sandale de piele, printr-un pasaj larg care era mai degrabă 
o gură de peșteră decât un coridor. 

Geder se așteptase la piatră cioplită, dar nu văzu niciun 
semn că pereţii ar fi fost atinși de daltă și ciocan. Păreau să 
se fi înălțat astfel, de parcă munții ar fi ştiut că vor deveni 
locuinţa acestor bărbaţi. Felinare din hârtie sau pergament 
stăteau în alcovuri, revărsându-și lumina pe podele și pe 
tavanul boltit. În aer era un miros puternic pe care Geder nu 
reușea să-l identifice, parțial bălegar şi parţial mirodenie. 
Căldura era înăbușitoare. Trecuseră de serpentine și cotituri 
până când culoarul se lăţi și marele preot păși în lături. 

Marea sală era mai înaltă decât douăzeci de bărbaţi căță- 
rați unii pe umerii altora. Tavanul se pierdea într-un întu- 
neric mai profund decât noaptea. Şi, înălțându-se deasupra 
lor, o statuie înfățișând un păianjen imens, acoperită cu 
plăci de aur și luminată de sute de torţe. Cel puțin cincizeci 

de bărbaţi erau îngenuncheaţi la baza acesteia, toți întorși 
către Geder, cu braţele încrucișate pe umeri. Geder încre- 
menise cu gura căscată. Niciun rege din lume nu s-ar fi 
putut făli cu un spectacol mai măreț. 

— Zeița, zisese Basrahip și vocea răsunase umplând 
spaţiul. Stăpâna adevărului şi conducătoarea nicicând 
detronată a lumii. Suntem binecuvântaţi cu prezenţa ei. 

Geder abia își dăduse seama când mâna bărbatului i se 
aşezase pe umăr, apăsându-l în jos cu blândeţe, dar impla- 
cabil. Când îngenunchease i se păruse cel mai firesc lucru. 

După aceea, fusese condus în noile lui apartamente din 
interiorul templului. Multe dintre ușile și ferestrele pe care 
le zărise la venire nu duceau mai departe de o singură 
cameră, maximum două, chiliile preoților fiind răsfirate pe 
panta muntelui. Scutierul lui Geder îi adusese un lighean 
pentru spălat, cărţile şi masa de campanie, şi-i aprinsese 
felinarul. În noaptea aceea zăcuse în beznă, învelit cu o 
pătură subțire de lână, cu somnul aflat parcă la distanță de 
o zi de mers călare. Era prea agitat ca să doarmă. Singura 
lui dezamăgire era că templul nu avea bibliotecă. 

În cea de-a patra dimineaţă, Basrahip venise din nou şi 
aşa începuse discuţia lor, care continuase în fiecare zi de 
atunci încoace. 


— Nu înţeleg de ce vă ascundeţi? 

— Chiar așa? zise Basrahip. 

Vorbeau plimbându-se pe cărarea îngustă, pavată cu 
cărămizi, care ducea către puţul templului. 

— Slujitorul cel Drept, spuse Geder. Este un dar pe care-l 
aveţi cu toții. Dacă aţi fi prezenți în mijlocul lumii, v-aţi 
putea da seama ori de câte ori un negustor minte cu privire 
la preţuri. Sau când oamenii tăi ţi-ar fi necredincioși. Și 
viaţa la curte. Zeule, ce-ați putea face acolo! 

— Și de aceea ne ascundem, zise Basrahip. Am văzut ce 
răsplată am primit ori de câte ori ne-am amestecat în tre- 
burile lumii. Foc şi sabie. Cei care nu au simțit atingerea 

zeiţei își trăiesc viețile în minciună. Pentru ei, să ne audă 
vocile ar însemna ca oamenii care au fost să moară. 
Dușmanii zeiței sunt mulți și neiertători. 

Geder trase un șut unei pietricele, expediind-o înaintea 
lor pe cărare. Soarele îi apăsa umerii și obrazul. 

— Dar o să reveniţi în lume, zise el. Ai spus că așteptați 
vremea când veţi reveni. 

— O să revenim, zise marele preot. 

Ajunseră la marginea puțului, o gaură înconjurată de 
pietre cu o funie legată de un par bătut alături. Când vom 
fi uitaţi. 

— Asta se putea întâmpla oricând în ultimul secol, zise 
Geder, dar marele preot continuă de parcă el nici n-ar fi 
vorbit. 

— Când rănile războiului de odinioară se vor vindeca și 
vom putea umbla prin lume fără de teamă, Ea ne va trimite 
un semn. Ea îi va alege pe cei curaţi de cei necuraţi și va 
pune capăt erei minciunilor. 

Basrahip se lăsă pe vine, apucă funia și o trase, petre- 
când o mână peste alta, până când se udă. Găleata fusese 
cândva din alamă, acum era cuprinsă de cocleală. Basrahip 
oînclină către buze și bău, cu firişoare de apă scurgându-i-se 
din colțurile gurii. Alături de el, Geder se foi stânjenit. 
Marele preot lăsă găleata și-și şterse gura cu dosul palmei. 

— Eşti tulburat, Excelență? 

— Eu... Nu, nu-i nimic. 

Zâmbetul celuilalt era larg, calm. Ochii întunecaţi îl pri- 
veau cercetător. 

— Ascultă-mă, lord Palliako! Ascultă-mi vocea! Poţi să 
ai încredere în mine! 

— Eu doar... Pot să iau şi eu o gură de apă? 

Basrahip înălță găleata către el. Geder o luă cu ambele 
mâini şi bău încet. Apa era rece și avea gust de piatră şi de 
metal. Dădu găleata îndărăt şi Basrahip o ţinu o clipă dea- 
supra beznei, apoi îi dădu drumul. Funia şerpui pe măsură 
ce găleata cădea tot mai repede. Plescăitul fu mai sonor 
decât se așteptase Geder. 

— Poţi să ai încredere în mine, zise marele preot. 

— Știu, spuse Geder. 

— Mie poți să-mi spui. N-o să se întâmple nimic rău 
dacă-mi spui. 

— Ce să-ți spun? Nu-s sigur că înţeleg ce vrei. 

— Ba da, înţelegi, zise bărbatul, pornind înapoi către 
templu. 

Geder alergă ca să țină pasul cu el. 

— De ce ai venit să cauţi Sinir Kushku? Ce te-a atras 
până aici? 

— Adică... 

— De-a lungul secolelor ne-au mai găsit și alții. Au dat 
peste noi din întâmplare. Dar tu ai venit să ne cauţi. Ce te-a 
condus încoace? 

Doi dintre preoţii mai tineri trecură pe lângă ei, îndrep- 
tându-se către fântână. Geder își trosni degetele încrun- 
tându-se. Încercă să-şi aducă aminte ce anume declanșase 
totul. Când auzise prima oară legenda? Dar probabil că 
asta nu prea conta. 

— Oriîncotro mă întorc, zise el lăsând cuvintele să-i iasă 
rar printre buze, mi se pare că dau numai de minciuni. Nu 
ştiu cine-mi este cu adevărat prieten. Nu știu cine mi-a oferit 
Vanaiul. Sau cine din Camnipol îmi vrea moartea. La curte 
totul pare un joc şi eu sunt singurul care nu-i ştie regulile. 

— Nu ești un înșelător. 

— Ba da. Sunt. Am fost. Am minţit și am ascuns lucruri. 
Ştiu cât de ușor este. 

Basrahip se opri şi se rezemă de un bolovan. Chipul lui 
lat era impasibil. Aproape seren. Geder își încrucișă brațele. 
Simţi mânia deşteptându-i-se în piept. 

— Am fost o piesă în jocurile altora, spuse Geder. Toată 
viața mea am fost cel pe care-l păcăleau să se aşeze pe scân- 
durile tăiate de deasupra căcăstorii. Am fost cel de care se 
râdea. Mi-au ars cartea. Alan Klin mi-a ars cartea! 

— Asta te-a adus aici? 

— Da. Nu. Vreau să spun că în copilărie născoceam 
povești inspirate din vechile istorii. Conduceam armate 

într-o bătălie considerată ca pierdută dinainte și câștigam. 
Sau o salvam pe regină. Sau mă duceam în lumea de din- 
colo şi-mi smulgeam mama din ghearele morţii. Dar de 
fiecare dată când am luat contact cu lumea, lumea m-a dez- 
amăgit. Ştii ce-nseamnă asta? 

— Ştiu, zise marele preot. N-ai venit aici ca să scrii un 
eseu, lord Geder. Ai venit să ne găsești. Să mă găsești. 

Geder își simți gura arcuindu-se într-o grimasă sumbră, 
dură. 

— Da, zise el. Pentru că vreau să știu adevărul. Pentru 
că m-am săturat până peste cap să-mi dau cu presupusul. 
Toate minciunile și înșelătoriile și jocurile pe care le joacă 
toţi cei din jurul meu? Vreau să fiu acela care le poate tăia 
din rădăcină şi poate afla adevărul. Şi atunci am auzit des- 
pre sfârșitul îndoielilor. 

— Ar fi de ajuns doar să ştii? Ţi-ar aduce asta pacea? 

— Da, zise Geder. 

Basrahip tăcu, ascultând. O muscă bâzâi în jurul lor, ate- 
riză pe capul bărbatului uriaș ca să-i soarbă sudoarea și își 
luă zborul. 

- Nu ti-ar aduce-o, zise Basrahip îndreptându-și poziția. 
Nu asta vrei. Dar ești pe-aproape, lord Geder. Mult mai 
aproape. 


— I-am auzit vorbind, şopti unul dintre servitori. Vor să 
ne omoare în somn. 

Geder stătea în întunericul chiliei sale. Șoaptele ar fi tre- 
buit să fie destul de scăzute ca să nu le audă. Dacă ar fi fost 
în pat, nici nu le-ar fi auzit. Dar se dăduse jos, păşind în 
tăcere pe podea. Stătea cu spatele lipit de peretele de lângă 
ieșire, iar servitorii se aflau la nici doi metri distanță. 

— Nu mai vorbi prostii, zise scutierul său. Te sperii sin- 
gur, asta faci. 

— Ba nu, zise prima voce, mai ascuţită și mai încordată 
decât până atunci. Crezi că vor ca lumea să ştie unde sunt? 

Crezi că stau aici, în curul pământului, pentru că-şi doresc 
companie? 

O a treia voce spuse ceva, dar Geder nu reuși să distingă 
cuvintele. 

— Și n-au decât, zise cea dintâi voce. Din câte-am auzit, 
a dat foc Vanaiului numai așa, fiindcă putea, şi-a râs tot 
timpul. 

— Mai vorbeşte tu așa despre Excelenţa Sa și nu maimu- 
țele-astea de deşert în sutane preoțești o să te omoare, auzi 
vocea scutierului său. Prefer să mă lupt cu o sută de zei 
falşi decât să-l mânii pe el. 

Geder îşi strânse mai tare braţele în jurul genunchilor. 
Se aștepta să se simtă rănit, dar durerea nu venea. Şi nici 
mânia. Se ridică și începu să meargă prin cameră fără să 
facă vreo încercare de a păstra liniştea. Auzi servitorii amu- 
tind de cealaltă parte a ușii, dar nu se sinchisi de ei. Îşi găsi 
tunica și o pereche de pantaloni și se îmbrăcă pe întuneric. 
Nu se deranjă să lege toate șireturile. Bunul-simţ era res- 
pectat şi asta era de-ajuns. Basrahip n-avea să se supere. 

Când ieși în întunericul presărat cu stele, servitorii săi 
se prefăceau că dorm. Păși peste ei şi porni pe cărarea 
îngustă de pe coasta muntelui. Praful îi răcorea picioarele, 
iar stânca muşca din ele. În prima chilie la care ajunse dor- 
mea un călugăr și îl scutură până îl trezi. 

— Du-mă la Basrahip, zise el. 

Marele preot dormea mai în interiorul templului. Came- 
rele lui erau întunecoase, iar patul în care dormea abia 
dacă-l cuprindea. Călugărul care-l adusese pe Geder lăsă 
lumânarea şi ieşi de-a-ndăratelea din cameră, cu o plecă- 
ciune. Basrahip se ridică în capul oaselor, cu un picior sub 
el. Părea perfect treaz. Geder își drese glasul. 

— M-am gândit. La ceea ce m-ai întrebat. Vreau să fiu 
stăpânul curţii regale. Vreau ca oamenii care s-au folosit de 
mine să sufere, zise el. Vreau să-mi implore mila. Îi vreau 
umiliți în văzul lumii, să fie arătaţi cu degetul, să se râdă 
de ei şi să fie compătimijţi. 

Marele preot nu se clinti, dar un zâmbet i se întinse 
alene pe chip. Ridică un deget uriaș și-l aținti spre Geder. 

— Da! Da, asta vrei! Și răspunde-mi, prietene! Frate al 
meu! O să-ţi fie asta de ajuns? 

— Pentru început, da. 

Marele preot își dădu capul pe spate şi scoase un hohot 
de râs bubuitor. Zâmbi și dinţii îi scânteiară albi ca fildeșul 
în lumina lumânării. Se ridică, înfășurându-se în pătură, și 
Geder se pomeni zâmbind la rândul lui. Spunând cuvintele 
și văzându-se înțeles se simţea ca și cum i s-ar fi ridicat o 
greutate de pe piept. 

— Am sperat, lord Geder, zise marele preot. Din clipa 
când te-am văzut pe tine — un om ilustru dintr-un mare 
regat — am sperat că momentul a sosit. Că tu vei fi semnul 
trimis de zeiță. Și chiar ești. Frate Geder, tu eşti acela! Ţi-ai 
găsit adevărul şi-l vei onora, iar eu voi face la fel. 

— Să-l onorez? 

— Camnipol. Marele oraş din inima imperiului tău. 
Închină-i Ei un templu acolo, primul templu dintr-o nouă 
eră fără minciuni și îndoială. Voi veni şi eu cu tine și prin 
mine... 

Bărbatul masiv întinse mâinile, cu palmele în sus. Lumâ- 
narea de pe podea dădea impresia că-i oferă întunericul în 
căușul palmelor. Geder nu-și putu reţine zâmbetul. Se 
simțea uşor și lipsit de complicaţii, plin de viață cum nu 
mai fusese de când scosese pumni de diamante dintr-o ladă 
înghețată, cu jumătate de an în urmă. 

— Prin mine, zise marele preot, Ea îţi va da ceea ce vrei. 


CLARA ANNALISE KALLIAM, 
BAROANĂ DE OSTERLING FELLS 


oamnă, rosti ușierul sclav tralg, înclinându-se. 

— Bună dimineaţa, Andrash, zise Clara întinzân- 
du-se ca să-și alunge junghiurile din spate. Nici nu 
ştiu cum să-ţi spun ce plăcut este să fii din nou în oraș. Îmi 
place la conac, sincer îmi place, dar pur şi simplu n-a fost 
construit să facă față soarelui verii. Vincen o să... Ţi-l amin- 
teşti pe Vincen, nu? O să se ocupe de bagaje dacă găsești pe 
cineva care să-l ajute. 

— Da, doamnă. Cred că fiii dumneavoastră sunt în gră- 
dina de vară. 

— Fiii? 

— Căpitanul Barriath a ajuns acum câteva zile, zise sclavul. 

— Jorey și Barriath sub același acoperiş! Ei, nu cred c-a 
fost prea plăcut. 

Sclavul ușier zâmbi. 

— Este o plăcere să vă avem înapoi aici, doamnă. 

Clara îl bătu pe bătrân pe braţ și abandonă căldura scua- 
rului în favoarea penumbrei și răcorii palatului. Observă 
de îndată delăsarea produsă de absenţa ei. Florile puse în 
vazele din hol erau ofilite. Podeaua era acoperită cu un 
strat de praf adus înăuntru de vânt, care nu fusese încă 
spălat. Aerul era încărcat și înăbuşitor, ca de fiecare dată 
când ferestrele stăteau închise mai multe zile în şir. Jorey 
fusese prea îngăduitor cu personalul casei. Sau, dacă nu, 
devenea la fel de neatent ca dragul de taică-su. În ambele 
cazuri, ceva trebuia făcut. 

Auzi vocile băieților înainte să ajungă în grădină. A lui 
Jorey era mai înaltă, mai ascuţită, mai exigentă. Barriath 

avea tendinţa să scuipe argumentele de parcă ar fi avut un 
gust neplăcut. Încă de când începuse Jorey să vorbească, 
cei doi fuseseră ca apa şi focul, deși îşi erau foarte devotați 
unul altuia. Clara avusese o relație asemănătoare cu pro- 
pria ei soră. „Nimeni nu-i poate face rău în afară de mine, 
iar eu o pot distruge.“ Iubirea avea adesea acest chip. 

În capătul treptelor grădinii de vară, se opri. 

— Pentru că e simplist, de aia, zicea Jorey. Se petrec o 
mie de lucruri în același timp şi toate au legătură între ele. 
Acum că n-o să mai existe un consiliu al fermierilor, va 
urma o nouă revoltă a grânarilor? Dacă în Coasta de Nord 
stă într-adevăr să izbucnească un nou război de succesiune, 
asta va distrage atenţia Asterilholdului dinspre noi? Noile 
proiecte navale ale Hallskarului vor însemna întețirea pira- 
teriei în Estinport și mai puţină piraterie în Tauendak? Nu 
poți să iei toate astea şi să le reduci la un singur lucru. Lumea 
e mai complexă de atât. 

— Există mai puţine alegeri decât crezi tu, frățioare, 
spuse Barriath. N-o să găsești pe nimeni care să nu vrea 
consiliul fermierilor, dar să susțină Asterilholdul. Dac-o 
vrei pe una, trebuie s-o iei și pe cealaltă. Nicio familie care 
interzice amestecul de rase nu va accepta în același timp să 
facă afaceri în Borja. Regele nu-i un sculptor cu un bloc nou 
de piatră, capabil să-l transforme în ce vrea el. Este ca un 
om care a intrat în atelierul unui sculptor şi alege dintre 
statuile care-s deja acolo. 

— Şi crezi că prințul este singura cale prin care regele 
poate arăta pe cine favorizează? 

— Singura care contează, zise Barriath. Dacă Maiestatea 
Sa i-ar oferi lui Daskellin toate favorurile şi recompensele 
posibile, dar l-ar trimite pe Aster să fie pupilul lui Maas, 
tot ar da semn că, pe termen lung, regatul va fi modelat de 
viziunea lui Maas. De aia Issandrian... 

— Dar dacă regele... 

Cele două voci se împletiră, fără ca vreunul dintre ei să-l 
asculte pe celălalt, iar ițele argumentelor se încurcară într-un 


442 / DANIEL ABRAHAM 


nod neplăcut. Clara intră în grădină și-și puse mâinile în 
şolduri, prefăcându-se supărată. 

— Dacă aşa vă întâmpinați voi mama, ar fi trebuit să vă 
trimit să fiți pupili la o familie de lupi! 

Fiii ei zâmbiră și veniră amândoi s-o îmbrăţișeze. Erau 
bărbaţi de-acum, cu braţe puternice, mirosind a mosc şi a 
ulei de păr. I se părea că abia săptămâna trecută încă îi mai 
putea ridica în braţe. Cei doi se porniră din nou, vorbind 
unul peste altul, numai că acum, în locul politicilor de la 
curte, învălmășeala de vorbe părea să se concentreze în 
jurul ei şi al motivelor prezenţei ei aici. Clara le zâmbi 
amândurora şi cobori printre verdeața bogată și florile 
palide ale grădinii de vară. Fântâna cel puţin fusese păstrată 
în funcțiune şi apa șiroia pe trupul unei statui de bronz 
înfățișând o cinnaie visătoare, dar cam sumar îmbrăcată. 
Clara se aşeză pe buza fântânii și își scoase tunica. 

— Tatăl vostru, bietul de el, își roade unghiile acasă și, 
de dragul lui și al meu, m-am întors ca să menţin o aparență 
de normalitate. Gâlceava asta idioată m-a costat cea mai 
mare parte a anotimpului și pur și simplu trebuie s-o văd 
pe draga de Phelia. 

Jorey se rezemă de un zid acoperit cu iederă. Încruntat 
și cu brațele încrucișate, era leit taică-su. Barriath se așeză 
lângă ea râzând. 

— Mi-a fost dor de tine. Nicio altă femeie nu s-ar referi 
la primul conflict armat de pe străzile Camnipolului de 
cinci generaţii încoace numindu-l gâlceavă idioată. 

— Îmi pare mai rău ca oricui de ceea ce i s-a întâmplat 
bietului lord Faskellin, zise Clara cu asprime. Dar zi și tu 
dacă e altceva decât o idioțenie! 

— Pace, mamă! Pace! spuse Barriath. Ai dreptate, firește. 
Numai că nimeni altcineva n-o zice chiar așa. 

— Ei bine, nu-nţeleg de ce nu, spuse Clara. 

— Tata ştie că o să mergi în vizită la Maas? o întrebă Jorey. 

— Ştie, şi înainte să începi, află că o să fiu păzită tot 
timpul, așa că nu te mai deranja cu poveştile alea de speriat 

copiii despre lordul Maas și toate lucrurile îngrozitoare pe 
care mi le-ar putea face. 

Cei doi fii ai ei schimbară o privire. 

— Mamă, începu Jorey, dar ea îi tăie vorba cu o fluturare 
de mână. 

Se întoarse demonstrativ către fiul ei mai mare. 

— Presupun că ţi-ai luat o permisie din cadrul flotei, 
Barriath dragule. Ce mai fac bietul lord Skestinin și scorpia 
aia vopsită pe carea avut proasta inspiraţie s-o ia de nevastă? 


Străzile oraşului erau aglomerate. Roțile căruţelor duru- 
iau pe caldarâm. În piață, măcelarii şi brutarii îşi vindeau 
marfa. Delincvenţii mărunți curățau rahatul de pe alei şi de 
pe pavaj, păziți de spadasini ce purtau culorile regelui, dar 
nu și livreaua acestuia. Pe cireșele verzi din pomii care 
mărgineau străzile, se întrevedeau primele nuanţe de roșu. 
Muncitori atârnau în gol deasupra Diviziunii, reparând și 
întreținând chiar podurile de care erau suspendaţi. Nu cre- 
zuse că era posibil ca un oraș să arate, să sune și să miroasă 
ca în vremurile lui bune și totuși să se încovoaie sub povara 
fricii. Se înșelase. 

Frica se vedea în mici amănunte: negustori care râdeau 
prea repede, certuri cu privire la întâietatea pe drum și 
expresiile împietrite pe care le aveau toți locuitorii orașului 
când credeau că nu-i vede nimeni. Chiar și caii, cu ochii 
mari şi umezi ușor măriți și cu mersul nervos, păreau să fi 
simţit ceva. 

Preferase să ia o lectică deschisă în părți, cu patru pur- 
tători şi cu Vincen Coe mergând alături. Bietul om păţise 
ceva la ochi chiar înainte de plecarea din Osterling Fells și 
vânătaia își întindea nuanțele verzui și gălbui pe tot obra- 
zul. Purta o armură din piele cu ținte de oțel şi era înarmat 
cu spadă şi pumnal. Era mai mult decât purta de obicei un 
vânător și, laolaltă cu vânătaia sa recentă, armele îi dădeau 
aerul unui tâlhar. 

Locuinţa lui Feldin Maas avea o curte comună cu casa 
lui Issandrian. Ambele porți aveau aceleași ornamente 

vulgare de fier, iar clădirile erau vopsite şi decorate cu o 
asemenea extravaganţă de parcă le-ar fi proiectat un cofetar 
nebun. Curtin Issandrian, firește, era exilat la fel ca bietul ei 
Dawson și își luase cu el toată familia și servitorii. Unchiul 
ei Mylus primise o lovitură la cap când era tânăr și își 
petrecuse viața cu o jumătate de chip inertă şi pustie. Piaţa 
asta îi reamintea Clarei de el, numai acţiune şi agitație în 
stânga și pustietate moartă în dreapta. 

Phelia stătea în capul scărilor de la intrare. Purta o 
rochie de catifea violetă cu fir de argint la mâneci și guler. 
Ar fi trebuit să fie frumoasă îmbrăcată așa. Clara îi înmână 
şalul valetului și urcă spre Phelia. Verişoara ei îi luă mâinile 
într-ale ei, zâmbind crispat. 

— O, Clara, zise Phelia. Nu pot să-ți spun cât mi-ai lip- 
sit! A fost un an groaznic! Intră, te rog! 

Clara înclină din cap către sclavul de la ușă. Nu era 
femeia dartinae pe care se obişnuise s-o vadă, ci un jasuru 
cu un aer sever care nu-i răspunse la salut. Pătrunse în 
răcoarea relativă a holului de la intrare al casei lui Maas. 

— Hei! Tu! Oprește-te! 

Clara se răsuci, surprinsă să fie interpelată într-o mani- 
eră atât de brutală, numai pentru a descoperi că ordinul îl 
viza pe Vincen Coe. Jasurul se ridicase în picioare, proptin- 
du-și palma pe pieptul lui Vincen. Încremenirea vânătorului 
era nefirească. 

— E cu mine, zise Clara. 

— Nimeni nu poate intra înarmat, mârâi sclavul ușier. 

— Poţi să mă aștepți aici, Vincen. 

— Cu tot respectul, doamnă, dar nu, zise vânătorul fără 
să-şi ia privirea de la jasuru. 

Clara își duse o mână la obraz. Phelia pălise, cu mâinile 
agitându-i-se ca niște păsări. 

— Lasă-ţi armele atunci, spuse Clara, adresându-i-se 
apoi verișoarei sale: Presupun că ne putem baza pe legile 
ospitalităţii. 

— Sigur, zise Phelia. Da, sigur. Sigur că puteţi. 

Pentru o clipă, Vincen Coe nu scoase o vorbă. Clara se 
văzu silită să admită că Phelia ar fi fost mai convingătoare 
dacă n-ar fi zis-o de trei ori. Vincen duse mâinile la centură, 
îi desfăcu catarama și i-o înmână sclavului uşier, cu spada 
şi pumnalul în teacă. Jasurul le luă și-i făcu semn să treacă. 

— Cred că ai slăbit de când te-am văzut ultima dată, zise 
Clara mergând alături de Phelia. Te simţi bine? 

Zâmbetul celeilalte era atât de fragil că ameninţa să se 
spargă. 

— A fost atât de greu! De când regele i-a exilat pe Curtin 
şi pe Alan. Și pe voi, fireşte. Ei, de-atunci a fost groaznic. 
Feldin abia de mai doarme. Aș vrea să nu se fi întâmplat 
toate astea. 

— Bărbaţii, zise Clara bătând-o pe Phelia pe braţ. 

Femeia se feri, apoi, realizând că nu avea motiv, se lăsă 
atinsă. 

— Dawson mai că și-a ieșit din minți. Serios, ai crede că 
vine sfârșitul lumii, aşa întoarce pe dos fiecare mică bârfă. 

— ÎI iubesc pe rege şi Zeul ştie că sunt credincioasă tro- 
nului, spuse Phelia, dar Simeon a gestionat atât de prost 
situația, nu-i așa? O încăierare scapă de sub control și el 
trimite oamenii în exil? Asta nu face decât să le dea tuturor 
sentimentul că se petrece ceva îngrozitor. Şi n-ar trebui să 
se întâmple așa. 

Se întoarse și începu să urce o scară largă din piatră 
neagră, bine lustruită. Clara o urmă. Dinspre capătul holu- 
lui pe care-l lăsau în urmă auzi voci de bărbat certându-se, 
dar nu reuși să le desluşească spusele. Unul dintre glasuri 
era al lui Feldin Maas, dar, deși celălalt îi suna familiar, nu 
reușea să-și dea seama cui îi aparținea. Prinse privirea lui 
Vincen Coe și-i făcu semn în direcţia holului. 

„Du-te şi află ce poţi.“ 

El scutură scurt din cap. „Nu.“ 

Clara ridică din sprâncene, dar ajunseseră deja pe palier. 
Phelia îi conduse în salonul larg de primire. 

— Poţi să aștepți aici, zise Clara în ușă. 

— Cum doriţi, stăpână, zise Vincen Coe şi se plasă cu 
spatele la perete, ca un paznic la post, fără să dea nici cel 
mai vag semn că ar fi avut de gând să coboare scările și să 
investigheze. Era pur şi simplu frustrant. 

Faţă de ultima dată când o văzuse Clara, încăperea 
fusese redecorată în nuanţe de roșu și auriu, dar încă mai 
avea divanul jos de lângă fereastră care-i plăcea ei. Și, ca o 
gazdă bună, Phelia pusese să-i fie pregătită o pipă. Clara 
luă pipa din os şi abanos și îndesă în ea puţin tutun. 

— Nu știu ce să mai fac, spuse Phelia așezându-se pe 
divan, aplecată în față, cu mâinile între genunchi, ca un 
copil. Îmi spun că lucrurile nu-s chiar teribil de rele, dar pe 
urmă mă trezesc noaptea pe întuneric şi nu mai pot adormi. 
Feldin nu-i niciodată lângă mine. Vine la culcare odată cu 
mine, dar imediat ce adorm se întoarce din nou la scrisorile 
și întâlnirile lui. 

— Sunt vremuri grele, zise Clara. 

Aprinse pipa cu o lumânare subțire, argintie, plasată 
alături special pentru asta, şi trase fumul în piept. 

— Ştii, Curtin urma să-l ia pe prinț ca pupil. Dar acum 
că a plecat, toată lumea se luptă pentru poziția asta. Cred... 
cred că Feldin s-ar putea să fie cel desemnat. S-ar putea să 
ajut la creşterea unui prinţ, chicoti Phelia. Mă vezi pe mine 
crescând un prinț? 

— Aster e doar un băiat, zise Clara. Eu am avut trei. Pe 
băieți nu atât îi creşti, cât încerci să fereşti obiectele fragile 
din calea lor. 

— Nici bărbaţii nu-s mai breji, spuse Phelia. Niciodată 
nu se gândesc ce s-ar putea sfărâma. 

Clara trase din mușştiucul pipei şi, înainte să vorbească, 
eliberă un nor de fum dulceag, cenușiu. 

— Asta-i problema, nu-i așa? Avem o problemă și s-a 
întins de la curtea noastră până în Coasta de Nord şi Aste- 
rilhold. Cel mai probabil Sarakalul şi Hallskarul o să prindă 
și ele de veste. 

— Ştiu. 

— Ei bine, draga mea, zise Clara păstrând un ton dega- 
jat, cum s-o rezolvăm? 

— Nu ştiu de ce e atât de important. Au fost secole când 
Asterilholdul, Anteea și Coasta de Nord se supuneau cu 
toate unui Mare Rege€. Toate familiile sunt căsătorite între 
ele. Practic suntem deja un singur regat. Dacă stai să te 
gândești. 

— Asta e foarte adevărat, spuse Clara așezându-se lângă 
verișoara ei. 

Phelia își pigulea rochia cu degetele, culegând aţe şi 
scame care nu erau acolo. 

— Nu ştiu de ce trebuie să se agite toată lumea cu pri- 
vire la trupe și săbii şi arcuri. Doar nimeni nu vrea asta cu 
adevărat, nu-i așa? Ce ar câștiga cineva dintr-un război? 
Nu-i ca și cum n-am fi deja un singur regat. 

— Da, dar atâta timp cât există un tron în Camnipol şi 
altul în Kaltfel, o să-şi fluture săbiile unul spre altul, zise 
Clara. Asta și fac, nu-i așa? 

Phelia tresări. Ochii îi erau mai mari decât ar fi fost cazul 
şi-şi încleştă mâinile pe genunchi până când îi fugi sângele 
din încheieturi. Ei bine, asta chiar era interesant. Clara își 
drese vocea şi continuă, prefăcându-se că nu observase. 

— Problema e cum să le oferi tuturor o cale de a-şi păs- 
tra onoarea intactă fără să le ceri prea mult. Ştiu că Dawson 
n-o să devină rezonabil decât dacă găsim noi două o cale 
care să nu presupună să-şi plece capul. Cred că și Feldin al 
tău e cam la fel. 

— Dar el a câștigat. Feldin simte că a câștigat, iar dacă 
prinţul chiar va veni să locuiască la noi... 

Clara aşteptă. 

— Ştii că-l admir pe Dawson, zise Phelia. A fost întot- 
deauna atât de ferm. Chiar și când s-a purtat urât cu Feldin, 


6 Titulatură acordată unui suveran care îşi exercită conducerea și 
primește tribut de la alte regate independente, fiecare cu propriul 
rege, dar subordonate lui (diferind prin aceasta de un împărat, care 
este unicul conducător al unui imperiu). 

a fost mai degrabă din pricina faptului că Dawson trăiește 
de parcă lumea ar fi clădită pe principiile lui. Nu m-am 
gândit c-a făcut-o din mânie sau din ciudă. 

— Ei, n-aş merge până la a spune că dragul meu soţ este 
un om care n-a cunoscut ciuda, dar înțeleg ce vrei să zici. 

Phelia chicoti nervos. Îşi ţinea umerii plecați, ca un om 
care se așteaptă să primească o lovitură. 

— Ai auzit că Rania Hiren e însărcinată? întrebă ea. 

Clara se gândi și, într-o clipă, decise să-şi lase verişoara 
să schimbe subiectul. 

— Nu! Din nou? A câta oară? 

— A opta dacă numeri numai copii născuţi vii. Au mai 
fost şi trei născuți morți. 

— Mă mir ce curaj are, zise Clara. Și soțul ei trebuie să 
fie om de oarece calitate. Rania, draga de ea, este cea mai 
dulce făptură din lume, dar după ce i-a avut pe gemeni a 
început să cam semene cu o mătură. Nu e vina ei, firește. 
Aşa-i pielea ei. 

— Dar şi eu am același fel de piele, zise Phelia. Mi-e 
groază să mă gândesc cum o să arăt după ce-o să am pri- 
mul copil. 

— Eşti tânără, draga mea. Sunt sigură că o să reușeşti 
să-ți recapeţi silueta. Crezi că e foarte nepoliticos din partea 
mea să te întreb cum merg lucrurile în privința asta? 

Phelia roși, dar se și relaxă. Bârfele de alcov şi problemele 
femeiești or fi fost nedelicate, dar erau subiecte mai sigure 
decât politica și zvonurile despre război. În următoarea oră, 
Clara avu grijă să nu discute despre ceva anume, lăsându-i 
întotdeauna ocazii Pheliei să revină la subiectul soților lor 
şi al amenințării care plutea deasupra orașului ca fumul 
unui foc. Phelia nu profită de niciuna dintre oportunitățile 
oferite. Faptul în sine era grăitor. 

Când veni momentul să plece, Clara îl găsi pe Vincen 
Coe exact acolo unde-l lăsase, încruntându-se în gol. În 
timp ce coborau scările, Phelia o luă pe Clara de braţ, reze- 
mându-se de ea la fiecare pas. Vizita părea s-o fi calmat la 

fel de mult pe cât o neliniştise pe Clara. La ieșire, Vincen 
își recuperă armele de la jasuru, în timp ce Clara o îmbrățișa 
pe Phelia de rămas-bun. Servitorii aduseră lectica şi Clara 
își luă șalul de la valet. Abia când ieși din curte tutunul i se 
termină și Clara realiză că luase din greşeală pipa Pheliei. 
O curăţă ciocănind-o de peretele opus lui Vincen, ca să 
împiedice cenușa să se împrăștie pe el. 

— Presupun c-ai tras cu urechea, nu? zise ea suficient 
de tare pentru ca vocea să i se audă cu tot zgomotul străzii. 

— Nicidecum, doamnă. 

— Te rog frumos, Vincen, spuse ea. Nu-s proastă! Cât ai 
auzit? 

După câteva clipe, vânătorul ridică din umeri. 

— Aproape tot, doamnă. A vorbit puţin mai încet când 
a discutat despre problemele ei de fertilitate și domnia voas- 
tră aţi râs la comentariile despre amanta lordului Sonnen. 

— Deci ai auzit prima parte. Despre soțul meu și al ei? 

— Da. 

— Dece crezi că-și bate ea capul cu faptul că Asterilholdul 
şi Anteea au o istorie comună? Fiind „practic un singur 
regat“? 

— Dacă e să-mi dau cu presupusul, doamnă, cred că se 
aşteaptă ca ele să devină din nou astfel. 

O privi şi expresia lui — prudentă, calmă, sumbră -— îi 
spuse că erau de aceeași părere. Indiferent de arborii gene- 
alogici sau de căsătorii, precedente şi politici, Anteea și 
Asterilholdul nu s-ar fi putut uni niciodată cât timp trăiau 
Simeon și Aster. Și Phelia, fără să vrea s-o spună, credea că 
unificarea era posibilă. Probabilă chiar. lar Aster ar fi urmat 
să trăiască sub acoperișul ei. 

Concluzia inevitabilă era că Feldin Maas și susținătorii 
lui străini intenționau să-l ucidă pe prințul Aster. 

— Ei bine, zise Clara, s-a zis cu încheierea păcii. 


CITHRIN 


ântul zgâlțâia obloanele și șuiera la ferestre. Soarele 

dimineții era prea strălucitor. Prin simpla ei existență, 

lumea o făcea pe Cithrin să vrea să vomite. Se rosto- 
goli pe spate, apăsându-și mâna pe gât. Nu voia să se ridice 
şi în mod sigur nu avea de gând să se ducă în Piaţa Mare. 
Numai efortul în sine ar fi ucis-o. 

Undeva în mintea ei exista o neliniște vagă, un motiv 
pentru care dacă rămânea aici ar fi fost o problemă. Trebuia 
să se ducă la cafenea pentru că... 

Pentru că... 

Cithrin rosti o înjurătură, apoi, fără să-și deschidă ochii, 
o repetă lent, pronunţțând distinct fiecare sunet. Trebuia 
să-l întâlnească pe reprezentantul breslei tăbăcarilor și să 
discute despre asigurarea mărfii când navele aveau să 
plece din nou în larg. Nu mai era mult. Câteva zile poate. 
Nu mai mult de două săptămâni. Apoi de trei ori blestema- 
tele alea de nave aveau să iasă în larg, călătorind în susul 
coastei cât timp vremea încă mai ținea cu ele. Aveau să 
oprească în porturile din nord, făcând ce negoț puteau, apoi 
să se pună la adăpost pentru iarnă, așteptând ca navele din 
Syramysul Îndepărtat să ajungă pe marea insulă Narinisle 
şi să o ia de la capăt cu tot balamucul. Și tot aşa până la 
sfârşitul lumii, fie că Cithrin se dădea sau nu jos din pat. 

Se ridică. În jur, dezordinea domnea în încăperi. Sticle 
şi burdufuri goale de vin umpleau podeaua. O altă pală de 
vânt se izbi de ferestre și simţi aerul năvălind înăuntru şi 
apoi ieşind. Îi era greață. Se ridică încet în picioare şi tra- 
versă camera în căutarea unei rochii care să nu miroasă 


Calea dragonului / 451 


a transpiraţie. Se pare că în timpul nopții se împiedicase de 
oala de noapte, căci o baltă de urină rece păta podelele. 
Singurele haine care nu păreau murdare erau pantalonii şi 
cămașa aspră pe care le purtase când fusese Tag căruțașul. 
Destul de bune pentru ce-avea de făcut. Încă mai avea vreo 
şase monede în pungă și le îndesă în buzunarele lui Tag. 

Când cobori scările se simțea deja mai umană. leși în 
stradă pentru o clipă, revenind în clădirea băncii, de data 
asta pe uşa din față. 

— Gândacule, zise ea și timzinaiul cel mititel sări în 
poziție de drepți. 

— Doamnă magistru Cithrin, zise el. Căpitanul Wester 
şi Yardem au plecat adineauri să ia banii de la berăria de la 
nordul zidului și de la cei doi măcelari din cartierul sărat. 
Barth şi Corisen Mout sunt cu ei. Enen doarme în spate 
pentru că a fost de pază noaptea trecută, iar Ahariel o să 
cumpere niște cârnaţi și-o să se întoarcă. 

— Vreau să duci un mesaj, zise Cithrin. Du-te la cafenea 
şi anunţă-l pe omul din breasla tăbăcarilor că n-o să pot să 
vin. Zi-i că nu mă simt bine. 

Pleoapele nictitante ale băiatului clipiră cu nervozitate. 

— Căpitanul Wester a spus că trebuie să stau aici, spuse 
Gândacul. Enen doarme și voia pe cineva treaz în caz că... 

— O să stau eu aici, jos, până se întoarce careva, spuse 
Cithrin. Chiar dacă mă simt ca şi când aş fi pe moarte, tot 
pot să dau alarma dacă-i nevoie. 

Gândacul încă o mai privea nesigur. Cithrin simți un 
junghi de enervare. 

— Eu îl plătesc pe Wester, zise ea. Și dacă e s-o luăm 
pe-aşa, tot eu te plătesc şi pe tine. Acum du-te! 

— D-da, doamnă magistru. 

Băiatul ţâșni în stradă. Cithrin stătu o clipă în ușă, urmă- 
rindu-l cum aleargă. Departe în josul străzii, băiatul ocoli 
o căruță plină cu pește proaspăt, dădu colţul și dispăru. 
Cithrin numără încet până la doisprezece, dându-i timp să 
reapară. Când el nu se ivi, ieși în stradă şi închise ușa după 

ea. Vântul îi bătea în față, ridicând în aer praf și fân, dar ea 
tinu ochii mijiţi tot drumul până la tavernă. 

— Bună dimineaţa, doamnă magistru, zise crâşmarul în 
timp ce ochii ei se obișnuiau cu întunericul. V-aţi întors deja? 

— Se pare că da, spuse Cithrin pescuind arginţii din 
buzunar. O să cumpăr ce poţi să-mi dai de banii ăștia. 

Crâşmarul luă monedele și le jucă în palmă calculându-le 
greutatea. 

— Băieții dumneavoastră chiar că ştiu cum să dea gata 
vinul, zise el. 

— Nu-lbeau ei, spuse Cithrin zâmbind cu gura până la 
urechi. E tot pentru mine. 

Bărbatul râse. Ăsta era un nou tip de minciună, pe care 
tocmai îl descoperise: să spună adevărul gol-goluț şi să-i 
lase pe cei din jur să-l ia drept glumă. „Nu-l beau ei. E tot 
pentru mine. La iarnă o să fiu cel mai probabil pe străzi. 
Nimic din ce fac nu contează.“ 

El reveni aducând două sticle întunecate pline cu vin şi 
un mic butoiaș de bere. Cithrin vâri butoiașul sub braț, luă 
câte o sticlă în fiecare mână și așteptă ca el să-i deschidă 
ușa. Acum vântul îi bătea din spate, împingând-o de parcă 
ar fi vrut s-o facă să se întoarcă acasă. Cerul de deasupra ei 
era albastru, cu o peliculă de nori albi, dar mirosea a ploaie. 
Toamna din Porte Oliva avea faima de a fi neprietenoasă, 
iar vara își trăia ultimele zile. Câte o mică înnorare când și 
când nu părea un motiv de nemulțumire. 

Nu se întoarse în încăperile principale, ci se îndreptă 
către ușa ei. Cu butoiașul sub braţ, urcatul scării se dovedi 
o manevră complicată. În capul scărilor, îşi lovi cotul de 
muchia peretelui. Impactul îi făcu degetele să amorțească, 
dar nu scăpă sticla. 

Uitase de băltoaca de urină, dar acum se simțea suficient 
de bine ca să deschidă fereastra și să verse conținutul oalei 
de noapte în aleea de dedesubt. Șterse restul cu o cămașă 
murdară, apoi o aruncă şi pe aceea pe fereastră. Mâncase 
nişte cârnaţi plini de grăsime şi un colț de pâine cu o zi 

mai-nainte. Știa că ar fi trebuit să-i fie foame, dar nu-i era. 
Își scoase cizmele de căruțaș, desfăcu cea dintâi sticlă de 
vin şi se lungi pe pat, cu capul sprijinit de tăblie. 

Vinul era mai dulce decât se obișnuise ea, dar îl simțea 
făcându-și efectul. Stomacul i se revoltă un moment, zvâr- 
colindu-se ca un peşte aruncat pe foc, așa că încetini, luând 
numai înghițituri mici, până când se calmă. Capul îi pulsa, 
anunțând începutul unei migrene. Vântul se opri, lăsând-o 
să stea în tăcere. Auzi de dedesubt vocile celor doi paznici 
kurtadami. 

Femeia, Enen, râse. Calmul și căldura se strecurau în 
sângele lui Cithrin. Mai luă o înghițitură lungă, direct din 
sticlă, apoi puse vinul pe podea. Întunericul de după pleoa- 
pele ei era profund și confortabil. Urletul vântului care se 
pornise din nou părea să vină de la mare distanță și mintea 
ei, atâta câtă mai avea, scânteia sărind de la una la alta. 
Făcând conexiuni în moduri improbabile și irepetabile. 

Avea senzația că magistrul Imaniel îi lăsase ceva pentru 
căpitanul Wester. I se părea că era ceva legat de conectarea 
traficului din canalele Vanaiului la cheiurile din Porte 
Oliva, dar și de niște ierburi și mirodenii împachetate în 
zăpadă. Fără o graniță precisă între trezie şi toropeală sau 
între toropeală şi somn, conştiinţa lui Cithrin se topi în 
beznă. Timpul se opri, porni din nou când deveni vag 
conştientă de niște voci furioase şi foarte îndepărtate, apoi 
se opri iar. 

— Ridică-te. 

Cithrin se sili să deschidă ochii. Căpitanul Wester stătea 
în ușă cu braţele încrucișate. Lumina era slabă, orașul învă- 
luit în amurg și nori. 

— Dă-te jos din pat, zise el. Acum. 

— Pleacă, zise ea. 

— i-am spus să te dai jos din afurisitul ăla de pat! 

Cithrin se ridică într-un cot. Camera se legănă nesigur. 

— Şi să fac ce? întrebă ea. 


454 / DANIEL ABRAHAM 


— Ai lipsit de la cinci întâlniri, spuse Marcus. Oamenii 
o să înceapă să vorbească şi, odată ce se întâmplă asta, s-a 
zis cu tine. Așa că ridică-te și fă ce trebuie făcut! 

Cithrin îl privi cu gura căscată de mirare, simțind cum 
începe să se înfurie. 

— Nu trebuie făcut nimic, zise ea. S-a terminat. Sunt 
terminată. Am avut o șansă și-am ratat-o. 

— L-am văzut pe Qahuar Em. Nu merită să stai bosum- 
flată după el. Acum... 

— Qahuar? Cui îi pasă de Qahuar? zise Cithrin ridicân- 
du-se în capul oaselor. 

Nu-şi amintea când își vărsase vin pe tunică, dar simţi 
o ciupitură acolo unde vinul, uscându-se, îi lipise cămaşa 
de piele. 

— E vorba despre contract. Am concurat pentru el şi am 
pierdut. Aveam lumea în mână și-am eşuat! Am eșuat! 

— Ai eșuat? 

Cithrin îşi deschise larg braţele, ca și cum ar fi vrut să-i 
arate camera, oraşul, lumea întreagă. Subliniind evidentul. 
Wester păși mai aproape. În lumina slabă, ochii îi erau stră- 
lucitori ca pietrele de râu, iar gura avea o linie dură, ca 
gravată în fier. 

— Ţi-ai văzut soția şi fiica arzând sub ochii tăi? Din cauza 
ta? o întrebă el. 

Când Cithrin nu răspunse, el clătină din cap. 

— Deci ar fi putut fi mai rău. Nu ești moartă. Sunt lucruri 
care trebuie făcute. Scoală-te și fă-le! 

— N-am voie. Am primit o scrisoare de la Komme Medean 
care-mi spune că n-am voie să fac afaceri în numele lui. 

— Așa că, în schimb, te faci ghem și te pui pe bocit în 
numele lui? Sunt sigur c-ar fi încântat. Dă-te jos din pat! 

Cithrin se culcă la loc şi apucă perna în braţe. Mirosea 
groaznic, dar o strânse la piept oricum. 

— Nu primesc ordine de la tine, căpitane, spuse ea, ros- 
tind ultimul cuvânt ca pe o insultă. Tu ești plătit de mine, 
așa că tu faci ce spun eu. Acum pleacă! 

— N-o să te las să arunci la gunoi tot ce te-ai străduit să 
construieşti! 

— M-am străduit să păstrez banii băncii în siguranță şi 
asta am și făcut. Așa că ai dreptate. Am câștigat. Acum 
pleacă. 

— Vrei s-o păstrezi pentru tine. 

— Și pietrele vor să zboare, zise ea. Numai că n-au aripi. 

— Găseşte o cale, zise el aproape cu blândeţe. 

Era prea mult. Cithrin urlă, cuprinsă de o furie fără 
cuvinte, se ridică în capul oaselor și aruncă perna în el cât 
de tare putu. Nu voia să mai plângă şi iată că plângea. 

— Ţi-am zis să pleci, urlă ea. Nu te vrea nimeni aici! Îți 
anulez contractul! a-ţi banii și oamenii şi încuie ușa după 
tine! 

Wester făcu un pas în spate. Cithrin simţi un gol în piept 
şi încercă să-și ia cuvintele înapoi. El se aplecă, ridică perna 
între degetul mare şi arătător şi o aruncă îndărăt. Perna 
ateriză pe pat, lângă ea, cu un zgomot moale, ca și cum 
cineva ar fi fost lovit în stomac. Căpitanul lovi unul dintre 
burdufurile goale de vin cu vârful cizmei și trase adânc aer 
în piept. 

— Să-ţi aduci aminte că am încercat să-ți bag minţile-n 
cap, zise el. 

Se întoarse. leși. 

Se așteptase s-o doară, chiar se pregătise pentru asta, aşa 
că nu durerea faptului că el o părăsea o luă prin surprindere. 
Surpriza era că știind, fiind pregătită pentru asta, dispera- 
rea tot o copleşi. Era ca şi cum ceva i-ar fi murit la jumăta- 
tea drumului dintre gâtlej și inimă, zăcând înăuntrul ei ca 
un cadavru în putrefacție. Îl auzi coborând scările, fiecare 
pas răsunând mai încet decât cel dinainte. Cithrin luă perna 
murdară şi urlă în ea. I se păru că țipa de zile întregi, cu 
trupul tremurând de foame și epuizare și din cauza otrăvii 
vinului şi a berii. Simțea în mușchii spatelui şi ai abdome- 
nului ameninţarea cârceilor, dar nu se putea opri din țipat 
şi din plâns cum nu s-ar fi putut opri din respirat. 

Dedesubt se auzeau voci. Marcus Wester și Yardem 
Hane. Îl auzi pe Yardem bombănind un cuvânt pe care, 
după cadență, îl recunoscu drept un „Da, domnule“, deși 
silabele de dinainte și de după erau neclare. Apoi o voce 
mai subțire și mai pițigăiată. Gândacul probabil. 

Aveau să plece. Cu toții. 

Nu conta. 

Nimic nu conta. Părinţii ei muriseră de atâta vreme că 
nu și-i mai amintea. Magistrul Imaniel, Cam și Besel muri- 
seră cu toții. Oraşul copilăriei ei fusese înfrânt şi ars. Și 
banca, singurul lucru pe care-l făcuse vreodată pentru ea, 
avea să-i fie luată de îndată ce sosea auditorul. Nu-i venea 
să creadă că vreo câteva gărzi care plecau înainte de înche- 
ierea contractului chiar contau. 

Dar contau. 

Încet, foarte încet, furtuna din ea se potoli. Era întuneric 
deplin de-acum și picături mici de ploaie băteau darabana 
în ferestre ca niște degete. Întinse mâna după sticla de vin 
de lângă pat și, spre surprinderea ei, o găsi goală. Dar mai 
avea cealaltă sticlă. Și butoiașul de bere. Avea să fie bine. 
Trebuia numai să-și recapete puterile. Avea nevoie doar de 
câteva minute. | 

Nu se deșteptase pe de-a-ntregul când auzi paşii apro- 
piindu-se. Mai întâi troncănitul regulat de la baza scării 
apoi, înainte să ajungă în capul scărilor, un bubuit mai apă- 
sat. Ceva se lovi de un perete și Yardem mormăi. Se auzi 
un sunet umed care ar fi putut fi ploaia revărsându-se de 
pe acoperiș, numai că venea de mai aproape. O lumină 
străluci. Un felinar, în mâna lui Wester. Și, în spatele lui, 
Yardem Hane și cele două gărzi kurtadam opintindu-se să 
care o scăldătoare de cositor de vreo doi metri lungime. 

— Ar fi trebuit mai întâi s-o urcăm aici și pe urmă s-o 
umplem, zise Enen cu vocea încordată de efort. 

— O să ştim data viitoare, spuse Marcus. 

Prin ușa deschisă văzu cum cei trei paznici lăsau cada 
jos. Era înaltă până la genunchiul lui Marcus și în ea ples- 
căia ceva. 

— Ce faceţi? întrebă Cithrin cu vocea mai slabă decât se 
aștepta. 

Fără s-o ia în seamă, Yardem îi întinse căpitanului un reci- 
pient rotund de piatră și începu să aprindă lămpile și lumâ- 
nările din încăperea principală. Cei doi kurtadami salutară și 
coborâră scările. Cithrin se ridică, proptindu-se într-o mână 
ca să-și păstreze echilibrul. Marcus se apropie şi, înainte să-l 
poată opri, o apucă de păr și o târî jos din pat. Genunchii ei 
loviră podeaua cu un trosnet şi un junghi dureros. 

— Ce faci?! ţipă ea. 

— Am încercat întâi cu vorba bună, zise Wester și-i dădu 
brânci în cadă. 

Apa era caldă. 

— Dă-ţi zdrenţele alea jos de pe tine că altfel ți le scot eu. 

— N-am de gând să... 

În lumina lumânărilor, expresia lui era aspră și neîndu- 
plecată. 

— Am mai văzut fete în viața mea. N-o să fiu șocat. Ai 
săpun aici, zise el punându-i în mână recipientul de piatră. 
Şi vezi să-ți speli și părul. E atât de unsuros că poate să ia foc. 

Cithrin privi borcănașul. Era mai greu decât se așteptase 
şi cu un capac bine strâns. Nu-și mai amintea când se spă- 
lase ultima oară. Când căpitanul vorbi din nou, în vocea lui 
se auzea resemnarea. 

— Ori o faci tu, ori o faceu. 

— Nu te uita, ziseea, înțelegând chiar în timp ce vorbea 
că îşi dădea acordul asupra unui contract ai cărui termeni 
îi erau deocamdată necunoscuți. Nu simțea însă decât 
ușurare că ei n-o părăsiseră. 

Marcus scoase un sunet de nerăbdare, dar se întoarse cu 
faţa către scări. Yardem tuși discret și intră în dormitor. 
Cithrin îşi scoase hainele de căruțaș și îngenunche în cadă. 
Simţi răceala aerului pe piele. O strachină de lemn plutea 

lângă ea și o folosi ca să se clătească. Nu realizase cât de 
murdară era până când nu se spălă. 

O voce cunoscută răsună de pe scară. 

— E acolo? întrebă Cary. 

— Este, zise Marcus. Arunc-o încoace deocamdată. 

Actriţa icni și Marcus se avântă înainte, prinzând din 
zbor o boccea legată cu sfoară. 

— Ne găseşti jos, zise Cary și ușa dinspre stradă se des- 
chise și se închise. 

Marcus dezlegă sfoara stând cu spatele și-i întinse o 
țesătură moale. Cithrin îi luă ştergarul din mână. 

— Ai şi-o rochie curată aici, zise el. Să-mi spui când ești 
într-o ținută decentă. 

Cithrin ieși tremurând din scăldătoare și se șterse iute. 
Apa din vas era întunecată, cu spumă murdară de săpun 
plutind la suprafaţă. Trăgându-și rochia pe ea o recunoscu 
drept una de-a lui Cary. Ţesătura mirosea a fard și a praf. 

— Sunt gata, zise ea. 

Yardem ieşi din dormitor. Transformase pătura ei într-un 
sac şi o umpluse cu sticle şi burdufuri goale de vin. Buto- 
iașul și sticla care-i mai rămăsese erau și ele laolaltă cu cele 
goale. Întinse mâna, vrând să-i spună să i le lase, căci nu le 
terminase. Tralgul ciuli o ureche făcându-şi cerceii să zor- 
năie. Ea îl lăsă să treacă. 

— Am comandat de mâncare, zise Marcus. Ai aici toate 
registrele băncii? 

— Eun registru de tranzacţii la cafenea, spuse ea. Şi copii 
ale contractelor. 

— O să trimit pe cineva după ele. O să pun pază la baza 
scărilor și sub fereastră. Nu intră încoace nicio băutură mai 
tare decât cafeaua. lar tu stai aici până când îţi dai seama 
ce trebuie să facem ca să-ți păstrăm banca. 

— Nu-i nimic de făcut, spuse ea. Mi s-a interzis să mai 
port negocieri sau să mai desfăşor operațiuni. 

— Şi Zeul ştie că n-am vrea să încălcăm vreo regulă, 
spuse Marcus. Toată lumea are dreptul să se îmbete și să-și 

plângă de milă când şi când, dar acum gata. O să stai trează 
şi-o să faci ce trebuie făcut. S-a înțeles? 

Cithrin se apropie și-l sărută. Buzele lui erau inerte și 
nesigure, înconjurate de tuleie aspre. Era al treilea bărbat 
pe care-l sărutase în viața ei. Sandr, Qahuar și căpitanul 
Wester. El dădu înapoi. 

— Fata mea nu era cu mult mai tânără decât tine. 

— I-ai fi făcut și ei asta? întrebă ea arătând către cadă. 

— Aş fi făcut orice pentru ea, zise el. O să cer să fie 
scoasă cada de aici, doamnă magistru. Vrei să-ți aducem 
cafea, dat fiind că oricum trebuie să luăm registrele de la 
cafenea? 

— Probabil au închis până acum. E noapte. 

— O să-i conving să facă o excepţie. 

— Atunci da. 

El o salută și cobori din nou scările. Cithrin se așeză la 
măsuţa de scris. Sunetul ploii de deasupra se contopea cu 
vocile de dedesubt. Nu era nimic de făcut, firește. Toate 
eforturile și bunele intenţii din lume nu puteau schimba un 
singur număr trecut cu cerneală în registrele ei. Le răsfoi 
oricum. Yardem și cei doi kurtadami veniră și cărară afară 
cada. Gândacul apăru cu un castron de supă de peşte cu 
smântână, care avea gust de piper negru și de mare. O halbă 
de bere ar fi mers de minune, dar știa că n-avea rost să 
ceară. Era bună și apa deocamdată. 

Își simțea mintea fragilă, gata să se sfărâme la cea mai 
mică zdruncinătură, dar încercă să-şi imagineze că era audi- 
torul din Carse. Ce ar fi văzut când s-ar fi uitat peste toate 
astea? Parcurse lista inventarului inițial pe care-l făcuse. 
Mătase, tutun, pietre prețioase, bijuterii, mirodenii, argint 
şi aur. Anteeanul dolofan de pe iazul morii furase câteva şi 
estimarea pierderii era inclusă şi ea, numerele trecute cu 
linii negre pe hârtia de culoarea smântânii. Deci aici era 
începutul. lată acum ce făcuse cu el. 

Întorcând paginile o cuprinse nostalgia. Fâșâitul uscat 
al hârtiei, apoi încă un vestigiu al acelei vârste de aur care 

tocmai se încheiase. Contractul și chitanțele din ziua când 
cumpărase imobilul de la agentul de pariuri. Permisul pe 
hârtie transparentă şi cu sigiliu ce marca deschiderea băn- 
cii. Își plimbă degetele peste el. Nici nu trecuse un anotimp 
de când începuse. I se părea mult mai mult. I se părea că 
trecuse o viață. Apoi acordurile de încredințare a mărfii 
încheiate cu vânzătorul de mirodenii şi cu negustorii de 
pânzeturi. Evaluarea ei, evaluarea lor și apoi venitul total 
obținut din vânzare. Bijuteriile fuseseră dintotdeauna pro- 
blema. Se pomeni întrebându-se dacă nu vor fi existat mij- 
loace mai bune de a se descotorosi de ele decât cel ales de 
ea. Poate ar fi trebuit să aștepte până reveneau corăbiile din 
Narinisle. Sau să le plaseze la vânzare unei case de comerț 
cu un mare volum de exporturi. Așa nu și-ar fi inundat 
propria piață. Ei bine, poate data viitoare. 

Un tunet îndepărtat se rostogoli discret prin răpăitul 
statornic al ploii. Gândacul, ud până la solzi, îi aduse cutia 
de valori de la cafenea, o ulcică uriașă cu cafea și un bilet 
de la maestro Asanpur, care își exprima speranţele că se va 
simţi bine cât mai curând, spunând că fără ea cafeneaua 
părea prea mare. Asta fu cât pe ce s-o facă să izbucnească 
din nou în plâns, dar un asemenea comportament l-ar fi 
zăpăcit pe băiatul timzinai, așa că făcu eforturi să rămână 
calmă. 

Cea mai bună afacere pe care o încheiase fusese semi- 
monopolul pe orizontală cu berarul, cu dogarul și cu taver- 
nele. Fiecare persoană din lanţul de producție făcea afaceri 
cu banca, așa că, de îndată cu grânele și apa ajungeau la 
berărie, fiecare afacere îi aducea beneficiu şi o punea în 
postura de a garanta afacerea următoarei verigi. Dacă ar fi 
putut face aranjamente cu câțiva fermieri astfel încât să 
aibă acces exclusiv la recolta lor, ar fi fost un mecanism 
închis care ar fi produs aur. 

Dar asta urma să fie problema succesorului ei, oricine 
ar fi fost acesta. Cithrin sorbi din cafea. Fusese totuși o idee 
bună şi bine aplicată. Într-un an, când avea să-i revină ceea 

ce mai rămăsese din investiţiile bancare ale părinților ei, 
avea să vadă dacă nu putea pune pe picioare o versiune la 
scară mai mică a acestui plan. Va fi dureros, îşi zise ea, să se 
transforme din magistra Cithrin bel Sarcour în pupila băn- 
cii pentru încă un an. Dar odată ce venea ziua ei, putea să 
intre în afaceri pe cont propriu... 

Pielea de pe braţe i se zburli, perişorii fini ridicându-se. 
Ceafa începu s-o furnice. Un foc rece îi străbătu şira spină- 
rii. Închise registrele, le împinse deoparte şi se întoarse la 
cele mai vechi, scrise de alte mâini, acum moarte. Registrele 
din Vanai. Mica intrare cu cerneală roșie care înregistra 
sosirea ei la bancă. Închise registrul cu mâinile tremurânde. 

Căpitanul Wester avusese dreptate. 

Exista o cale. 


DAWSON 


u vreau s-aud, zise regele Simeon. 

Lunile care trecuseră nu fuseseră blânde cu el. 
Pielea-i era mai pământie decât înainte și buzele 
aveau o nuanţă albăstruie, nesănătoasă. Broboane de sudoare 
îi apăruseră pe frunte, deși în încăpere nu era foarte cald. 

— În numele Zeului, Dawson! Tu te-auzi ce spui? Abia 
te-ai întors din exil de o zi — o zi! — şi deja ai început. 

— Dacă are dreptate Clara și într-adevăr Maas complo- 
tează împotriva vieții lui Aster... 

Simeon izbi cu palma în masă. Ecoul se lovi de pereții 
sălii de audienţe și liniștea care urmă fu întreruptă numai 
de cântecul cintezelor și de bolborositul artezienei de sub 
fereastră. Gărzile aliniate de-a lungul zidului negru răma- 
seră impasibile ca de obicei, în armura neagră și aurie a 
oraşului, cu spadele la șold. Dawson se întrebă ce ar fi spus 
dacă li s-ar fi cerut părerea. Cineva trebuia să-l readucă pe 
Simeon la realitate, dar evident nu el era omul acela. 

— Dacă ţi-aș fi urmat sfatul, zise regele, Issandrian ar 
conduce o revoltă populară împotriva mea chiar în clipa 
asta. În schimb, a fost aici ieri, plecând genunchiul şi cerân- 
du-mi iertare, jurând pe viața lui că revolta mercenarilor 
n-a fost plănuită sau pornită de el. 

— Dacă n-a fost a lui, a cuiva tot a fost, zise Dawson. 

— Suntregele tău, baroane Osterling! Sunt perfect capa- 
bil să conduc regatul! 

— Simeon, ești prietenul meu, spuse Dawson cu blân- 
deţe. Ştiu cum vorbeşti când ești îngrozit până-n măduva 
oaselor. Nu poți să amâni până la anul? 

— Ce să amân? 

— Să-l pui pe fiul tău sub tutela cuiva. Să-i desemnezi 
protectorul. Curtea se va închide peste trei săptămâni. 
Spune pur şi simplu că evenimentele recente te-au împie- 
dicat să iei o decizie. Trage de timp! 

Simeon se ridică. Umbla ca un bătrân. Dincolo de fereas- 
tră, frunzele erau încă verzi, dar nu atât de verzi pe cât 
fuseseră. Vara era pe ducă şi într-o zi nu foarte îndepărtată 
verdele avea să dispară, iar roșul și auriul aveau să-i ia 
locul. Culori frumoase, dar culori ale morții. 

— Maas n-are niciun motiv să-i vrea răul lui Aster, zise 
Simeon. 

— Ţine legătura cu Asterilholdul. Lucrează împreună 
cu ei... 

— Tu ai cooperat cu Maccia în sprijinul Vanaiului. Lor- 
dul Daskellin a dansat cu cei din Coasta de Nord. Lordul 
Tremontair are întâlniri secrete cu ambasadorul Borjei, iar 
lordul Arminin a petrecut mai mult timp în Hallskar decât 
în Anteea anul trecut. Ce vrei, să m-apuc să tai capul fiecă- 
rui nobil care are legături cu persoane din afara regatului? 
N-ai supraviețui nici tu. 

Simeon răsufla precipitat. Se rezemă de pervaz ca să-şi 
recapete calmul. 

— Când a murit tatăl meu, era mai tânăr decât sunt eu 
acum. 

— Mi-amintesc. 

— Maas are aliaţi. Toţi cei care i-au iubit pe Issandrian 
şi pe Klin s-au întors către el după plecarea lor. 

— Ai mei s-au întors către Daskellin. 

— Tu n-ai aliați, Dawson. Ai dușmani și admiratori. 
N-ai reușit nici măcar să-l ții pe lângă tine pe tânărul Palli- 
ako, care era eroul zilei. Lerer a preferat să-l trimită la capă- 
tul lumii decât să mai accepte un nou banchet organizat de 
tine. Dușmani și admiratori. 

— Și Maiestatea Voastră de care parte se numără? 

— De ambele. Așa a fost de când mi-ai suflat-o pe fata aia 
cinnaie la turneul ăla când aveam amândoi doisprezece ani. 

Dawson chicoti. Zâmbetul regelui era aproape rușinat, 
apoi începu şi el să râdă. Simeon se întoarse spre jilț și se 
lăsă greoi în el. 

— Ştiu cănu ești de acord cu mine, spuse el. Dar crede-mă 
că fac tot ce pot. Doar că sunt atâtea lucruri de pus în balanță 
şi sunt atât de obosit. Sunt nemaipomenit de obosit. 

— Măcarnui-l încredința pe Aster lui Maas. Nu-mi pasă 
că-i cel mai influent individ de la curte acum. Găseşte pe 
altcineva. 

— Îți mulțumesc pentru sfaturi, dragul meu prieten. 

— Simeon... 

— Nu. Îţi mulțumesc. Asta a fost tot. 

În anticameră, servitorii îi înapoiară lui Dawson spada 
şi pumnalul. Părea că trecuseră ani de când Simeon insis- 
tase să fie respectată tradiţia ca supuşii să fie primiţi în 
audienţe private neînarmaţi. Atât de mult decăzuseră cu 
toții. Dawson încă-și mai potrivea centura când ieşi afară. 
Aerul era cald, soarele puternic pe cer, dar briza avea o undă 
de răcoare. Aerul dulce și apăsător al verii dispăruse. Ano- 
timpul se schimba din nou. Dawson respinse brațul oferit 
de valet și se urcă în trăsură. 

— Excelență? întrebă vizitiul. 

— La Marele Urs, zise Dawson. 

Biciul plesni şi trăsura se urni lăsând în urmă turnurile 
solide şi porțile marţiale ale Turlei Regelui. Se rezemă de 
spătar, hurducăturile și loviturile trimițându-i junghiuri 
dureroase în spinare. Mai întâi călătoria de întoarcere de la 
Osterling Fells, apoi aproape jumătate de zi petrecută aștep- 
tând ca Maiestatea Sa să-și facă timp să-i acorde o audiență 
îl epuizaseră mai mult ca odinioară. 

În tinerețe, călărea adesea de la Osterling Fells la Cam- 
nipol oprindu-se numai cât să schimbe caii, ajungea chiar 
înainte de balul reginei și-și petrecea toată noaptea dansând. 
În cea mai mare parte, cu Clara. I se părea ca o poveste 
despre altcineva, numai că încă-și mai amintea rochia și 
parfumul ei. Alungă amintirea înainte ca încarnarea mai 


Calea dragonului | 465 


tânără a soţiei sale să-l excite. Voia să poată merge drept 
când avea să ajungă la club şi o fi fost el bătrân, dar mort 
nu era. 

Frăția Marelui Urs se înălță înaintea lui, cu fațada din 
piatră neagră ornată cu foiţă de aur specifică Orașului 
Nemuritor. Strada era plină de trăsuri și șarete, vizitiii stră- 
duindu-se să se poziționeze în așa fel încât stăpânul fiecă- 
ruia să aibă cât mai puţini pași de făcut. Mirosea a bălegar 
proaspăt călcat în picioare de sute de copite. Dawson co- 
chetă cu ideea de a cobori şi a merge pe jos numai ca să 
scape din aglomerațţie, dar era sub demnitatea lui, așa că se 
mulțumi să-l ocărască pe vizitiu pentru încetineală și nepri- 
cepere. În momentul în care lacheii clubului sosiră zoriți, 
aducându-i o scăriță, aproape că se simțea mai bine. 

Înăuntru, clubul era o învălmășală de fum de pipă, căl- 
dură și muzică ignorată în favoarea conversaţiei. Dawson 
îşi dădu haina unei slujnice care-i făcu o plecăciune și se 
îndepărtă în grabă. Când intră în sala mare, un grup de băr- 
baţi se întoarse către el, aplaudându-i revenirea cu variate 
grade de entuziasm și sarcasm. Duşmani și admiratori. 
Dawson făcu o plecăciune care ar fi putut fi interpretată ca 
mulțumire sau ca insultă, în funcție de persoana căreia îi 
era adresată, luă un pahar din cristal șlefuit plin cu vin şi 
se îndreptă spre sălile mai mici din stânga. 

În centrul unei săli trona o masă mare, rotundă, în jurul 
căreia ședeau câțiva bărbaţi, vorbind aproape toți deodată. 
În acea înghesuială de trupuri şi minți se zăreau părul lung 
al lui Issandrian și chipul brutal al lui sir Klin. Issandrian 
îl zări și se ridică. În loc să facă o plecăciune, înclină din cap 
către Dawson. Putea să fi fost numai un efect al luminii, dar 
omul părea să se fi împuţinat. Ca şi cum exilul l-ar fi învățat 
o lecţie de umilință. Ceilalți meseni deveniră tăcuțţi, reali- 
zând că se petrecea ceva, chiar dacă erau prea nerozi ca să-și 
dea seama ce anume. Dawson își trase pumnalul, executând 
salutul dueliștilor, şi Issandrian zâmbi într-un fel care putea 
fi aprobator. 

În capătul sălii se aflau camerele private și cea mai mică 
dintre ele era abia cât interiorul unei trăsuri. Canapelele 
din piele neagră absorbeau puţina lumină a lumânărilor. 
Daskellin stătea într-un colț de unde putea supraveghea 
intrarea. Stătea cu spatele la perete și cu spada, nescoasă 
din teacă, la îndemână. 

— Ei bine, spuse Dawson așezându-se pe canapeaua din 
fața lui. Văd că în lipsa mea ai reuşit să risipeşti tot ce am 
avut. 

— Și eu mă bucur să te văd, zise Canl Daskellin. 

— Cum am ajuns, după ce am apărat cu succes Camni- 
polul de mercenarii străini, să călărim în urma lui Feldin 
Maas? Poţi să-mi explici? 

— Vrei varianta lungă sau pe cea scurtă? 

— Cea lungă o să mă înfurie mai puțin? 

Daskellin se înclină către el. 

— Maas are spate și noi nu. Eu am avut. Sau așa am 
crezut. Apoi s-a schimbat un echilibru sau cam așa ceva şi 
Clark a șters-o în Birancour. 

— Așa-ţi trebuie dacă lucrezi cu bancheri! 

— N-o să se mai întâmple, zise Daskellin cu răceală. 

Era lucrul cel mai apropiat de o scuză la care se putea 
aştepta Dawson. Abandonă subiectul. În schimb, dădu 
peste cap paharul, se întinse către ușă și ciocăni în ea până 
când apăru o slujnică și i-l umplu la loc. 

— Bun, şi-atunci cum stăm? întrebă Dawson după ce 
aceasta plecase. 

Daskellin clătină din cap, şuierând printre dinți. 

— Dacă se ajunge la luptă, putem face față. Sunt destui 
proprietari de pământuri care încă mai urăsc Asterilholdul, 
așa că-i putem atrage destul de ușor. 

— Și dacă Aster moare înainte să ajungă pe tron? 

— Atunci nu ne mai rămâne decât să ne rugăm fierbinte 
ca sceptrul regal al Maiestăţii Sale să fie încă funcțional, 
căci cea mai bună speranţă a noastră ar fi un nou moștenitor 
de parte bărbătească. Mi-am pus genealogistul să verifice 

prin arhive şi Simeon are în Asterilhold un văr care ar 
putea ridica pretenţii legitime la tron. 

— Legitime? întrebă Dawson aplecându-se spre el. 

— Mă tem că da, şi ghici ce? Este susținătorul existenței 
unui consiliu al fermierilor. Ne pierdem un sfert dintre 
susținătorii cu mai mult bun simț decât curaj. Ceilalţi se 
aliază în jurul lui Oyer Verennin sau poate al lui Umansin 
Tor, care pot ridica și ei pretenţii. Asterilholdul își susține 
omul cu ajutorul grupării pe care au strâns-o Maas și Issan- 
drian, pornim un război civil şi pierdem. 

Daskellin bătu o singură dată din palme. Lumânarea de 
deasupra lui pâlpâi. Undeva în sălile clubului o slujnică 
ţipă şi un bărbat râse. Vinul tare al lui Dawson avea un gust 
mai amar decât înainte și lăsă paharul jos. 

— E posibil ca ăsta să fi fost planul de la început? întrebă 
Dawson. Oare Maas s-a folosit de Issandrian și Klin și de 
toate lăturile alea despre consiliul fermierilor ca să ajungă 
aici? S-ar putea ca noi să fi stat tot timpul cu ochii pe ținta 
greşită! 

— Posibil, zise Daskellin. Sau poate că a văzut șansa asta 
la un moment dat și s-a decis să riște. Ar trebui să-l între- 
băm pe Feldin, deşi bănuiesc că nu ne-ar spune adevărul. 

Dawson ciocăni cu un deget în buza paharului făcând 
cristalul să scoată un clinchet surd. 

— Nu putem să-l lăsăm pe Aster să moară, spuse Dawson. 

— Totul moare. Oameni, orașe, imperii. Totul, zise Das- 
kellin. Problema este când. 


Dawson cină în familie, în salonul rezervat meselor infor- 
male. Porc fript cu mere, dovleci cu miere și pâine coaptă 
cu căţei întregi de usturoi în ea. Fața de masă era din bum- 
bac crem. Mâncarea era servită în vase de ceramică din 
Syramysul Îndepărtat, iar tacâmurile erau din argint lustruit. 
Puteau la fel de bine să-i fi servit cenușă pe o bucată de 
tinichea. 

— S-a întors Geder Palliako, spuse Jorey. 

— Serios? zise Clara. Nu mai ştiu unde plecase. Nu spre 
sud, sigur nu, ținând cont că mulți de-acolo au avut prie- 
teni şi rude în Vanai. Nu poţi să te aștepți la o primire 
decentă din partea unei persoane căreia i-ai ucis un văr sau 
altă rudă. N-ar fi realist. A fost în Hallskar? 

— În Keshet, zise Jorey cu gura plină. S-a întors și-a 
adus cu el un soi de iscusit. 

— Drăguţ din partea lui, zise Clara. Nu trebuie să mai 
facem un alt banchet în cinstea lui, nu? întrebă ea chemând 
slujnica și apoi încruntându-se. 

— Nu, spuse Dawson. 

Fireşte, ştia ce făceau ei. Jorey aducea în discuţie subiecte 
triviale, excentrice. Clara trăncănea puțin pe tema respec- 
tivă, apoi otransforma într-o întrebare la care el trebuia să 
răspundă. Era strategia la care recurgeau întotdeauna în 
vremuri grele ca să-l scoată dintr-ale lui. Dar în seara asta 
povara era prea grea. 

Luase în calcul varianta de a-l ucide pe Maas. Desigur, 
ar fi fost dificil. Un atac direct era imposibil. În primul 
rând, Feldin se aștepta la așa ceva și probabil își luase 
măsuri de precauţie. În al doilea rând, un atac eșuat i-ar fi 
atras lui Maas și mai multă simpatie la curte. Ideea de a-l 
provoca la duel și de a lăsa situaţia să scape de sub control 
îi făcea cu ochiul. El și Maas se întâlniseră destul de des pe 
teren ca să nu pară o coincidenţă bătătoare la ochi, și oame- 
nii alunecau tot timpul. Lamele spadelor pătrundeau ade- 
seori mai adânc decât se dorea. Fu nevoit să ignore faptul 
că Feldin era mai tânăr și mai în putere şi că pierduse ulti- 
mul lor duel numai fiindcă Dawson fusese mai isteț. Ideea 
era în continuare foarte atrăgătoare. 

— Adevărul este, zise Barriath în timp ce slujnica intra, 
că barca asta se scufundă și noi încercăm s-o golim cu sita. 

— Asta ce vrea să-nsemne? întrebă Jorey. 

— Simeon este regele meu și viața mea îi aparţine, la fel 
ca a oricăruia, spuse Barriath, dar nu prea mai este propriul 
său stăpân. Tata a oprit nebunia aia cu Carta lui Edford, iar 

acum asistăm la un complot al Asterilholdului. Dacă îi 
punem capăt şi ăstuia, o să vină altă criză și după aceea alta. 

— Nu cred că este un subiect potrivit de discutat la cină, 
dragule, zise Clara, luând un pahar de vin îndoit cu apă din 
mâinile slujnicei. 

— O, lasă-l să vorbească, zise Dawson. În fond spune 
ceea ce gândim cu toții. 

— Cel puţin așteaptă până când pleacă personalul, zise 
Clara, altfel cine știe ce o să gândească despre noi cei din 
dependinţele servitorilor. 

Slujnica ieşi roşind. Clara privi ușa închizându-se în 
urma ei, apoi îi făcu semn fiului ei mai mare să continue. 

— Anteea are nevoie de un rege, spuse Barriath. În 
schimb, are doar un unchi de treabă. Nu-mi place să fiu eu 
aducătorul de vești proaste, dar așa gândesc toți cei din 
marină. Dacă lordul Skestinin nu i-ar încuraja pe căpitani 
să folosească biciul și să-i arunce peste bord pe cei care 
provoacă tulburări, am avea deja o revoltă. Cel puţin una. 

— Nu pot să cred, spuse Clara. O revoltă-i un lucru atât 
de neelegant şi de necugetat. Sunt convinsă că oamenii 
noștri din marina regală nu s-ar cobori atât de jos. 

Barriath râse. 

— Mamă, dacă vrei o conversaţie cu adevărat nepotri- 
vită la cină aş putea să-ți povestesc eu cât de jos se pot 
coborî marinarii. 

— Dar Simeon este regele, iar Aster e încă un copil, zise 
Jorey. 

Era, îşi zise Dawson, o încercare vitejească de a împie- 
dica discuţia să se abată iarăși de la subiect. Nu te puteai 
aștepta ca ei să devină altceva decât erau. 

— Sunt de acord cu tine, fiule, zise Dawson. Aș vrea să 
nu fiu. 

— Cel mai bine, zise Barriath, ar fi ca Simeon să găsească 
un protector cu ceva coloană vertebrală care să vegheze 
asupra lui Aster şi după aceea să abdice. Regența poate 
dura opt-zece ani și până când preia Aster coroana regatul 
va fi în ordine. 

Jorey pufni batjocoritor şi chipul lui Barriath se înăspri. 

— Scutește-mă, zise Jorey. Un regent care ar putea să 
rezolve în zece ani toate problemele regatului n-ar mai 
renunţa la regență. Ar deveni rege. 

— Ai dreptate, zise Barriath. Şi asta ar fi pur şi simplu 
îngrozitor, nu-i aşa? 

— Începi să vorbeşti al dracului de asemănător cu oame- 
nii cu care ne luptăm, frate. 

— Dacă aveţi de gând să vă luaţi la ceartă, puteți să vă 
ridicați chiar acum de la masă, zise Clara. 

Barriath și Jorey îşi plecară ochii în farfurii, murmurând 
variațiuni pe tema „Îmi pare rău, mamă“. Clara clătină din 
cap. 

— Ei, aşa-i mai bine. În plus, este o osteneală zadarnică 
să vă certaţi cu privire la probleme pe care nu le aveți în 
dauna celor pe care le aveţi. Pur şi simplu va trebui să-l 
convingem pe Simeon că bietul Feldin s-a încurcat mult 
prea tare cu oamenii aceia îngrozitori din Asterilhold. 

— Nu e atât de ușor, zise Dawson. 

— Sigur că este, zise Clara. În mod sigur are niște scri- 
sori, nu? Așa zicea Phelia. Că e mereu plecat din cauza 
întâlnirilor și scrisorilor lui. 

— Nu cred că le oferă prietenilor din străinătate un 
raport amănunțit al trădării pe care o pune la cale, mamă, 
spuse Barriath. „Dragă lord Cutare, mă bucur că vrei să mă 
ajuţi să-l lichidez pe prinț.“ 

— Dar nu trebuie neapărat s-o spună, zise Jorey. Nu 
de-a dreptul. Dar dacă există dovezi că menţine o cores- 
pondenţă cu vărul lui care are pretenţii la tron, s-ar putea 
să fie de-ajuns. 

— Poţi întotdeauna să judeci oamenii în funcție de cei 
cărora le scriu, spuse Clara mulțumită. Sigur, mai trebuie 
să punem mâna pe scrisori, dar Phelia a fost atât de în- 
cântată să mă vadă ultima dată, încât nu cred că va fi din 
cale-afară de greu să fac rost de o altă invitație. Sigur, nu 
poți conta pe asta, așa că l-am plătit pe maestrul acela în 

broderie să vină să ne arate punctele lui. Broderia pare sim- 
plă când o priveşti, dar modelele mai complexe pot fi cam 
intimidante. Ceea ce-mi reamintește, Dawson dragă, că o 
să am nevoie mâine de salonul din spate, unde-i lumina 
mai bună. O să fim vreo cinci, căci ar fi cam prea bătător la 
ochi s-o chem doar pe Phelia. N-o să fie o problemă, nu? 

— Ce? zise Dawson. 

— Salonul din spate, unde-i lumina mai bună? zise 
Clara întorcându-şi capul către el și ridicând din sprân- 
cene, fără să-și ia privirea de la carnea pe care o tăia. Pentru 
că, serios, nu poți face broderie în penumbră. Se... 

— Cultivi prezența Pheliei Maas? 

— Trăieşte alături de Feldin, spuse Clara. Și cum curtea 
se va închide în curând, mi se pare că nu-i înțelept să mai 
așteptăm, nu crezi? 

Era o anumită strălucire în ochii ei și un zâmbet pericu- 
los îi arcuia colțul gurii. Dawson era sigur că soţia lui se 
distra de minune. Își simți mintea gonind să țină pasul cu 
a ei. Dacă Phelia putea fi convinsă să permită accesul 
câtorva oameni în palat... 

— Mamă, ce faci? o întrebă Barriath. 

— Salvez regatul, dragă, zise ea. Mănâncă-ţi dovleacul. 
Nu-l plimba de colo-colo pe farfurie dând impresia că ai 
mâncat din el. N-a mers când erai copil, aşa că nu înțeleg 
de ce tot mai încerci. 

— N-o să ne creadă, zise Dawson. După ce o să ridic 
toate obiecțiile, Maas va spune că scrisorile sunt false. Dar 
s-ar putea să-l facă pe Simeon să se răzgândească și să nu 
i-l încredințeze pe Aster. 

— Noi răzgândiri din partea regelui? spuse Barriath. 
Asta ne trebuie nouă acum? Fă-l să treacă la acțiune sau nu 
te mai amesteca! 

— Ar putea să-l ia altcineva, zise Jorey. Cineva care nu-i 
aliat nici cu Maas, nici cu noi. 

— Ce ziceți de Palliako cel tânăr? spuse Clara. Ştiu că 
pare cam frivol, dar el şi Jorey se înțeleg bine și nu este ca 
şi cum ar fi făcut parte din cercul tău de prieteni. 

Dawson își vâri în gură o bucăţică de porc, mestecând 
lent ca să aibă timp să cugete. Carnea n-avea deloc gust 
rău. Sărată şi dulce şi cu o vagă arsură ca de piper. Chiar 
bună. Simţi un zâmbet întinzându-i-se pe buze și îşi dădu 
seama că trecuse ceva timp de când nu mai zâmbise. 

— Nu ştiu ce să zic, spuse Jorey, dar Dawson îi alungă 
cuvintele cu o fluturare din mână. 

— Palliako a fost util când a fost vorba să pună capăt 
campaniei din Vanai. Și a fost aici ca să oprească revolta 
mercenarilor. Până acum s-a dovedit, o bună unealtă, zise 
Dawson. Nu văd de ce ar fi altfel de data asta. 


GEDER 


tindardul se întindea dincolo de laturile mesei, o 

țesătură stacojie fluidă, adunându-se pe podea. Sigiliul 

negru cu opt brațe din centru se cutase, aşa că Geder 
se întinse și-l îndreptă. Lerer își mângâie bărbia, mai întâi 
apropiindu-se, apoi depărtându-se, apoi apropiindu-se iar 
înainte să se oprească lângă fiul lui. 

— Printre ai mei, acesta este stindardul rasei voastre, 
zise Basrahip. Culoarea este cea a sângelui din care se trag 
toate rasele umane. 

— Şi roza vânturilor din mijloc? întrebă Lerer. 

— Acela este simbolul zeiţei, zise Basrahip. 

Lerer mormăi. Se apropie din nou, pipăind cu grijă pânza 
cu degetele. Geder își simți propriile degete dând s-o 
atingă, imitând gesturile tatălui său. Basrahip îi povestise 
cum adunau preoții pânză de păianjen și cum învățaseră 
s-o vopsească. Stindardul reprezenta munca a zece gene- 
raţii şi când îți plimbai mâinile peste el era ca și cum ai fi 
atins vântul. 

— Și ziceai că vrei să arborezi ăsta la... ăăă... Rivenhalm? 

— Nu, spuse Geder. Nu, mă gândeam să-l arborez în 
templu, în Camnipol. 

— Ah. Aşa-i, spuse Lerer. Templul. 

Drumul de întoarcere dinspre templul ascuns în munții 
Sinir fusese de o mie de ori mai plăcut decât călătoria la 
dus. La sfârșitul fiecărei zile, Basrahip se așeza lângă foc 
alături de el, ascultând orice poveşti și întâmplări își amin- 
tea Geder, râzând la cele nostime, căzând pe gânduri la cele 
tragice. Până şi slujitorii, la început fără să poată să-și ascundă 

disconfortul față de prezența marelui preot, se liniștiseră cu 
mult înainte să ajungă la granița dintre Keshet și Sarakal. 
Oarecum spre surpriza lui Geder, Basrahip cunoştea dru- 
mul neprietenos pe care veniseră. Preotul îi explicase că, 
deşi lumea oamenilor se reconstruise, se prăbușise și o luase 
de la capăt de nenumărate ori de când templul zeiței-păian- 
jen se retrăsese din lume, drumurile dragonului nu se 
schimbaseră. Era posibil să nu ştie unde se afla graniţa din- 
tre două state sau chiar care era cursul unui râu, fiindcă 
acestea erau lucruri care se schimbau odată cu timpul. Dru- 
murile erau veșnice. 

Când poposiseră în Inentai ca să le dea răgaz cailor şi 
să-şi refacă proviziile, Basrahip colindase pe străzi, căscând 
gura la fiecare clădire, ca un copil. În momentul acela, 
Geder își spusese că, într-un fel, el şi preotul nu erau chiar 
atât de diferiți. Basrahip trăise o viață plină de povești des- 
pre lume, dar nu văzuse niciodată lumea. Viaţa lui Geder 
decursese cam la fel, numai că templul lui fusese înălțat din 
cărți și sculptat din îndatoriri și obligaţii. Și totuși, prin 
comparaţie, Geder era un om umblat prin lume. Văzuse 
kurtadami și timzinai, cinnai şi tralgi. Basrahip nu cunos- 
cuse altceva decât pursângi și, de fapt, doar dintr-aceia care 
îi semănau lui și sătenilor din vecinătatea templului. Să 
vadă un pursânge cu pielea neagră sau cu părul blond era 
pentru preot o revelaţie la fel de puternică precum desco- 
perirea unei alte rase. 

Privindu-l cum înaintează întâi prudent, apoi cu din ce 
în ce mai multă siguranţă pe străzi și pe drumuri, Geder 
simţi că înțelege oarecum ce voia să spunătatăl lui când se 
referea la bucuria de a privi un copil cum descoperă lumea. 
Geder se pomeni observând la rândul lui tot soiul de lucruri 
pe care le ignorase considerându-le de la sine înțelese, 
numai pentru că îl uluiau pe noul său prieten şi aliat. Când, 
la finalul verii prelungite, ajunse din nou în Camnipol, lui 
Geder îi păru aproape rău să vadă călătoria terminându-se. 

La asta se adăuga și faptul că tatăl său era ciudat de 
stânjenit de descoperirile lui. 

— Presupun că ai ales deja un loc pentru acest nou tem- 
plu. Al zeiței pierdute și așa mai departe. 

— Mă gândeam să fie undeva în preajma Turlei Regelui, 
zise Geder. În vechea sală de întruniri a breslei țesătorilor. 
Stă goală de ani de zile. Sunt convins că şi-ar dori să le-o ia 
cineva din braţe. 

Lerer scoase un sunet neutru. Basrahip începu să împă- 
turească stindardul templului. Lerer îl salută pe preot, îl 
luă pe Geder cu blândeţe de braț și, cu pași calmi, îl călăuzi 
afară, pe coridor. Geder abia observă că tatăl său îl îndepărta 
de Basrahip. Piatra întunecată înghițea lumina zilei, iar ser- 
vitorii descoperiră deodată că aveau treburi în altă parte. 

— Eseul ăla, zise tatăl său. Mai lucrezi la el? 

— Nu, nu tocmai. Este cam depăşit. Trebuia să fie des- 
pre descoperirea unei zone care să poată fi asociată cu 
Morade și cu căderea Imperiului Dragonilor. Acum am 
zeița și istoria templului și toate astea. Abia am început să 
înţeleg câte ceva. N-are sens să mă apuc de scris până când 
nu știu despre ce scriu, nu? Dar tu ce mai faci? Ai vești? 

— Abia aşteptam eseul ăla, spuse Lerer vorbind mai 
mult pentru sine. 

Își ridică privirea şi zâmbi forțat. 

— Sunt sigur că sunt noi veşti în fiecare zi, dar până 
acum am reușit să evit să aud vreuna. Ticăloșii ăştia și jocu- 
rile de la curte! De-aș trăi până la reîntoarcerea dragonilor 
şi tot nu i-aș ierta pentru ce ți-au făcut în Vanai! 

Când auzi cel din urmă cuvânt lui Geder i se strânse 
stomacul. Ridurile din colțurile gurii lui Lerer erau semnele 
supărării şi mâniei gravate în piele. Geder simți impulsul 
straniu să întindă mâna și să i le netezească. 

— Nu s-a întâmplat nimic rău în Vanai, zise el. Adică 
da, a ars. Asta n-a fost bine. Dar n-a fost atât de rău pe cât 
se povestește. Vreau să zic că e în regulă. În cele din urmă. 

Privirea lui Lerer se mută de la un ochi al lui Geder la 
altul, sfredelindu-l. Geder înghiţi în sec. Nu putea spune 
de ce inima-i bătea mai iute. 

— În cele din urmă. Dac-aşa zici tu, spuse Lerer punân- 
du-și mâna pe umărul lui Geder. Mă bucur că te-ai întors. 

— Și eu mă bucur, zise Geder prea repede. 

Anunţându-se printr-o tuse discretă, majordomul apăru 
în hol. 

— Îmi cer iertare, excelențele voastre, dar a sosit Jorey 
Kalliam și întreabă de sir Geder. 

— O! zise Geder. Nu l-a văzut încă pe Basrahip. Unde 
e? Nu l-ai lăsat să aștepte în curte, nu? 

Mâna lui Lerer căzu de pe umărul lui Geder. Geder avu 
senzaţia că spusese ce nu trebuia. 

— Excelenţa Sa se află în camera din față, zise major- 
domul. 

La intrarea lui, Jorey se ridică din scaunul de la fereas- 
tră. Anotimpul petrecut în oraș îl mai împlinise la chip. 
Geder zâmbi și cei doi rămaseră un moment privindu-se. 
Pe chipul lui Jorey, Geder citi propria sa nesiguranță — tre- 
buia să-și strângă mâinile? Să se îmbrățișeze? Să se salute 
mai formal? Când Geder râse, Jorey, zâmbind timid, îi 
urmă exemplul. 

— Văd că te-ai întors din sălbăticie, spuse Jorey. Ţi-a 
priit călătoria. 

— Da? Cred c-am fost cât pe ce să plâng când am putut 
să dorm din nou într-un pat adevărat. Când iei parte la o 
campanie, ai de-a face cu un lung şir de neplăceri și umi- 
line, dar măcar nu mi-am făcut niciodată grijă c-aş putea 
fi ucis de bandiți. 

— Există lucruri mai rele decât un bandit cumsecade. 
Ţi s-a simţit lipsa, zise Jorey. Ai auzit ce s-a întâmplat? 

— Exil pentru toată lumea, spuse Geder încercând să 
adopte un ton blazat. Nu ştiu cum aș fi putut să fiu de folos. 
Abia dac-am avut vreun amestec, în afară de faptul că i-am 
împiedicat să închidă poarta. 

— Ăla a fost cel mai bun rol pe care-l putea juca cineva 
în toată nebunia aia, zise Jorey. 

— Probabil că da. 

— Păi... 

Tăcerea era stânjenitoare. Jorey se așeză din nou și Geder 
făcu câţiva paşi prin încăpere. Camera din față, ca toate 
camerele casei Palliako din Camnipol, era mică. Scaunele 
erau din piele uzată pe care timpul o întărise şi o făcuse să 
crape, iar mirosul de praf nu putea fi alungat. Dinspre 
stradă se auzeau copite lovind caldarâmul și vocile vizitii- 
lor apostrofându-se unul pe altul. Jorey îşi mușcă buzele. 

— Am venit să-ți cer o favoare, spuse el cu tonul cuiva 
care face o mărturisire. 

— Am cucerit Vanaiul împreună. I-am dat foc împre- 
ună. Am salvat Camnipolul, spuse Geder. Nu trebuie să-mi 
ceri mie o favoare. Doar spune-mi ce vrei să fac. 

— Şi asta ar trebui să mă facă să mă simt mai bine? Bun. 
Tata crede că a descoperit un complot împotriva prințului 
Aster. 

Geder își încrucișă braţele. 

— Regele ştie? 

— Regele alege să nu ştie. Şi aici ar trebui să intervii tu. 
Cred că putem să obținem dovezi. Nişte scrisori. Dar mă 
tem că, dacă mă duc eu cu ele la regele Simeon, va crede că 
sunt falsificate. Am nevoie de altcineva. Cineva în care are 
încredere sau măcar față de care nu simte neîncredere. 

— Sigur, zise Geder. Absolut. Cine-i trădătorul? 

— Baronul de Ebbinbaugh, zise Jorey. Feldin Maas. 

— Aliatul lui Alan Klin? 

— Da, şi al lui Curtin Issandrian de asemenea. Soţia lui 
Maas este verișoara mamei mele, ceea ce Zeul știe că nu 
pare cine ştie ce bază de pomire, dar numai atât avem. Ea — 
soția lui Maas vreau să zic. Nu mama. Ea pare să știe mai 
multe decât spune. Este în mod clar îngrozită. Mama toc- 
mai a invitat-o la o demonstraţie a maestrului de broderie, 
sperând să-i câştige încrederea. 

— Dar n-a mărturisit nimic? Nu v-a spus limpede ce se 
petrece? 

— Nu, suntem încă pe terenul suspiciunilor și spaime- 
lor. Nu există dovezi. Dar... 

Geder întinse braţul, cu palma îndreptată spre Jorey. 

— Vreau să-ți prezint pe cineva. 


Ultima oară când Geder fusese la locuinţa Kalliamilor, 
casa fusese decorată pentru un banchet în onoarea lui. Fără 
flori, flamuri și țesături, austeritatea şi grandoarea construc- 
ţiei ieșeau în evidență. Servitorii în livrea aveau ținuta 
dreaptă și rigidă a unor soldaţi. Sticla ferestrelor nu arăta 
nici urmă de praf. Vocile feminine ce veneau dinspre salo- 
nul din spate sunau blând şi respectabil, chiar dacă nu se 
distingea ce spuneau. Basrahip ședea pe un scaun într-un 
colț. Umerii lui largi şi expresia sa amuzată îi dădeau aerul 
unui copil care vizitează o căsuță de jucărie ce i-a rămas 
cam mică. Croiala sobră și pânza aspră și lipsită de culoare 
a sutanei sale semnalau că nu aparținea curții. 

Jorey stătea la o măsuţă de scris și îşi făcea de lucru cu 
penita și cerneala fără să scrie de fapt. Geder se plimba prin 
spatele unei canapele lungi, îmbrăcate în damasc, şi îşi 
dorea să-i fi plăcut să fumeze pipă. Ocazia părea să reclame 
gravitatea fumului. 

Corul de voci feminine se auzi mai tare și tropăitul apă- 
sat al pantofilor de gală răsună dinspre hol, mai zgomotos, 
apoi mai înăbușit pe măsură ce se îndepărtau. Nu intraseră. 
Geder porni spre ușă, dar Jorey îi făcu semn să se întoarcă. 

— Mama o să le conducă pe celelalte, zise el. O să se 
întoarcă într-o clipită. 

Geder dădu din cap, apoi, adeverind spusele lui Jorey, 
paşii se întoarseră, corul de voci feminine redus acum la 
un duet. Când femeile intrară în încăpere, Jorey se ridică 
în picioare. O clipă mai târziu, Basrahip îi urmă exemplul. 
Geder dansase cu baroana de Osterling Fells la banchetul 
dat în cinstea lui, dar, ţinând cont că trecuseră câteva luni 

şi adăugând vârtejul de vin şi confuzie în care se pierdeau 
acele momente, n-ar fi recunoscut-o. Vedea acum ce trăsă- 
turi moștenise Jorey de la ea, care-i semăna mai ales la ochi. 
Pe chipul ei se ivi o expresie de surprindere ce dispăru pe 
dată, mai iute ca un fâlfâit de aripă de fluture. În spatele ei, 
o femeie cu un aer bolnăvicios și cu o faţă ascuțită și ochi 
întunecați trebuia să fie Phelia Maas. 

— O, scuzaţi-mă, zise Clara Kalliam. N-am vrut să deran- 
jez, dragă. 

— Nu deranjezi deloc, mamă. Speram chiar să ni te ală- 
turi. Ţi-l aminteşti pe Geder Palliako? 

— Cum aș putea să-l uit pe omul care a apărat poarta 
de est? Nu v-am văzut la curte în acest sezon, domnule, dar 
înțeleg că aţi fost într-o călătorie. Un soi de expediţie? 
Daţi-mi voie să v-o prezint pe verişoara mea, Phelia. 

Femeia cu ochi negri intră în încăpere și-i întinse mâna 
lui Geder. Zâmbetul ei trăda ușurare, ca și cum s-ar fi temut 
de un lucru şi-ar fi crezut că, pe moment, îl evitase. Geder 
făcu o plecăciune și observă că lady Kalliam ridică din 
sprâncene zărindu-l pe preot în colțul lui. 

— Doamnelor, zise Jorey, acesta este Basrahip. E un om 
sfânt cu care Geder s-a întors din Keshet. 

— Serios? zise Lady Kalliam. Nu știam că faci colecție 
de preoți. 

— Şi pentru mine a fost o surpriză, spuse Geder. Dar, 
doamnele mele, luaţi loc vă rog! 

Urmându-și planul, Geder o așeză pe Phelia Maas pe 
canapea, cu spatele la Basrahip, apoi se aşeză și el în fața 
ei. Jorey își reluă locul la măsuţa de scris, iar mama lui se 
aşeză pe un scaun-din apropiere, din fericire fără să-i blo- 
cheze vederea către preot. 

— Maas, zise Geder de parcă ar fi încercat să-şi amin- 
tească ceva. 

De fapt plănuise foarte exact ce avea să spună. 

— Am avut un Alberith Maas sub comanda meaîn Vanai. 
Este rudă cu dumneavoastră? 

— Nepot, spuse Phelia. Nepotul soțului meu. Alberith 
v-a pomenit adesea de când a revenit. 

— Atunci dumneavoastră sunteți baroana de Ebbin- 
baugh? întrebă Geder. Sir Klin mi-a fost comandant în Vanai. 
El şi soțul dumneavoastră sunt prieteni, nu? 

— O, da, zise Phelia zâmbind. Sir Klin este unul dintre 
cei mai buni și mai dragi prieteni ai lui Feldin. 

În spatele ei, Basrahip privea în gol, cu chipul impasibil, 
ca și cum ar fi ascultat ceva ce doar el putea auzi. Scutură 
din cap o singură dată. „Nu.“ 

— Deşi a intervenit o răceală, nu? Mi se pare c-am auzit 
ceva în sensul ăsta, zise nonșalant Geder, prefăcându-se că 
știe ceva ce nu știa. 

Chipul femeii împietri, mai puţin ochii, care alergau de 
la Geder la lady Kalliam și înapoi. Frica i se citea în poziția 
mâinilor și în colțurile gurii. Geder simți o căldură plăcută 
răspândindu-i-se în piept. Avea să meargă. Alături, mama 
lui Jorey îl privea curioasă. 

— Sunt sigură că n-aţi înţeles bine, zise Phelia. Alan şi 
Feldin sunt în relații excelente. 

„Nu.“ 

— Totdeauna mi-a plăcut sir Klin, zise Geder, din pura 
plăcere de a putea minți o femeie care nu-l putea minți la 
rândul ei. Mi-a părut îngrozitor de rău când am auzit că a 
fost învinovăţit de revolta aceea. Soțul dumneavoastră n-a 
avut de suferit, sper. 

— Nu, nu, mulțumesc. Am fost foarte norocoși. 

„Da.“ 

— Sir Palliako, zise lady Kalliam, cărui fapt îi datorăm 
plăcerea companiei dumneavoastră în această zi? 

Geder se uită la Jorey, apoi la lady Kalliam. Voise să pună 
câteva întrebări nevinovate, să afle ce putea afla, să desco- 
pere ce putea descoperi. Voise să se miște încet. Postura 
femeii, din ce în ce mai încordată, fragilitatea zâmbetului 
ei și mirosul fricii pe care-l emana cum emană trandafirul 
parfum, toate recomandau contrariul. Nu putea s-o sperie 

atât de rău încât s-o facă să plece, dar putea s-o sperie rău 
oricum. Îi zâmbi lui lady Kalliam. 

— Ei bine, adevăru-i că speram să am ocazia să fac 
cunoştinţă cu baroana Ebbinbaugh. Vreau să-i pun câteva 
întrebări. Nu mi-am petrecut chiar tot sezonul călătorind, 
zise el cu un ton plăcut. Am făcut nişte cercetări în privința 
revoltei. A rădăcinilor sale. Și a ceea ce a urmat după. 

Toată culoarea dispăru de pe chipul Pheliei Maas. Res- 
pira precipitat, ca o vrabie captivă într-o mână, gata să 
moară de frică. 

— Nu-mi pot imagina ce ar fi de cercetat, zise ea cu o 
voce slabă și pierdută. 

Geder descoperi că-i era mai ușor să zâmbească amabil 
când nu era sincer. Afară, clopoţeii de vânt îşi cântau sin- 
guri, scoțând clinchete întâmplătoare, stupide. Jorey şi 
mama lui încremeniseră. Geder își cuprinse un genunchi 
cu degetele. 

— Știu tot, lady Maas, spuse el. Despre prinț. Despre 
revoltă. Despre campania din Vanai. Despre femeie. 

— Ce femeie? șopti ea. 

N-avea nicio idee ce femeie, dar nu avea nicio îndoială 
că era și vreo femeie amestecată pe undeva. Nu conta. 

— Spuneţi orice, zise el. Alegeţi orice detaliu. Chiar și 
lucruri pe care nu vă imaginaţi că le mai ştie cineva, iar eu 
o să vă spun dacă ziceţi sau nu adevărul. 

— Feldin n-are nicio legătură cu toate astea, zise ea. 

Geder nici nu avu nevoie să se uite la Basrahip. 

— Nu-i adevărat, lady Maas. Ştiu că sunteţi înspăimân- 
tată, dar sunt aici ca să vă ajut, pe dumneavoastră și familia 
dumneavoastră. Pot s-o fac. Dar trebuie să fiu sigur că pot 
să am încredere în dumneavoastră. Înțelegeți? Spuneți-mi 
adevărul. N-are nicio importanţă, pentru că oricum știu 
deja totul. Spuneţi-mi cum a început. Doar atât. 

— A fost ambasadorul din Asterilhold, spuse ea. A luat 
legătura cu Feldin acum un an. 

„Nu.“ 

— Mă minţiți, doamnă, spuse Geder cu blândeţe. Să mai 
încercăm o dată. 

Phelia Maas se cutremură. Părea făcută din vată de zahăr, 
atât de delicată încât stătea să se frângă sub propria greu- 
tate. Își deschise gura, apoi o închise și înghiți în sec. 

— Afostun bărbat. Urma să facă parte din consiliul fer- 
mierilor. 

„Da.“ 

— Da. Ştiu la cine vă referiți. Puteţi să-mi spuneți nu- 
mele lui? 

— Ucter Anninbaugh. 

„Nu.“ 

— Nu ăsta-i numele lui. Puteţi să-mi spuneți numele lui? 

— Ellis Newport. 

„Nu.“ 

— Potsăvă ajut, doamnă baroană. S-ar putea să fiu sin- 
gurul din Camnipol care vă poate ajuta. Spuneţi-mi numele 
lui. 

— Torsen. Torsen Aestillmont. 

„Da.“ 

— lată, zise Geder. N-a fost chiar așa de greu, nu? Înţe- 
legeţi acum că dumneavoastră și soțul dumneavoastră nu 
aveți secrete față de mine? 

Femeia făcu semn că da. Bărbia începu să-i tremure, 
obrajii i se înroşiră și o bătaie de inimă mai târziu plângea 
ca un copil. Mama lui Jorey se repezi spre ea, cuprinzând-o 
în braţe. Geder rămase așezat, privind. Inima-i bătea iute, 
dar era destins, relaxat. Când îi refuzase lui Alan Klin ave- 
rea secretă a Vanaiului, se simţise entuziasmat. Extaziat. 
Când ajunsese la decizia de a da foc Vanaiului simţise o 
mânie justificată. Poate chiar și mulțumire. Dar nu era 
sigur că vreodată în viața lui, înainte de acest moment, se 
simţise împlinit. 

Se ridică şi se apropie de Jorey. Acesta făcuse ochii mari. 
Era impresionat și nu-i venea să creadă. Geder își desfăcu 
braţele. „Vezi?“ 

— Cum ai făcut asta? şopti Jorey. De unde ai ştiut? 

În vocea lui era venerație. 

Basrahip stătea la mai puţin de trei paşi distanță. Capul 
lui imens ca al unui bivol era în continuare aplecat. Își ținea 
mâinile împreunate, cu degetele groase împletite unul în 
jurul altuia. Suspinele Pheliei Maas erau ca o furtună în 
larg, iar litania de promisiuni şi consolări murmurată de 
lady Kalliam abia dacă potolise apele cât de cât. Geder se 
aplecă atât de aproape, încât buzele lui mângâiară urechea 
bărbatului. 

— O să-ți construiesc toate templele pe care le vrei, întot- 
deauna. 

Basrahip zâmbi. 


CLARA 


e de o parte, subestimaseră serios cine sau ce era Geder 
Palliako. Dar pe de altă parte, părea să fie de partea lor. 
Cel puţin pe moment. 

Totuşi, Clarei i se rupea inima de mila Pheliei. 

Dormitorul era întunecat, draperiile grele alungând lu- 
mina zilei. Phelia zăcea pe spate, cu dârele sărate ale lacri- 
milor uscându-se la colțurile ochilor. Clara ședea alături 
de ea, mângâindu-i umerii și brațele cum făceau medicii cu 
cineva care suferise o lovitură la cap sau primise veşti proaste. 
Când Phelia vorbi, toată isteria dispăruse. Nu mai putea să 
se prefacă față de sine că totul avea să se termine cu bine, 
iar Clara simţi din vocea femeii că pierderea acestei spe- 
ranțe fusese o ușurare. 

— Chiar o să aibă grijă de siguranţa lui Feldin? o întrebă 
Phelia. Dacă îi dau scrisorile, Palliako chiar o să aibă grijă 
ca Simeon să nu-l ucidă pe Feldin? 

— Cel puţin așa a zis, spuse Clara. 

— Ai încredere în el? 

— Abia îl cunosc, draga mea. 

Amuţiră din nou. 

— Dacă regele oricum ştie deja totul, zise Phelia, dacă 
doar voia să vadă cine anume de la curtea regală din Aste- 
rilhold era implicat... Vreau să zic, dacă Palliako ştia deja, 
atunci Aster n-a fost niciodată în pericol. 

— E un fel de a vedea lucrurile. 

Pe parcursul unei ore, Geder o făcuse pe Phelia să recu- 
noască tot. Implicarea lui Feldin în revolta mercenarilor, 
legăturile cu Asterilholdul, alianțele dintre grupările care 

militau pentru un consiliu al fermierilor. Fiecare aspect în 
sine însemna o trădare. Punându-le împreună, Clara nu 
întrevedea nicio posibilitate de iertare. Dar nu asta avea 
Phelia nevoie să audă acum. 

— Cum de-au scăpat toate așa din mână? întrebă Phelia 
în beznă. 

Suspină. Era un sunet mic, aspru. 

— Spune-i c-o s-o fac. O să-l duc în biroul lui Feldin. Am 
o cheie, dar o să fie un paznic acolo. Și trebuie să-mi jure că 
o să fie vorba numai despre exil. 

— Bine. 

Phelia luă mâna Clarei, agățându-se de ea de parcă ar fi 
fost singurul lucru care o împiedica să cadă într-o prăpas- 
tie. 

— N-o să mă sileşti să mă duc singură, nu? O să vii cu 
mine? 

Era lucrul pe care Clara și-l dorea cel mai puţin. Ochii 
Pheliei sticleau în penumbra încăperii. 

— Sigur, draga mea, zise ea. Sigur c-o să vin cu tine. 

Clara îi găsi pe bărbaţi în fumoar, așteptând-o atât de 
neliniștiți încât pentru o clipă își imagină că era o moașă 
care venise să dea vești despre o naștere. La intrarea ei, 
Dawson se opri locului. Geder şi Jorey își ridicară privirile 
de la un joc de cărți pe care îl jucau doar de formă. Numai 
preotul cel tăcut părea nepăsător, dar ea presupuse că seni- 
nătatea aceasta nefirească făcea parte din meseria lui. Până 
și Vincen Coe era acolo, stând întunecat în umbră cum 
făcea adeseori. Atmosfera era stătută și încinsă, ca și cum 
fiecare gură de aer ar mai fi fost respirată o dată. 

— A acceptat să-l ducă pe lord Palliako să vadă scriso- 
rile, zise Clara, dar numai dacă jură că Simeon n-o să-l exe- 
cute pe Feldin și dacă merg și eu cu ei. 

— Nici vorbă, spuse Dawson. 

— O să-și piardă curajul, dragul meu, spuse Clara. Ştii 
cum e ea. O să-l iau pe Vincen cu mine și-o să fim în sigu- 
ranță. Noi patru... 

— Cinci cu Basrahip, zise Geder. 

— Merg și eu, zise Jorey. 

— Bine-nţeles că nu mergi, dragul meu, zise Clara. Feldin 
mă îngăduie numai pentru că sunt femeie şi fiindcă mă 
consideră fermecătoare și bună de nimic. Vincen e un servi- 
tor. Lord Palliako și... 

— Basrahip, zise preotul. 

— Da, așa. Phelia a venit aici ca să brodăm și avea un 
model pe care voia să mi-l arate, așa că am însoțit-o acasă. 
Pe drum, am dat peste lord Palliako şi prietenul său şi Phe- 
lia i-a invitat şi pe ei ca să auzim povești despre locurile pe 
unde a călătorit în vara asta. Perfect nevinovat. 

— Nu văd de ce nu pot să fac şi eu parte din grup, spuse 
Jorey. Sau Barriath. 

— Pentru că voi sunteți fiii tatălui vostru, în timp ce eu 
sunt doar soţia lui. Mai ai multe de învăţat despre locul 
femeilor în societate. Acum propun să trecem la fapte îna- 
inte ca Phelia să se răzgândească, sărăcuța de ea. 

Îndreptându-se către trăsură, Clara se simți mândră de 
Phelia. De felul în care se ţinea. De salutul politicos pe care 
i-l adresă lui Dawson în timp ce trăsura pornea. Soarele de 
toamnă era deja aproape de linia orizontului, flacăra lui 
părând să danseze pe acoperișuri în timp ce vizitiul își croia 
drum pe străzi. Oraşul părea mai senin ca de obicei, iar 
zgomotul roților și vocile — mai sonore şi mai reale. Zidurile 
de piatră ale clădirilor pe lângă care treceau aveau texturi 
bogate. Depășiră un tralg tânăr care împingea o cotigă plină 
ochi cu struguri şi Clara avu senzaţia că putea număra fie- 
care boabă. Se simțea de parcă s-ar fi trezit de două ori fără 
să se fi dus la culcare niciodată. Se întrebă dacă așa se sim- 
teau soldaţii în dimineaţa unei bătălii. Părea posibil. 

Geder Palliako zâmbea în stânga și-n dreapta. Încă se 
mai gândea la el ca la băiatul palid şi dolofan care plecase 
la război împreună cu fiul ei. De fapt, se întorsese din călă- 
toriile lui mai slab și înnegrit de soare. Şi, mai mult de-atât, 
ochii i se schimbaseră. Chiar și când se întorsese din orașul 

pe care-l răsese de pe fața pământului, era oarecum timid. 
Acum dispăruse şi Clara își spuse că pierderea timidității 
îl făcea mai puţin chipeș. Se pomeni întrebându-se ce făcuse 
el oare în toate săptămânile acelea în care pretindea că 
fusese în Keshet. Când preotul îi surprinse privirea, îi zâmbi. 
Ea își feri ochii. 

Curtea privată nu mai era pe jumătate moartă. La feres- 
trele lui Curtin Issandrian străluceau tot atâtea lămpi și 
lumânări ca în cele ale lui Maas. Trăsura se opri şi lacheul 
veni în fugă, aducându-le o scăriță. Mai întâi Phelia, apoi 
ea. Geder Palliako, singurul bărbat cu sânge nobil dintre ei. 
Vincen Coe și preotul ezitară o clipă, nesiguri, apoi preotul 
zâmbi și-i făcu semn vânătorului să treacă. 

Acum era un alt sclav ușier-un pursânge, dar atât de 
musculos că putea fi geamănul preotului. Vincen și Geder 
îşi predară săbiile şi pumnalele. Preotul nu avea arme. 

— Baronul voia să te vadă când vii, zise sclavul ușier. 
E în sala din spate. 

Fără formule onorifice, fără apelativul „doamnă“. Jude- 
când după lipsa de respect din tonul lui, ar fi putut vorbi 
cu oricine. Clara se întrebă ce fel de oameni primise Maas 
în serviciul lui și găsi imediat răspunsul. Mercenari. Lup- 
tători. Oameni buni cu spada și arcul. Soiul de inşi care 
ucideau pentru bani. Și ea tocmai se pregătea să intre în 
tabăra dușmanului. Pășind peste prag, se împiedică. Phelia 
o privi alarmată. Clara clătină din cap și înaintă. Refuza să 
primească sprijin și alinare de la cineva aflat în situația 
verișoarei sale. Ar fi fost nepoliticos. 

În tăcere, Phelia îi conduse pe coridorul larg care ducea 
spre camera unde o primise pe Clara pe parcursul ultimei 
sale vizite. Flori proaspăt tăiate şi ghirlande de iederă tom- 
natică înmiresmau aerul. Lumina lumânărilor îndulcea 
colțurile și încălzea culorile tapiseriei şi ale traversei de pe 
jos. Geder tuși. Un sunet mic, trădând nervozitate. 

La baza scării, Phelia coti la dreapta şi toți o urmară. Un 
hol scurt care se îngusta la capăt. Aici ardeau mai puţine 

lumânări. Umbrele se îngroșară, asaltându-i. La celălalt 
capătera o scară îngustă pentru uzul servitorilor și se vedea 
o ușă dublă masivă, închisă. Aici era capătul drumului. 

— Cine-i acolo? întrebă o voce de bărbat. 

Într-un intrând, se ridică un om în haine de vânătoare. 
Garda. 

— Soțul meu a trimis după mine, zise Phelia. A spus că 
este în biroul lui. 

— Nu-i aici, spuse paznicul. Ăştia cine-s? 

— Oamenii pe care mi-a cerut soțul meu să-i aduc, 
spuse Phelia cu acreală. 

Clara îi auzea frica și disperarea din voce. Simţi un val 
de mândrie față de curajul femeii. 

— E aici, zise preotul. 

Vocea lui avea un sunet straniu, neplăcut, vibrant. 

— Te-ai înșelat. Este în camera din spatele tău. 

— Nu-i nimeni acolo, ascultă ce-ţi zic. 

— Ascultă. Ascultă. Te înșeli, spuse din nou preotul. 
Este în camera din spatele tău. Bate la ușă și-ți va răspunde! 

Judecând după expresia de pe chipul paznicului, Clara 
era sigură că oricine în afară de stăpâna casei ar fi fost deja 
doborât la pământ şi s-ar fi dat alarma. În schimb, bărbatul 
se întoarse să ciocănească în ușa de stejar și Vincen Coe se 
ivi în spatele lui, înfășurându-i un braţ în jurul gâtului şi 
ridicându-l de la podea. Bărbatul se sufocă și dădu din 
picioare, zgâriind brațul lui Vincen. Clara închise ochii, dar 
sunetele erau mai groaznice decât priveliștea. După un 
timp mult prea lung, paznicul se înmuie. Vincen îi întinse 
trupul pe podea și se ridică, ținând în mână spada bărba- 
tului. Phelia scoase o cheie din mânecă, o potrivi în broască 
şi o clipă mai târziu erau în biroul lui Feldin Maas. 

Vincen aduse o lumânare din hol și la lumina ei găsi și 
aprinse lămpile. Treptat, camera se mai lumină, ca învăluită 
de niște zori întunecaţi și posomorâţi. Rafturi de lemn 
închis la culoare și o masă de scris cu o călimară de alamă 
şi puful alb al unei pene de scris. Era o încăpere mai vastă 

decât se așteptase Clara. Nu existau ferestre și o întrețesere 
de lumină şi întuneric de pe unul dintre pereți o făcu să-și 
spună că probabil încăperea fusese cândva folosită ca depo- 
zit de sticle. Phelia se îndreptă spre bibliotecă de parcă ar fi 
mers prin somn. Din grămada de suluri și codice luă o casetă 
simplă de lemn, cu capacul prins cu un cârlig și cu bala- 
male din piele. I-o întinse lui Geder Palliako. 

— Sunt cifrate, zise ea. Nu cunosc codul. 

Geder luă cutia, zâmbind cu gura până la urechi, ca un 
copil care ar fi primit un cadou neașteptat. De îndată ce 
caseta nu mai fu în mâna ei, Phelia se chirci de parcă oasele 
i s-ar fi înmuiat. 

— Mulţumesc, draga mea, zise Clara. Era singura cale. 
Ştii că era singura cale. 

Cealaltă ridică din umeri. Era dureros s-o priveşti. 

— Nu ştiu cum s-a ajuns aşa departe, zise ea. Chiar nu 
ştiu. Dacă aş fi putut... 

Urletul era inuman. Mânie și foc și moarte, toate trans- 
formate în sunet. Clara ţipă chiar înainte să vadă ce era. 

— Ce dracu-i asta? 

Feldin Maas stătea în ușă cu spada goală în mână. Era 
aproape vânăt la chip de mânie. Alți doi bărbaţi stăteau în 
spatele lui şi el le bloca intrarea. „Dacă închide ușa aia“, își 
zise Clara, „suntem prinși în cursă. Şi dacă suntem prinși, 
suntem morți.“ 

— Nu, Feldin, zise Phelia înaintând către el. Așa-i bine! 
Asta trebuie să facem! Lord Palliako ne-a promis milă! Ori- 
cum ştia deja totul! 

— Tu i-ai adus aici? Tu m-ai trădat? 

— Eu... 

Spada lui Maas lovi brusc şi rapid ca un fulger. Aflată 
în spatele verișoarei ei, Clara nu văzu lovitura, dar o auzi. 
Zări alternanţa teribilă de emoţii de pe chipul lui Feldin 
Maas: surpriză, groază, durere, mânie. Chiar înainte să 
vadă sângele, Clara ştiu că femeia murise. 

Vincen Coe țâșni pe lângă ea, strigând și învârtind spada 
furată ca pe o coasă. Simpla forță a atacului îl făcu pe Maas 
să se retragă în hol. Pentru o clipă, ușa era liberă. Geder 
Palliako stătea aplecat asupra femeii prăbușite, palid și cu 
gura căscată. Clara îl îmbrânci către ușă. 

— Fugi! strigă ea. Înainte să ne închidă înăuntru! 

Geder şi preotul ieșiră grăbiţi. Sunetul lamelor lovin- 
du-se una de alta o făcu pe Clara să şovăie. „O să mă pre- 
dau“, îşi zise ea. Doar n-aveau să-i facă rău unei femei. Era 
un gând prostesc. Un reflex. Împotriva tuturor instinctelor, 
alergă către locul luptei. 

Dacă holul ar fi fost mai larg, Feldin şi cele două gărzi 
ale sale l-ar fi înconjurat deja pe Vincen și l-ar fi ucis. În 
schimb, vânătorul lovea cu putere și iuțeală, măturând 
locul cu spada și ţinându-i la distanță. Sudoarea i se scurgea 
pe față și respira precipitat. Feldin aștepta, cu o privire de 
duelist, căutând o ocazie. 

— Fugiţi! strigă Vincen. O să obţin cât timp o să pot! 

Geder Palliako nu avu nevoie de alt îndemn. Se întoarse 
şi-o rupse la fugă pe hol, înspre scară și ușile duble. Clara 
zări caseta de lemn încă în mâinile lui. Făcu patru pași pe 
urmele sale, dar se întoarse. Preotul venea în spatele ei, 
retrăgându-se dinaintea luptei, dar fără să fugă. Umerii lui 
Vincen erau încordați ca ai unui muncitor. 

— O, se auzi ea rostind. Nu! Nu, asta nu! 

Feldin izbi cu putere, abătând lovitura lui Vincen. Sol- 
datul aflat la stânga lui Feldin fandă, de dincolo de el, şi 
Vincen sări îndărăt cu un icnet. Pe lama soldatului era 
sânge. Sângele lui Vincen, picurând pe podea. 

— Nu poți să câştigi, zise preotul, cu vocea lui sonoră 
și vibrantă. 

Clara își ridică privirea spre el, cu lacrimi în ochi, dar el 
zâmbi și-și clătină capul imens. 

— Lord Maas, ascultă-mi vocea! Ascultă-mă! Nu poți să 
câştigi. 

— O să-ţi văd maţele pe-afară, răcni Maas. 

— Ba nu. Ai pierdut deja tot ceea ce iubeşti. Speranţele 
tale sunt zadarnice. Nu poți să câştigi! Lupta s-a terminat! 
Ai pierdut deja totul! Nu mai ai de ce să lupţi! 

Feldin se avântă înainte, dar până și Clara putea vedea 
schimbarea din postura lui. Lovitura fusese mai nesigură 
şi-și lăsase greutatea pe piciorul din spate, ca şi cum ar fi 
avut rețineri în a se angaja în lupta pe care tocmai era pe 
cale s-o câştige. Vincen se trase înapoi, şchiopătând. Armura 
lui de piele era umedă și se înroșise. Feldin nu avansă. 

— Ai văzut-o murind, lord Maas, zise preotul. Ai văzut-o 
prăbușindu-se. S-a dus şi n-o poți aduce înapoi! Ascultă-mi 
vocea! Ascultă-mă! Ai pierdut lupta! Orice-ai face aici, nu 
mai contează. O simți. Nodul acela din gât. ÎL simţi! Ştii ce 
înseamnă! Nu poți să câştigi! Nu poți să câştigi! Nu poţi să 
câştigi! 

Unul dintre paznici înaintă cu spada întinsă, dar privi- 
rea i se tot întorcea către Feldin. Către Feldin, care privea 
în gol. Vincen dădu să taie calea omului, dar Clara se repezi, 
îl prinse de braţ şi-l trase îndărăt. 

— Simţi disperarea, golul din stomac, nu? Îi simți, zise 
preotul. 

Vocea-i era tristă, de parcă i-ar fi părut rău de fiecare 
cuvânt pe care-l spunea. Fiecare silabă vibra și reverbera. 

— În inima ta, o simți. Te îneci în ea și nu se va sfârși 
niciodată. Nu mai e nicio speranță. Nici acum. Nici altă 
dată. Nu poţi să câştigi, lord Maas! Nu poţi să câştigi! Nu 
ţi-a mai rămas nimic! Ai pierdut tot şi-o ştii prea bine! 

— Lord Maas! zise paznicul. 

Vârful spadei lui Feldin cobori către podea de parcă ar 
fi trasat o linie verticală în aer. În lumina lumânărilor era 
greu să-ți dai seama, dar Clarei i se păru că vede lacrimi pe 
chipul lui inexpresiv ca o mască. Gărzile se priviră, nedu- 
merite şi neliniștite. Feldin lăsă spada să-i cadă, se întoarse 
şi se îndepărtă pe coridor. Clara tremura. Preotul solid 
puse o mână pe umărul ei și una pe al lui Vincen Coe. 

— Ar trebui să plecăm până nu se răzgândește, zise el. 

Se retraseră pe hol, lăsând o dâră de sânge. Gărzile făcură 
câțiva pași nesiguri către ei, apoi își urmară stăpânul care 
se îndepărta. Îi aminteau Clarei de nişte câini de vânătoare 
care primiseră două comenzi ce se băteau cap în cap. Când 
ajunseră la ușile duble, Vincen se poticni. Preotul îl ridică, 
purtându-l pe umăr. Le luă câteva minute să găsească o ușă 
care ducea afară şi ceea ce părea a fi fost jumătate din noapte 
ca să străbată grădinile întunecate și să ajungă la marginea 
proprietăţii lui Maas. Era marcată de un gard viu des şi 
preotul îngenunche acolo, lăsând jos trupul lui Vincen. Voci 
răsunau în noapte. Țipete și strigăte. Îi căutau pe ei, își zise 
Clara. 

— Aici, dedesubt, spuse preotul. Ai grijă de el. O să aduc 
o căruţă. 

Clara îngenunche, înghesuindu-se printre crenguţe și 
frunze. Nu era prea mult loc sub gardul viu, dar era ceva. 
Vincen Coe se târî după ea, înfigându-și coatele în stratul 
de frunze moarte şi praf. Era cenușiu la față și hainele de 
la brâu în jos îi erau ude și lunecoase. În întuneric, sângele 
nu era roșu, ci negru. Îl trase cât mai aproape de ea, atât cât 
putu dat fiind că nu avea puncte de sprijin. Pe neașteptate, 
o copleși amintirea vie a momentului când avea treispre- 
zece ani şi se ascundea în grădina tatălui ei, în timp ce unul 
dintre unchi fugea de colo-colo, prefăcându-se că nu ştie 
unde era ea. Scutură din cap. Era o amintire prea nevino- 
vată comparativ cu momentul de-acum. 

Vincen se răsuci pe spate gemând. 

— Cât de rău este? şopti ea. 

— Neplăcut, zise Vincen. 

— Dacă Maas o să ne caute cu câinii, o să ne găsească. 

Vincen clătină din cap, făcând frunzele de sub el să 
scoată un trosnet moale. 

— Sunt sigur că de-acum jumătate din proprietate 
poartă mirosul meu, zise el. O să le ia până dimineaţa să-şi 
dea seama care sânge este cel mai proaspăt. 

— Văd că te simţi destul de bine ca să-ți ardă de glume. 

— Da, stăpână. 

Clara se chinui să se ridice şi privi printre crenguţe. Stri- 
gătele se întețiseră. Și, dacă nu cumva se înșela, răsuna un 
zăngănit de spade. Era sigură că auzise vocea lui Jorey 
dând ordine. Ín adăpostul lor strâmt, mai degrabă simțea 
decât auzea răsuflarea iute și scurtă a vânătorului. 

— Mai rezistă încă puţin, zise ea. Numai puţin. 

Când el își întinse mâna spre ea, crezu că era ultimul 
gest al unui om pe moarte, dar degetele lui îi cuprinseră 
ceafa, trăgând-o către el cu forță şi hotărâre. Buzele lui erau 
aspre pe ale ei, surprinzătoare și intime şi puternice. Clara 
fu şocată, apoi ridică din umeri. Tânărul putea muri în 
următoarele minute, așa că ce rău făcea? 

Când el îi dădu drumul și-și lăsă capul să cadă pe pă- 
mânt, Clara își șterse gura cu dosul unei palme foarte mur- 
dare. Își simţea buzele plăcut de dureroase şi era, rând pe 
rând, scandalizată, flatată și amuzată. 

— Uiţi care ţi-e locul, spuse ea cu reproş. 

— Aşa-i, stăpână, zise vânătorul. Cu domnia voastră, 
mi-l uit adesea. 

Pleoapele i se închiseră. Continuă să respire iute și chi- 
nuit și Clara stătu în întuneric, dorindu-și ca respiraţia lui 
să continue, până când auzi voci pe care le recunoscu ca 
aparținând oamenilor ei şi începu să strige după ajutor. 


MARCUS 


ahuar Em își scărpină bărbia, aplecându-și capul 

îngândurat. Marcus își păstră o expresie neutră. Masa 

la care stăteau era din lemn de stejar, cu un model 
nodur6s impregnat pe suprafața ei lustruită. Nu avea, aşa 
cum se așteptase Marcus, fetrul verde specific bancherilor 
pe care-l folosea Cithrin, dar probabil că în Lyoneia obice- 
iurile erau diferite. Caseta micuță așezată pe masă era din 
fier forjat, cu un capac care se închidea în lateral și cu ima- 
ginea unui dragon în partea din față. Dacă modelul ales de 
Cithrin avea vreo semnificaţie, el unul n-o știa. 

— Îmi pare rău, spuse Qahuar Em. Nu înțeleg. 

— Nu-i nimic nefiresc aici, zise Marcus. Băncile și casele 
de comerț au obiceiul să-și păstreze una alteia diverse 
obiecte de valoare sau cel puţin așa mi s-a spus. 

— Când sunt aliate și când una dintre ele are oameni 
într-un oraș, iar cealaltă nu, zise Qahuar. Niciuna dintre 
situații nu-i valabilă aici. 

— Sunt circumstanţe extraordinare. 

— Pe care nu ai de gând să mi le explici. 

— Aşa e, admise Marcus. 

Qahuar se întinse și luă cutiuța, cuprinzând-o fără gre- 
utate într-o singură mână. Capacul se deschise cu un clăm- 
pănit, dând la iveală o cheie de alamă mai scurtă decât o 
falangă. Marcus își scărpină o ureche și aşteptă să vadă ce 
va spune bărbatul. 

— De ce am impresia că asta o să aibă legătură cu ceva 
neplăcut și stânjenitor? întrebă Qahuar, făcând clar prin 

tonul său că un răspuns ar fi fost binevenit, dar că nu se 
aştepta la unul. 

— Sunt autorizat să semnez o declaraţie că ţi-am adus 
cutia la cererea magistrei bel Sarcour, zise Marcus. Imprimă 
cheia în ceară și o să-mi pun amprenta deasupra ca să nu 
fie nicio îndoială că este vorba despre aceeași cheie. Cum 
vrei tu. 

Cutia se închise din nou. Vârfurile aproape solzoase ale 
degetelor bătură darabana pe lemnul de stejar, sunând ca 
primii stropi grei ai unei furtuni. 

— Sunt pregătit să accept un refuz, zise Marcus. 

— Eu și magistra nu ne-am despărțit în cei mai buni 
termeni, spuse Qahuar pronunţând fiecare cuvânt cu grijă. 
Te-a trimis pe tine în loc să vină ea. Îmi este greu să cred că 
s-a decis să aibă încredere în mine. 

— Poţi să te încrezi într-un adversar în feluri în care nu 
poți întotdeauna să te încrezi într-un prieten. Un adversar 
n-o să-ți înșele niciodată încrederea. 

— Cred că ea ar spune că eu i-am înșelat încrederea și 
eu pot contraargumenta că și ea mi-a trădat-o pe a mea. 

— Dovadă că am dreptate. Pe vremea aceea eraţi destul 
de prietenoși unul cu altul, zise Marcus cu un zâmbet des- 
pre care amândoi știau că e nesincer. 

La ușa sălii se auzi un ciocănit discret. O femeie cu sânge 
pur de jasuru, într-o robă cenușie cu stacojiu, îi salută pe 
amândoi. 

— Oamenii de la șantierul naval, domnule. 

Qahuar dădu din cap şi femeia se retrase, închizând uşa 
în urma ei cu un sunet discret. 

— Merge bine treaba? întrebă Marcus. 

— Destul de bine. O să treacă măcar un an până să 
punem toate lucrurile în ordine, dar timpul nu se mişcă 
doar înainte. Acţiunile pot avea efect cu mult înainte de a 
se petrece chiar. 

— Cum ar fi scrisori mânioase din partea regelui Cabra- 
lului, de exemplu? 


496 / DANIEL ABRAHAM 


— Uneori mi-aş dori să fi pierdut, zise Qahuar. Din mai 
multe motive. Căpitane, suntem amândoi oameni umblaţi 
prin lume. Cred că ne înțelegem unul pe altul. Vrei să-mi 
răspunzi la o întrebare? 

— Nu te deranjează dacă mint, nu? 

— Deloc. Eşti un om al cărui nume e bine-cunoscut în tot 
vestul. În fruntea unei armate proprii, ai putea să ceri orice 
preţ ai dori, dar preferi să lucrezi în calitate de căpitan al 
gărzii unei filiale bancare. Nu ești dispus să te laşi mituit. 
Şi, iartă-mă, dar nu mă placi prea mult. 

— Pân-acum n-am auzit întrebarea. 

— Eşti îndrăgostit de ea? 

— Am iubit o mulțime de oameni și n-a însemnat de 
două ori același lucru, zise Marcus. Slujba mea este s-o apăr 
și-o să-mi fac treaba de data asta. 

— De data asta? 

Marcus ridică din umeri și tăcu. Ticălosul îl făcuse să 
spună deja mai multe decât voise. Marcus trebuia să admită: 
Qahuar era bun la ceea ce făcea. Semi-jasurul se ridică, strân- 
gând din buze. Încet, cu un gest deliberat, puse cutia în 
punga de la brâu. 

— Sper că n-o să-mi pară rău, zise el. 

— Mă aştept să nu conteze pentru tine, zise Marcus, dar 
dacă are vreo importanţă, să ştii că apreciez c-ai luat-o. 

— Ştii că nu-ţi fac ție o favoare? 

— Ştiu. 

Qahuar Em îi întinse mâna sa lată. Marcus se ridică și 
i-o strânse. Făcu un efort de voinţă să nu i-o strângă puţin 
mai tare, doar ca să-i arate că putea. În ochii de un verde 
viu ai bărbatului se citea amuzament. Și poate și puțină 
tristețe. 

— E o femeie norocoasă, zise Qahuar. 

„Zeule, să sperăm că da“, își zise Marcus, dar numai în 
gând. 

Toamna venise în Porte Oliva ca peste noapte. Copacii 
cu un frunziș până mai ieri luxuriant lepădau frunze care 

încă mai erau verzi. Vânturile dinspre apus goneau zgomo- 
tos. Golful căpătase culoarea ceaiului și în toiul zilei miro- 
sea ca o grămadă de bălegar. Patrulând pe străzi în amurg, 
gărzile reginei purtau haine de lână și căciuli verzi ce le 
acopereau urechile. Străbătând străzile înguste de lângă 
port, Marcus simți prima mușcătură a răcorii nocturne și 
decise că până la urmă poate-i plăcea orașul ăsta. 

Îi găsi pe maestrul Kit și pe ceilalți într-o curte luminată 
de torţe aflată între o tavernă și un han. Smit și Hornet 
făceau ultimele aranjamente la suporturile scenei în timp 
ce maestrul Kit, încă necostumat, le striga instrucțiuni. 
În spatele lor, o tânără femeie se plimba de colo-colo. Era 
blondă, cu ochi mari care-l duseră pe Marcus cu gândul 
la bebeluși și cu o rochie strâmtă ce-i sublinia formele. Își 
ținea mâinile împreunate în față, cu degetele încleștându-se 
unul în jurul altuia ca luptătorii într-un meleu. 

Marcus se apropie de maestrul Kit. În loc să dea bună 
seara, făcu semn din cap către femeie. 

— E nouă? 

— Da, zise bătrânul actor. Am speranţe în ce-o priveşte. 

— Aveai speranţe şi cu cea de dinainte. 

— Corect. Bine, de la ea am așteptări, zise maestrul Kit. 
Îşi spune Charlit Soon și la repetiţii este minunată. În noap- 
tea asta o să vedem cum se descurcă în fața unui public. 
Dacă supravieţuieşte până mâine, cred că mi-am completat 
compania. 

— Şi cât are? Doisprezece ani? 

— Sânge cinnai de câteva generaţii, zise maestrul Kit. 
Sau cel puţin așa-i povestea. Ea crede ce spune şi s-ar putea 
chiar să fie adevărat. 

— Dar tu n-o crezi? 

— Eu nu mă pronunt încă. 

Noua actriță se uită spre ei și apoi în altă parte, de parcă 
i-ar fi auzit. Sandr sări jos din căruţă și-i făcu lui Marcus 
cu mâna. Fie îi mai trecuse frica, fie era un actor bunicel. 
Marcus îi făcu şi el cu mâna. Mikel, slăbănog şi uscățiv 


498 / DANIEL ABRAHAM 


ca-ntotdeauna, ieși din crâşmă cu o găleată de talaş, urmat 
de Cary cu o mătură. 

— Se zvoneșşte că s-ar putea să pleci din Porte Oliva. 

— E o posibilitate, zise maestrul Kit. Am dat reprezentații 
aici cam tot sezonul teatral. Cred că orașele se pot sătura de 
piese. Dacă arăţi prea mult, oamenii încep să se blazeze, eu 
așa cred. Nu vreau ca meseria noastră să-și piardă magia. 
Mă gândeam să duc trupa în orașul reședință al reginei, 
Sara-sur-mar. 

— Înainte să vină iarna sau după? 

— O să mă hotărăsc după ce o s-o văd pe Charlit pe scenă 
vreo câteva nopţi, zise maestrul Kit. Dar probabil înainte. 
Când pornesc corăbiile către Narinisle. 

— Bun, fă ce-i bine pentru voi, dar o să-mi pară rău când 
o să plecați. 

— Să înţeleg că tu rămâi pe loc în viitorul apropiat? în- 
trebă Kit. 

Mikel începu să împrăștie talaş pe pavajul curții ca să 
absoarbă umezeala, iar Cary venea în urma lui măturând. 
Părea o ocupaţie foarte stranie. Curtea avea să se umple din 
nou cu noroi, pișat și apă de ploaie. 

— Viitorul apropiat numără câteva zile, zise Marcus. În 
cel mai bun caz, câteva săptămâni. 

— Ai fi bine-venit să călătoreşti cu noi, zise maestrul Kit. 
La fel şi Yardem și Cithrin. Cred că toți ducem puţin dorul 
zilelor când eram paznici de convoi. N-a fost un rol pe care 
să-l mai fi jucat și nici nu mă aştept să-l mai jucăm. 

— Maestre Kit! îi strigă Sandr din spatele căruței. Lip- 
sește una dintre săbii. 

— Cred că e lângă costumul de bandit al lui Smit. 

— Nu-i acolo. 

Maestrul Kit oftă şi Marcus îl bătu pe umăr și-l lăsă să-şi 
vadă de treabă. 

Flăcările lămpilor și căldura hambarului făceau ca înă- 
untrul crâșmei să fie mai cald decât pe stradă. Mirosul de 
porc fript și de bere se lua la întrecere cu cel mult mai puțin 

plăcut al trupurilor omenești prea înghesuite. Cât timp îna- 
intă prin mulțime, Marcus își ținu o mână pe punga cu 
bani. Cu atâtea distracţii și oameni îngrămădiți într-un 
spațiu aşa de mic, ar fi fost surprins ca în încăpere să nu se 
afle vreun hoț de buzunare în căutarea norocului. Mai întâi 
îl zări pe Yardem, aşezat la o masă din spate, apoi, pe mă- 
sură ce se apropie, îi văzu pe Enen şi pe Gândac, pe Cithrin 
și pe... Barth. Așa-l chema. Pursângii erau Corisen Mout şi 
Barth, iar Corisen era cel cu un dinte din față stricat. Simţin- 
du-se din cale-afară de mulțumit de sine, Marcus se așeză 
la masă. 

Cithrin ridică întrebător din sprâncene. 

— S-a făcut, zise Marcus. Tu? A mers bine cu guverna- 
torul? 

— Da, spuse Cithrin. Am plătit o taxă şi-am lăsat caseta. 

— Chitanța? 

— Am ars-o, spuse Cithrin. N-o să existe nicio urmă. 
Atâta timp cât guvernatorul nu devine curios şi nu forțează 
lacătul, suntem cum nu se poate mai pregătiți. 

Un servitor veni în grabă, puse o halbă de bere pe masă 
înaintea lui Marcus şi se întinse s-o ia pe a lui Cithrin. Ea îl 
opri şi el înclină din cap şi dispăru în grabă. 

— Care-s şansele ca pomnirile mai josnice ale guvernato- 
rului să câştige? întrebă Marcus în loc să spună „Cât de 
mult ai băut?“ 

Dacă ar fi fost în pericol să-şi piardă controlul, Yardem 
ar fi oprit-o. Poate-o oprise deja. 

— Viaţa-i un risc, zise ea în timp ce Gândacul, aşezat 
alături, sorbea din halba lui de bere. 

— Yardem tocmai ne povestea despre formele pe care le 
iau sufletele oamenilor, zise Barth. Ştiai că sufletul tău e un 
cerc? 

Marcus îi aruncă lui Yardem o privire îndurerată. O flu- 
turare din ureche fu singura scuză pe care o primi. 

— Nu lua seama la ce spune, Barth. E credincios. Asta-l 
face să devină agitat când lucrurile merg bine. 

— Nu-mi dădusem seama că ne merge bine, domnule, 
zise Yardem sec. 

Pe parcursul orei ce urmă, Marcus își bău berea, mâncă 
o farfurie de friptură de porc cu un sos negru suficient de 
picant ca să-l facă să lăcrimeze şi ascultă discuţiile din jurul 
mesei. Barth continuă să-l întrebe pe Yardem despre suflete 
și destine, dar Enen, Gândacul și Cithrin dezbătură pro- 
bleme mai practice: câte plăți urmau să sosească la bancă 
și câte la camera din cafenea, cum să se asigure că nimeni 
nu avea să-l atace pe cel care aducea banii de la cafenea cât 
timp traversa orașul, dacă să facă sau nu aranjamente cu 
oamenii reginei ca să-i ajute în respectarea contractelor pri- 
vate. Toate problemele şi ideile pe care un conducător de 
bancă le discuta cu oamenii săi. Cithrin vorbea ca o femeie 
sigură pe soarta ei şi Marcus o admira pentru asta. 

Zgomotul unui băț lovit de o tigaie îi întrerupse. 

— Începe spectacolul! răsună vocea lui Mikel prin zgomo- 
tul tavernei. Veniti şi vedeţi spectacolul! Începe spectacolul! 

Marcus lăsă câţiva bănuţi pe masă, se ridică şi, pe jumă- 
tate în glumă, îi întinse mâna lui Cithrin. 

— Permiteţi? întrebă el. 

Ea îi acceptă sprijinul cu o seriozitate prefăcută. 

— De asta am venit toți încoace, zise ea. 

Marcus o conduse pe ea și pe membrii noii sale compa- 
nii afară, în răcoarea plăcută a curții, ca să-și urmărească 
fosta companie. Publicul era suficient. Cel puţin cincizeci 
de oameni și mulți alții care se puteau opri în timp ce intrau 
sau ieşeau. Când maestrul Kit păşi pe scenă, cu părul său 
aspru strâns la spate şi cu o spadă la șold, câţiva oameni 
aplaudară și Marcus se numără printre ei. Sandr se ivi un 
moment mai târziu, prefăcându-se că se scobește în dinţi 
cu un pumnal cu vârful tocit. 

— Pintin, mi-ai fost secund în toți acești ani, zise maes- 
trul Kit scoțându-și bărbia înainte într-o parodie a unei 
atitudini eroice. Pe culmile gloriei şi în adâncurile disperă- 
rii, întotdeauna m-ai urmat. Acum câinii războiului sunt 

liberi iară și trebuie să fugim din faţa lor. Armiile întune- 
catului Sarakal se vor năpusti mâine asupra oraşului. 

— Păi, mai bine plecăm chiar la noapte, zise Sandr. 

Mulțimea chicoti. 

— Așa-i, nu-i misiunea noastră să stăm și să luptăm în 
această bătălie deja pierdută. Orașul sigur va cădea, iar îna- 
inte să cadă, lady Daneillin - ultima din neamul ei şi cea 
mai blândă și mai frumoasă din toată Elassaea — trebuie 
dusă undeva în siguranţă. Asta-i datoria noastră, Pintin. 
Compania noastră va fugi în această noapte, având-o pe 
frumoasa domniţă în grijă. 

— Mda, asta-i o problemă, zise Sandr cu vocea lui Pintin. 
Oamenii noştri erau pe zidul oraşului şi se-ntreceau cine se 
poate pişa mai departe. Magistratul a trecut pe-acolo și-a 
crezut că plouă. Toţi au ajuns în închisoare. 

Maestrul Kit se opri. Expresia lui plină de importanţă se 
topi. 

— Ce?! strigă el într-un falsetto comic. 

Mai mulți oameni râseră. Începea să le placă. 

Marcus se aplecă spre Yardem Hane. 

— Totuşi eu nu-s aşa, spuse el. Nu vorbesc afectat şi 
nu-mi sug burta. Nu sunt așa. 

— Deloc, domnule, spuse Yardem. 


Două zile mai târziu, Cithrin stătea în fața lui la o masă 
în cafenea. Dincolo de ușile și ferestrele deschise cădea o 
ploaie ușoară, iar pietrele de la intrarea Pieței Mari se întu- 
necaseră părând aproape negre. În spatele lui, doi kurta- 
dami vorbeau despre cele mai noi ştiri din Coasta de Nord. 
Era aproape sigur că va avea loc un nou război de succesi- 
une. Marcus își spuse că nu-i păsa şi, în mare, ăsta și era 
adevărul. Lumea mirosea a ploaie şi a cafea. 

— Dacă o să avem bani lichizi, mă gândesc să finanțez 
una dintre corăbiile de anul viitor spre Narinisle, zise 
Cithrin. 

Marcus o aprobă. 

— O să existe o nesiguranţă în legătură cu ideea asta a 
noii flote. Mai ales la început. Dacă e un succes, fie și doar 
în primii doi ani, o să crească traficul în Porte Oliva. Ar 
putea fi bine pentru noi, atâta timp cât suntem pe poziţie. 
Cunoscuţi de toată lumea. De încredere. 

— Presupunând, zise Marcus. 

Cithrin înghiţi în sec. Slăbise în ultimele săptămâni şi 
pielea ei, întotdeauna palidă, devenise gălbejită. Lui i se 
părea ciudat că niciunul dintre oamenii care veneau cerân- 
du-i un împrumut sau oferindu-se să-şi depoziteze averea 
la ea pentru un profit discret nu păreau să observe neliniștea 
care o mistuia. Nu dormea suficient. Dar nici nu mai bea 
ca să poată dormi. Asta, după el, demonstra destulă tărie. 

— Presupunând, admise ea. Îţi dorești vreodată să fi 
fugit cu toții? continuă ea. Să ne fi umplut buzunarele și să 
fi... dispărut? 

— Mai întreabă-mă după ce pleacă auditorul, zise Marcus. 

Ea aprobă din cap. Bătrânul cinnai pe jumătate orb 
șchiopătă înăuntru venind din spate. Ploaia nu părea să 
aibă un efect prea bun asupra oaselor lui. Cithrin îşi ridică 
ceașca goală și maestro Asanpur dădu din cap cu un zâmbet 
atotștiutor și se întoarse. 

— Magistrul Imaniel zicea întotdeauna că așteptarea 
este lucrul cel mai greu, spuse ea. Că a-ţi pierde răbdarea 
este cel mai ușor mod de a pierde. Să faci ceva de dragul 
de a face ceva şi nu pentru că așa trebuie. Când o spunea 
el părea atât de evident. El şi Cam au fost cel mai aproape 
de ideea de părinți. Am fost crescută de bancă aproape de 
când am învățat să merg. El ştia totul despre bani și riscuri 
și cum să pari într-un fel când tu eşti cu totul altfel. 

— Cred c-ar fi fost un bun general din câte spui, zise 
Marcus. 

— Nu, spuse ea. Sau nu știu. Poate. Deși nu-i plăceau 
soldaţii. Nu-i plăcea războiul. Mi-aduc aminte cum îmi 
spunea că sunt două căi să înfrunţi lumea: fie cu spada în 
mână, fie cu punga. 

— Serios? Şi eu care credeam că din războaie se fac bani. 

— Se fac, zise Cithrin. Dar numai dacă te afli în locul 
potrivit. Într-un sens mai larg, într-o luptă întotdeauna se 
pierde mai mult decât se câștigă. Dacă-l ascultai pe el, ai fi 
zis că noi făceam ca spadele să rămână în teci. Războiul sau 
comerțul. Pumnalul sau moneda. Astea erau cele două 
soiuri de oameni. 

— Mi se pare că-i simţi lipsa. 

Cithrin făcu semn că da, ridică din umeri, apoi făcu din 
nou semn că da. 

— I-o simt, dar nu în felul în care mă așteptam. Am cre- 
zut că o să mă pomenesc dorindu-mi să-l întreb tot ce ştia, 
dar de cele mai multe ori când mă gândesc la el îmi spun 
doar că mi-ar plăcea să-i aud din nou glasul. Şi nici nu mă 
gândesc la el atât de des pe cât mă așteptam. 

— Te-ai schimbat de când l-ai văzut, zise Marcus. Ăsta 
este unul dintre puţinele lucruri logice pe care mi le-a spus 
Yardem. Mi-a spus să nu poți trece de suferință ca de o 
însărcinare care trebuie dusă la capăt. Nu poţi s-o zorești 
și să termini mai iute cu ea. Cel mai bun lucru este să con- 
tinui să te schimbi, ca de obicei, până vine o vreme când nu 
mai ești acea persoană care suferea. 

— Și pentru tine a funcționat? 

— Nu încă, zise Marcus. 

Maestro Asanpur se întoarse cu o ceașcă de cafea proas- 
pătă în mâna tremurătoare. O puse în faţa lui Cithrin cu un 
clinchet ușor de ceramică fină. Ea suflă în cafea, împrăștiind 
aburii cu răsuflarea. Când sorbi, un zâmbet lumină chipul 
bătrânului cinnai. 

— Mulţumesc, maestro, zise ea. 

— Eu vă mulțumesc, doamnă magistru, zise el și se duse 
șchiopătând să închidă obloanele, împiedicând răcoarea 
să intre. 

Sunetul ploii deveni mai apăsat, stropii ca niște mici explo- 
zii de alb pe cenușiu. Cithrin avea dreptate. Să aștepți să 
înceapă o bătălie era cel mai greu. Afară doar dacă nu primeai 

o lovitură de pumnal în stomac în timpul luptei. Atunci ăsta 
era cel mai greu lucru. Sau scăpai teafăr și îți vedeai oamenii 
morți în jurul tău. Atunci acela era cel mai greu. 

Yardem se ivi din cealaltă parte a pieței, o umbră mai 
întunecată într-o lume de umbre. Nu fugea, nici măcar nu 
se grăbea. Marcus îl privi pe tralg parcurgând răbdător 
drumul pe lângă gărzile regale și prin piață. Părea să 
devină mai solid cu fiecare pas. Mai real. Intră aplecându-și 
capul. 

— Domnule. 

— Bine, zise Marcus, simțind încordarea în gât și în 
piept. Bine. 

Cithrin se ridică. Părea calmă. Trebuia să fi locuit cu ea 
aproape un an ca să-i citeşti frica în ochi şi în poziția bărbiei. 

— Deci a sosit auditorul? zise ea. 

Yardem flutură din urechi și făcu semn din cap. 

— A sosit, doamnă. 


CITHRIN 


aerin Clark. 

Cândva, în anii petrecuţi în Vanai, trebuie că-i auzise 

numele. Silabele aveau o familiaritate vagă, ca un 
nume dintr-o istorie sau un mit. Drakis Cioara-Furtunii. 
Garda din Risen. Aesa, prințesa spadelor. Paerin Clark. 

Cithrin îşi aranjă fusta, făcând cutele să cadă drept şi 
ordonat. Inima i se izbea de coaste ca o pasăre în cursă. 
Stomacul îi era încordat, simțind ba durere, ba greață. Voia 
să bea ceva. Ceva tare, care să-i relaxeze mușchii, s-o cal- 
meze şi să-i dea curaj. În schimb, adoptă ținuta pe care o 
învățase de la maestrul Kit, cu umerii jos şi trași spre spate 
și spinarea relaxată, rugându-se să arate ca o femeie în 
toată firea și nu ca o fetiță în creștere, îmbrăcată în hainele 
mamei ei. 

Bărbatul cu înfățișare blândă stătea la masa ei, în încă- 
perile ei, cu picioarele încrucișate și cu degetele împletite 
în jurul unui genunchi. Începea să chelească. Avea umeri 
înguști. Putea să fi fost oricine. Putea să nu fi fost nimeni. 
Avea carnetul de notițe deschis alături, cu o peniță de oţel 
deasupra, dar nu lua notițe. Nici măcar în cifru. Punea 
întrebările cu blândeţe și zâmbea când vorbea. Accentul lui 
din Coasta de Nord era îmblânzit. Acolo unde alții șuierau, 
el sâsâia. 

— Deci magistrul Imaniel n-a avut nimic de-a face cu 
asta? 

— Nu, deloc, spuse Cithrin. Intenţia noastră era numai 
să ducem avutul băncii din Vanai în Carse. Din câte ştia 
magistrul Imaniel, asta și făceam. Dacă n-ar fi început să 

ningă mai devreme în trecătoarea din Bellin, am fi respec- 
tat acel plan. 

— Și decizia de a coti spre sud? 

— A fost a căpitanului Wester. 

— Dă-mi mai multe detalii despre asta. 

De jos nu venea niciun zgomot. Căpitanul Wester şi găr- 
zile plecaseră la invitaţia lui Clark. O duzină de mercenari 
pe care-i adusese el le luase locul. Liniştea părea în nere- 
gulă. Nefirească. Ploaia lovea în ferestre ca o mie de degete 
mici împungând-o, iar tunetele bombăneau amenințător în 
depărtare. Cithrin povesti tot ce putea, cât mai amănunțit. 
Cum fusese interceptată de forțele anteene, cum strecurase 
căruța în Porte Oliva și se ascunsese în cartierul sărat. 

— În acel moment numai căpitanul Wester şi tralgul lui 
erau pe post de gărzi? 

— Nu l-aş numi pe Yardem „tralgul lui“. 

— Erau singurii doi paznici? 

— Da, zise Cithrin. 

— Mulţumesc. 

Îi povesti despre atacul lui Opal, despre îngrijorările lui 
Marcus privind plecarea din oraș și despre temerile lui în 
caz că rămâneau. Când descrise felul în care falsificase 
documentele, avu grijă să păstreze un ton calm și practic. 
Magistrul Imaniel întotdeauna spusese că, dacă păreai 
vinovat, le dădeai ideea că ai de ce. Când recunoscu că îi 
înaintase guvernatorului din Porte Oliva documente false, 
auditorul nu comentă și nici măcar expresia feței nu i se 
schimbă. Odată ce trecu de partea cu înființarea falsei fili- 
ale a băncii și începu să-și prezinte investițiile, împrumu- 
turile, mărfurile scoase la vânzare și comisioanele, ea simți 
că începe să se relaxeze. 

Vorbi cea mai mare parte din seară. Vocea-i răguși şi 
spatele începu s-o doară după ce stătuse atâta timp într-o 
singură poziție. Dacă Paerin avea aceleași probleme, nu 
dădu niciun semn. 

— Cât de mult te-a sfătuit căpitanul Wester în privința 
acestor strategii? 

— Deloc, zise Cithrin. El n-a încercat să-mi dea sfaturi, 
iar eu nu i le-am cerut. 

— De ce nu? 

— Nu e bancher. I-am dat un buget pe care l-am crezut 
potrivit pentru a asigura apărarea aurului pe care-l păs- 
trăm aici şi deplasarea oricărei sume mai mari de bani în 
perimetrul orașului, şi-atât. 

— Înţeleg. Ei bine, mulțumesc doamnă bel Sarcour. 
A fost cea mai interesantă poveste pe care am auzit-o în 
ultima vreme. Presupun că toate registrele şi documentele 
sunt aici? 

— Da, zise ea. Am mai închiriat o încăpere la o cafenea 
de lângă Piața Mare, dar toate registrele de acolo au fost 
aduse aici acum. 

— Excelent. 

— Aş dori să fac şi o propunere. Dacă nu vă deranjează. 

Paerin Clark ridică din sprâncene. Cithrin respiră adânc. 

— Date fiind împrejurările, zise ea, cei din oraș mă iden- 
tifică foarte mult cu banca. Având în vedere că filiala a fost 
deschisă atât de recent, cred că nu ar fi în interesul nimănui 
să schimbăm acest aspect. Odată ce vă veţi termina auditul, 
sper că veți lua în calcul să mă păstraţi ca reprezentantul 
public al filialei. 

Clark își luă peniţa și închise carnețelul pe care nu tră- 
sese nici măcar o linie. 

— Cred că n-ai înțeles situația, zise el. Această... hai să-i 
zicem aventură... nefericită a pus Banca Medean în general, 
și pe Komme Medean în particular, într-o postură jenantă. 
A întrerupt negocierile din Herez și Coasta de Nord și a 
deturnat resurse — printre care mă număr și eu — dinspre 
situații extrem de importante. Din ceea ce mi-ai spus, ai 
fost luată sub protecţia unui căpitan de mercenari din 
motive pe care încă nu le înțeleg. Dar sunt foarte, foarte 
bun la ceea ce fac. Dacă există lucruri pe care nu mi le-ai 
spus, le voi afla. O să mă uit peste fiecare tranzacţie pe care 
ai făcut-o, indiferent cât timp îmi va lua. Am pus deja trei 

oameni să umble prin oraș și să se intereseze de activitatea 
ta. Dacă e ceva ce n-ai trecut în registre, o să aflu și asta. Și, 
odată ce se întâmplă asta, închisoarea publică din Porte 
Oliva este lucrul cel mai puţin rău care ți se poate întâmpla. 
Acum, înainte să încep, mai am o întrebare. O să te întreb 
o singură dată. Dacă îmi spui adevărul, din poziția mea pot 
avea grijă să fii tratată cu milă. Dacă minţi, pot să-ți fac 
viaţa de nesuportat. Înţelegi? 

Ar fi trebuit să fie îngrozită. Asta şi intenţiona Clark, în 
mod sigur. În schimb, se simţi cuprinsă de o liniște stranie. 
El juca la intimidare. Îi arăta condescendență. O subestima. 
Aşa că ultimele ei rețineri se spulberară. Omul era un idiot 
și merita orice i-ar fi făcut. 

— Am înțeles, zise ea. 

Îl văzu ezitând, auzind în vocea ei ceva la care nu se 
așteptase. Zâmbi. 

— Care era întrebarea? 

— Ce anume nu-mi spui? o întrebă el. 

„Că o să te înving, își zise Cithrin. „Că o să câştig.“ 

— Dacă aveţi orice întrebare, domnule Clark, sunt la 
dispoziția dumneavoastră, zise Cithrin. Dar calculele mele 
se verifică. 

În săptămâna următoare trăi în exil, ziua stând în cafe- 
nea sau străbătând străzile orașului, iar noaptea dormind 
într-un han din apropierea băncii. Auditorul o chema zil- 
nic, cu liste întregi de întrebări și lămuriri: De ce într-un 
contract era specificată rata dobânzii și într-altul nu? De ce 
fusese scoasă din rezervele băncii o anumită sumă și când 
avea să fie returnată? De ce fusese acceptat acest împru- 
mut, iar un altul, în aparență mai avantajos, fusese respins? 
Cithrin stătu în camerele ei — ale ei, fir-ar să fie! — și se lăsă 
luată la întrebări. Știa răspunsul la orice şi, după câteva 
zile, devenise un soi de joc să-l urmărească pe Clark încer- 
când s-o prindă cu ceva. Era deștept și îşi ştia meseria. Se 
pomeni chiar respectându-l. Făcea genul ăsta de muncă de 
pe vremea când Cithrin abia era un copil. 

Dar, pe de altă parte, şi ea avea experienţă. 

Corăbiile plecară către Narinisle. Cărau ulei de presă, 
vin, țesătură de bumbac şi visurile şi speranţele caselor de 
comerț din Porte Oliva. Dar nu purtau cu ele niciun acord 
de investiții al Băncii Medean din Porte Oliva pentru că 
auditul era încă în desfășurare. Poate anul următor. 

Cithrin stătu pe ziduri privind plecarea corăbiilor, remor- 
cate până în afara pericolelor golfului, apoi ridicându şi 
velele care se desfăcură ca florile primăvara. Rămase tăcută 
până când se pierdură în zona cenușie dintre mare și cer, 
apoi privi ceața. Pescărușii țipau şi se roteau în înalt, plân- 
gându-se sau sărbătorind. Alături de ea, căpitanul Wester 
îşi încrucișă braţele pe piept. 

— A mai venit cineva la cafenea în dimineața asta, zise 
el. Femeia de la fabrica de bere și fiul ei. 

— Ce le-ai zis? 

— A vorbit Yardem cu ei. Le-a zis același lucru ca și 
celorlalți. Auditul este normal pentru o bancă nou înființată 
și vă rog să răspundeți indiferent ce vă întreabă omul. N-a 
fost fericită. Voia să discute cu tine. Nu i-a plăcut când i-a 
zis că, dacă voi două aţi face schimb de impresii, asta ar 
complica munca auditorului. L-a acuzat pe Yardem c-o 
acuză pe ea de ceva. 

— Îmi pare rău, zise Cithrin. Aş pune capăt întregii 
poveşti dacă aş putea. 

— Ştiu. 

Cithrin se înfăşură în mantie și întoarse spatele mării 
nemărginite, pornind spre oraș. Orașul ei. Nu-și dădea 
seama când devenise al ei. 

— Dacă avem noroc, o să revenim curând la normal. 

El mergea alături. Nu ştia dacă ea își potrivea pasul cu 
al lui sau viceversa. 

— Încă mai ai opţiunea de a pleca, zise el. Pot să mă duc 
să recuperez cheia. Tu poţi să mergi să ceri caseta de la 
palatul guvernatorului. N-ar fi chiar așa de rău. Carse e un 
oraş decent. Chiar dacă sunt probleme cu succesiunea, 
acolo o să fii în siguranţă. Nimeni nu ia Carse cu asalt. Stai 
acolo un an, apoi îţi iei banii. Ai putea să faci orice. 

— N-aș putea face asta, zise Cithrin. 

— Corect. 

Coborâră scările lungi, văruite şi urmară zidul către car- 
tierul sărat. Undeva în drumul lor trecură pe lângă locul 
unde murise Opal, dar ea nu-l recunoscu și nici nu întrebă 
unde era. Un cățeluş cu păr sârmos se apropie de ei, îi lătră 
și fugi când Marcus se prefăcu că se apleacă după o piatră. 

— Observ că n-ai mai băut, zise el. 

„Aş fi în stare să înec un copil mic pentru o sticlă de 
vin“, îşi zise Cithrin, „dar o să am nevoie să fiu cu mintea 
limpede şi n-o să primesc un avertisment înainte.“ 

— Nu-mi lipseşte, zise ea. 

— N-ai prea dormit. 

— Nici asta nu-mi lipseşte. 

Hanul care le devenise casă cât timp banca rămânea sub 
ocupaţie se afla la răscrucea a două dintre cele mai largi 
străzi din Porte Oliva. Pereţii lui albi şi acoperişul de lemn 
păreau reci dedesubtul norilor joşi. Când se apropiară, un 
bărbat se desprinse din ușă. Cithrin îl văzu pe Marcus 
intrând în alertă fără ca măcar să încetinească pasul. Simţi 
o arsură în gâtlej. 

Bărbatul se îndreptă către ei. Era una dintre gărzile lui 
Paerin Clark. 

— Vrea să mă vadă? întrebă Cithrin. 

— Ca de obicei, domniţă, zise omul. Cred că a terminat. 

Cithrin trase aer adânc în piept. Venise vremea. 

— Pot să-l iau cu mine şi pe căpitan? 

— Nu văd de ce nu. 

Drumul până la bancă era scurt, dar Cithrin simți fiecare 
pas. Îşi dădu seama că rochia pe care o purta era cea dintâi pe 
care și-o cumpărase când venise în Porte Oliva, cea de dragul 
căreia inventase vopselurile hallskari pe bază de sare, în 
schimbul unei reduceri de cinci monede. Rochia unei femei 
cu adevărat periculoase. Încercă s-o ia ca pe un semn bun. 

Un tânăr kurtadam care vindea migdale caramelizate în 
cornete de hârtie trecu pe lângă ea și Cithrin se opri să 

cumpere unul. Îşi vârî două în gură și îi dădu una și lui 
Marcus. Mercenarul trimis de Paerin aştepta și ea înclină 
cornetul către el. Zâmbind, omul luă două migdale. Asta 
însemna fie că era un ticălos cu sânge rece, fie că veştile de 
la auditor erau bune. Nu, își zise ea, însemna că el credea 
că sunt bune. 

Timp de douăzeci de zile, accesul în camerele ei îi fusese 
interzis. Urcând scările, era pregătită să își înăbușe nemul- 
țumirea, dar când ajunse sus totul era exact așa cum fusese. 
Paerin Clark putea să fi fost o fantomă la câte urme lăsase 
după el. 

Bărbatul stătea la masa ei. De data aceasta scria, simbo- 
lurile ilizibile ale cifrului ieșind de sub peniţa lui fără să 
aibă nevoie să consulte o carte de coduri. O salută pe 
Cithrin şi apoi şi pe Marcus, termină de scris rândul și se 
întoarse către ei. 

— Doamnă bel Sarcour, zise el. Am o ultimă întrebare 
pentru tine. Sper că nu te deranjează. 

Tonul i se schimbase în mod vizibil. Cithrin auzi respec- 
tul din el. Era corect. ÎI merita. 

— Firește. 

— Sunt aproape sigur că am ghicit răspunsul, dar în cele 
mai recente registre figurează o sumă pusă deoparte. Şase 
sute douăsprezece măsuri de argint? 

— Profitul trimestrial pentru compania-mamă, zise ea. 

— Da, spuse auditorul. Așa credeam și eu. Te rog, ia loc. 

Marcus îi oferi ei scăunelul, preferând să stea în picioare 
în spatele ei. 

— Trebuie să recunosc că sunt impresionat. Magistrul 
Imaniel te-a pregătit foarte, foarte bine. Fireşte, am suferit 
câteva pierderi. Dar în linii mari contractele pe care le-ai 
încheiat par solide. Proiectul cu flota orășenească a fost, 
cred eu, neinspirat, dar de vreme ce ţi-au respins oferta nu 
trebuie să ne batem capul cu asta. 

Cithrin se întrebă ce găsise auditorul problematic în 
privinţa proiectului flotei, dar acesta continua să vorbească. 

— În acest moment, redactez raportul către compa- 
nia-mamă. Principala mea concluzie este că tot ce ai făcut 
aici a fost făcut cu intenţia sinceră de a servi interesele băn- 
cii. În mod nefericit, suntem obligaţi în Porte Oliva la niște 
lungimi contractuale care nu intrau în vederile noastre, dar 
ştiu că ai făcut cum ai putut mai bine. Și, deşi unele aspecte 
ale acțiunilor tale au fost, în mod cert, în afara legii, nu văd 
ce avantaj am avea să cerem reparaţii legale. 

— Vrea să spună c-ai scăpat basma curată? întrebă Marcus. 

— Da, zise Cithrin. 

— Bine de știut. 

Paerin bătu darabana pe masă, iar încruntarea îi desenă 
riduri adânci pe fruntea înaltă. 

— Nu vreau să fiu pripit şi, fireşte, nu pot oferi nicio 
garanţie, zise el, dar pentru o femeie cu talentul tău se 
poate găsi o poziţie în Carse. Va trebui să discut cu Komme 
Medean și cu alți directori. Dar dacă vrei să-ți faci o carieră 
ca bancher, cred că poți avea un bun început acolo. 

„Încă mai poți să pleci“, spusese Marcus cu mai puţin 
de o oră înainte. Încă mai putea. Era momentul să ardă 
podul acela. 

— Aș prefera să rămân aici, zise Cithrin. V-aţi gândit la 
propunerea mea? 

Paerin Clark o privi lipsit de expresie. Apoi clătină din 
cap, părând că se simte jenat în locul ei. 

— A, aceea. Nu. O să punem un membru autorizat al 
băncii la conducerea filialei până când va putea fi dizol- 
vată. Nu e posibil să te menţinem în poziția curentă. 

Marcus chicoti. 

— Dacă speram c-o să spună asta înseamnă că-s un om 
rău? 

Cithrin nu-i răspunse. Când vorbi, stătea mai dreaptă 
și-l privea pe auditor în ochi. 

— V-a scăpat ceva, domnule. Există un registru din 
Vanai care nu se află printre acestea. Este unul mai vechi. 
Nu are legătură directă cu auditul dumneavoastră. 

Paerin Clark se întoarse în scaun ca s-o privească. Își 
încrucișă braţele. 

— E registrul care înregistrează statutul meu de pupilă 
a băncii, zise Cithrin. Arată care este vârsta mea și data de 
la care am voie să încep să semnez contracte. Asta va fi cu 
începere de vara viitoare. 

— Nu văd ce legătură are... 

Cithrin făcu un semn către registre, către teancurile de 
hârtie și pergament, către întregul mecanism al băncii. 

— Niciunul dintre aceste contracte nu-i legal, zise ea. 
Din punct de vedere legal, nu am voie să închei niciun 
acord. Sunt cu zece luni prea tânără. 

Expresia lui Paerin Clark păstră acelaşi zâmbet inexpre- 
siv pe care-l arborase în ziua venirii sale. Putea să fi fost 
numai imaginația ei, dar parcă pălise puţin. Cithrin înghiţi 
nodul care i se pusese în gât. 

— Dacă informaţia din acel registru devine publică, zise 
ea, banca va trebui să recurgă la guvernator fie ca să impună 
respectarea contractelor, fie ca să recupereze sumele care 
au fost date cu împrumut. L-am cunoscut pe guvernator și 
cred că e puțin probabil să ia bani de la cetățenii săi și să-i 
dea unei bănci care se grăbeşte să părăsească orașul. 

— Şi registrul în discuţie unde se află? întrebă Paerin 
Clark. 

— Într-o casetă încuiată depusă la guvernator în numele 
meu, separat de bancă. lar cheia casetei este în păstrarea 
cuiva care nu are niciun interes să vadă banca reușind aici. 
Dacă-i spun ce poate descuia cu ea, poți să pui toate hârti- 
ile astea pe focul din bucătărie. 

— E o cacealma. Dacă toate astea ies la iveală, o să te faci 
vinovată de fals în acte și hoție. Plus însușirea necuvenită 
a unei calități oficiale. O să ajungi în temniță pentru tot 
restul vieții, iar tot ce vom păţi noi este că vom pierde niște 
bani. 

— Pot s-o scot de-aici, zise Marcus. Cu toată garda regală 
a orașului ocupată să râdă de voi? Pot s-o scot din Birancour 
și s-o duc într-un loc decent până la jumătatea iernii. 

— Noi suntem Banca Medean, zise Paerin Clark. Nu 
poţi să fugi mai repede decât noi. 

— Iar eu sunt Marcus Wester. Am ucis regi şi nu-s foarte 
bun la cacealmale. Mai ameninţ-o odată și... 

— Opriţi-vă amândoi, spuse Cithrin. lată care-i oferta 
mea. Lasă filiala așa cum este, dar adu un notar de la com- 
pania-mamă. O să spunem că trebuie să mă ajute cu munca. 
Eu sunt chipul şi vocea băncii, dar notarul supervizează 
toate acordurile. 

— Şi dacă refuz? 

Voia să bea ceva. Voia un pat cald și brațele unui bărbat 
în jurul ei. Voia să fie sigură că era bine ce făcea. 

— Dacă nu, o să ard sucursala asta din temelii, zise ea. 

Lumea se legăna pe muchie de cuţit. Auditorul închise 
ochii și se lăsă pe spătarul scaunului. „Ei bine“, își zise 
Cithrin, „viaţa de fugar nu era chiar atât de rea iarna tre- 
cută. Cel puţin acum pot să-mi port propriile mele haine.“ 
Paerin Clark deschise ochii. 

— Nu semnezi nimic, zise el. Toate acordurile sunt sem- 
nate de notar şi numai de notar. Nicio negociere nu are loc 
decât în prezența notarului. Dacă este de altă părere decât 
tine, i-o accepţi. Controlul rămâne la compania-mamă. Tu 
ești doar un simbol. Atât. 

— Pot să accept asta, zise ea. 

Şi completă în gând: „Până când o să schimb lucrurile, 
pot să accept.“ 

— Și o să-mi returnezi registrul lipsă, cel care face 
dovada vârstei tale. Înainte să plec. 

— Nu, zise Marcus. Dacă ţi-l dă, nu mai are niciun avan- 
taj. Poţi să retractezi totul şi s-o laşi cu mâna goală. 

— Va trebui să aibă încredere în mine. 

Cithrin înghiți în sec. Îi venea să vomite. Îi venea să 
cânte. 

Făcu semn că acceptă. Paerin Clark tăcu o clipă, apoi luă 
hârtiile pe care le scrisese, oftă și le rupse în bucățele mici. 

— Se pare că voi avea de scris un raport oarecum diferit, 
zise el zâmbind strâmb. Felicitări pentru noua dumitale 
bancă, doamnă magistru! 


GEDER 


itualurile funerare pentru Phelia Maas au fost cumva 
umbrite de execuţia soțului ei. Având de ales, Geder 
optase pentru execuţie, la fel ca majoritatea numelor 
cu greutate de la curte. Tronul regelui Simeon era aşezat pe 
un podium. Aster stătea alături într-un jilț mai mic, asemă- 
nător. Regele şi prințul purtau amândoi haine de hermină 
neagră. Urma apoi încăperea vastă, cu Feldin Maas înge- 
nuncheat în centru. Gleznele și încheieturile mâinilor îi 
erau legate cu sârmă și, chiar de la galerie, din spatele sforii 
întinse, Geder putea vedea vânătăile de pe picioarele omu- 
lui şi cicatricile prelungi şi întunecate de pe spate. Călăii 
stăteau într-un cerc aproximativ în jurul prizonierului. Pur- 
tau măști de oțel înfățișând animale care rânjeau și săbiile 
le erau tocite şi ruginite. 

O singură tobă își înălță chemarea seacă. Era unicul zgo- 
mot, cu excepţia unui idiot care şușotea undeva în spatele 
mulțimii. Geder încercă să ignore oamenii şi să se concen- 
treze asupra spectacolului. Deși ajunsese târziu, nobilii 
adunaţi deja îi făcuseră loc, aşa că avea o vedere excelentă, 
chiar de la marginea galeriei. Dawson Kalliam și cei doi fii 
ai lui stăteau alături. Geder purta mantaua de piele neagră 
din Vanai, dar croiala nu i se mai potrivea. Trupul lui îşi 
schimbase forma peste vară și mantia atârna pe el prea 
largă. Îşi dori să se fi gândit s-o dea la strâmtat. Toţi cei care 
nu-l priveau pe Feldin Maas murind păreau să se uite la el. 

Regele Simeon, cenușiu la față și sever, îşi ridică brațul. 
Toba amuţi. Mulțimea înghesuită pe toate cele trei niveluri ale 
galeriei își ținu răsuflarea. Până și idiotul din spate amuţise. 

— Ai dreptul la o ultimă declaraţie, trădătorule, zise 
regele. 

Feldin Maas clătină încet din cap. „Nu.“ 

Regele își cobori brațul. Călăii înaintară şi fiecare dintre 
ei își înfipse spada în trupul bărbatului. Lui Geder i se spu- 
sese că lamele erau tocite, iar forța utilizată de călăi părea să 
confirme această ipoteză. Maas strigă o dată, dar numai o 
dată. Când călăii se retraseră, zăcea într-o băltoacă de sânge 
ce se lățea, cu cele zece lame înfipte în trup. Adunarea din 
jurul său răsuflă, scoțând un sunet ca vântul printre copaci. 

Regele Simeon se ridică în picioare. În spatele lui, prin- 
tul Aster arăta ca o statuie a lui însuși cioplită în piatră albă. 
Geder se întrebă ce însemna pentru un băiat care abia își 
serbase a noua zi a numelui să știe că un bărbat în toată 
firea complotase să-l omoare, și apoi, să-l vadă pe acel băr- 
bat ucis cu brutalitate. 

— Aceasta este soarta ce i se cuvine oricui își încalcă 
jurământul de credinţă față de Tronul Despicat, zise regele. 
Fie ca toți cei care au fost martori la înfăptuirea dreptății să 
ducă mai departe cuvântul, ca să se ştie că toți trădătorii 
Anteei vor suferi și vor muri. 

Aplauzele și strigătele de aprobare izbucniră de jur îm- 
prejurul încăperii. Geder li se alătură și Dawson Kalliam se 
aplecă spre el, strigând ca să fie auzit. 

— Asta-i şi victoria ta, Palliako! 

Era o expresie mai blândă decât aceea pe care o folosise 
înainte de începerea ceremoniei. Atunci, zisese: „În sfârşit, 
l-ai ajutat pe Simeon să-și descopere coloana vertebrală.“ 

Toba începu să bată iarăși, iar regele și prințul se întoar- 
seră şi plecară în fruntea unei procesiuni solemne. Servitori 
în haine roșii veniră să ia cadavrul. Maas urma să fie expus 
la vedere, cu săbiile încă înfipte în trup, timp de șaptespre- 
zece zile. Rămășițele lui urmau să fie apoi aruncate în Divi- 
ziune, odată cu resturile de la bucătărie și cu reziduurile, 
și oricine ar fi încercat să-l scoată de acolo pentru a-i oferi 
o înmormântare mai respectabilă ar fi fost spânzurat. 

Undeva dincolo de Geder, ascunse de mulțimea nobililor 
Anteei, se deschiseră uşile. Odată regele plecat şi ceremo- 
nialul încheiat, larma conversației se înălță asurzitoare. 
Geder nu putea desluşi ce spuneau cei din jur din pricina 
zgomotului tuturor, aşa că urmă mișcarea subtilă a mul- 
țimii către ieșire. 

În holurile mari ale Turlei Regelui, nobilimea Anteei se 
sparse în sute de grupulețe. Împrăștiaţi astfel, rumoarea 
vocilor era mai puțin asurzitoare, dar cu nimic mai inteli- 
gibilă. Vedea oameni care se prefăceau că nu-l privesc și 
avea idee cam ce spuneau: „Palliako pretinde că s-a plim- 
bat prin Keshet, dar s-a întors ştiind totul despre complotul 
împotriva prințului Aster“ și „Arderea Vanaiului a fost 
întotdeauna o parte din plan“ și „Ţi-am zis eu că nu e o 
coincidență c-a adus acasă soldaţii loiali ai Anteei chiar îna- 
inte ca mercenarii să încerce să ocupe orașul.“ Străbătu 
holul fără grabă, scăldându-se în admiraţia celor din jur. 

— Sir Palliako! Un cuvânt dacă se poate... 

Curtin Issandrian și Alan Klin se apropiară de el arătând 
ca desprinşi dintr-un final de carte din librăria damnaților. 
Geder zâmbi. Curtin Issandrian întinse mâna. 

— Am venit să-ți mulţumesc, domnule. Îți sunt foarte 
îndatorat. 

— Mie? întrebă Geder lăsând mâna omului suspendată 
în aer. 

— Dacă n-ai fi fost dumneata, aș fi în continuare aliat cu 
un om care era, în taină, un trădător al coroanei, zise Issan- 
drian. Feldin Maas mi-a fost prieten şi am lăsat prietenia 
să mă orbească față de adevărata lui natură. Azi a fost o zi 
teribilă pentru mine, dar una necesară. Şi îți mulțumesc 
pentru asta! 

Geder își dori ca Basrahip să fi fost acolo ca să ştie dacă 
Issandrian era tot ceea ce pretindea a fi. Nu-i nimic, aveau să 
fie şi alte ocazii. Urmau luni și ani în care el și Slujitorul cel 
Drept puteau dezgropa fiecare secret de la curte. Puţină gene- 
rozitate nu făcea rău nimănui. Strânse mâna lui Issandrian. 

— Eşti un om bun, Geder Palliako, zise Issandrian sufi- 
cient de tare ca să se facă auzit. Anteea e norocoasă să te 
aibă. 

— Mulţumesc, lord Issandrian, zise Geder imitându-l. 
Este un om puternic acela care recunoaște că a fost dus pe 
căi greșite. 

Îşi desprinseră mâinile și Alan Klin înaintă la rândul lui, 
întinzând mâna. Geder zâmbi larg şi i-o strânse, trăgându-l 
mai aproape. 

— Sir Klin, zise el. A trecut prea mult timp. 

— Da. Într-adevăr. 

— Îți aminteşti noaptea când mărșăluiam către Vanai, 
când m-am îmbătat și am ars eseul ăla pe care ţi-l arătasem? 

— Da. Da, îmi amintesc, zise Klin râzând de parcă îm- 
părtăşeau împreună un moment de nostalgie. 

Geder râse și el, apoi lăsă amuzamentul să-i dispară de 
pe chip. 

— Şi eu. 

Lăsă mâna lui Klin, se întoarse și se îndepărtă, simţin- 
du-se de parcă pământul însuși s-ar fi ridicat în întâmpina- 
rea pașilor săi. Afară, ziua era toată numai cer albastru și 
vânt răcoros de iarnă. Tatăl său stătea lângă treptele ce 
duceau spre trăsuri, urmărind haosul de cai, lemn şi roți. 
Ţinea o pipă în mână, dar aceasta nu părea aprinsă. 

— Deci procesul politic a ajuns la finalul lui logic? în- 
trebă Lerer. 

— Nu te-ai uitat? 

— Sunt prea bătrân pentru soiul ăsta de sporturi sânge- 
roase. Dacă treaba trebuie făcută, fă-o, dar n-o transforma 
într-un spectacol de teatru. 

— Dar regele trebuie să dea un exemplu, nu? Încearcă 
să împiedice Asterilholdul să se bage în treburile noastre, 
zise Geder. 

Se simţea rănit că tatăl său nu-l privise pe Maas murind. 

— Voiau să-l omoare pe prințul Aster. 

— Presupun că da, zise Lerer. Totuşi o să fiu al naibii de 
mulțumit să ajung acasă și să-mi scot duhoarea Camnipo- 
lului din piele. Am lipsit prea mult de la Rivenhalm. 


„Ca să înţelegem libertatea omenirii, ar trebui mai întâi 
să-i înțelegem sclavia. Toate rasele, chiar și cea a pursân- 
gilor, își au rădăcinile în timpul domniei dragonilor, și 
sfârșitul acestui regim trebuie în mod necesar să marcheze 
începutul unei istorii accentuat umane. Nu este o exage- 
rare să spunem că ultima răsuflare a celui din urmă dra- 
gon a fost prima clipă a erei omenirii, în toată varietatea 
sa. Dar, ca orice libertate, și aceasta este condiționată și 
definită de ceea ce a fost mai înainte. Cunoșştinţele noastre 
despre Imperiul Dragonilor sunt în cel mai bun caz incom- 
plete, dar cred că descoperirea palatelor-caverne de sub 
Takynpal ne oferă cea mai bună privire asupra a ceea ce 
am ales să denumesc Epoca Formării.“ 


Geder frunzări mai departe, recitind pagini pe care le 
tradusese mai demult. Hârtia era îngălbenită de vreme și 
fragilă. Nu-i plăcea să umble cu ea, de teamă ca paginile să 
nu i se sfărâme sub degete, dar avea nevoie să se apropie 
cât mai mult de textele originale. I se părea că trebuia să 
existe ceva — un cuvânt sau o frază care să fi putut fi tra- 
dusă în mai mult de un singur fel — care să pomenească 
existența și istoria zeiței. 

Uşa salonului său se deschise şi intră Basrahip. Purta în 
continuare sutana din templul său din munţi, dar acceptase 
o pereche de cizme cu talpă de piele ca să se plimbe. pe 
străzile pavate ale Camnipolului. Printre tapiseriile roșii și 
bogat ornamentate şi printre scaunele tapisate din camera 
deținută de Palliako în Camnipol, preotul părea nelalocul 
lui. Ca o buruiană din deșert în mijlocul unui buchet de 
trandafiri. Îi zâmbi lui Geder şi-i făcu o plecăciune. 

— lar ai fost la plimbare? întrebă Geder. 

— Ştiam poveşti despre marile orașe ale lumii, dar nimic 
din ce mi-am imaginat nu poate fi atât de măreț și atât de 

corupt, zise preotul. Un copil nu mai mare de șapte veri 
m-a minţit! Şi fără niciun motiv! 

— Ce-a zis? 

Preotul cel uriaș își târșâi picioarele spre un scaun aflat 
în faţa lui Geder și se lăsă pe el, făcând lemnul să tros- 
nească, în timp ce vorbea. 

— Că-mi poate spune viitorul dacă-i dau trei monede 
de aramă. Ştia că minte. Un copil! 

— Era un cerșetor, spuse Geder. Fireşte că încearcă să te 
păcălească. Au nevoie de bani pentru mâncare. Cred că ar 
trebui totuși să fii atent pe unde umbli. Sunt locuri din oraş 
care nu-s sigure. Mai ales după căderea întunericului. 

— Trăieşti într-o vreme a întunericului, prietene. Dar 
orașul acesta va fi peste măsură de frumos când va fi pur. 

— Ai fost să vezi templul? 

— Am fost, zise Basrahip. E o clădire frumoasă. Abia 
aştept ziua când va fi a mea. 

— Întocmirea actelor n-ar trebui să dureze mult. O să fie 
sigur gata înainte de închiderea curţii, şi asta se va întâm- 
pla în mai puţin de o săptămână. Dar nu prea e mare lucru 
de făcut în Camnipol în lunile de iarnă. 

— Eu unul am destulă treabă. 

— Citeam ceva, zise Geder, și e un lucru care nu-mi dă 
pace. 

— Da? 

— Zeița este eternă. A fost acolo la nașterea dragonilor. 
A fost acolo de-a lungul întregului Imperiu al dragonilor, 
dar singurele referiri pe care le-am găsit despre Slujitorul 
cel Drept sau Sinir Kushku apar abia la sfârşit, pe parcursul 
celui din urmă război. Și toți vorbesc despre faptul că 
Morade l-a creat, aşa cum Asteril i-a făcut pe timzinai, iar 
Vailoth pe înecaţi. Pur și simplu nu înţeleg cum se potri- 
vesc toate astea. 

— Poate că nu se potrivesc, spuse preotul. Ar trebui să 
te încrezi mai puţin în cuvintele tipărite, prietene. Sunt 

ouăle de piatră ale minciunilor. Uite! Să-ţi arăt. Citeşte-mi 
ceva din cartea aia a ta! 

Geder frunzări paginile plimbându-și degetele peste 
cuvinte până când găsi un pasaj ușor de reprodus. 

— „În cel de-al patrulea secol al domniei dragonului Vai- 
loth, aceste politici s-au schimbat.“ 

— E adevărat? îl întrebă preotul. E minciună? Crezi ceea 
ce spui? Nu, prietene. Nu-i niciuna, nici alta. Vocea ta nu 
înseamnă nimic. Sunt doar cuvinte goale pe care le repeți. 
Să scrii un lucru înseamnă să-l ucizi. Numai în vocea vie 
adevărul poate fi cunoscut. Eu și frații mei ne-am ascultat 
unii pe alţii, trecând vocea zeiței de la o generaţie la alta, și 
la fiecare repovestire de la capăt am ştiut că auzeam ade- 
vărul. Cărţile astea ale tale? Sunt doar cerneală pe hârtie. 
Obiecte. Fără suflet. Ar fi mai înțelept din partea ta să nu-ți 
pui încrederea în ele. 

— Oh, exclamă Geder. Asta-i... Niciodată n-am privit 
lucrurile în felul ăsta. Asta înseamnă...? 

— Geder! 

Lerer Palliako stătea în ușă. Purta o tunică în albastrul 
și cenușiul casei Palliako, cu o croială oficială și nasturi de 
argint la manşete. Mâna i se încleștase de cadrul ușii de 
parcă ar fi avut nevoie de sprijin. 

— Ce s-a întâmplat, tată? 

— Avem un oaspete. Vino cu mine! 

Geder se ridică în picioare alarmat, cu pielea înfiorân- 
du-i-se. Basrahip privi de la Geder la ușă şi înapoi. 

— Stai aici, zise Geder. O să mă întorc de îndată ce-o să pot. 

Lerer străbătu coridoarele în tăcere. Servitorii, care de 
obicei zumzăiau prin încăperi ca albinele prin poieni, dis- 
păruseră. La ușa sălii de primire, tatăl lui se opri. Pentru o 
clipă, Geder crezu că avea să vorbească, dar el clătină din 
cap, deschise ușa şi păși în încăpere. 

Camera fusese proiectată să fie cât mai confortabilă. 
Lumânări străluceau în candelabre de argint lustruit, 
dublându-și lumina şi umplând încăperea cu miros de 

miere și căldură. În colţ, căminul era stins şi înnegrit de 
funingine. Lumina se revărsa pe fereastra dinspre răsărit şi 
mătăsurile scaunelor o reflectau, părând aproape să strălu- 
cească. Un băiat îmbrăcat într-o tunică cenușie îl privi cu 
un aer solemn și Geder avu senzația că ar fi trebuit să-i 
recunoască chipul. Pe peretele din spate, un tablou imens 
de înălțimea unui om înfățișa un dragon cu solzii verzi 
dominând nişte siluete reprezentând cele treisprezece rase 
ale omenirii. Și, uitându-se la tablou, regele Simeon. 

Regele se întoarse. 

Lerer făcu o plecăciune și spuse „Maiestatea Voastră“. 
Geder se înclină și el o clipă mai târziu, grăbit şi cu senzația 
că încearcă să țină pasul. Băiatul era prințul. Prințul Aster 
și regele Simeon. 

— Mă bucur să te întâlnesc în cele din urmă, Geder 
Palliako, zise regele. 

Geder presupuse că dacă regele îi folosise numele mic 
însemna că se putea îndrepta de spate. 

— Eu... Ăăă... Vă mulțumesc. Şi mie-mi face plăcere să 
vă întâlnesc, Maiestate. 

— Ştii, cred că tradiţia cere ca prințul să fie crescut într-o 
casă nobilă de rang înalt și cu o reputație nepătată. O fami- 
lie care va jura să-l protejeze la nevoie. 

— A, zise Geder. Da? 

— Am venit să-ți cer să ocupi acest loc. 

— Tata, vreți să spuneţi? Casa noastră? 

— Nu la mine se referă, zise Lerer. Ci la tine. 

— Eu... eu nu știu cum să cresc un băiat! Cu tot respec- 
tul, Maiestate. Nici n-aş ști ce să fac mai întâi! 

— Să-l ţii în siguranţă, zise regele. 

Vocea lui nu suna ca și cum ar fi dat un ordin. Nu avea 
un ton oficial. Ai fi zis că era un om pe punctul de a implora 
sau de a se ruga. 

— Doar să-l ţii în siguranţă. 

— Fiule, în momentul ăsta toată lumea de la curte fie te 
iubește, fie se teme de tine, zise Lerer. Jumătate dintre ei 

spun că ești primul erou pe care l-a avut Anteea de o gene- 
rație încoace, iar cealaltă jumătate nici nu-ți pomenește 
numele de teamă să nu-ţi atragă atenţia. Nu sunt sigur că 
ăsta-i un bun motiv să iei titlul de protector. 

— N-o s-o fac, spuse Geder. Nu-s protectorul nimănui. 
O să fii tu, tată. Tu ești vicontele de Rivenhalm. 

— Dar tu ești baronul de Ebbinbaugh, spuse regele 
Simeon. 

— Ebbinbaugh? zise Geder. 

— Cineva trebuie să preia proprietăţile lui Maas, zise 
Lerer. Se pare că acel cineva ești tu. 

— Ei bine, zise Geder şi un zâmbet larg i se întinse pe 
buze. Ei, bine! 

Prinţul Aster se ridică şi se apropie de Geder. Nu era un 
băiat prea solid. Geder crezuse întotdeauna că prințul era 
mai înalt. Avea ochii cenușii şi chipul serios al reginei care 
murise, dar bărbia era a tatălui său. 

— Îţi datorez viața, lord Palliako, zise băiatul. 

Cadenţa vocii lui dădea impresia că fraza fusese pregă- 
tită dinainte. 

— Aș fi încântat să fii protectorul meu și jur că te voi 
onora ca pupil. 

— Vrei tu asta? întrebă Geder. 

Expresia oficială a băiatului se spulberă. Lacrimi îi stră- 
luciră în ochi. 

— Lumea spune că nu mai pot să stau cu tata de-acum 
încolo, zise el. 

Geder simți că-i dau și lui lacrimile. 

— Și eu mi-am pierdut mama când eram mic, spuse el. 
Poate aș putea să-ți fiu ca un fel de unchi? Sau ca un frate 
mai mare? 

— N-am niciun frate, spuse Aster. 

— Vezi? Nici eu, spuse Geder. Aster încercă să zâm- 
bească. Probabil că va trebui să îl vizităm destul de des pe 
tatăl tău. Şi pe al meu. Zeule, o să am propria mea moșie? 
Tată, o să am propria mea moșie! 

— O s-o ai, zise Lerer. Cred că Maiestatea Sa n-a vrut să 
fie singurul din încăperea asta care pierde un fiu. 

Geder abia de-l auzi. În acea dimineaţă fusese un erou. 
Acum avea propria sa baronie şi o poziție la curte pentru 
care oamenii luptaseră și adesea muriseră încercând s-o 
obțină. Sir Alan Klin avea să se scape în nădragi aflând că 
şi-l făcuse duşman pe protectorul prințului Aster. 

— Vă mulțumesc, Maiestate. Accept datoria și onoarea 
pe care mi-o acordațţi și o să fac tot ce-mi stă în putinţă ca 
prințul Aster să fie în siguranţă. Jur! 

Regele plângea cu lacrimile şiroind pe obraz, dar când 
vorbi vocea nu-i tremură. 

— Am încredere în tine, lord Palliako. O să... o să fac 
anunţul la închiderea curții. O să mă asigur că vei fi instalat 
în acord cu noua ta poziție. Aceasta e o zi fastă pentru regat. 
Şi îti mulțumesc pentru ea. 

Geder se înclină. Voia să fugă pe străzi bâiguind și cân- 
tând. Voia să se laude tuturor prietenilor lui, începând cu 
Jorey Kalliam şi continuând cu... 

— Pot să-l iau puţin pe prinț cu mine? întrebă Geder. 
Doar pentru câteva minute? Vreau să cunoască pe cineva. 


În salon, Basrahip se mutase pe scaunul lui Geder. Mâi- 
nile lui uriașe întorceau paginile încet, iar fața lui lată era 
schimonosită de neîncredere. Geder își drese vocea. Preotul 
îşi ridică privirea, mutându-și ochii de la Geder la prințul 
care-i ședea alături. 

— Basrahip, mare preot al zeiței, dă-mi voie să ţi-l pre- 
zint pe noul meu pupil, prinţul Aster. Prințe Aster, acesta 
este Basrahip. 

Prinţul înaintă, se opri la o distanţă potrivită şi își înclină 
căpșorul. Arăta ca o pisicuță care saluta un taur. 

— Sunt foarte încântat să vă cunosc, zise el. 

Basrahip zâmbi. 

— Nu, zise el încet. Nu ești. Dar mai așteaptă, tinere 
prinţ. Mai așteaptă. 


ANTRACI 


Apostatul 


postatul gemu răsucindu-se pe salteaua lui subțire. 
Cadrul ușii grajdului se desena în prima geană crudă 
de lumină a zorilor, iar păianjenii din sângele lui se 
înfiorau şi dansau neliniștiți, așa cum făceau de câteva săp- 
tămâni. În cei douăzeci de ani în care călătorise prin lume, 
sângele lui întinat nu-l tulburase niciodată atât de mult ca 
în aceste ultime săptămâni. În jur, ceilalți încă mai dormeau 
și răsuflările lor adânci și regulate erau liniștitoare ca o 
pătură groasă de lână. Grajdurile erau călduroase sau, cel 
puţin, mai călduroase decât dormitul în căruță. N-avea să 
fie silit să spargă pojghița de gheaţă din găleată înainte să 
bea. Când se ridică, simţi o durere de spate. Poate din cauza 
iernii care se apropia, poate din pricina apăsării anilor, 
poate din cauza neastâmpărului creaturilor ce trăiau sub 
pielea lui. 

Unul dintre cai fornăi în boxă, foindu-se neliniștit. Din 
întuneric se auzi o exclamaţie ușoară. Încremeni, încercând 
să asculte. 

— N-o să termin, șopti o voce familiară. Mă jur că n-o 
să termin! 

Apostatul închise ochii. Unele lucruri nu se schimbau 
niciodată. Pretutindeni în lume, cel mai probabil în toate 
erele și epocile omenirii, unele lucruri pur și simplu nu se 
schimbau. Înghiți în sec, dregându-şi vocea. Când vorbi, 
cuvintele răsunară în întregul grajd şi afară, în curte. 

— Sandr! Dacă o lași gravidă pe fata aia, o să mă simt 
tare ispitit să-ți leg cocoșelul cu sârmă şi mă jur că asta nu-ți 
va îmbunătăți performanţele! 

Vocea care exclamase mai înainte chițăi acum alarmată, 
iar Sandr se ivi grăbit în lumina difuză, trăgând de poalele 
tunicii ca să se acopere. 

— Nu mai e nimeni aici, maestre Kit, minţi băiatul. 
Nu-nţeleg despre ce vorbeşti. 

— La care performanţe te referi? întrebă Smit somnoros. 
Dacă vorbeşti despre cele actoricești, să ţi-o legi ar putea fi 
un bun exercițiu în materie de concentrare. 

— L-ar ajuta să joace roluri de cocoșaţi, zise Cary căscând. 

— Nu-i nimeni aici, zise din nou Sandr. V-aţi imaginat 
cu toții. 

Scrâşnetul unei șipci din spatele grajdului semnală că 
fata, oricine-o fi fost, fugise. Apostatul se ridică în capul 
oaselor. Hornet aprinse un felinar și lumina caldă alungă 
întunericul. Cu gemete şi proteste, trupa se trezi la viață. 
Charlit Soon, noua actriță, îi arunca lui Sandr priviri ca 
niște pumnale. Încă o problemă pe care apostatul va trebui 
s-o rezolve. Se întrebă, și nu pentru prima oară, cum reușea 
cineva fără păianjeni în sânge să păstreze laolaltă o trupă 
de actori. Poate că nu reușea. 

— Sus, zise el. Sunt sigur că aveam lucruri de făcut, lu- 
cruri care să ne aducă mai mulți bani decât lenevitul pe 
întuneric. Sus, ticăloși nebuni și frumoși, și haideţi să luăm 
încă o dată prin surprindere visurile şi sufletele din Porte 
Oliva. 

— Da, mamă, spuse Cary întorcându-se pe o parte şi 
adormind la loc. 


Când îl întâlnise prima oară pe Marcus Wester, aposta- 
tul îi dăduse, în sinea lui, un nume: omul fără speranțe. În 
ultimul an disperarea se mai îmblânzise, dar uneori Wester 
făcea una dintre glumiţele lui — „Sunt prea încăpățânat ca 
să mor“ sau „N-ai nevoie de dragoste când ai cearșafuri de 

spălat“ — şi cei din jurul lui chicoteau. Numai apostatul știa 
cât de sincer era omul. 

Asta îl făcea pe căpitanul de mercenari un individ atât 
de interesant. 

Taverna de lângă bancă avea avantajul de a oferi în 
lunile de iarnă mâncare şi un foc plăcut. În unele nopți, 
Cary și Charlit Soon se așezau în sala comună, cântând 
cântece din operele comice și câştigând astfel suficient cât 
să aibă trupa ce mânca vreme de trei zile. 

— Cel mai bine este să comiţi asasinatele politice cu 
discreție, zise Wester. Serios, aici am greșit eu. Mă rog, nu-i 
ăsta singurul loc unde-am greșit. 

— E unul dintre ele, domnule, zise Yardem Hane. 

— Crezi că asasinatul va permite Coastei de Nord să 
evite violența? 

— Au otrăvit un om și l-au făcut să vomite până a murit, 
spuse Marcus. Asta-i violență. Dar, odată îndepărtat acest 
pretendent, nu văd cine ar mai ieși la război. Ceea ce este 
bine pentru comerțul cu Narinisle. Şi se pare că Anteea a 
decis să nu se arunce în războiul civil. 

— Nu știam că o luaseră pe calea dragonului, zise apo- 
statul sorbind din bere. 

Pe timpul iernii, berea era ținută pe alee, sub pază, așa 
că era pe atât de rece pe cât de calde erau încăperile. 

— Nici eu. Noul notar primește rapoarte de pretutin- 
deni. Este unul dintre avantajele de a face parte dintr-o 
bancă a cărei conducere știe despre tine. Oricum, se pare 
că singurul lucru care i-a împiedicat pe nobilii din Camni- 
pol să se repeadă unii la alţii ca o haită de câini flămânzi 
a fost un fanatic religios din Keshet. 

— Serios? 

— Bine, zise Wester, de fapt e un nobil din Anteea, dar 
se pare că a petrecut ceva timp în Keshet unde a contractat 
o formă gravă de credinţă. A dat la iveală un soi de conspi- 
raţie, a întors curtea regală cu susu-n jos și a construit un 

templu pe aceeași stradă cu Turla Regelui ca să sărbăto- 
rească. 

— Nu-i sinistru să construieşti temple, domnule, spuse 
Yardem. Oamenii fac asta tot timpul. 

— Nu ca să sărbătorească, spuse Wester. Oamenii se 
întorc către Zeu când dau de bucluc. Când lucrurile merg 
cum trebuie, nu prea are sens să te dai bine pe lângă divi- 
nitate. 

Yardem flutură dintr-o ureche şi se aplecă spre apostat. 

— Zice chestiile astea numai ca să mă enerveze. 

— Merge întotdeauna. 

— Aşa-i, domnule, minţi tralgul. 

— lar Zeița asta a Plăcintelor Rotunde pare cam nătângă. 

— Plăcinte rotunde? întrebă apostatul. 

— Cultul are un simbol. Un stindard mare, roșu, care 
are în mijloc puţin alb și ceva ce aduce cu o plăcintă tăiată 
în opt. 

— Cele opt puncte ale busolei, zise Yardem. 

„Nu“, îşi zise apostatul cu spaima curgându-i prin vene 
ca o apă neagră. „Nu, cele opt picioare ale unui păianjen.“ 

— Te simţi bine, Kit? întrebă Wester. Eşti palid. 

— Sunt bine, zise apostatul. Foarte bine. 

Dar în mintea lui era un singur gând: 

„A început.“ 

